
Notă asupra ediţiei 


Prima parte a volumului de faţă reuneşte textul Ca¬ 
tegoriilor lui Aristotel în traducerea lui Constantin Noica 
după ediţia Bekker, cu punctuaţia şi aliniatele originalu¬ 
lui (apărut în: Porfir, Dexip, Amonius, Comentarii la 
„ Categoriile" lui Aristotel, Editura Academiei, Bucureşti, 
1968), şi studiul Pentru o interpretare a „Categoriilor" 
lui Aristotel de Constantin Noica (apărut în: Probleme 
de logică , voi. I, Editura Academiei, Bucureşti, 1968). 

Cea de a doua parte cuprinde textul tratatului Despre 
interpretare al lui Aristotel în traducerea lui Constantin 
Noica după ediţia Bekker, cu punctuaţia şi aliniatele ori¬ 
ginalului, studiul „Comentariu din perspectivă modernă 
la tratatul Despre interpretare al lui Aristotel" de Con¬ 
stantin Noica (ambele apărute în: Ammonius, Stephanus, 
Comentarii la tratatul „Despre interpretare" al lui Aris¬ 
totel, Editura Academiei, Bucureşti, 1971), precum şi 
pagini din comentarii ale tratatului aristotelic traduse de 
Constantin Noica şi apărute în op. cit. 

De asemenea, în Addendum apare articolul Aristotel 
de Pierre Aubenque din Dictionaire des Philosophes 
(PUF, Paris, 1984), în traducerea lui D. Alexandru. 

Menţionăm că mai există o traducere în limba română 
a Categoriilor şi a tratatului Despre interpretare, cea da¬ 
torată lui Mircea Florian şi apărută la Editura ştiinţifică, 
bucureşti, 1957. 



Categorii 


Traducere şi interpretare 
de 


CONSTANTIN NOICA 



Tratatul despre 
Categorii 
al lui Aristotel 


1 

Se numesc omonime cele al căror nume singur e comun, la 
pe când raţiunea de a fi, potrivită cu numele, este diferită, 
aşa cum vieţuitor este atât omul, cât şi cel pictat. La aces¬ 
tea, într-adevăr, doar numele este comun, în timp ce ra¬ 
ţiunea de a fi, potrivită cu numele, este diferită: căci, dacă 
ar reda cineva ce înseamnă, pentru fiecare din ei, a fi vie¬ 
ţuitor, atunci ar reda [un sens] 1 o raţiune proprie fiecă¬ 
ruia. La rândul lor, se numesc sinonime cele la care 
deopotrivă numele este comun şi raţiunea de a fi, potri¬ 
vită cu numele, e aceeaşi, ca, de pildă, vieţuitor este atât 
omul cât şi boul. Intr-adevăr, omul şi boul sunt desem¬ 
naţi cu numele comun de vieţuitor, iar raţiunea de a fi 
este aceeaşi; căci, dacă ar reda cineva, pentru raţiunea fie¬ 
căruia, care este şi la unul, şi la altul firea de vieţuitor, ar 
reda o aceeaşi raţiune. Iar paronime se numesc toate câte 
îşi trag de la ceva desemnarea lor, pe baza numelui, di¬ 
ferind însă prin terminaţie, ca, de pildă, grămăticul de la 
gramatică şi cel curajos de la curaj. 

2 

Dintre rostiri, unele se spun pe bază de legătură, altele 
fără legătură. Cele pe bază de legătură sunt, de pildă, omul 

1 Parantezele drepte sunt ale traducătorului, cele obişnuite apar¬ 
ţin textului. 

aleargă, omul învinge; cele fără legătură: om, bou, aleargă, 
învinge. 

Dintre realităţi, unele se spun despre un obiect oare¬ 
care, dar nu sunt în nici un subiect, aşa cum „om“ se spune 
despre un subiect om oarecare, dar nu este în nici un su¬ 
biect; altele sunt în subiect, dar nu se spun despre nici 
un subiect (iar a fi în subiect numesc ceea ce, subzistând 
în ceva, dar nu ca parte, nu poate totuşi să fie în afara 
celui în care este), aşa cum o anumită cunoaştere grama¬ 
ticală este în subiectul suflet, însă nu se poate spune de¬ 
spre nici un subiect, iar un alb anumit este în subiectul 
corp (căci orice culoare esteîntr-un corp), însănu se spu¬ 
ne despre nici un subiect; altele deopotrivă se spun despre 
un subiect şi sunt în subiect, aşa cum ştiinţa este în su¬ 
biectul suflet, dar se şi spune despre un subiect, despre 
gramatică; altele, în schimb, nu sunt nici în subiect şi nici 
nu se spun despre un subiect, ca de pildă un om anumit 
sau un cal anumit, căci nici unul din aceştia, nici nu este 
într-un subiect, nici nu se spune despre un subiect. Iar în 
general cele individuale şi una la număr nu se spun despre 
nici un subiect, însă nimic nu se opune ca unele să fie în 
subiect, căci o cunoaştere gramaticală anumită face parte 
din cele ce sunt într-un subiect. 

3 

Atunci când se enunţă [ca predicat] ceva despre un al¬ 
tul ca despre un subiect, toate câte se spun despre ceea ce 
este enunţat [predicat] se vor rosti şi despre subiect, aşa 
cum „om" este enunţat despre un om anumit, iar vieţui¬ 
tor despre om: aşadar, şi despre un om anumit se va enunţa 
vieţuitorul; căci un om anumit este şi om, şi vieţuitor. 

La cele de gen diferit şi nerânduite unele sub altele, 
diferenţele şi ele sunt deosebite ca specie, de pildă ale 

vieţuitorului şi ale ştiinţei, căci diferenţele vieţuitorului 
sunt pedestrul, bipedul, înaripatul şi acvaticul, pe când 
cele ale ştiinţei, nici una din acestea, o ştiinţă nediferind 
de o altă ştiinţă prin aceea că e bipedă. Insă la genurile 
rânduite unele sub altele, nimic nu se opune să fie aceleaşi 
diferenţe, căci genurile superioare se enunţă despre cele 
de sub ele, aşa încât toate câte sunt diferenţe ale predi¬ 
catului vor fi şi ale subiectului. 

4 

Fiecare dintre cele rostite fără nici o legătură semni¬ 
fică sau substanţă, sau mărime, sau fel de a fi, sau ceva 
relativ, sau locul unde, sau momentul când, sau poziţie, 
sau posesiune, sau acţiune, sau înrâurire. Iar substanţa 
este, spre a vorbi prin exemple, om, cal; mărimea , de 
exemplu, de doi coţi, de trei coţi ; felul de a fi: alb, gră¬ 
mătic; ceva relativ: dublu, jumătate, mai mare; iar loc: în 
liceu, în agora; moment: ieri, anul trecut;poziţie: eculcat, 
e aşezat: posesiune: eîncălţat, e înarmat; acţiune: tăiere, 
ardere; înrâurire: a fi tăiat, a fi ars 2 . Fiecare însă dintre cele 
spuse, în sine, nu se rosteşte prin nici o afirmare, aceasta 
producându-se în schimb prin împletirea lor unele cu al¬ 
tele. Căci orice afirmare se dovedeşte a fi sau adevărată 
sau falsă, pe când nimic din cele spuse fără vreo legătură 
nu e nici adevărat, nici fals, ca de pildă: om, alb, aleargă, 
învinge. 

5 

Substanţă, în chip principal, în prim rând şi prin ex¬ 
celenţă este cea care nu se spune despre nici un subiect 
şi nici nu este într-un subiect, ca de pildă un om anumit 


2 Numele categoriilor nu sunt subliniate în textul grec ( n. t.). 

sau un cal anumit. în schimb substanţe secunde sunt nu¬ 
mite speciile în care subzistă cele ce se numesc în prim 
rând substanţe, atât ele, cât şi genurile acestor specii, cum 
subzistă, de pildă, un om anumit în specia de om, genul 
speciei fiind vieţuitorul; aşadar, acestea se numesc sub¬ 
stanţe secunde, anume atât omul, cât şi vieţuitorul. Este 
însă vădit, din cele de mai sus, că pentru cele [substanţe¬ 
le] spuse despre un subiect e necesar ca şi numele şi ra¬ 
ţiunea să fie enunţate despre subiect; de pildă, omul este 
spus despre subiectul om anumit, şi fireşte că numele se 
enunţă, căci vei spune „om“ despre un om anumit; dar 
şi raţiunea de om se va enunţa despre un om anumit, căci 
un om anumit este şi om, şi vieţuitor. Aşa încât şi nu¬ 
mele, şi raţiunea [de a fi] vor fi enunţate despre subiect. 
Dintre cele ce suntîntr-un subiect, în schimb, la cele mai 
multe nici numele, nici raţiunea nu se enunţă despre su¬ 
biect; la unele însă nimic nu se opune ca numele să fie enun¬ 
ţat cândva despre subiect, în timp ce raţiunea este cu 
neputinţă [să fie enunţată], cum, de pildă, albul se enun¬ 
ţă ca fiind într-un subiect corp, căci corpul este numit 
alb, însă raţiunea de alb nu se va enunţa nicidecum despre 
corp. în schimb, toate celelalte sau se spun despre subiec¬ 
tele substanţe prime, sau sunt subiecte însele. Iar acest lu¬ 
cru e vădit în cazurile particulare la îndemână: cum, de 
pildă, vieţuitor se spune despre om, deci şi despre un om 
anumit, căci, dacă nu s-ar spune despre nici unul dintre 
oamenii anumiţi, nu s-ar spune nici despre om în genere; 

2b la fel, culoarea este în corp, deci şi într-un corp anumit, 
căci dacă n-ar fi în vreunul din cele particulare, n-ar fi 
nici în corp în general. Aşa încât toate celelalte se spun 
sau despre subiectele substanţe prime, sau sunt subiecte în¬ 
sele. Neexistând deci substanţele prime, e cu neputinţă 
să fie vreunul din celelalte. 

Dintre substanţele secunde, specia e substanţă în mai 
mare măsură decât genul, căci ea este mai apropiată de 
substanţa primă. Intr-adevăr, dacă ar reda cineva ce este 
substanţa primă, o va face în chip mai cunoscut şi mai 
familiar redând specia decât genul, cum, de pildă, expli¬ 
când ce este omul anumit, l-ar reda în chip mai cunoscut 
spunând că este un om decât că e vieţuitor; căci primul 
este ceva mai propriu omului anumit, pe când celălalt e 
ceva mai comun. Iar redându-se ce este un pom anumit, 
se va spune în chip mai cunoscut cum că e pom decât că 
e plantă. In plus, substanţele prime, prin faptul că stau 
la baza tuturor celorlalte şi că toate celelalte se enunţă 
despre ele sau sunt în ele, se şi numesc, din această cauză, 
prin excelenţă substanţe. Insă la fel cum se raportează 
substanţele prime la toate celelalte, tot aşa se raportează 
şi specia la gen: căci specia stă la baza genului; într-ade- 
văr, genurile se enunţă despre specii, pe când speciile nu 
se convertesc faţă de genuri. Prin urmare, şi din acestea 
[rezultă că] specia e în mai mare măsură substanţă decât 
genul. In schimb, dintre speciile care ele însele nu sunt 
genuri, nici una nu e substanţă în mai mare măsură decât 
alta, căci nu vei reda nimic mai potrivit despre un om anu¬ 
mit spunând că e om decât despre un cal anumit spunând 
că e cal. Iar la fel, şi dintre primele substanţe, nici una nu 
este mai mult substanţă decât alta, căci nu e în mai mare 
măsură substanţă un om anumit decât un bou anumit. 

In chip firesc însă, după substanţele prime, singure 
dintre celelalte sunt numite substanţe secunde speciile şi 
genurile, căci numai ele înfăţişează substanţa primă, din¬ 
tre cele care se enunţă. Intr-adevăr, dacă ar vrea să redea 
cineva ce este un om anumit, atunci înfăţişând specia şi 
genul o va face în chip mai potrivit şi îl va face mai cunos¬ 
cut înfăţişând că e om decât că e vieţuitor, pe când orice 



14 


ARISTOTEL 


dintre celelalte ar înfăţişa el, o va fi făcut în chip mai nele¬ 
gitim, ca, de pildă, spunând că e alb, sau că aleargă, sau 
înfăţişând orice altceva. Prin urmare în chip firesc sin¬ 
gure acestea, printre celelalte, se numesc substanţe. In 
plus, prin faptul că substanţele prime stau la baza tutu¬ 
ror celorlalte, ele se numesc substanţe în chip principal, 
însă, aşa cum substanţele prime se raportează la toate ce¬ 
lelalte, la fel se raportează şi speciile şi genurile substan¬ 
ţelor prime la toate cele rămase, căci despre toate acestea 
se enunţă cele rămase. într-adevăr, pe un om anumit îl vei 
declara grămătic; deci şi pe om, şi pe vieţuitorii vei pu¬ 
tea numi grămătici. La fel cu privire la celelalte. 

Este, pe de altă parte, comun oricărei substanţe fap¬ 
tul de a nu fi într-un subiect. într-adevăr, substanţa primă 
nici nu este într-un subiect şi nici nu se spune despre un 
subiect, iar cu privire la substanţele secunde este evident 
şi în felul următor cum că ele nu sunt într-un subiect. Căci 
om se spune despre un subiect, despre un om anumit, 
însă nu e într-un subiect; omul nu este într-un om anu¬ 
mit; la fel şi vieţuitor se spune despre un subiect, despre 
un om anumit, însă vieţuitorul nu este într-un om anu¬ 
mit. De altfel, dintre cele ce sunt în subiect, nimic nu in¬ 
terzice ca numele unora să se enunţe uneori despre 
subiect, raţiunea însă e cu neputinţă. în schimb, la sub¬ 
stanţele secunde se enunţă despre subiect şi numele, şi ra¬ 
ţiunea; căci vei atribui raţiunea de om unui anumit om, 
precum şi cea de vieţuitor. Astfel încât substanţa nu e din¬ 
tre cele aflate în subiect. Numai că nu este vorba de ceva 
propriu substanţei, ci şi diferenţa face parte dintre cele 
ce nu sunt subiect. într-adevăr, pedestrul şi bipedul se 
rostesc despre subiectul reprezentat de om, însă nu sunt 
în subiect, căci bipedul sau pedestrul nu se află în om. 
Iar, de asemenea, raţiunea diferenţei se enunţă despre ceea 

cc se spune diferenţa, cum, de pildă, dacă pedestrul se 
spune despre om, atunci şi raţiunea pedestrului se va 
enunţa despre om; căci omul este pedestru. Să nu ne tul- 
liure însă faptul că, întrucât subiectele sunt întreguri, păr¬ 
ţi le substanţelor ne-ar putea apărea ca nefiind substanţe. 
Căci nu s-a spus „cele aflate în subiect“, la fel cum s-ar 
spune: părţile subzistente în ceva. 

Revine însă substanţelor şi diferenţelor faptul că toate 
se spun în chip sinonim de către ele. Căci toate enunţă¬ 
rile pe baza lor sunt făcute fie despre cele individuale, fie 
despre specii. Negreşit, din substanţa primă [nu derivă] nici 
i) categorie [enunţare]; căci ea nu se enunţă despre nici un 
subiect; însă, dintre substanţele secunde, specia se enun¬ 
ţă despre individ, iar genul atât despre specie, cât şi de¬ 
spre individ. Pe de altă parte, diferenţele de asemenea se 3b 
enunţă atât despre specii, cât şi despre indivizi. Iar sub¬ 
stanţele prime primesc şi raţiunea speciilor, şi cea a genu¬ 
rilor, pe când specia pe cea a genului; căci toate câte se spun 
despre predicat se vor spune şi despre subiect. La fel însă, 
speciile şi indivizii acceptă deopotrivă raţiunea diferen¬ 
ţelor. Intr-adevăr, erau sinonime cele care aveau în co¬ 
mun numele şi aceeaşi raţiune, astfel încât toate cele spuse 
pe bază de substanţă şi pe bază de diferenţă se rostesc în 
chip sinonim. 

Pe de altă parte, orice substanţă pare să însemne ceva 
anumit. Cu privire la substanţele prime, este de netăgă¬ 
duit şi adevărat cum că semnifică ceva anumit, căci lu¬ 
crul indicat este [ceva] individual şi unu la număr; iar cu 
privire la substanţele secunde, se pare de asemenea, prin 
lorma denumirii, că ele înseamnă ceva anumit, ca atunci 
când spui „om“ sau „vieţuitor"; totuşi nu e cu adevărat 
aşa, ci ele semnifică mai degrabă un fel de a fi: căci subiec- 
ud nu e ceva unic, ca substanţa primă, ci om şi vieţuitor 

se enunţă despre mai mulţi. însă ele nu înseamnă în chip 
absolut un fel de a fi, cum ar face-o albul de pildă. Căci 
albul nu semnifică nimic altceva decât un fel de a fi. în 
schimb, specia şi genul definesc felul de a fi cu privire la 
substanţă: ele semnifică de ce fel anume este o substanţă. 
Iar prin gen determinarea se face asupra mai multora de¬ 
cât prin specie: cel ce spune vieţuitor cuprinde mai multe 
decât cel ce spune om. 

Le revine substanţelor şi faptul că nimic nu le este con¬ 
trar. într-adevăr, ce ar putea fi contrar substanţei prime, 
bunăoară unui om anumit sau unui vieţuitor anumit ? Căci 
nimic nu le este contrar. Nici faţă de om sau faţă de vie¬ 
ţuitor nu e nimic contrar. Dar aceasta nu reprezintă ceva 
propriu substanţei, ci este astfel pentru multe altele, bu¬ 
năoară pentru mărime; căci nimic nu este contrar măsu¬ 
rii de doi coţi sau trei coţi şi nici, fireşte, lui zece, sau 
vreunuia de acest fel, doar dacă nu s-ar spune că multul 
ar fi contrar puţinului sau marele micului. însă dintre mă¬ 
rimile determinate, nici una nu este contrară alteia. 

Pe de altă parte, substanţa pare să nu admită mai mul¬ 
tul sau mai puţinul. Vreau să spun nu că substanţa n-ar 
fi în mai mare măsură substanţă decât o alta (căci doar 
s-a spus că este), ci că fiecare substanţă ca atare nu se spune 
mai mult sau mai puţin. De pildă, dacă această substanţă 
este om, nu va fi mai mult sau mai puţin om nici el în¬ 
suşi faţă de sine, nici unul faţă de altul; căci unul faţă de 
altul nu e mai mult om, aşa cum albul este mai mult sau 
mai puţin alb decât un altul şi cum frumosul se spune mai 
mult sau mai puţin faţă de altul. De asemenea un lucru, 
acelaşi chiar, se poate spune mai mult sau mai puţin de¬ 
spre sine, aşa cum, dacă un corp este alb, el se spune mai 
alb acum decât înainte, sau cald fiind, se spune a fi mai 
cald şi mai puţin cald. în schimb, substanţa nu se spune 
defel mai mult sau mai puţin, căci nici omul nu e socotit 




CATEGORII 


17 


acum mai mult om decât înainte, nici, fireşte, nimic din 
celelalte câte sunt substanţe. In concluzie, substanţa nu 
primeşte pe mai mult şi mai puţin. 

Dar în cea mai mare măsură caracter propriu al sub¬ 
stanţei pare a fi faptul că aceeaşi şi una la număr fiind, 
ea admite contrarii, pe când cu privire la altele, în speţă 
la toate câte nu sunt substanţe, nu s-ar putea învedera nici 
unul care, unu fiind la număr, să poată primi contrarii; 
de pildă, culoarea, care este aceeaşi şi una la număr, nu 
va fi albă şi neagră, nici o aceeaşi faptă, una la număr, nu 
va fi rea şi bună; iar la fel cu toate cele câte nu sunt sub¬ 
stanţe. In schimb, substanţa, una şi aceeaşi fiind la număr, 
este cu adevărat primitoare de contrarii, precum un om 
anumit, unu şi acelaşi fiind, devine când alb, când negru 
şi când cald, când rece, când rău, când bun. In cazul al¬ 
tora, nimic nu vădeşte aşa ceva, doar dacă n-ar aduce ci¬ 
neva vreo întâmpinare, spunând că vorbirea şi părerea 
sunt susceptibile de contrarii. Căci o aceeaşi vorbire pare 
să fie adevărată şi falsă, bunăoară, dacă ar fi adevărată spu¬ 
sa că stă jos cineva, în clipa când acesta se ridică spusa 
va fi falsă. Iar la fel şi cu opinia, căci, dacă ar opina ci¬ 
neva în chip adevărat că un ins şade, atunci, în clipa când 
acesta se ridică, părerea va fi falsă dacă o păstrează cu pri- 
vire la faptul în chestiune. Dar chiar dacă s-ar accepta 
această întâmpinare, există totuşi o diferenţă de mod. In- 

i r-adevăr, cele ce se transformă, în cazul substanţelor, sunt 
ele însele primitoare de contrarii; căci [subiectul] s-a 
schimbat, devenind rece din cald (prefăcându-se cu ade¬ 
vărat) şi negru din alb sau bun din rău. Iar la fel şi în ca¬ 
zul celorlalte, fiecare este primitor de contrarii, ca fiind 
susceptibil de prefacere. In schimb, vorbirea şi părerea 
ele însele rămân absolut nemişcate în toate privinţele, în 

ii mp ce lucrul care se schimbă devine contrar faţă de ele; 
căci într-adevăr spusa cum că cineva şade rămâne aceeaşi, 

iar întrucât lucrul se schimbă, ea devine când adevărată, 
când falsă. La fel şi în cazul părerii. Aşa încât, într-un fel, 
este propriu substanţei să fie primitoare de contrarii prin 
prefacerea ei. Dacă deci s-ar admite şi aceasta, cum că pă¬ 
rerea şi vorbirea ar fi primitoare de contrarii, un asemenea 
lucru nu e adevărat. Căci vorbirea şi părerea nu se spun 
primitoare de contrarii prin aceea că ele însele ar fi sus¬ 
ceptibile de a primi ceva, ci prin aceea că efectul s-a pe¬ 
trecut pe alt plan. Intr-adevăr, prin aceea că un fapt are 
sau nu are loc, prin aceasta se şi spune că vorbirea e ade¬ 
vărată ori falsă, iar nu în sensul că vorbirea însăşi ar fi 
primitoare de contrarii. In chip absolut, nimic nu e miş¬ 
cat de ceva, nici vorbirea, nici părerea, aşa încât ele n-ar 
putea fi primitoare de contrarii, de vreme ce nu se iveş¬ 
te nici un efect în ele, pe când substanţa, primind în fapt 
ea însăşi contrariile, este astfel socotită primitoare de con¬ 
trarii: ea admite boala şi sănătatea, albeaţa şi negreaţă, iar 
primind ea însăşi pe fiecare din acestea, este socotită a fi 
primitoare de contrarii. Concluzia este că se poate so¬ 
coti un caracter propriu substanţei faptul că, aceeaşi şi 
una la număr fiind, ea este primitoare de contrarii po¬ 
trivit cu schimbarea proprie. Atâta fie spus despre sub¬ 
stanţă deci. 

6 

Dintre mărimi, una este determinată [discontinuă], alta 
continuă; una este alcătuită din părţi având prin ele în¬ 
sele aşezare unele faţă de altele şi alta din părţi ce nu au 
aşezare. Mărimi discontinue sunt, de pildă, numărul şi 
vorbirea, pe când continue, linia, suprafaţa, volumul şi, 
dincolo de ele, timpul şi spaţiul. Intr-adevăr, printre păr¬ 
ţile numărului nu există nici un termen comun prin care 
aceste părţi să adere, cum, de pildă, dacă cinci este o 

parte a lui zece, atunci prin nici un termen comun nu 
aderă primele cinci şi celelalte cinci, ci ele sunt distinc- 
ic; şi, desigur, nici cele trei cu cele şapte nu aderă prin 
nici un termen comun; în general, nu ai putea concepe 
la număr vreun termen comun al părţilor, ci ele se dis¬ 
ting statornic, astfel încât numărul face parte dintre cele 
discontinue. Dar la fel şi vorbirea face parte dintre cele dis¬ 
continue. Cât despre faptul că vorbirea e o mărime, este 
evident: ea se măsoară prin silabă lungă şi scurtă, refe- 
rindu-mă, bineînţeles, la vorbirea ce se produce prin voce. 
Căci prin nici un termen comun de-al ei nu aderă părţi¬ 
le: într-adevăr, nu există termen comun prin care să in¬ 
tre în contact silabele, ci fiecare stă distinctă ca atare. în 
schimb, linia este continuă; căci poate fi conceput un ter¬ 
men comun prin care părţile ei să intre în contact — punc¬ 
tul, iar la suprafaţă — linia, deoarece părţile suprafeţei 
aderă printr-un termen comun. La fel, pe de altă parte, 
şi la corp s-ar putea concepe un termen comun, linie ori 
suprafaţă, prin care părţile corpului intră în contact. însă 
atât timpul cât şi spaţiul fac parte dintre acestea: într-ade- 
văr, timpul de acum intră în contact atât cu cel trecut, 
cât şi cu cel viitor. De asemenea, spaţiul e dintre cele con¬ 
tinue: căci părţile corpului domină un anumit spaţiu, ele 
intrând în contact printr-un termen comun; deci şi păr¬ 
ţile spaţiului, pe care le domină fiecare din părţile corpu¬ 
lui, intră în contact prin acelaşi termen prin care o fac şi 
părţile corpului. Aşa încât rezultă că şi spaţiul este conti¬ 
nuu: părţile sale intră în contact printr-un termen comun. 

în plus, unele [mărimi] se alcătuiesc din părţi ce au prin 
ele însele aşezare unele faţă de celelalte, altele din părţi 
ce nu au aşezarea, cum, de pildă, părţile liniei au aşezare 
unele faţă de altele; căci fiecare dintre ele se află undeva 
şi ai putea deosebi şi reda cu privire la fiecare unde se 
află în suprafaţă şi prin ce fel de parte intră în contact cu 

celelalte. Tot astfel însă şi părţile suprafeţei au o anumită 
aşezare, căci la fel s-ar putea reda unde se află fiecare şi 
cum intră în contact unele cu altele. De asemenea şi cele 
ale corpului, precum şi cele ale spaţiului. In schimb, ne¬ 
greşit, cu privire la număr nu s-ar putea dovedi că păr¬ 
ţile au vreo aşezare unele faţă de altele sau că se află undeva, 
precum şi care dintre părţi intră în contact unele cu al¬ 
tele. Şi nici cu privire la părţile timpului: într-adevăr, nici 
una din părţile timpului nu persistă; iar ceea ce nu este 
persistent cum oare ar putea avea o aşezare ? Ci mai degra¬ 
bă s-ar putea spune că e vorba de o ordine oarecare prin 
faptul că o parte a timpului este anterioară, alta poste- 
rioară. In ce priveşte numărul, lucrurile stau în acelaşi 
chip, prin faptul că mai întâi se numără unu decât doi şi 
doi decât trei, şi astfel ai putea avea o anumită ordine, 
dar aşezare nu ai putea concepe defel. Vorbirea are loc 
şi ea la fel: nici una dintre părţile ei nu persistă, ci odată 
rostită ea nu mai poate fi păstrată, aşa încât nu încape aşe¬ 
zare a părţilor ei de vreme ce nimic nu persistă. Aşadar, 
unele [mărimi] s-au alcătuit din părţi cu aşezare, altele 
din părţi fără aşezare. 

In chip principal însă sunt numite mărimi doar cele 
menţionate, pe când toate celelalte, prin accident: într-a- 
devăr, doar privind spre cele dintâi le numim şi pe cele¬ 
lalte mărimi, cum, de pildă, se socoteşte că e mult alb prin 
faptul că suprafaţa este întinsă, şi o acţiune este mare prin 
faptul că are loc în mult timp şi cu multă mişcare, căci 
nu ca atare este numită fiecare dintre acestea o mărime. 
De pildă, dacă ar reda cineva cât de mare este acţiunea, 
ar determina-o prin timp, înfăţişând-o ca fiind de un an 
sau oricum altfel. Şi că albul este o mărime s-ar deter¬ 
mina redând suprafaţa, căci pe cât de mare este suprafaţa, 
tot atât se va spune că este şi albul. Aşa încât singurele 

mărimi, în chip principal şi ca atare, se socotesc cele men¬ 
ţionate, pe când dintre celelalte nici una ca atare, ci doar 
prin accident. 

Pe deasupra, mărimii nu-i este nimic contrar. în ca¬ 
zul mărimilor determinate, într-adevăr este limpede că 
nimic nu le e contrar, de pildă celei de doi coţi, suprafeţei 
sau vreuneia de acest soi; căci nimic nu le este contrar, 
doar dacă n-ar spune cineva că multul este contrar pu¬ 
ţinului sau marelui micului. Numai că nici unul dintre 
acestea nu este mărime, ci ele fac parte dintre relative: 
într-adevăr, nimic nu e declarat mare ori mic în sine, ci 
prin raportare la un altul, cum, de pildă, un munte este 
socotit mic, pe când un sâmbure este mare prin aceea că 
ultimul e mai mare decât altele de acelaşi soi, iar celălalt 
mai mic decât altele de acelaşi soi. Aşadar, raportarea se 
lace faţă de altul, de vreme ce, fireşte, dacă s-ar vorbi de 
mic sau mare în sine, atunci muntele n-ar putea fi vre¬ 
odată spus mic şi sâmburele mare. Tot astfel spunem că 
într-un sat sunt mulţi oameni şi în Atena puţini, fiind to- 
luşi mult mai mulţi aci. însă mărimea de doi coţi şi cea 
de trei coţi, ca şi fiecare din acestea, semnifică [efectiv] 
o mărime, pe care marele şi micul nu semnifică atât o mă¬ 
rime, cât mai degrabă ceva relativ, căci marele şi micul 
sunt considerate faţă de un altul. Aşa încât este limpede 
că acestea fac parte dintre relative. De altfel, fie să s-ar 
stabili despre ele că sunt mărimi, fie că nu, încă nu le-ar 
I i nimic contrar lor, căci lucrul ce nu poate fi luat el însuşi 
ca atare, ci drept raportat la altceva, cum oare ar putea 
avea el ceva contrar ? în cazul însă că marele şi micul vor 
I i socotite contrarii, se va întâmpla ca un acelaşi lucru să 
admită simultan contrariile şi deci ca lucrurile în ches¬ 
tiune să-şi fie lor însele contrarii. într-adevăr, ar rezulta 
că simultan un acelaşi lucru este mare şi mic, căci el este 
mic faţă de unul, mare însă, acelaşi fiind, faţă de altul. Aşa 

încât ar rezulta că un acelaşi lucru este şi mare şi mic prin 
raport la acelaşi timp, deci primeşte simultan contra¬ 
riile. Insă nimic nu se dovedeşte a primi simultan con¬ 
trariile, ca în cazul substanţei; ea, e drept, se dovedeşte 
primitoare de contrarii, totuşi cineva nu e simultan bolnav 
şi sănătos. Iar nici alb şi negru nu e simultan. Dar nici 
dintre celelalte [dincolo de substanţă] nimic nu primeşte 
simultan contrariile. De asemenea ar rezulta că lucrurile 
îşi sunt lor însele contrarii. Căci, dacă marele e contrar 
micului, iar un acelaşi lucru este simultan mare şi mic, 
atunci acelaşi lucru îşi este contrar sieşi. Dar e ceva cu ne¬ 
putinţă ca un lucru să-şi fie contrar sieşi. Prin urmare, 
marele nu este contrar micului, nici multul puţinului, aşa 
încât, chiar dacă se va spune că ele nu fac parte dintre re¬ 
lative, ci ţin de mărime, încă nu se va căpăta nimic con¬ 
trar. Insă, prin excelenţă, contrarietatea mărimii pare să 
aibă loc în legătură cu spaţiul. Căci obişnuim a pune su- 
sul drept contrar josului, prin jos înţelegând regiunea din¬ 
spre centru, întrucât centrul are depărtarea maximă faţă 
de marginile universului. Iar cei mulţi par a prelua de aici 
şi definiţia pentru celelalte contrarii, căci se definesc drept 
contrarii cele, dintr-un acelaşi gen, distanţate la maximum. 

Pe de altă parte, mărimea nu pare să admită mai mul¬ 
tul sau mai puţinul, de pildă, mărimea de doi coţi: căci 
nu este mai mult de doi coţi o mărime decât alta. Şi nici 
numărul, cum, de pildă, trei nu este numit mai mult trei 
decât cinci, nici cinci decât trei. Iar nici timpul nu e decla¬ 
rat în mai mare măsură timp unul decât altul. Nici vreuna 
din mărimile amintite nu e socotită ca având pe mai mult 
şi mai puţin. In concluzie, mărimea nu admite pe mai 
mult şi mai puţin. 

Dar propriu prin excelenţă pentru mărime se socoteş¬ 
te faptul că ele sunt egale şi inegale. Intr-adevăr, fiecare 

dintre mărimile menţionate este denumită şi egală şi ine¬ 
gală, aşa cum corpul este numit şi egal şi inegal, timpul 
şi egal şi inegal. Iar la fel în cazul celorlalte menţionate, 
fiecare este socotită deopotrivă egală şi inegală. In schimb, 
dintre celelalte câte nu sunt mărimi, nu s-ar putea defel 
spune despre vreuna că este egală şi inegală, aşa cum dis¬ 
poziţia cuiva nu e defel socotită egală ori inegală, ci mai 
degrabă asemănătoare, iar albul defel egal ori inegal, ci 
asemănător. Aşa încât, propriu prin excelenţă mărimii este 
să se enunţe despre ea egalul şi inegalul. 

7 

Se numesc relative toate câte, ele însele ca atare, se spun 
a ţine de altele sau se raportează oricum faţă de un altul, 
cum, de pildă, mai marele este spus, ca atare, ca fiind al 
altuia; căci se numeşte mai mare al cuiva, iar dublul este 
spus, ca atare, ca fiind al altuia, căci este socotit dublu al 
cuiva. Tot astfel şi celelalte de acest soi. însă prin reia- 6b 
tive se numără şi unele de felul următor, cum ar fi carac¬ 
terul, dispoziţia, senzaţia, cunoaşterea, aşezarea. Căci 
toate cele enumerate sunt spuse, ca atare, drept ţinând 
de un altul, şi nu într-altfel; într-adevăr, caracterul este 
caracter de ceva, cunoaşterea este cunoaştere a ceva, aşe¬ 
zarea este aşezare a cuiva, iar celelalte la fel. Aşadar rela¬ 
tive sunt toate câte, ele însele, ca atare, sunt spuse drept 
ţinând de ceva sau se raportează oricum altfel la ceva, 
cum, de pildă, un munte e socotit mare faţă de un altul; 
căci faţă de ceva e spus mare muntele, iar asemănătorul 
e socotit asemănător cuiva, toate celelalte de acest fel fiind 
spuse aşa prin raport la ceva. Deopotrivă, culcarea ori¬ 
zontală, starea verticală şi şederea sunt anumite aşezări, 
iar aşezarea face parte dintre relative. în schimb a fi în¬ 
tins orizontal, a sta vertical şi a şedea nu sunt ele însele 

aşezări [ci poziţii — n. £.], numai că se spun în chip pa- 
ronimic de la aşezările menţionate. 

Există, pe de altă parte, contrarietate în sânul relati¬ 
velor, aşa cum, de pildă, virtutea este contrară viciului, 
fiecare dintre ele fiind un relativ, iar cunoaşterea, con¬ 
trară neştiinţei. Totuşi, nu tuturor relativelor le revine 
contrariul; într-adevăr, dublului nu-i este nimic contrar, 
nici triplului, nici vreunuia dintre acestea. De asemenea, 
relativele par să admită şi mai multul, şi mai puţinul, căci 
asemănătorul este spus mai mult şi mai puţin, şi inegalul 
mai mult şi mai puţin, fiecare dintre ele fiind un relativ; 
într-adevăr, asemănătorul este spus asemănător cuiva şi 
inegalul inegal cuiva. Insă nu toate relativele admit mai 
multul şi mai puţinul: dublul nu e spus mai mult şi mai 
puţin dublu, nici vreunul dintre acestea. 

Pe de altă parte, toate relativele se rostesc faţă de con¬ 
versele lor, cum, de pildă, sclav este spus sclav al stăpâ¬ 
nului şi stăpânul stăpân al sclavului, iar dublul dublu al 
jumătăţii şi jumătatea jumătate a dublului, mai marele mai 
mare al micului şi mai micul mai mic al marelui. La fel şi 
în cazul celorlalte, afară doar că uneori are loc o deose¬ 
bire de caz în folosirea cuvântului, aşa cum, de pildă, cu¬ 
noaşterea este spusă a fi cunoaştere a cunoscutului, pe 
când cunoscutul e cunoscut prin cunoaştere, şi senzaţia 
e senzaţie a sensibilului, pe când sensibilul e sensibil prin 
senzaţie. Totuşi uneori [rostirea] nu pare a se converti, 
în cazul că nu s-a făcut redarea în chip legitim faţă de lu¬ 
crul rostit, ci acela care o răstoarnă greşeşte, ca, de pil¬ 
dă, în cazul aripii, dacă s-a redat cum că este a păsării, 
nu se obţine conversiunea „pasăre a aripii". Căci nu s-a 
redat în chip potrivit prima spusă „aripă a păsării": în¬ 
trucât nu în măsura în care este vorba de pasăre se spune 
că aripa este a ei, ci în măsuraîn care e un înaripat, deoa¬ 
rece există aripi la multe altele ce nu sunt păsări. Aşa 

încât, în cazul că se redă în chip potrivit rostirea, atunci 
ea se şi converteşte, ca, de pildă, că aripa este aripă a în¬ 
aripatului şi înaripatul este înaripat prin aripă. Insă une¬ 
ori este necesar chiar să se creeze termeni, în cazul anume 
că nu e dinainte stabilit un nume faţă de care să se poată 
face potrivit redarea, cum, de pildă, dacă s-ar răsturna ros¬ 
tirea „cârmă a navei“, nu s-ar obţine o redare potrivită, 
căci nu în măsura în care e navă poate fi cârma socotită 
ca revenindu-i; există într-adevăr nave care nu au cârme. 
De aceea nici nu se converteşte, căci despre navă nu se 
poate spune „navă a cârmei“. Dar poate că redarea ar fi 
mai potrivită dacă s-ar face într-astfel, spunându-se, de 
pildă, despre cârmă că e una a cârmonavei sau oricum alt¬ 
fel; căci aici nu există nume. Intr-adevăr, rostirea se şi 
converteşte în cazul că e potrivit redată: cârmonava este 
cârmonavă prin cârmă. Iar la fel şi în alte cazuri, aşa cum, 
de pildă, despre cap s-ar reda mai potrivit spunându-se 
că este cap al „căpăţânatului“ decât al vieţuitorului; căci 
nu în măsura în care e vieţuitor are cap: multe dintre vie¬ 
ţuitoare nici nu au cap. Iar în felul acesta, negreşit, cine¬ 
va ar putea lesne înţelege pe cele care n-au parte de nume, 
dacă, pornind de la primele cuvinte, s-ar institui nume 
şi pentru cele ce se convertesc faţă de ele, aşa cum, în ca¬ 
zul celor de mai sus, din aripă [deriva] înaripat şi din câr¬ 
mă, cârmonavă. Aşadar, toate relativele, în cazul că se face 
redarea potrivită, se spun faţă de conversele lor, de vre¬ 
me ce, în cazul că se face redarea la întâmplare, şi nu faţă 
de însuşi lucrul în chestiune, nu are loc conversiunea. 
Afirm însă că nici dintre cele în chip recunoscut rostite 
faţă de conversele lor şi care au parte de numeîn ce le pri¬ 
veşte nu se converteşte vreunul, în cazul că redarea se face 
faţă de unul dintre accidente şi nu faţă de însuşi lucrul 
în chestiune, cum, de pildă, la sclav, dacă el nu e redat 
ca fiind al stăpânului, ci al omului sau bipedului, sau al 

oricăror [aspecte] de acest soi, atunci nu încape conver¬ 
siune, căci nu e potrivită redarea. In plus, dacă s-a făcut 
bine redarea faţă de ceea ce se vorbeşte, dar dacă s-ar tre¬ 
ce cu vederea toate cele ce nu sunt decât accidente, men- 
ţinându-se acel lucru, numai, faţă de care s-a făcut redarea 
în chip potrivit, atunci se va vorbi statornic prin raport 
la lucrul în chestiune, cum, de pildă, dacă sclavul e nu¬ 
mit aşa prin raport la stăpân, atunci, trecându-se cu ve¬ 
derea toate cele accidentale pentru stăpân, ca de pildă 
faptul de a fi biped sau capabil de cunoaştere şi de a fi 
om, şi lăsându-se numai faptul că este stăpân, atunci se 
va vorbi statornic despre sclav prin raport la termenul 
în chestiune el însuşi, căci sclavul este sclav al stăpânu- 
7b lui. In schimb, dacă nu s-a redat în chip potrivit faţă de 
ce anume se vorbeşte, atunci, trecându-se cu vederea toate 
celelalte [aspecte] şi lăsându-se doar cel faţă de care s-a 
făcut redarea, nu se va mai vorbi prin raport la terme¬ 
nul în chestiune. Să admitem că sclavul e redat ca fiind 
al omului, iar aripa a păsării şi că este trecut cu vederea, 
în ce priveşte omul, faptul de a fi stăpân, atunci sclavul 
nu se va mai rosti faţă de om, căci, nefiind stăpân, nu va 
fi nici sclav. La fel şi în cazul păsării, să admitem că e tre¬ 
cut cu vederea faptul de a fi înaripată: atunci aripa nu va 
mai fi un relativ, căci neexistând înaripat, aripa nu va mai 
fi nici ea „a cuiva". In concluzie, trebuie să se facă reda¬ 
rea prin raport la ceva în chip potrivit rostit, într-un fel. 
Dacă există un nume stabilit, redarea devine uşoară; dacă 
însă nu există, atunci poate fi necesar să se creeze unul. 
Aşa redând lucrurile, este evident că toate relativele se 
vor rosti faţă de conversele lor. 

Relativele par fi simultane prin natură, iar în cazul ce¬ 
lor mai multe, lucrul e adevărat. Căci dublul şi jumătatea 
sunt simultane, iar dacă jumătatea este, atunci este şi du¬ 
blul, şi dacă există sclavul, există şi stăpânul; la fel şi cu 

celelalte. Dar ele se şi suprimă reciproc, căci neexistând 
dublul, nu există jumătatea, şi neexistând jumătatea, nu 
există dublul; la fel şi în cazul celorlalte de acest soi. Insă 
nu în cazul tuturor relativelor pare să fie adevărat că ele 
sunt prin firea lor simultane; într-adevăr, cunoscutul ar 
putea părea anterior cunoaşterii. Aşa, de pildă, noi pri¬ 
mim ştiinţele, în cele mai multe cazuri, pe baza preexis¬ 
tentei lucrurilor: în puţine cazuri, sau chiar în nici unul, 
nu s-ar putea vedea cunoscutul ivindu-se simultan cu 
cunoaşterea. De altfel, suprimându-se cunoscutul, se su¬ 
primă şi cunoaşterea, pe când cunoaşterea nu suprimă cu¬ 
noscutul; într-adevăr, dacă nu există cunoscut, nu încape 
cunoaştere (căci n-ar mai fi cunoaştere a nimic), pe când, 
dacă nu există cunoaştere, nimic nu interzice să existe cu¬ 
noscutul, cum, de pildă, şi cu privire la cvadratura cer¬ 
cului, dacă ea este efectiv un cognoscibil, nu s-a produs 
încă o cunoaştere a ei, totuşi ea este o temă de cunoscut, 
în plus, dacă vieţuitorul se suprimă, atunci nu încape cu¬ 
noaştere, totuşi multe dintre cele de cunoscut pot con¬ 
tinua să fie. Şi la fel cu acestea se comportă tot ce se referă 
Ia senzaţie. Sensibilul pare într-adevăr a fi anterior sen¬ 
zaţiei. Prin suprimarea sensibilului se suprimă şi senza¬ 
ţia, pe când senzaţia nu suprimă sensibilul. Căci senzaţiile 
au loc în legătură cu corpul şi în corp, iar distrugându-se 
sensibilul se distruge şi corpul (acesta făcând parte din¬ 
tre sensibile), dar corpul neexistând se suprimă şi sen¬ 
zaţia, de unde rezultă că sensibilul suprimă senzaţia. In 
schimb, de bună seamă că senzaţia nu suprimă sensibi¬ 
lul: într-adevăr, suprimându-se vieţuitorul, se suprimă 
senzaţia, în timp ce sensibilul va continua să fie, sub for¬ 
ma corpului, a caldului, a dulcelui, a amarului şi a tuturor 
sensibilelor. De altfel, senzaţia se iveşte o dată cu fiinţa 
ce simte, căci simultan apar atât vieţuitorul, cât şi senza¬ 
ţia, pe când sensibilul poate exista şi înainte de vieţuitor 

sau senzaţie; căci focul, apa şi cele asemănătoare, din care 
e constituit şi vieţuitorul, trebuie să fie şi dinainte ca vie¬ 
ţuitorul sau senzaţia să existe în general, aşa încât s-ar do¬ 
vedi că sensibilul este anterior senzaţiei. 

Se poate ivi o nedumerire, dacă nu cumva vreuna din¬ 
tre substanţe n-ar fi şi ea de socotit ca făcând parte dintre 
relative, cum se şi pare, sau dacă nu cumva aceasta se în¬ 
tâmplă în ce priveşte anumite substanţe secunde. In 
cazul substanţelor prime este ceva adevărat că nici între- 
gurile, nici părţile nu se socotesc relative. Căci un om anu¬ 
mit nu este denumit om al cuiva [om ce ţine de ceva], nici 
un bou anumit nu e bou anumit ca ţinând de ceva. La 
fel cu părţile: o mână dată nu se spune mână dată a cuiva, 
ci mâna cuiva, iar un cap dat nu e numai cap dat al cui¬ 
va, ci cap al cuiva. La fel, pe de altă parte, şi în cazul sub¬ 
stanţelor secunde, cu cele mai multe, aşa cum omul [luat 
în general] nu e spus om al cuiva, nici boul bou ţinând 
de ceva, nici lemnul lemn al cuiva, ci cel mult proprie¬ 
tate a cuiva. Aşadar, în cazul celor de acest soi este lim¬ 
pede că nu fac parte dintre relative; darîn cazul anumitor 
substanţe secunde încape discuţie, cum, de pildă, capul 
[în general] este spus cap al cuiva şi mâna mână a cuiva, 
ca şi fiecare de acest soi, aşa încât ele ar părea să fie nişte 
relative. Dacă deci definiţia relativelor a fost redată sa¬ 
tisfăcător, atunci este ceva sau deosebit de greu, sau chiar 
cu neputinţă să se soluţioneze problema cum că nici o 
substanţă nu e socotită un relativ; dacă însă definiţia nu 
e îndestulătoare, ci sunt relative cele cărora faptul de a 
fi le este tot una cu faptul de a se raporta, într-un fel, la 
ceva, atunci poate că ar fi ceva de răspuns la acestea. De 
altfel, prima definiţie este implicată de toate relativele, fără 
însă ca relativul să fie acest lucru, anume faptul că ele ca 
atare sunt socotite a ţine de altceva. Iar din acestea este 
evident că, dacă cineva cunoaşte în chip determinat unul 

dintre relative, atunci va cunoaşte în chip determinat şi 
acel lucru prin raport la care el este rostit. Aceasta e ceva 
evident şi pe baza a ce urmează. Dacă se ştie despre ceva 
dat cum că e un relativ, iar dacă existenţa, pentru relative, 
este acelaşi lucru cu raportarea de un fel oarecare la ceva, 8b 
atunci se ştie şi lucrul la care acesta se raportează, într-un 
fel; căci, dacă cineva n-ar şti în general la care anume se 
raportează el, atunci nu va şti nici dacă are cumva un re¬ 
lativ. Iar în cazul celor particulare, acest lucru este evi¬ 
dent, cum, de pildă, dacă cineva ştie în chip determinat 
despre ceva dat cum că este dublu, atunci ştie îndată, în 
chip determinat şi al cui dublu este; căci, dacă ar şti că 
acest lucru însuşi nu e dublul nici unuia dintre cele de¬ 
terminate, atunci nu ar şti în general cum că este un du¬ 
blu. La fel, dacă ar şti despre ceva cum că este „mai bun“, 
ar fi necesar să ştie prin aceastaîn chip determinat şi faţă 
de cine e mai bun. însă nu va şti în chip nedeterminat 
cum că e mai bun decât ceva mai rău: un astfel de gând 
ar fi o supoziţie, nu o cunoştinţă; căci încă nu va şti în 
chip exact cum că este mai bun decât ceva mai rău. Dacă 
ar fi aşa, s-ar putea ca nimic să nu fie mai rău decât el. 

Aşa încât în chip evident e necesar ca, ştiindu-se în chip 
determinat despre ceva că e un relativ, să se ştie în chip 
determinat şi faţă de cine este rostit el. In schimb, capul, 
mâna, fiecare ca atare dintre cele ce sunt substanţe poa¬ 
te fi cunoscut în chip determinat drept ceea ce este fără 
a se şti necesar faţă de cine e rostit, căci al cui cap este 
sau a cui mână este poate să nu fie cunoscut în chip de¬ 
terminat. Astfel că acestea nu ar face parte dintre relati¬ 
ve. Şi dacă nu sunt relative, atunci ar putea fi adevărat să 
se spună că nici o substanţă nu face parte dintre relative. 
Totuşi, poate că e greu să se facă enunţări categorice cu 
privire la asemenea lucruri fără a se relua cercetarea mai 

des, şi, desigur, faptul de a avea nedumeriri, în fiecare pri¬ 
vinţă, nu e de prisos. 

8 

Numesc calitate ceea ce face ca lucrurile să fie soco¬ 
tite de un anumit fel. Iar calitatea este dintre cele rostite 
în mai multe chipuri. Să numim un soi de calitate carac¬ 
terul şi dispoziţia. Caracterul însă diferă de dispoziţie prin 
faptul că e mai statornic şi mai durabil. Aşa sunt cunoş¬ 
tinţele ştiinţifice şi virtuţile, căci o cunoştinţă pare a fi 
dintre cele deopotrivă statornice şi greu de înlăturat, chiar 
când e vorba de o cunoaştere măsurată, în cazul că nu se 
iveşte, la cel ce cunoaşte, vreo transformare deosebită, din 
cauză de boală sau ceva de acest soi; la fel cu virtutea, 
cum, de pildă, atât spiritul de justiţie, cumpătarea, cât şi 
fiecare dintre cele de acest fel nu par a fi nici lesne de în¬ 
lăturat, nici lesne de schimbat. în schimb, dispoziţii se 
numesc toate câte sunt lesne de înlăturat şi se schimbă 
repede, precum căldura şi răcirea, boala şi sănătatea, ca 
şi toate cele asemănătoare: într-adevăr, omul este orien¬ 
tat, într-un fel, prin ele, însă se schimbă repede, devenind 
9a rece din cald şi trecând de la sănătate la boală, la fel şi cu 
celelalte, doar dacă nu s-ar întâmpla ca şi vreuna dintre 
dispoziţii, după un timp mai îndelungat, să sfârşească în 
ceva firesc şi incurabil, sau cu totul greu de înlăturat, pe 
aceasta putând-o cineva numi chiar caracter. Este însă evi¬ 
dent că tindem să numim caractere acele stări care sunt 
mai durabile şi mai greu de înlăturat; căci pe cei la care 
cunoştinţele nu sunt pe deplin stăpânite, ci lesne de în¬ 
lăturat, nu-i socotim că posedă caracterul de cunoscători, 
chiar dacă, fireşte, sunt şi ei dispuşi [orientaţi] într-un fel 
printr-o cunoaştere, fie mai rea, fie mai bună. în conclu¬ 
zie, caracterul diferă de dispoziţie prin aceea că ultima e 

mai lesne d e înlăturat, prima mai durabilă precum ş i mai 
statornică. Insă caracterele sunt şi un fel de dispoziţii, pe 
când dispoziţiile nu sunt cu necesitate caractere: cei ce 
au anumite caractere sunt orientaţi, într-un fel, pe baza 
lor, pe când cei orientaţi printr-o dispoziţie nu au întru 
totul şi caracterul respectiv. 

Un alt soi de calitate este cel pe baza căruia calificăm 
pe pugilişti, de pildă, sau pe alergători, pe cei sănătoşi, 
cei bolnăvicioşi şi pur şi simplu tot ce e denumit pe te¬ 
meiul unei capacităţi ori incapacităţi naturale. Căci nu 
prin simplul fapt că fiecare este orientat într-un fel sunt 
ei socotiţi de aşa natură, ci datorită faptului că posedă în¬ 
zestrarea firească de a face sau de a nu suferi lesne ceva, 
cum, de pildă, pugilişti şi alergători sunt denumiţi unii 
nu prin faptul că au o anumită dispoziţie, ci prin aceea 
că posedă înzestrarea naturală de a face lesne ceva, iar să¬ 
nătoşi sunt numiţi unii prin aceea că posedă capacitatea 
naturală de a nu pătimi lesne ceva din pricina celor ce li 
se întâmplă, în timp ce bolnăvicioşii sunt prin incapaci¬ 
tatea pe care o au de a nu suferi ceva. Iar la fel cu cele de 
mai sus sunt tarele şi moalele; căci tare se socoteşte ceva 
prin faptul că are capacitatea de a nu se frânge uşor, pe 
când moale, prin incapacitatea aceluiaşi lucru. 

Al treilea soi de calitate îl dau calităţile de înrâurire 
şi înrâuririle. Iar de acest soi sunt dulceaţa şi amăreala, 
acreala şi toate cele înrudite lor, pe deasupra căldura şi 
răceala, albeaţa şi negreaţă. Că acestea sunt calităţi este 
evident: cele ce le primesc pe ele sunt socotite de un fel 
anumit pe baza lor, cum, de pildă, mierea e numită dul¬ 
ce prin faptul de a fi primit dulceaţa, iar corpul este alb 
prin faptul de a fi primit albeaţa; la fel şi cu celelalte. Insă 
se numesc calităţi de înrâurire nu prin faptul că aceea ce 9b 
a primit calităţile ar fi suferit ceva: căci nici mierea nu e 
socotită dulce prin aceea că ar fi suferit ceva şi nici vreunul 

din cele de acest soi. Iar întocmai lor, atât căldura, cât şi 
frigul se numesc calităţi de înrâurire nu prin faptul că în¬ 
seşi cele ce le primesc ar fi suferit ceva, ci prin aceea că, 
datorită senzaţiilor, fiecare dintre calităţile menţionate 
este creatoare de înrâuriri: într-adevăr, dulceaţa prici- 
nuieşte o înrâurire oarecare potrivit cu gustul, căldura una 
potrivit cu pipăitul şi la fel cu celelalte. Insă albeaţa şi ne¬ 
greaţă, precum şi celelalte culori, nu se mai numesc cali¬ 
tăţi de înrâurire în acelaşi fel cu cele de mai sus, ci prin 
faptul că ele însele au fost obţinute pe bază de înrâurire. 
Că multe schimbări de culoare se produc prin înrâurire 
este ceva evident: într-adevăr, cineva se face roşu ruşi- 
nându-se, galben speriindu-se şi la fel cu fiecare din aces¬ 
tea; aşa încât, dacă cineva a înregistrat prin natură una 
din aceste înrâuriri, este firesc ca acum să aibă el însuşi 
culoarea respectivă, căci dispoziţia corporală care s-a is¬ 
cat acum, în clipa când se ruşinează, este cea susceptibi¬ 
lă de produs prin alcătuirea naturală a corpului, astfel 
încât şi culoarea respectivă se produce în chip natural. 
Aşadar, toate manifestările de acest soi care îşi au obâr¬ 
şia în înrâuriri greu de înlăturat şi statornice se numesc 
calităţi de înrâurire. Căci, dacă gălbeneala şi negreaţă s-au 
ivit prin constituţia naturală a corpului, ele însele se nu¬ 
mesc calităţi (suntem socotiţi a fi de un anumit fel pe baza 
lor), iar dacă gălbeneala şi negreaţă s-au iscat în urma unei 
boli îndelungate sau din cauza arşiţei şi nu sunt lesne de 
înlăturat, sau dacă persistă de-a lungul vieţii, atunci încă 
ele se numesc calităţi; căci deopotrivă suntem socotiţi de 
un anumit fel prin ele. In schimb, toate câteîşi trag obâr¬ 
şia de la unele stări ce se dizolvă lesne şi se înlătură uşor 
se numesc [simple] înrâuriri, dar nu calităţi; căci nu sun¬ 
tem numiţi oameni de un fel anumit, pe baza lor. Intr-ade¬ 
văr, cel ce roşeşte din pricina ruşinii nu este numit roşu, 
nici cel ce păleşte din cauza fricii — galben, ci mai degrabă 

se spune că au suferit ceva; astfel că acestea sunt socoti¬ 
te înrâuriri, dar nu calităţi. La fel cu cele de mai sus se 
vorbeşte şi despre calităţi sufleteşti de înrâurire şi sim¬ 
ple înrâuriri. Toate câte apar încă de la naştere, pe baza 
anumitor înrâuriri, se numesc calităţi de înrâurire, ca, de 
pildă, sminteala nebuniei, mânia şi celelalte; căci oamenii ioa 
sunt socotiţi de un anumit fel pe baza lor, anume mâ¬ 
nioşi şi smintiţi. La fel şi toate smintelile care, deşi nu 
sunt naturale, au devenit totuşi, pe baza altor manifes¬ 
tări, greu de schimbat sau chiar cu totul de neînlăturat, 
se numesc calităţi şi ele. In schimb, toate câte apar pe baza 
unor stări lesne schimbătoare se numesc simple înrâu¬ 
riri, ca de pildă, dacă, supărându-se, cineva se mânie; căci 
nu e socotit mânios cel care s-a iritat sub o asemenea în¬ 
râurire, ci mai degrabă se spune că a suferit o înrâurire. 
Astfel că acestea se numesc înrâuriri, iar nu calităţi. 

Un al patrulea soi de calităţi îl reprezintă figura şi 
forma existente în fiecare lucru, iar în prelungirea lor, rec¬ 
titudinea, curbura şi orice de aceeaşi natură. Căci potri¬ 
vit cu fiecare dintre acestea, un lucru e socotit a fi de un 
anumit fel: într-adevăr, prin faptul că e triunghiular ori 
dreptunghiular capătă el o calificare, ca şi prin faptul de 
a fi drept sau curb. De asemenea, potrivit cu forma, fie¬ 
care lucru este socotit a fi de un anumit fel. în schimb, 
rarul şi desul, de pildă, sau asprul şi netedul ar putea să 
pară feluri specifice, fără ca ele totuşi să se deosebească 
în clasificarea felurilor de a fi, căci fiecare dintre acestea 
arată mai degrabă o anumită aşezare a părţilor. într-a- 
devăr, desul există prin faptul că părţile sunt strâns apro¬ 
piate între ele, pe când rarul prin depărtarea lor între ele, 
iar netedul prin faptul că părţile se întind oarecum de-a 
lungul unei drepte, pe când asprul prin aceea că părţile 
uneori depăşesc măsura, alteori lipsesc. 

S-ar putea arăta, eventual, şi alte feluri de calitate, dar 
cele mai des invocate sunt, în linii mari, acestea. 

Prin urmare, cele mai sus menţionate sunt calităţi, iar 
potrivit lor sunt socotite feluri de a fi cele spuse paroni- 
mic de la ele sau oricum într-altfel. De cele mai multe 
ori, ba aproape în cazul tuturor, se vorbeşte paronimic, 
cum, de pildă, de la albeaţă se spune alb, de la gramati¬ 
că — grămătic şi de la justiţie — cel just, şi la fel în cele¬ 
lalte cazuri. La unele totuşi, datorită faptului că nu există 
nume pentru calităţi, nu încape vorbire paronimică pe 
10b baza lor, cum, de pildă, alergătorul şi pugilistul, numiţi 
aşa potrivit cu o înzestrare naturală, nu sunt numiţi pa¬ 
ronimic de la nici o calitate, căci nu există nume pentru 
capacităţile potrivit cărora aceştia sunt socotiţi a fi de un 
anumit fel, aşa cum există nume, în schimb, pentru ar¬ 
tele potrivit cărora sunt numiţi pugilişti şi luptători cei 
socotiţi aşa pe baza unei orientări; se spune într-adevăr 
artă a pugilatului şi a luptei, iar oamenii orientaţi în chip 
corespunzător sunt numiţi paronimi de la acele arte. Une¬ 
ori însă, chiar existând nume pentru calitate, nu se cali¬ 
fică paronimic, potrivit cu ea, felul de a fi, cum e cazul 
cu denumirea de om bun de la virtute; căci, într-adevăr, 
omul e denumit bun prin faptul că are virtute, dar nu pa¬ 
ronimic de la virtute. Totuşi nu în multe cazuri se întâm¬ 
plă aşa. Lucruri de un anumit fel, aşadar, se socotesc a 
fi cele denumite paronimic de la calităţile menţionate sau 
oricum altfel pe baza lor. 

Există şi contrarietate în felul de a fi, cum, de pildă, 
justiţia e contrară injustiţiei, albul negrului şi celelalte la 
fel, precum şi, potrivit lor, lucrurile de un anumit fel, de 
pildă justul celui injust şi negrul celui alb. Dar nu în ca¬ 
zul tuturor este aşa; într-adevăr roşului sau galbenului 
sau culorilor de acest soi, feluri de a fi şi ele, nimic nu le 
este contrar. De asemenea, dacă unul dintre contrarii este 

un fel de a fi, atunci şi celălalt va fi un fel de a fi. Iar acest 
lucru este evident celui care face verificarea cu celelalte 
categorii, cum, de pildă, dacă justiţia este contrară injus¬ 
tiţiei, iar justiţia este un fel de a fi, atunci şi injustiţia este 
un fel de a fi; căci nici o alta dintre categorii nu se po¬ 
triveşte în sens propriu injustiţiei: nici mărimea, nici re¬ 
lativul, nici locul şi nici vreuna în general, în afară de felul 
de a fi. Iar tot astfel şi cu celelalte contrarii pe bază de 
fel de a fi. 

Pe de altă parte, felurile de a fi admit şi gradaţii de mai 
mult şi mai puţin. Intr-adevăr, albul se spune a fi mai mult 
sau mai puţin alb unul decât altul şi justul mai mult unul 
decât altul. Iar câte un acelaşi lucru primeşte un spor, căci, 
alb fiind, admite să devină încă mai alb. Totuşi nu toate 
o fac, ci doar cele mai multe, căci s-ar putea ivi o întâm¬ 
pinare cu privire la justiţie, dacă se spune într-adevăr mai 
mult şi mai puţin justiţie; şi la fel cu celelalte dispoziţii. 
Intr-adevăr, unii dezbat pe asemenea teme: justiţia nu se 
spune defel mai mult sau mai puţin justiţie, nici sănăta¬ 
tea faţă de sănătate, însă, spun ei, bineînţeles că unul are 
în mai mare măsură sănătate decât altul şi justiţie decât 
altul, la fel şi gramatică sau celelalte orientări. Intr-ade¬ 
văr, cele spuse potrivit lor admit în chip netăgăduit pe 
mai mult şi mai puţin: câte unul e socotit mai priceput 
în gramatică decât altul, mai just şi mai sănătos, la fel şi 
în alte privinţe. In schimb, triunghiul şi pătratul nu par 
a primi pe mai mult, nici vreuna dintre celelalte figuri nu 
o face. Intr-adevăr, cele ce admit raţiunea [de a fi] de tri¬ 
unghi şi de cerc sunt toate deopotrivă triunghiuri şi cer¬ 
curi, iar din rândul celor ce nu primesc raţiunea, nici unul 
nu va fi socotit aşa în mai mare măsură decât altul, căci 
pătratul nu e în mai mare măsură cerc decât dreptunghiul: 
nici unul nu admite raţiunea cercului. In general deci, în 
cazul că nici unul nu admite raţiunea lucrului în chestiune, 

nu se va spune că unul e în mai mare măsură aşa decât 
altul. Astfel că nu toate felurile de a fi admit pe mai mult 
şi mai puţin. 

Rezultă că, dintre cele enumerate, nimic nu reprezintă 
un caracter propriu calităţii, pe când faptul că e vorba de 
asemănare şi neasemănare se spune numai în legătură cu 
calităţile; căci asemănător unul altuia nu este nimic decât 
în măsura în care reprezintă un fel de a fi. Astfel că fap¬ 
tul de a se spune asemănător şi neasemănător, potrivit 
cu calitatea, reprezintă un caracter propriu pentru ea. 

Nu trebuie însă să fim tulburaţi de faptul că, punân- 
du-se aici drept temă de discuţie calitatea, s-ar putea 
obiecta că am enumerat o serie de relative: într-adevăr, 
caracterele şi dispoziţiile fac parte dintre relative. In re¬ 
alitate, pentru cele mai multe din acest soi, genurile sunt 
socotite relative, în schimb cele singulare nici unul. Ast¬ 
fel cunoaşterea, gen fiind, este spusă ea însăşi, ca atare, 
drept legată de ceva (căci spunem cunoaştere a ceva), pe 
când dintre cunoştinţele particulare nici una ca atare nu 
e spusă ca ţinând de ceva, aşa cum, de pildă, gramatica 
nu e socotită gramatică de ceva, nici muzica muzică de 
ceva. Doar potrivit cu genul ele sunt socotite şi relative, 
cum, de pildă, gramatica e socotită cunoaştere a ceva, dar 
nu gramatică a ceva, iar muzica e socotită cunoaştere a 
ceva, fără a fi muzică a ceva, astfel încât cele singulare 
nu fac parte dintre relative. Insă noi denumim pe cei ca¬ 
lificaţi într-un fel prin cele singulare: asupra acestora ne 
şi înstăpânim; căci suntem numiţi ştiutori prin faptul de 
a stăpâni o formă de cunoaştere particulară. Aşa încât cele 
singulare, potrivit cărora şi suntem uneori numiţi oameni 
de un anumit fel, sunt calităţi, iar ele nu fac parte dintre 
relative. De altfel, dacă s-ar întâmpla ca un acelaşi lucru 
să reprezinte un fel de-a fi şi un relativ, nu ar fi nimic 
absurd să-l trecem astfel sub ambele genuri. 

9 

Acţiunea şi înrâurirea admit şi ele contrarietatea, pre- 11 b 
cum şi pe mai mult şi mai puţin: de pildă, încălzirea este 
contrară răcirii şi faptul de a fi încălzit celui de a fi ră¬ 
cit, ca şi a resimţi o plăcere faptului de a resimţi o tris¬ 
teţe, ele admiţând deci contrarietatea. Dar admit şi pe mai 
mult şi mai puţin: încălzirea e mai mare şi mai mică, a fi 
încălzit are un mai mult şi mai puţin, a fi întristat, un mai 
mult şi mai puţin; prin urmare, acţiunea şi înrâurirea pri¬ 
mesc pe mai mult şi mai puţin. 

Atâtea sunt de spus despre acestea, aşadar; despre po¬ 
ziţie s-a vorbit în cadrul relativelor, spunându-se că se 
rosteşte paronimic, pornind de la felurile de aşezare. De¬ 
spre celelalte, anume despre moment, loc şi posesiune, 
prin faptul că lucrurile sunt lămurite, nu se spune nimic 
dincolo de cele de la început, în speţă că posesiunea în¬ 
seamnă, de pildă, a fi încălţat, a fi înarmat, iar locul, de 
pildă în Liceu, şi despre celelalte câte s-au spus asupră-le. 

10 

Prin urmare, cu privire la genurile propuse, ne ajung 
cele înfăţişate; acum trebuie vorbit despre opuşi, anume 
în câte feluri se face de obicei confruntarea lor. Se spune 
că un lucru se opune altuia în patru feluri: sau ca relati¬ 
vele, sau cum o fac contrariile, sau ca privaţiunea şi ca¬ 
racterul posedat, sau ca afirmaţia şi negaţia. Fiecare dintre 
acestea se opun, spre a vorbi prin exemple, ca dublul ju¬ 
mătăţii la relative, ca răul binelui la contrarii, ca orbirea 
şi vederea la cele pe bază de privaţie şi caracter posedat, 
ca „stă culcat — nu stă culcat" la afirmaţie şi negaţie. 

Toate câte se opun ca relative se socotesc ele însele, 
ca atare, a ţine de altele sau a se raporta, oricum altfel, la 

altele, cum de pildă dublul, ca atare, este spus dublu al 
jumătăţii; căci e dublul a ceva. Dar şi cunoaşterea se 
opune cunoscutului ca relative amândouă, şi, într-ade- 
văr, cunoaşterea ca atare se spune a ţine de cunoscut. Iar 
cunoscutul ca atare este spus prin raport la opusul său, 
cunoaşterea, căci cunoscutul este cunoscut prin ceva, res¬ 
pectiv prin cunoaştere. 

Prin urmare, toate câte se opun ca relative se socotesc, 
ele ca atare, drept ţinând de opusele lor sau raportându-se 
oricum unele la altele. In schimb, cele ce se spun despre 
contrarii, ele ca atare, nu se rostesc la fel în chip reciproc, 
dar fireşte că se numesc contrarii între ele: într-adevăr, 
nici binele nu e spus ca ţinând de rău, ci doar contrar, şi 
nici albul nu e spus că ţine de negru, ci e contrar, aşa în¬ 
cât aceste tipuri de opoziţii diferă între ele. Iar la con¬ 
trarii, câte sunt de aşa natură încât, acolo unde se ivesc 
ele în chip firesc sau în lucrurile despre care se enunţă ele, 
12a este necesar ca unul din ele să existe, la aceste contrarii 
nu există nimic intermediar. La cele însă la care nu e ne¬ 
cesar ca unul să existe, se găseşte pe deplin un interme¬ 
diar. De pildă, boala şi sănătatea se ivesc în chip firesc 
în trupul vieţuitorului, şi e necesar ca una din ele să-i re¬ 
vină, fie boala, fie sănătatea. Iar fără de soţul şi cu soţul 
se enunţă despre număr, şi e necesar, fireşte, ca unul din 
ele să revină numărului, fie fără de soţul, fie cu soţul. Nu 
există nici un intermediar de-al lor, nici al bolii şi sănă¬ 
tăţii, nici al fără de soţului şi cu soţului. In schimb, la cele 
la care nu e necesar ca unul să existe, acolo, fireşte, în¬ 
cape ceva intermediar, cum, de pildă, în chip natural se 
ivesc în corp negrul ori albul, dar, desigur, nu e necesar 
ca unul din ele să revină corpului; căci nu orice corp este 
fie alb, fie negru. Iar rău şi bun se enunţă atât despre un 
om, cât şi despre multe altele, dar nu e necesar ca unul 
din ele să revină celor despre care se enunţă, căci nu toate 

sunt fie rele, fie bune. Şi efectiv există ceva intermediar 
la acestea, ca de pildă la alb şi negru cenuşiul, galbenul 
şi toate celelalte culori, iar la rău şi bun nici-rău-nici-bu- 
nul. In cazul unora, aşadar, există nume pentru cele in¬ 
termediare, ca la alb şi negru, cenuşiu şi galben şi toate 
câte sunt culori; la altele însă nu e lesne să se redea in¬ 
termediarul printr-un nume, iar intermediarul se deter¬ 
mină prin negaţia fiecăruia dintre extremi, ca, de pildă, 
nici-bun-nici-rău, sau nici-just-nici-injust. 

Privaţia şi caracterul posedat se rostesc cu privire la 
un acelaşi lucru, ca, de pildă, văzul şi orbirea cu privire 
la ochi; în general vorbind, cel la care se iveşte în chip 
liresc caracterul respectiv este cel cu privire la care se spun 
ambele. Atunci anume spunem despre oricare dintre cele 
primitoare de un caracter că este privat de ceva, când ca¬ 
racterul nu există defel în cel unde era firesc să existe şi 
nici când era firesc să fie posedat. Intr-adevăr, ştirb nu¬ 
mim nu pe cel ce nu are dinţi, sau orb, nu pe cel ce nu 
are vedere, ci pe cel ce nu le posedă atunci când e firesc 
să le posede: căci unele nu au din naştere nici vedere, nici 
dinţi, dar pe ele nu le numim ştirbe, nici oarbe. Pe de altă 
parte, a fi privat de şi a avea un caracter nu înseamnă ace¬ 
laşi lucru cu privaţiune şi posesiune de caracter. Vede¬ 
rea esteîntr-adevăr un caracter, iar orbirea oprivaţie; dar 
I aptul de a avea vedere nu înseamnă vedere, nici faptul 
de a fi orb orbire. Căci orbirea este [efectiv] o privaţie, 
dar a fi orb înseamnă a fi lipsit de ceva, iar nu privaţiunea 
[însăşi]. De altfel, dacă orbirea ar fi acelaşi lucru cu a fi 
orb, s-ar enunţa amândouă despre un acelaşi lucru; nu¬ 
mai că orb e numit omul, pe când orbire nu e defel numit 
omul. Dar şi acestea, faptul de a fi privat şi cel de a po- 12b 
seda un caracter, se dovedesc a fi opuse întocmai ca pri¬ 
vaţiunea şi posesiunea de caracter; căci tipul de opoziţie 

este acelaşi: aşa cum orbirea se opune vederii, la fel se 
opune şi faptul de-a fi orb celui de-a avea vedere. 

De altfel, nici ceea ce stă sub afirmaţie şi negaţie nu 
este însăşi afirmaţia şi negaţia: căci afirmaţia este o ros¬ 
tire afirmativă, negaţia una negativă, pe când nimic din 
cele ce stau sub afirmaţie şi negaţie nu este o rostire. To¬ 
tuşi se spune că şi acestea se opun între ele, întocmai ca 
afirmaţia şi negaţia; căci şi în ce le priveşte tipul de opo¬ 
ziţie este acelaşi. Aşa cum se opune, într-un fel, afirma¬ 
ţia faţă de negaţie, de pildă: „stă jos“ lui „nu stă jos“, la 
fel se opun şi stările de sub fiecare, faptul de a sta jos fap¬ 
tului de a nu sta jos. 

Acum, căprivaţia şi posesiunea de caracter nu se opun 
ca relativele este ceva evident; într-adevăr, nu se spune 
că lucrul însuşi, ca atare, ţine de opusul său. Căci vede¬ 
rea nu este vedere a orbirii şi nici nu se spune, într-alt 
fel, prin raport la opus însuşi. La fel, nici orbirea n-ar pu¬ 
tea fi socotită orbire de vedere, ci orbirea e numită pri- 
vaţie de vedere, în timp ce orbire de vedere nu se spune. 
In plus, relativele toate se rostesc faţă de conversele lor, 
aşa încât şi orbirea, dacă ar face parte dintre relative, s-ar 
putea converti faţă de ceea ce e rostită. Numai că nu se 
converteşte, căci nu se spune „vederea e vedere a orbirii". 

Pe de altă parte, faptul că toate cele spuse pe bază de 
privaţiune şi de posesiune de caractere nu se opun nici 
aşa cum o fac contrariile este evident din cele ce urmează. 
La contrariile la care nu există nici un intermediar este 
necesar ca, în lucrurile în care ele apar în chip firesc sau 
despre care se enunţă, unul dintre contrarii să existe sta¬ 
tornic; căci nu era nici un intermediar la cele la care în 
chip necesar unul din contrarii revenea subiectului ce le 
primea, ca, de pildă, în cazul bolii şi sănătăţii sau al fără 
de soţului şi cu soţului. In schimb, la cele la care există 

un intermediar, nu e nicicând necesar ca unul [dintre con¬ 
trarii] să revină oricărui subiect: nu e într-adevăr nece¬ 
sar ca orice primitor să fie alb sau negru, nici cald sau rece; 
la acestea nimic nu interzice să existe o stare intermedia¬ 
ră. In plus, există un intermediar şi la acele contrarii la 
care nu era necesar ca unul să revină primitorului, afară 
de cazul celor cărora le revine din natură unul, ca focu¬ 
lui faptul de a fi cald şi zăpezii faptul de a fi albă. Căci 
la acestea e necesar ca unul [dintre contrarii] în chip de¬ 
terminat să revină, iar nu oricare la întâmplare: nu se poa¬ 
te ca focul să fie rece, nici zăpada neagră. Astfel că nu 
oricărui primitor îi revine în chip necesar unul, ci doar 
celor cărora le revine în chip firesc, şi atunci le revine în 13a 
chip determinat unul, iar nu oricare la întâmplare. In 
schimb, în cazul privaţiunii şi al posesiunii de caracter, 
nici una, nici alta dintre cele spuse nu se verifică; într-a- 
devăr, primitorului nici nu-i revine statornic şi în chip 
necesar unul dintre opuşi: de pildă cel ce nu e încă de la 
natură făcut să aibă vedere nu e numit nici orb, nici cu 
vedere, astfel că acestea nu fac parte dintre contrariile în¬ 
tre care nu există intermediar. Dar nici nu e vorba de 
opuşi cu intermediar; căci e necesar ca oricărui primitor 
să-i revină cândva unul dintre opuşi: într-adevăr, atunci 
când ceva e de la natură făcut să aibă vedere va fi numit 
fie orb, fie văzător, dar nu una din acestea în chip deter¬ 
minat, ci oricare se întâmplă; căci nu e necesar să fie sau 
orb, sau posesor de vedere, ci oricare la întâmplare. Pe 
când în cazul contrariilor, anume la cele la care există in¬ 
termediar, nu era necesar ca unul să revină oricărui su¬ 
biect, ci doar câtorva, iar acestora unul în chip determinat. 

In concluzie, este evident că opusele după privaţiune şi 
posesiune de caracter nu se înfruntă după nici unul din 
felurile în care o fac contrariile. 

Pe deasupra, în cazul contrariilor, este posibil ca, sub¬ 
zistând primitorul, să aibă loc o trecere de la un contrar 
la altul, dacă fireşte primitorului nu-i revine în chip na¬ 
tural unul singur, cum îi revine focului faptul de a fi cald; 
căci [efectiv] fiinţa sănătoasă e capabilă să devină bolna¬ 
vă, ceva alb-negru şi lucrul rece-cald, iar din ceva bun 
se poate ivi ceva rău, fireşte, şi din ceva rău ceva bun. In¬ 
tr-adevăr, cel rău, trecând la îndeletniciri şi gânduri mai 
bune, este în stare, chiar dacă sporeşte câte puţin, să se 
îndrepte înspre ceva mai bun: căci, dacă o dată a obţi¬ 
nut un spor cât de mic, este evident sau că s-ar putea de¬ 
săvârşi, sau că ar putea obţine un spor considerabil; el 
devine tot mai lesne de mânat către virtute, oricare ar fi 
fost sporul dobândit la început, aşa încât e firesc să do¬ 
bândească un spor tot mai mare. Iar acest lucru întâm- 
plându-se statornic, el se strămută, în cele din urmă, în 
caracterul contrar, dacă nu se iveşte vreo piedică de-a lun¬ 
gul timpului. In schimb, în cazul privaţiunii şi al pose¬ 
siunii de caracter, este cu neputinţă să aibă loc o transformare 
a opuşilor unii în alţii. Chiar dacă de la posesiune de ca¬ 
racter la privaţie se produce o transformare, de la privaţiu¬ 
ne la posesiune de caracter e cu neputinţă. Nici cel orbit 
n-a recăpătat vederea, nici chelul părul sau ştirbul dinţii. 

Cât despre cele care se opun ca afirmaţia şi negaţia, 
13b este evident că ele n-o fac potrivit cu nici unul din tipu¬ 
rile menţionate; căci numai în cazul lor este necesar ca 
întotdeauna unul din ele să fie adevărat, celălalt fals. 
Intr-adevăr, nici în cazul contrariilor nu era necesar ca 
întotdeauna unul să fie adevărat, celălalt fals, nici în ca¬ 
zul relativelor, nici în cazul posesiunii de caracter şi al 
privaţiunii. De pildă, sănătatea şi boala îşi sunt contrarii, 
dar nici una dintre ele nu e nici adevărată, nici falsă. Sau 
dublul şi jumătatea se opun ca relative, dar nici unul din¬ 
tre ele nu e nici adevărat, nici fals; nici cele pe bază de 

privaţiune şi posesiune de caracter, ca vederea şi orbirea. 
Iar în general, nimic dintre cele spuse fără de legătură nu 
este nici adevărat, nici fals; însă toate cele menţionate se 
rostesc fără legătură. Totuşi, s-ar putea părea că se întâm¬ 
plă prin excelenţă aşa ceva în cazul celor contrarii spuse 
pe bază de legătură; de pildă, faptul că Socrate e sănătos 
este contrar celui că Socrate e bolnav. Insă nici în cazul 
acestora nu e necesar ca întotdeauna unul să fie adevă¬ 
rat, celălalt fals, căci, dacă Socrate există, atunci, e drept, 
unul va fi adevărat, celălalt fals, însă, dacă Socrate nu exis¬ 
tă, amândouă sunt false: într-adevăr, nici faptul că So¬ 
crate e bolnav, nici cel că Socrate e sănătos nu e adevărat, 
Socrate însuşi neexistând pur şi simplu. Pe de altă par¬ 
te, în cazul privaţiunii şi al posesiunii de caracter, dacă 
el nu există pur şi simplu, nici unul nu e adevărat, iar dacă 
există, nu e întotdeauna unul adevărat, celălalt fals; de pil¬ 
dă, faptul că Socrate are vedere se opune celui că Socrate 
e orb, ca privaţiunea şi posesiunea de caracter, iar în ca¬ 
zul existenţei lui Socrate nu e necesar ca unul să fie ade¬ 
vărat ori fals (atunci când încă el nu e făcut să posede 
caracterul, ambele fiind false), iar în cazul că Socrate nu 
există pur şi simplu, atunci încă ambele fapte sunt false, 
atât cel de a avea vedere, cât şi cel de a fi orb. In schimb, 
în cazul afirmaţiei şi al negaţiei, întotdeauna, fie că el exis¬ 
tă, fie că nu există, una va fi falsă, cealaltă adevărată. Căci 
pentru faptul că Socrate e bolnav şi faptul că Socrate nu 
e bolnav, în cazul că el există, este evident că unul din 
ele este adevărat sau fals, iar dacă el nu există, de aseme¬ 
nea: într-adevăr, faptul de a fi bolnav e fals dacă el nu 
există, dar că el nu e bolnav este adevărat. Aşa încât pen¬ 
tru acestea singure este o trăsătură proprie ca întotdea¬ 
una să fie adevărată ori falsă una dintre ele, anume pentru 
toate câte se opun ca afirmaţia şi negaţia. 

11 

Răul este cu necesitate contrar binelui, iar acest fapt 
este evident prin inducţia pe bază de lucruri particulare, 
I4 a cum, de pildă, sănătăţii îi e contrară boala (justiţiei in¬ 
justiţia) şi curajului laşitatea, iar la fel în cazul celorlalte. 
In schimb, răului uneori îi e contrar binele, alteori însă 
răul [însuşi]: într-adevăr, răului care ţine de lipsă îi e con¬ 
trar excesul, un rău fiind şi el; dar deopotrivă mijlocia 
le e contrară amândurora, ea fiind un bine. Numai că în 
puţine cazuri s-ar putea întâlni aşa ceva, în timp ce în cele 
mai multe cazuri răului îi e întotdeauna contrar binele. 

Pe deasupra, la contrarii nu e necesar, în cazul că unul 
există, să existe şi celălalt. De pildă, în cazul că toţi sunt 
sănătoşi, va exista sănătatea, boala însă nu; la fel, în ca¬ 
zul că toate ar fi albe, va exista albeaţa, negreaţă însă nu. 
In plus, dacă faptului că Socrate e sănătos îi e contrar cel 
că Socrate e bolnav, iar dacă nu e cu putinţă să revină si¬ 
multan amândouă aceluiaşi lucru, atunci nu s-ar putea 
ca, unul dintre contrarii existând, să existe şi celălalt: în¬ 
tr-adevăr, fiind real faptul că Socrate e sănătos, nu ar pu¬ 
tea fi real faptul că Socrate e bolnav. 

Pe de altă parte, este evident, la contrarii, că ele se ivesc 
în chip firesc prin raport la ceva identic, sau ca specie, 
sau ca gen. Intr-adevăr, boala şi sănătatea se ivesc în cor¬ 
pul vieţuitorului, iar albeaţa şi negreaţă în corp pur şi sim¬ 
plu, pe când justiţia şi injustiţia în sufletul omului. 

Dar e necesar ca toate contrariile să fie sau în acelaşi 
gen, sau în genuri contrarii, ori să fie ele însele genuri. 
De exemplu, albul şi negrul fac parte din acelaşi gen (cu¬ 
loarea fiind genul lor), iar justiţia şi injustiţia din genuri 
contrarii (pentru una genul este virtutea, pentru alta vi¬ 
ciul); pe când binele şi răul nu figurează într-un gen, ci 
se întâmplă să fie ele însele genuri ale unor lucruri. 

12 

Anterior unul altuia se spune în patru feluri: în pri¬ 
mul rând şi în chip principal, pe bază de timp, potrivit 
căruia unul e mai bătrân decât altul şi mai vechi; căci prin 
faptul că timpul scurs este mai îndelungat se şi spune de¬ 
spre el că e mai bătrân sau mai vechi. In al doilea rând, 
prin aceea că nu are loc o conversiune pe baza implica¬ 
ţiei de existenţă, cum, de pildă, unu este anterior lui doi, 
căci doi fiind dat, urmează îndată că unu este, dar dacă 
unu e dat, nu urmează cu necesitatea că există doi, aşa 
încât implicaţia că există celălalt nu se converteşte dacă 
începem de la unu. Iar anterior se arată a fi acela de la care 
pornind nu se converteşte implicaţia de existenţă. In al 
treilea rând, se spune anterior potrivit cu o ordine anumi¬ 
tă, ca în cazul cunoştinţelor şi al cuvântărilor. Intr-ade¬ 
văr, în cazul cunoştinţelor demonstrative, există un anterior 
şi un posterior pe bază de ordine (căci, de pildă, elemen¬ 
tele sunt anterioare, sub raportul ordinii, propoziţiilor 
de demonstrat, iar în cazul gramaticii elementele sunt an¬ 
terioare silabelor), la fel şi în cazul cuvântărilor: intro¬ 
ducerea este anterioară, sub raportul ordinii, cuprinsului. 

In plus, în afară de cazurile menţionate, ceea ce e mai 
bun şi mai preţuit pare a fi anterior prin fire. Cei mulţi 
şi obişnuiesc să declare pe cei mai preţuiţi şi mai îndră¬ 
giţi de ei drept anteriori lor. Negreşit însă că modul aces¬ 
ta este mai aparte decât celelalte. 

Aşadar, modurile de anterior obişnuite par să fie aces¬ 
tea. S-ar putea crede însă că şi dincolo de cele menţio¬ 
nate mai există un mod de anterior: într-adevăr, printre 
cele ce se convertesc potrivit cu implicaţia de existenţă, 
orice cauză de existenţă pentru un altul ar putea fi nu¬ 
mită, fireşte, anterioară prin natură. Că există [situaţii] 
de acest soi este evident; de pildă, faptul de a fi om se 

converteşte, potrivit cu implicaţia de existenţă, cu aser¬ 
ţiunea adevărată despre el. Căci, dacă este om, atunci e 
adevărată aserţiunea pe baza căreia spunem cum că e om. 
Dar ea se şi converteşte; căci dacă e adevărată aserţiunea 
prin care spunem că este om, atunci este om. Numai că 
aserţiunea adevărată nu este defel cauză de existenţă în 
ce priveşte lucrul, pe când, fireşte, lucrul se dovedeşte, 
într-un fel, cauză a faptului că aserţiunea e adevărată: prin 
aceea că lucrul în chestiune este sau nu este adevărat se 
şi socoteşte aserţiunea adevărată ori falsă. In concluzie, 
s-ar putea spune „anterior" unul altuia în cinci feluri. 

13 

Simultan se spune, în chip simplu şi principal, în le¬ 
gătură cu cele a căror geneză are loc în acelaşi timp: căci 
nici unul nu e anterior, nici posterior. Iar ele sunt soco¬ 
tite simultane potrivit cu timpul. Insă prin natură sunt 
simultane toate câte se convertesc potrivit cu implicaţia 
de existenţă, dar una nu e defel cauză de existenţă a ce¬ 
leilalte, ca de pildă în cazul dublului şi jumătăţii; într-a- 
devăr, acestea se convertesc (existând dublul, există şi 
jumătatea şi existând jumătatea, există şi dublul), fără însă 
ca nici una să fie cauză de existenţă pentru cealaltă. De 
asemenea cele coordonate, dintr-un acelaşi gen, se nu¬ 
mesc simultane prin natură. Se socotesc coordonate cele 
obţinute printr-o aceeaşi diviziune, ca, de pildă, înaripa¬ 
tul, pedestrul şi acvaticul; căci ele îşi sunt coordonate, 
obţinute fiind din acelaşi gen: vieţuitorul e cel ce se di¬ 
vide în ele, anume în înaripat, pedestru şi acvatic, iar fi- 
15a reşte că nici unul dintre acestea nu e anterior ori posterior, 
ci asemenea [clase] se arată a fi simultane prin natură. De 
altfel, fiecare dintre acestea s-ar putea divide din nou 
în specii, ca, de pildă, pedestrul, înaripatul şi acvaticul. 

Aşadar, şi cele care ţin de un acelaşi gen, pe temeiul unei 
aceleiaşi diviziuni, vor fi simultane prin natură. In schimb, 
genurile sunt totdeauna anterioare speciilor, căci nu se 
convertesc potrivit cu implicaţia de existenţă: de pildă, 
dacă există acvaticul, rezultă că este şi vieţuitorul, dar, 
existând vieţuitorul, nu e necesar să fie şi acvaticul. 

In concluzie, simultane prin natură se numesc toate 
câte se convertesc potrivit cu implicaţia de existenţă, fără 
ca una să fie defel cauză de existenţă pentru cealaltă, pre¬ 
cum şi cele coordonate provenind dintr-un acelaşi gen; 
dar în chip simplu, simultane sunt cele a căror geneză se 
petrece în acelaşi timp. 

14 

în ce priveşte mişcarea, există şase tipuri: naştere, pieire, 
creştere, micşorare, prefacere, schimbare de loc. Celelal¬ 
te mişcări [decât prefacerea] sunt evident deosebite unele 
de altele: naşterea nu e pieire, nici, fireşte, creşterea mic¬ 
şorare sau schimbare de loc, la fel şi dacă luăm pe cele¬ 
lalte; în schimb, în cazul prefacerii încape o îndoială, dacă 
nu cumva e necesar ca aceea ce se preface s-o facă potri¬ 
vit cu vreuna din celelalte mişcări. Totuşi acest lucru nu 
e adevărat; într-adevăr, potrivit cu oricare înrâurire sau 
cu cele mai multe, ni se întâmplă să fim prefăcuţi fără ca 
vreuna din celelalte mişcări să se asocieze: nu e necesar, 
de pildă, să crească cineva supus unei înrâuriri, nici să sca¬ 
dă, iar la fel cu celelalte, astfel încât prefacerea înseam¬ 
nă altceva, independent de celelalte mişcări; căci dacă ar 
fi ea însăşi [altă mişcare], ar trebui ca lucrul ce se preface 
să şi crească ori să scadă, sau să dea urmare vreuneia din 
celelalte mişcări, ceea ce nu e necesar însă. La fel şi ceea 
ce sporeşte sau se mişcă potrivit cu vreo altă mişcare ar 
trebui să se prefacă; însă există lucruri ce sporesc şi nu 
se prefac, cum, de pildă, pătratul învăluit de un gnomon 

a putut creşte, e drept, dar nu a devenit defel altceva decât 
este; iar tot aşa şi cu celelalte de acest soi. In concluzie, 
mişcările pot fi socotite diferite unele de altele. 

15 b Luată în chip absolut, mişcarea este contrară stării pe 
loc, dar în cazul mişcărilor particulare sunt contrarii cele 
particulare, naşterii îi e contrară pieirea, iar creşterii scă¬ 
derea, schimbării de loc i se opune starea pe loc. Insă 
schimbarea de loc pare a fi prin excelenţă opunere la 
schimbarea în locul contrar, ca, de pildă, deplasării în jos 
cea în sus, celei în sus cea în jos. In schimb pentru miş¬ 
carea rămasă dintre cele descrise [pentru prefacere] nu 
este lesne să se redea ceva care să-i fie contrar, ba chiar 
nimic nu pare să-i fie contrar, dacă nu cumva s-ar opu¬ 
ne şi în cazul ei starea pe loc în ce priveşte felul de-a fi, 
sau prefacerea într-un fel de-a fi contrar, aşa cum în ca¬ 
zul schimbării de loc opusul este fie starea pe loc, fie mu¬ 
tarea în locul opus; căci prefacerea este de socotit o 
schimbare în felul de a fi. Aşa încât, mişcării în legătură 
cu felul de a fi i se opune starea pe loc în ce priveşte fe¬ 
lul de a fi sau schimbarea în calitatea contrară, cum, de 
pildă, a deveni alb se opune lui a deveni negru; într-a- 
devăr, aici are loc prefacerea în contrarii prin transfor¬ 
marea felului de a fi. 


15 

Posesiunea s e spune în mai multe feluri. Sau ca pose¬ 
siune de caracter şi dispoziţie, ori vreo altă calitate, căci 
se spune efectiv cum că posedăm ştiinţa ori virtutea. Sau 
ca mărime, de pildă mărimea pe care se întâmplă s-o aibă 
cineva; se spune într-adevăr că are o mărime de trei coţi 
sau de patru coţi. Sau ca la lucrurile în legătură cu cor¬ 
pul, de pildă pentru haină ori tunică. Sau ca referindu-se 
la o parte, de pildă inelul în mână. Sau ca parte, de pildă 

braţul ori piciorul. Sau drept ceea ce are un cuprins, de 
pildă ca o Baniţă cu grăunţe sau un vas de lut cu vin, căci, 
într-adevăr se spune că vasul „are“ vinul şi baniţa grăun¬ 
tele; deci despre acestea se spune că posedă ceva ca în- 
tr-un cuprins. Sau cu titlu de proprietate: se spune 
într-adevăr că avem o casă şi un ogor. 

Dar se mai spune că avem o femeie sau că o femeie 
are un bărbat; totuşi modul de vorbire menţionat acum 
pentru „a avea“ pare să fie cu totul aparte; căci nu înţe¬ 
legem nimic altceva prin „a avea o femeie“ decât convie¬ 
ţuire. 

Eventual, unii ar putea indica şi alte feluri de pose¬ 
siune; însă cele mai obişnuite în vorbire au fost aproape 
toate enumerate. 




Pentru 

interpretare a Categoriilor 
lui Aristotel 
de 

Constantin Noica 



Avem în faţă o carte mare a umanităţii. Trebuie s-o 
luăm aşa cum este. Deşi lucrarea e în chip evident alcă¬ 
tuită din trei părţi distincte — care s-au numit: ante-predi- 
camente (cap. 1 -4), predicamente (categoriile propriu-zise, 
cap. 4-10) şi post-predicamente (cap. 10-15) —, părţile 
nu mai pot fi desprinse una de alta. Problema istorică dacă 
e vorba de piese distincte ale gândirii aristotelice, de sim¬ 
ple note de curs sau de interpretări şi adaosuri ale altora 
este de nedezlegat. 

De altfel, nici nu mai merită să fie dezlegată. Aceasta 
e cartea lui Aristotel şi aşa a înrâurit ea veacurile. Chiar 
dacă, la început, părţile ei nu erau închegate, timpul şi 
gândul comentatorilor le-au sudat. 

Vom interpreta deci Categoriile ca un întreg înche¬ 
gat, capitol cu capitol, iar în primele patru capitole şi ju¬ 
mătate, alineat cu alineat. Interpretarea aduce numai ceea 
ce ar putea fi nou 1 . Ea e legată de lucrarea „Comentarii 
la Categoriile lui Aristotel", apărută. 


1 In afara încercării din veacul trecut a lui Trendelenburg de a 
deduce tabla categoriilor aristotelice din părţile de cuvânt — încer¬ 
care ce nu s-a impus —, nu cunoaştem o tentativă mai originală de 
a găsi un criteriu unitar pentru constituirea categoriilor decât cea a 
prof. Dan Bădărău. Este vorba de două studii publicate în „Revis¬ 
ta de filozofie", 1965, anume Categoriile lui Aristotel, în nr. 1 şi 
Cuplul dialectic în logica lui Aristotel, în nr. 8. Autorul consideră că 

Capitolul 1 

Nu se putea începe altfel decât cu omonimele şi sino¬ 
nimele. Este în joc, cu ele, marea problemă a rostirii fi¬ 
lozofice. 

Categoriile vorbesc, într-adevăr, despre „ce se spune“ 
în general: ce se spune printre oameni în agora, respec¬ 
tiv în cadrul nesfârşitului dialog al oamenilor între ei şi 
al omului cu sine. Dar înainte de a arăta în ce clase mari 
intră „spusele" omului, adică ce se spune în ultimă in¬ 
stanţă, Aristotel înţelege să arate cum se rostesc gându¬ 
rile noastre. Şi aşa vor apărea omonimele şi sinonimele. 

Dacă s-ar numi fiecare lucru în parte, am avea tot atâ¬ 
tea cuvinte câte lucruri şi nuanţe de lucruri (ca la primi¬ 
tivi), deci mai degrabă am arăta decât am vorbi. Dacă, în 
schimb, un singur cuvânt s-ar rosti despre toate lucruri¬ 
le, atunci în chip firesc n-am vorbi iarăşi (cum fac asceţii 
indieni spunând „om, om“ pentru tot). Orice cuvânt şi 
orice rostire în general sunt: una despre mai multe lu¬ 
cruri, stări sau procese. Deci aceasta este prima proble¬ 
mă: cum se spune un cuvânt despre mai multe lucruri ? 
Şi este problema de fond a omonimelor şi sinonimelor. 

La Aristotel, problema are un adânc sens filozofic. In 
accepţia modernă însă, omonimele şi sinonimele nu mai 
au uneori decât un minor sens gramatical. De aceea ris¬ 
căm să nu înţelegem problema şi să minimalizăm începu¬ 
tul abrupt al Categoriilor. Căci problema nu e ca la moderni: 

Aristotel nu a procedat în chip pur empiric, fără un plan dinainte 
stabilit, şi că, sub impulsul unei dialectici naturale, a folosit drept cri¬ 
teriu cuplarea dialectică a conceptelor fundamentale, chiar dacă a fă- 
cut-o inconsecvent. 

Interpretarea pe care o dăm aici reia, într-un fel, ideea aceasta, 
arătând că întreg tabloul se legitimează, în adânc, cu „întrebarea", 
care este expresia originară a dialecticii naturale ea însăşi. 

spui un cuvânt despre două-trei lucruri (omonimul) sau 
două-trei cuvinte despre un lucru (sinonimele); ci este: 
spui despre o clasă de lucruri (iar nu despre ceva limitat, 
ca în gramatică) un cuvânt, iar aceasta schimbă totul. 

Dacă orice cuvânt este spus în chip firesc despre mai 
multe lucruri, atunci în fapt orice cuvânt este sau un omo¬ 
nim sau un sinonim. Este un omonim când se rosteşte — 
nu întâmplător, ceea ce e nesemnificativ, ci prin gândire, 
adică analogic, sau alteori pe bază de asemănare — de¬ 
spre mai multe lucruri, aşa cum termenul de „fiinţă“ este, 
pentru Aristotel şi comentatori, un omonim; este un si¬ 
nonim când se spune ca un concept despre clasele sau 
exemplarele subsumate lui, cum se enunţă genul despre 
speciile şi indivizii de sub ei. Gândirea începe deci cu 
omonimele şi sinonimele. Altminteri n-am avea decât 
„heteronime“, adică nume diferite, simple indicaţii pre- 
logice (aşa cum s-a constatat că eschimoşii au douăzeci 
şi ceva de termeni pentru zăpadă). 

Dintr-o dată începutul acestui mic tratat — care se în¬ 
deletniceşte deopotrivă cu cuvântul, gândul şi lucrul, cum 
spun comentatorii antici — ridică problema logosului, 
care în greacă înseamnă laolaltă cuvânt, gând şi raţiune 
a lucrului. Este vorba de văzut care sunt clasele de cu¬ 
vinte-gânduri-Iucruri, adică este vorba nu de fiinţă ca fi¬ 
inţă, cum va încerca să trateze lucrurile Metafizica, ci de 
fiinţă în exprimarea logosului; de ontologie. 

Nu numai însă că trebuie să existe cuvinte , pentru cla¬ 
sele de lucruri, deci cel puţin omonime, pentru ca limba¬ 
jul să fie posibil; nu numai că trebuie să existe concepte 
pentru clasele de lucruri, deci sinonime, pentru ca gân¬ 
direa să fie posibilă; dar lucrurile ele însele trebuie să fie 
clasificabile , spre a se putea vorbi şi gândi, omonimie sau 
sinonimic, cu privire la ele. 

Nu poţi vorbi decât dacă o faci despre mai multe de¬ 
odată; nu poţi gândi, la fel, decât despre mai multe lucruri. 
Deci lucrurile se grupează. Unul singur chiar, un arbore 
de pildă, dacă e numit arbore (sau oricum altfel, chiar cu 
un nume propriu, de către un primitiv), califică în defi¬ 
nitiv un grup, o clasă, respectiv clasa propriilor sale stări 
sau momente în timp, astfel încât a denumi un singur 
exemplar sfârşeşte prin a fi un omonim, dacă socoteşti 
că exemplarul devine altul când trece dintr-o stare în alta, 
sau un sinonim, dacă numele îl califică drept acelaşi tot 
timpul, respectiv dacă păstrează aceeaşi „raţiune de a fi“, 
acelaşi sens definitoriu, acelaşi conţinut de gândire şi de 
realitate, ca arbore dat. 

Conştient de acest fapt ontologic fundamental, Aris- 
totel va vorbi deci, în alineatul său prim, despre clasele 
de lucruri; dar, spre a uşura problema, va reduce clasa 
la câte două exemplare. Şi atunci problema omonimiei 
şi sinonimiei este: cum se spune despre două lucruri (res¬ 
pectiv gânduri) un al treilea. Abia aşa omonimul şi sino¬ 
nimul aristotelic pot aminti de ceva din cele ale gramaticii, 
unde, la limita de simplitate, ar fi tot trei termeni: un cu¬ 
vânt şi două lucruri; două cuvinte şi un lucru. Dar pro¬ 
blema gramaticală modernă e de nivelul primitivului, 
adică al vorbei goale, pe când a lui Aristotel e de nivelul 
ontologiei. 

Realitatea are clase, e clasificabilă. Iată aici, în Categorii , 
o primă clasă (compusă din două elemente), care nu e 
întâmplătoare, dar e încă exterior obţinută după criterii 
de asemănare şi analogie: „omul viu“ şi „omul pictat“. 
Aristotel ar fi putut spune la fel de bine: omul viu şi ca¬ 
lul pictat sau orice altă vietate. Căci el se întreabă acum: 
ce anume denumeşte cuvântul de „vieţuitor" din aceşti 
doi termeni, solidaritatea lor de esenţă (logos tes ousias, 
raţiunea de a fi) sau pe cea de aparenţă? Şi el răspunde: 

doar pe ultima. Va numi omonime pe cele ce au solidari¬ 
tatea de aparenţă. Un fel de solidaritate este aceasta; un 
fel de clasă se obţine şi aşa (căci fără clasă n-am putea 
vorbi, nicidecum gândi); dar e o clasă pe care n-am de¬ 
finit-o şi nu putem s-o definim unitar. In schimb, clasa 
(aici iarăşi formată din două elemente: om şi bou) în care 
sensul definitoriu, aşadar, conţinutul de gândire şi rea¬ 
litate, este acelaşi peste tot — solidaritatea de esenţă exis¬ 
tând întru cât „vieţuitor" sunt şi omul, şi boul —, o 
asemenea clasă e numită şi gândită sinonimic; lucrurile 
vor fi sinonime. 

Avem aici adevărata problemă a claselor de realitate 
(de gândire şi vorbire) la Aristotel, care e, poate, mai 
adâncă decât problema obişnuită a „claselor", la care a 
fost uneori redusă de moderni silogistica de mai târziu. 
Realitatea dată are clase ( gene ton onton), genuri ale rea¬ 
lităţilor la plural. Termenul de realităţi la Aristotel apare 
aşa, la plural, de cele mai multe ori şi nu îngăduie echi¬ 
voc. Rareori la el — dar prea des la comentatorii vechi şi 
mai ales de astăzi — citatul apare ca gene tou ontos , tra¬ 
dus prin genuri ale fiinţei, ale realităţii , la singular, ca şi 
cum de la început fiinţa ar fi presupusă una. Dar aceas¬ 
ta e tocmai marea problemă, iar Aristotel nu prejudecă 
asupra ei. De altfel, traducerea de „genuri ale fiinţei" este 
discutabilă chiar ea; trebuie spus „genuri de fiinţă" (ge¬ 
nitivul grec corespunzând şi atributului nostru substan¬ 
tival), iar atunci problema rămâne deschisă. 

Dacă însă realitatea are în chip necesar clase ori este 
clasificabilă, se pune întrebarea: câte clase are? aşadar: 
care sunt ultimele clase ? Şi nu cumva e una singură ? 
Aceasta va fi de la început şi va rămâne pentru întreg aris- 
totelismul marea problemă, alături de cea a dualităţii for- 
mă-materie din Metafizică. Există oare zece clase de 
realitate, cum vor Categoriile ? există două principii de 

realitate, forma şi materia, cum vrea Metafizica ? Şi care 
e relaţia dintre clasele categoriale şi principii ? sunt oare 
forma şi materia substanţe , deci ţin de o singură catego¬ 
rie, cea „principală" ? este substanţa numai formă ? nu¬ 
mai materie ? numai compusul lor ? 

Toate aceste probleme nu-şi au încă, fireşte, locul de¬ 
plin aici, la începutul Categoriilor , dar pe ele le suscită, 
indirect, tocmai acest început, care, punând problema 
omonimului şi sinonimului, pune implicit şi problema 
fundamentală a claselor de realitate. Pentru Categorii ră¬ 
mâne de menţionat faptul că — spre deosebire de stoi¬ 
cism, care vede până la urmă o singură clasă, a lui „ceva", 
sau spre deosebire de platonism şi pitagoreism, care văd 
realitatea ca unitară, în cazul lor ideală — aristotelismul 
afirmă aci că sunt şi rămân zece clase de realitate. A spune 
că fiinţa (în traducerea noastră „realitatea") ar fi una, egal 
definită prin aceeaşi „raţiune de a fi", pentru fiecare din 
clasele categoriale, înseamnă a spune un neadevăr, în ca¬ 
zul că fiinţa e luată ca un sinonim. Fiinţa e doar un omo¬ 
nim, aşadar, cele zece clase au doar înrudire, asemănare 
sau analogie. Realitatea e dintru început plurală. 

Dar menţionarea acestei probleme ultim ontologice 
ne duce la semnificaţia de cunoaştere a omonimelor şi si¬ 
nonimelor, o semnificaţie pe care tratatul n-o desprinde, 
dar o autorizează. Dacă orice vorbire şi gândire sunt an¬ 
gajate în omonimie şi sinonimie, ce înseamnă procesul 
de cunoaştere ? La început, în faza de apropiere de reali¬ 
tate, cugetul vede în chip indistinct asemănări şi analo¬ 
gii de ale lucrurilor: le numeşte pe acestea „la fel", după 
clase astfel alcătuite, şi deci îşi începe cunoaşterea prin 
omonimie. Cunoaşterea însă înseamnă tocmai transfor¬ 
marea omonimelor în sinonime : adică aflarea, în locul cla¬ 
selor cu elemente aparent solidare, a unor clase cu elemente 
solidare în esenţă , la care deci nu numai numele să fie 

comun, ci şi sensul definitoriu, conţinutul de gândire şi 
realitate, raţiunea de a fi. Gândirea tinde deci să treacă 
de la clase doar denumite (omonime) la clase conceptu¬ 
ale (sinonime). Omonimia e la începutul gândirii cunos¬ 
cătoare, sinonimia la capătul ei, cu tendinţa ca toate 
realităţile să devină sinonime, adică de a se găsi în toate 
lucrurile un acelaşi sens definitoriu, care să fie legea lor 
unică. 

Sau încă mai complet: pe linia termenilor ontologici 
fundamentali de aci — cum socotim pe cei de omonim 
şi sinonim —, procesul de cunoaştere ar putea fi descris 
cum urmează. întâi, cugetul are în faţă o totalitate indis¬ 
tinctă, în care vede totul drept una: toate îi par a fi în- 
tr-o vagă sinonimie. Apoi, de la acest haos originar de 
cunoaştere, gândirea trece la deosebirea realităţilor în par¬ 
te : fiecare îşi capătă numele ei, deci heteronimie. La a tre¬ 
ia treaptă, gândirea vede asemănări şi analogii, îşi începe 
deci clasificarea şi dă nume claselor cu solidaritate apa¬ 
rentă: omonimie. în sfârşit, cugetul pătrunde legea lu¬ 
crurilor, vede solidaritatea lor în adânc şi înaintează, 
clasificându-Ie, către marile unităţi de gândire şi realitate: 
sinonimie. 

— Iată cât de încărcată de sensuri este tema omoni¬ 
melor şi sinonimelor. Şi iată de ce tratatul Categoriilor , 
care e unul de ontologie şi pune în joc deopotrivă cu¬ 
vântul, gândul şi lucrurile, iar astfel indirect cunoaşte¬ 
rea, nu putea începe — oricât de sumar şi exterior ar părea 
s-o facă — decât cu problema claselor de realitate, gân¬ 
dire şi vorbire, aşadar cu problema omonimelor şi sino¬ 
nimelor. 

Cât despre problema paronimelor, ea e una doar a cla¬ 
selor de gândire şi vorbire, nu şi a claselor de realitate 
poate. Ca atare, încă ar putea interesa semantica de astăzi. 
Dar modernii — care spun de obicei despre omonime şi 

sinonime puţinul pe care-1 spun — folosesc semantica spre 
a desfiinţa filozofia, nu spre a se adânci în ea. 


Capitolul al 2-lea 

Dintre rostiri, unele se spun pe bază de legătură... 

Dacă toate cuvintele omului sunt despre mai multe lu¬ 
cruri (în sensul că sau se spun omonimie despre ele, sau 
se spun în chip sinonim), atunci trebuie văzut cum le ros¬ 
tim în fapt. O facem legat printr-o împletire de cuvinte 
atunci când vrem să le folosim, căci folosinţa lor arată 
tocmai legăturile lor variate („omul aleargă", spune Aris- 
totel; omul e dintre cei care aleargă, ca o funcţie propozi- 
ţională de astăzi). Când însă nu vrem să folosim cuvântul, 
ci îl rostim doar, atunci îl spunem fără legătură: „om“ 
sau „aleargă", spune Aristotel. 

In realitate, nu putem rosti „fără legătură" cuvintele 
decât în chip silnic. Căci prin natura lor ele sunt sortite 
înlănţuirii şi sunt ele însele înlănţuiri, unificări, adică omo¬ 
nime sau sinonime, iar aceasta înseamnă că unifică ceva. 
Spui „om", dar nu poţi să nu dai caracter sinonimic vor¬ 
bei, adică să nu te gândeşti — dacă gândeşti ceva prin acest 
cuvânt — la cazurile în care conţinutul de gândire şi de 
realitate este acelaşi, adică de „om"; spui „aleargă" şi, la 
fel, dacă nu e un cuvânt gol, atunci implici conţinutul de 
gândire şi realitate al celor ce aleargă; deci faci sinoni¬ 
mie. S-ar putea, aşadar, spune: cuvintele rostite izolat nu 
sunt izolate nici ele în gândire; ele implică o legătură, în 
speţă mai degrabă una de sinonimie decât de omonimie; 
căci gândul e mai riguros decât vorba, şi, dacă nu spu¬ 
nem ceva care să exprime, ca la omonime, o simplă so¬ 
lidaritate de aparenţă a lucrurilor (dacă nu aruncăm o 
spusă aproximativă, analogică), atunci gândul ne trimite 
la o solidaritate de esenţă, adică la sinonimie. Aşadar, 

cuvintele n-ar putea fi spuse „fără legătură". Sau atunci: 
sunt spuse fără legătură, dar nu sunt lipsite de ea. 

Trebuie totuşi admis că unele cuvinte pot fi mai de¬ 
grabă rostite fără legătură decât altele, şi aceasta se va ve¬ 
dea tocmai în cazul categoriilor. De ce pot fi spuse fără 
legătură substantivele ? De ce, în ciuda faptului că natura 
vorbirii este să facă legătura între cuvinte, există totuşi 
unele care îngăduie mai lesne a fi spuse fără legătură ? Pen¬ 
tru că — se ştie — ele reflectă o clasă specială a realităţii, 
clasa substanţelor, care vor avea o situaţie specială în ta¬ 
bloul categoriilor. Atunci, în fraza ce deschide capitolul 
al 2-lea — „unele se spun pe bază de legătură, altele fără 
de legătură" — este înfăţişată, din perspectiva rostirii, ten¬ 
siunea oricărui tablou al categoriilor: căci ele sunt spuse 
izolat, dar sensul de „categorie", care este în definitiv de 
predicare, trimite tocmai la legătura proporţională. In 
acest sens, a putut părea straniu faptul că tocmai „pre- 
dicamentele" au fost socotite rostiri fără de legătură. 
Numai e vorba de elementele şi principiile, spuse fără le¬ 
gătură, ale oricărei legături posibile. In acest tablou al pre- 
dicărilor şi al legăturilor posibile, substanţa rămâne singură 
să exprime, la limita ei de individualizare, ceva „fără le¬ 
gătură". In acest sens, stăruinţa comentatorilor în a ară¬ 
ta că este vorba exclusiv, în categorii, de rostiri fără legătură 
poate duce la o înţelegere exterioară, în sensul că ar fi vor¬ 
ba, ca în gramatică, respectiv în morfologie, de simple 
părţi de cuvânt. Vom vedea îndată că nu de aşa ceva poate 
fi vorba, ci de ceva mai adânc; de întrebări, ca adevăra¬ 
tele rostiri fără legătură. 

De altfel, interpreţii moderni, în general, nu găsesc în 
Categorii atât „rostiri fără legătură" (despre legăturile ros¬ 
tirii, adăugăm noi), cât vor să găsească o teorie a concep¬ 
tului, care să preceadă pe cea a judecăţii (din Despre 
interpretare ) şi pe cea a silogismului (din Analiticele 
prime). Schema mecanică a logicilor noastre formale de 

şcoală: concept-judecată-raţionament este căutată în 
Organon şi chiar găsită pe jumătate. Atunci se spune cu 
superioritate: Aristotel nu avea încă o teorie a concep¬ 
tului, dar în principiu şi el îşi desfăşura logica pe aceste 
trei trepte: concept-judecată-raţionament. Numai că a în¬ 
cepe logica cu conceptul şi a face din judecată un raport 
de concepte reprezintă un mecanicism de gândire pe care 
îl condamnă, până la urmă, logicienii înşişi. Logica nu are 
a începe cu conceptul (în acest sens logica matematică de 
astăzi, care pleacă de la propoziţie şi nu se interesează 
de concept, procedează perfect ,,logic“); cel mult, sfâr¬ 
şeşte la el, şi atunci deschide către sau întemeiază teoria 
cunoaşterii. Logica are drept obiect altceva decât concep¬ 
tul : conexiunile necesare , reale ori posibile. Iar tocmai aceas¬ 
ta o arată tratatul Categoriilor — pus pe drept în fruntea 
Organon- ului, în ciuda faptului că pare mai mult de „me¬ 
tafizică" decât de logică —, anume care sunt principiile 
oricărei legături propoziţionale. Dacă tratatul Despre in¬ 
terpretare va arăta conexiunile propoziţionale (aserţiu¬ 
nea, apophansis ); dacă. Analiticele prime arată conexiunea 
necesară a propoziţiilor, tratatul Categoriilor arată do¬ 
meniul conectivităţii posibile. 

In orice caz, problema din acest paragraf şi problema 
de început a Categoriilor este: nu de a „conceptualiza“ 
rostirile (de-a vedea care sunt părţile de gândire izolate), 
ci de a sublinia că legăturile, iar în cazul cuvintelor izo¬ 
late, trimiterile la legătură înseamnă totul. Că este aşa, o 
arată alineatul 2 al aceluiaşi capitol: 

Dintre realităţi unele se spun despre un subiect... care 
e, poate, cel mai însemnat loc din Categorii şi unul din 
cele mai grave ale întregului aristotelism. 

In primul alineat al capitolului al 2-lea fusese vorba 
despre legătura sau lipsa de legătură a rostirilor. Dar cu¬ 
vântul, gândul şi lucrul sunt solidare în acest tratat al 

logosului, aşa încât legătura trebuie căutată mai adânc de¬ 
cât între cuvinte (alineatul începe cu: dintre realităţi , nu 
„dintre rostiri", ca primul), legătura cuvintelor nefăcând 
decât să reflecte o alta, în definitiv. Care e izvorul orică¬ 
rei legături a logosului, oricărei conexiuni logice? Cum 
se face că spunem ceva despre altceva, în speţă că spunem 
(omonimie sau sinonimic) ceva despre mai multe lucruri ? 

Spunem ceva despre ceva pentru că există (nu neapă¬ 
rat: subzistă) realităţi mai cuprinzătoare decât altele: re¬ 
alităţi universale , le spune Aristotel. Am văzut într-adevăr 
că acesta era faptul elementar al logosului: un lucru se 
spune despre mai multe; ceva este mai cuprinzător decât 
lucrurile despre care se spune. Dar de ce „universal" ? 
Pentru că lucrurile, mai multe, despre care se face vor¬ 
bire sunt întotdeauna infinite. Chiar un singur lucru, cum 
o ilustram în cazul arborelui, putea reprezenta o infini¬ 
tate de stări sau momente; cu atât mai mult lucrurile, la 
plural, tind să aibă infinitate. Omul, viu sau pictat, din 
exemplul lui Aristotel, putea fi gândit reprodus la infi¬ 
nit. Deci omonimul de „vieţuitor" este un universal, de 
vreme ce e capabil să cuprindă această infinitate. La fel 
se întâmplă şi cu oricare sinonim (spre deosebire de omo¬ 
nimele şi sinonimele moderne): simplul fapt că spunem 
un lucru despre mai multe — la care se reduce a spune 
ceva despre ceva — înseamnă întotdeauna că, în realitate, 
spunem un lucru despre o infinitate. Deci universalul este 
cheia logosului; el dă posibilitatea acestuia să se exercite. 
De vreme ce există (nu şi „subzistă") universalul, logosul 
e posibil. 

Dar universalul e de două feluri, va spune aici Aris¬ 
totel. Universalul, care înseamnă acum „ce se enunţă de¬ 
spre un subiect", poate sau să atribuie ceva esenţial 
subiectului, cum făcea sinonimul, sau să-i atribuie ceva 
accidental, cum făcea omonimul. Ca predicat esenţial, el 

este de aceeaşi natură cu subiectul, o substanţă şi el, când 
(ca de obicei) acesta din urmă e o substanţă; adică re¬ 
prezintă ceva de sine stătător, care n-are nevoie de alt su¬ 
port, ca accidentul, spre a fi. Dar în calitate de predicat 
accidental, el este de altă natură decât substanţa: este un 
accident tocmai, adică o realitate nu de sine stătătoare, 
ci care există „în altceva“. 

De aici tabloul împătrit al lui Aristotel, după Porfir: 
1) ceea ce e afirmat despre un subiect, dar nu e în nici 
un subiect, substanţa universală ; 2) ceea ce e într-un su¬ 
biect, dar nu e afirmat despre nici unul, accidentul par¬ 
ticular-, 3) ceea ce atât este afirmat, cât şi figurează într-un 
subiect, accidentul universal ; 4) ceea ce nici nu este în- 
tr-un subiect, nici nu e afirmat despre vreunul, substanţa 
particulară. 

Toate acestea — dar fără legătură directă, ca aici, cu 
omonimia şi sinonimia, legătură ce ne apare esenţială — 
figurează în interpretările comentatorilor greci. Comen¬ 
tariile lor spun chiar: aici este vorba de o primă clasifi¬ 
care a realităţilor, înaintea clasificării categoriale. In orice 
caz, pentru toţi comentatorii există de o parte categoria 
substanţei, iar accidentul se va întinde peste toate cele¬ 
lalte nouă categorii. 

Aşadar, comentatorii văd limpede, în alineatul de faţă, 
o versiune sau o prefigurare a întregului. In acest sens, 
e interesantă precizarea lui Philopon 2 că „subiectul" este 
dublu la Aristotel, fiind subiect de existenţă (pentru ac¬ 
cidente) şi subiect de predicare (pentru universale), iar 
că astfel deosebirea cum că unele sunt în subiect, altele 
nu, are loc după existenţă, pe când deosebirea că unele 
se enunţă despre, altele nu, este după predicare. 

2 Philopon, /n Aristotelis Categoriarum Commentarium, Berlin, 
ed. Busse, 1898, folio 26 recto, urm. 

Dar comentatorii, Philopon în particular, pleacă de la 
cele două tipuri de subiect , nu de la cele două tipuri de 
universal şi de predicare, cum ni s-a părut potrivit să fa¬ 
cem mai sus. De aceea tabloul lor rămâne „combinatorie" 
(dând combinaţiile posibile între două realităţi — sub¬ 
stanţă şi accident — şi două calificări, universal şi parti¬ 
cular), pe când în interpretarea de aci încercăm să scoatem 
din predicare singură şi din caracterul ei omonimie şi si¬ 
nonimic întreg tabloul. Ni se pare, într-adevăr, că pro¬ 
blema predicării stă acum pe prim plan — nu problema 
substanţei şi accidentului, ca în Metafizică , ori a „subiec¬ 
tului de existenţă" — şi că de aceea tabloul lui Aristotel 
începe pe drept cu ceea ce se predică prin excelenţă şi si¬ 
nonimic: substanţa universală. 

De altfel, că universalul şi, prin el, predicarea posibilă 
stau pe primul plan o arată, la rândul său, capitolul ce 
urmează. 


Capitolul al 3-lea 

Atunci când se enunţă (ca predicat) ceva despre un al¬ 
tul ca despre un subiect... 

Făcând vădit cum e posibilă legătura între cuvinte şi 
care sunt clasele de realitate ce vor îngădui predicarea 
(anume cele două clase universale), Aristotel arată acum 
care e predicarea ideală , în speţă cea esenţială, sinonimi¬ 
că. Comentatorii greci ţin să sublinieze, cu subtilitate, că 
el nu spune doar: când ceva se enunţă despre un altul, 
ci adaugă: ca despre un subiect, relevând că este tocmai 
vorba de atribuirea esenţială, iar nu cea accidentală (vezi, 
de exemplu, Ammonius, comentariul la pagina l b 10 din 
Categorii). Intr-o asemenea predicare, tot ce se spune de¬ 
spre predicat va fi spus şi despre subiect. Sinonimia este 
atât de desăvârşită (cu exemplul său: omul e atât de esen¬ 
ţial şi sinonimic atribuit inşilor particulari), încât tot ce 

se spune despre om — că e vieţuitor, de pildă — va pu¬ 
tea fi spus şi despre ins ca atare. Dar aşa ceva nu se poa¬ 
te întâmpla decât înăuntrul unui gen, în cadrul adică al 
unei clase de realitate. Doar aici încape sinonimie per¬ 
fectă, adică un acelaşi conţinut de gândire şi realitate. 

Dacă este vorba de genuri diferite.... 
spune Aristotel în alineatul următor, atunci orizontul de 
universalitate al fiecăruia e altul şi tot ce se afirmă înăun¬ 
trul unui orizont (diferenţele câte unei subclase, de pildă) 
este străin de cele ce se afirmă în orizontul altui gen. 

Predicarea ideală rămâne cea înăuntrul unui gen; cea 
sinonimică în gen. A spune ceva despre ceva este cu ade¬ 
vărat semnificativ logic abia atunci când ridică subiectul 
la alt nivel, dar înăuntrul subiectului însuşi, adică înăun¬ 
trul raţionalităţii şi legităţii sale mai adânci. 

Cu aceasta se încheie ante-predicamentele, partea de 
început a Categoriilor în care — spre deosebire de atâ¬ 
tea interpretări minimalizatoare, nu însă şi de majorita¬ 
tea celor vechi — ni se pare că puteam vedea marile 
probleme ale aristotelismului şi ale filozofiei. Probleme¬ 
le şi răspunsurile au fost: 

1) Care e domeniul logosului ? — Omonimia şi sino¬ 
nimia, dar când sunt luate în sensul lor adânc. 

2) Care este exerciţiul logosului ? — Conexiunea prin 
universal, în sens de omonimie sau în sens de sinonimie. 

3) Care e actul ideal al logosului ? — Predicarea sino¬ 
nimică în gen, putând duce la cunoaşterea esenţei şi legii 
unui lucru. 

In prelungirea acestei probleme: 4) care e natura ac¬ 
tului de cunoaştere, spre care deschide logosul ? Este tre¬ 
cerea de la omonimie la sinonimie. Logica poate rămâne 
perfect la omonimie (cum o dovedeşte astăzi logica sim¬ 
bolică, în care nu este vorba de sens, deci de sinonimie), 

dar, dacă trebuie să servească cunoaşterii, atunci va fi una 
de sinonimie. 


Capitolul al 4-lea 

CATEGORIILE PROPRIU-ZISE 

Abia acum poate începe înfăţişarea claselor de realita¬ 
te (gândire şi vorbire), după ce s-a arătat care e dome¬ 
niul şi care exerciţiul logosului. Clasele nu sunt două: 
substanţă şi accidente, sau subiect şi cele din jurul subiec¬ 
tului, cum sugerează unii comentatori antici. Clasele vor 
fi zece. Substanţa poate fi totul sub raport „metafizic", 
de vreme ce e de sine stătătoare; dar subiectul nu e to¬ 
tul sub raport logic, căci nu e de sine grăitor. Aici, în Ca¬ 
tegorii, va fi vorba de substanţa-subiect, care tocmai 
pentru că e subiect de predicaţie îşi cere întregirea pre¬ 
dicatului. Iar „categoria" aduce atribuirea, predicarea, 
enunţarea a ceva despre ceva, punând în joc universul pre¬ 
dicatelor posibile în aşa măsură, încât te întrebi din nou 
cum a putut aşeza Aristotel în fruntea tratatului despre 
predicate, ceea ce nu se predică despre nimic, substanţa 
particulară. Dar a făcut-o pentru că substanţa particula¬ 
ră nu există fără universalul ei, iar predicarea prin exce¬ 
lenţă şi sinonimică se face dinăuntrul ei. 

Predicarea totuşi nu se face numai dinăuntru, se face 
şi din afară; nu numai substanţial, ci şi accidental; nu numai 
în esenţă, ci şi în aparenţă; nu numai sinonimic, ci şi omo¬ 
nimie. De aceea, în afara primei categorii, care într-un 
fel şi-ar fi suficientă sieşi, căci îşi dă singură adâncimea, 
cum vom vedea, mai sunt nouă categorii. In afara unei 
clase de realitate, sau a realităţii concepute drept clasa sub¬ 
stanţelor, mai sunt nouă clase de realitate, după Aristotel, 
clasele accidentelor. Există şi o realitate a cantităţii, şi una 

a calităţii, şi una a relaţiei, şi una a spaţiului sau timpu¬ 
lui, nu numai cea a substanţei. 

Ce înseamnă aceasta ? Că logosul nu întâlneşte, sau nu 
reflectă, o lume strict ordonată, dintru început, în sânul 
unui singur gen. Ar fi o condiţie logică ideală ca tot ce 
e particular să fie şi universal, respectiv ca tot ce se spune 
despre un subiect să fie esenţial acestuia. Ar fi o lume în 
care tot ce e real este raţional şi tot ce e raţional este real, 
cum voia, la limită, Hegel. Este, poate, lumea pe care tin¬ 
de s-o scoată la lumină „speculaţia filozofică", inclusiv 
cea aristotelică, iar într-o astfel de lume n-ar mai fi zece 
clase de realitate, ci nouă din ele ar deveni consubstan¬ 
ţiale cu una, ducând la predicarea esenţială şi sinonimică 
dinăuntrul unei singure clase. Dar Aristotel nu redă o ast¬ 
fel de lume logică ideală pur şi simplu pentru că el înfă¬ 
ţişează „ce se spune" despre lume, adică felul cum a 
înregistrat logosul vorbit al omului rânduielile lumii. Iar 
omul n-a redat lumea ca unitar rânduită, ci ca spartă în 
rânduieli diverse. 

Totuşi trebuie precizat dintru început că predicarea 
ideală, cea în esenţă, nu s-ar face numai înăuntrul clasei 
substanţelor, ci, pe modelul acesteia, s-ar putea obţine în 
toate celelalte clase. Atât de însemnată este aici proble¬ 
ma predicării, încât substanţa trece în umbră, într-un fel, 
în favoarea predicării. Am văzut din capitolul al 2-lea că, 
după cum substanţa universală se enunţă despre ceva par¬ 
ticular, la fel şi accidentul universal se enunţă despre ceva 
particular, fie că e vorba, cu subiectul, de o substanţă sau 
de un accident particular. Iar aşa cum la substanţă vom 
întâlni substanţele secunde ce se enunţă despre substanţa 
primă, cea particulară, accidentele vor fi şi ele, într-un fel, 
prime (particulare) şi secunde (universale), iar înăuntrul 
fiecărei clase de accidente, deci al fiecărui gen categorial, 

va avea loc enunţarea esenţială, care se petrecea exem¬ 
plar la categoria substanţei. 

In principiu, lumea n-ar trebui să se resoarbă în cla¬ 
sa substanţelor ca să fie perfect logică. S-ar putea resorbi 
în orice clasă; ar putea deveni pur cantitativă, cum a pă¬ 
rut ea la un moment dat mecanicismului. Un alt motiv, 
unul de ordin „metafizic", e cel care face ca substanţa şi 
clasa ei să primeze la Aristotel. Logicul şi cunoaşterea 
sunt însă posibile în oricare din cele zece planuri de re¬ 
alitate, şi acest lucru face, poate, ca aristotelismul logicii 
să fie mai modern decât este cel al metafizicii sale sub- 
stanţialiste. 

Ne aflăm deci în faţa unui logos care n-a putut în¬ 
registra lumea ca un ansamblu unitar de substanţe in¬ 
dividuale, despre care să se predice numai substanţele 
universale, ci drept un ansamblu de zece clase de reali¬ 
tăţi distincte, care îngăduie predicarea esenţială înăuntrul 
lor şi accidentală în afara lor. 

De aceea Porfir putea spune 3 că nu e vorba în prezen¬ 
tarea de aci, a Categoriilor , de o diviziune în zece genuri 
— căci o diviziune ar fi a unui gen unic în specii, iar aici 
nu e nici un gen unic, fiinţă, realitate sau materie —, ci e 
vorba de o enumerare. Aristotel enumeră genurile pe care 
le-a înregistrat vorbirea omului. Stoicii vor încerca alte¬ 
ori, filozofând în spirit abstract şi nominalist, să reducă 
totul la patru categorii „logice": subiecte, calităţi, mo¬ 
dalităţi, relaţii. Aristotel însă nu face logică spre a înte¬ 
meia logica: face fenomenologie, am putea spune, adică 
descrie tiparele în care a fost înregistrat logosul, descrie 
fenomenalitatea logosului, spre a desprinde din fenome¬ 
nele reale condiţia formală a logosului şi spre a da abia 
apoi logica. Iar ce „se spune" despre lume se poate vedea 


3 Comentariu la „Categorii'', folio 20 verso. 

din tabloul celor zece categorii, care apare astfel, la pri¬ 
ma vedere, fără nici o justificare (fără nici o deducţie, va 
spune Kant), dar tocmai de aceea, poate, va avea o jus¬ 
tificare mai adâncă. 

Deşi recunoscut descriptiv de către toţi comentatorii 
greci, tabloul acesta a fost totuşi prezentat, în spiritul lor 
scolastic, ca un arbore logic. Simplicius 4 împarte reali¬ 
tăţile, ta onta, în existenţe şi procese. Dacă procesele dau 
categoria acţiunii, existenţele vor sta în primul rând sub 
pasivitate, sau categoria înrâuririi , iar din înrâurire se vor 
desprinde substanţele , de o parte, accidentele de alta, care, 
fără relaţie, vor da mărimea şi felul de-a fi (calitate), iar 
în relaţie vor da relativele propriu-zise, ce sunt conver¬ 
tibile, precum şi pe cele neconvertibile, poziţia şi posesiu¬ 
nea pentru corporal, locul şi momentul pentru incorporai. 
Dar arborele lui Simplicius este elaborat şi nu pare în con¬ 
sonanţă cu interpretările antice obişnuite. 

Mai spontan şi mai sugestiv antic creşte arborele lui 
Olympiodor 5 . După el, orice fiinţă sau realitate este: 


2/nu în subiect 


substanţă 


divizibilă: indivizibilă: 

mărimea calitatea 


4 Simplicii in Aristotelis Categorias Commentarium, Berlin, ed. 
Kalbfleisch, 1907, p. 67. 

5 Olympiodor Prolegomena et in Categorias, Berlin, ed. Busse, 
1902, p. 54. 


l/în subiect 

Din aceste patru categorii fundamentale, substanţa, 
mărimea, calitatea, relativele, rezultă respectiv: 

locul şi 
momentul 

acţiunea si 1 .. . „ . . 

. ’ ’ f din substanţa împletită cu calitatea; 

înrâurirea I ' r 


po i : a şi i subsţjjjtj împletită cu relativele. 
posesiunea > 

Fără îndoială că tabloul redat de Olympiodor pune 
o frumoasă ordine în categorii. Dar orice ordine riscă să 
fie o amăgire, redeşteptând întrebarea dacă nu se poate 
reduce tabloul categoriilor la mai puţine sau chiar la un 
gen unic. Este deci, poate, mai bine să laşi tabloul aşa cum 
se prezintă şi să cauţi, nu ordinea dinăuntrul lui, ci, even¬ 
tual, ordinea de care ţine el, adică stratul mai adânc al lo¬ 
gosului, din care a putut el izvorî. 

Iar această perspectivă ţi-o deschide abia întâlnirea cu 
tabloul în formularea originală. Traducerea modernilor 
redă în abstract categoriile, le „stoicizează“. Dacă există 
genul de substanţă la Aristotel (deşi ousia e încărcată de 
multe alte înţelesuri în greacă, mergând până la „avere“, 
de care îţi vei putea aminti la ultima categorie, a lui „a 
avea“), nu există defel cantitate, relaţie etc., iar calitatea 
se exprimă mai degrabă prin felul de a fi. Aristotel spune 
catul, quantum-u \, câtimea cel mult, sau mărimea, cum 
ne resemnăm să traducem; la fel, nu spune calitate — iar 
la comentatori va fi tocmai vorba despre deosebirea din¬ 
tre calitate şi categoria de aci —, ci spune: felul, sau mai 
degrabă lucrul de un anumit fel, felurimea, felul de a fi 
spunem, spre a evita calitatea abstractă; nu spune relaţie, 


J din substanţa împletită cu mărimea; 



72 


NOICA 


ci faţă-de-ceva-ul, lucrul în relaţie, relativul ; nu spune 
spaţiul, ci unde- le, locul; nici timpul, ci când- ul, momen¬ 
tul; nu poziţia, ci a fi aşezat ; nu posesiunea, ci a avea-, 
nu acţiunea, ci a face ; nu pasivitatea sau înrâurirea, ci a 
pătimi, a păţi ceva. 

Traducerea termenilor, fireşte trebuie făcută în spiri¬ 
tul fiecărei limbi, dar în nici un caz nu trebuie preferaţi 
termenii abstracţi. Aici stă unul din izvoarele mediocrei 
înţelegeri şi aprecieri a Categoriilor de către moderni. Iar 
dacă te adânceşti în cuvântul grec, poţi surprinde încă mai 
mult, un aspect care ar putea schimba totul în înţelege¬ 
rea Categoriilor ca preambul al Organon- ului. Nu numai 
că e vorba de termeni concreţi, dar în jumătate din cazuri 
este vorba de locuţiuni interogative pur şi simplu, sub¬ 
stantivizate: cât de mare ? ce fel ? faţă de ce ? unde ? când ? 

Atunci nu e, poate, nelegitim să nu gândim că stratul 
mai adânc al logosului, din care izvorăsc categoriile, este 
interogativitatea. Toate categoriile pot fi prezentate, ne¬ 
spus mai bine decât în abstract, în concretul acesta des¬ 
chis al întrebării: cine? care? ce? pentru substanţă; cât 
de mare ? pentru cantitate; ce fel ? pentru calitate; faţă de 
ce? pentru relaţie; unde? pentru spaţiu; când? pentru 
timp; cum stă? pentru poziţie; ce are ? pentru posesiune; 
ce face ? pentru acţiune şi ce suferă ? pentru pasivitate sau 
înrâurire. 

Dintr-o dată astfel tabloul categoriilor vine să spună 
altceva. El nu este unitar în conţinutul său, dar ţine de 
modalitatea interogativă a logosului, care reprezintă, poate, 
tulpina logicului. Uităm adesea că logica noastră obiş¬ 
nuită este prea mult una a răspunsului (cu logica mate¬ 
matică, „da“ şi „nu“ stau izbitor pe primul plan), în loc 
să fie una, sau şi una a întrebării. Se încearcă astăzi, e drept, 
să se regăsească sensul logic al întrebării, dar poate că şi 

acest lucru se întreprinde prea mult în spiritul unei lo¬ 
gici a răspunsului. Cu Aristotel însă regăseşti originarul, 
nu numai în sensul că termenii pentru categorii nu sunt 
abstracţi, dar şi în sensul că întâlneşti principiul, arche- ul 
oricărei logicităţi. întrebarea e cea care îţi deschide ori¬ 
zontul logic, şi abia în acest orizont va putea avea loc 
exerciţiul logic el însuşi, solidar la început cu cel de lă¬ 
murire, înţelegere, orientare, iar la capătul său cu cel de 
cunoaştere adevărată. 

în orice caz, interogativitatea, cu liniile ei de forţă, aci 
zece la număr, îţi dă câmpul categorial, care face cu pu¬ 
tinţă predicţia. Ceea ce transcrie Aristotel cu Categori¬ 
ile , din practica reală a gândirii în agora şi în conştiinţe, 
este ce se spune şi ce se poate spune ca răspuns la ce se 
întreabă şi ce se poate întreba. Tabloul categoriilor este 
orizontul întrebărilor posibile. Dacă aici, aşa cum se în¬ 
tâmplă adesea, răspunsul vine înaintea întrebării — dată 
fiind angajarea practică a fiinţei umane, în viaţă şi socie¬ 
tate —, logica trebuie să însemne tocmai restabilirea de 
principiu a ordinii în ce priveşte logosul, şi regăsirea sau 
găsirea întrebărilor fundamentale. 

Dar interogativitatea vine deopotrivă să restabilească 
lucrurile şi în ce priveşte afirmaţia lui Aristotel, prea apă¬ 
sat accentuată de unii comentatori antici, că este vorba, 
cu categoriile, de cele ce se rostesc „fără legătură". E drept 
că aşa îşi începe şi Aristotel capitolul al 4-lea pe care toc¬ 
mai îl interpretăm: „Dintre rostirile fără legătură". însă 
nu numai că nimic nu e rostit fără legătură, sau rostirea 
fără legătură nu e adevărată rostire, dar — aşa cum în¬ 
cercam mai sus s-o arătăm aici — în Categorii ar avea mai 
puţin sens decât oriunde să se vorbească despre rostiri 
fără legături; căci sunt în joc rostiri făcute tocmai în ve¬ 
derea legăturii. Tot ce e rostit fără legătură e forţat, abs¬ 
tract, mort (e gramatical), în vorbirea şi gândirea omului. 

Un singur demers al gândirii conduce, în chip natu¬ 
ral, şi nu forţat, la un soi de rostiri fără legătură: cel al 
interogativităţii. Singură întrebarea poate sta ca o spusă 
fără legătură. De aceea, dincolo de litera textului aristo¬ 
telic — şi dincolo de faptul că autorul poate spune „ros¬ 
tire fără legătură" spre a face doar analiza gramaticală sau 
semantică — vom susţine că „cele fără legătură" trebuie 
să însemne logic : întrebările. 

Iar întrebarea nu doar spune ceva fără legătură, dar 
deschide către ceva, în ultimă instanţă către exerciţiul lo¬ 
gic. Aşa trebuie să înceapă Organon- ul, cu un tratat al 
întrebărilor fundamentale, adică al orizonturilor logice 
concrete, în care cuvântarea, prin omonimie, şi mai ales 
sinonimie, să fie posibilă. Acum, din perspectiva mai 
adâncă a interogativităţii, nu mai interesează neapărat că 
în Categorii, cum spune numele însuşi de categorie, este 
vorba de predicate şi nu de subiecte; că deci e straniu să 
vezi pusă drept principală „categorie" substanţa particu¬ 
lară, cea care nu putea fi decât subiect şi nu predicat. Atât 
substanţele cât şi accidentele, sau atât subiectele, cât şi 
predicatele ţin de întrebări. Subiectele şi predicatele pot 
fi termeni distincţi în logica răspunsului, dar în logicaîn- 
trebării sunt laolaltă implicaţi. 

Fiecare însă dintre cele spuse, ca atare, nu e rostit prin 
nici o aserţiune... 

stă scris la sfârşitul capitolului al 4-lea, a cărui interpre¬ 
tare o încheiem. Dar e firesc ca un cuvânt rupt din aser¬ 
ţiunea în care era împlântat să nu afirme şi să nu nege 
nimic. E un truism şi una din acele platitudini solemne 
să se interpreteze acest pasaj în sensul că un cuvânt izo¬ 
lat nu e o aserţiune, deci nici adevărat şi fals. Sigur că e 
aşa. Dacă există ceva adânc în acest pasaj — dincolo de 
litera lui — este altceva: cum că se întâlnesc efectiv ros¬ 
tiri care nu sunt aserţiuni, deci nici adevărate, nici false, 

dar care au totuşi un sens plin; astfel de rostiri funda¬ 
mentale sunt categoriile, în măsura în care ele reprezintă, 
în fond, întrebările cugetului. Singură întrebarea e dinainte 
de aserţiune şi singură ea e dincoace — nu dincolo — de 
adevăr şi falsitate. Iar Categoriile sunt prolegomenele, 
scrise acum 2 500 de ani, la orice logică eventuală a în¬ 
trebării, la acea logică al cărei obiect este: ce e dinainte 
de da şi nu, dincoace de adevăr şi falsitate. 


Dinainte de da şi nu, dincoace de afirmaţie şi negaţie, 
este întreaga realitate existentă, gândită şi vorbită. Logica 
nu se poate lipsi de această realitate, care e însăşi mate¬ 
ria aserţiunilor; considerate de logică în chip expres. 

Se va spune: logica tocmai că se lipseşte de materia 
aserţiunilor; este „formală". Dar se poate oricând răspun¬ 
de: forma propriu-zis nu se opune materiei: forma ge¬ 
neralizează materia, ceea ce e cu totul altceva. In filozofie, 
a face abstracţie de ceva nu înseamnă, ca în uzul comun, 
a se lipsi de ceva, ci a face abstracţie în ceva, asupra ace¬ 
lui ceva. 

Oricum ar sta lucrurile, este un fapt că în acest tratat 
Aristotel vorbeşte de generalizări în sânul realului şi asu¬ 
pra realului. Iar pentru filozof generalizările sunt dinainte 
făcute, adică sunt generalităţi, nu simple generalizări; ge¬ 
neralităţi de găsit în cuvânt şi clasele de cuvinte, în gând 
şi clasele de gânduri, iar prin cuvinte şi gânduri, în lu¬ 
cruri şi clasele de lucruri. 

Numai că ele nu sunt de găsit şi de înregistrat întoc¬ 
mai ca realităţile ştiinţelor naturale, adică în chip descrip¬ 
tiv şi clasificator. Căci nu întâlnim generalităţile în afară , 
ci, o dată cu gândul şi cuvântul — chiar dacă e vorba de 

gândul şi cuvântul obiectivate în grai —, noi refacem 
dinăuntru aceste generalităţi, care sunt categoriile. Iar re¬ 
facerea aceasta, vom spune, reprezintă regăsirea, conştien¬ 
tă ori nu, a sensului lor de întrebare. Tabloul categoriilor 
ne apărea drept cel al întrebărilor posibile, iar dacă, în 
fond, orice proces de cunoaştere reprezintă o întrebare 
cu privire la ceva dat, aici, în Categorii , e vorba de o în¬ 
trebare asupra însăşi întrebării, respectiv a întrebărilor. Tre¬ 
buie să ne întrebăm: care sunt întrebările fundamentale? 

Să interpretăm deci, pe rând, categoriile în lumina aces¬ 
tei perspective şi să arătăm ce se poate sugera astfel asu- 
pra-le. 

Acum vine la rând: 


Capitolul al 5-lea 

SUBSTANŢA 

(CATEGORIA LUI CINE? CARE? CE?) 

Ce este cinele — subiectul, substantivul, substanţa — 
care comandă deopotrivă vorbirea, gândirea şi realitatea ? 
Este, pe de o parte, cel despre care se spune ceva; pe de 
alta, este cel care (cinele „adevărat") susţine, ţine ceva. 
Şi, la rândul său, este cel care nu se spune despre nimic 
altceva şi nu e susţinut de altceva. Nu se poate „spune" 
mai mult despre acest cine, căci orice s-ar spune cu titlu 
de definiţie ar însemna a-1 desfiinţa drept cine: „Eu sunt 
cel ce sunt", sună un loc celebru, mai potrivit poate aci 
decât în viziunea teologică. De aceea comentatorii greci 
au dreptate să spună că substanţa (cinele) este descrisă, 
iar nu definită; ca toate categoriile de altfel, dar cu pre¬ 
cădere ea. Aşadar: 

Alineatul 1. Substanţă, cea spusă în chip principal, în 
prim rând şi prin excelenţă, sau care nu e spusă despre nici 
un subiect şi nici ca fiind intr-un subiect... 

Olympiodor notează sugestiv ( op. cit., p. 59) că sub¬ 
stanţa este „în chip principal" aşa ca rostire, „în prim 
rând“ ca gândire şi „prin excelenţă" ca realitate. Urmează 
exemplul de substanţă, adică tipul de „cine", care poate 
fi în joc: un om anumit, un cal anumit. La care acelaşi 
comentator se întreabă: de ce a spus Aristotel „un om 
anumit", şi un Socrate, de pildă? Şi răspunde iarăşi su¬ 
gestiv: pentru că e vorba totuşi de o categorie, iar „om 
anumit" indică ceva de ordin mai general ca individul, 
nu individualul pur şi simplu, ca „Socrate". 

Atunci avem: Socrate, omul real, pe care în alte părţi 
Aristotel îl va şi indica drept substanţă primă după nu¬ 
mele lui; avem „om individual", care este mai potrivit, 
cum spune interpretul antic, în locul acesta, unde e vor¬ 
ba de generalităţi. Dar o a treia treaptă, încă mai gene¬ 
ralizatoare, este cea a lui „cine". Nu poţi spune Socrate 
când vorbeşti despre categorii decât ca un „de pildă"; ca 
despre unul dintr-o infinitate. Nu e însă destul să spui 
nici „om anumit", căci ai avea iarăşi o infinitate, una de 
specii (om, cal etc.), dacă nu şi de indivizi. Atunci spui: 
substanţa este cine, cel care, ceea ce — şi cu aceasta ai cu¬ 
prins toată sfera ei. 

Dar ai cuprins-o cu generalitatea întrebării, nu cu 
generalizarea, în abstract, făcută asupra răspunsurilor. E 
generalitatea de dinainte de concret, cea care deschide că¬ 
tre concret — iar o logică a întrebării ar avea de cercetat 
această temă a unei alte generalităţi decât cea logică obiş¬ 
nuită. De vreme ce generalitatea întrebării trimite către 
şi nu fuge de concret, ea are în ea însăşi o desfăşurare, în 
speţă are trepte către concret. înainte de a răspunde cu 

un exemplu la întrebarea ce este acest „cine“, poţi şi tre¬ 
buie să-l desfăşori în ce este el însuşi, în natura lui. 

Şi atunci dinăuntrul lui, al acestui cine care nu se enun¬ 
ţă despre nimic, va veni o enunţare despre sine. Limbajul 
întrebării arată bine aceasta, în măsura în care nu spu¬ 
nem numai: cine ?, ci şi: care ? ce ? Iar dacă spui care este, 
ce este, înseamnă că predici ceva despre el. Deci substan¬ 
ţa (cine) şi-a dat adâncimea: în afara substanţei de care 
a fost vorba în primul rând, spune acum Aristotel, mai 
este o substanţă secundă, care nici ea nu e în ceva (deci 
e efectiv substanţă), dar se enunţă despre ceva, în speţă 
despre substanţa primă. 

Aceasta înseamnă: se poate spunecevaîn esenţa (mai 
jos Aristotel va declara: în subiectul) unui lucru; şi se 
poate spune ceva în jurul lucrului. In timp ce toate ce¬ 
lelalte nouă categorii se vor predica accidental, circum¬ 
stanţial, în jurul subiectului reprezentat aici de substanţa 
primă (dar şi de substanţele secunde sau accidentale par¬ 
ticulare), substanţa se dedublează singură, făcându-şi sin¬ 
gură predicatele posibile. Şi abia ele sunt predicatele cu 
adevărat logice, de cunoaştere, cele de adevăr. Celelalte 
nu vor fi aşa decât substituindu-se lor, adică încercând 
să devină şi ele esenţiale. 

Cu o uimitoare conciziune, Aristotel pune astfel, în 
primul alineat despre substanţă, problema din care nu pu¬ 
tem ieşi nici astăzi: care spusă despre ceva e ştiinţifică? 
şi care spusă e doar anecdotică? Cucerirea modernilor 
va fi să facă din ceea ce părea anecdotic, narativ, circum¬ 
stanţial („experienţa") ceva esenţial. îngustimea antică era 
să întârzie prea mult la predicarea ştiinţifică prin genuri 
şi specii numai, ca şi cum ele ar fi fost singurele — deşi 
nici Aristotel nu pare a o spune, în alte părţi — substan¬ 
ţe secunde. Dar pentru teoria predicării, aristotelismul 
nu pare depăşit în acest punct, cel puţin pe linii filozofice; 

căci, de pildă, „cum sunt cu putinţă judecăţile sintetice", 
cele aducătoare de nou, adică problema lui Kant, repre¬ 
zintă în fond mai puţin decât problema de aci a lui Aris- 
totel: cum e cu putinţă judecata de esenţă, cea în legitatea 
lucrului ? problemă care e aducătoare de adevăr cu noul 
kantian cu tot. 

Cine ? şi-a dat adâncimea lui care ? şi a lui ce ? consti¬ 
tuind astfel modelul enunţării în esenţă. A doua jumă¬ 
tate a alineatului arată că numai într-un astfel de orizont 
se obţine enunţarea sinonimică , în timp ce enunţarea „în 
jurul “lucrului va fi omonimică. Şi astfel începutul Ca¬ 
tegoriilor se. confirmă: nu există decât rostire omonimi¬ 
că sau sinonimică; esenţială este rostirea sinonimică, în 
speţă, deocamdată, cea despre substanţe prime. Substanţa 
primă reprezintă centrul. „Cine“ stă înaintea oricăror 
„circumstanţe" (cât ? ce fel ? unde ?) şi stă chiar înaintea 
lui care ? şi ce ? sortite doar să-l expliciteze pe el. 

Dar atunci celelalte, adică substanţele secunde şi ac¬ 
cidentale ? 

In schimb, toate celelalte, fie se spun despre subiectele 
reprezentate de primele substanţe, fie sunt în subiecte..., 
spune alin. 2. 

Pare simplu şi evident, cu exemplele didactice (om in¬ 
dividual-om-vieţuitor) aduse acum: totul ţine de sau este 
în substanţele prime. Dacă acestea n-ar fi, atunci, cum 
spun comentatorii: substanţele secunde n-ar avea subiect 
de predicare şi accidentele subiect de existenţă. Nu s-ar 
mai spune şi n-ar mai fi nimic. 

Dar aşa e numai la prima vedere. Că accidentele fără 
substanţe prime n-ar avea subzistenţă e o chestiune de 
metafizică, dar că predicarea esenţială s-ar face numai de 
la substanţa secundă la substanţa primă este o chestiune 
de logică. De altfel, de la început chiar, din al doilea alineat, 
Aristotel arătase că se fac enunţări şi despre accidentele 

particulare, nu numai despre substanţele particulare. Iar 
acum el vine să arate că cel puţin substanţele secunde au 
ele însele, sau pot avea, o viaţă logică pe cont propriu. 
In sensul interogativităţii, „care“ şi „ce“ nu vin doar să 
expliciteze pe „cine“, ele însele, care se spun despre, pot 
fi subiecte despre care se spune altceva. De aceea Aris- 
totel declară: 

Dintre substanţele secunde, specia e substanţă în mai 
mare măsură decât genul... 

Aceasta înseamnă că substanţa primă este mai bine ex- 
plicitată de specie decât de gen; şi, dacă ea trece celor¬ 
lalte prerogativele ei, o face mai accentuat cu specia. Aşa 
cum se comportă substanţa primă faţă de rest se com¬ 
portă şi specia faţă de gen. Şi ea poate fi subiect logic, iar 
pentru că este mai lesne subiect logic decât genul, este 
mai accentuat substanţă decât el. 

In schimb, dintre speciile câte ele însele nu sunt genuri..., 
respectiv cele la care nu considerăm caracterul de a fi su¬ 
biecte, termeni de întrebare, ci de a fi atribute logice, ter¬ 
meni de predicare, este firesc ca despre ele să nu spunem 
că au în mai mare măsură în ele substanţialitatea unele 
decât altele; aşa cum nici substanţele individuale, de alt¬ 
fel, nu au vreo întâietate unele faţă de altele, ci toate sunt 
în egală măsură un „cine“ posibil. 

Şi astfel, înainte de a trece la proprietăţile substanţe¬ 
lor, cum va face îndată, Aristotel poate încheia: 

Aşa încât în chip firesc acestea singure, printre cele¬ 
lalte [categorii — n. n.] sunt numite substanţe... 

Universul substanţei e închis şi complet într-un fel. 
Substanţa se descrie şi defineşte prin substanţe. Dacă vrei 
să ştii ce este un lucru, care e natura lui esenţială, nu poţi 
invoca decât realităţi de acelaşi rang, substanţe şi ele, ori¬ 
cât de vastă şi laxă ar fi substanţialitatea lor (una de spe¬ 
cie ori una de gen). Iar universul acesta este într-atât de 
închis şi desăvârşit, încât nu numai ceea ce se spune 

despre substanţele secunde se spune despre substanţele 
prime (cum o arătase la capitolul al 3-lea), dar, într-un 
fel, şi ce se spune despre cele prime trece asupra celor se¬ 
cunde. Căci, dacă unui om individual îi revine calitatea 
de grămătic înseamnă că şi omul în general poate fi gră¬ 
mătic; calitatea trece şi asupra speciei, predicată în esen¬ 
ţă, în timp ce aceeaşi calitate de grămătic nu ar trece asupra 
accidentului, predicat în aparenţă; n-ai putea spune, dacă 
omul e grămătic, că şi o determinare întâmplătoare a 
omului — de a fi de această mărime, sau în acel „timp“ 
de pildă — preia calitatea de a fi grămătic. 

Aristotel a înfăţişat astfel un prim plan de realitate din 
cele zece, anume realitatea substanţială, care reprezintă 
şi realitatea prin excelenţă pentru el. Dar până acum dis¬ 
cuţia a fost de ordin logic. Pornind de la caracterul lo¬ 
gosului de a fi omonim sau sinonim (capitolul 1), de la 
spusa fără legătură — interogaţia în fond, putem preci¬ 
za acum — şi cea cu legătură (capitolul al 2-lea), apoi de 
la spusa cu legătura sinonimică (capitolul al 3-lea). Aris¬ 
totel a enumerat, în capitolul al 4-lea, genurile de reali¬ 
tate şi a arătat, în prima jumătate a capitolului al 5-lea, 
că universul substanţei este hotărâtor pentru rest şi că, 
înăuntrul lui, predicaţia esenţială este posibilă. 

De acum înainte discuţia nu va mai fi logică, ci feno¬ 
menologică: ni se vor descrie planurile diverse de realita¬ 
te, prin caracterele lor, începând cu caracterele substanţei 
însăşi. Nu va mai fi vorba, cel puţin pe prim plan ca până 
acum, de predicare şi de predicareîn esenţă: trebuie în¬ 
tâi descrise cele zece clase de realitate, iar abia atunci se 
va putea pune problema — pe care Aristotel n-o mai pune, 
dar care este totuşi tema acestui tratat despre categorii 
— a felului cum se enunţă ele. Intr-un sens, Aristotel nici 
nu mai avea nevoie să întârzie în logic pur, căci arătase 
limpede cum că orice predicaţie despre substanţă care nu 

e dinăuntrul substanţei se face în chip omonimie şi ac¬ 
cidental. 

Dar problema este încă o dată: orice predicare se face 
numai despre substanţă ca substanţă ? Nu se fac în chip 
evident enunţări şi despre accidentele particulare — cum 
ni se spusese — şi nu pot fi aceste enunţări esenţiale ? 

Aici deci, înainte de a urmări descrierea realităţilor, 
care începe abia acum şi se continuă până la sfârşitul tra¬ 
tatului, este locul să relevăm două lucruri hotărâtoare 
pentru destinul logic al acestui mic tratat: 

întâi, trebuie accentuat faptul că predicarea nu se face 
doar înăuntrul substanţei sau despre substanţe, ea se face 
în orice plan de realitate; dar are loc pe modelul substan¬ 
ţei. Olympiodor preciza ( op. cit., p. 58) că substanţă se 
spune despre toate celelalte categorii, la capitolul substan¬ 
ţă fiind vorba numai despre substanţa comună, cea com¬ 
pusă din materie şi formă, în sens aristotelic. Există specii, 
genuri şi, fireşte, exemplare individuale (cazurile parti¬ 
culare: albul acesta, gramatica lui Aristarh, cum ni se spune) 
în orice clasă de realitate, la calităţi, ca şi la mărimi, la re¬ 
lative, ca şi la cele din spaţiu ori timp. Geometria, pe care 
Aristotel o invocă adesea, n-ar fi posibilă în sensul lui dacă 
triunghiul acesta n-ar fi gândit ca făcând parte din spe¬ 
cia triunghiurilor şi din genul figurilor. E ceva elemen¬ 
tar din punct de vedere logic şi totuşi necesar de subliniat: 
căci în felul acesta devine limpede că universul aristote¬ 
lic al propoziţiilor ştiinţifice (al enunţărilor sinonimice, 
cele în esenţă) nu se reduce la spusele despre substanţă. 
Demonstraţia şi cunoaşterea sigură, silogistică, vor fi po¬ 
sibile peste tot în sânul realităţii, chiar dacă ştiinţa de¬ 
spre substanţă rămâne exemplară. 

Dar, în al doilea rând, merită să fie spus un lucru pe 
care Aristotel nu-1 mai autorizează direct, dar pe care 
istoria cunoaşterii ni-1 propune tot timpul, după Aris¬ 
totel şi nu întotdeauna împotriva lui. E limpede că 

înăuntrul fiecărei clase de realitate încape, după mode¬ 
lul substanţei, cunoaştere ştiinţifică, sinonimică, în esen¬ 
ţă; că între clasele de realităţi nu are loc decât cunoaşterea 
accidentală, omonimică, în aparenţă. Dar nu se întâm¬ 
plă ca un plan de realitate să se substituie, în gândire şi 
cunoaştere, altuia? In speţă, dacă planul substanţei este 
cel privilegiat, oare nu se întâmplă să i se substituie câte 
un alt plan de realitate, pretinzând să preia el titlurile de 
realitate ale substanţei şi să devină realitatea prin exce¬ 
lenţă, ontologic, şi realitatea cu cea mai desăvârşită pre- 
dicaţie, logic? 

Clasa substanţelor exprimă, e drept, mai bine decât 
oricare alta, la prima vedere, fiinţa şi natura lucrurilor. 
Dar nu o explică. A venit în istoria gândirii clasa „mă¬ 
rimilor" spre a i se substitui şi a exprima ea ce este lumea 
în fond; a venit clasa calităţilor s-o facă (substanţele lu¬ 
mii, de pildă, s-ar reduce la „greutăţi specifice"); a putut 
veni, cu matematicile şi fizica matematică, clasa relaţi¬ 
ilor; într-un sens, până şi ultima clasă de realitate, cea mai 
precară în aristotelism chiar, clasa lui „a avea", a pretins 
uneori să dea socoteală de realităţi, mai ales de cea uman 
istorică, înlocuind pe a fi şi substanţa prin a avea. (Nu 
era, în fond, chiar viziunea greacă despre fiinţa prin ex¬ 
celenţă, care e cea a zeilor, una pe bază de „a avea" ? Căci 
zeii nu erau zei decât în măsura în care îi definea o pro¬ 
prietate, un fel de „a avea" o natură determinată: ei erau 
aceea ce „deţineau".) 

Iar cu această ultimă problemă a naturii lucrurilor — 
pe care modernii şi-o pun limpede, dar ale cărei impli¬ 
caţii ontologice nu le apar întotdeauna — se pune tema 
gradelor de realitate. A spune că totul ţine de cantitate, 
de pildă, sau de relaţie înseamnă a face ontologie. Aristotel 
deprinde, o dată cu categoriile, zece clase de realitate, care-şi 
împart între ele fiinţa, sau mai degrabă fac să existe 

realităţi, nu o realitate singură. Dar aşa fiind, nu există 
oare grade de realitate, grade de fiinţă ? 

La Aristotel chiar, realitatea substanţială e mai puter¬ 
nică decât toate, realitatea de posesiune mai slabă decât 
toate, dacă nu cumva mai slabă e cea de relaţie; realitatea 
spaţială este, poate, de un grad superior celei de poziţie, 
iar realitate de acţiune celei de înrâurire. Se întâmplă chiar 
ca unele realităţi, cum sunt cea a locului şi momentului, 
să derive, ca spaţiu şi timp, din cea a mărimii, care le sub¬ 
sumează pe cele două din urmă. Nu este aceasta o pro¬ 
blemă pe care orice interpretare a Categoriilor trebuie s-o 
pună în lumină ? Şi este ea doar una de ontologie: n-a iz¬ 
vorât ea, într-un fel, din logic pur şi nu se întoarce la lo¬ 
gic, sau măcar la gnoseologic, în sensul că acea clasă al 
cărei grad de realitate este mai mare are parte de o pre- 
dicaţie esenţială, sinonimică, sporită? 

Acum putem reveni la tratatul aristotelic, căci deţinem 
fundalul logic pentru descrierea fenomenologică a clase¬ 
lor de realitate. De altfel, felul cum înţelegem categori¬ 
ile, pe bază de interogativitate, ar putea prin el însuşi 
unifica logicul cu fenomenologicul. „întrebarea" este de¬ 
opotrivă de un ordin şi altul ;posibilul ei este deopotrivă 
rădăcină a realului şi a logosului. Kant voia să instituie 
dincoace de realităţi (spre deosebire de dincolo, care era 
transcendentul) un transcendental care în intenţia filo¬ 
zofului nu exprima numai subiectivitatea în gândire. Dar 
întreg orizontul acesta al transcendentalului kantian ar 
putea fi cuprins în orizontul întrebării, care este şi el din¬ 
coace de real şi înseamnă în chip limpede ceva obiectiv, 
nu numai subiectiv. Căci, fără umbră de antropomorfism, 
se poate spune că realul „se întreabă" şi el; că firea se des¬ 
chide către posibilităţile de realizat. Natura încearcă, 
propune, pendulează şi sfârşeşte prin a-şi da răspunsuri, 
sub o căutare pe care gândirea, ca interogativitate, o 

reflectă mai intim şi mai exact decât o pot uneori reflec¬ 
ta răspunsurile ei. 

Atunci putem părăsi, cu Aristotel, planul pur logic 
spre a ne angaja, cu restul tratatului, în ceea ce am nu¬ 
mit fenomenologia realităţilor; căci în măsura în care re¬ 
alităţile ce ni se descriu sunt împlântate în întrebările 
fundamentale posibile, ele se exprimă deopotrivă ca re¬ 
alităţi şi ca demersuri logice. 

Este, pe de altă parte, comun oricărei substanţe ..., con¬ 
tinuă acum Aristotel, la jumătatea capitolului al 5-lea şi 
trece de la logicitatea substanţei la fenomenalitatea ei. 

Vor fi cinci caractere proprii — a nu fi într-un subiect, 
a reprezenta ceva anumit, a nu avea ceva contrar, a fi sus¬ 
ceptibilă de gradaţii, a fi aptă de a primi contrarii, deşi 
ea însăşi nu e contrară nici uneia —, dar nu toate vor fi 
specifice. Comentatorii greci dezbat pe larg toate aceste 
probleme ale „propriului", specific ori nu, în cazul sub¬ 
stanţei. Singur ultimul caracter este specific substanţei, 
acela ca, una şi identică fiind, să admită contrarii. Dar dacă 
pentru rest putem trimite la comentatorii greci, aici, la 
caracterul specific substanţei, ar mai putea fi spus ceva 
dincolo de ei, şi anume că, aşa fiind, primitoare de con¬ 
trarii în timp (iar Aristotel subliniază că lucrul se petrece 
în timp, „succesiv"), substanţa se dovedeşte a fi singura 
formă de realitate — poate împreună cu acţiunea şi în¬ 
râurirea — în care încape devenire. 

In celelalte clase de realitate nu va putea fi vorba de¬ 
spre devenire. Nici mărimea, nici relaţia nu devin. Ba nici 
măcar gândul şi judecata omului, spune Aristotel, nu se 
pot împărtăşi de la devenire, deşi îi exprimă contradic¬ 
ţiile. Substanţa devine, în timp ce gândirea rostită stă pe 
loc, aşa cum stau pe loc celelalte clase de realitate. Dar — 
vom spune — înainte de a se aşeza într-o rostire, aşa cum 
realitatea s-a aşezat în câte una din celelalte modalităţi 
ale ei dincolo de substanţă, gândirea ca întrebare a putut 

purta în ea posibilele şi chiar contrariile. Şi tocmai gân¬ 
direa este aceea care vine acum să cerceteze deschis, inte¬ 
rogativ, realitatea devenită , pe care o reprezintă celelalte 
categorii, faţă de realitatea în devenire, pe care a repre¬ 
zentat-o substanţa. 

Capitolul al 6-lea 

MĂRIMEA 

(CÂT ? CÂT DE MARE ? CÂT ANUME ?) 

Aveam deci o clasă de realitate, cea a substanţelor, 
principala logic, pentru că e prototip al predicaţiei în esen¬ 
ţă, şi principala ontologic, pentru că stă la baza celorlalte 
şi pune în joc devenirea. Celelalte tipuri de realitate vor 
fi ale devenitului: există un devenit al mărimii sau ca mă¬ 
rime, unul al felului de a fi (calitate), unul ca relativ, un 
devenit de situare în loc, de situare în timp, de poziţie; 
s-ar putea vorbi şi despre un devenit al acţiunii, împli¬ 
nită drept cauză eficientă — cum vor unii comentatori 
— şi deopotrivă am avea un devenit al înrâuririi (efec¬ 
tul); în orice caz este din plin vorba de un devenit în ca¬ 
zul posesiunii. 

Dacă în lumea devenirii, care e substanţa, nu puteam 
pătrunde decât cu întrebarea, cu atât mai mult va fi ne¬ 
cesar de întrebat spre „a redeschide" lumea devenită a 
celorlalte categorii. Iar sugestiv este faptul că, în prima 
lume, cea a devenirii, întrebarea ne ajută tocmai să gă¬ 
sim pe „ce este" stabilul (cine ? care este ? ce este în esenţă 
el ?); pe cândîn lumea devenitului, întrebarea va avea ros¬ 
tul invers, să ne scoată din fixitate şi gata făcut. 

Cât de mare ? întrebi în faţa acestei realităţi închegate 
care e mărimea. Iar acest „cât" poate însemna: sau cât 
anume ? şi atunci ai o măsură, care, în ultimă instanţă, este 

cea numerică, sau cât de întins ? şi atunci ai toate formele 
de întindere, care sunt cele ale spaţiului (linia, suprafa¬ 
ţa, volumul, spaţiul însuşi), precum şi întinderea timpu¬ 
lui, această subtilă şi universală întindere neîntinsă. 

Vom avea deci două feluri de mărimi: determinate, 
spune Aristotel, discontinue, spunem noi astăzi şi con¬ 
tinue. Pe ultimele, care sunt cinci la număr, cu timpul, 
le-am şi numit. Primele vor fi două: în afară de număr, 
vorbirea, spune Aristotel. Este un act de curaj filozofic să 
se reducă la şapte tipuri precise mărimile propriu-zise; 
şi e o întrebare, ce au de adăugat sau de retras modernii. 
In ce priveşte însă ultima mărime, cea a vorbirii — care 
se reduce la faptul că vorbirea e alcătuită din silabe, lungi 
sau scurte—, Aristotel însuşi a şovăit, el nemaimenţinând 
vorbirea drept o mărime propriu-zisăîn Fizică. Este to¬ 
tuşi demn de subliniat că singurele mărimi discrete sunt 
numărul, care în fond e logos (în înţeles propriu chiar, 
de calcul, „socoteală") şi logosul vorbit. Ce rezultă de 
aici ? Un lucru pe care comentatorii nu-1 mai spun, pa- 
re-se: că toată realitatea de dincolo de logos este în fond 
continuă , în spaţiu şi timp; discontinuitatea n-o aduc de¬ 
cât gândirea şi, în esenţă, numărul. Realitatea se poate îm- 
bucătăţi oricât cu elementele lumii, sau se poate distribui 
oricât, cu tot ce e viu, cu unităţile organice, dar în fond 
realitatea este şi rămâne continuă: totul e în tot. 

Singurul număr adus de logos vine să dividă şi să se¬ 
pare. Numai că numărul nu e suprainstituit de către 
logos în chip nefiresc realităţii, ci se prefigurează singur 
în sânul acesteia, cum o va arăta Aristotel în Fizică , prin 
aceea că mişcarea în cerc, omogenă, desăvârşită, cea a aş¬ 
trilor în primul rând, va da unităţile de timp şi va face 
din timp un continuu, care este totodată şi discontinuu, 
dat fiind că timpul este „numărul mişcării după anterior 
şi posterior" ( Fiz ., 219 b şi 223 a urm.). 



88 


NOICA 


Aşadar, numărul rămâne, până la urmă, singur să ţină 
în cumpănă cele două forme de continuitate — cea spa¬ 
ţială (cu subspeciile ei) şi cea temporală— ale realului. 
Nu există decât trei mărimi: număr, spaţiu, timp; res¬ 
tul sunt mărimi derivate sau improprii, inclusiv mişca¬ 
rea. Iar numărul pătrunde peste tot — până şi în timp, 
cum am văzut, definindu-i prin ritmicitate natura, sau 
în spaţiu şi subspeciile lui, numărând părţile. 

Aceasta este, atunci, viziunea aristotelică despre mări¬ 
me, pe baza diviziunii în mărime continuă şi discontinuă, 
ca şi pe baza unui anumit primat implicit al discontinu¬ 
ului numeric asupra continuului. O a doua diviziune a 
mărimilor — într-unele cu părţi ce au aşezare, altele cu 
părţi fără aşezare determinată— nu duce decât la carac¬ 
terizarea mai bună a mărimilor spaţiale faţă de celelal¬ 
te două feluri de mărimi, temporale şi numerice, care 
n-au părţi cu aşezare. 

Pentru aceste trei ipostaze ale mărimii — număr, spa¬ 
ţiu, timp —, caracterul propriu nu va fi faptul că refuză, 
cu devenitul lor, contrarietatea (ceea ce e clar la mări¬ 
mile cu părţi fără aşezare, număr şi timp, dar pare dis¬ 
cutabil autorului însuşi la cele spaţiale, unde aşezarea de 
sus-jos dă iluzia şi modelul oricărei opoziţii contrarii, 
pentru bunul-simţ), nici faptul că mărimile nu admit gra¬ 
daţii, ci faptul că pot fi egale ori inegale. 

Dar ce înseamnă aceasta decât că mărimea nu e mărime 
măsurabilă într-alt fel decât prin relaţie şi comparaţie, res¬ 
pectiv, la număr, prin raport ? Impresia din primul mo¬ 
ment, cum că tot ce e mărime a realităţii depinde, în fond, 
de continuitate, se confirmă la capătul capitolului: ca să 
curmi nesfârşit de variata continuitate şi să spui un cât ? 
cu sens de măsură, nu-i destul să divizi continuul, tre¬ 
buie să pui în relaţie, adică să şi compari părţile divizate, 
văzând dacă sunt egale, inegale şi — pentru număr — de 
câte ori se cuprind una într-alta; deci trebuie să depăşeşti 

mărimea. în acest sens, nu numai „mare“ şi „mic“ pot fi 
privite ca relaţii mai degrabă decât cantităţi, cum spune 
în cursul capitolului Aristotel, dar şi „de doi coţi“, „de 
trei coţi“ sunt relaţii în fond. S-ar putea spune chiar, îm¬ 
potriva literei aristotelice: mare şi mic sunt mai degrabă 
ele cantităţi autentice decât mărimile măsurate, unde ra¬ 
portarea la unitate este izbitoare. 

în orice caz, dacă trebuie să acceptăm, cu Aristotel, 
o clasă de realitate distinctă a mărimilor, printre cele zece 
clase, trebuie să admitem că doar mărimea continuă este 
exclusiv mărime, pe când mărimea discontinuă este mă¬ 
rime, ca numărul, doar prin relaţie. Cel mult s-ar putea 
spune: este caracteristic mărimii că pune în joc relaţia cu 
sine (raportul la unitatea de măsură, de acelaşi ordin de 
realitate cu măsuratul), în timp ce la relaţie va fi vorba 
de termeni diferiţi, deci nu de relaţia cu sine. 

Mărimea e caracterizată de relaţia de egalitate, e drept; 
dar este vorba de o relaţie pe care clasa relativelor i-o lasă 
în propriu ei. Dacă deci întrebarea cât ? priveşte mărimi¬ 
le nedeterminate, atunci cantitatea rămâne pură, iar dacă 
priveşte mărimile determinate prin măsură, atunci can¬ 
titatea se deschide către relaţie, spre a o închide totuşi pe 
aceasta în natura sa, care e raportarea la sine. 


Capitolul al 7-lea 

RELATIVELE 

(FAŢĂ DE CE ? AL CUI ? DE CINE ŢINE ?) 

Relaţia vine la rând acum şi ea pune în joc altceva de¬ 
cât raportarea la sine a mărimii. Comentatorii greci ştiu 
să arate că nici nu se poate spune în fond şi că Aristotel 
nu spune de cele mai multe ori: „relativ" la singular. Re¬ 
laţia poartă asupra a cel puţin doi termeni. 

în clasa substanţei, devenirea era a unui singur termen, 
şi tocmai prin faptul că acesta rămânea „acelaşi şi unu ‘ 
putea fi caracteristic pentru substanţă faptul că primeşte 
contrariile. în clasa mărimii, devenitul era deopotrivă 
unu; şi doar aşa, ca o totalitate a devenitului stabil (sau 
încheiat, în cazul timpului), putea mărimea să primeas¬ 
că măsura. La relative însă pluralitatea e suverană; aceas¬ 
ta o arată şi de astă dată, mai bine decât orice, întrebarea 
prin care le regăseşte gândirea. Faţă de ce? spune, pen¬ 
tru relaţie, Aristotel, făcând astfel limpede că relaţia în¬ 
seamnă pentru el cuplare de lucruri. 

Alături, aşadar, de planul de realitate al substanţei, ală¬ 
turi de cel al mărimilor, apare un al treilea, cel al cuplă¬ 
rilor. Căci aşa se întâmplă şi în sânul realităţii, nu numai 
în gândire. Relaţia e şi ceva concret în concepţia aristo¬ 
telică, nu o simplă abstracţie, ca la moderni: este intrarea 
într-o reciprocitate închisă a anumitor lucruri. în haosul 
originar se fac împerecheri, iar realitatea cea nouă a lu¬ 
crurilor va consta, atunci, din solidaritatea lor. 

De aceea — cum o şi îngăduie limba greacă — lucru¬ 
rile cuplate se vor exprima prin cazul posesiv: un lucru 
va fi al altuia, iar cel de-al doilea al primului. Acest fapt 
poate, fireşte, să aibă o simplă realitate de gândire şi ex¬ 
presie, iar atunci este vorba de o relaţie abstractă, cum 
exemplifică Aristotel însuşi la începutul capitolului său: 
„mai mare“ decât altceva, „dublul" unei jumătăţi, cunoaş¬ 
tere a ceva, aşezare prin raport la ceva — în aceste cazuri 
cuplarea făcându-se liber, dacă nu chiar arbitrar. Există 
însă relaţii angajate , care solidarizează efectiv şi biuni¬ 
voc termenii din realitate: tată şi fiu, stăpân şi sclav. Pe 
acestea pare Aristotel să le aibă, în primul rând, în vedere, 
şi astfel şi de astă dată, la categoria cea mai abstractă, vi¬ 
ziunea sa ancorează în concret. 

în orice caz, viziunea de aci despre relaţie este a ter¬ 
menilor precis conjugaţi. Nu numai că, în cazul rela¬ 
tivelor, conjugatul fiecăruia este în chip determinat gândit, 
dar el trebuie şi bine denumit, în aşa fel încât verificarea 
conjugării să se obţină dacă răsturnarea termenilor, res¬ 
pectiv conversiunea lor, duce la o formulare cu sens („tată 
al fiului, fiu al tatălui"). Relativele sunt corelative: soli¬ 
daritatea e una de reciprocitate. Faţă de ce ? era întreba¬ 
rea care se punea acum, dar nu cu privire la un termen, 
ca şi cum ai spune: faţă de ce este aceasta, ci cu privire 
la amândoi, sau într-un sens, cu privire la nici unul, fi¬ 
ind vorba de o legătură reciprocă pură. 

„Faţă de ce“-ul dă unul din aspectele de realitate a lu¬ 
mii. Putem adăuga de la noi oricâte relaţii abstracte, de 
comparaţie, de egalitate etc., dar relaţiile există în lume. 
Ba încă multe din relaţiile abstracte n-au rigoarea ade¬ 
vărată a relativelor; de pildă relaţia de comparaţie — mai 
bun, mai mare — nu conduce la un corelativ precis, căci 
un munte, cu exemplul lui Aristotel, este totuşi mai mare 
decât mulţi alţii, iar cineva e „mai bun“ decât mulţi alţii, 
în timp ce corelatele reale sunt precis determinate. 

Iar corelaţia este totul la relative; corelaţia va fi — cu 
o a doua descriere a relativelor, după cea laxă, de înce¬ 
put, pe baza căreia relativele doar „ţineau" unul de altul 
— însuşi sensul lor de existenţă. Capul, de pildă, spune 
Philopon {op. cit., p. 100 recto), chiar şi tăiat rămâne cap, 
pe când tatăl ca tată n-are existenţă decât în relaţie cu fiul. 
Nu este deci vorba de o „punere în relaţie", cum gân¬ 
dim prea des astăzi relativele, ci de o stare de relaţie, pe 
care „faţă de ce“-ul o exprimă în echilibrul ei dat. 

(Este caîn gluma cunoscută: care e trotuarul de vizavi ? 
Şi mai degrabă acest vizavi te ajută să înţelegi relativele 
aristotelice decât „punerea" în relaţie, care, negreşit, e 
deosebit de fecundă pentru gândire, dar în acelaşi timp 

destrămătoare pentru ideea de relaţie, deoarece face ca 
totul să devină „relativ" şi ca relativitatea să nu mai în¬ 
semne, până la urmă, nimic.) 

In acest sens este interesant de văzut ce fel de relaţii 
apar în cadrul tabelelor de relative alcătuite de comen¬ 
tatori. Olympiodor dă un astfel de tabel {op. cit., p. 99 
a ediţiei), potrivit căruia ar exista zece tipuri de relative 
pe bază de: 1) identitate; 2) inegalitate (de exemplu du¬ 
blul faţă de jumătate); 3) superioritate sau dominaţie (cel 
ce comandă faţă de cei comandaţi); 4) judecată sau ana¬ 
liză (cunoaşterea este a cunoscutului); 5 influenţă (cauza 
acţionează asupra efectului); 6) participaţie; 7) naştere; 
8) aşezare (dreapta faţă de stânga); 9) nesimetrie (pe când 
relaţia de simetrie putea apărea încă de la aşezare); 10) ra¬ 
portarea la gen (relaţia faţă de gen a speciilor). Cel pu¬ 
ţin jumătate din aceste relaţii sunt de ordinul realului, nu 
al gânditului. 

Dar, fie reale, fie gândite, relativele sunt prinse, la Aris- 
totel, într-o reciprocitate dată. Ca şi ordinea mărimii, cea 
a relativelor ţine de lumea devenitului, nu a devenirii. De 
aici problema deosebit de interesantă pe care o ridică 
Aristotel în a doua jumătate a capitolului: dacă e un ca¬ 
racter propriu relativelor, după cele de a fi corelative şi 
convertibile, sau chiar o dată cu aceasta, să fie simultane. 
Relaţia nu se face; lucrurile nu „intră" în relaţie şi nu le 
„punem" în relaţie decât în chip suplimentar; ele sunt în 
relaţie. Şi dacă sunt aşa, ele o fac, sau ar trebui s-o facă, 
în instantaneitate, ca fiind simultane. Aşa se constată de 
cele mai multe ori, spune Aristotel. Totuşi rămân unele 
cazuri când unul din termenii corelativi apare drept an¬ 
terior celuilalt. 

Aici vine astfel locul în care, de la simpla problemă a 
relativelor, Aritotel se angajează în marea dezbatere de 
mai târziu a idealismului. Iar el e realist (cum va fi un 



PENTRU O INTERPRETARE A CATEGORIILOR LUI ARISTOTEL 93 


realist materialist), căci obiectul cunoscut precedă şi face 
posibilă cunoaşterea; la fel cum obiectul sensibil precedă 
şi face posibilă nu numai senzaţia, dar chiar fiinţa înzes¬ 
trată cu sensibilitate. Totuşi, dincolo de această consta¬ 
tare, comentatorii greci apără ideea de simultaneitate a 
relativelor aparent împotriva lui Aristotel însuşi), arătând 
că, în măsura în care e vorba de obiect cunoscut , realul 
respectiv e totuşi simultan cu faptul cunoaşterii, iar sen¬ 
sibilul ca „sensibil" cu senzaţia. 

In definitiv, relaţia ca „faţă de ce ?“ trimitea de la în¬ 
ceput realul dat la termenul pe care acesta pretindea să-l 
preceadă; deci ca fiind relativ realul nu-1 precede. Amân¬ 
două tezele, atât cea aristotelică, cât şi interpretarea co¬ 
mentatorilor, se dovedesc astfel de la sine înţelese, unul 
în spiritul realismului de bun simţ, celălalt în spiritul se¬ 
manticii elementare. Pagina de aici nu ar fi deci de o de¬ 
osebită încărcătură filozofică dacă Aristotel n-ar aduce 
exemplul neaşteptat, de ordin speculativ, al cvadraturii 
cercului. Căci, spune el, cvadratura cercului nu e cunos¬ 
cută, deci ca obiect de ştiinţă precedă într-un fel cunoaş¬ 
terea. Dar ce înseamnă că obiectul ştiinţei există fără 
ştiinţă (de pildă că temele matematicii există fără gândire 
matematică), ce sens are o asemenea existenţă „eidetică" 
— va spune cândva filozofia — e o problemă pe care aris- 
totelismul o lasă aici deschisă. 

Şi la fel lasă el deschisă problema finală a capitolului, 
dacă unele substanţe, respectiv unele substanţe secunde, 
nu sunt şi ele relative la ceva. Fiind vorba despre sub¬ 
stanţe secunde, de ordin general deci, problema e, poate, 
solidară, într-un fel, cu cea a conţinutului eidetic de cu¬ 
noaştere. Iar soluţia pe care o încearcă pentru substanţă 
Aristotel — dacă nu vezi în chip determinat corelativul 
substanţei (al mâinii în general, de pildă, sau al capului 

în general, pe care le poţi identifica în ce sunt, fără să iden¬ 
tifici ale cui sunt ele), atunci ele nu sunt relative —, so¬ 
luţia aceasta nu i se pare nici filozofului de natură să 
curme dezbaterea. 

Capitolul relativelor se încheie astfel cu redeschiderea 
problemei lui „faţă de ce“, care, e drept, împerechează 
lucrurile şi structurează oarecum lumea, dar rămâne o în¬ 
trebare pentru ce nu se ştie şi ce nu se vede încă. 


Capitolul al 8-lea 

FELUL DE A FI ŞI CALITATEA 
(CE FEL? DE CE FEL ANUMIT?) 


Acumulările cantitative — spunem astăzi — sfârşesc 
prin a da un fel de a fi, o nouă realitate în sânul realită¬ 
ţii. La rândul lor, relaţiile şi structurările la care duc ele 
întregesc acest fel de a fi. Calitatea şi felul de a fi nu pu¬ 
teau deci fi luate în cercetare decât după capitolul mări¬ 
mii şi cel al relativelor. 

Mai mult încă decât substanţa, mărimea sau relativele, 
calitatea stă sub întrebare. Căci dacă spui: substanţă, mă¬ 
rime, relative, indici ceva determinat din sânul realităţii, 
existenţe reale şi posibile, sau măcar aspecte din existen¬ 
ţă; pe când, dacă spui „calitate“, nu indici nimic deter¬ 
minat. Calitatea denumeşte tocmai felul de-a fi aşa al 
fiecărui lucru, adică felul lor diferit. Spunând calitate, re¬ 
cunoşti că fiecare lucru e altfel , cu felul lui de a fi. Nu 
poţi deci ascunde că, departe de a numi ceva unitar prin 
calitate, califici tocmai diversitatea lucrurilor; ca atare, 
singurul sens unitar al termenului este de a fi o întrebare; 
ce fel sunt lucrurile? care e felurimea lor? Calitatea 

denumeşte ireductibilul lucrurilor, într-un sens incalifi¬ 
cabilul lor. De aceea ea nu e decât o întrebare — una ne¬ 
utralizată însă de nevoia generalităţii categoriale. 

Există totuşi feluri ale felului de a fi, şi de aceea de¬ 
scrierea de ordin general a calităţilor e cu putinţă. în 
această prezentare, pe care o numeam fenomenologică 
şi care nu poate fi decât fenomenologică la capitolul ca¬ 
litate — spre deosebire de relaţie, care se poate „construi", 
sau de cantitate, unde matematicile au putut construi şi 
ele —, Aristotel găseşte, în spusele oamenilor, patru ti¬ 
puri de calitate. Ar putea fi mai multe, va spune el la urmă, 
dar acestea sunt principalele din sânul rostirii. Calităţi, 
sau mai degrabă feluri de a fi, sunt: caracterele şi dispo¬ 
ziţiile, de o parte; capacităţile sau înzestrările, la oameni 
şi lucruri, de alta; apoi stările sau procesele din lucruri 
şi înrâuririle lor înăuntru şi în afară; în sfârşit, forma ex¬ 
terioară şi figura lucrurilor. 

Ca şi la mărime, este un act de curaj speculativ şi unul 
de probitate să încerci o descriere a tipurilor de calitate. 
Modernii nu se mai simt datori să descrie până la capăt 
conceptele generale, atunci când le folosesc: un Hegel in¬ 
vocă, la începutul Logicii sale, calitatea, fără însă a pleca 
de la „ce am spune", în fond, despre ea şi prin ea, ci ope¬ 
rând cu ea pur şi simplu. Aristotel nu operează dialec¬ 
tic, e drept, cu ideea de calitate, dar o istoriseşte aşa cum 
este. Făcând astfel, el pune în lumină, după mărime şi re¬ 
laţie, încă un aspect din devenitul realităţii, în speţă ceea 
ce s-a împlinit într-un fel de-a fi specific. 

Despre felurile de a fi ale felului de a fi, adică despre 
cele patru tipuri de calităţi, Philopon spune că ne sunt 
înfăţişate după o anumită ierarhie: 1) calităţile sufleteşti 
(caracter şi dispoziţie); 2) cele ţinând de o capacitate na¬ 
turală; 3) cele pe bază de acţiune şi efect, presupunând 

înzestrările de la punctul 2; şi 4) cele privitoare la înfă¬ 
ţişarea exterioară a lucrurilor, în timp ce primele trei ti¬ 
puri indicau calităţi de fond (op. cit., p. 105 recto). 

Este, fără îndoială, ceva sugestiv şi aici, chiar dacă lu¬ 
crul e spus cu sens didactic. Intr-adevăr, dacă te întrebi 
în ce planuri de realitate cauţi felul de-a fi al lucrurilor, 
faţă de ce pui întrebarea: de ce fel este ? atunci vei admi¬ 
te că se poate face un soi de clasificare a „ce fel“-urilor. 

întâi, te poţi întreba care e felul de a fi al oamenilor, 
ce naturi umane au ei sau ce dispoziţii şi orientări trecă¬ 
toare; de aici exemplele lui Aristotel, care privesc doar pe 
oameni şi mai mult calităţile sufleteşti, cum spune Phi- 
lopon: caracterul de a fi ştiutor, de a fi virtuos, dispozi¬ 
ţia sau starea ce ţi-o dau căldura şi frigul, sănătatea şi boala. 

în al doilea rând, te poţi întreba de ce fel sunt atât oa¬ 
menii, cât şi lucrurile de astă dată în înzestrarea lor na¬ 
turală; şi atunci vei vorbi, cu Aristotel, de oameni cu bună 
înzestrare fizică sau oameni predispuşi la boală ori la să¬ 
nătate, ca şi de lucruri ce au în ele duritatea sau moliciu¬ 
nea; aşadar, o anumită înzestrare, naturală încă. 

în al treilea rând, te poţi întreba de ce fel sunt efecte¬ 
le şi înrâuririle produse, fie în lucruri, fie asupra noastră, 
de stările şi procesele lucrurilor ele însele; şi de aci cali¬ 
tăţile de înrâurire sau, dacă e vorba de ceva trecător, sim¬ 
plele înrâuriri disparente. în lucruri există dulceaţă sau 
albeaţă, căldură sau răceală; şi chiar dacă, aşa cum spu¬ 
ne Olympiodor (op. cit., p. 126), caldul încălzeşte, pe când 
albul nu albeşte, aşadar, chiar dacă la unele înrâurirea e 
asupra simţurilor noastre, pe când la altele e una intrin¬ 
secă, toate sunt de numit calităţi de înrâurire. Iar astfel 
de calităţi sunt nu numai în lucruri, ci şi în suflet, pre¬ 
cum nebunia sau irascibilitatea, care sunt rezultate ale 
unor efecte durabile: căci şi ele, sau mai ales ele, arată „de 
ce fel“ sunt oamenii. 

în sfârşit, întrebarea: ce fel sunt lucrurile ? poate pur¬ 
ta asupra înfăţişării lor exterioare, şi atunci vom avea for¬ 
ma şi figura. Forma, ne spun comentatorii, e pentru 
făpturile vii, pe când figura e şi pentru cele moarte, în 
particular pentru obiectul geometriei. După moderni, ar 
fi locul aci să se vorbească despre „structură" şi diferen¬ 
ţele calitative pe bază de structură. Dar suntem, cu Aris- 
totel, la începutul lucrurilor, şi este admirabil să vezi cum 
dă el nume de început („figură") şi întruchipare origi¬ 
nară problemelor, pe care le va regăsi — dacă le va regăsi 
filozoficîntotdeauna— abia speculaţia târzie. Chiar pro¬ 
bleme aparent naive, ca aceea dacă rarul şi desul, asprul 
şi netedul sunt calităţi, sau mai degrabă ţin de simpla aşe¬ 
zare a părţilor, au în ele ceva subtil; căci prefigurează tre¬ 
cerea modernă a cantităţii în calitate. Iar constatarea unui 
Simplicius {op. cit., p. 274) cum că triunghiul nu e peste 
tot triunghi, în timp ce dulcele e peste tot dulce — cali¬ 
tăţi amândouă după Aristotel — poartă, în naivitatea ei, 
asupra unei probleme pe care modernii n-o regăsesc în¬ 
totdeauna. 

Acum, din întrebarea „ce fel" ? se desprind limpede 
cele două aspecte, pe care Aristotel ştia să nu le confunde: 
calitatea şi felul de a fi al lucrurilor. Căci întrebarea: ce 
fel ? te trimite, pe de o parte, la calitate, pe de alta, la ca¬ 
lificat; la felul de a fi în el însuşi şi felul de a fi în ceva, 
denumit după calitatea respectivă sau în consonanţă cu 
ea. De aceea nici nu era potrivit să se spună „calitate" ca¬ 
tegoriei aristotelice în joc. El spune „fel de a fi", şi tre¬ 
buie lăsat termenul în echivocul lui originar. 

Rămâne, în descrierea ce se întreprinde, să ni se spu¬ 
nă care este caracterul propriu felului de a fi. Dacă la sub¬ 
stanţă era capacitatea de a primi contrarii, la mărime egalul 
şi inegalul, la relative corelativitatea, aici vor fi: asemă¬ 
narea şi neasemănarea. Iar acum e limpede că mai degrabă 



98 


NOICA 


e vorba despre lucrurile calificate decât despre calităţi în 
capitolul acesta. Căci, într-adevăr, calităţile nu „seamă¬ 
nă" una cu alta, pe când prin calităţi lucrurile de un anu¬ 
mit fel seamănă unele cu altele. 

Este ceea ce, de altfel, accentuează şi ultimul alineat 
— anume că e vorba de realităţi calificate sau de „specii 
particulare", mai degrabă decât de calităţi — de vreme ce 
în ele însele, ca genuri, unele feluri de a fi pot fi, în fapt, 
simple relative. Cum se face însă că un acelaşi lucru ţine 
şi de calitate şi de relativ, că deci poate cădea sub mai multe 
categorii, nu trebuie să ne mire. Ar fi de mirare, dimpo¬ 
trivă, ca realitatea, care e spusă în zece feluri, să nu fie 
spusă aşa, înzecit, cu fiecare din exemplarele ei. 


Capitolul al 9-lea 

CELELALTE CATEGORII 

Primele patru categorii sunt simple — spun comen¬ 
tatorii greci —, celelalte şase sunt compuse. O arătase 
Olympiodor în tabelul său (vezi, mai sus, pp. 70-71); 
o repetă, o dată cu alţii, Philopon {op. cit., p. 105 verso). 
Locul şi momentul ar rezulta din compunerea substan¬ 
ţei cu mărimea; acţiunea şi înrâurirea dintr-a substanţei 
cu calitatea; poziţia şi posesiunea din compunerea sub¬ 
stanţei cu relativele. 

Dar e artificial şi van. Dacă sunt zece feluri de a se spune 
ale lui „este", respectiv ale realităţii, nu se pot admite ros¬ 
tiri compuse alături de cele simple. Toate trebuie să fie 
simple şi toate sunt originare. In speţă, au în ele origi- 
naritatea întrebării, iar aşa cum prin: cine ? cât ? faţă de 
ce ? ce fel ? s-a deschis orizontul categorial al substanţei, 
al mărimii, al relativelor şi al felului de a fi, tot aşa prin 
unde ? se deschide orizontul locului (nu spaţiul, ci locul 

dat), prin când ? al momentului (nu timpul cel vast, ci 
timpul dat iarăşi), prin ce face ? ce pricinuieşte ? orizon¬ 
tul acţiunii, prin ce suferă ? cel al înrâuririi, prin cum ? 
cum stă ? cel al modalităţii şi poziţiei, iar prin ce are ? ori¬ 
zontul posesiunii. 

întocmai primelor trei de după substanţă, categori¬ 
ile acestea ne apar ca fiind ale realităţii devenite , poate 
cu excepţia acţiunii şi a înrâuririi: locul e spaţiul atins, 
momentul e timpul împlinit, chiar înrâurirea este efec¬ 
tul suferit, poziţia e aşezarea obţinută şi posesiunea este 
asupra lucrului stăpânit. Singură acţiunea ar rămâne să 
pună în joc procese (într-un sens şi înrâurirea, ca „adap¬ 
tare" progresivă), iar nu produse. Dar e paradoxul ac¬ 
ţiunii, cel puţin al celei productive , cum pare a fi cea 
gândită de Aristotel, de a fi dincolo de procesul ei: în pro¬ 
dusul ei (cum este, în civilizaţia tehnică de astăzi, maşi¬ 
na, care devine ceva „mort“ dacă nu dă un produs anumit, 
măcar forţă). 

Pentru ultimele şase întrebări, respectiv categorii, Aris¬ 
totel a socotit că nu mai trebuie multe lămuriri. El n-a 
înţeles să releve, în acest capitol, decât că acţiunea şi în¬ 
râurirea admit drept ceva propriu ceea ce nu se potrivea 
total nici unei alte categorii, anume faptul de a fi (nu de 
a avea, ca la substanţă) contrarii şi faptul de a admite gra¬ 
daţii. Căci acţiunile pot fi contrarii, ca şi înrâuririle, iar 
amândouă admit un mai mult sau mai puţin. 

Comentatorii vor analiza şi ultimele sale categorii; une¬ 
ori vor observa lucruri de preţ, ca Olympiodor ( op. cit., 
p. 132), care arată că înrâurirea poate fi de două feluri, 
împlinitoare şi distrugătoare (nu începe toată problema 
modernă a „adaptării" de aci, de la înrâurirea formativă ?); 
dar ei nu fac astfel decât treabă de epigoni, ca homerizii 
care umplu locurile goale ale Iliadei. Aşa este tratatul lui 

Aristotel, neîmplinit. Trebuie să te opreşti acolo unde s-a 
oprit Aristotel. 


Capitolul al 10-lea 

OPUŞI 

Dar tratatul aristotelic nu se opreşte aci. El dezbate 
în continuare câteva teme, doar aparent disparate: aşa-nu- 
mitelepost-predicamente. De ce? Fiindcă ele reies firesc 
din descrierea categoriilor. 

Dacă natura categoriilor reflectă pe cea a realităţilor, 
unde apare o lume a devenirii, cu şubstanţa în principal, 
şi o lume a devenitului, cu celelalte categorii, atunci mo¬ 
dalităţile generale ale devenirii şi devenitului sunt ele în¬ 
sele de ordinul categoriilor. Modalităţile acestea sunt: 

1) opoziţia, atât în cadrul devenirii, cât şi al devenitului; 

2) anteriorul, numai la devenire; 3) simultanul, numai la 
devenit: 4) mişcarea, principiul intim al devenirii însăşi. 

Nu mai e vorba, cu aceste concepte generale, de ca¬ 
tegorii propriu-zise. De ce ? Pentru că ele nu mai răspund 
la întrebări specifice. Este, poate, aici o confirmare a în¬ 
temeierii încercate mai sus pentru categorii, ca întrebări 
fundamentale. 

Nu orice concept mai general, sau chiar general la ex¬ 
trem, este o categorie. Pentru Aristotel, „identitatea", de 
pildă, nu e o categorie specială (ar ţine de: calitate), ori¬ 
cât de universal e faptul acesta— relevat de Platonîn So¬ 
fistul, unde identitatea reprezintă un gen suprem — că 
orice lucru şi gând trebuie să fie identic cu sine. „Opo¬ 
ziţia", atât de generală şi ea, ca şi „mişcarea", nu sunt ca¬ 
tegorii; nu răspund unei întrebări directe. Chiar virtualul 
şi actualul, care joacă un rol atât de însemnat la Aristo¬ 
tel, nu vor fi categorii. Fără a fi închis, cum pare, tabloul 




PENTRU O INTERPRETARE A CATEGORIILOR LUI ARISTOTEL 101 


categoriilor stă sub o limitare deschisă, pur şi simplu pen¬ 
tru că întrebările fundamentale sunt limitate. 

Dar dacă nu sunt categorii, opuşii, anteriorul, simul¬ 
tanul şi mişcarea sunt unelte conceptuale în edificarea ca¬ 
tegoriilor şi, ca rang de universalitate, întocmai lor. Locul 
lor aci ar fi chiar indirect, dacă într-adevăr este vorba în 
tratat despre „genurile supreme", cum era cazul la Platon 
sau la presupusul pitagoreic Archytas (care ar fi scris un 
tratat cu conţinut foarte apropiat de cel aristotelic). Cu 
atât mai mult e locul lor aci, unde ele sunt implicate direct. 

In frunte este de pus modalitatea opoziţiei, căci ea se 
întâlnea sau era urmărită în toate categoriile: în cazul 
„propriului" fiecăreia, Aristotel se întreba dacă nu-i e ceva 
caracteristic categoriei respective să fie sau să aibă con¬ 
trarii. La substanţă era deci vorba de contrarii; într-un 
fel şi la cantitate; la relative se întâlnea o opoziţie speci¬ 
fică, a corelativelor; la calităţi se întâlnea o alta, a carac¬ 
terului posedat şi a privaţiunii. Care este atunci natura 
opoziţiei ? — Iar aşa cum a întreprins o fenomenologie 
a categoriilor, Aristotel întreprinde acum una a concep¬ 
telor generale ce le explică pe ele. 

Opoziţiile, întâi, se distribuie atât potrivit cu deveni¬ 
rea, cât şi cu devenitul categoriilor, cum arătam. Primul 
tip de opoziţie este cel al relativelor, care sunt îngheţate 
în reciprocitatea lor: este opoziţia din sânul devenitului, 
de soiul „dublu şi jumătate", de pildă, sau „cunoaştere 
şi cunoscut". Fiinţa lor constă în relaţia lor stabilă. 

Al doilea tip de opoziţie, în schimb, cel al contrariilor, 
ţine de lumea devenirii, cum am văzut iarăşi. Aristotel 
îi descrie formele variate, unele aparent rigide (ca la con¬ 
trariul de prezenţă unică, albul în zăpadă, caldul în foc), 
ceea ce nu împiedică să fim totuşi, cu contrariile, în lumea 
devenirii, cum o va arăta confruntarea ce urmează. 

Al treilea tip de opoziţie, privaţiunea şi caracterul 
posedat, poate fi privit ca împărţindu-se între lumea de¬ 
venirii şi a devenitului. Căci Aristotel însuşi spune în ca¬ 
pitolul de faţă: 

pe deasupra, în cazul contrariilor este posibil ca, sub¬ 
zistând primitorul, să aibă loc o trecere de la un contrar 
la altul... 

spre a adăuga mai jos: 

în schimb, în cazul privaţiunii şi al posesiunii de ca¬ 
racter, este cu neputinţă... Căci, dacă de la posesiune de 
caracter la privaţiune se produce o transformare, de la pri¬ 
vaţiune la caracter e cu neputinţă... 

Aşadar, într-o direcţie încape devenire (de pildă vă¬ 
zătorul poate orbi, cel cu păr cheleşte), pe când de la pri¬ 
vaţiune de caracter la posesiune nu mai încape devenire. 
Intr-o jumătate este devenire, în rest devenit. 

In sfârşit, al patrulea tip de opoziţie, care e cel al con¬ 
tradicţiei, respectiv al afirmaţiei şi negaţiei, reprezintă mai 
degrabă o opoziţie logică decât una ontologică, cel pu¬ 
ţin în versiunea de aici. Totuşi, i se poate da chiar şi aici 
un înţeles ontologic, arătându-se că, în ultimă instanţă, 
devenirea şi devenitul ele însele nu pot fi în acelaşi timp. 

Există, aşadar, opoziţii statice şi opoziţii dinamice. 
Opoziţia figurează peste tot în categorii, dar e după fi¬ 
rea categoriilor. Fie că ele doar primesc opoziţia, ca sub¬ 
stanţe, sau că au unele aspecte opuse, sau, în sfârşit, că 
sunt opuse ele însele, categoriile se împletesc cu lumea 
vastă a opuşilor. 


Capitolul al 11-lea 

CAZUL PARTICULAR AL CONTRARIETĂŢII 

La opoziţia contrarie, din lumea devenirii, se petrec 
însă unele lucruri deosebite, care merită să fie menţionate. 

Contrariile nu au întotdeauna nume şi determinare sta¬ 
bilă. Atât de vast este procesul de devenire, la ele, încât 
se poate întâmpla ca sub un acelaşi nume să apară, în cele 
din urmă, o contrarietate. In Etica nicomahică, Aristo- 
tel arătase că virtutea este o mijlocie : curajul se opune lip¬ 
sei de curaj, laşităţii, ca şi propriul său exces, temeritatea 
oarbă. Virtutea înseamnă măsură. Dar aşa fiind, capetele 
rămân capete: excesul în minus nu se opune mai puţin 
excesului în plus, şi iată astfel, sub un acelaşi nume (de 
exces, de rău), o opoziţie care în întregul ei de exces va 
fi totdeodată în opoziţie cu mijlocia măsurii. 

Există o subtilă complexitate, în lumea opoziţiei con¬ 
trare, tocmai pentru că ea ţine de devenire. Pe când opo¬ 
ziţiile statice (a relativelor, a privaţi ei) sunt determinate, 
cele dinamice se diversifică până la paradox, răul putând 
fi contrar răului. Iar complexitatea aceasta se vede şi din 
a doua parte a capitolului, unde fiecare termen contrar 
îşi are viaţa proprie, alungă pe celălalt şi, dacă uneori există 
în acelaşi gen cu opusul său, alteori apare într-un gen con¬ 
trar, ba chiar poate sfârşi prin a crea el însuşi un gen. 

Nu e, poate, „logic“ să fie aşa. Dar Aristotel dovedeşte 
încă o dată că nu descrie o lume sistematică, ci pe cea rea¬ 
lă a vorbirii, gândirii şi lucrurilor. Sau mai degrabă: do¬ 
vedeşte că nu construieşte, ci descrie pur şi simplu. 


Capitolele al 12 şi al 13-lea 


ANTERIOR ŞI SIMULTAN 

Două ordini ontologice fiind de descris, cea a deveni¬ 
rii şi cea a devenitului, este firesc să ni se dea conceptul 
sau măcar criteriul general al fiecăruia: anterioritatea 

pentru ordinea devenirii, simultaneitatea pentru cea a de¬ 
venitului. 

Le înfăţişăm, aşadar, solidar, cum şi reies din descrierea 
lui Aristotel, şi vom releva cât de adânci sunt problemele 
ce se pot desprinde de aici. Există o anterioritate de timp, 
o anterioritate în implicaţia de existenţă a unui lucru de 
către celălalt, o anterioritate de ordine şi (trecând peste 
anterioritatea axiologică, de preţuire a ceva) o anteriori¬ 
tate de cauzaţie. La acestea comentatorii adaugă o nouă 
formă de anterioritate, la fel de interesantă în principiu, 
cea de natură, opusă celei „pentru noi“ (de pildă, unii co¬ 
mentatori neoplatonicieni spun că „prin natură", substan¬ 
ţele secunde primează, dar că „pentru noi“ primează cele 
sensibile). 

E un întreg univers de speculaţii posibile în acest ta¬ 
blou; dar Aristotel trece simplu mai departe, căci el doar 
descrie ce este şi ce se spune. De altfel, el dă precădere pri¬ 
mei anteriorităţi, celei în timp, poate pentru că — vom 
spune — are de dat socoteală aci despre lumea devenirii 
reale, iar nu a desfăşurărilor logice (cum ar fi cazul cu im¬ 
plicaţia de existenţă, cu anterioritatea de ordin şi cu an¬ 
terioritatea de cauză). 

Anterioritatea în timp trebuie cu atât mai mult pusă 
pe prim plan cu cât simultaneitatea din lumea devenitu¬ 
lui se va defini tocmai ca geneză în „acelaşi" timp. Dar 
Aristotel descrie şi aci mai mult decât îi trebuie şi vor¬ 
beşte astfel despre o simultaneitate prin natură, ca a rela¬ 
tivelor, care se opune atât anteriorităţii de implicaţie, cât 
şi celei de cauzaţie; sau despre o simultaneitate de coor¬ 
donare, opusă anteriorităţii de ordine. Este atâta probi¬ 
tate, atâta supunere la obiect, ca şi atâta bogăţie de sugestii 
în descrierea lui Aristotel, încât nu poţi regreta că micul 
său tratat îşi iese din matcă; adevărul aristotelic este al 

lucrului — este unul de mirare în faţa lucrului —, nu al 
gândului sistematizator cum va fi la Kant. 


Capitolul al 14-lea 

MIŞCAREA 

Ajungem astfel la post-predicamentul mişcării, pe care 
mai târziu şi un Kant se simţea dator să-l ia în conside¬ 
rare la capătul categoriilor. E ceva de generalitate maximă 
în cazul mişcării, iar Engels va putea rosti vorba celebră 
că materia e de la început înzestrată cu mişcare. Dar deşi 
de ordinul acesta de universalitate, mişcarea nu reprezintă 
totuşi o categorie pentru Aristotel (de altfel nici pentru 
Kant). Explicaţia am şi dat-o: mişcarea nu răspunde la 
o întrebare fundamentală. 

In schimb, Aristotel o ia explicit în considerare — aci, 
în tratatul său de logică şi ontologie, nu numai în cel de 
Fizică — şi îi face fenomenologia, cu o descriere impre¬ 
sionantă deopotrivă în bogăţia şi concentraţia ei. 

Mişcarea este cheia oricărei deveniri; ea nu putea lipsi 
în explicitarea categoriilor, ce se împart între devenire şi 
devenit. Dar la Aristotel mişcarea nu este, ca la moderni, 
un de la sine înţeles. Ea este specii, anume şase: naşte- 
re-pieire, creştere-scădere, prefacere (alteritate) şi schim¬ 
bare de loc. Sunt doar şase mişcări, spune Olympiodor 
(i op. cit., p. 146); căci mişcarea nu e decât în substanţă 
(naştere-pieire) sau în cele din substanţă (de exemplu 
creşterea şi scăderea au loc în mărimea substanţei), în ca¬ 
litate (alteritatea) şi, în sfârşit, în cele din jurul substan¬ 
ţei ori privitoare la substanţă (deplasarea). 

Se poate spune şi altceva decât o face justificarea, şi 
de astă dată scolastică, a lui Olympiodor. Relevând ca 
încă un act de probitate tentativa lui Aristotel de a da 

socoteală total de mişcare, este de subliniat ce com¬ 
plexă variaţie de mişcări descrie el astfel. 

întâi, sunt în joc naşterea şi pieirea, mişcarea fiind ast¬ 
fel privită ca şi din afară , în lumea făpturilor reale. Unele 
apar, altele dispar, fiecare făptură este, la rândul ei, su¬ 
pusă apariţiei şi dispariţiei în timp, iar înregistrarea aces¬ 
tor evenimente constituie acel tip de devenire pe care o 
putem numi, larg, istorică. Este vorba de mişcarea din 
istoria naturii, iar sub acest semn al naşterii şi pieirii — 
fireşte cu urmărirea condiţionării lor — ai putea spune 
că poate fi inclusă şi istoria omului ori a societăţii. Aşa¬ 
dar, un prim tip de mişcare este cea istorică. 

Creşterea şi scăderea vor aduce, în al doilea rând, un 
tip de mişcare biologică, unde nu mai e vorba de înre¬ 
gistrarea, oarecum din afară, a celor ce apar şi dispar, ci 
de procesele ce se întâmplă în lucruri ele însele. în plus 
— chiar dacă Aristotel nu s-a gândit la aşa ceva—, în locul 
acesta din tabloul său încape şi ceva din tipul de mişca¬ 
re pe care îl vor urmări, târziu după Aristotel, matema- 
ticile. Căci e vorba de direcţii contrare ale mişcării, 
oarecum de o algebră a ei, cu plus şi cu minus; după cum 
va fi vorba, cu acest tip de mişcare, de universul mate¬ 
matic al variabilelor. Deci iată un al doilea tip de mişca¬ 
re, cea biologic-matematică. 

Un al treilea tip de mişcare, pătrunzând de astă dată 
şi mai adânc, până la chimistul făpturilor, este cel al pre¬ 
facerii, al alterităţii, spune limba greacă. Modernii nu mai 
au un cuvânt atât de cuprinzător, în schimb au univer¬ 
sul de prefaceri al chimiei. Iar anticii, fără să posede 
chimia, o prefigurau într-un fel, aşa încât am cuteza să 
spunem că un al treilea tip de mişcare este cea chimică. 

în sfârşit, ultima mişcare, deplasarea, este cea tipică 
fizicii, aşa cum se va constitui mai târziu cu Galilei şi 
Newton, dar într-un sens şi fizicii antice, cu viziunea ei, 

a deplasărilor pe o linie sau, a celor desăvârşite, în cerc. 
Iar aceasta este mişcarea luată în consideraţie o dată cu 
translaţiile, vibraţiile şi rotaţiile din fizica matematică, aşa 
încât pentru a doua oară vom regăsi matematicul şi vom 
spune că avem, cu ultima mişcare, timpul: matematic-fi- 
zical. 

Toate acestea nu sunt în capitolul aristotelic, fireşte. 
Dar n-ar putea fi ele adevărul lui mai adânc? Iar a doua 
jumătate a capitolului începând de la: 

Luată în chip absolut, mişcarea este contrară stării pe 
loc.... vine să verse în capitolul mişcării toată problema¬ 
tica post-predicamentelor, o dată cu „opoziţia" (şi im¬ 
plicit cu ea: anterior, posterior şi simultan), ca şi cum 
gândul lui Aristotel ar vrea să se rezume singur şi încheie. 


Capitolul al 15-lea 

POSESIUNEA 
(CE ARE?) 

Dar nu numai gândul asupra post-predicamentelor, 
ci şi cel asupra categoriilor îşi cere o încheiere. 

S-a putut spune foarte bine că acest ultim capitol, cu 
revenirea lui la o categorie izolată, şi încă una săracă şi 
discutabilă, cum e posesiunea, nu poate fi decât un pe¬ 
nibil adaos; e vorba, de altfel, în el doar de câteva exem¬ 
plificări ale posesiunii aruncate aci ca şi la întâmplare. Dar 
se poate spune la fel de bine şi dimpotrivă: că — după 
trecerea anilor şi sedimentarea gândurilor — ultima pa¬ 
gină din tratat a devenit perfect concludentă şi adânc sem¬ 
nificativă 

E curioasă această categorie a posesiunii, pe care aproa¬ 
pe nimeni dintre moderni n-a reluat-o şi care de altfel 
pare, la început, să privească doar omul. Dar „a avea" este 

rostit permanent, în vorbire; este verbul auxiliar, de 
aceeaşi tărie cu a fi şi nespus mai răspândit în uz decât a 
deveni sau a se face. Dacă tratatul Categoriilor a vorbit 
despre feluritele sensuri în care se spune „este“, nu tre¬ 
buie el să pună în lumină şi sensurile lui „are“ ? 

Iar fără s-o spună limpede, Aristotel dovedeşte aci că 
„are“ se întinde peste aproape întreaga arie a lui „este“. 
Comentatorii vechi şi noi relevă că a avea priveşte, aici, 
şi substanţa, şi cantitatea, şi calitatea, şi relaţia şi locul; 
că deci ar putea acoperi aproape întreg tabloul catego¬ 
rial. In orice caz, dacă adânceşti puţin exemplele de aci, 
vezi că ele ar putea să nu fie chiar întâmplătoare. 

întâi, este vorba despre calităţile şi proprietăţile pe care 
le are omul (stare, dispoziţie, proprietate), dar pe care le 
pot avea şi lucrurile; apoi, despre mărimea (înălţime etc.), 
pe care o au atât omul, cât şi lucrurile; mai departe, de¬ 
spre ceea ce avem , întâi exterior (haina), în al doilea rând 
aderent (inelul), în al treilea rând organic (mâna); mai 
departe, despre ceea ce au lucrurile interior, dar în rea¬ 
litate exterior (cum are vasul vinul), ca şi despre ceea ce 
au oamenii, după părerea lor, intim, şi totuşi la fel de su¬ 
perficial, ca în cazul vasului: proprietatea, bunul posedat. 

Este semnificativă trecerea aceasta aritotelică de la pri¬ 
mul sens de „proprietate" (caracter, relevat la început, 
care califică cu adevărat omul şi lucrurile în ceea ce sunt), 
la ultimul sens de proprietate, ca posesiune de bunuri, 
care nu numai că nu califică omul, dar a venit adesea să-l 
descalifice. 

Iar la capătul acestor sensuri ale lui „a avea“ — poate 
nu întâmplătoare, ci subtil ierarhizate — vine sensul ace¬ 
la liber, vast, figurat şi atât de primejdios în echivocul lui 
de a avea o fiinţă umană. Aristotel spune: bărbat şi fe¬ 
meie : dar ar fi putut spune sclav şi stăpân (căci şi sclavul 
„are“ un stăpân), prieten ce are un prieten, duşman ce 

are un duşman — şi ar fi deschis astfel un orizont cate¬ 
gorial pentru întreaga istorie a omului. 

Eventual, unii ar putea indica şi alte feluri de pose¬ 
siune... încheie Aristotel. Căci lumea lui „are“, ca şi lumea 
lui „este“, a cărei descriere primul o acoperă şi încheie, 
este limitată, dar deschisă. 




Despre interpretare 


Traducere, cuvânt înainte, note şi comentariu 

de 


CONSTANTIN NOICA 



Cuvânt înainte 


După traducerea principalelor comentarii antice, în lim¬ 
ba greacă, la Categorii (partea I din Organon), în speţă cele 
ale lui Porfir, Dexip şi Ammonius', înfăţişăm în lucra¬ 
rea de faţă singurele două comentarii greceşti păstrate 
la Despre interpretare, partea a doua a operei aristotelice. 

Este vorba de comentariul aceluiaşi Ammonius (ce a 
trăit în secolele al V-lea-al Vl-lea p. ChrJ şi cel al lui 
Stephanus din Alexandria (secolul al Vll-lea p. Chr.J. Pe 
Stephanus l-am tradus în întregime, în timp ce din comen¬ 
tariul lui Ammonius, prea întins, nu am tradus decât apro¬ 
ximativ un sfert, ceea ce însă ar putea reprezenta partea 
cea mai originală a interpretării. 

Este demn de menţionat că Ammonius a fost, alături de 
Porfir desigur, printre puţinii comentatori greci cunoscuţi 
în Evul Mediu latin, lucrarea sa fiind tradusă şi, mai târ¬ 
ziu, tipărită în câteva rânduri. O traducere în manuscris 
avea să fie folosită de Toma dAquino, al cărui comen¬ 
tariu la Despre interpretare (întregit în 1496 de Cajeta- 
nus) a fost renumit de-a lungul Evului Mediu latin, dar 
nu-şi merita celebritatea, poate, decât prin remarcabila lui 
claritate, altminteri fiind aproape întru totul tributar lui 

1 Comentarii la „ Categoriile“ lui Aristotel, Editura Academiei, 
Bucureşti, 1968. 

Ammonius. Acelaşi lucru se poate spune, în parte, şi de¬ 
spre comentariul de mai târziu al lui Pacius. 

Pe comentatorii medievali — ca şi, fireşte, interpretă¬ 
rile moderne mai adâncite — traducătorul de aici i-a con¬ 
sultat pentru interpretarea sa. I s-a părut însă că, alături 
de interpretările literale ale anticilor şi medievalilor, tre¬ 
buie încercată şi una mai largă, din perspectiva culturii 
europene, poate chiar din cea a tematicii puse în joc de 
gândirea logică de azi. 

Toate traducerile întreprinse deschid, în fapt, către ma¬ 
rele comentariu al lui Alexandru din Afrodisia la Ana¬ 
liticele prime, comentariu a cărui traducere urmează a 
fi publicată, ca o a treia etapă în prezentarea răsunetu¬ 
lui avut de Organon în lumea greacă. Gândul Stagiri- 
tului s-a păstrat aici, probabil, mai nealterat decât în 
lumea arabă şi cea latină. De aceea şi punem sub ochii 
cititorului român toate aceste texte, care, oricât de sco¬ 
lastice par uneori, au în ele şi naivitatea şi adâncimea unei 
gândiri originare. 

Pentru textul lui Stephanus nu am găsit şi probabil nu 
există nici o traducere. Pentru traducerea în limba noas¬ 
tră din Ammonius, am consultat pe cea latină a flaman¬ 
dului Moerbeke, din secolul al XlII-lea. Ca şi în cazul 
Categoriilor, am tradus din nou şi am pus înfrunte tex¬ 
tul comentat. Despre interpretare. Traducerea noastră fi¬ 
ind literală — spre a justifica interpretările — va fi în chip 
firesc mai greoaie decât cele curente, în particular decât 
cea atât de clară a lui Mir cea Florian. 


CONSTANTIN NOICA 



Tratatul 

Despre interpretare 

al lui Aristotel 


1 

Mai întâi trebuie stabilit ce este un nume şi ce este un i6a 
verb, apoi ce sunt o negaţie, o afirmaţie, o enunţare şi o 
rostire. 

Ceea ce apare în glas este un semn al celor ce sunt în 
cuget şi ceea ce este în scris, al celor din glas. Iar după 
cum nici cele scrise nu sunt aceleaşi pentru toţi, la fel 
nici cele glăsuite nu sunt aceleaşi; în schimb cele pen¬ 
tru care toate acestea sunt dintru început semne repre¬ 
zintă stări de cuget, aceleaşi pentru toţi, iar lucrurile 
pentru care cele din urmă sunt similitudini — dintru în¬ 
ceput sunt aceleaşi. Dar despre acestea s-a vorbit în scrie¬ 
rea Despre suflet ; căci ele ţin de altă lucrare. După cum 
în cuget gândul este lipsit uneori de adeverire sau falsi¬ 
tate, alteori însă trebuie dintru început să-i revină una 
din acestea, la fel este şi în glăsuire; ce e fals şi ce e ade¬ 
vărat poartă asupra îmbinării şi diviziunii. Aşa fiind nu¬ 
mele înseşi şi verbele se aseamănă cu gândul fără îmbinare 
şi diviziune, ca de pildă cel de „om“ sau cel de „alb“, 
când nu li se adaugă ceva; căci ele nu sunt încă nici ceva 
fals, nici ceva adevărat. Iar ca dovadă a acestui lucru: chiar 
şi „capra-cerb“ înseamnă ceva, însă nu e nici adevărată nici 
falsă, dacă nu i se adaugă faptul de a fi sau nu fi, în chip 
simplu sau după timp. 

2 

Numele este o glăsuire semnificativă pe bază de con¬ 
venţie, fără indicaţie de timp, în care nici o parte izolată 
nu este semnificativă; căci,în cuvântul „Kallippos“, „(h)ip- 
pos“ nu semnifică nimic prin el însuşi, ca în expresia de 
„kallos (h)ippos“ [cal frumos] 1 . Intr-adevăr, nu aidoma 
ca la numele simple se petrec lucrurile la cele compuse; 
căci în acelea, partea nu e nicidecum semnificativă, în aces¬ 
tea din urmă însă tinde să fie, dar nu desprinsă din ceva, 
aşa cum, în „epaktrokeles" [vas de pirat], „keles“ nu sem¬ 
nifică prin el însuşi ceva. Pe de altă parte numele este prin 
convenţie, căci nici unul dintre cuvinte nu există prin na¬ 
tură, ci doar ca semn, sunetele sălbatice, ca ale fiarelor, 
indicând şi ele ceva, dar nici unul dintre ele nefiind nume. 

„Non-om“ nu este un nume. Intr-adevăr, nu există 
(nici n-ar putea exista) nume în legătură cu ceea ce tre¬ 
buie să denumească el; căci nu e vorba nici de o rostire, 
nici de o negaţie. Fie el aşadar nume nedeterminat, deoa¬ 
rece revine deopotrivă oricărui lucru, existent ori inexis- 
16 b tent. Cât despre „al lui Filon“ sau „lui Filon“ şi cele 
asemenea lor, ele nu sunt nume, ci cazuri [oblice] ale nu¬ 
melui. Rostul acestor formulări este, în alte privinţe, le¬ 
gat de nume; numai că, împreună cu „este“, „era“ sau 
„va fi“, ele nu exprimă adevărul ori falsul, pe când nu¬ 
mele o face statornic. De pildă, „al lui Filon este“ sau „nu 
este“ nu exprimă nici adevărul, nici falsitatea. 

3 

Verb este cuvântul care, semnificând în plus timpul 
şi neavând nici o parte desprinsă semnificativă, este 


1 Parantezele pătrate sunt ale traducătorului. 

statornic semn al celor spuse despre altceva. Afirm că 
semnifică în plus timpul, „sănătatea" fiind nume, iar „în¬ 
sănătoşeşte" 2 verb; căci semnifică în plus faptul de a se 
petrece acum. Şi el este statornic semn al celor spuse de¬ 
spre altceva, respectiv al celor spuse despre un subiect 
sau ca fiind într-un subiect. 

[în schimb], pe „nu însănătoşeşte" şi „nu îmbolnă¬ 
veşte" 3 nu le numesc verbe; ele semnifică în plus timpul, 
e drept, şi statornic sunt spuse cu privire la ceva, însă pen¬ 
tru diferenţa aceasta nu e instituit un nume. Să le numim 
„verbe nedeterminate", fiindcă sunt spuse în chip indi¬ 
ferent, atât pentru ce este, cât şi pentru ce nu este. Deo¬ 
potrivă însă „a însănătoşi" sau „va însănătoşi" nu sunt 
verbe, ci o derivare a verbului; iar ele se deosebesc de 
verb, în măsura în care acesta semnifică în plus timpul 
prezent, pe când celelalte pe cel înconjurător. 

Verbele enunţate, luate ca atare, sunt nume şi semni¬ 
fică ceva (căci cel care vorbeşte îşi fixează gândirea prin 
ele, iar cel care ascultă e reţinut de sensul lor), dar ele nu 
semnifică încă dacă lucrul este ori nu; căci nici „a fi" nici 
„a nu fi" nu este semn al lucrului, chiar dacă spui „este" 
pur şi simplu. într-adevăr, în el însuşi nu reprezintă ni¬ 
mic; însă indică în plus o sinteză, pe care fără compo¬ 
nente nu o poţi concepe. 


4 

Rostirea este o glăsuire semnificativă şi convenţională, 
în care unele dintre părţi sunt semnificative izolat, ca par¬ 
te de vorbire însă, nu ca afirmaţie sau negaţie. Spun că, 
de pildă, „om“ înseamnă ceva, dar nu înseamnă faptul 


2 ’ 3 Traducerea schimbă întru câtva înţelesul verbului grec, pen¬ 
tru a păstra sugestia gramaticală a lui Aristotel. 

că el este sau nu este; totuşi va fi o afirmaţie sau o nega¬ 
ţie dacă i se adaugă ceva. In schimb, o singură silabă din 
cuvântul „omul“ nu înseamnă nimic, cum nici în cuvân¬ 
tul „şoarece" „şoa“ nu înseamnă ceva, ci este doar o glă¬ 
suire. In cele compuse partea înseamnă, este drept, ceva, 
dar nu prin ea însăşi, cum s-a arătat mai sus. 

Orice rostire însă este semnificativă, nu ca instrument 
firesc al cugetului, cum s-a arătat, ci prin convenţie. Dar 
nu oricare este enunţiativă, ci doar aceea căreia îi revin 
adeverirea şi neadeverirea. Insă nu le revin tuturor; de 
pildă rugămintea este o rostire, dar nu e nici adevărată, 
nici falsă. Aşadar cestelalte feluri de rostire trebuie lăsate 
deoparte, căci cercetarea lor este mai potrivită retoricii 
şi poeticii; acum este vorba de teoria rostirii enunţiative. 

5 

O primă rostire enunţiativă este afirmaţia, alta nega¬ 
ţia; toate celelalte sunt una prin compunere. Pe de altă 
parte e necesar ca orice rostire enunţiativă să fie alcătuită 
din verb sau un caz [o inflexiune] al verbului; şi într-ade- 
văr, dacă la „om“ nu se adaugă „este“, „era“, „va fi“ sau 
ceva de acest fel, nu se obţine încă o rostire enunţiativă. 
Cum se face însă că reprezintă un singur lucru, iar nu mai 
multe, formularea „vieţuitor pedestru biped" ? Căci doar 
nu prin faptul că vorbele sunt alăturate se capătă unita¬ 
tea. Dar revine altei scrieri să spună acest lucru. Cât de¬ 
spre rostirea enunţiativă, ea este ceva unitar fie când indică 
un singur lucru, fie când e una prin conexiune, pe când 
mai multe sunt cele care indică mai multe lucruri iar nu 
unul, sau cele nelegate. Aşadar numele sau verbul urmea¬ 
ză să fie socotite o simplă vorbă, întrucât nu se poate 
spune că se exprimă, prin pronunţarea lor, ceva ca un 
enunţ — fie că e în joc o întrebare, fie că nu —, ci vorba 
respectivă însăşi indică numai ceva de la sine. Dintre aceste 

[feluri de rostire], una este enunţarea simplă, ca de pil¬ 
dă enunţarea a ceva despre ceva sau a ceva tăgăduit de¬ 
spre ceva, o alta este compusă din primele, cum ar fi o 
rostire anumită dintru început compusă. Iar enunţarea 
simplă este o glăsuire semnificativă despre ce revine sau 
nu revine unui lucru, după diferenţierea timpurilor. 

6 

Afirmaţia este o enunţare a ceva despre ceva. Nega¬ 
ţia, în schimb, este enunţarea desprinderii a ceva de ceva. 
Dar, întrucât se poate enunţa şi existentul ca inexistent, 
şi inexistentul ca existent, şi existentul ca existent, şi ine¬ 
xistentul ca inexistent, iar pentru timpurile străine de pre¬ 
zent la fel, s-ar putea întâmpla ca tot ce a afirmat cineva 
să fie negat şi tot ce a negat să fie afirmat — aşa încât este 
evident că există o negaţie opusă oricărei afirmaţii şi o 
afirmaţie oricărei negaţii — aşa fiind, să numim opoziţia 
aceasta contradicţie, afirmaţia şi negaţia fiind opusele în 
joc. Spun că enunţarea a ceva despre ceva se opune ce¬ 
lei ce tăgăduieşte acelaşi lucru, însă nu în chip omonim; 
şi spun toate cele de acelaşi soi spre a preîntâmpina obiec¬ 
ţiile sofistice. 

7 

De vreme ce unele dintre lucruri sunt universale, al¬ 
tele singulare (numesc universal ceea ce prin firea sa este 
enunţat cu privire la mai multe, iar singular ceea ce nu 17b 
se enunţă aşa, precum „om“ este dintre cele universale, 
„Callias“ dintre cele singulare); şi de vreme ce e necesar 
să se spună că ceva revine ori nu, fie unuia dintre cele uni¬ 
versale, fie unuia dintre cele singulare; dacă se spune în 
chip universal că-i revine ceva şi că nu-i revine înseam¬ 
nă că enunţările vor fi contrare. Spun că se fac enunţări 
despre universal în chip universal, ca de exemplu „orice 

om e alb“, „nici un om nu e alb“. Când însă [enunţările 
se fac] despre cele universale, dar nu în chip universal, 
ele înseşi nu sunt contrare; doar cele pe care le indică ele 
pot fi uneori contrare. Prin a se enunţa neuniversal de¬ 
spre cele universale, înţeleg rostiri ca „există om alb“, „nu 
există om alb“; căci omul fiind ceva universal, n-a fost 
luat în chip universal în enunţare; într-adevăr, „orice“ 
[ca adjectiv] nu semnifică universalul, ci doar că îl ia în 
chip universal. Insă a enunţa universalul în chip univer¬ 
sal — nu duce la ceva adevărat, în cazul predicatului; căci 
nu va fi adevărată nici o afirmaţie în care universalul se 
enunţă în chip universal la predicat, ca de pildă „orice 
om este orice vieţuitor". Declar deci că se opune în chip 
contradictoriu afirmaţiei negaţia care redă ceea ce e „în 
chip universal", când e vorba de acelaşi lucru, ca nefiind 
în chip universal, de exemplu „orice om este alb — nu 
orice om este alb", „nici un om nu e alb — există om alb"; 
însă [se opun] în chip contrar afirmaţia universalului şi 
negaţia universalului, de exemplu „orice om este alb" — 
„nici un om nu e alb" sau „orice om este drept" — „nici 
un om nu e drept". Nu e posibil ca acestea să fie simul¬ 
tan adevărate, pe când opusele lor se întâmplă uneori să 
fie adevărate simultan pentru un acelaşi lucru, ca de exem¬ 
plu „nu orice om e alb" şi „există om alb". Aşadar la toa¬ 
te contradicţiile celor universale, luate în chip universal, 
e necesar ca una din părţi să fie sau adevărată sau falsă, 
precum la toate câte au loc în cazul celor singulare, de 
exemplu la „Socrate este alb" — „Socrate nu este alb"; 
în schimb în cazul celor universale care nu sunt luate în 
chip universal, nu întotdeauna una este adevărată, cea¬ 
laltă falsă. Căci este în acelaşi timp adevărat să se spună 
„câte un om e alb", „câte un om nu e alb" [„există om 
nealb“], şi la fel „câte un om nu e frumos" şi „câte un 
om e frumos" [sau „există om frumos"]. Iar dacă e urât 
înseamnă şi că nu e frumos; şi dacă devine înseamnă şi 
că nu este. Lucrul ar putea părea la prima vedere absurd, 

deoarece „există om nealb“ pare a semnifica în acelaşi 
timp şi că „nici un om nu e alb“; ultima [enunţare] însă 
nu semnifică acelaşi lucru, nici nu e necesar simultană cu 
prima. 

Este pe de altă parte evident şi că o singură negaţie 
aparţine unei singure afirmaţii, căci negaţia trebuie să nege 
acelaşi lucru pe care îl enunţă afirmaţia şi să-l desprindă 
de un acelaşi, fie de unul dintre cele singulare, fie de unul 
dintre cele universale, şi s-o facă în chip universal ori nu. 
Spun aceasta ca de exemplu: „Socrate este alb — Socrate 
nu este alb.“ Dacă însă se tăgăduieşte altceva, iar nu un 
acelaşi lucru, despre un altul, atunci nu e vorba de ros¬ 
tirea opusă, ci de una diferită de prima. In schimb lui „ori¬ 
ce om e alb“ [îi e opusă] „nu orice om e alb“, iar lui „câte 
un om e alb“, „nici un om nu e alb“; însă lui „există om 
alb“ [îi e opusă] „nu există om alb“. 

Am arătat faptul că, aşadar, unei singure afirmaţii i se 
opune în chip contradictoriu o singură negaţie şi care anu¬ 
me sunt ele; de asemenea, faptul că cele contrarii sunt di¬ 
ferite, şi care anume sunt ele; şi că nu orice contradictorie 
e adevărată sau falsă, şi pentru ce anume, precum şi când 
e adevărată ori falsă. 


8 

Afirmaţia, ca şi negaţia, dacă enunţă un lucru despre 
unul singur, e una singură, fie că e vorba de ceva univer¬ 
sal luat în chip universal, fie că nu; de exemplu „orice 
om este alb — nu orice om este alb“, „există om alb — 
nu există om alb“, „nici un om nu e alb — câte un om e 
alb“, în cazul că albul semnifică un singur lucru. Dacă însă 
e pus un singur nume pentru două lucruri, atunci la cele 
la care nu este vorba de un singur lucru nu este o singură 
afirmaţie, nici o singură negaţie; de pildă, dacă s-ar rân- 
dui numele de „tunică" pentru „cal“ şi pentru „om“, 

[enunţarea] că „există tunică albă“ nu e o singură afir¬ 
maţie, după cum nici negaţia ei nu e una. Căci acest lu¬ 
cru nu se deosebeşte întru nimic de a spune: „există cal 
şi om alb“; iar aceasta nu se deosebeşte întru nimic de a 
spune că „există cal alb şi există om alb“. Dacă deci nu¬ 
mele semnifică mai multe şi dacă există mai multe lucruri, 
atunci e evident că şi prima [enunţare] semnifică fie mai 
multe, fie nimic; căci un om nu e cal. Aşa încât nici la 
acestea nu e necesar ca o contradictorie să fie adevărată, 
cealaltă falsă. 


9 

în cazul lucrurilor ce sunt şi au fost, e necesar ca afir¬ 
maţia sau negaţia să fie sau adevărată, sau falsă, iar în ca¬ 
zul celor universale luate ca universale, întotdeauna una 
este adevărată, cealaltă falsă, ca în cazul celor singulare, 
după cum s-a spus; în schimb în cazul celor universale 
care nu sunt spuse în chip universal, lucrul nu e necesar. 
S-a vorbit şi despre acestea. Dar în cazul celor singula¬ 
re şi viitoare, nu e la fel. Căci dacă orice afirmaţie şi ne¬ 
gaţie sunt sau adevărate, sau false şi dacă e necesar ca orice 
lucru să existe sau să nu existe, atunci, dacă cineva ar spu¬ 
ne că un lucru va fi, altul însă nu ar spune la fel, neapă¬ 
rat unul dintre ei ar spune adevărul, de vreme ce orice 
afirmaţie şi negaţie sunt sau adevărate, sau false. într-a- 
devăr nu vor exista simultan amândouă lucrurile în ase¬ 
menea cazuri. Căci dacă e adevărat de spus că un lucru 
e alb sau nu e alb, e necesar să fie alb ori nu, şi dacă este 
alb sau nu, atunci era adevărat să afirmi sau să negi; iar 
dacă nu este aşa, greşeşti, şi dacă greşeşti înseamnă că nu 
este aşa, astfel încât neapărat sau afirmaţia, sau negaţia este 
adevărată ori falsă. Prin urmare [ar rezulta că] nimic nu 
este, nici nu se petrece la întâmplare, sau nu are loc una 

din două la întâmplare — nici că va fi, nici că nu va fi —, 
ci ambele sunt cu necesitate, nu una din două, care s-ar 
fi întâmplat. Căci adevereşte sau cel ce afirmă, sau cel ce 
neagă. Altminteri s-ar putea deopotrivă ca lucrul să se 
ivească şi să nu se ivească; într-adevăr „una din două la 
întâmplare" nu se petrece sau nu se va petrece mai de¬ 
grabă aşa sau altfel. Pe deasupra, dacă un lucru este alb 
acum, era adevărat să se spună dinainte că va fi alb, aşa 
încât era adevărat întotdeauna să se spună, despre unul 
oarecare dintre cele ivite, cum că este sau va fi. Dacă însă 
era întotdeauna adevărat să se spună că este sau va fi, nu 
e cu putinţă ca acest lucru să nu fie, acum ori în viitor. 
Iar ceea ce nu poate să nu se ivească e cu neputinţă să 
n-o facă; ceea ce e cu neputinţă să nu se ivească trebuie 
să se ivească. Aşadar, toate cele ce urmează să fie s-ar ivi 
cu necesitate. Ca urmare, nimic din două nu ar fi la în¬ 
tâmplare, nici n-ar exista întâmplare; căci dacă încape în¬ 
tâmplare, nu e necesitate. De altfel nici nu ar fi cazul să 
spui că nici una din două nu e adevărată, nici „va fi“ nici 
„nu va fi“. Căci mai întâi, afirmaţia fiind falsă, negaţia 
nu [ar fi necesar] adevărată, iar aceasta din urmă fiind 
falsă, s-ar putea întâmpla ca afirmaţia să nu fie adevăra¬ 
tă. Şi apoi, dacă e adevărat să spui despre ceva că e alb şi 
mare, trebuie ca amândouă să-i revină ca atribute; iar dacă 
e adevărat să spui că îi vor reveni mâine, atunci îi vor şi 
reveni mâine. Dacă însă nu e adevărat nici că „va fi“, nici 
că „nu va fi“ mâine, atunci înseamnă că nu va avea loc 
una din două la întâmplare, ca de exemplu o bătălie na¬ 
vală; căci ar trebui ca bătălia navală atât „să aibă loc“ mâi¬ 
ne, cât şi „să nu aibă loc“. 

Dar cele de mai sus şi altele de acest fel sunt fără nici 
o noimă. In orice afirmaţie şi negaţie, f ieîn cazul celor uni¬ 
versale spuse în chip universal, fie în cazul celor singulare, 
ar fi necesar ca, dintre opuşi, unul să fie adevărat, celălalt 

fals, iar nici unul din doi, în cele ce se ivesc, să nu fie la 
întâmplare, ci toate să fie şi să se ivească cu necesitate. 
Ar rezulta că nu ar mai trebui nici să chibzuieşti, nici să 
te odihneşti ca si cum, dacă faci aşa, va fi aşa, iar dacă faci 
altfel, va fi altfel. Nimic nu se împotriveşte ca, într-al ze- 
ce-miilea an de acum, unul să fi spus că avea loc un lu¬ 
cru, altul că nu va avea loc, astfel că în chip necesar una 
din cele două spuse să fi fost adevărată. Nu creează de 
asemenea nici o deosebire faptul că s-au rostit alternati¬ 
vele contradicţiei ori nu; căci e evident că aşa se petrec 
lucrurile, chiar dacă cineva nu a afirmat iar un altul nu 
a negat; într-adevăr, prin faptul de-a afirma ori nega nu 
înseamnă că un lucru va fi ori nu va fi, chiar dacă s-a fă¬ 
cut afirmaţia cu zece mii de ani înainte, sau în orice timp. 

19a Astfel încât, dacă lucrul era făcut să devină adevărat, în 
întregul timpului, era necesar ca el să se petreacă, iar fie¬ 
care din cele petrecute era întotdeauna astfel încât să se 
petreacă cu necesitate. Căci ceea ce pe drept spune cine¬ 
va că va fi nu poate să nu se petreacă. Iar despre ceea ce 
s-a petrecut, era adevărat întotdeauna să se spună că va 
avea loc. 

Dacă însă în fapt acestea sunt cu neputinţă — într-a¬ 
devăr noi vedem bine că există un început al celor ce ur¬ 
mează să fie, atât pornind de la o hotărâre cât şi de la o 
faptă, şi mai vedem că, în cele ce nu sunt neîncetat în act, 
există deopotrivă posibilitatea de-a fi şi de-a nu fi, acolo 
unde se întâmplă să fie amândouă, şi putinţa de a fi şi de 
a nu fi, prin urmare şi de a se ivi şi a nu se ivi; şi dacă 
multe ne apar lămurit ca fiind aşa, ca de exemplu că aceas¬ 
tă tunică poate să fie tăiată şi să nu fie tăiată, ci mai în¬ 
tâi să se uzeze, iar de asemenea şi să nu fi fost tăiată căci 
nu i s-ar întâmpla să se uzeze mai înainte dacă nu era po¬ 
sibil să nu fie tăiată, ceea ce se întâmplă şi în cazul altor 
lucruri considerate sub raportul posibilităţii; — aşa fiind, 

este evident că nu toate sunt, nici nu se petrec cu nece¬ 
sitate, ci la unele e indiferent care din două se întâmplă, 
şi nu e mai mult adevărată afirmaţia decât negaţia, la al¬ 
tele în schimb este mai mult [adevărată] şi de cele mai 
numeroase dăţi una din ele, deşi se întâmplă să se petreacă 
şi o altă posibilitate, prima nu. 

Este aşadar necesar ca existentul să fie, atunci când este, 
şi inexistentul să nu fie, atunci când nu este. Dar nu e ne¬ 
cesar ca orice existent să fie, nici ca inexistentul să nu fie. 
Căci nu e acelaşi lucru [să spui că] orice existent este cu 
necesitate când este şi că este pur şi simplu cu necesita¬ 
te. Deopotrivă în cazul inexistentului. Iar în cazul con¬ 
tradicţiei e acelaşi fel de a vorbi. E necesar ca orice să fie 
sau să nu fie şi să fie în viitor ori să nu fie; dar nu e ne¬ 
cesar ca cel care le-a deosebit să specifice pe una din ele. 
Spun de exemplu că trebuie să aibă loc mâine o bătălie 
navală sau să nu aibă loc, dar nu că va avea loc neapărat 
mâine o bătălie navală, nici că nu se va petrece; e necesar 
doar să se petreacă sau să nu se petreacă. Astfel încât, de 
vreme ce rostirile sunt deopotrivă adevărate după cum 
sunt lucrurile, este evident că, pentru toate câte se com¬ 
portă astfel încât orice s-ar întâmpla se pot întâmpla şi 
contrariile, e necesar să se comporte la fel şi contradicţia. 

E ceea ce se întâmplă la cele ce nici că „sunt“ întotdea¬ 
una, nici că „nu sunt“ întotdeauna. Căci la acestea, ne¬ 
apărat că o parte a contradicţiei e adevărată ori falsă, nu 
bineînţeles această parte ori cealaltă, ci oricare din ele la 
întâmplare, şi e mai apropiată de adevăr una din ele, dar 19b 
nu încă adevărată ori falsă. Astfel încât, negreşit nu în chip 
necesar, pentru oricare afirmaţie şi negaţie dintre cele ce se 
enunţă, una e adevărată cealaltă falsă; căci nu întocmai 
ca la cele ce există se petrec lucrurile, în cazul celor ce 
nu există dar pot să fie şi să nu fie, ci aşa cum s-a spus. 

10 

întrucât afirmaţia semnifică altceva, cu privire la alt¬ 
ceva care este fie un nume, fie ceva fără nume, şi pe de 
altă parte întrucât ce este în afirmaţie trebuie să fie unic 
şi despre un lucru (ce sunt numele şi non-numele s-a spus 
mai sus; căci pe „non-om“ nu-1 socotesc nume pro- 
priu-zis, ci nume nedeterminat, iar nedeterminatul sem¬ 
nifică şi el, într-un sens, ceva unic, la fel cum şi „a nu 
însănătoşi" nu e verb, ci verb nedeterminat), orice afir¬ 
maţie şi negaţie va consta sau din nume şi verb, sau din 
nume nedeterminat şi verb. însă fără de verb nu e nici o 
afirmaţie sau negaţie; căci „este" sau „va fi" sau „era" sau 
„se iveşte" şi toate cele de acest soi sunt verbe pe baza 
celor stabilite: ele semnifică în plus timpul. în primul rând 
afirmaţia şi negaţia vor fi aşa: „există om“ — „nu există 
om", apoi „există non-om“ — „nu există non-om“, iar 
la fel „orice om există" — „nu există orice om“, „orice 
non-om există" — „nu există orice non-om“. Iar în ce 
priveşte timpurile lăturalnice, la fel. însă atunci când exis¬ 
tă enunţul suplimentar, ca un al treilea, opoziţiile sunt 
spuse în două feluri. De pildă, în „omul este drept", pe 
„este" îl socotesc a alcătui un al treilea în sânul afirma¬ 
ţiei, fie că e [socotit] nume sau verb. Aşa încât din acest 
motiv vor fi în joc patru [enunţuri], dintre care două se 
vor comporta faţă de afirmaţie şi negaţie, în ce priveşte 
ordinea, ca privaţiile, pe când două, nu. Vreau să spun 
că „este" se alătură fie lui „drept" fie lui „non-drept", 
tot aşa şi la negaţie. Vor fi deci patru. Vom înţelege cele 
spuse pe baza propoziţiilor: „omul este drept", negaţia 
ei „omul nu este drept"; „omul este non-drept", negaţia 
ei „omul nu este non-drept"; căci aici „este" şi „nu este" 
se alătură lui „drept" şi lui „non-drept". Ele aşadar, aşa 
cum se spune în Analitice , sunt într-astfel rânduite. La 

fel se comportă lucrurile chiar dacă afirmaţia este a unui 
nume universal, ca în „orice om este drept“. Negaţia ei 
este „nu orice om este drept“. „Orice om este non-drept 
— nu orice om este non-drept.“ Numai că pot să nu fie 
laolaltă adevărate cele aşezate în diagonală; însă uneori 
se întâmplă să fie. Aceste perechi, aşadar, se opun, însă 
apar şi alte două opoziţii, dacă se adaugă ceva pe lângă 
non-om ca subiect. „Non-omul este drept — non-omul 
nu este drept“, „non-omul este non-drept — non-omul 
nu este non-drept.“ Mai multe opoziţii decât atâtea nu 20a 
vor fi. Iar ele, desprinse de cele dintâi, vor reprezenta ceva 
în sine, ca punând în joc numele de non-om. La propo¬ 
ziţiile unde „este“ nu se potriveşte, ca în cazul lui „în¬ 
sănătoşeşte" sau „plimbă", la acestea [verbul] se foloseşte, 
astfel pus, ca şi cum ar fi adăugat „este", ca de exemplu 
„orice om însănătoşeşte" — „nu orice om însănătoşeşte", 
„orice non-om însănătoşeşte" — „nu orice non-om în¬ 
sănătoşeşte". Căci nu trebuie spus „non-orice om", ci 
„nu", negaţia, trebuie alăturat cuvântul de „om". „Ori¬ 
ce" nu semnifică universalul, ci semnifică în chip univer¬ 
sal. Şi lucrul e evident din următoarele opoziţii: „omul 
însănătoşeşte" — „omul nu însănătoşeşte", „non-omul 
însănătoşeşte" — „non-omul nu însănătoşeşte". Căci aces¬ 
tea se deosebesc de primele prin faptul că nu sunt univer¬ 
sale, aşa încât „orice" şi „nici unul" nu semnifică în plus 
decât că fie afirmaţia, fie negaţia numelui este universală. 

In ce priveşte celelalte cazuri, trebuie spuse aceleaşi lucruri. 

De vreme ce propoziţiei „orice vieţuitor este drept" 
îi este opusă negaţia ce declară că „nici un vieţuitor nu 
este drept", este evident că ele niciodată nu vor fi simul¬ 
tan adevărate pentru un acelaşi caz, pe când cele opuse 
lor vor putea fi cândva, ca de exemplu „nu orice vieţui¬ 
tor e drept" şi „există un vieţuitor drept". Insă ele se im¬ 
plică: cea [care spune că] „orice om este non-drept" 

implică pe „nici un om nu este drept“, iar „există un om 
drept“ pe cea opusă primei, cum că „nu orice om este 
non drept“; căci e necesar să fie unul anumit. E evident 
însă că şi în cazul celor singulare, dacă se face negaţia ade¬ 
vărată faţă de întrebare, este adevărată şi afirmaţia. De 
pildă, oare Socrate e înţelept? Nu. Atunci Socrate e 
non-înţelept. Insă în cazul celor universale nu este ade¬ 
vărată cea spusă în chip asemănător, ci e adevărată ne¬ 
gaţia, de exemplu: „Oare orice om e înţelept? Nu. Deci 
orice om e non-înţelept.“ Dar aceasta e fals. Ci e adevă¬ 
rată „nu orice om e înţelept". Insă aceasta e opusă [con¬ 
tradictorie], pe când cealaltă este contrară. 

Opusele pe bază de nume şi verbe nedeterminate, ca 
de exemplu în cazul non-omului sau al non-dreptului, 
ar putea părea ca un fel de negative faţă de nume şi verb. 
Dar nu sunt; căci întotdeauna negaţia trebuie să adeve¬ 
rească ori nu, pe când cel care spune „non-om“ nu ade¬ 
vereşte sau neadevereşte mai mult, ci o face mai puţin 
decât cel care spune „om“, în cazul că nu se adaugă ceva. 
„Orice non-om este drept“ nu semnifică acelaşi lucru cu 
nici una din cele [de mai sus], nici opusul ei, „nu orice 
non-om este drept“; în schimb „orice non-om este 
non-drept“ semnifică acelaşi lucru cu „nici un non-om 
nu este drept“. 

20b Schimbându-se între ele numele şi verbele, se semni¬ 
fică acelaşi lucru, ca de exemplu „este alb omul“ şi „omul 
este alb“. Căci dacă nu e acelaşi înţeles, ar fi mai multe 
negaţii ale aceluiaşi lucru. Insă se arătase că pentru unul, 
e una singură. Intr-adevăr pentru „este alb omul“ nega¬ 
ţia este „nu este alb omul“ ; pentru „omul este alb“, dacă 
ea nu e aceeaşi cu „nu este alb omul“, atunci negaţia va 
fi sau „non-omul nu este alb“, sau „omul nu este alb“. 
Numai că una este negaţia lui „non-omul este alb“, alta 
cea a lui „omul este alb“, aşa încât ar fi două pentru una. 

Faptul aşadar că preschimbând numele şi verbul se ob¬ 
ţine aceeaşi afirmaţie şi negaţie este evident. 

11 

A afirma şi a nega un singur lucru despre mai multe, 
sau mai multe despre unul singur, în cazul că lucrul in¬ 
dicat ca alcătuit din mai multe nu e ceva unitar, nu re¬ 
prezintă o singură afirmaţie, nici o singură negaţie. Spun 
„unu“, nu în sensul că e în joc un singur nume fără ca 
să fie unitar ceea ce e alcătuit din mai multe astfel, omul 
se întâmplă să fie şi vieţuitor, şi biped, şi sociabil, dar se 
produce şi ceva unitar din acestea; în schimb, din „alb“, 
din „om“ şi din „a umbla“ nu [se produce] ceva unitar. 
Ca urmare, dacă nu se produce o singură afirmaţie, nu 
s-ar enunţa ceva unitar despre acestea, iar formularea ar 
fi una însă afirmaţiile mai multe; la fel ar fi dacă [le-ai 
enunţa] pe acestea despre un singur lucru: iarăşi ar fi mai 
multe. Dacă deci întrebarea, una de ordin dialectic, re¬ 
clamă un răspuns — fie pentru întreaga propoziţie, fie 
pentru una din părţile contradicţiei, în cazul că rostirea 
interogatorie este o parte a unei singure contradicţii —, 
răspunsul nu ar putea fi unul faţă de părţi, căci nici [nu 
a fost] una întrebarea, chiar dacă el este adevărat. Dar s-a 
vorbit în Topică despre acestea. Iar în acelaşi timp este 
evident că întrebarea în esenţa lucrului nu este de ordin 
dialectic: trebuie să fie îngăduit cuiva să aleagă, din în¬ 
trebare, oricare parte a contradicţiei doreşte să ateste. Ci 
este cazul ca acela ce pune întrebarea să determine dacă 
omul, de pildă, trebuie socotit aşa ori altfel. 

întrucât unele lucruri sunt enunţate [ca atribute] lao¬ 
laltă, predicatul format din cele enunţate separat făcând 
una, pe când altele nu, se pune întrebarea care poate fi 
deosebirea? Cu privire la om este adevărat să se spună 

separat „vieţuitor" şi „biped", dar şi acestea ca făcând 
una: de asemenea „ora" şi „alb", şi ele ca făcând una. Insă 
dacă e vorba de „curelar" şi „bun", nu se poate spune şi 
„curelar bun". Căci dacă din faptul că fiecare e adevărat 
ar rezulta ca şi ambele să fie laolaltă, atunci ar reieşi multe 
spuse fără noimă. Intr-adevăr, cu privire la om este ade¬ 
vărat şi „om“ şi „alb", astfel că [ar fi] şi întregul. Din nou, 
dacă e adevărat albul el însuşi, atunci e adevărat şi între¬ 
gul, astfel încât vom avea „alb om alb", şi aşa la nesfâr¬ 
şit. La fel, fie „muzician alb", care are sens; dar şi acestea 
[pot fi] îmbinate în numeroase feluri la nesfârşit, iar în 
plus dacă Socrate este Socrate şi om, atunci avem şi: „So- 
crate este Socrate-om“, iar dacă este om şi biped omul 
este şi „om-biped“. 

Este deci evident că, dacă s-ar susţine că îmbinările se 
producîn chip absolut, ar urma să se spună multe lucruri 
fără noimă. Cum trebuie procedat, o vom spune îndată. 
Dintre predicate şi cele despre care ele se enunţă, toate 
câte se spun prin accident, fie despre acelaşi lucru, fie unul 
despre altul, nu vor da ceva unitar, ca de exemplu „omul 
este alb şi muzician", fără ca „alb" şi „muzician" să fie 
una; căci ele sunt accidente amândouă ale unui aceluiaşi 
lucru. Nici chiar dacă ar fi adevărat să se spună că „mu¬ 
zicianul e alb", nu va fi ceva unitar „muzician alb"; căci 
„muzicianul e alb" prin accident, aşa încât „muzician alb" 
nu va fi ceva unitar. Din acelaşi motiv nici „curelar bun" 
nu e ceva unitar; dar „vieţuitor biped" este, căci aici nu 
este ceva prin accident. La fel, nu sunt de unit nici toate 
câte subzistă în altul. De aceea nu sunt nici albul [spus] 
de mai multe ori, nici om cu vieţuitor sau om cu biped; 
căci vieţuitorul subzistă în om, ca şi bipedul. Dar este ade¬ 
vărat să se spună aşa ceva despre un lucru anumit şi în 
chip absolut, de pildă că un anumit om este om, sau de¬ 
spre un om alb că e om alb. Totuşi nu întotdeauna; ci în 

cazul când, în ceea ce s-a adăugat, subzistă un termen 
opus care implică o contradicţie, lucrul nu va fi adevă¬ 
rat, ci fals, ca de pildă când spunem că omul mort este 
om; doar când nu subzistă [aşa ceva] e adevărat. Sau: când 
subzistă ceva, un lucru este statornic neadevărat, dar când 
nu subzistă, nu e statornic adevărat, ca de exemplu când 
spunem „Homer este ceva“, respectiv poet. Dar înseam¬ 
nă că el şi este, sau nu ? Căci pentru Homer se enunţă 
prin accident că „este“: într-adevăr, se enunţă „este“ de¬ 
spre Homer în sensul că este poet, dar nu în sine. Prin 
urmare în toate enunţările [predicative] în care nu e con¬ 
trari etate, în cazul că se pun definiţiile în locul numelor 
şi că ele sunt enunţate în sine şi nu prin accident, în toate, 
ceea ce este va fi spus ca fiind adevărat şi în chip abso¬ 
lut. In ce priveşte însă non-existentul, nu e adevărat să 
se spună, prin simplul fapt că el este luat în consideraţie, 
cum că este ceva; căci consideraţia asupră-i nu e că este, 
ci că nu este. 


12 

Acestea fiind precizate, trebuie cercetat cum se com¬ 
portă între ele negaţiile şi afirmaţiile lui „poate să fie“ şi 
„poate să nu fie“, ale lui „se întâmplă" şi „nu se întâmplă", 
şi ale imposibilului şi necesarului. Căci sunt în joc anu¬ 
mite nedumeriri. Intr-adevăr, dacă e vorba de îmbinări, 
se opun între ele ca fiind contradictorii toate câte se rân¬ 
duiesc potrivit cu „a fi“ şi „a nu fi", ca de exemplu pen¬ 
tru „a fi om" negaţia propriu-zisă este „a nu fi om“, iar 
nu „a fi non-om“ [care e o afirmaţie] şi pentru „a fi om 
alb", negaţia este „a nu fi om alb", iar nu „a fi om 
non-alb“. Căci dacă despre orice este adevărată sau afir¬ 
maţia sau negaţia, atunci ar fi adevărat să se spună că 
„lemnul", de pildă, „este om non-alb". Dacă însă este aşa, 

atunci la cele la care nu se adaugă „a fi“ se petrece ace¬ 
laşi lucru cu partea care ia locul lui „a fi“, ca de exem¬ 
plu pentru „omul umblă“, negaţia nu va fi „non-omul 
umblă", ci „omul nu umblă"; căci nu e nici o deosebire 
să spui: „omul umblă" şi „omul este umblând". Astfel 
încât, dacă e aşa peste tot, atunci şi pentru „poate să fie" 
negaţia ar fi „poate să nu fie", iar nu „nu poate să fie". 
Insă se dovedeşte că un acelaşi lucru poate şi să fie şi să 
nu fie; căci tot ce poate fi tăiat sau poate să umble poate 
şi să nu umble şi să nu fie tăiat. Iar raţiunea este că tot 
ce e astfel posibil nu e statornic în act, aşa încât îi va re¬ 
veni şi negaţia: poate într-adevăr şi să nu umble cel ca¬ 
pabil să umble, şi să nu vadă văzătorul. Dar e cu neputinţă 
ca despre un acelaşi lucru să se adeverească spusele opu¬ 
se. Prin urmare, pentru „a fi posibil să fie" negaţia nu este 
„a fi posibil să nu fie". Căci rezultă din cele de mai sus: 
sau că simultan se spune şi se refuză acelaşi lucru despre 
un acelaşi, sau că adaosurile pe bază de a fi şi a nu fi sunt 
cele care produc afirmaţiile şi negaţiile. Dacă primul lu¬ 
cru este cu neputinţă, atunci trebuie ales acesta din urmă. 
Prin urmare, negaţia lui „poate să fie" este „nu poate să 
fie". Acelaşi lucru se poate spune şi despre „se întâmplă 
să fie"; căci şi negaţia acesteia este „nu se întâmplă să fie". 
In cazul celorlalte se întâmplă în acelaşi mod, de exem¬ 
plu în cazul necesarului şi al imposibilului. Căci, după 
cum în cazurile de mai sus „a fi“ şi „a nu fi" erau adao¬ 
suri, pe când lucrurile-subiecte erau alb şi om, la fel aici 
„să fie" şi „să nu fie" devin subiecte, pe când „se poate" 
şi „seîntâmplă" sunt adaosuri; şi la fel cum în cazul ace¬ 
lora „a fi" şi „a nu fi" determină adevărul şi falsul, aces¬ 
tea o fac pentru „a fi posibil" şi „a fi imposibil". Cât 
despre negaţia lui „poate să nu fie", ea nu este „nu poate 
să fie", ci „nu poate să nu fie", iar a lui „poate să fie" nu 
e „poate să nu fie", ci „nu poate să fie". De aceea ar pu- 

tea să pară că propoziţiile „poate să fie“ şi „poate să nu 
fie“ se implică una pe alta: căci un acelaşi lucru poate să 
fie şi să nu fie; într-adevăr „poate să fie“ şi „poate să nu 
fie“ nu par a-şi fi contradictorii. Insă „poate să fie“ şi „nu 22a 
poate să fie“ niciodată nu sunt adevărate simultan despre 
un acelaşi lucru; căci ele se opun. Nici „poate să nu fie“ 
şi „nu poate să nu fie“ nu sunt vreodată simultan ade¬ 
vărate despre un acelaşi lucru. La fel, şi negaţia lui „e ne¬ 
cesar să fie“ nu este „e necesar să nu fie“, ci „nu e necesar 
să fie“; iar a lui „e necesar să nu fie“, „nu e necesar să 
nu fie“. Şi a lui „e imposibil să fie“ nu este „imposibil să 
nu fie“, ci „nu e imposibil să fie“; a lui „e imposibil să 
nu fie“ este „nu e imposibil să nu fie“. Şi în general, aşa 
cum s-a spus, „a fi“ şi „a nu f i“ trebuie puse drept subiec¬ 
te, iar acestea, [modalităţile], ce fac afirmaţia ori negaţia, 
trebuie rânduite lângă „a fi“ şi „a nu fi“. Următoarele ros¬ 
tiri trebuie socotite a fi cele opuse: „e posibil — nu e po¬ 
sibil, se întâmplă — nu se întâmplă, e imposibil — nu e 
imposibil, e necesar — nu e necesar, e adevărat — nu e 
adevărat". 


13 

Şi implicaţiile se produc în ordine, în cazul propozi¬ 
ţiilor astfel stabilite; într-adevăr, lui „poate să fie“ îi ur¬ 
mează „se întâmplă să fie“, iar aceasta se converteşte cu 
prima, de asemenea „nu e imposibil să fie“ şi „nu e ne¬ 
cesar să fie“; însă lui „poate să nu fie“ şi „se întâmplă să 
nu fie“ le urmează „nu e necesar să nu fie“ şi „nu e 
imposibil să nu fie“, iar lui „nu e posibil să fie“ şi lui „nu 
se întâmplă să fie“, [le urmează] „e necesar să nu fie“ şi 
„e imposibil să fie“, pe când lui „nu e posibil să nu fie“ 
şi lui „nu se întâmplă să nu fie“ [le urmează] „e necesar 
să fie“ şi „e imposibil să nu fie“. Se poate vedea din ta¬ 
blou ceea ce spunem: 

poate să fie 
se întâmplă să fie 
nu e imposibil să fie 
nu e necesar să fie 
poate să nu fie 
se întâmplă să nu fie 
nu e imposibil să nu fie 
nu e necesar să nu fie 


nu poate să fie 
nu se întâmplă să fie 
e imposibil să fie 
e necesar să fie 
nu poate să nu fie 
nu se întâmplă să nu fie 
e imposibil să nu fie 
e necesar să nu fie 


Aşadar „e imposibil" şi „nu e imposibil" urmează lui 
„se întâmplă" şi „poate", şi lui „nu se întâmplă" şi „nu 
poate", în chip contradictoriu, însă convertibil: căci lui 
„se poate să fie" îi urmează negaţia lui „imposibil", iar 
negaţiei, afirmaţia; într-adevăr lui „nu poate să fie" îi ur¬ 
mează „e imposibil să fie": căci „e imposibil să fie" este 
o afirmaţie, pe când „nu este imposibil" o negaţie. Cât 
despre „e necesar", trebuie văzut cum stau lucrurile cu 
el. Este evident că nu se comportă aşa, ci contrariile sunt 
cele ce se implică, pe când contradictoriile îşi sunt străi¬ 
ne. Căci negaţia lui „e necesar să nu fie" nu este „nu e 
22b necesar să fie": se întâmplă ca amândouă să fie adevărate 
despre acelaşi; într-adevăr „e necesar să nu fie" înseam¬ 
nă şi „nu e necesar să fie". Pricina însă pentru care ne¬ 
cesarul nu face consecuţia în acelaşi mod cu celelalte se 
datoreşte faptului că imposibilul e redat contrar necesa¬ 
rului, având aceeaşi validitate. Căci dacă este imposibil 
să fie, e necesar ca acela nu „să fie" ci „să nu fie", iar dacă 
„e imposibil să nu fie", acela „e necesar să fie". Aşa în¬ 
cât, dacă acelea sunt la fel cu „poate să fie" şi „nu poate", 
ele se comportă pe bază de contrarietate, întrucât [nu] 
semnifică acelaşi lucru necesarul şi imposibilul, ci, cum 
s-a spus, în chip răsturnat. — Nu cumva e imposibil să 
stea astfel lucrurile cu contradictoriile necesarului ? In¬ 
tr-adevăr, „a fi necesar" [implică] pe „a fi posibil"; căci 
dacă n-ar face-o, ar urma negaţia, fiindcă e necesar fie să 

se afirme, fie să se nege. Aşa încât, dacă nu e posibil să 
fie, e imposibil să fie; deci „imposibil să fie“ este „necesar 
să fie“, ceea ce e absurd. Dar în fapt, lui „poate să fie“ îi ur¬ 
mează „nu e imposibil să fie“, iar acestuia „nu e necesar să 
fie“ ; aşa ar rezulta că a fi necesar este a nu fi necesar, 
ceea ce e absurd. Pe de altă parte, „e necesar să fie“ nu 
urmează lui „poate să fie“, şi nici lui „e necesar să nu fie“: 
într-adevăr acesteia se întâmplă să-i urmeze amândouă, 
pe când dacă dintre acestea una ar fi adevărată, n-ar mai 
fi adevărate acelea [împreună]. Căci simultan „poate să 
fie“ şi „să nu fie“; dacă însă e necesar să fie sau să nu fie, 
nu vor fi posibile amândouă. Rămâne deci că „nu e ne¬ 
cesar să nu fie“ urmează lui „poate să fie“. Acest lucru 
este adevărat şi în cazul lui „e necesar să fie“. Căci de ase¬ 
menea se produce contradicţia ce urmează lui „nu e po¬ 
sibil să fie“; într-adevăr acesteia îi urmează „e imposibil 
să fie“ şi „e necesar să nu fie“, a cărei negaţie este „nu e 
necesar să nu fie“. Prin urmare şi aceste contradictorii 
se implică în felul arătat, şi nimic absurd nu rezultă din 
propoziţiile astfel instituite. 

S-ar putea pune problema dacă lui „e necesar să fie“ 
nu-i urmează „poate să fie“. Intr-adevăr, dacă nu-i ur¬ 
mează înseamnă că va urma negaţia, anume „nu e posibil 
să fie“; iar dacă cineva ar zice că aceasta nu e contradic¬ 
torie, ar spune în chip necesar că este contradictorie 
„poate să nu fie“; amândouă sunt false faţă de „e nece¬ 
sar să fie“. Pe de altă parte, iarăşi, se pare că un acelaşi 
lucru poate să fie tăiat şi să nu fie tăiat, să fie şi să nu fie, 
aşa încât „e necesar să fie“ ar însemna „se întâmplă să nu 
fie“. Insă acest lucru e fals. E evident în fapt că nu orice 
e în stare să fie, sau să umble, poate şi pe cele opuse, ci 
sunt unele la care lucrul nu e adevărat, îndeosebi cele ce 
n-au o capacitate pe bază de raţiune, cum de exemplu 



136 


ARISTOTEL 


focul este încălzitor printr-o capacitate neraţională. Capa¬ 
cităţile, aşadar, însoţite de raţiune sunt cele ce duc la mai 
23a multe [situaţii] şi chiar la unele contrarii, pe când cele 
neraţionale nu toate, ci, aşa cum am spus, focul nu e li¬ 
ber să încălzească ori nu, nici toate celelalte câte sunt veş¬ 
nic în act. Desigur că şi unele capacităţi de ordin 
neraţional primesc simultan opusele. Dar acest lucru a 
fost spus în sensul că nu orice capacitate este a contra¬ 
riilor, nici măcar toate câte sunt considerate ca ţinând de 
aceeaşi clasă. Pe de altă parte unele capacităţi sunt omo¬ 
nime. Căci „posibilul" nu este spus în chip simplu, ci o 
dată fiindcă e adevărat ca fiind în act, ca de pildă „capa¬ 
bil să umble" fiindcă umblă, şi în general capabil fiind¬ 
că dintru început este în act, aceea se spune că e posibil, 
pe când altă dată e posibil fiindcă ar putea fi în act, ca de 
pildă capabil să umble pentru că ar putea-o face. Iar aceas¬ 
tă din urmă capacitate figurează numai la cele ce se miş¬ 
că, pe când prima şi la cele nemişcate. Pentru amândouă 
însă e adevărat să se spună că „nu le e imposibil să um¬ 
ble" sau că „le este", atât pentru cel care şi umblă şi e în 
act, cât şi pentru cel doar capabil să umble. Aşadar ce este 
capabil într-astfel, nu e de spus în chip adevărat despre 
ce e necesar pur şi simplu, pe când celălalt este de spus 
în chip adevărat. Deci de vreme ce universalul urmează 
particularului, putinţa de-a fi urmează celui ce e necesar, 
dar nu oricare [putinţă]. Şi într-adevăr, necesarul şi non-ne- 
cesarul sunt poate un principiu al tuturor, sau de a fi sau 
de a nu fi, iar celelalte trebuie considerate ca implicate 
de acestea. 

Este de bună seamă evident, din cele spuse, că exis¬ 
tentul pe bază de necesitate este în act, aşa încât dacă cele 
veşnice sunt anterioare, atunci şi actul este anterior 
puterii. Iar unele sunt acte fără a [mai] fi în putere, cum 

sunt substanţele prime, pe când altele, cele care sunt ante¬ 
rioare prin natură, dar posterioare în timp, sunt în pu¬ 
tere, în sfârşit altele nu sunt defel acte, ci doar puteri. 

14 

Mai întâi, este oare contrară negaţiei afirmaţia, sau afir¬ 
maţiei afirmaţia ? este aşa rostirea care declară că „orice 
om e drept“, faţă de rostirea care declară că „nici un om 
nu e drept“, sau: „orice om e drept" faţă de „orice om 
e nedrept" ? De pildă la „Kallias e drept — Kallias nu e 
drept — Kallias e nedrept"; care dintre acestea sunt con¬ 
trarii ? Căci dacă cele glăsuite urmează celor din gândire, 
iar dacă aci este contrară judecata contrariului, ca judeca¬ 
ta „orice om e drept" faţă de „orice om e nedrept", atunci 
şi în cazul afirmaţiilor glăsuite e necesar să fie la fel. Dacă 
însă acolo nu e contrară judecata contrariului, atunci nici 
afirmaţia nu va fi contrară afirmaţiei, ci va fi negaţia men¬ 
ţionată. Astfel încât trebuie cercetat care fel de judecată 
adevărată este contrară judecăţii false, dacă e cea a nega¬ 
ţiei sau cea care socoteşte că există contrariul. Iată ce vreau 
să spun. Există o anumită judecată adevărată pentru bine, 
cum că e bun, iar o alta falsă, cum că nu e bun, dar şi o 23b 
alta, cum că e rău. Care dintre acestea este în fapt con¬ 
trară adevărului ? Şi de vreme ce este una, potrivit cu care 
din ele două va fi cea contrară ? A socoti că judecăţile con¬ 
trare se determină prin faptul că sunt ale lucrurilor contra¬ 
re este fals. Căci spre a spune pentru bine că este bun şi 
pentru rău că este rău, o aceeaşi [enunţare], poate, este 
adevărată, fie că sunt mai multe [judecăţi], fie că e una. 

Insă acestea [binele şi răul] sunt contrare. Dar nu pentru 
că sunt ale unor lucruri contrare sunt [judecăţile] contrare, 
ci mai degrabă prin faptul că sunt enunţate în chip con¬ 
trar. Dacă în fapt există pentru bine o judecată cum că 

este ceva bun, dar şi o alta, că nu este bun, şi dacă există 
altceva care nu-i revine nici nu-i poate reveni, atunci nu 
trebuie adoptată nici una dintre celelalte [judecăţi], nici 
toate cele care socotesc că revine ceea ce nu revine, nici 
câte socotesc că nu revine ceea ce revine (căci ambele duc 
la nesfârşit de multe, atât cele ce socotesc că revine ce nu 
revine, cât şi că nu revine ce revine), ci numai cele în care 
sălăşluieşte eroarea. Acestea însă sunt cele din care se des¬ 
prind procesele devenirii. Iar procesele devenirii izvorăsc 
din opuşi, aşadar şi erorile. Dacă deci binele este şi bun 
şi non-rău, iar primul lucru este prin el însuşi, al doilea 
prin accident (căci i s-a întâmplat să nu fie rău), pe de 
altă parte dacă este mai adevărat pentru fiecare ce este prin 
sine, atunci şi la fals se întâmplă ca la adevăr. Aşadar că 
„binele nu e bun“ este fals pentru ceva ce există prin sine, 
pe când că „e rău“ este pentru ceva ce e prin accident, 
înseamnă deci că e mai falsă pentru bine negaţia lui de¬ 
cât judecata contrariului. Insă pretutindeni cel mai grav 
greşeşte cel care adoptă judecata contrară; într-adevăr cele 
contrare fac parte dintre cele ce diferă cel mai mult cu 
privire la acelaşi lucru. Deci dacă una dintre judecăţi e 
contrară, iar cea mai accentuat contrară este a negaţiei, 
este evident că aceasta din urmă va fi contrară. In schimb 
că „binele este rău“ reprezintă o îmbinare; căci trebuie 
că presupunem de asemenea că binele nu este bun. în 
plus, dacă în celelalte cazuri lucrurile trebuie să fie aşa, 
în cazul de faţă s-ar părea că s-a vorbit pe drept; căci sau 
peste tot [contrară] este negaţia, sau nu e nicăieri. La cele 
însă care nu sunt contrare, falsă este rostirea opusă ade¬ 
vărului, după cum greşeşte cel care socoteşte că omul nu 
e om. Dacă deci aceste [negaţii] sunt contrare, atunci îşi 
sunt şi cele ale contradicţiei. în plus, la fel se comportă 
[judecata] că binele e bun cu cea că non-binele nu e bun 
şi, pe deasupra, că binele nu e bun sau că non-binele e 

bun. Aşadar judecăţii adevărate care spune că non-bine- 
le nu este bun, care să-i fie contrara ? Intr-adevăr, nu este 
în fapt cea care spune că e rău; ele ar putea fi simultan 
adevărate, însă niciodată adevărul nu e contrar adevăru¬ 
lui; căci există ceva non-bun care să fie rău, aşa încât se 
întâmplă ca ele să fie simultan adevărate. Dar [nu e con¬ 
trară] nici judecata că „nu e rău“; căci şi aceasta e ade¬ 
vărată; ar însemna deci că sunt şi ele simultane. Rămâne 
aşadar că judecăţii „non-binele nu e bun“ îi e contrară 
cea că „non-binele este bun“; căci aceasta e falsă. Astfel 24a 
încât şi că „binele nu e bun“ e contrar lui „binele e bun“. 

Este evident însă că nu va fi nici o deosebire, chiar dacă 
adoptăm drept universală afirmaţia. Căci universal ne¬ 
gativa va fi contrară, aşa cum faţă de judecata care soco¬ 
teşte că orice ar putea fi un bine este bun, e contrară 
„nimic dintre bunuri nu e bun“. Intr-adevăr că binele este 
bun, în cazul că binele este universal, este aceeaşi cu ju¬ 
decata care socoteşte că tot ce ar putea fi bine este bun; 
însă aceasta nu se deosebeşte cu nimic de „tot binele este 
bun“. Iar la fel şi despre non-bine. Aşa încât, dacă în ca¬ 
zul judecăţii lucrul stă astfel şi dacă afirmaţiile şi nega- 24b 
ţiile din sânul glăsuirii sunt semne ale celor din cuget, 
atunci e evident că şi afirmaţiei îi e contrară negaţia, anu¬ 
me cea privitoare la un acelaşi lucru în chip universal, 
precum pentru „orice bine e bun“ sau „orice om este 
bun“, contrar este „nimic“ sau „nici unul“, iar contra¬ 
dictoriu este: „nu orice“ sau „nu oricine". Este însă evi¬ 
dent că nu se întâmplă ca adevărul să fie contrar 
adevărului, respectiv nici judecata şi nici negaţia. Căci sunt 
contrare cele privitoare la opuse, iar despre acestea de aci 
se întâmplă ca ele să fie simultan adevărate. Insă rostiri¬ 
le contrare nu se întâmplă să aparţină simultan unui ace¬ 
luiaşi lucru. 



Comentariu 

din perspectivă modernă 
la tratatul 

Despre interpretare 
al lui Aristotel 
de Constantin Noica 



Dacă e privită în ea însăşi, cartea lui Aristotel nu pare 
să mai spună multe omului de azi. Dacă însă e privită ca o 
carte de cultură, ea este, întocmai Categoriilor , nu numai 
o carte mare a umanităţii, ci şi una de la care se poate în¬ 
cepe neîncetat, deci la care trebuie să se revină neîncetat. 

Sunt trei lucruri care se nasc în cărticica aceasta: gra¬ 
matica, logica şi semantica. Să lăsăm deoparte ultima, care 
n-a avut, până în zilele noastre, o carieră deosebită. Gra¬ 
matica în schimb se naşte limpede nu numai în, ci şi din 
această carte: este istoriceşte cunoscut şi consemnat fap¬ 
tul că reflexiunea gramaticală începe abia de la De inter- 
pretatione. Chiar dacă rudimente de gramatică existau 
dinainte şi dacă Platon deosebea lămurit între nume (sub¬ 
stantiv) şi verb, cu o distincţie de la care pleacă şi opera 
de faţă, totuşi abia aceasta avea să creeze obligaţia de a 
gândi gramatica drept o ştiinţă, cum vor face alexandrinii. 

Dar o altă ştiinţă, mai prestigioasă, se năştea în De in¬ 
terpret atione, deşi nu direct din ea, cum făcea gramatica: 
este logica. La prima vedere, opera n-ar părea să aibă ti¬ 
tluri pentru aşa ceva. In definitiv, este vorba de un tratat 
scris probabil mai târziu decât alte părţi ale Organon- ului; 
este şi cel mai puţin comentat dintre toate, ba chiar a pu¬ 
tut fi socotit apocrif, de un exeget nu mai neînsemnat de¬ 
cât Andronicos, primul editor al corpusului aristotelic 
(din fericire numai de el). Pe de altă parte, nu poate 

încăpea îndoială că abia Analiticele , cu descoperirea si¬ 
logismului demonstrativ, sunt cele care au impus logica 
drept o mare noutate; Aristotel nici nu vorbeşte de „lo¬ 
gică" (o va face întâi Alexandru din Afrodisia, la 500 de 
ani de la moartea filozofului), ci despre „analitică". Cu 
toate acestea îndrăznim a spune că re flexiunea logică este 
în De interpretatione — în ciuda proporţiilor lui reduse 
— mai largă decât în Analitice. Abia acum apare proble¬ 
matica logică în toată amploarea ei. 

Logica, spunea Zeller 1 , nu e tratată independent de că¬ 
tre Aristotel, ci drept tehnica demonstraţiei ştiinţifice; de 
aceea accentul în ea cade pe silogism. — Dar în De in¬ 
terpretatione tocmai că logica este tratată independent. 
E singurul tratat, din cele şase ale Organon- ului, în care 
problematica logică apare în ansamblul ei şi pentru ea în¬ 
săşi. In Categorii era vorba de prea mult, de ontologie; 
în Analitice , Topică şi Respingerile sofistice este vorba de 
prea puţin până la urmă, anume despre forma de demon¬ 
straţie şi argumentaţie. Intre desfăşurarea întemeiată a lu¬ 
crurilor şi cea argumentată a gândurilor este loc pentru 
ştiinţa logosului, o ştiinţă care nu e a raţiunii de-a fi, Xoyoc, 
xrjc, oîxrla , nici a celei de-a dovedi, Xoyoq xrjt; omoSeiJţEcoc;, 
ci a raţiunii pure şi simple, ca rostire legată, punere în 
rost — în termeni moderni, conectivitate. 

Cap. 1 Despre interpretare începe tocmai cu tema rostirii , res¬ 

pectiv a logosului. Când Aristotel spune, în prima frază, 
că trebuie stabilit ce sunt: nume şi verb, negaţie şi afir¬ 
maţie, enunţare şi rostire (Xoyoq), lucrurile trebuie luate 
răsturnat: trebuie să gândim ce este rostirea ; apoi să ară¬ 
tăm că rostirea poate fi enunţiativă sau de alte feluri; că 
enunţarea se face pe bază de afirmaţie şi negaţie; şi că, 
la rândul lor, acestea implică în expresie propoziţia des- 

1 In Die Philosopbie der Griecben, voi. III, ed. a 3-a, 1879, p. 185. 




COMENTARIU DIN PERSPECTIVĂ MODERNĂ 145 

făşurată, cu verb şi substantiv, respectiv nume. Toate 
acestea deci — nume, verb, negaţie, afirmaţie, enunţare 
— sunt elementele punerii în rost, ale rostirii. Rostirea 
este esenţialul şi în ea constă obiectul logicii. Căci logos 
se numeşte nu doar vorbirea simplă, dar şi vorbirea mai 
larg desfăşurată: „argument" (logos) se denumea,în epoca 
mai târzie, până şi rezumatul pieselor de teatru, pus în 
fruntea lor, cu atât mai mult argumentul desfăşurat în chip 
sigur. Iar logosul este argument în acest sens de gând în¬ 
lănţuit desfăşurat, iar nu neapărat argumentaţie. 

Dacă logica se începe cu 'koyox şi poartă până la capăt 
asupra lor — fiind o adevărată ştiinţă a discursului, în sen¬ 
sul secolului al XVII-lea francez —, ea nu rămâne una a 
„vorbirii", căci elementele ei au o încărcătură de altă na¬ 
tură decât simpla „glăsuire cu sens". Acest lucru ştie să-l 
arate Aristotel, iarăşi încă din primul capitol, spunând 
că tot ce glăsuim este simbol pentru stările de cuget, stări 
care, spre deosebire de glăsuiri, sunt aceleaşi la toţi oa¬ 
menii, pentru că sunt similitudini ale lucrurilor, aceleaşi. 
Având deci elemente cu o încărcătură „simbolică" — 
aceasta înseamnă aci: de sens, de raportare la —, rostirile 
nu rămân simple discursuri ale omului, ci exprimă de-a 
dreptul reflectările în cuget ale discursului, adică ale în¬ 
lănţuirii lucrurilor. 

Cuvintele simple sunt, fireşte, neînlănţuite şi par a ex¬ 
prima imaginea directă a unui lucru neînlănţuit el însuşi; 
par a fi prinderea şi fixarea în expresie a lucrului, fixat 
el însuşi într-o clasă de a fi (substanţă, calitate etc.). Dar 
Categoriile au venit să arate că, deşi există zece clase pen¬ 
tru ceea ce este şi deşi clasa ca atare se dovedeşte stabilă, 
un cuvânt totuşi nu exprimă ceva stabil: dacă e nume co¬ 
mun, exprimă tot ce stă sub o clasă, în varietatea mişcă¬ 
toare a exemplarelor ei; dacă e nume propriu, încă 
exprimă varietatea stărilor unui subiect de denumire. Se 

poate deci spune că orice cuvânt e cu legătură, în cadrul 
„sinonimei“, cum ar fi, în termeni moderni, legătura con¬ 
ceptului cu exemplarele din sfera lui. — Dar Categorii¬ 
le desfăşoară o asemenea legătură internă a cuvântului, 
iar acum este vorba de legătura dintre cuvinte, de ros¬ 
tiri, ?i6yoi. Foarte rar, în limba greacă, „logos“ e folosit 
spre a exprima un cuvânt izolat. Cu pluralul mai ales, este 
vorba de cuvinte înlănţuite în discurs, de rostiri, nu de 
simple exprimări, iar despre primele, cum am văzut, tra¬ 
tează lucrarea de faţă. 

De aceea ni se şi vorbeşte încă din capitolul 1 despre 
unire şi separare a cuvintelor, aşadar despre adevăr şi fal¬ 
sitate. Acest „aşadar“ grăbeşte gândul; nu tot ce e unit 
şi separat e adevăr ori falsitate. In realitate, Aristotel spu¬ 
ne că adevărul şi falsitatea implică uniunea şi separaţia, 
ceea ce înseamnă că ultimele au un câmp mai larg. E lim¬ 
pede că uniunea şi separaţia pot duce la rostiri de tot fe¬ 
lul, care să nu fie neapărat adevărate ori false. Nu numai 
cuvântul ce exprimă o realitate, sau cel care exprimă chiar 
o ficţiune „capra-cerb“ (adică „dobitoc carile nu se află“, 
explică aci Cantemir), nu numai el este străin de adevăr 
ori falsitate dacă nu intră într-o legătură, dacă deci nu se 
spune ceva despre el, dar chiar câte o spusă de felul „aş 
dori să întâlnesc o capră-cerb“ reprezintă o uniune din¬ 
colo de adevăr ori falsitate, o rostire cu sens ca atare. Abia 
în capitolul 4 vom vedea pe care rostiri le reţine logica. 

Cap. 2 Problema este aşadar să se arate ce anume se uneşte, 
din rândul cuvintelor, spre a da o rostire. Intră în uniu¬ 
ne „numele“ — cu altceva, ce rămâne de văzut. Nume însă 
înseamnă, în limba greacă, atât substantiv, cât şi califi¬ 
carea generală a oricărei vocabule. (Mai jos Aristotel va 
arăta că şi verbul este nume.) Dacă definiţia numelui este 
de a fi: „o glăsuire semnificativă pe bază de convenţie, 
fără de timp, în care nici o parte desprinsă nu e semni- 

ficativă", atunci definiţia aceasta priveşte în principiu 
orice parte de cuvânt, afară de verb, nu numai substan¬ 
tivul. Conjuncţia „sau“ este şi ea o glăsuire semnificati¬ 
vă pe bază de convenţie, fără de timp, în care nici o parte 
desprinsă nu e semnificativă. Tot ce trebuie eliminat, după 
Aristotel, de sub rubrica nume —în vederea alcătuirii de 
rostiri, vom preciza — sunt cazurile oblice ale numelui, 
cum o arată autorul îndată, şi numele nedeterminate, cele 
care exprimă negaţia unui nume (,,non-om“). Este ade¬ 
vărat că atât cazurile cât şi numele nedeterminate intră 
în compunere spre a da, formal cel puţin, rostiri. Dar de¬ 
spre ele nu se spune ceva cu adevărat (şi în aceasta ar 
consta rostirea: a spune ceva despre ceva): despre cele 
nederminate nu se spune ceva, ci se poate spune orice; 
iar despre cazuri nu se spune ceva de-a dreptul, acest lu¬ 
cru făcându-se numai dacă e vorba de cazul nominativ. 

Nume deci înseamnă, aici, orice parte de cuvânt capa¬ 
bilă să stea la nominativ cu un articol şi să primească o 
spusă despre ea. 

Dar ce se poate spune despre ceva? „Semn statornic Cap.3 
al celor spuse despre altceva" este verbul, spune Aristo¬ 
tel. Este de toată însemnătatea să se admită că, pentru el, 
numai verbul dă spusa despre altceva. Ce s-ar mai pu¬ 
tea spune despre un nume ? S-ar mai putea spune adjec¬ 
tivul — sau alte părţi de cuvânt cu rol adjectival —, de 
pildă „cal frumos", şi ai putea să crezi că frumos între¬ 
geşte pe cal spre a da o rostire. Dar la fel de bine aici se 
spune „cal" despre „frumos". Numai verbul, respectiv 
„predicatul" (aci spunând: „calul este frumos"), repre¬ 
zintă ceva care se spune unilateral şi necontestabil despre 
un lucru. Sau chiar dacă va exista mai târziu, în Analiti¬ 
ce, conversiune între subiect şi predicat, va fi doar în mă¬ 
sura în care primul va fi fost tratat ca predicat. In orice 
caz verbul este, faţă de nume, un functor, şi doar el, cu 

orizontul său funcţional deosebit, face posibilă rostirea 
şi judecata. 

Intr-adevăr, teoria modernă a functorului poate fi pusă 
în joc aici, tocmai spre a arăta pentru ce singur verbul 
poate duce la rostiri. După cum se ştie, numim astăzi 
functor orice cuvânt sau expresie care creează locuri goale 
în jurul său şi se cere deci „satisfăcut" 2 . Spui conjuncţia 
„şi“ : îndată trebuie să gândeşti două părţi de cuvânt de 
acelaşi fel sau două propoziţii, spre a putea satisface cu 
un sens functorul pus în joc. Dar nu numai conjuncţii¬ 
le sunt functori, nu numai adverbul de negaţie, ci orice 
parte de cuvânt în definitiv, cu excepţia nominativelor 
substantivului şi pronumelui, când acesta nu e folosit ad¬ 
jectival. Toate creează un gol, care poate fi umplut cu o 
variabilă. — Dar toate creează numai un gol şi reprezin¬ 
tă simple mecanisme de rostire, nu rostiri pline. Se sa¬ 
tisfac ca şi automat. Singura rostire vie şi deschisă e creată 
de functorul verb , care suscită în jurul său mai multe go¬ 
luri, nu unul singur. 

Spui „merge"; dintr-o dată se ridică în jurul verbu¬ 
lui întrebările: cine merge? în ce fel? cât de mult? faţă 
de ce ? cum ? când ? unde ?, adică se trezesc tocmai între¬ 
bările care stăteau la baza categoriilor. Căci într-adevăr 
categoriile erau predicările posibile. Categorie nu înseam¬ 
nă predicat (care e kategoroumenon ), dar ea oferă ori¬ 
zontul în care apar predicatele, este orizont de predicaţie. 
Şi singur verbul deschide aceste orizonturi, care fac po¬ 
sibil actul de gândire şi rostire el însuşi, în timp ce orice 

2 J. M. Bochenski, în The Methods of Contemporary Thought (tra¬ 
ducere din germană, ed. Reidel, Olanda, 1965, p. 45), scrie: „o ex¬ 
presie ce determină o alta este « functor », expresia determinată fiind 
argument. Unele expresii pot fi doar argumente, de exemplu numele 
individual ori aserţiunile; altele doar functori, de exemplu verbele." 

alt functor, departe de a pune în joc gândirea şi de a o 
face cu putinţă în libertatea ei, exprimă doar necesitatea 
mecanică a unei functorialităţi închise. 

Iată, aşadar, cum s-ar putea acoperi tratatul Catego¬ 
riilor cu problematica logică, faţă de care unii comentatori 
susţin că ar fi străin, şi cum, prin orizonturile categoriale 
ce deschide, verbul vine să justifice titlul său de a fi sin¬ 
gurul termen prin care gândirea e pusă în mişcare, şi o 
dată cu ea logosul. Aristotel nu spune toate acestea, dar 
ele nici nu-i sunt străine. Şi dacă trebuie dat un sens afir¬ 
maţiei sale de la începutul acestui capitol 3 cum că ver¬ 
bul este semnul a ceva spus despre altceva, sensul ni se pare 
că n-ar putea fi decât acesta, cum că singur verbul este 
în măsură să alcătuiască spuse libere, rostiri care să redea 
actele de gândire, aşadar „stările din cuget“ sau mai de¬ 
grabă procesele din el. 

Acestea fiind virtuţile verbului — a te face să gândeşti 
şi să ajungi la rostire —, să vedem acum care e verbul ade¬ 
vărat şi care e pseudoverbul. întâi, ca şi la substantiv, 
negaţia verbului dă un verb nedeterminat, adică un pse- 
udoverb. Rostirea şi gândirea îl repudiază, pentru că el 
nu spune nimic. Cu non-mergere nu poţi spune ceva de¬ 
spre ceva. Dacă negi despre ceva că merge, fireşte că obţii 
o rostire; dar a-i atribui non-mergerea înseamnă (ca şi 
în cazul substantivului nedeterminat) a putea să-i atribui 
orice în afară de mergere şi a nu-i atribui în fapt nimic. 

Mai curioasă apare a doua restricţie adusă de Aristo¬ 
tel: verbul nu ar fi verb şi nu ar da cu adevărat o rostire 
decât folosit la prezent, pe când trecutul şi viitorul sunt 
simple „cazuri", simple decăderi ale verbului. Nu se fac 
oare rostiri şi la trecut ori viitor ? — De vreme ce e vorba 
de rostiri ca exprimări de gânduri, putem iarăşi încerca 
o interpretare: Aristotel vrea să spună că numai la prezent 
încape gândire. Când faci o formulare propoziţională cu 

un timp trecut, nu gândeşti cu adevărat, ci înregistrezi 
şi redai ce s-a întâmplat. Când foloseşti viitorul, nu gân¬ 
deşti iarăşi — în sens strict, de gândire cu întemeierea 
ei —, ci doar presupui. S-ar putea deci ca în acest loc Aris- 
totel să spună un lucru pe care logicile de după el nu l-au 
subliniat îndeajuns: singura rostire ce acoperă gândirea 
este cea făcută la prezent, dat fiind că numai ea are sorţi 
să devină una de ordin general. La trecut şi viitor nu se 
enunţă legi. 

Dar aici, tocmai, se deschide o dezbatere care îşi va 
arăta adevărata semnificaţie în capitolul următor. Este 
efectiv gândirea legată numai de prezent ? Dacă pentru 
trecut lucrul poate fi acceptat, căci trecutul este întreg 
stare de fapt, facticitate, dacă nu vrei să spui că e stare 
de drept, legitate (trecutul e posibilul realizat, deci ne¬ 
cesitate, spunea Kant), pentru viitor nu e simplu de spus 
că el n-ar îngădui rostiri asupră-i în sensul de gândire ade¬ 
vărată. Gândirea ce „presupune" poate să nu fie adeve¬ 
rită, dar nu e nici străină de adevăr, într-un fel. Ba numai 
gândirea care poartă asupra viitorului este adevărată şi lo¬ 
gică într-un sens. Omul e fiinţa orientată către viitor, toc¬ 
mai pentru că la el gândirea pre-judecă, anticipează, 
proiectează posibilurile asupra realului. Iar dacă nimic 
în capitolul acesta nu vine să arate vreo îndoială a lui Aris- 
totel cu privire la exclusivitatea prezentului, ca timp al 
verbului ce duce la rostiri valabile, dacă în plus în capi¬ 
tolul următor teza sa va căpăta o justificare teoretică — 
de la capitolul 9 încolo se va vedea că, fără voia lui Aris- 
totel într-un fel, ca izvorând dintr-un adevăr al proble¬ 
maticii logice, tema viitorului şi apoi a modurilor se vor 
pune din plin, iar o dată cu ele se va clătina ceva din afir¬ 
maţiile acestui capitol. 

Cap. 4 Acum vine la rând capitolul cel mai însemnat al cărţii, 
căci pune în joc problema fundamentală: rostirea şi spe- 

ciile ei. în capitolul acesta s-a jucat, într-un fel, destinul 
culturii europene. Gândirea ar putea fi şi alta decât a in¬ 
telectului, care spune da şi nu. Gândirea greacă şi cea 
modernă (până la tipul de gândire ce a dus la cibernetică 
şi maşina electronică) sunt însă ale lui da şi nu, chiar când 
acceptă grade între acestea. Există gândiri, aşadar, în care 
ce este la capăt importă mai mult decât ce stă la mijloc. 

După ce arată că rostirea este o uniune de cuvinte în 
care atât întregul are înţeles, cât şi partea (cuvântul izo¬ 
lat), în timp ce la cuvânt partea nu are înţeles; după ce 
autorizează să se vadă că înţelesul întregului este altul de¬ 
cât al părţii şi că e vorba de un înţeles prin convenţie, de 
altfel ca şi al numelor-părţi — Aristotel pune într-o sin¬ 
gură frază problema crucială a felurilor de rostire şi nu¬ 
meşte numai două din ele: pe cea enunţiativă şi cea 
rogativă. Comentatorii însă, un Ammonius de pildă, vor 
da lista lor în linii mari: vor vorbi despre o rostire vo- 
cativă, una imperativă, una interogativă, una dezidera- 
tivă, la care am putea adăuga şi pe cea dubitativă, înainte 
de a releva rostirea enunţiativă. 

Pe toate, în afara celei enunţiative, Aristotel le exclu¬ 
de din câmpul logicii, trecându-le retoricii şi poeticii. Dar 
nu sunt şi ele logosuri ? Ca ştiinţă a logosului, nu ar avea 
logica datoria să se ocupe şi de ele, într-un fel ? Nu ris¬ 
că logica — în măsura în care asemenea rostiri fac toc¬ 
mai corpul principal al comunicării umane — să-şi 
îngusteze albia până la a nu mai da socoteală de gândi¬ 
rea adevărată a omului, ba nici măcar de mecanismele ei 
adevărate ? Va trebui să se răspundă, aşadar, de ce alte ti¬ 
puri de rostire sunt excluse formal din logică şi în ce mă¬ 
sură totuşi ele nu pot fi total ocolite. 

O rugăminte este într-adevăr o rostire, dar „nu e nici 
adevărată, nici falsă", spune Aristotel. Numai rostirea enun¬ 
ţiativă stă sub adevăr si falsitate. De ce ? Care-i e natura ? 

Enunţiativ s-ar putea traduce cu asertiv. Numai ros¬ 
tirea enunţiativă asertează. Enunţiativ însă se mai poate 
traduce şi cu „indicativ". Din perspectiva gramaticii deci 
s-ar putea spune că rostirea enunţiativă are privilegiul de-a 
da logicul pentru că ea singură se produce la modul in¬ 
dicativ (altminteri şi rostirea dubitativă are referinţă la 
ceva, nu priveşte doar subiectul rostitor). Lumea logi¬ 
cului ţine la verb — dacă rostirea e posibilă doar prin verb 
—, dar ea reţine din verb doar modul indicativ. Aristo- 
tel n-o poate spune limpede, ca gramatica de astăzi, căci 
în ceasul acela gramatica abia năştea; dar: reflexiunea lo¬ 
gică ar fi o chestiune de mod. 

Numai că Aristotel sugerase ceva şi mai adânc: că e 
o chestiune de timp. Cele două mari ipostaze ale verbu¬ 
lui, modul şi timpul, ar putea să nu-şi mai fie străine ori 
indiferente una alteia, cum apar în gramatică, dacă într-a- 
devăr ele reflectează logicul în gramatical. Căci Aristo¬ 
tel spusese: nu poate fi verb (adică verb care să ducă la 
rostiri, respectiv la gândire) cel care stăîn viitor. Iar toate 
celelalte rostiri, în afară de enunţiativ, tocmai că deschid 
spre viitor, nu în sensul că au forma viitorului — pe care 
o poate avea şi indicativul —, ci materia lui. Interogaţia, 
chiar dacă nu dă un mod verbal, sau dorinţa, porunca, 
îndoiala, care duc la moduri verbale, toate sunt orientate 
spre viitor. întrebi, şi nu ai încă răspunsul; doreşti, şi îm¬ 
plinirea stă să vină; porunceşti, şi vei fi ori nu ascultat; 
te îndoieşti, şi vei ieşi ori nu din îndoială. Este ceva ele¬ 
mentar aici, fireşte, dar în sensul bun, de demers origi¬ 
nar al gândirii. Aici se aşază Aristotel, cu gramatica lui, 
cu logica lui, de fapt cu speculaţia lui, mai adâncă decât 
ele: rostirea enunţiativă dă singura „logică" pentru că e 
singura care poartă asupra prezentului. Logica e ştiinţa 
rostirilor făcute la şi întru timpul prezent. 

La care prezent însă ? Nu la cel al instantaneităţii, al 
lui „acum“. Pentru ca o rostire să fie de ordin logic, ea 
trebuie să se facă nu numai la prezent ci şi „întru“ pre¬ 
zent, aceasta înseamnă într-un orizont al prezentului. Un 
asemenea orizont dă un timp logic în care să se poată pro¬ 
duce desfăşurările, deducţiile, conexiunile gândurilor. Dacă 
nu e un prezent de instantaneitate, nu e nici unul de eter¬ 
nitate, cum s-a spus („aserţiunile logice sunt veşnice"), 
ci e un al treilea prezent, unul de integrare, ce preia în el 
trecutul şi viitorul. Nu se va putea tăgădui o anteceden¬ 
ţă şi o consecvenţă în plan logic, caracterizatoare pentru 
logic înţeles drept conexiune; dar trecutul şi viitorul vor 
avea în timpul logic alt fel de a fi. O lege a fost adevă¬ 
rată; nu e o simplă stare de fapt. O lege va fi adevărată; 
nu e o simplă presupunere. Dacă gândeşti un timp logic, 
atunci poţi proiecta adevărul peste trecut şi viitor. 

Totuşi pentru Aristotel criteriul logicului este adevă¬ 
rul, nu prezentul. El nu vorbeşte decât de rostiri ce pot 
fi adevărate ori false, cele enunţiative. Numai că tocmai 
timpul logic, ca orizont al prezentului, este cel în care 
adevărul şi falsitatea au sens. Despre acest timp logic, 
poate, ar fi trebuit să vorbească Aristotel aici, nelăsând 
să se creadă că este vorba de un prezent simplu. Insă pen¬ 
tru că nu o face, se va contrazice îndată în capitolul ce 
urmează, şi toată partea a doua a micii sale lucrări va vorbi 
despre altceva decât de enunţiativ, care trebuia totuşi să 
rămână singur pe scenă. 

Deocamdată Aristotel analizează rostirea enunţiativă, Cap. 5 
singura reţinută. Enunţarea, spune el aici, se face prin afir¬ 
maţie ori negaţie, iar acestea implică numele şi verbele 
analizate. Un nume simplu ca şi un verb simplu nu dau 
o rostire enunţiativă. Dacă la nume nu adaugi „este, era, 
va fi sau ceva de acest fel", nu capeţi o rostire enunţiativă. 

Dar cum poate spune Aristotel că „era“ şi „va fi“ sunt 
verbe şi duc la o rostire enunţiativă, când în capitolul 3 
spusese că trecutul şi viitorul verbelor nu reprezintă verbe ? 
Nimic nu-1 poate scăpa de contradicţie în termeni, aici, 
decât gândul că, într-o înţelegere mai largă a prezentului 
logic, el admite formal să integreze trecutul şi viitorul (un 
prezent al trecutului — spune şi gramatica — sau un pre¬ 
zent al viitorului), pe când material prezentul logic nu 
poate convieţui cu alte timpuri, aşa cum o dovedea res¬ 
pingerea rostirilor neenunţiative. 

Ii rămâne lui Aristotel să arate că formulările, chiar 
unitare, dar fără de verb, ca definiţiile, nu sunt enunţuri 
şi că formulările alcătuite numai din câte un verb nu sunt 
nici ele, chiar dacă aparent au înţeles de sine stătător, cum 
sunt răspunsurile la întrebare — spre a încheia capitolul, 
cu deosebirea dintre enunţuri simple şi compuse, limpezi 
ca atare. 

Cap. 6-8 Analiza rostirii enunţiative nu este încheiată totuşi. 
Mai trebuie spus ceva despre afirmaţie şi negaţie, nu în 
ele înseşi — căci s-a arătat care le e alcătuirea —, ci în opo¬ 
ziţia la care ele duc firesc. De aici înainte ideea de opozi¬ 
ţie a judecăţilor va fi dominantă, căci dacă enunţiativul 
e caracterizator pentru logică iar el implică afirmaţii şi 
negaţii, atunci tot domeniul logicului va trebui să admită 
şi să justifice rostiri în opoziţie. De aceea şi la problema 
„viitorilor contingenţi“, din capitolul următor, şi la ju¬ 
decăţile modale, criteriul în joc va fi opoziţia. 

Afirmaţia şi negaţia aduc într-adevăr opoziţia, una din 
cele patru forme de opoziţie despre care se vorbise în Ca¬ 
tegorii ,, în speţă contradicţia. Dacă însă adaugi — cum face 
capitolul 7 — consideraţiile de cantitate, atunci opoziţia 
dintre afirmaţie şi negaţie nu e întotdeauna contradicto¬ 
rie, ci e uneori contrară, după cum în cazul propoziţi¬ 
ilor particulare nu va fi opoziţie defel. Toate aceste 

precizări, ca şi cele ce urmează în capitolul 8 — cum că 
unei afirmaţii îi corespunde o singură negaţie, că negaţia 
trebuie făcută în chip propriu, că subiectul şi predicatul 
trebuie luate într-astfel încât să nu încapă echivoc — sunt 
astăzi locuri comune ale logicii. Pe atunci erau spuse, pro¬ 
babil, pentru întâia oară. 

Domeniul logicii s-a definit, aşadar, ca fiind cel al ros- Cap. 9 
tirilor enunţiative. Ar rămâne acum să se treacă mai de¬ 
parte, de la rostiri enunţiative în general la rostirile de 
enunţare demonstrativă , care se obţin prin înlănţuirea or¬ 
ganizată a rostirilor simple. Este ceea ce vor ia.ce Analiti¬ 
cele. Dar în loc să facă de pe acum aceasta sau să continue 
cu analiza formală a rostirilor afirmative ori negative şi 
adevărate ori false, Aristotel trece, ca şi pe neaşteptate, 
la chestiunea de fond: problema viitorului în perspecti¬ 
va logică. 

Trecerea nu e pe neaşteptate decât în aparenţă. întâi, 
de vreme ce se vorbise de opoziţia rostirilor, era firesc 
să se ridice întrebarea: care e domeniul de valabilitate al 
unei opoziţii logice? Apoi şi mai ales: dacă rostirile lo¬ 
gice nu se produc decât în prezent şi pentru prezent, ce 
poate reprezenta logica pentru gândirea, deschisă către 
viitor, a omului ? Cu ambele însă, problematica logică se 
pune în toată amploarea ei. 

Ai putea spune că aici, după adâncirea sumară a ros¬ 
tirii enunţiative, revin în conştiinţa logicianului toate cele¬ 
lalte rostiri înlăturate. Omul e fiinţa care doreşte, preferă, 
cere, impune. Să nu poată autoriza perspectiva logică nici 
un răspuns ? Am caracterizat toate rostirile neenunţia¬ 
tive prin sensul de viitor pe care-1 implică, în conţinut 
dacă nu în formă, ele. Atunci problema de ordin gene¬ 
ral logic la care s-a ajuns este: în ce măsură opoziţia lo¬ 
gică şi perspectiva logică poartă asupra viitorului. Şi este 
tema „contingenţilor viitori" din acest capitol. 

Un comentator din secolul al VH-lea, Stephanus, spu¬ 
ne despre capitol că ridică deopotrivă o problemă de teo¬ 
logie, ca fiind vorba de necesitatea realităţilor, una fizică, 
întrucât se vorbeşte de naştere şi pieire, una logică, de 
vreme ce e în joc opoziţia propoziţiilor, şi una etică, fiind 
vorba de rostul virtuţii. Este însă în joc o problemă de 
logică pur şi simplu, dar în sens larg. Reflexiunea logică 
e cea care a invocat, o dată cu rostirile, verbul, iar acesta 
a suscitat problema timpului. Dacă poţi concepe un timp 
logic, atunci prezentul se poate lărgi până la a da soco¬ 
teală de trecut şi viitor. In timp real însă, unde e vorba 
de situaţii individuale, logicul nu are sens decât pentru 
prezentul îngust. 

întreg capitolul 9 va opune teza fatalistului — care pro¬ 
iectează timpul logic asupra celui real şi spune astfel că 
şi fapta individuală din viitor (bătălia navală de mâine) 
stă sub necesitate — tezei logicianului, care nu poate aser- 
ta decât în timp logic şi care deci lasă evenimentului in¬ 
dividual libertatea să se petreacă ori nu, ori mai degrabă: 
sau să se petreacă, sau nu. Dar această judecată disjunc¬ 
tivă nu rămâne, în viziunea logică a lui Aristotel, una de 
indiferenţă. înăuntrul disjuncţiei este îngăduită delibe¬ 
rarea omului gânditor, şi necesitatea disjuncţiei lasă loc 
posibilului , care reprezintă în sânul timpului real locul 
unde se poate înscrie acţiunea timpului logic. 

Căci, într-o lume a posibilului, timpul logic aduce si¬ 
tuaţii în care „de cele mai numeroase ori una din ele (din 
alternative) se întâmplă să se producă 1 ', chiar dacă cele¬ 
lalte nu sunt excluse de la realizare. Iar în capitolele fi¬ 
nale logica modală va da socoteală de posibil şi de locul 
lui în tabloul modalităţilor. 

Dar în felul acesta Aristotel regăseşte putinţa de-a în¬ 
vălui tot ce e „logos". Fireşte, logosul dorinţei, cel al voin¬ 
ţei, cel al poruncii nu vor fi integrate ca atare în logică. 

Dar, spre deosebire de formalsimul logic modern, logi¬ 
ca lui Aristotel — care de la început era închinată unui 
interes uman şi de gândire, cel de a asigura adevărul demon¬ 
strativ împotriva sofiştilor — va păstra o deschidere, fie 
şi de principiu, către problemele vii ale conştiinţei gân- Cap. io 
ditoare. 

Aristotel înţelege să dea socoteală de gândirea vie 
într-atât încât, aşa cum regăseşte ceva din problematica 
rostirilor neenunţiative, regăseşte acum şi termenii ne¬ 
determinaţi, pe care-i refuzase la început pentru rostiri. 

Căci şi pe aceştia îi pune în joc gândirea, în fapt. După 
ce, aşadar, socotise că numele nedeterminat (non-om) şi 
verbul nedeterminat (non-mergere) nu au titluri logice, 
acum înfăţişează şi propoziţii alcătuite cu astfel de ter¬ 
meni. întreg capitolul 10 va pune astfel în joc, cu rigoare 
formală, o problemă ce are semnificaţii de fond. Vom în¬ 
tâlni în capitolul acesta toate tablourile ce se pot face cu 
subiecte nedeterminate, cu predicate nedeterminate, sau 
atât cu subiecte, cât şi cu predicate nedeterminate. Se va 
vorbi despre afirmaţiile şi negaţiile lor, despre opoziţia 
lor, despre cuantificarea lor. Iar îndărătul acestei prezen¬ 
tări formale stă răspunderea logicii faţă de rostirile va¬ 
riate ale omului. 

La fel, capitolul de faţă pune în joc rostirile echivoce Cap. 11 
şi întrebările echivoce, pe care le invocă adesea dialecti¬ 
cianul. Iar întrucât, cu sau fără interes dialectic, multe din¬ 
tre rostiri, chiar dacă au un singur subiect, tind să pună 
în joc mai multe predicate, în măsura în care întâlnim, în 
sânul realităţii, o varietate de atribute despre care nu ştim 
întotdeauna dacă ţin laolaltă sau nu — Aristotel analizează 
condiţiile în care atributele respective pot fi solidare în- 
tr-un singur predicat. în ultimă instanţă, compunerea pre¬ 
dicatului se poate reduce la copula „este“ şi nume 
predicativ, dar chiar şi în acest caz Aristotel ţine să arate 

când anume e posibilă compunerea, în speţă atunci când 
a fi nu are sens de a exista. 

Cap. 12 Tocmai asemenea predicate compuse cu a fi vor 
aduce rostirile modale, cele ce poartă asupra posibilului, 
contingentului, imposibilului şi necesarului. In ele culmi¬ 
nează şi analizele formale de mai sus, şi problemele de 
fond — în particular problema domeniului asupra căru¬ 
ia se întind rostirile enunţiative — şi problema timpului 
pe care-1 pun ele în joc. In sens larg, s-ar putea spune că 
rostirile modale sunt şi ele enunţiative: de aceea au parte 
de adevăr şi falsitate. In sens restrâns însă, nu: căci nu 
indici propriu vorbind prin ele, cum vrea enunţiativul, 
ci pui sub o modalitate o indicaţie. 

Toate modalele au drept predicat pe „a fi“, în speţă 
pe a fi într-un fel anumit: a fi posibil, contingent, impo¬ 
sibil, necesar. „Este posibil să aibă loc o bătălie navală." 
Subiectul — sau enunţul, dictum, cum spuneau medie¬ 
valii — este: „să aibă loc o bătălie navală". Despre aceas¬ 
ta se spune ceva, aşa încât modalitatea de a fi reprezintă 
predicatul. Iar copula „este", din „este posibil" sau din 
oricare altă modalitate, exprimă mai mult decât copula 
obişnuită. Când spui: „Homer este poet", cu exemplul 
lui Aristotel, „este" n-are nici un sens de existenţă, e pur 
termen de legătură predicativă, făcând ca un atribut să 
revină unui subiect. Dacă însă ai spune „un poet Homer 
este posibil", „este contingent", „este imposibil", „este 
necesar", ai trece într-un plan în care „este" depăşeşte 
condiţia de copulă şi aproximează sau, cu necesarul, asi¬ 
gură existenţa. Ar fi trebuit să se deosebească, poate, în 
analiza termenilor logici, între cele trei feluri ale lui a fi: 
copulă, substitut de existenţă şi existenţă. Iar tocmai o 
asemenea deosebire poate fi desprinsă din analiza de aici 
a lui Aristotel. Luându-şi exemplele cu „este posibil să 
fie“ (în loc de un alt exemplu în care dictum-ul să nu con- 

ţină pe „a fi“, ca în „este posibil să plouă“), el arată că 
negaţia trebuie să poarte asupra lui „a fi“ din predicat, 
nu a lui „a fi“ din subiect, aşa cum întotdeunaîntr-o ros¬ 
tire de tip predicativ negaţia poartă asupra predicatului, 
înţeleg capitolul va dovedi că doar aşa se obţin negaţii 
valabile în toate modurile. 

Dar întrucât modul hotărăşte de rostire, pentru că el 
reprezintă „verbul", trebuie văzut ce anume spune el. 
Modul priveşte felurile de-a exista ale dictum-ului, cum 
o vedem. Un dictum logic nu „există"; el este universal 
valabil. Aceasta înseamnă totuşi că există într-un timp, 
pe care l-am numit logic şi în care orizontul prezentului 
e hotărâtor, dar dincolo de prezentul timpului real. Mo¬ 
durile, acum, vin să mlădieze timpul logic şi să-l îmbine, 
într-un fel, cu cel real. Ceva e posibil: nu a fost, nu este, 
dar nimic nu-1 opreşte să fie în viitor. Ceva e contingent: 
poate fi în prezent, dar nimic nu-1 sileşte să fie. E impo¬ 
sibil: nu va fi niciodată. E necesar: dacă nu a fost şi nu 
este, nu poate să nu fie în viitor. Cu modurile, prezen¬ 
tul logic iese din rigiditatea lui, ca şi din generalitatea lui 
vagă, şi începe să spună ceva în ordinea realităţii, care în¬ 
seamnă temporalitatea diferenţiată. în felul acesta, mo¬ 
durile reprezintă tocmai ceea ce se poate spune (predica) 
din perspectiva timpului logic în substanţa celui real. 

Iar rostirile ce se pot face acum, ieşind din rigiditatea Cap. 
enunţiativului cu da-ul şi nu-ul lui, au tot felul de mo¬ 
dulaţii. Se deduc unele din altele pe baza unei perfecte 
consecuţii logice. Despre o asemenea consecuţie modală 
ne vorbeşte întreg capitolul, aducând tablourile respec¬ 
tive şi arătând deosebirile ce se ivesc cu fiecare mod. 

Comentatorii greci vor întregi gândul aristotelic, pu¬ 
nând în joc modurile „materiale". Când spui „omul respi¬ 
ră", ai necesitatea în conţinut; când spui „e necesar ca omul 
să respire", o ai în formă. Dar deosebirea aceasta plină 

de consecinţe filozofice nu-1 reţine acum pe Aristotel, care 
a eliberat în gândirea lui formalismul, după cum o ara¬ 
tă întreg capitolul. 

Tot ce mai rămâne să fie amintit este că rostirile puse 
în joc sunt tot de speţa celor în care „a fi“ este spus de 
două ori, şi la mod şi la dictum. De aci greutăţile de a 
face cum trebuie opoziţia, dar şi relieful în care este pus 
sensul lui „a fi“ din predicat. In final, a fi necesar va de¬ 
veni principiu de existenţă, iar reflexiunea logică va trece 
într-una ontologică. Tot ce e necesar e şi actual, existen¬ 
ţele fiind: sau acte pure, sau acte îmbinate cu puteri, sau 
simplă virtualitate. — Dar de aci poate începe alt tratat. 

Reflexiunea logică ar putea să se încheie, cu această 
Cap. 14 deschidere către ontologic. Capitolul ce vine, ultimul, 
pare şi el — întocmai cu ultimul de la Categorii — unul 
adăugat. Dar el aduce încă ceva, esenţial pentru încheiere. 

Aristotel a arătat care e domeniul logicului: sunt lo¬ 
gosurile, în speţă rostirile enunţiative, care singure poar¬ 
tă asupra adevărului şi falsului, singure sunt în prezentul 
logic — am interpretat noi — şi singure vor putea duce 
la înlănţuiri demonstrative. 

Dar există şi alte rostiri, după cum există şi alte cone¬ 
xiuni între ele decât cele strict demonstrative. In restul Or- 
ganon -ului ele sunt înlăturate. Aici, în Despre interpretare, 
încă nu. Viziunea logică de aci fusese mai largă, pentru 
că lăsa în cuprinsul logicii loc pentru dezbaterea altui timp 
decât prezentul obişnuit sau decât eternitatea logică în¬ 
gheţată; pentru că integra astfel în orizontul logicii o lo¬ 
gică modală, în care indiferenţa modurilor nu era totuşi 
străină de problema rostirilor eliminate. Aşa cum modu¬ 
rile logice aduc în tabloul gramatical al verbului alte mo¬ 
duri decât indicativul, ele pot readuce ecoul altor rostiri 

în sânul celei enunţiative şi ar putea da logicii deschidere 
către întreaga lume a logosului. 

Totuşi ce aduce ultimul capitol ? Aduce, din perspec¬ 
tiva culturii noastre, tocmai revenirea la indicativ a viziunii 
logice a lui Aristotel. Şi e viziunea care s-a păstrat ca ata¬ 
re în toate logicile culturii noastre. 

In ciuda faptului că Aristotel deschide aci către întreaga 
lume a logosului, el dă, ca şi logica de după el, un ori¬ 
zont mai restrâns, mai sigur. Logica a fost şi a rămas şti¬ 
inţa siguranţei. — Dar siguranţa nu are ea decât un chip, 
cel rigid ? Omul şi toată cultura sa au reclamat o alta, mai 
suplă. Omul a vroit o siguranţă şi o logică a istoriei; în¬ 
tâi a celei trecute, interpretate, apoi a celei în act. El a vroit 
o logică a structurilor, a proceselor, chiar a viului. S-a 
mers până la a se închipui şi o logică a inimii {le coeur a ses 
raisons, spunea Pascal). Gândirea nu va fi în măsură să 
le obţină ca atare. Dar ar vroi ca logica să nu i le interzică. 
A fost în parte vina logicii, cu îngustimea ei, respectiv 
vina raţionalismului demonstrativ, că s-au putut ivi atâ¬ 
tea ilogisme, nespus mai seducătoare, pentru că sunt po¬ 
zitive, decât sofistica pe care o combătuse Aristotel. în 
orice caz, sterilitatea reflexiunii logice, pe care a resim- 
ţit-o cultura noastră, ţine de hotărârea logicii înseşi; poate, 
de acest tratat Despre interpretare. Căci dacă nu poţi cere 
logicii să fie chiar tot ce a pretins Hegel să facă din ea, i 
se poate totuşi cere să nu împiedice orice acces la alte for¬ 
me de siguranţă — aşa cum s-au deschis matematicile către 
atâtea planuri, nematematizabile în aparenţă, şi aşa cum 
au trecut de la siguranţa în cantitate la cea în forme, struc¬ 
turi şi sisteme. Miracolul dezvoltării matematicilor, care 
s-au mutat tot timpul din aşezările lor aparent absolute 

(cantitate, raport, proporţie, geometrism al formelor ri¬ 
gide), nu s-a întâmplat încă în logică. 

Aceste fatale reţineri ale logicii apar concentrate într-o 
simplă teză a capitolului de faţă, ce putea părea a nu avea 
nici o legătură cu ele, în teza că o afirmaţie nu-şipoate avea 
contraria într-o altă afirmaţie, ci doar într-o negaţie. 

Teza înseamnă că logica rămâne — cu orice corective 
ori expediente — una a lui da şi nu. Să nu opunem aces¬ 
tei viziuni pe cea a logicii dialectice, unde e limpede că 
afirmaţia se opune afirmaţiei şi că negativitatea e preluată 
în afirmaţie iar nu opusă ei. Rămânând la acest De in- 
teypretatione , putem vedea, cu modalele, cum o afirmaţie 
se opune, chiar contradictoriu, altei afirmaţii: căci dacă 
posibilul şi imposibilul se opun încă în chip clasic, ne¬ 
cesarul şi contingentul se opun ca afirmaţii, iar nu ca afir¬ 
maţie şi negaţie. 

S-ar putea obiecta că în judecata exprimată — cum se 
spune chiar în cursul capitolului — opoziţia se face în¬ 
tre afirmaţie şi negaţie. Dar aşa se poate întâmpla în ju¬ 
decata exprimată şi în starea de cuget pe care o reflectă 
ea, fără să se întâmple şi în cel de-al treilea plan invocat 
de Aristotel, care e realul. Căci în real, afirmaţia, sau ceea 
ce îi corespunde, se opune alteia. Realul este mai bogat, 
logic, decât gândul şi expresia. 

Aristotel însă descrie, în ciuda realismului său, nu tă¬ 
ria realului, ci a gândului. Intr-un sens —şi capitolul aces¬ 
ta o arată discret — anticii singuri au fost idealişti. Au 
început cu Parmenide de la gândire şi nu au ieşit din ea, 
oricât ar fi mlădiat-o socratismul, Platon şi Aristotel. Mo¬ 
dernii în schimb pleacă de la experienţă şi nu mai găsesc 
gândul pur sau, când încearcă să-l găsească cu Hegel, nu 
o mai pot face liber de orice real, de cel istoric măcar. 
Pentru moderni — chiar dacă logica matematică spune 
contrariul pe planul ei — se deschide un orizont logic în 

care da se opune lui da , aşa cum principiul terţului ex¬ 
clus cade în faţa complementarităţii, principiul contradicţiei 
se revizuieşte devenind unul al contradicţiei unilaterale, 
iar principiul identităţii sfârşeşte într-unul al identităţii 
concrete 3 . Un alt orizont logic pare cu putinţă. 

Dar nu confruntarea cu logica Analiticelor , respectiv 
cu silogistica, este dătătoare de măsură pentru acest orizont 
logic nou. Va fi confruntarea cu Despre interpretare. 


3 A se vedea Studii de logică, voi. I şi II, de Athanase Joja. 




Comentarii 
de Ammonius, 
fiul lui Hermeios, 
la tratatul 

Despre interpretare 



Notă despre Ammonius 


Ammonius din Alexandria, fiul lui Hermeios şi Aidesia 
(altul decât Ammonius Saccas — dascălul lui Oxigen, Longin 
şi Plotin — care n-a lăsat nimic scris), trebuie să fi trăit în ju¬ 
rul anului 500 p. Chr., de vreme ce principalii neoplatonici din 
secolul al V 1-lea, Simplicius, Olympiodor, Pbilopon, între alţii, 
sunt şcolarii săi. A avut, la rândul său, drept maestru pe Pro¬ 
dus, la Atena, fiind apoi unul dintre conducătorii şcolii din Ale¬ 
xandria. Deşi de formaţie neoplatonică, are un orizont larg, 
fiind deopotrivă matematician, astronom, retor şi filozof. To¬ 
tuşi, reputaţia deosebită de care s-a bucurat nu s-a confirmat 
prin contribuţii mai însemnate. 

S-au păstrat de la el interpretări din Aristotel la Categorii, 
la Despre interpretare şi,parţial, la Analiticele prime; de ase¬ 
menea, la Isagoga lui Porfir. Dar comentariile nu pot proveni 
direct de la el, ci sunt mai degrabă redactări târzii ale celor ce 
l-au ascultat. De altfel, pe manuscrisele lucrărilor ce i se atribuie 
apar uneori indicaţii de autori diferiţi. 

Rămâne un fapt că interpreţii mai târzii la Organon se re¬ 
feră la comentariile lui Ammonius. La fel face şi Simplidus pen¬ 
tru Fizică, precum şi un comentator anonim pentru De caelo. 

Traducerea e făcută după ediţia Academiei din Berlin Com- 
mentaria in Aristotelem Graeca, voi. IV, partea a V-a, editat 
de A. Busse, 1897. 

Am folosit traducerea latină a lui Moerbeke din secolul al 
XlII-lea, despre care facem menţiune în „Cuvânt înainte". 



în rândul cunoscătorilor, tratatul Despre interpreta¬ 
re al lui Aristotel este mult citat, atât din pricina densi¬ 
tăţii problemelor transmise prin el, cât şi prin dificultatea 
legată de expresie. De aceea au fost şi numeroase ches¬ 
tiunile luate în considerare de mulţi exegeţi cu privire la 
el. Dacă însă noi înşine am reuşi să aducem oarecare cla¬ 
ritate în ce priveşte cartea de faţă, atunci, amintindu-ne 
de exegetul divin, maestrul nostru Produs, urmaş al lui 
Platon, cel care pune în joc, la nivelul cel mai ridicat al 
naturii umane, atât capacitatea de interpretare a opiniilor 
celor vechi, cât şi pe cea de apreciere ştiinţifică a naturii 
lucrurilor, va trebui să plătim un larg tribut de recunoş¬ 
tinţă divinului scriitor. 

Drept început al cercetării noastre trebuie să figureze 
indicarea celor cinci puncte de vedere ce se iau de obicei 
în prealabilă consideraţie pentru clarificarea temei de dis¬ 
cutat, vrem să spunem: care este intenţia tratatului De¬ 
spre interpretare ; ce loc are el faţă de celelalte scrieri ale 
operei logice aristotelice; deopotrivă, care e motivul de 
a intitula scrierea „Despre interpretare"; că e vorba de 
o scriere autentică a lui Aristotel; şi, mai presus de toate, 
care e diviziunea în capitole a acestei lucrări. Cât despre 
întrebarea la ce ar putea fi folositoare lucrarea Despre in¬ 
terpretare celui ce intenţionează să filozofeze, un asemenea 
lucru se va dovedi de prisos, prin expunerea intenţiei cărţii. 

Care este deci intenţia aceasta? într-adevăr, un ase¬ 
menea lucru e necesar de determinat înaintea altora, iar 
toate cele ce urmează se leagă de el. Spre a obţine însă 
acest lucru în chip organizat, este necesar să se aminteas¬ 
că de cele discutate în partea introductivă a comentariu¬ 
lui la Categorii , şi anume că opera logică are drept scop 
aflarea demonstraţiei, dar că acesteia îi precedă cunoaş¬ 
terea silogismului ca atare, căreia de asemenea îi precedă 
considerarea rostirilor simple care alcătuiesc silogismul, 
iar acesteia îi precedă surprinderea tuturor cuvintelor sim¬ 
ple rânduite după genuri, cuvinte din care îşi trage obâr¬ 
şia rostirea simplă. Aşadar Aristotel, împărtăşindu-ne în 
cartea Categoriilor tema cuvintelor simple, îşi propune 
să ne transmită, în cartea de faţă, care sunt rostirile sim¬ 
ple, cele efectuate prin legarea cuvintelor simple şi care, 
ca fiind propuse de către cei ce intenţionează să argumen¬ 
teze ceva, în vederea împărtăşirii rostirilor, au fost nu¬ 
mite propoziţii de către cei vechi. Dar, întrucât există cinci 
specii de rostire, cea vocativă, ca de pildă: 

O, fericite Atride... 

(Horn., îl, III, 182 1 ), 

cea imperativă, ca de pildă: 

Du-te şi întoarce-te repede, Iris... 

(Hom,//.,IX, 399), 

cea interogativă, ca de pildă: 

De unde, cine eşti ?... 

(Hom., Od., VI, 238), 

1 Numărul versului aparţine originalului. Textul e redat după 
traducerea lui G. Murnu. 

cea deziderativă [optativă], ca de pildă: 

Dare-ar părintele Zeus... 

(Horn., îl., IV, 288; Od., VI, 311), 

şi pe lângă acestea cea enunţiativă, potrivit căreia indi¬ 
căm ceva despre orice lucru, precum: 

Iar zeii ştiu toate 

(Hora, Od., IV, 379) 

sau „orice suflet e nemuritor" —aşa fiind, nu despre ori¬ 
care vorbire simplă tratează Aristotel în această operă, 
ci numai despre vorbirea enunţiativă. Iar aşa ceva e fi¬ 
resc: căci singură această specie de vorbire indică adevă¬ 
rul, ca şi falsul, iar la aceasta tind demonstraţiile cu privire 
la care s-a întocmit de către filozof întreaga operă logică. 

Stoicii în schimb numesc vorbirea enunţiativă o „axio¬ 
mă" (aserţiune), pe cea deziderativă o numesc „aratică" 
(de rugăminte), pe cea vocativă o numesc apelativă, adău¬ 
gând acestora alte cinci specii de vorbire, raportate la une¬ 
le dintre cele enumerate. Intr-adevăr, ei spun că un fel 
de vorbire este de tipul jurământului: 

Să o ştie cum pământul... 

(Horn., II, V, 184), 

un altul este specificator, ca de pildă „fie această linie 
dreaptă", un altul ipotetic, ca „să presupunem că pămân¬ 
tul este centrul întregii sfere solare", un altul asemenea 
cu axioma, ca de pildă: 

Cum se împodobeşte soarta în cadrul vieţilor... 

(Menandru, frg. 855), 

care toate, susceptibile fiind de falsitate şi adevăr, se pot 
subordona vorbirii enunţiative, jurământul prin cheză¬ 
şia zeului care întregeşte enunţarea, iar vorbirea de tipul 
axiomei cu ajutorul adverbului alăturat. Al cincilea fel de 
vorbire, dincolo de aceasta, pretind ei că este cel dubi¬ 
tativ, ca de pildă: 

Zeul e de faţă. Dar ce-i cu crainicii ? 

(Corn. Att., frg. III, p. 460 — Kock), 

ceea ce în chip evident este întocmai cu vorbirea intero¬ 
gativă, cu excepţia faptului că adaugă motivarea întrebării. 

Pe de altă parte, iarăşi, existând două specii de vorbire 
enunţiativă, una numită categorică, alta ipotetică, iar cea 
categorică semnificând ce anume revine sau nu cuiva ca 
atribut, ca atunci când spunem „Socrate umblă, Socrate 
nu umblă" (căci într-adevăr atribuim lui Socrate umbla¬ 
tul, o dată afirmativ, o dată negativ), în timp ce vorbirea 
ipotetică semnifică prin existenţa cui există ceva sau nu, 
ori prin neexistenţa cui altceva există sau nu, ca atunci 
când spunem „dacă este om, este şi vieţuitor; dacă este 
om, nu este piatră; dacă nu este ziuă, este noapte; dacă 
nu este ziuă, nu este soarele deasupra pământului" — aşa 
fiind, Aristotel ne transmite numai specia categorică a 
vorbirii enunţiative, ca fiind desăvârşită şi folositoare pen¬ 
tru demonstraţii, în timp ce pe cea ipotetică nu o conside¬ 
ră defel demnă de o atenţie deosebită, ca fiind deficitară 
şi necesitând întru totul desăvârşirea ei prin vorbirea ca¬ 
tegorică. Intr-adevăr silogismele ipotetice, luând în chip 
nedemonstrat aşa-numita apodoză sau protază — une¬ 
ori chiar faptul implicaţiei sau al disjuncţiei fiind lipsit 
de temei —, şi-au obţinut prin supoziţie încredinţarea 
pentru ipotezele lor de bază. Aşadar pentru punerea la 

punct a ipotezelor acestora, în cazul că s-ar folosi un alt 
silogism ipotetic, va fi iarăşi nevoie de o punere la punct 
a lui, spre a se obţine încredinţarea cu privire la ipote¬ 
zele din el, iar pentru încredinţarea aceasta una nouă, şi 
astfel la nesfârşit, dacă cineva vrea să confirme ipotezele 
prin ipoteze. Dacă însă urmează ca demonstraţia să se 
producă în chip desăvârşit şi fără lacune, atunci este evi¬ 
dentă nevoia silogismului categoric — a celui lipsit de orice 
ipoteză declarată — care să procure demonstrarea temei 
puse în joc. De aceea numim silogismele categorice pur 
şi simplu silogisme, iar pe cele ipotetice, considerând an¬ 
samblul lor, silogisme prin ipoteză, şi nu le mai numim 
silogisme pur şi simplu, prin faptul că îndeobşte enun¬ 
ţările ipotetice se nasc pe baza celor categorice: ele re¬ 
prezintă fie o consecinţă, fie o disociere a unei propoziţii 
categorice de alta, legându-se între ele sau printr-o aşa-nu- 
mită conjuncţie copulativă, sau printr-una disjunctivă, 
pentru ca enunţul alcătuit din ele să se dovedească uni¬ 
tar. Dar aceste pricini, aşadar, Aristotel se preocupă nu¬ 
mai de specia categorică a vorbirii enunţiative. 

Ca atare intenţia lucrării de faţă, spre a se vorbi pe 
scurt, este de a discuta despre îmbinarea primă a cuvin¬ 
telor simple, aceea care se iveşte potrivit cu specia catego¬ 
rică a vorbirii enunţiative. Spun că e vorba despre prima 
îmbinare, întrucât o îmbinare de cuvinte simple poate 
produce şi silogisme, nu însă prima îmbinare, ci aceea care 
se realizează prin împletirea rostirilor ivite pe baza primei 
îmbinări. De aceea el, luând în considerare aceste rostiri 
simple în ele înseşi, în cadrul lucrării de faţă, le va cerceta 
doar ca fiind enunţări şi nu premise, pe când în Analitice , 
concepându-le drept părţi ale silogismelor, el va socoti 
totodată potrivit să le cerceteze şi ca premise: căci cei 
vechi le numesc premise, ca puse astfel dinainte de către 
cei ce urmăresc să argumenteze ceva pentru discuţie. 

Dar de aici, din cele spuse, ni se vădeşte şi care e locul 
5 v lucrării; căci dacă rostirile simple sunt aşezate la mijloc, 
între cuvintele simple şi silogisme, şi dacă teoria cu pri¬ 
vire la cuvintele simple o dau Categoriile, pe cea despre 
rostirile simple o dă cartea de faţă, iar pe cea despre si¬ 
logisme o dau Analiticele, atunci este evident că lucrarea 
de faţă îşi are locul la mijloc, între Categorii şi Analitice, 
succedând primelor şi precedând pe celelalte ca şi tot res¬ 
tul scrierilor privitoare la opera logică. 

Faptul că lucrarea de faţă este folositoare pentru aceas¬ 
tă operă logică, după cum cea din urmă e pentru întreaga 
filozofie, reiese limpede din cele spuse. 

Pe deasupra, cercetând care e justificarea titlului cărţii, 
vom spune cu ce sens al cuvântului „interpretare" a in¬ 
titulat Aristotel cartea sa Despre interpretare ; căci n-a fă¬ 
cut-o ca Demetrios — care scriind o carte cu privire la 
forma de proză a operelor a intitulat şi el cartea lui De¬ 
spre interpretare — socotind că ar fi cazul să numească 
interpretare aspectul de proză, ca şi cum ar fi vorba de 
aceasta în lucrarea de faţă. Trebuie deci spus că sufletul 
nostru are două grupe de facultăţi, pe cele de cunoaştere 
şi pe cele de vieţuire, numite şi deziderative (calific fa¬ 
cultăţi de cunoaştere pe cele prin care cunoaştem orice 
realitate, de pildă intelectul, gândirea, judecata, imagina¬ 
ţia, sensibilitatea, iar deziderative pe cele prin care nă- 
zuim către ce e bun pentru noi, printre realităţi sau printre 
6^ cele judecate aşa, ca facultatea voinţei, cea a alegerii, iras- 
cibilitatea şi dorinţa), iar cele patru soiuri de rostire, în 
afara celui enunţiativ, izvorăsc din facultăţile deziderati¬ 
ve (sufletul neactivând aici el însuşi ca atare, ci fiind făcut 
să tindă spre altceva ce pare să contribuie la realizarea 
dorinţei, şi stând să cerceteze fie raţiunea lui, aşa cum se 
întâmplă în cazul rostirii aşa-zise interogative, fie cerce¬ 
tând lucrul, iar dacă e vorba de lucru, uneori urmărind 

să se întâmple acel lucru asupra căruia poartă vorbirea, 
ca în cazul celei vocative, alteori dorind să se întâmple 
ceva prin acel lucru, iar aceasta fie ca izvorând de la unul 
mai puternic, ca în cazul rugăciunii, fie ca de la unul mai 
slab, ca în cazul a ceea ce se numeşte în general poruncă). 
Aşa fiind, numai modul enunţiativ ţine de facultăţile de 
cunoaştere, iar el este cel care indică cunoaşterea lucru¬ 
rilor, adevărată ori părelnică, ivită în noi. De aceea sin¬ 
gur acest fel de a vorbi e susceptibil de adevăr sau falsitate, 
pe când dintre celelalte nici unul. O asemenea specie a 
rostirii, cea enunţiativă, va fi socotită de Aristotel demnă 
de numit „interpretare", ca interpretând cunoaşterea ob¬ 
ţinută de suflet. De vreme ce deci — aşa cum o va spune 
şi el în introducerea acestei cărţi — există şi alte feluri de 
a vorbi decât cel enunţiativ (căci şi rugăciunea, spune el, 
este un fel de a vorbi), dar acum e luat în considerare cel 
enunţiativ, cartea a fost intitulată de el Despre interpre¬ 
tare •, ceea ce nu se deosebeşte defel de titlul: despre vor¬ 
birea enunţiativă. 

In ce priveşte autenticitatea cărţii filozofului, nimeni 
dintre cei care s-au ocupat cu scrierile lui Aristotel nu a 
tăgăduit-o, luând în considerare caracterul veridic al ex¬ 
punerii şi rânduirea ştiinţifică, familiară filozofului, a pro¬ 
blemelor transmise în carte, ca şi prin acordul cu celelalte 
opere ale autorului — în afară de Andronicos din Rhodos, 
al unsprezecelea succesor al lui Aristotel, care, înregis¬ 
trând faptul că filozoful spune, în introducerea cărţii, cum 
că gândurile sunt înrâuriri ale sufletului şi că adaugă „aşa 
cum s-a vorbit despre acestea în lucrarea Despre suflet“, 
şi care negăsind locul anume din Despre suflet unde fi¬ 
lozoful să fi numit gândurile înrâuriri ale sufletului, a so¬ 
cotit necesar să spună că dintre cele două lucrări ale lui 
Aristotel, cea de faţă şi Despre suflet, una trebuie să nu 
fie autentică, şi a conchis că e cazul s-o respingă pe cea 

de faţă, iar nu pe cealaltă. Trebuie însă ştiut că adesea în 
lucrarea Despre suflet întâlnim denumirea imaginaţiei 
drept „intelect pasiv“, la filozof; intelect în măsura în care 
posedă înăuntru cunoscutul şi se deosebeşte ca atare de 
senzaţie, întrucât cele pe care senzaţia le cunoaşte ca ex¬ 
terioare, ea având întru totul nevoie de prezenţa lor spre 
a putea fi în act cu privire la ele, pe acelea, cu întipăriri- 
le lor, imaginaţia le posedă şi le prelucrează în ea însăşi, 
pe baza senzaţiilor, neavând nevoie de cele exterioare şi 
putând să le înfăţişeze, ceea ce face că şi în somn, atunci 
când senzaţiile rămân inactive, suntem activi prin ima¬ 
ginaţie; iar pasiv îl numeşte pentru că [intelectul acesta] 
7 r cunoaşte orice printr-o anumită participaţie şi distanţare, 
întrucât îşi are despărţite de corp atât natura, cât şi acti¬ 
vitatea şi reprezintă un fel de principiu pentru senzaţie. 
Prin urmare Aristotel, arătând în lucrarea Despre suflet 
că, fără acest intelect pasiv, sufletul nostru nu gândeşte 
nimic din cele aflate în el, din această pricină spune: „Nu 
ne-o amintim însă, întrucât intelectul acesta e neînrâu¬ 
rit, pe când intelectul înrâurit este pieritor, iar fără de el 
nu se gândeşte nimic“; şi mai departe: „Aşadar speciile 
sunt gândite de facultatea intelectivă în obiectele imagi¬ 
naţiei" ; şi apoi: „Ce va deosebi primele gânduri de ima¬ 
gini ? Sau nu sunt imagini nici celelalte, dar nu pot fi fără 
imagini ?“, iar aşa fiind, el face vădit că şi în rândurile de 
acolo numeşte gândurile înrâuriri ale sufletului. El pare 
însă a extinde şi mai larg, asupra tuturor activităţilor su¬ 
fletului, denumirea de înrâurire: încape o întrebare, spune 
el în acel loc, cu privire la înrâuririle sufletului, dacă toate 
sunt comune şi corpului ce-1 posedă, sau există vreuna 
proprie sufletului însuşi, iar cântărind chestiunea ridicată, 
adaugă: „Se pare însă că, în majoritatea cazurilor, nimic 
nu suferă sau nu produce fără corp ceva, ca de pildă mâ¬ 
nia, curajul, dorinţa şi în genere simţămintele. Dar prin 

excelenţă ne apare drept proprie [sufletului] gândirea; iar 
dacă şi aceasta e o formă de imaginaţie, sau dacă nu e fără 
imaginaţie, înseamnă că n-ar putea fi nici ea fără de corp.“ 
De altfel înainte de acestea, în introducerea lucrării amin¬ 
tite, spusese: „întreprindem cercetarea spre a vedea şi cu¬ 
noaşte atât natura, cât şi firea sufletului, apoi câte se 
întâmplă cu privire la el, dintre care unele par să fie în¬ 
râuriri proprii sufletului, pe când altele revin în comun 
datorită lui, şi vieţuitoarelor.“ Prin acestea el face vădit 
că şi în ce priveşte partea intelectivă a sufletului nostru 
raţional, chiar dacă ea ar lucra independent de imagina¬ 
ţie, el nu şovăie s-o numească înrâurire, fireşte nu pe baza 
gândului de care a fost vorba, ci prin faptul că în timp 
preexistă, în cazul fiecărei activităţi a sufletului, o forţă 
activă asupra-i, în speţă acţiunea naturii desăvârşite asu¬ 
pra a ce este nedesăvârşit, spre a se deosebi activitatea in¬ 
telectului numit desăvârşit şi ce posedă prin fire activitatea 
corespunzătoare, ca fiind lipsit de înrâurire, fără de ames¬ 
tec şi separat de întreg corpul. Pe acest intelect ni-1 în¬ 
făţişează el aici, deosebindu-1 de cel numit în chip specific 
pasiv, ca şi de imaginaţie, de care, cum spuneam, acesta 
nu se deosebeşte. De aceea, cercetând pentru ce avem parte 
de amintire, el spune că, în timp ce o latură a sufletului, 
pe baza căreia fiinţăm, este lipsită de înrâurire, intelec¬ 
tul pasiv este pieritor, iar faptul că gândirea noastră este 
împletită cu acest intelect pieritor îl indică filozoful drept 
cauză a uitării. în concluzie, nu pe drept a presupus An- 
dronicos că lucrarea aceasta a filozofului n-ar fi autentică. 

Ne rămâne acum, în cadrul temelor propuse la înce¬ 
put, să redăm diviziunea lucrării de faţă în capitole. îm¬ 
părţită fiind de el însuşi în chip evident în patru secţiuni, 
prima secţiune poartă asupra principiilor vorbirii enun¬ 
ţiative. Numesc principii ale vorbirii enunţiative cele ce 
contribuie la teoria acesteia, aşa cum s-ar numi principii 

8 r ale geometriei definiţiile, postulatele şi aşa-zisele noţiuni 
comune, pe care Aristotel, în Categorii , a socotit potri¬ 
vit să le califice elemente ale figurilor. De vreme ce deci, 
în teoria propoziţiilor, va vorbi despre substantiv, verb, 
despre afirmaţie, negaţie, enunţare şi contradicţie, este fi¬ 
resc ca, înainte de a spune ceva despre propoziţii, să ne 
transmită ce înseamnă fiecare dintre aceste denumiri. Căci 
într-adevăr era cazul să le facă mai întâi pe acestea cu¬ 
noscute începătorilor, punându-le astfel în lumină, în ve¬ 
derea învăţăturii propuse. Aşadar acesta este primul capitol 
al lucrării, cel care tratează despre principiile amintite ale 
vorbirii denumite enunţiative. Celelalte trei capitole ce 
urmează ne înfăţişează apoi propoziţiile ele înseşi. Nu¬ 
mai că, de vreme ce unele dintre propoziţii se alcătuiesc 
doar din două cuvinte simple combinate între ele, anu¬ 
me din subiect şi predicat, ca atunci când spun „Socrate 
umblă" (căci aici Socrate e denumit, ca termen, subiect, 
pe când „umblă" e predicat, dat fiind că în orice vorbire 
enunţiativă o parte priveşte pe cel despre care se vorbeşte, 
cealaltă ce se spune despre el, iar cel despre care se vor¬ 
beşte, cum este aici Socrate, se numeşte subiect, ca pri¬ 
mind enunţările despre el, în timp ce lucrul ce se spune 
despre el, cum este aici „umblă", e predicat, ca fiind ceea 
ce e rostit şi enunţat despre acela), de vreme ce, aşa cum 
spuneam, unele dintre propoziţii se alcătuiesc numai din 
subiect şi predicat, pe când altele au şi adaosul al treilea 
predicativ, ca atunci când spun „Socrate este drept" (căci 
8 v aci subiectul este Socrate, pe când predicatul este 
„drept" iar adaosul al treilea predicativ, particula „este"), 
şi de vreme ce, în plus de acestea, există propoziţii care 
au în ele şi indicaţia modului cum revine predicatul su¬ 
biectului, de pildă în chip necesar, imposibil, contingent, 
în chip potrivit, evident, legitim, ca atunci când spun „So¬ 
crate poate să fie muzician" sau „Socrate explică în chip 

limpede“, iar mai mulţi termeni decât aceştia îmbinaţi în 
vederea producerii unei singure propoziţii nu sunt po¬ 
sibil de conceput — aşa fiind, capitolul al doilea al lucrării 
ne înfăţişează propoziţiile cele mai simple şi va purta asu¬ 
pra propoziţiei sau enunţării pe bază de subiect şi pre¬ 
dicat; capitolul al treilea va privi pe cele cu o compunere 
mai complexă, prin alăturarea adaosului predicativ, şi el 
va purta asupra propoziţiei sau a enunţării pe bază de su¬ 
biect, predicat şi adaosul al treilea predicativ; pe când ca¬ 
pitolul al patrulea va privi propoziţiile după modalitate. 
In felul acesta trecând prin toate soiurile de propoziţii 
şi cutezând să afirme că nu sunt mai multe contradicţii 
decât cele înfăţişate, Aristotel pune capăt lucrării. Insă 
alături de această încheiere a cărţii, va fi pusă în joc o pro¬ 
blemă, potrivită şi ea pentru doctrina în chestiune. 

Acestea fiind dinainte stabilite, este momentul să tre¬ 
cem la explicarea textului, a cărui concentraţie şi desfăşu¬ 
rare bogată în sensuri şi subtilă, cu denaturarea uneori a 
întregului gând din cauza câte unei mici variaţii de text, 
multe dintre copii suferind de acest neajuns — ne-au fă¬ 
cut, în cele de mai jos, să urmărim pentru interpretare 
copia care ne-a părut mai exactă. 

16 a 1. Mai întâi trebuie stabilit ce este un nume şi ce 
este un verb. 

Ii revine acum lui Aristotel, aşa cum am spus, să în¬ 
făţişeze doctrina vorbirii enunţiative. De vreme ce orice 
enunţare se naşte din substantive şi verbe, ca atunci când 
spun „Socrate umblă“, trebuie ca elementele mai simple 
să fie cunoscute peste tot înaintea celor alcătuite din ele 
iar de aceea începutul potrivit al lucrării îl face teoria exis¬ 
tenţei numelui şi verbului. „Stabilit“ este luat acum în loc 
de „definit“, primul având şi alte înţelesuri, dar aici în¬ 
semnând, cum spuneam, definiţia. Faptul că a stabili e 

rostit în mai multe feluri este evident: de pildă adesea nu¬ 
mim şi ipotezele lucruri stabilite, ca atunci când spunem: 
„să presupunem că teatrul cuprinde atâta mulţime", „să 
presupunem că are o mărime de zece coţi", sau „dacă ai 
domni, ce ai face oare ?“ Pe de altă parte numim teze sta¬ 
bilite şi presupunerile neobişnuite ale cunoscătorilor fi¬ 
lozofici într-o materie, ca de pildă că „toate se mişcă şi 
nimic dintre realităţi n-are parte de repaus", aşa cum spu¬ 
nea Heraclit, sau că „fiinţa este una", aşa cum i se părea 
lui Parmenide. Mai numim teze stabilite si convenţiile, 
aşa cum spunem că amânăm facerea unei convenţii. Insă 
şi formele adverbiale ce stabilesc ceva sunt numite de unii 
9 v instituiri, ca de pildă: „de luat în căsătorie", „de navigat". 
Pe deasupra, numim teze stabilite şi definiţiile, ca pre¬ 
alabile demonstraţiilor; căci dacă demonstraţiile se ob¬ 
ţin pe baza celor ce revin lucrurilor potrivit cu esenţa lor, 
iar esenţa fiecăreia din realităţi este indicată de definiţii, 
atunci este firesc ca definiţiile să stea înaintea demonstra¬ 
ţiilor. Ba încă în sens mai general Aristotel socoteşte că 
trebuie să numească pur şi simplu lucruri stabilite toate 
principiile nemijlocite ale demonstraţiilor, de rangul axio¬ 
melor, ca de pildă definiţiile, cum s-a spus, precum şi pos¬ 
tulatele şi ipotezele, ele având nevoie de demonstraţie, 
dar luate fiind fără de aceasta, aşa cum precizează el lim¬ 
pede în cartea primă a Demonstraţiilor. In atâtea feluri 
sau chiar în mai multe este rostit „a stabili"; dar acum 
Aristotel se foloseşte de expresia în loc de „a defini", aşa 
cum o dovedeşte, adăugând pe „ce înseamnă nume şi ce 
înseamnă verb" — expresia de „ce înseamnă" reprezen¬ 
tând cât se poate de limpede definiţia. 

Cineva ar putea fi nedumerit în legătură cu pricina 
pentru care, după ce în întreaga carte a Categoriilor s-a 
preocupat despre cuvintele simple, el îşi propune aici din 
nou să vorbească despre nume şi verb, care amândouă 

sunt în chip evident cuvinte simple. Faţă de aceasta este 
de spus că simplul cuvânt, numele, verbul, expresia, spusa 
şi termenul sunt aceleaşi unele faţă de altele, în ce priveş¬ 
te obiectul, numai prin funcţie sunt diferite, aşa cum se lO r 
întâmplă în cazul seminţei şi al fructului, sau cu urcuşul 
şi coborâşul. Atunci când considerăm, într-adevăr, cu¬ 
vintele simple ca semnificând lucrurile pentru care au fost 
stabilite, denumim numai acest aspect prin „cuvinte sim¬ 
ple", nedeosebindu-le pe ele astfel ca nume şi verbe; 
atunci însă când considerăm un dublu aspect în ele şi gă¬ 
sim pe unele rânduite cu articole lângă ele, pe altele nu, 
sau pe unele semnificând în plus timpul, pe altele nu, 
atunci le deosebim pe unele de altele, iar pe cele alătura¬ 
te articolelor şi care nu adaugă o semnificaţie de timp so¬ 
cotim potrivit a le numi „nume", pe când pe cele ce nu 
se pot alătura articolelor dar pot fi rostite după indicaţii 
de timp le numim „verbe". Tot astfel atunci când luăm 
fiecare din aceste cuvinte, nu cum este în sine, ci ca parte 
a unei afirmaţii sau negaţii, socotim potrivit să-l numim 
spusă, asa cum ne învaţă Aristotel lămurit în cele ce ur¬ 
mează. Insă atunci când le cercetăm ca luate în silogism, 
le numim termeni, cum va spune el în introducerea la 
Analitice. Şi la fel numea termeni cuvintele simple şi Pla- 
ton, în cartea a noua a Legilor ; el spune într-adevăr că 
unii dintre termeni se combină între ei, poziţia lor fiind 
nemijlocită, ca de pildă „cald" şi „non-cald"; alţii au o 
zonă intermediară, cei anume care posedă un interme¬ 
diar, ca de pildă „cald" şi „rece", sau „voluntar" şi „in¬ 
voluntar". Cu privire la aceştia din urmă raţiunea are un 
intermediar, anume neajunsul născut dintr-o pornire pa¬ 
sională, care nu e cu adevărat voluntară, dar nici invo¬ 
luntară. Insă întrucât, chiar dacă potrivit cu obiectul e 
tot una să se spună nume, verb ori alt cuvânt, potrivit cu 
funcţia menţionată acestea diferă între ele, şi întrucât car¬ 
tea despre Categorii a tratat numai asupra cuvintelor 10 V 

simple, nepreocupându-se de deosebirea numelor faţă de 
verbe, deosebire care e foarte necesară în teoria rostirii 
enunţiative (căci prin această funcţie deosebim termenii 
subiect, în enunţări, de cei predicat), din aceste pricini 
şi întreprinde el acum teoria despre nume şi verbe, ca pu¬ 
tând fi cât se poate de potrivită lucrării de faţă. 

De ce însă — ar putea spune cineva — mai numeroa¬ 
se fiind aşa-numitele părţi de cuvânt ale grămăticilor, 
Aristotel ne înfăţişează acum doar pe acestea, numele şi 
verbul ? Pentru că, vom spune, acestea singure, spre de¬ 
osebire de celelalte toate, pot să alcătuiască rostirea enun¬ 
ţiativă, ca de pildă când spunem „omul însănătoşeşte". 
Aşadar Aristotel îşi face cercetarea aici doar despre aces¬ 
tea, care în chip necesar sunt cuprinse în orice rostire 
enunţiativă şi care sunt îndestulătoare pentru produce¬ 
rea enunţării simple. 

Merită să fie ştiut cum că, dintre bine cunoscutele opt 
părţi de vorbire, unele semnifică anumite naturi, fie pur 
şi simplu a persoanelor, activităţilor, stărilor, fie a unei 
combinaţii de-a lor, cum fac numele şi pronumele, ver¬ 
bul şi participiul, care sunt şi singurele capabile să pro¬ 
ducă rostirea enunţiativă, ca atunci când spunem „Socrate 
umblă", sau „eu umblu", sau „cel ce aleargă înaintează", 
r sau „Socrate este în alergare", unul fiind luat drept su¬ 
biect iar altul drept predicat; altele nu înseamnă astfel de 
lucruri, ci indică o anumită relaţie a predicatului cu su¬ 
biectul, aşa cum fac cele mai multe dintre adverbe. Căci 
ele indică fie felul cum revine predicatul subiectului, fie 
momentul, locul, fie de câte ori, făcând-o în chip deter¬ 
minat sau nedeterminat; fie în ce ordine stă ceva faţă de 
altceva, ca de pildă că acesta aleargă în urma celuilalt, sau 
locuieşte altundeva decât aici, sau că e apropiat de ceva, 
ori mai mult sau mai puţin decât ceva; fie că revine stă¬ 
ruitor cuiva; fie chiar indică felul cum socotim noi că 

revine sau nu revine cuiva acel lucru, că o facem prin pre¬ 
supunere sau prin asigurare; fie indică ce atitudine luăm 
faţă de un lucru despre care dăm lămuriri, că o facem de¬ 
preciativ, admirativ sau întărind enunţarea prin mărtu¬ 
ria cuiva mai de autoritate; fie că ne este de folos nouă 
să desprindem predicatul indicându-1, ca în cazul adver¬ 
belor numite pozitive; fie proclamându-ne printr-o ex¬ 
clamaţie dispoziţia sufletului caracterizată potrivit cu 
însuşi binele suprem, ca în cazul adverbelor ce indică en¬ 
tuziasmul, pentru cei cuprinşi de o stare de fericire; fie 
indică enunţarea rostită de alţii, apropiaţi nouă prin con¬ 
simţământ sau depărtaţi prin tăgadă sau negaţie. Spun că 
indică felul de atribuire al adverbelor, care înseamnă atât 
mijlocul, cât şi calitatea, ca de pildă „Socrate discută bine“, 
„Melanthios a lovit pe Ulise cu piciorul" „albinele zboa¬ 
ră în roi“, şi adverbele care arată că sunt laolaltă cei de¬ 
spre care e vorba, sau că nu le revine laolaltă predicatul, 
ca de pildă „s-au ivit grămadă duşmanii, sau în chip izo¬ 
lat" (sunt şi acestea un fel de calităţi, căci concentrarea 
şi dispersarea privesc calitatea). Cât despre cele rămase 
din rândul adverbelor enumerate, nu e cazul să adăugăm 
ceva; căci sunt evidente chiar pentru cei în stare să cu¬ 
noască doar sumar lucrurile indicate cu privire la fieca¬ 
re. Aşadar adverbele, aşa cum spuneam, indicând o relaţie 
anumită a predicatului faţă de subiect, contribuie cu ceva, 
după câte se dovedeşte, la producerea unor astfel de enun¬ 
ţări; în rest adverbele semnifică şi ele ceva, dar nu ceva 
necesar pentru enunţare, ci pentru alte feluri de vorbiri, 
aşa cum adverbele ce semnifică rugămintea contribuie la 
vorbirea implorativă, cele ce arată o interdicţie sau un în¬ 
demn, la vorbirea imperativă, cele de întrebare, la vor¬ 
birea interogativă. Cât despre părţile de vorbire în afara 
celor de mai sus, ele sunt cu totul fără semnificaţie prin 
ele înseşi, cum sunt articolul, prepoziţia şi conjuncţia. 



182 


AMMONIUS 


Pe toate cele ce semnifică aşadar firi, persoane, acti¬ 
vităţi, stări, ca şi anumite combinaţii ale persoanelor cu 
activitatea sau starea, Aristotel le divide în nume şi ver¬ 
be, pe acestea din urmă, care sunt rostite în legătură cu 
timpul sau sunt predicate în propoziţii, numindu-le ver¬ 
be propriu-zise, iar pe cele rostite fără indicaţie de timp 
sau îndeplinind funcţia de subiecte, nume. Cât despre cele 
ce nu sunt luate în locul nici unuia din acestea două, chiar 
dacă altminteri se adaugă şi ele propoziţiilor, anume fap¬ 
tul că un lucru revine sau nu revine cuiva, ori când re- 
I2 r vine, cum sau de câte ori revine predicatul subiectului, 
ca şi cele care indică vreo altă relaţie între ele, pe acestea 
în chip propriu nu le socotim demne de numit părţi ale 
vorbirii. Căci aşa cum corabia are drept părţi principa¬ 
le scândurile, pe când cuiele, frânghiile şi smoala repre¬ 
zintă legături ale lor în vederea unificării întregului, tot 
astfel, chiar dacă pentru vorbire conjuncţiile, articolele, 
prepoziţiile şi înseşi adverbele îndeplinesc funcţia unor 
legături oarecare, ele nu ar putea fi numite pe drept părţi, 
întrucât nu sunt capabile, împreunate fiind ele singure, 
să producă o vorbire împlinită. Prin urmare acestea nu 
sunt părţi ale vorbirii, ci părţi ale exprimării, faţă de care 
vorbirea însăşi este o parte, aşa cum spune Aristotel în 
scrierea Poeticii , iar ele sunt folositoare pentru felul spe¬ 
cific al împreunării şi organizării părţilor de vorbire, la 
fel cum şi legătura e folositoare spre a aduce unitate ce¬ 
lor ce se leagă şi cleiul pentru cele pe care le face aderen¬ 
te, fără ca ele să fie părţi ale celor legate sau lipite; aşa nu 
sunt părţi ale vorbirii nici conjuncţiile, articolele, prepo¬ 
ziţiile şi adverbele. 

Rostirea diferă însă de expresie, prin aceea că prima 
este cu precădere împlinirea cuvintelor ce semnifică lu¬ 
crurile, pe când cealaltă este doar a celor luate în chip sim¬ 
plu, pentru folosinţa limbii. întâlnim diferenţa dintre 

rostire şi expresie înfăţişată chiar de Platon, în cartea a 
treia a Republicii, unde el spune: „cele privitoare la ros¬ 
tire se pot încheia aici, urmând acum să cercetăm expre¬ 
sia, iar cele ce trebuie exprimate şi felul cum trebuie ele 
exprimate va fi cercetat cu de-amănuntul de noi“. De aici 
este evident că el numeşte rostirea gândire, pe când ex¬ 
presia e înfăţişarea [simplă], fie că prima se produce prin 
părţi neapărat necesare, care sunt numele şi verbul, po¬ 
trivit ei fiind luată în consideraţie vorbirea rostită şi nu- I2 v 
mită la propriu aşa, fie că sunt luate şi celelalte părţi ale 
vorbirii în sens mai general, aceasta înseamnă ale inter¬ 
pretării ce ţinteşte frumosul şi o anumită organizare a ros¬ 
tirilor. 

Cercetătorului aşadar i se poate părea, pornind de la 
Alexandru din Afrodisia, că şi adverbele sunt nume, pre¬ 
cum şi pronumele sau aşa-numitul de către grămătici 
„apelativ“. Dar această părere nu se dovedeşte îndreptă¬ 
ţită, fiindcă unele dintre adverbe nu pot fi presupuse a 
reprezenta nume, de pildă cele ce privesc consimţirea, sau 
negaţia, sau refuzul, sau cele puse înaintea jurămintelor, 
precum şi multe altele; iar unele, prin faptul că sunt puse 
în joc de anumite nume, au părut autorului aceluia să aibă 
aceeaşi tărie ca numele, ca de pildă, în chip frumos şi în 
chip limpede, de la frumos şi limpede, aşa cum şi just vine 
de la justiţie. Dacă însă lucrul ar sta aşa, atunci ar trebui 
să calificăm drept verbe, iar nu drept nume, expresii ca 
„de căsătorit", „de navigat", ele provenind de la: trebuie 
să se căsătorească, sau: trebuie să navigheze. 

Nu este aşadar potrivit a califica pe acestea drept verbe 
sau pe primele drept nume, de vreme ce nu e posibil ca 
ele să fie subiecte, nici să fie enunţate în propoziţii, stări 
în care se află în chip necesar atât numele, cât şi verbul. 
Cuvântul „limpede" îl poţi găsi ca predicat în rostirea 
„această parte din Despre interpretare este limpede", dar l3 r 

pe „în chip limpede" nu-1 vei găsi, şi nici pentru un pre¬ 
dicat compus din acest adverb şi verbul despre care se 
spune „în chip limpede" nu va fi loc ca de pildă „el ex¬ 
plică în chip limpede", cum se întâmplă în cazul lui „om 
mort" şi „drahmă falsificată". Căci ar trebui ca negaţi¬ 
ile unor astfel de afirmaţii să se producă în acelaşi fel cu 
propoziţiile ce au un predicat simplu, aşa cum se întâm¬ 
plă în cazul predicatelor ce sunt efectiv compuse: într-a- 
devăr la fel cum pentru „cel stins din viaţă este om" 
negaţia afirmaţiei sună: „cel stins nu este om", iar pen¬ 
tru „cel stins e cadavru" negaţia „cel stins nu e cadavru", 
tot aşa şi pentru „cadavrul stins este om" negaţia ar fi: 
„cadavrul stins nu este om". Insă în cazul propoziţiilor 
modale, negaţiile se produc cu necesitate într-altfel decât 
în cazul propoziţiilor nemodale. Căci negaţia afirmaţiei 
„Socrate umblă" este „Socrate nu umblă", pe când cea a 
lui „e posibil ca Socrate să umble" nu este „e posibil ca 
Socrate să nu umble" ci „nu e posibil ca Socrate să um¬ 
ble", aşa cum ne-o va arăta Aristotel, cât se poate de lă¬ 
murit, în secţiunea ultimă a acestei cărţi. 

De aceea el spune peste tot că rostirea enunţiativă se 
alcătuieşte din nume şi verb şi o rezolvă în acestea, con¬ 
siderând că trebuie să le numească numai pe acestea părţi 
principale ale vorbirii; iar formele lui „a fi" şi „a nu fi" 
se enunţă câteodată nemijlocit despre ceva, în care caz 
ele devin părţi ale propoziţiilor, ca în „Socrate este", „So¬ 
crate nu este", nu mai puţin ca subiectele, pe când fiind 
luate în propoziţii cu adaos predicativ sau în formaţiile 
modale, se adaugă părţilor propoziţiei sau se deosebesc, 
şi rămân ceva de acest soi în spuse — aşa cum vom afla 
13 V în introducerea Analiticelor. Astfel că o parte a enunţării 
trebuie să fie sau nume întru totul sau verb, însă verbul 
nu este întru totul parte a propoziţiei, el trebuind să fie 
specificat, atunci când nu enunţă de la sine o acţiune, o 

stare sau pur şi simplu existenţa ori inexistenţa subiec¬ 
tului, ci când este luat în vederea acordului dintre pre¬ 
dicat şi subiect. Faptul că afirmăm pe drept acestea este 
evident din însăşi împrejurarea că toate celelalte părţi de 
cuvânt se rostesc cu privire la nume şi la verb. Astfel pro¬ 
numele este calificat drept nume, deşi nu exprimă anu¬ 
mite naturi, ci pur şi simplu persoane, iar participiul ca 
împărtăşindu-se de la ambele, vreau să spun atât de la 
nume, cât şi de la verb, cu toate că el înclină mai mult 
spre specificul verbelor, ca indicând situaţii temporale, 
pe când articolul ca depinzând de nume şi avându-şi ra¬ 
portarea la ele. Cât despre prepoziţie, adverb sau con¬ 
juncţie, ce trebuie să spunem ? Dintre acestea, prima e 
calificată drept rânduindu-se deopotrivă înaintea substan¬ 
tivelor şi [în limba greacă] a verbelor, al doilea drept îm- 
pletindu-se cu verbul spre a-i arăta felul, iar conjuncţia 
ca legând vorbirile continue. S-ar putea crede, după unele 
locuri, că Aristotel admite părerea cum că toate în gene¬ 
ral sunt de numit părţi ale vorbirii, dat fiind că, în cele ce 
urmează, va spune că unele dintre părţile vorbirii sem¬ 
nifică realităţi anumite, altele sunt lipsite de semnificaţie; 
dacă nu cumva vreo exegeză a acestei aserţiuni ne va da 
ceva mai potrivit, care să nu fie în contradicţie cu cele 
spuse acum. 

p. 16 a 1. Apoi ce sunt o negaţie, o afirmaţie, o enun¬ 
ţare şi o rostire. 

Este evident atât faptul că sunt trei modurile princi¬ 
pale de diviziune, anume diviziunea genului în specii, a 
întregului în părţi şi a cuvântului omonim în diferitele 
lui sensuri, după cum e evident şi că enunţarea se divide 
în afirmaţie şi negaţie. Intr-adevăr spunem despre enun¬ 
ţare că este uneori afirmativă, alteori negativă. Se cerce¬ 
tează însă, de către interpreţii lui Aristotel, în ce fel se 

divide enunţarea în afirmaţie şi negaţie. Unii au ales să 
spună că diviziunea este ca a cuvântului omonim în înţe¬ 
lesurile lui diferite, cum declară Alexandru din Afrodi- 
sia, pe când alţii susţin că este ca a genului în specii, cum 
spune filozoful Porfir; căci nici unul n-a îndrăznit să de¬ 
clare că diviziunea aceasta este ca a întregului în părţi, 
de vreme ce nu pare a fi vorba nici de un întreg divizat 
în părţi de acelaşi fel (diferenţa dintre afirmaţie şi nega¬ 
ţie fiind mare), nici în părţi deosebite; într-adevăr una 
dintre părţi nu ar putea fi calificată cu numele întregu¬ 
lui. Vom arăta adevărul în ce priveşte acestea — cum o 
confirmă părerea filozofului Porfir — pe măsură ce îna¬ 
intăm în expunere şi explicăm definiţiile redate de Aris- 
totel asupra lor. 

Acum însă se cuvine să spunem mai întâi că expresia 
trebuie stabilit , ceea ce însemna „a defini", trebuie luată 
în general şi în cazul celor spuse: „apoi trebuie stabilit 
ce sunt negaţia, afirmaţia, enunţarea şi rostirea", iar în 
afară de aceasta, întrucât el afirmă, despre cele patru for¬ 
me enumerate, cum că trebuie definite după nume şi verb 
dat fiind că tema propusă este, aşa cum spuneam, înfă- 
14 v ţişarea tipului asertoric al rostirii enunţiative, iar acesta 
este în întregime fie afirmativ, fie negativ — era necesar 
deopotrivă ca el să trateze despre afirmaţie şi negaţie, aşa¬ 
dar şi despre genul lor comun, enunţarea. De vreme ce 
însă enunţarea este una din speciile de rostire şi trebuia 
să fie adoptată rostirea în definiţia enunţării, întrucât toate 
genurile contribuie la definiţiile speciilor respective, şi de 
vreme ce trebuie să fie mai cunoscute cele adoptate pen¬ 
tru o teorie oarecare, decât cele ce se învederează prin 
ele înseşi, din acest motiv Aristotel a socotit că este ne¬ 
cesară şi teoria rostirii ca trebuind să fie luată în consi¬ 
deraţie înainte de enunţare. Dacă cineva însă ar avea 
nedumeriri, cum se face că nu se discută în prealabil şi 

genul rostirii, anume vorbirea în cuvinte, socotind că me¬ 
rita să fie menţionat din acelaşi motiv, ca necesar şi el pen¬ 
tru lămurirea definiţiei, atunci trebuie spus că, sub raportul 
naturii, era fireşte potrivit să se trateze despre cuvânt, 
deoarece acesta este un produs al naturii singure, cum sunt 
vederea şi auzul (căci de la natură cuvântăm), iar rosti¬ 
rea şi enunţarea, precum şi speciile ei, afirmaţia şi nega¬ 
ţia, sunt într-adevăr cuvinte, dar capătă în plus modelarea 
pe baza gândirii noastre şi rostirea e de un fel sau altul. 
De aceea le şi este rezervată lor o operă dincolo de cele 
fizice, aşa-numita logică, cuvântul nefiind pur şi simplu 
un gen al rostirii, cum socotesc unii. Căci nu era posibil 
ca în timp ce genul este natural, specia să nu fie naturală, 
dar dacă trebuie spus despre cuvântul simplu că este gen 
al cuvântului din cadrul rostirii, totuşi vom preciza că faţă 
de rostire în general se ia cuvântul în ordine materială, 
ceea ce însuşi Aristotel arată, în cartea a cincea a lucrării 
Despre naşterea vieţuitoarelor , cercetând diferenţele din¬ 
tre vieţuitoare pe bază de sunet, dar nu că se întâmplă să 
fie şi gen, aşa cum va fi mai lămurit în cele ce urmează. 
Cât despre cine se întreabă care este atunci genul rostirii, 
trebuie să-i fie amintită diviziunea făcută în Categorii cu 
privire la mărime. 

Trebuie observat că, în cele două forme enumerate, 
Aristotel face începutul de la cele mai incomplete, el ur¬ 
când înspre cele mai desăvârşite, şi de la modurile mai 
particulare la cele mai universale. Intr-advăr e mai desă¬ 
vârşită afirmaţia decât negaţia, fiindcă semnifică existenţa, 
pe când negaţia indică non-existenţa, iar enunţarea e mai 
desăvârşită decât afirmaţia, ca fiind genul ei, aşa cum spu¬ 
neam, şi rostirea decât enunţarea, de vreme ce aceasta din 
urmă este una din cele cinci specii de rostire, respectiv 
cea enunţiativă. Ordinea enumerării menţionate este fă¬ 
cută prin raport la noi, cei care în chip natural trecem de 

la cele mai neînsemnate lucruri la cele dominante şi de la 
cele mai particulare la cele mai universale, pentru pro¬ 
gresul cunoaşterii noastre de la nedesăvârşit către ce e mai 
desăvârşit. In schimb în învăţătura ce priveşte lucrurile 
ele înseşi, el ne va orienta ca şi răsturnat, după rânduiala 
naturală a lucrurilor, punând genurile înaintea speciilor 
si cele mai desăvârşite înaintea celor nedesăvârsite. De 

> 5 ) 

aceea le-a enumerat în felul menţionat, vroind să facă în¬ 
ceput al expunerii modalitatea finală a enumerării. 

p. 16 a 3. Ceea ce apare în glas este un semn al celor ce 
sunt în cuget şi ceea ce este în scris, al celor din glas. Iar 
după cum nici cele scrise nu sunt aceleaşi pentru toţi, la 
fel nici cele glăsuite nu sunt aceleaşi; în schimb cele pen¬ 
tru care toate acestea sunt dintru început semne reprezin¬ 
tă stări de cuget, aceleaşi pentru toţi, iar lucrurile pentru 
care cele din urmă sunt similitudini, dintru început sunt 
aceleaşi. Dar despre acestea s-a vorbit în scrierea Despre 
suflet; căci ele ţin de altă lucrare. 

Venea acum la rând, după câte se făgăduise, să se re¬ 
dea în continuare definiţiile, cea a numelui şi a verbului, 
însă de vreme ce nu orice expresie este nume ori verb (căci 
expresia fără înţeles, ca „blituri“, sau „skindapsos“ nu e 
nici unul din acestea) şi de vreme ce numele şi verbele 
diferă de cuvintele nesemnificative prin aceea că semni¬ 
fică ceva, Aristotel tratează mai întâi, prin cele de faţă, 
despre ce e semnificat de către ele în chip principal şi po¬ 
trivit, în speţă că sunt semnificate gândurile, iar prin mij¬ 
locirea lor lucrurile, şi că nu trebuie conceput nimic 
altceva dincolo de ele, drept intermediar între gând şi lu¬ 
cru, cum au socotit discipolii Stoicilor că e cazul să vor¬ 
bească despre enunţabil ( lekton ). Acestea ne vor fi aşadar 
împărtăşite prin cele spuse acum, şi în primul rând enun¬ 
ţurile care, oricum ar fi, implică în chip necesar cerce- 

tarea adevărului şi falsităţii. Cu privire la acestea din urmă 
întreprindem acum cercetarea, spre a vedea dacă ele sunt 
în lucruri, în gânduri, în cuvinte sau în câte două din aces¬ 
tea ori chiar în toate, iar dacă sunt în cuvinte, în care anume, 
dacă sunt în nume şi în verbe sau în vorbirile alcătuite 
din ele. Se va determina că numele şi verbele sunt cuvin¬ 
te simple, ce nu indică nici adevărul, nici falsitatea, cum 
s-a spus şi în introducerea Categoriilor. In schimb cu pri¬ 
vire la rostirea enunţiativă obţinută prin împletirea lor, 
se ia în consideraţie adevărul şi falsitatea, şi, la fel cum 
se făcuse înainte despre cuvinte, se raportează acestea la 
gânduri, ca fiind cauze ale cuvintelor. Căci, dintre gân¬ 
duri, unele sunt simple, anume cele semnificate de cu¬ 
vintele simple, ele neprimind defel adevăr sau falsitate, 
altele în schimb sunt compuse, cele privitoare la realită¬ 
ţile compuse şi stând sub cuvinte ce arată compunerile, 
ele fiind primitoare atât de falsitate, cât şi de adevăr. în 
ce priveşte lucrurile ele înseşi, nu s-ar putea concepe aşa 
ceva nici măcar în cele compuse. Şi este evident că în chip 
firesc Aristotel, mai înainte de-a reda definiţiile nume¬ 
lui şi verbului, face precizări despre cele menţionate. El 
şi era dator să ia în consideraţie falsitatea şi adevărul în 
această primă carte, propunându-şi să ne transmită din 
introducere care anume sunt primitoare de adevăr sau fal¬ 
sitate şi care prin firea lor nu pot să le primească pe nici 
una, şi, amintind că un lucru se consideră în cazul cu¬ 
vintelor compuse, altul în cazul celor simple, era dator, 
pe lângă aceasta, să dividă cuvintele simple, pe de-o par¬ 
te, şi nesusceptibile fie de adevăr, fie de falsitate, în nume 
şi verb, iar pe de altă parte pe cele alcătuite din ele şi care 
sunt întru totul sau adeveritoare, sau tăgăduitoare (ceea 
ce echivalează cu a spune: pe cele pe bază de rostire enun¬ 
ţiativă) să le dividă în speciile iarăşi corespunzătoare lor, 
anume în afirmaţie şi negaţie. 

Aşa stând lucrurile, spuneam acum, clasificând cele pe 
care ni le transmite filozoful, cum că el acceptă urmă¬ 
toarele patru aspecte în cazul de faţă, ca fiind necesare 
pentru doctrina înfăţişată, anume lucrurile şi gândurile, 
precum şi cuvintele şi scrisul. Intre acestea primul loc îl 
au lucrurile iar al doilea gândurile, al treilea îl au cuvin- 
16 V tele şi ultimul cele scrise. Intr-adevăr gândurile au drept 
scop conceperea lucrurilor, şi sunt cu adevărat gânduri 
când se armonizează, ca să spunem aşa, cu lucrurile ele 
înseşi; căci ele sunt imagini ale lucrurilor în cuget. Cât 
despre cuvinte, ele sunt vestitori ai gândurilor şi de aceea 
ne sunt date de fire spre a semnifica prin ele gândurile 
cugetului, astfel încât să şi putem să comunicăm unii cu 
alţii şi să trăim în societate; căci omul este un animal so¬ 
cial. De aceea cei care nu se folosesc de aceste cuvinte nici 
nu au parte între ei de comunitate, ca necunoscându-şi 
gândul unii altora. Cât despre cele scrise, ele au drept ţin¬ 
tă să păstreze amintirea cuvintelor. Dar dintre acestea 
patru, primele două sunt prin natură, spune Aristotel, ce¬ 
lelalte două sunt instituite; prin natură sunt lucrurile şi 
gândurile, instituite sunt cuvintele şi scrisul. El deose¬ 
beşte pe cele din natură de cele instituite folosindu-se de 
următoarea regulă: cele care, spune el, sunt aceleaşi la toţi, 
sunt prin natură, iar cele care nu sunt aceleaşi la toţi, ace¬ 
lea nu sunt prin natură, ci instituite. Iar aşa ceva e firesc; 
căci una fiind natura lumii, ea face bineînţeles ca peste 
tot să fie asemănătoare cele socotite a fi de aceeaşi spe¬ 
cie. Dacă însă ar exista o diferenţă între unii şi alţii, atunci 
ar fi vorba de lucruri ce nu sunt create prin natură. De 
vreme ce, aşadar, lucrurile şi gândurile sunt pentru toţi 
aceleaşi (căci peste tot specia de om, de cal sau de leu este 
17 r aceeaşi, iar gândul la fel este acelaşi la toţi despre om, pia¬ 
tră şi fiecare dintre celelalte lucruri), pe când cuvintele 
şi cele scrise nu sunt aceleaşi la toţi (căci de alte cuvinte 

se folosesc elenii şi fenicienii, de altele egiptenii; „fiecare 
cu limba lor“ spune poetul; de asemenea ei scriu cuvin¬ 
tele acestea fiecare prin alte feluri de scriere), din această 
pricină lucrurile şi gândurile sunt proclamate a fi prin na¬ 
tură, pe când cuvintele şi scrisul, pe cale de instituire şi 
nu prin natură. Şi este evident că mai degrabă decât la 
cuvinte, în cazul scrisului se va lua în considerare insti¬ 
tuirea. De aceea în general a şi fost demn de menţionat 
faptul că scrisul are oarecare înrudire cu vorbele, nu numai 
întrucât contribuie la păstrarea lor în amintire, dar şi ca 
având în chip evident înţelesul de a fi prin instituire şi 
capabil de a ne face să ştim mai lămurit că cuvintele sunt 
prin instituire, ceea ce nu este la fel de recunoscut ca fap¬ 
tul că scrisul e prin instituire (într-adevăr despre cuvinte 
s-a socotit demn de cercetare, de către cei vechi, dacă sunt 
rostite prin natură sau prin convenţie, iar în această pri¬ 
vinţă era potrivit să se precizeze care dintre modurile lor 
de înfăţişare se armonizează cu lucrurile, şi să se facă fo¬ 
losinţă de acest mod pentru definiţiile numelui şi verbu¬ 
lui, precum şi a vorbirii alcătuite din ele; în schimb cu 
privire la scris nu a încăput nici o dezbatere la cei vechi). 
De vreme ce, altminteri, cele scrise nu n.e vor aduce nici 
un folos pentru considerarea celor din joc, Aristotel în¬ 
suşi va arăta în continuare, trecând cu vederea scrisul şi 
considerând numai lucrurile, gândurile şi cuvintele, că ele 
sunt uneori simple, alteori compuse. Dintre acestea deci, 
gândurile sunt socotite de el cât se poate de asemănătoare 
lucrurilor, pe când la cuvinte nu a mai socotit că e cazul 
să le numească asemănări ale gândurilor, ci simboluri şi 
semne, iar scrisul la fel pentru cuvinte. 

Pe de altă parte, asemănarea diferă de simbol în mă¬ 
sura în care prima intenţionează să întruchipeze, pe cât 
posibil, natura însăşi a lucrului şi nu poate fi plăsmuită 
ea însăşi de către noi (căci dacă întruchiparea din tablou 

a lui Socrate nu înfăţişează totodată şi chelia lui, şi nasul 
lui teşit, şi privirea piezişă, atunci nu s-ar mai numi o ima¬ 
gine a lui), pe când simbolul sau semnul (căci filozoful 
numeşte un acelaşi lucru prin ambele) ne revine în între¬ 
gime ca subzistând prin simpla noastră cugetare. De pildă 
pentru momentul când trebuie să se înfrunte între ei răz¬ 
boinicii, poate fi simbol atât sunetul de luptă al trâmbi¬ 
ţei, cât şi aprinsul făcliei, cum spune Euripide. 

După ce s-a domolit, ca o făclie, sunetul 

Trompetei tireniene, semn al luptei însângerate... 

(Phoen., 1377-78) 

Cineva ar putea stabili că şi ridicatul lăncii sau azvâr- 
litul săgeţii şi nenumărate altele [sunt simboluri]. De vre¬ 
me ce deci e posibil ca aceleaşi cuvinte să fie redate prin 
felurite scrieri, aşa cum o arată invenţia caracterelor gra¬ 
fice aşa-numite ideograme, şi de vreme ce aceleaşi gân¬ 
duri pot fi redate prin rostiri diferite, cum o semnifică 
bogăţia limbilor şi, în cadrul unei aceleiaşi limbi, înlo¬ 
cuirea cuvintelor (căci Aristokles se dovedea a fi numit 
de cei vechi Platon iar Tyrtamos Theofrast, în timp ce 
un lucru, unu şi acelaşi, e cu neputinţă să fie gândit prin 
acte de gândire diferite, ci în chip necesar fiecare dintre 
r gânduri trebuie să fie imaginea lucrului al cărui gând este, 
aşa cum stă înscris în tabloul sufletului, dat fiind că gân¬ 
direa nu este nimic altceva decât faptul de a primi imagi¬ 
nea gânditului sau de a-1 face accesibil), de aceea Aristotel 
numeşte gândurile asemănări ale lucrurilor iar numele şi 
verbele ale gândurilor, pe când cele scrise sunt simbo¬ 
luri şi semne ale numelor şi verbelor. Dintre acestea patru 
aşadar, vreau să spun lucrurile, gândurile, cuvintele şi scri¬ 
sul, lăsând deoparte scrisul, ca neaducând nimic necesar 

pentru indicarea apropiată a lucrurilor pe care el vrea să 
le ia în cercetare cu precădere, filozoful analizează gân¬ 
durile prin care cunoaştem ceva şi dă precizări despre cu¬ 
vinte, fără de care e cu neputinţă să se producă o teorie 
şi o doctrină. 

De aceea, lăsând deoparte pe cele scrise, Aristotel ac¬ 
ceptă în discuţie lucrurile, gândurile precum şi cuvintele, 
spunând că fiecare dintre acestea este considerat fie sim¬ 
plu, fie compus. De pildă ceva simplu este „Socrate“, pe 
când compus este „Socrate care aleargă“ (căci aici natura 
lui Socrate şi-a adăugat activitatea alergării), iar gândul 
despre Socrate care aleargă este de asemenea compus, cum 
e rostirea prin care spunem „Socrate aleargă“. Iar în chip 
vădit, la gândurile compuse precum şi la expresiile alcă¬ 
tuite prin reunirea celor simple, adevărul — spune el — şi 
falsitatea nu vor fi luate în consideraţie în nici un element 
simplu, ele nefigurând decât în legătură cu gândurile com¬ 
puse ca şi cu expresiile compuse; căci în ce priveşte lucru¬ 
rile, nici în cele compuse n-ar putea rezida ceva adevărat 18 v 
sau ceva fals, aşa cum cercetăm acum, dat fiind că acest 
caracter de adevăr şi de falsitate se produce într-o rela¬ 
ţie anumită a gândurilor sau a cuvintelor faţă de lucruri. 
Intr-adevăr, atunci când se armonizează, spre a spune aşa, 
gândurile cu lucrurile, sau când cuvintele sunt în acord 
cu fiinţa lucrurilor, atunci şi spunem că se produce ade¬ 
vărul cu privire la fiecare din ele; iar dacă nu se compor¬ 
tă aşa, falsitatea. De pildă, în cazul când Socrate umblă, 
dacă şi noi gândim sau spunem că umblă, atât gândul e 
adevărat cât şi enunţarea, pe când dacă am opina sau am 
spune că nu umblă cel care umblă, în chip necesar am 
greşi. Lucrurile în ele înseşi nu s-ar putea califica nici ade¬ 
vărate nici false decât potrivit cu adevărul considerat în 
sânul cunoştinţelor. Căci dacă avem obiceiul să spunem 
că Socrate este cu adevărat om, dar că statuia lui Socrate 

e în chip fals [om], nu vrem să înţelegem prin aceasta ni¬ 
mic altceva decât că raţiunea de om se enunţă cu adevă¬ 
rat despre gândul lui Socrate, pe când cea de statuie nu. 
Faptul însuşi de-a se enunţa [ca predicat] şi de-a sta la 
bază [ca subiect] în vederea enunţării nu revine defel lu¬ 
crurilor, în schimb revine în prim rând gândurilor şi ast¬ 
fel expresiilor, aşa încât cu privire la adevărul şi falsitatea 
acestora două din urmă se va potrivi aceeaşi raţiune; în¬ 
trucât altminteri şi în lucruri ele înseşi, precum şi în plă¬ 
cerile resimţite am putea susţine că există adevăr şi 
falsitate. Căci nu sunt în acelaşi sens existente formele 
în întregime separate de materie şi, aşa cum se va spune 
despre ele în cele ce urmează, activităţile fără de virtua¬ 
litate, cum sunt cele de care are trebuinţă materia pentru 
obţinerea unei întruchipări proprii, iar însăşi materia, în 
totul lipsită de formă şi pe drept numită fundamentală pen¬ 
tru lucruri, precum şi imaginile văzute în oglinzi [nu sunt 
deopotrivă existente], ci unele sunt cu adevărat reale, al¬ 
tele nu cu adevărat, iar o altă categorie, în chip fals; la 
fel nici plăcerea nu este deopotrivă adevărată, cea dată 
de lucrurile inteligibile şi cea din activităţile nestăpânite, 
ca şi plăcerea ce rezultă din imaginile înşelătoare. Numai 
că toate acestea nu contribuie la lămurirea tratatului în 
discuţie, pentru că aici este vorba numai despre adevă¬ 
rul considerat în cele desfăşurate pe bază de exprimare. 

Acestea aşadar sunt de menţionat despre gândul de an¬ 
samblu cu privire la cele rostite. Dar dând urmare din 
nou şi pornind ca mai sus de la cele spuse prin rostire şi 
aplecându-ne la cele ce merită atenţie, vom spune mai în¬ 
tâi că nici de la lucruri, nici de la gânduri n-a izvorât în¬ 
văţătura despre ele, ci de la cuvinte pentru că tema de 
discuţie, în această lucrare, era problema de a se cerceta 
exprimările asertorice, pe bază de vorbire enunţiativă, 
apoi pentru că Aristotel nu a spus: „cuvintele sunt aşadar 

semne ale stărilor din suflet, adică ale gândurilor", ci el 
a spus cele din glas \ale cuvântului], făcând să urmeze în¬ 
treaga învăţătură despre nume şi verbe. Căci spunând de 
la început că trebuie stabilit ce este un nume şi ce este un 
verb, dat fiind că el consideră vorbirea alcătuită de aces¬ 
tea în trei feluri, fie ca fiind în suflet, potrivit cu gânduri¬ 
le simple şi cu aşa-zisa vorbire înnăscută, fie ca rezidând 
în însuşi faptul rostirii, fie ca figurând în scris (într-ade- 
văr spunem că şi în materie de scris o parte este nume, 
alta verb, alta vorbire), de vreme ce aşadar, după cum am 
amintit, el consideră în trei feluri numele şi verbele, de- 19 V 
spre care spune că trebuie să fie stabilite atât în actul de 
gândire cât şi în cel de vorbire ori cel de scriere, din aceas¬ 
tă pricină a şi declarat astfel, cum că cele din sânul cu¬ 
vântului sunt semne ale gândurilor din suflet, care — spune 
el — sunt stări ale sufletului din motivul arătat la început, 
după cum şi scrierile sunt, la rândul lor, semne ale celor 
din sânul cuvântului. Aşadar fie dintr-un astfel de mo¬ 
tiv a pus el în discuţie expresia cele din glas \ale cuvân¬ 
tului], fie poate, mai degrabă, spre a arăta că într-un fel 
trebuie spus „cuvânt", într-alt fel „nume" şi „substan¬ 
tiv", precum şi că simbol este şi în general ceea ce prin 
instituire nu convine cuvântului simplu, ci numelui şi ver¬ 
bului. Căci exprimarea verbală ne revine nouă prin natură, 
la fel cu văzul şi auzul, însă numele şi verbele îşi au ge¬ 
neza în cugetarea noastră, ele folosindu-se ca materie de 
cuvânt. Intr-adevăr aşa cum uşa se spune a fi lemn şi mo¬ 
neda se spune a fi aramă sau aur (însă ele se numesc aşa 
ca avându-şi geneza din materialele acelea, ce sunt lucruri 
naturale, ele înseşi posedându-şi fiinţa lor pe baza carac¬ 
terelor şi formelor adăugate subiectelor de bază; căci 
atunci când lemnul este lucrat aşa ori într-alt fel, atunci 
spunem că s-a produs o uşă sau un tron, altminteri nu, 
iar când aurul primeşte un anumit tipar, atunci se spune 

[că e vorba de] o monedă), în acelaşi fel şi aci, nu e vorba 
pur şi simplu de cuvinte, o dată cu numele şi verbele, ci 
cuvintele sunt modelate şi transformate într-un fel anu¬ 
mit de cugetul vorbitor şi sfârşesc prin a fi socotite semne 
ale gândurilor din suflet. Ceea ce spunem acum ar pu¬ 
tea apărea limpede — faptul anume că vorbele sunt na- 
r turale, pe când numele şi verbele sunt prin convenţie — în 
cazul surdo-muţilor din naştere; căci la aceştia se obser¬ 
vă că aruncă unele cuvinte nearticulate, dar ei nu se folo¬ 
sesc de nume şi de verbe. Trecând deci firesc peste aceste 
lucruri, Aristotel a spus: cele din glas \ale cuvântului], 
ceea ce înseamnă acelaşi lucru cu numele şi verbele, ele 
nefiind cuvinte pur şi simplu, ci unele ce se comportă şi 
sunt transformate într-astfel încât să fie şi indicatoare pen¬ 
tru gânduri, ca fiind prin instituire iar astfel putând fi nu¬ 
mite semne ale stărilor din suflet. 

Dar, în cele ce urmează, ce oare poate însemna fap¬ 
tul de a nu socoti că silabele sunt simboluri ale celor din 
sânul cuvântului, nici literele, ci cele scrise ? Vom răspun¬ 
de că — aşa cum s-a spus — fiind vorba în trei feluri de 
nume şi verbe, în chip de gânduri, de rostiri şi de cele 
scrise, Aristotel stabileşte atât că rostirile sunt simboluri 
ale celor gândite, cât şi că scrisul e simbol al celor rosti¬ 
te. Iar aceasta ca şi cum ceea ce s-a spus ar fi admis de¬ 
spre nume şi verbe. Dacă însă s-ar socoti că e cazul să se 
extindă teoria asupra oricărei exprimări pur şi simplu, 
atunci trebuie spus că litera şi silaba se numesc şi „ca¬ 
racter scris“ pentru fiecare tip de elemente, dar se numesc 
şi vorbirea potrivit căreia exprimăm fiecare lucru. Şi ele 
se spun despre fiecare dintre cele două nume, însă nu¬ 
mele de literă înseamnă cu precădere caracterul ce se ca¬ 
pătă prin grafie, pe când cel de silabă înseamnă vorbire, 
„prin faptul că are o anumită înscriere şi ordine", spune 
Dionysos. Insă vorbirea n-ar putea fi socotită simbol al 

numelui, ci parte a lui, pe când caracterul, prin faptul că 
este conceput într-un fel prin vorbire, într-altfel, alteori 
pe drept cuvânt poate fi numit simbol. Acesta e motivul 
pentru care el nu a spus nici silabe nici litere, de vreme 20 v 
ce fiecare dintre aceste nume poartă şi asupra vorbirii, 
unul cu precădere, cel al silabei, altul mai general, cel al 
literei, ci a spus: „cele scrise", spre a face mai vădit că 
ceea ce s-a spus înseamnă tipurile de elemente. 

După aceea, aduce motivul pentru care sunt numite 
simboluri atât cuvintele pentru gânduri cât şi cele scrise 
pentru cuvinte, ambele fiind prin convenţie, cuvintele ca 
si cele scrise, însă ele nefiind defel aceleaşi pentru toţi. 
Intr-adevăr el spune după cum nici cele scrise nu sunt ace¬ 
leaşi pentru toţi, la fel nici cele glăsuite nu sunt aceleaşi. 

Iar totdeauna prin aceasta a făcut vădit că socotea demn 
de menţionat şi cele scrise, datorită folosinţei cuvintelor, 
primele fiind în chip mai evident prin convenţie şi ară- 
tându-ne felul cum şi cuvintele, pe baza asemănării cu 
cele scrise, pot fi simboluri ale gândurilor, aşa cum pri¬ 
mele erau ale cuvintelor. La aceasta adaugă afirmaţia, de¬ 
spre gânduri şi despre lucruri, că fiecare din acestea este 
prin natură, ca fiind aceleaşi pentru toţi oamenii; căci el 
spune cele pentru care toate acestea sunt dintru început 
semne , prin „acestea" denumind cele din aria cuvântu¬ 
lui, adică atât numele cât şi verbele, însă formularea aces¬ 
tea sunt dintru început semne (el spune ale gândurilor, 
căci sunt semnificate prin cuvinte şi lucrurile, dar nu ime¬ 
diat, ci prin mijlocirea gândurilor, pe când gândurile nu 
sunt semnificate prin alţi intermediari, ci în primul rând 
şi nemij locit) exprimă pe cele cărora le sunt semne în prim 
rând cele din aria cuvântului, semnificative ca fiind sim¬ 
boluri, adică gândurile, ca afecţiuni ale sufletului şi ace- 2i r 
leaşi pentru toţi, pentru că şi sunt prin natură. Ca atare, 
expresia de aceleaşi în aceleaşi stări de cuget pentru toţi 

trebuie citită ca având accent ascuţit". Iar cele cărora ace¬ 
lea le sunt cât se poate de asemănătoare , spune el (prin 
„acelea“ denumeşte afectele sufletului), aşadar cele că¬ 
rora asemănările le sunt afecte ale sufletului (dar ale cui 
asemănări sunt ele ? în chip evident ale lucrurilor), acelea 
sunt lucrurile, spune el, care sunt aceleaşi pentru toţi. De 
aceea şi aici aceleaşi în cazul lucrurilor trebuie citit ca fi¬ 
ind cu accent ascuţit şi nu circumflex, cum face Hermi- 
nos, pentru ca învăţătura lui Aristotel să reiasă în chip 
desăvârşit, atunci când ea prezintă literele şi cuvintele ca 
fiind convenţie, întrucât nu sunt pentru toţi aceleaşi, pe 
când gândurile şi lucrurile sunt prin natură, întrucât sunt 
pentru toţi aceleaşi. 

Dar după ce acestea au fost examinate, trebuie adău¬ 
gat, în continuare, pentru cei ce vor să se raporteze la teo¬ 
ria realităţilor şi să vadă temeiurile adoptate pentru temele 
în discuţie, cum că trei fiind rânduielile primordiale cu 
privire la substanţele naturale, cea divină, cea inteligibi¬ 
lă şi, dincolo de ele, cea psihică, despre lucruri spunem 
că sunt date de divinitate, de la cugetări purced gân¬ 
durile, iar de la sufletele caracterizate potrivit cu ce este 
logic şi avându-şi natura separată de orice corp se alcă¬ 
tuiesc cuvintele; căci acum vorbim nu despre cuvântul 
luat la întâmplare, ci despre cel ce semnifică lucrurile prin 
intermediul gândurilor, printr-o convenţie şi o potrivi¬ 
re, un cuvânt deopotrivă capabil să fie semnificat prin li¬ 
tere, ceea ce înseamnă cuvântul articulat omenesc şi al 
limbii. Pentru aceasta medicii, deosebindu-1 bine, potri¬ 
vit cu organele, de cuvântul luat pur şi simplu, spun că 
există unele organe fonetice, precum plămânul şi trahe¬ 
ea, dintre care parimul produce materia cuvântului, cea¬ 
laltă contribuie la modelarea lui ca sunet grav şi ascuţit, 


" Ceea ce dă în greacă: „identic". (A Iota ediţiei româneşti.) 

sau cele asemănătoare, în timp ce alte organe sunt nece¬ 
sare pentru limbaj, precum limba şi cerul gurii, buzele 
şi dinţii, care, supunându-seîn chip diferit impulsului dat 
de sufletul gânditor, modelează cu accent grav sau ascu¬ 
ţit cuvântul, provenit în chip simplu ca de la o vietate, 
întocmai ca o materie, în vederea producerii literelor, si¬ 
labelor şi în general a limbajului, producere la care se ra¬ 
portează şi specia de rostire enunţiativă, ce reprezintă 
tema produsă nouă în cartea de faţă. Cât despre sunetele 
nearticulate, cum spunem că sunt cele ale vieţuitoarelor 
neraţionale, dacă s-ar cerceta cauza lor nu s-ar obţine ni¬ 
mic de folos temelor propuse, dar e evident că dăm drept 
cauză pentru ele, în chip imediat, sufletele lor neraţio¬ 
nale, prin care le este posibilă fiinţarea. Căci acestea, dând 
urmare senzaţiilor ca şi închipuirilor ivite în ele, fac pe 
cele ce posedă această capacitate să glăsuiască, după fi¬ 
rea fiecărora, şi să pună în joc toate procesele, câte sunt 
fireşti, potrivit cu efectele ce le revin lor de fiecare dată. 
A admite însă că şi acestea sunt semnificative prin litere, 
cum au şi înregistrat unii dintre pretinşii grămătici, ar fi 
ridicul. Căci e drept, autorii de comedii imită broaştele 
prin „oac, oac“ şi porcii prin „groh, groh“, ca şi diferi¬ 
te păsări prin diferite sunete redate literal, dar nu e de 
socotit că aceasta înseşi sunt glasurile lor, de vreme ce şi 
despre vuietul mării sau zgomotul roţilor şi al multor al¬ 
tor lucruri neînsufleţite ar trebui să admitem că sunt ar¬ 
ticulate, dat fiind că şi pe fiecare din acestea vedem că 
încearcă să le imite comedia. Dacă însă trebuie cercetată 
şi în cazul elementelor [vorbirii] o cauză analoagă aces¬ 
tora, drept cauză eficientă nu vom da altceva decât su¬ 
fletul particular, a cărui capacitate de invenţie a dat naştere 
elementelor, iar nimic nu ne împiedică să socotim drept 
un prototip al lor produsul natural al sufletului, produs 
ce pune în joc mărimi şi intervale [date] pentru fiecare 

din cele exteriorizate de suflet, pe baza cărora literele s-au 
dovedit mai puţin bogate decât sunetele. 

Insă despre acestea se vorbeşte, spune el, în Despre su¬ 
flet , unde a spus: „iar primele gânduri, ce oare le deose¬ 
beşte spre a nu fi închipuiri ? căci nu toate sunt închipuiri, 
dar nici nu sunt fără de închipuire", şi unde a socotit că 
e cazul să numească închipuirea „intelect pasiv". 

p. 16 a 9. După cum în cuget gândul este lipsit uneori de 
adeverire sau falsitate, alteori însă trebuie dintru început 
să-i revină una din acestea, la fel este şi în glăsuire; ce e 
fals şi ce e adevărat poartă asupra îmbinării şi diviziunii. 
Aşa fiind numele înseşi şi verbele se aseamănă cu gândul 
fără îmbinare şi diviziune, ca de pildă cel de „ om “ sau cel 
de „ alb ", când nu li se adaugă ceva; căci ele nu sunt încă 
nici ceva fals, nici ceva adevărat. Iar ca dovadă a acestui 
lucru: chiar şi capra-cerb înseamnă intr-adevăr ceva, însă 
22 v nu e nici adevărat nici fals, dacă nu i se adaugă faptul de 
a fi sau nu a fi, în chip simplu sau după timp. 

Folosul celor spuse, pentru proiectul operei de faţă, 
e înfăţişat de filozof într-astfel: el spune că adevăratul şi 
falsul se iau în consideraţie atât în materie de gânduri cât 
şi de cuvânt, dar nu în cele simple ci în cele compuse. Tot¬ 
odată el ne înfăţişează analogia dintre cuvinte şi gânduri, 
spunând că numele şi verbele seamănă cu gândurile 
simple şi că privitor la nici unele dintre ele nu se ia în 
considerare nici adevărul nici falsitatea, pe când vorbi¬ 
rea alcătuită din nume şi verbe seamănă cu gândurile ce 
admit sinteză şi analiză, ca fiind legate laolaltă sau divi¬ 
zate, în cazul fiecăreia din ele trebuind să aibă loc unul 
din acestea două, fie adevărul, fie falsitatea. 

Faptul că nici unul dintre gândurile simple nu e pri¬ 
mitor de adevăr, nici de falsitate, este evident prin induc¬ 
ţie; într-adevăr cel care concepe în sinea sa gândul lui 

Socrate nu concepe nimic adevărat nici fals, dacă nu-i 
adaugă de pildă pe „umblă" ori „citeşte", ori „este". Căci 
atunci, dacă se întâmplă ca lucrul să stea aşa cum îl ju¬ 
decă gândul, acesta va fi adevărat, dacă nu, lucrul stând 
altfel, cugetul judecă dimpotrivă; şi dacă Socrate care n-ar 
umbla, noi spunem că umblă, atunci în chip necesar e fals. 
Iar la fel cu acestea e evident că se comportă şi cele pe 
bază de cuvânt, căci cineva ce rosteşte numele de Socrate, 
chiar de mii de ori, n-a spus nimic nici adevărat nici fals, 
nici cel care spune verbul „umblă" ca atare. Insă cel care 
le leagă pe amândouă şi spune „Socrate umblă" a rostit 
fie ceva adevărat fie ceva fals. De asemenea, fireşte, cel 
care refuză umblatul lui Socrate (refuz pe care el l-a numit 
diviziune ca despărţind predicatul de subiect, prin par¬ 
ticula negativă, ce face funcţia unui element divizor în 
vorbire) şi care spune „Socrate nu umblă" a făcut la fel 
de bine o rostire susceptibilă de adevăr şi falsitate. De 
aceea Aristotel a spus că ce e adevărat şi ce e fals poartă 
asupra îmbinării şi diviziunii , el numind îmbinare afir¬ 
maţia şi diviziune negaţia, şi considerându-le fie în pro¬ 
cesele de gândire din suflet, fie în vorbirea proferată. 
Aşadar adevărul şi falsitatea sunt în totul în legătură cu 
sinteza şi diviziunea, dar desigur nu orice sinteză sau di¬ 
viziune e susceptibilă de unul din ele; căci şi cel ce se roagă 
sau se foloseşte de o astfel de rostire, dincolo de cea enun¬ 
ţiativă, leagă între ele nume şi verbe, dar nu spune nici 
ceva adevărat, nici ceva fals; ci trebuie ca sinteza şi divi¬ 
ziunea să fie reale, adică să indice că un lucru revine sau 
nu revine altuia, ceea ce se ia în considerare numai la ros¬ 
tirea enunţiativă. Dar nici măcar în cadrul rostirii enun¬ 
ţiative oricare legătură, la întâmplare, a numelor cu verbele 
nu alcătuieşte o vorbire desăvârşită, adică una adevăra¬ 
tă ori falsă: astfel, cazurile numelui, împletite cu „este", 
nu semnifică nici ceva adevărat nici ceva fals, ci acestea 

se obţin fie din împletirea lui „este“ cu cele rostite la no¬ 
minativ, fie, în cazul celor oblice, din asocierea la predi- 
23 v cat a termenilor capabili să producă o vorbire desăvârşită, 
ca de pildă când spunem „cartea este a lui Socrate“. Este 
deci evident că adevăratul şi falsul vor fi luate în consi¬ 
deraţie doar cu privire la vorbirea enunţiativă şi a speci¬ 
ilor ei, afirmaţia şi negaţia, asupra cărora îi revine lui acum 
să dea amănunte. Aşa încât, analiza lui Alexandru corec¬ 
tează lucrurile cât se poate de bine în acest sens, când ne 
spune că se tinde la transmiterea teoriei privitoare la lu¬ 
cruri, gânduri şi cuvinte. Acestea fie deci spuse, în cazul 
vorbirii enunţiative. 

Trebuie însă observat că, după filozof, nu orice ade¬ 
văr e dobândit printr-o sinteză ori o diviziune (într-a- 
devăr, care ar putea fi sinteza şi diviziunea în cazul 
aşa-numitului adevăr inteligibil la Platon — şi bineînţe¬ 
les, la Aristotel însuşi — un adevăr considerat prin ra¬ 
port la existenţa fiinţelor cu adevărat şi absolut simple, 
sau ale celui prin raport la conceperea lor inteligibilă şi 
care subzistă întreg deopotrivă prin raport la falsitatea 
opusului determinat — adevăr despre care a tratat el în¬ 
suşi în opera sa teologică şi în cartea a treia Despre su¬ 
flet ?), ci e dobândit aşa doar adevărul existent în procesele 
de vorbire, despre care s-a arătat că poate avea loc, între 
toate felurile de rostire, numai în cadrul celei enunţiati¬ 
ve. Trebuie deci subliniat aici şi că spunând: numele în¬ 
seşi, adică luate în sine, şi verbele seamănă cu gândurile 
simple, şi intenţionând să propună exemple de-ale lor, 
el a adăugat de pildă „ om“ sau „alb“, când nu li se adaugă 
ceva şi a luat drept nume pe „om“ iar drept verb [atri¬ 
but] pe „alb“, deşi acesta nu se arată a fi mai puţin nume 
decât om, nesocotind că e cazul să vorbească după defi- 
24 r niţia obişnuită a verbelor când enumeră pe alb printre 
verbe, ci, după termenul predicat, numind verb orice 

cuvânt ce joacă în propoziţie rol de verb; despre aceasta 
vom trata mai lămurit când vom cerceta expresia de verb. 

Dacă însă cineva s-ar întreba cum se face că Aristotel 
a spus cum că nici unul dintre nume nici dintre verbe nu 
e susceptibil de adevăr şi falsitate, deşi e perfect lămurit 
că oricare dintre verbele persoanei aşa-numite întâi de că¬ 
tre grămătici indică fie adevărul fie falsitatea, ca atunci 
când spun „umblu", şi oricare dintre cele de a doua per¬ 
soană, ca „umbli", sau cele de a treia câte se spun despre 
ceva determinat, ca „plouă", ori „tună" ori „fulgeră", 
atunci trebuie spus că nu verbele ele înseşi sunt cele care 
semnifică adevărul şi falsitatea, ci împletirea unor astfel 
de verbe cu numele persoanelor despre care se spun ele; 
căci chiar dacă acele persoane nu sunt numite efectiv, to¬ 
tuşi se subînţelege la verbele de prima persoană „eu", la 
cele de a doua „tu", la cele de a treia, spuse despre ceva 
determinat, tocmai acel lucru determinat despre care se 
vorbeşte, ca „plouă" şi „tună" privitor la Zeus, aşa încât 
şi aici rostirea întreagă este cea alcătuită din verb şi nu¬ 
mele subînţeles prin el, rostirea care primeşte adevărul 
şi falsitatea: „eu umblu", „tu umbli", „Zeus plouă". Iar 
de aceea, verbele de a treia persoană care nu se spun de¬ 
spre nimic determinat nu semnifică nici unul ceva fals nici 
adevărat, ca de pildă „umblă"; căci nefiind limpede de¬ 
spre cine se spune că umblă, nu se semnifică nimic ade¬ 
vărat nici fals. Dar acestea sunt evidente; cât despre când 
nu li se adaugă ceva ar putea însemna că trebuie, pentru 
producerea vorbirii adevărate ori false, să se adauge fie 
numelui verbului, fie verbului numele. Faptul că nu un 
adaos, întâmplător făcut la nume şi la verb, produce ros¬ 
tirea enunţiativă, l-a dovedit el propunând numele de „ca- 
pra-cerb", în care a adăugat numele de cerb caprei, chiar 
dacă nu în sens total, fără să se semnifice prin aceasta ni¬ 
mic adevărat, nici fals. Şi totodată acest lucru ar putea fi 

doveditor, prin exces, că nici unul dintre cuvintele sim¬ 
ple nu înseamnă nimic adevărat sau fals; căci dacă cele 
care în rândul numelor sunt mai apte să primească pe unul 
din aceştia nu-1 primesc (iar aşa sunt compuşii de speţa 
„caprei-cerb“, în sine faptul compunerii fiind firesc pen¬ 
tru cuvinte ce sunt în chip recunoscut primitoare de ada¬ 
osuri), cu greu ar putea numele simple să însemne ceva 
adevărat mai degrabă decât fals, mai depărtate fiind de 
compunerile rostirilor enunţiative. Astfel, dacă la numele 
de capră-cerb, care reprezintă un gând doar al închipuirii, 
se adaugă că nu este, se va produce o vorbire adevărată, 
dacă se adaugă că este — falsă, înainte de adaos el nein¬ 
dicând nimic de acest fel. 

Dar în chip simplu sau după timp ce vrea să însemne ? 
Afirm că în chip simplu poate însemna în chip nedeter¬ 
minat, spunând în chip simplu „capră-cerb era“, sau „ca- 
pra-cerb este“, sau „capra-cerb va fi“, pe când pe bază 
de timp înseamnă a fi cu adaosul timpului, pe baza că¬ 
ruia era sau va fi, ca de pildă „capra-cerb era ieri“, sau 
„anul trecut“, sau „va fi mâine“, sau „în anul următor". 
Aşadar în chip simplu sau după timp ar putea însemna 
aşa ceva. 

E de adăugat că filozoful nu a mai relevat defel că ros- 
r tindu-se numele ele înseşi şi verbele, ele seamănă cu gân¬ 
dul fără de sinteză ori diviziune, lucrul fiind o consecinţă 
a vorbirilor alcătuite din nume şi verbe, una asemănătoa¬ 
re cu gândurile efectuate prin sinteză ori diviziune. Insă 
nici nu a lăsat cu totul deoparte aceasta, ci a indicat-o spu¬ 
nând când nu li se adaugă ceva; căci acest lucru e vădit 
din aceea că numele, ca şi verbele rostite respectiv cu adaos, 
nu mai seamănă cu gândurile simple, cu cele produse prin 
sinteza ori diviziunea celor simple. Dar acum, întrucât 
pe cele privitoare la acestea le-a dezvoltat complet, tre¬ 
buie trecut în continuare la teoria numelui, a verbului şi 

a celorlalte, despre care Aristotel a făgăduit să trateze încă 
din introducere. 

p. 16 a 19. Numele este o glăsuire semnificativă pe bază 
de convenţie, fără indicaţie de timp, în care nici o parte 
izolată nu este semnificativă. 

Faptul că pe bună dreptate se aşază numele înaintea 
verbului, în cadrul expunerii, este evident. Intr-adevăr 
numele semnifică existenţa lucrurilor, pe când verbele 
semnifică acţiunile şi stările, iar existenţele stau înaintea 
acţiunilor şi stărilor. însă în definiţia redată pentru nume 25 v 
a fost adoptat glăsuire, având sensul de materie atât pen¬ 
tru nume cât şi pentru verb, precum şi pentru vorbirea 
alcătuită din ele, ca gen al cuvântului pe bază de nume, 
spre deosebire de alte sunete, care se produc adesea şi de 
corpurile neînsufleţite. Căci sunetul diferă de cuvânt pre¬ 
cum genul de specie; sunetul reprezintă lovirea aerului 
perceptibilă auzului, pe când cuvântul este sunetul emis 
de o fiinţă însufleţită atunci când prin comprimarea [sis- 
tola] toracelui aerul inspirat este eliminat din plămân, nă¬ 
văleşte în artera numită trahee şi în partea ei superioară, 
gâtlejul, iar prin lovire dă un răsunet perceptibil, născut 
dintr-un impuls sufletesc, de soiul celui ce se iveşte în ca¬ 
zul instrumentelor numite suflătoare de către muzicieni, 
ca al flautelor ori fluierelor, aici necesare fiind limba, dinţii 
şi buzele spre a da limbajul, în timp ce la exerciţiul sim¬ 
plu al vocii ele nu contribuie defel. 

Expresia de semnificativ şi cele ce urmează sunt luate 
ca diferenţe ale numelui faţă de celelalte sunete ale vo¬ 
cii. Astfel, semnificativ deosebeşte numele de cuvintele 
fără sens, ca „blituri“ sau „knax“; căci dacă numele este 
al cuiva, al celui denumit, e evident că cuvintele fără sens, 
nefiind pentru ceva anumit, nu ar putea fi nume. La rân¬ 
dul său pe bază de convenţie îl deosebeşte pe el însuşi de 

cuvintele semnificative prin natură. De acest fel sunt su¬ 
netele emise de vieţuitoarele neraţionale: de pildă, dân- 
du-şi seama că este vorba de un străin, câinele care latră 
a dat de înţeles prezenţa aceluia. Insă nu pe bază de con¬ 
venţie între ei şi acord scot câinii un astfel de sunet. S-ar 
putea înregistra şi la oameni astfel de sunete, pe care le 
26 r scoatem sub stări de suflet extreme, ca geamătul şi ho¬ 
hotul de râs sau toate câte le-am socotit scoase nearticu¬ 
lat de către surdomuţii din naştere sau de prunci, mai 
înainte de-a putea înţelege. Cu acestea seamănă şi sune¬ 
tele emise de vieţuitoarele neraţionale, uneori întărâtate, 
alteori blânde şi sub o dispoziţie de seninătate. Aşadar, 
de astfel de sunete separă adaosul de aici, pe bază de con¬ 
venţie , numele, adaosul însemnând acelaşi lucru cu: prin 
instituire; căci elinii s-au învoit între ei să denumească 
lucrurile cu aceste nume, indienii cu altele şi egiptenii ia¬ 
răşi cu altele, iar aceiaşi oameni denumesc aceleaşi lucruri 
când cu unele nume, când cu altele. Aceste nume sunt 
dătătoare de sens pentru gânduri. In schimb gemetele şi 
hohotele, ca şi sunetele pruncilor sau ale vieţuitoarelor 
iraţionale nu semnifică nici un gând, ci unele stări şi dis¬ 
poziţii ale sufletului. 

Sunetul simplu al vocii, divizându-se într-adevăr în 
două feluri şi din nou în două, anume în cuvânt semni¬ 
ficativ şi nesemnificativ, apoi în cuvânt cult şi incult, din¬ 
tre care primul este numit articulat, celălalt nearticulat, 
deoarece prin articulările proprii câte unui vieţuitor par 
să se deosebească între ele silabele ce alcătuiesc limba¬ 
jul, distincte în act unele de altele (aşa cum sunt elemen¬ 
tele din sânul cărora printr-o anumită selecţiune rezultă 
silabele, faţă de elementele acelea naturale, din sânul că¬ 
rora o combinaţie anumită alcătuieşte fiecare dintre ar¬ 
ticulări) — rezultă că patru sunt combinările ce se pot face 
prin împletirea celor simple, iar dintre acestea există una 

la care se reduc numele şi verbul, precum şi vorbirile al¬ 
cătuite din acestea. Intr-adevăr va rezulta o combinaţie 
între sunetul semnificativ şi formularea cultă, ca „om“, 
alta între cuvânt semnificativ şi formulare incultă, ca lă¬ 
tratul câinelui, o a treia între sunet nesemnificativ şi for¬ 
mulare cultă, ca „blituri“, o alta între sunetul fără sens 
şi formulare incultă, ca fluieratul fără rost şi nu în sco¬ 
pul de a semnifica ceva, sau imitarea sunetului emis de 
un vieţuitor neraţional, nesăvârşită în scop de imitaţie 
(căci acest lucru e deja semnificativ) ci la întâmplare şi 
fără ţintă. De vreme ce deci numele este un sunet atât 
semnificativ cât şi formulat în chip cult, el diferă de cele 
fără sens, fie că sunt culte ori nu, prin faptul că e sem¬ 
nificativ, iar de cele semnificative dar inculte, care sunt 
cele rostite natural, prin faptul că e cult, ceea ce Aristo- 
tel a denumit prin convenţie pe bună dreptate, dat fiind 
că o convenţie cu privire la sunete este operă doar ome¬ 
nească; căci printre fiinţele de sub om ori printre cele de 
deasupra lui, nici una nu se foloseşte din firea ei de con¬ 
venţie, aceestea din urmă neavând nevoie, iar primele ne¬ 
putând să se pună de acord între ele. Aşadar convenţia 
e doar opera oamenilor, iar pentru că nu se putea păstra 
amintirea tuturor cuvintelor, oamenii au născocit pen¬ 
tru ei scrierea, prin care să-şi redea cuvintele lor. Prin ur¬ 
mare din semnificarea prin convenţie a specificului 
lucrurilor, semnificare despre care vorbesc filozofii, re¬ 
zultă formularea cultă, şi invers; căci nu e nimic altceva 
sarcina scrierii decât de a da simboluri pentru cuvintele 
oamenilor, pe care le-a indicat ca fiind prin convenţie. 
De aceea şi numeşte Aristotel, în cele ce urmează, sunete 
sălbatice pe cele ale vieţuitoarelor neraţionale. 

Dar de vreme ce toate acestea sunt comune numelui 
cu verbul (căci şi acesta este un cuvânt semnificativ pe 
bază de convenţie), el adaugă pe fără indicaţie de timp 

pentru a face deosebirea de verbe. Iar că. fără timp nu în¬ 
seamnă a nu semnifica defel timpul, ci a nu semnifica tot¬ 
odată şi timpul — acest lucru l-a arătat bine filozoful 
Porfir. Intr-adevăr expresiile „de astăzi“, „de ieri“, „de 
anul trecut" sunt indicatoare de timp, dar ca semnificând 
de la sine un anumit timp, nu ca semnificându-1 pe dea¬ 
supra, cum fac verbele; căci fiecare din acestea înseam¬ 
nă în prim rând o acţiune sau o stare, iar după un al doilea 
înţeles şi timpul, potrivit căruia se întâmplă să aibă loc 
acţiunea ori starea, aşa cum „umblu" arată în prim rând 
un anumit proces al corpului iar în al doilea rând timpul 
prezent. De aceea se va şi spune că verbele semnifică în 
plus timpul, în expunerile asupră-le, ca având, în afară 
de cealaltă semnificare, care e principala, deopotrivă in¬ 
dicaţia de timp, ca implicată. In schimb „de ieri" nu sem¬ 
nifică în plus timpul ci îl semnifică pur şi simplu, ca având 
la baza lui însuşi, pentru o parte a timpului, un nume, sau 
mai degrabă posedându-1 lucrul ce are loc potrivit cu acea 
parte a timpului. Căci semnificăm acest timp, în speţă pe 
cel al zilei trecute ce tocmai s-a încheiat, fie prin adver¬ 
bul de ieri, fie enunţând prin această expresie chiar ziua 
tocmai încheiată, expresia indicând timpul în el însuşi, 
pe când adverbul reclamă adaosul acţiunilor sau stărilor ce 
au loc în sânul lui, după regula adverbelor. Insă astfel de 
cuvinte ar putea diferi de verbe, şi prin aceea că nu arată 
vreo acţiune sau stare, ca verbele, ci mai degrabă dau o de¬ 
terminare timpurilor lor, pe baza cărora se iveşte câte ceva. 

Prin în care nici o parte izolată nu e semnificativă de¬ 
osebeşte numele de expresiile produse din mai multe 
nume laolaltă, ca atunci când spun „vieţuitor raţional mu¬ 
ritor" . Căci cu această definiţie, care e imperfectă ca enun¬ 
ţare, se potrivesc toate celelalte aspecte. Iar numele diferă 
de astfel de definiţii prin faptul că părţile acestora din 
urmă sunt semnificative, dacă sunt rostite în sine, de pildă 

vieţuitorul, raţionalul, muritorul, pe când părţile numelor 
nu semnifică defel ceva, ca de pildă silaba „ca“ din nu¬ 
mele de „casă“, ci sunt semnificative laolaltă cu celelalte 
părţi alcătuitoare ale cuvântului, dar singure nu. 

p. 16 a 21. Căci în cuvântul „ Kallippos “, „(h)ippos “ nu 
semnifică nimic prin el însuşi, ca în expresia de „ kallos 
(b)ippos“ [cal frumos]. Intr-adevăr, nu aidoma cala nu¬ 
mele simple se petrec lucrurile la cele compuse; căci în ace¬ 
lea partea nu e nicidecum semnificativă, în acestea din 
urmă însă tinde să fie, dar nu desprinsă din ceva, aşa cum, 
în „epaktrokeles“, [vas de pirat], „keles“ nu semnificăpri 
el însuşi ceva. Pe de altă parte este prin convenţie, căci 
nici unul dintre cuvinte nu există prin natură, ci doar ca 
semn, sunetele sălbatice, ca ale fiarelor, indicând şi ele 
ceva, dar nici unul dintre ele nefiind nume. 

Folosinţa diferenţelor ce au fost concepute în defini¬ 
ţia numelui ne este transmisă prin cuvintele de mai sus, 
începutul învăţăturii făcându-se de la ultimele. Intr-ade¬ 
văr ni se spune întâi în ce scop se adaugă în care nici-o 
parte izolată nu e semnificativă. El spune deci că afirmă 
acest lucru spre a face deosebirea de expresiile compuse 
din nume. Intr-adevăr la numele de „Kallippos", „(h)ip- 
pos“ [cal] nu înseamnă defel animalul acesta, cu toate că 
în expresia „kallos (h)ippos“ el înseamnă în fapt aceasta; 
nici „keles“ [barcă] nu înseamnă ceva în expresia de 
„epaktrokeles", care este numele navei de piraţi, sau în 
vreo altă expresie de acest soi. Căci astfel de nume sem¬ 
nifică gânduri simple, chiar dacă par să conţină o anumită 
combinaţie în ce priveşte expresia lor, după cum expre¬ 
siile celor compuse indică unele gânduri pe baza celor 
definite iniţial cu privire la ele. Aşadar cu privire la Kal¬ 
lippos, de vreme ce indică simplul gând al omului căruia 
îi e dat acest nume, este evident că „(h)ippos“, luat ca 

parte a lui, nu are aceeaşi tărie ca atunci când e rostit el 
însuşi. Căci el însuşi rostit fiind, ca nume, înseamnă vie¬ 
ţuitorul acesta [calul], pe când dacă e luat ca parte din 
„Kallippos“, desprins de întregul propriu, se iveşte ceva 
mort ca semnificaţie, nediferenţiat cu nimic de silabele 
total nesemnificative ce sunt părţi ale numelor simple, ca 
la Platon şi Dion, în afară doar de faptul că părţile nu¬ 
melor simple nu dau nici măcar impresia să însemne ceva 
prin ele înseşi, pe când părţile celor duble oferă o iluzie 
de semnificaţie, ceea ce Aristotel a exprimat prin „ten¬ 
dinţă" ; dar lucrul nu se produce şi potrivit cu adevărul. 
După această regulă vom deosebi adesea numele de ros¬ 
tiri pe baza aceloraşi silabe pronunţate o dată cu nume¬ 
le, ca în cazul lui „Neapolis" şi „Heliopolis": căci atunci 
când „nea“ şi „polis" sau „helio" şi „polis" sunt luate cu 
sens, se produce o denumire cu sens şi ea, fie cea a unei 
cetăţi nou create, fie cea a lăcaşului soarelui, fiecare din¬ 
tre părţi indicând totuşi un concept specific; dar atunci 
când nici una din părţi nu va fi semnificativă prin ea în¬ 
săşi, va fi în joc doar numele principal al unei cetăţi anu¬ 
mite, semnificându-se un singur gând pe baza întregului 
şi de aceea nici una din părţi neputând da de înţeles ceva. 

Acestea aşadar au fost puse în discuţie de Aristotel 
atunci când a explicat ultima dintre diferenţele atribuite 
numelui. Urma acum, în continuare, să înfăţişeze dife¬ 
renţa menţionată înainte de aceasta, adică pe fără indi¬ 
caţie de timp , dar el a trecut peste ea, ca putând trata 
asupră-i mai potrivit în teoria despre verb, în care pre¬ 
cizează cum se defineşte verbul prin aceea că semnifică 
în plus timpul. Insă analizând ce vine mai înainte, anume 
pe bază de convenţie , el spune: numele este prin conven¬ 
ţie , căci nici unul dintre cuvinte nu există prin natură. Aici 
merită să fie cercetat cum se face că, în timp ce Socra- 
tele din Cratylos combate pe Hermogene, care susţine 

că vorbele sunt pe bază de convenţie, şi arată că ele sunt 
prin natură, Aristotel afirmă în cele de faţă că nici un 
nume nu e prin natură. Trebuie spus că „prin natură" se 29 
rosteşte în două feluri, de către cei ce stabilesc că nume¬ 
le sunt prin natură, după cum şi „pe bază de convenţie" 
e dublu la cei ce stabilesc că ele sunt prin instituire. In¬ 
tr-adevăr, dintre cei ce socotesc că ele sunt prin natură, 
unii afirmă în aşa fel pe „prin natură" ca şi cum ar so¬ 
coti că ele sunt creaţii ale naturii, aşa cum a socotit Cra- 
tylos heracliteianul că, pentru fiecare dintre lucruri, se 
determină ceva de către natură, spre a i se rosti numele 
potrivit, la fel cum vedem rânduită şi câte o senzaţie pen¬ 
tru unele lucruri sensibile. Căci, spun ei, numele seamă¬ 
nă cu imaginile materiale, nu cu cele artificiale ale 
lucrurilor vizibile — aşa cum obişnuiesc ele să se arate 
prin umbre sau pe suprafaţa apelor şi în oglinzi — şi ca¬ 
lifică lucrurile în chip adevărat cei ce rostesc un astfel de 
nume, pe când cei ce nu fac aşa nu dau nume, ci rostesc 
cuvinte goale, iar opera cunoscătorului este aceasta, de-a 
urmări numele potrivit, pe bază de natură, în cazul fie¬ 
cărui lucru, aşa cum celui cu vederea ascuţită îi revine să 
cunoască exact imaginile potrivite ale fiecăruia dintre lu¬ 
cruri. Alţii spun că ele sunt „din natură" într-astfel ca fi¬ 
ind firesc potrivite lucrurilor denumite de ele, aşa încât 
numele natural pentru cel ce are minte de conducător să 
fie Archidamos, sau Agesilaos, sau Basiliscos şi altele ase¬ 
mănătoare, pe când pentru cel ce nu are minte, nicide¬ 
cum acestea, iar pentru cel ce foloseşte cu îndemânare 
împrejurările, numele potrivit să fie Eutuchios sau Eu- 
practos, pe când pentru cel fără noroc nu. Cei ce consi¬ 
deră astfel numele le compară şi ei cu imaginile, nu cele 
naturale, ci cu cele alcătuite de arta picturii, care produ¬ 
ce asemănări ale feluritelor tipuri de lucruri, şi se stră¬ 
duiesc, bineînţeles după puteri, să redea chipul pe baza 

căruia şi întreprindem adesea, prin analiza ce porneşte 
29 v de la nume, să urmărim naturile lucrurilor denumite de 
ei, iar cunoscându-le pe acelea să arătăm că numele puse 
peste lucruri sunt în acord cu ele. 

Dintre cei, la rândul lor, care clasifică numele ca fiind 
pe bază de instituire, unii spun că instituirea de nume e 
de aşa fel încât e îngăduit oricăruia dintre oameni să de¬ 
numească fiecare dintre lucruri cu orice nume ar vroi el, 
aşa cum socotea Hermogene, pe când alţii spun că nu e 
aşa, ci că numele sunt instituite numai de către dătăto¬ 
rul de nume, iar acesta este cunoscătorul naturii lucru¬ 
rilor, atribuind numele potrivit naturii fiecărui lucru, sau 
este cel supus cunoscătorului şi care află de la acesta firea 
fiecăreia dintre realităţi, solicitând cum se şi cuvine de la 
primul plăsmuirea şi instituirea numelui potrivit. In acest 
fel se face că numele sunt prin instituire, întrucât nu fi¬ 
rea, ci puterea de plăsmuire a cugetului logic le-a stabilit 
pe ele, luând în considerare atât natura specifică a lucru¬ 
lui, cât şi raportul dintre masculin şi feminin, în sânul 
celor firesc de observat în prim rând la vieţuitoarele mu¬ 
ritoare. Căci creatorii de cuvinte nu au denumit fără rost 
râurile cu nume masculine şi mările şi lacurile cu nume 
feminine, ci pe acestea, socotindu-le ca fiind receptacole 
ale râurilor, le-au calificat de gen feminin, pe când râu¬ 
rile, ca vărsându-se în ele, le-au socotit pe drept că se com¬ 
portă după analogia masculinului; şi la fel au făcut în 
cazul tuturor celorlalte, găsind câte o analogie, fie mai 
izbitoare fie mai slabă. De altfel potrivit cu această con¬ 
cepţie s-a şi rânduit să se califice intelectul prin mascu- 
30 r lin iar viaţa sufletească prin feminin, considerând că 
primul este capabil să lumineze, cealaltă e sortită să fie 
luminată de el. Iar mergând mai departe astfel, oamenii 
nu au şovăit să se folosească de această diferenţă pe bază 
de gen în cazul zeităţilor ele înseşi, precizând că trebuie 

să se spună soare la masculin şi lună la feminin, ca pri- 
mindu-şi lumina de la soare. Căci dacă egiptenii obişnuiau 
să numească luna ca fiind de gen masculin, ei o compa¬ 
rau, după câte cred, cu pământul, acesta având lumină nu 
numai de la soare, dar şi de la ea. Aşa se şi explică dis¬ 
cursul din Symposion al lui Aristofan, care spunea că soa¬ 
relui i se potriveşte masculinul, Terrei femininul, pe când 
lunei androginul. Şi este evident că elenii reuşesc mai bine 
[cu calificarea lor] decât egiptenii, de vreme ce luna pri¬ 
meşte, cum s-a spus la început, de la soare lumina, retrans- 
miţând-o însă, prin reflexie, asupra pământului. Iar tot 
astfel sunt denumite şi cerul la masculin iar Terra la fe¬ 
minin, întrucât acesta primeşte forţa activă de la primul 
şi devine astfel producătoare a celor din sânul naturii. în¬ 
tocmai ca pentru acestea, oamenii, văzând cu ochii ca¬ 
pabili de la natură să vadă de departe că activităţile celor 
cereşti sunt felurite, au adoptat şi pentru numele ce le 
semnifică aceeaşi analogie. Din cele de mai sus se deduce 30 v 
lesne şi felul cum au fost concepute numele aşa-ziselor 
„neutre", fie în cazul că se face reducerea la ceea ce e îna¬ 
intea ambelor [genuri], ca atunci când vorbim despre ce 
e prim, fie când e vorba de ceva de ambele genuri, ca în 
cazul plodului, fie potrivit cu trecerea de la ceva mai tare 
la ceva mai slab, ca în cazul lichidului seminal şi al apei, 
fie potrivit cu ce este comun în ambele, ca în cazul vie¬ 
ţuitorului, fie în alte cazuri de acest fel, spre a nu pre¬ 
lungi peste măsură discuţia. 

Este atunci evident că al doilea dintre înţelesurile pen¬ 
tru „din natură" coincide cu cel de-al doilea al lui „prin 
instituire". într-adevăr, pe cele instituite de către legis¬ 
latorul de cuvinte ca fiind înrudite cu lucrurile asupra 
cărora sunt puse, le-am putea numi „din natură", dar ca 
fiind puse de cineva, „prin instituire". Astfel încât, Socra- 
tele din Cratylos, judecând între Cratylos şi Hermogene, 3i r 
care difereau total între ei pe tema dacă numele sunt din 

natură sau prin instituire, arată că ele nu sunt nici prin 
instituire, cum socotea Hermogene (căci există în ele şi 
felul de-a fi prin natură, potrivit cu cel de-al doilea sens 
al lui „prin natură“, şi mai ales la acelea prin care sem¬ 
nificăm ce e universal şi în general proprietăţile lucruri¬ 
lor, ca având o natură determinată şi susceptibilă de prins 
de către noi; căci referitor la reuşita în ce priveşte prima 
instituire a numelor în cazul lucrurilor particulare sor¬ 
tite de la natură să se schimbe în toate felurile, întâmpla¬ 
rea trebuie socotită o colaboratoare a vorbirii), dar nu 
sunt nici din natură, cum spune Heraclit; căci sunt şi prin 
instituire multe dintre cele stabilite pentru lucrurile par¬ 
ticulare — ceea ce numeşte Hermogene pe bază de insti¬ 
tuire e după acest înţeles comun — sau sunt aşa desigur 
toate câte semnifică natura veşnică, acestea fiind prin in¬ 
stituire pe baza celui de-al doilea sens al ei. 

Aşadar nici Aristotel nu stabileşte ceva deosebit faţă 
de acestea, în cartea de faţă, atunci când declară că nici 
unul dintre nume nu e din natură; căci el le refuză carac¬ 
terul de-a fi prin natură pe care îl invocau heraclitienii, 
la fel cum făcea şi Platon, nerespingând altminteri el în¬ 
suşi socotirea lor „din natură" în felul cum o concepea 
divinul Platon. Iar în multe dintre lucrările sale el arată 
acest lucru atunci când încearcă să învedereze că numele 
sunt în armonie cu lucrurile, cum o face în Fizică cu nu¬ 
mele de „spontan" sau cu cel de „vid", iar în Meteori cu 
numele de „rouă" sau cel de „ploaie", precum şi cu toate 
numele, desigur, pe care le ştim instituite de el, cum e cel 
de „entelehie" în cazul formei, sau cel de „termen" în ca¬ 
zul cuvintelor simple din silogisme, sau cel de „figură" 
în cazul unei anumite înlănţuiri a premiselor, şi chiar în 
cartea de faţă, Despre interpretare , cu expresia de „nume 
nedeterminat", sau „verb nedeterminat", sau cu cea de 
„contradicţie", nume care, instituite fiind de el, arată cât 
se poate de limpede gândul filozofului cu privire la ele. 

Dacă însă cineva ar înţelege să arate că nici pe baza 
acestui mod numele nu trebuie socotite a fi „din natură", 
încercând [să le derive] atât din transformările ce se pro¬ 
duc în numele date cât şi din faptul că un acelaşi lucru e 
denumit adesea prin mai multe, atunci vom spune că trans¬ 
formarea arată tocmai în chip lămurit ce e natural în 
nume; căci e evident că tocmai trecând spre denumiri mai 
potrivite lucrurilor ne-am folosit de o transformare a nu¬ 
melor, iar numărul mare al acestora nu-1 socotim defel 
că interzice ca fiecare din ele să fie potrivit naturii denu¬ 
mitului. Intr-adevăr, întocmai cum imaginile aceluiaşi om 
pot fi mai multe, dacă materialul în care e redat e dife¬ 
rit, aramă de pildă, sau lemn sau piatră, toate imaginile 
având însă asemănare cu el, tot astfel şi aci nimic nu in¬ 
terzice ca o aceeaşi natură să fie numită prin silabe [vo¬ 
cabule] diferite, prin toate fiind semnificată o singură şi 
aceeaşi natură după un gând diferit, la fel cum numele 
de om ( anthropos ), de meroţs şi de muritor ( brotos) în¬ 
seamnă acelaşi lucru, dar o dată în măsura în care omul 
priveşte către cele de sus ( anathrei ), altă dată ca având 
o voce cu părţi distincte ( meristen ), în fine, brotos , pe te¬ 
meiul căderii sufletului în lumea naşterii şi a întinării lui 
aci; sau încă, pentru compunerea cuvântului, se numeş¬ 
te anthropos ca putând să articuleze cu vocea (diathro- 
un), sau ca având sus ochii ( op as ), merops ca folosindu-se 
de părţi ale deschizăturii ( ope ), iar brotos ca fiind mor- 
tos kai moiretos adică „din părţi", de unde versul: 

Noi muritorii am zidit cetăţi 

(Caii., fragm. 271), 

cum spune Cyrenaios. Dacăînsă el spune pe drept acestea, 
atunci evident nu vom putea accepta teza dialecticianului 

Diodor, care socotea că orice cuvânt este semnificativ şi, 
cu această convingere, numea pe unul din servitorii săi 
„Deşi“, iar pe altul cu altă conjuncţie. Este greu chiar de 
închipuit ce semnificaţie îngăduie asemenea cuvinte pen¬ 
tru o natură oarecare ori pentru o persoană, cum ar fa- 
ce-o numele, sau pentru o acţiune ori stare, cum ar face-o 
verbele. 

Atunci când alţii întreprind să înlăture instituirea cu¬ 
vintelor, cum facePetraios Dusareios, invocând cazul ru¬ 
găciunilor şi imprecaţiilor, în care numele rostite de noi 
fie sunt favorabile în chip vădit celor numiţi, fie le vată- 
mă, deşi convenţia oamenilor e făcută firesc între oameni, 
pe când convenţia oamenilor cu zeii nu poate nici mă¬ 
car fi crezută cu închipuirea — trebuie spus şi împotriva 
acestora că zeii, făcându-ne raţionali şi de sine stătători, 
ne-au pus în chip firesc stăpâni peste multe acţiuni, pri¬ 
vind pe toate ale noastre în chip invariabil precum şi ac¬ 
ceptând ceea ce am instituit, drept ceea ce noi, ca fiinţe 
de sine stătătoare, am socotit de preţ; însă mai degrabă 
noi, în astfel de convenţii, datorită imaginilor, năzuin¬ 
ţelor şi înclinărilor noastre, croind în ce ne priveşte un 
asemenea tip de viaţă, ne bucurăm prin aceasta de pro¬ 
videnţa divină binevoitoare nouă. Aşa vedem corpurile, 
atunci când sunt arse, devenind uşoare şi purtate în sus 
prin văzduh, dar, prefăcându-se din nou, sunt purtate în 
jos iarăşi spre ce e mai pământesc şi mai greu, după for¬ 
ţa ce se află în ele atunci. Iar când soarele stăpânitor, la 
ora prânzului, străluceşte peste întreaga emisferă a pă¬ 
mântului, dacă unii dintre oameni, treji fiind şi ţinându-şi 
ochii deschişi, cum le e firea, se bucură de binefacerile 
luminii, se întâmplă că alţii, dormind sau închizându-şi 
ochii ori ascuzându-şi într-altfel vederea, nu obţin aceas¬ 
ta, din vina lor iar nu din vreo invidie a divinităţii, ce dă¬ 
ruieşte tuturor, fără invidie, lumina. 

însă m-am întins mai mult asupra acestora cu intenţia 
de a arăta acordul filozofilor şi socotind că e cazul să ur¬ 
mărim, la cei vechi, o teorie care, în general, nu e lăsată 
cu totul necercetată. în continuarea acestor chestiuni, vom 
lua în studiu raţionamentul expus de interpretul Alexan¬ 
dru din Afrodisia, care socoteşte a putea stabili că de la 
sine numele şi verbele există în chip natural. Căci numele 
şi verbele, spune el, sunt expresii sonore, iar acestea sunt 
prin natură, deci numele şi verbele sunt prin natură. Faţă 
de acestea, trebuie spus că numele şi verbele nu pot fi so¬ 
cotite de-a dreptul expresii sonore, ci pe baza materiei 
lor. După cum dacă s-ar spune: „uşa este de lemn, lem¬ 
nul este un produs natural, aşadar uşa e un produs na¬ 
tural", s-ar ajunge la ceva ridicol (căci uşa e numită de 
lemn pe baza materiei ei, dar nu e necesar ca tot ce pune 
în joc lemnul natural să fie deopotrivă natural, cele ce ţin 
de tehnică avându-şi întruchiparea lor în imaginaţia noas- 33 r 
tră şi doar realizându-se în materia naturală), la fel tre¬ 
buie spus şi aici că expresia sonoră este într-adevăr un 
produs natural (căci prin natură emitem sunete), însă nu¬ 
mele şi verbele nu s-ar putea califica drept expresii so¬ 
nore pur şi simplu, ci sunete transformate şi plăsmuite 
în chip anumit de către imaginaţia numită verbală, ce pune 
în mişcare într-un chip anumit organele sonore, aşa cum 
este [transformat] lemnul de către constructor spre a da 
naştere uşii. La fel deci cum lemnul, mai înainte de-a fi 
prelucrat, nu s-ar putea numi „uşă“, tot aşa nici sunetele 
încă netransformate nu s-ar putea numi nume ori verbe, 
astfel că ele sunt calificate drept ce sunt după specia lor, 
născute fiind din închipuirea noastră şi fiind astfel pe bază 
de instituire. Acestea fie deci spuse împotriva raţionamen¬ 
tului în chestiune. 

însă întrucât numele este prin convenţie , Aristotel 
aminteşte, prin faptul că numele se iveşte o dată cu prima 

creaţie şi instituire de cuvinte, că este dintru început sim¬ 
bol al denumitului, iar nu copie naturală, sau dacă este, 
o face în general prin tehnica pusă în joc. De aceea se şi 
întâmplă că dacă se cercetează care e genul numelui, de 
vreme ce arătăm că expresia sonoră se comportă ca fiind 
însuşi cuvântul, vom invoca sensul ei de simbol, aşa în¬ 
cât definiţia numelui însuşi să fie „simbol alcătuit din- 
tr-un cuvânt semnificativ pe bază de convenţie şi fără 
indicaţia de timp, la care nici o parte separată nu semni¬ 
fică o existenţă oarecare sau nu indică o persoană", ge¬ 
nul numelui fiind înfăţişat abia acum, pe când cele spuse 
mai înainte, în desfăşurarea definiţiei, privesc ideea nu¬ 
melui atât pe baza conţinutului lui material cât şi a speciei 
proprii lui. E la fel cum, vroind să se arate ce este un tron, 
s-ar socoti suficient să se spună, spre a înfăţişa ideea lui, 
că este o bucată de lemn lucrată într-astfel, deşi este tot¬ 
odată posibil ca, vorbind mai exact, să spunem că este o 
mobilă folositoare în cutare scop şi lucrată din lemn în¬ 
tr-astf el. Insă în chip evident acelaşi este şi genul verbului 
şi al definiţiei, potrivit cu capacitatea semnificativă din 
ele; căci sensul şi semnificatul sunt spuse unul faţă de altul, 
aşa încât firesc sensurile pe bază de convenţie sunt sim¬ 
boluri ale celor semnificate. Pe de altă parte, la expresie, 
vom pune în joc şi cantitatea silabelor ce o alcătuiesc, pe 
baza mărimii fiecăreia dintre ele. Iar faptul că socotim a 
fi cazul să calificăm numele şi drept simbol şi drept co¬ 
respondent construit nu e ceva de mirare. Numele care 
e pus fără intenţie este numai simbol, pe când cel pus ra¬ 
ţional, ca susceptibil a consta din diferite silabe e asemenea 
simbolurilor, dar ca potrivindu-se în chip natural denu¬ 
mitului, este o similitudine şi nu simbol. Iar toate aces¬ 
tea sunt de luat ca rezultate ale celor spuse, în acord cu 
ceea ce împărtăşeşte Socrate în Cratylos cu privire la nume. 
Intr-adevăr, şi acela afirmă că numele este o imitaţie a 

naturii fiecărui lucru, cu vocea articulată, ceea ce înseam¬ 
nă că e organizat din elemente şi silabe, aşa cum verbele 
sunt imitaţii ale celor implicate de substanţe (adică ale 
modurilor lor de existenţă), iar rostirea este compusă din 
ambele, atât din nume cât şi din verb, precum el însuşi 
stabilise înainte de Aristotel, atât prin cele de aici cât şi 
prin cele spuse în Sofistul , că singurele părţi principale 
ale vorbirii sunt numele şi verbul. 

Arătând necesitatea lui „pe bază de convenţie", de vre¬ 
me ce, spune el, sunetele sălbatice, adică vocile nearticu¬ 
late (căci el s-a folosit acum de „sunete" ca de gen al vocii, 
în loc de specie), ca ale fiarelor, indică şi ele ceva, dar nici 
unul nefiind nume , filozoful a vorbit aşa întrucât, fără 
adaosul acesta, nu am indica mai degrabă numele decât 
sunetele proferate natural, cele elementare ca ale anima¬ 
lelor neraţionale, pe care le-a numit fiare, după cum face 
şi Platon, întrucât ce e sălbatic se comportă mai degra¬ 
bă într-acelaşi fel, ca fiind neraţional şi inapt din natură 
să intre în comunitate, pe când ce e domesticit primeşte 
un caracter dobândit, cel puţin la cele domestice la care 
e cazul să fie căpătat aşa ceva. Cât despre nici unul din¬ 
tre ele nefiind nume, este spus fie în loc de cele „la care 
nici un sunet nu este nume", sau în chip eliptic, pentru 
strigăt, „la animalele la care nici un strigăt nu este nume". 
Căci nu s-ar putea spune întru totul că nu sunt denumiri 
[feluri de-a comunica] printre sunetele animalelor nera¬ 
ţionale: un anumit lătrat, sau un nechezat, sau un mu¬ 
get spun şi ele ceva. După ce explică acestea nu adaugă 
nimic despre rest, adică despre cuvânt şi despre semni¬ 
ficativ, ca fiind lucruri prea evidente. In schimb între¬ 
prinde analiza numelui nedeterminat şi spune: 

p. 16 a 30. „Non-om“ nu este un nume. într-adevăr nu 
există nume în legătură cu ceea ce trebuie să denumească 


34 r 

el; căci nu e vorba nici de o rostire, nici de o negaţie. Fie 
el aşadar nume nedeterminat, deoarece revine deopotrivă 
oricărui lucru, existent ori inexistent. 

34 v El a pus în joc această chestiune întrucât a constatat 
că şi asemenea expresii sunt incluse deseori în enunţări 
— ca atunci când spunem: „nu un om umblă“ —nefiind 
socotite numele a nimic, de către cei vechi. El explică aşa¬ 
dar la care dintre cuvintele denumite sunt de presupus 
că revin expresiile acestea, fără ca ele să exprime existen¬ 
ţa, în realitate, şi ne spune cum se cuvine să le numim. 
De vreme ce deci s-ar putea presupune că ele sunt prin 
excelenţă nume, deoarece preiau în propoziţii locul su¬ 
biectelor în chip asemănător cu numele reale, şi de vreme 
ce li se potriveşte definiţia dată pentru nume (într-ade- 
văr celelalte [trăsături] ale numelui în chip evident li se 
atribuie lor, şi de asemenea nici în cazul lor părţile nu 
sunt semnificative prin ele înseşi, în speţă „non“ şi „om“, 
atunci când ele sunt luate drept una în ,,non-om“), Aris- 
totel arată că nu e cazul să le califice drept nume pur şi 
simplu, întrucât numele semnifică o singură natură, cea 
a denumitului, pe când fiecare din expresiile în chestiu¬ 
ne tocmai că suprimă ceva unic, anume ce e semnificat de 
numele rostit fără de negaţie, introducând în schimb pe 
toate celelalte naturi, fie că sunt reale fie că nu. Căci 
non-omul nu se rosteşte cu privire la om singur, ci o face 
despre cal, câine, „capră-cerb“ şi centaur, ca şi despre toate 
cele ce sunt şi nu sunt. De aceea Aristotel cere să se cali¬ 
fice totalitatea aceasta drept nume nedeterminate: „nume“ 

35 r pentru că, aşa cum va spune despre ele în ce urmează, 
semnifică şi ele ceva unitar, într-un fel, în speţă ansam¬ 
blul unitar a ce nu e lucrul determinat, cum de pildă 
non-omul califică ansamblul celor din afară de om drept 
ceva unitar în sine, pe baza căruia toate au ceva în comun, 
faptul de-a nu fi ceea ce e omul; — şi „nedeterminate“, 

deoarece conţinutul semnificat de ele nu reprezintă exis¬ 
tenţa a ceva, cum obişnuiesc numele, ci tocmai o inexis¬ 
tenţă ce se acordă, deopotrivă cu cele reale, şi celor ireale. 
Dacă însă cineva ar prinde că aceste expresii sunt fie ne¬ 
gaţii, din cauza adaosului particulei negative, fie rostiri 
în general, deoarece învederează o legătură oarecare, el 
ar sfârşi prin a da de înţeles de ce ele nu pot fi calificate 
în nici unul din aceste feluri, nici drept negaţie nici drept 
rostire. Ele nu sunt negaţii, deoarece orice negaţie, prin 
suprimarea particulei negative, devine o afirmaţie, ea ne- 
având ceva în plus faţă de aceasta decât negativul; dar 
aceste expresii, prin suprimarea particulei negative, dau 
nume iar nu afirmaţii. Pe de altă parte ele nu sunt nici 
rostiri pur şi simplu. Căci nu sunt nici în modalitatea ru¬ 
găminţii, a imperativului, vocativului, a interogativului, 
nici într-a enunţiativului în general, de vreme ce orice 
enunţare semnifică fie ceva adevărat fie ceva fals, iar nici 
unul din acestea nu e semnificat de expresiile în joc. Aşa¬ 
dar, dat fiind că e imposibil să fie socotite în rândul aces¬ 
tora, al rostirii sau al negaţiei, şi nici nu posedăm altă 
denumire stabilită în uz pentru asemenea expresii, aşa 
cum pentru unele avem calificarea de nume, pentru altele 
de verb, pentru unele de afirmaţii pentru altele o alta, le 
vom califica atunci — spune el — drept nume nedeter¬ 
minate, prin fie el aşadar nume nedeterminat , arătându-ne 
că el însuşi este cel care instituie numele acesta pentru 
asemenea expresii. 

p. 16 a 33. Cât despre „al lui Filon“, sau „lui Filon“ şi 
cele asemenea lor, ele nu sunt nume, ci cazuri ale nume¬ 
lui. Rostul acestor formulări este, în alte privinţe, legat 
de nume; numai că, împreună cu „ este“, „era“ sau „va 
fi", ele nu exprimă adevărul ori falsul, pe când numele 

o face statornic. De pildă: „ al lui Filon este “ ori „ nu este “ 
nu exprimă nici adevărul nici falsitatea. 

Cu privire la exprimarea numelor pe baza cazului 
drept, era obiceiul la cei vechi să se pună problema dacă 
i se potriveşte să fie numit „caz“ ori nu; şi această expri¬ 
mare fiind un nume, ca denumind prin ea însăşi fiecare 
dintre lucruri, cazurile [oblice] ale numelui se nasc din 
transformarea exprimării drepte [a nominativului]. Aris- 
totel aşadar susţine cea de-a doua părere, iar lui îi dau 
urmare peripateticienii, pe când pe cea dintâi o susţin stoi¬ 
cii şi cei ce îi urmează, care practică ştiinţa gramaticii. 
Adresându-se acestora peripateticienii întreabă: In timp 
ce firesc denumim pe celelalte „cazuri", prin faptul că sunt 
decăzute de la nominativ, pe acesta pe ce temei l-am de¬ 
numi „caz“ ca şi cum ar deriva din ceva ? (Intr-adevăr e 
evident că orice caz se cuvine să se nască pornind de la 
ceva aşazat deasupră-i.) Stoicii răspund că şi acesta e de¬ 
căzut, anume din gândul aflat în cuget; căci intenţionând 
să arătăm ceea ce vedem în el [în cuget], anume gândul 
lui Socrate, rostim numele lui Socrate. Aşadar la fel cum 
despre condei, lăsat să cadă de sus şi înfipt drept, se poate 
spune că a fost drept în căderea lui, în acelaşi fel socotim 
şi că nominativul a căzut pornind de la gând şi că e cazul 
drept, ca dând prototipul rostirii pe bază de glăsuire. Dar, 
spun peripateticienii, dacă pe baza aceasta vă gândiţi să 
calificaţi cazul nominativ, atunci se va întâmpla ca şi ver¬ 
bele să aibă cazuri, precum şi adverbele, cele care prin 
natura lor nu admit cazuri; iar acestea sunt în chip lim¬ 
pede absurde şi combătute prin propriile voastre teze. De 
aceea, în concluzie, este de preferat punctul de vedere pe¬ 
ripatetic în această privinţă. 

în cele de faţă, Aristotel distinge cazurile [oblice] de nume, 
şi aceasta este, pentru el, la fel cu a nu le acorda definiţia 
redată pentru nume, în sensul că numele adevereşte ori 

dezminte, întovărăşit fiind cu „este“, „era“ şi „va fi“, pe 
când cazurile, nu. Căci acela ce spune „Filon este“, ori 
„Filon era“, ori „Filon va fi“ spune ceva adevărat sau ceva 
fals, pe când cel ce spune „Al lui Filon este“ ori „era“ ori 
„va fi“, sau „Lui Filon este“, „era" ori „va fi“ nu a spus 
nici ceva adevărat nici ceva fals deoarece asemenea feluri 
de a vorbi au nevoie de un adaos pentru a pune la punct 
gândirea. Dacă deci nu se adaugă: fiul acesta ori ogorul, 
ca de pildă „Al lui Filon este fiul ori ogorul acesta", sau 
„Lui Filon îi aparţine acesta", nu se alcătuieşte nimic ade¬ 
vărat ori fals. Căci o altă formă de vorbire, de pildă cea 
vocativă, poate fi manifestată şi printr-un simplu caz al 
numelui, cel ce se numeşte, din această cauză, vocativ nea- 
vând nevoie de nici un verb spre a da de înţeles ceva, ca 
de pildă: 

O, fericite Agamemnon, tu plin de noroc şi de daruri 

(Hom., //., III, r. 182 [Murau, 181]), 

motiv pentru care ne şi curmăm vorba aci şi îndemnăm 
pe cel invocat, dacă nu se opune ceva, să răspundă, ca şi 
cum gândirea i s-ar pune în mişcare în acest fel. Totuşi 
nu e posibil a face din acest caz sau din vreun altul o enun¬ 
ţare, nici să i se adauge pe „este". 

Cât se poate de bine a dat de înţeles filozoful Porfir 
că „este" nu poate fi luat în locul oricărui verb, ci numai 
în locul aceluia care e derivat din fiinţă şi care semnifi¬ 
că existenţa, spre a face, împreună cu numele, o rostire 
desăvârşită, pe când cu cazurile face una defectuoasă. Căci 
există unele verbe rânduite lângă cazuri şi alcătuind ros¬ 
tiri adevărate ori false, dar lângă nume [la nominativ], ele 
nu pot fi rânduite, ca de pildă „îi pare rău", în expresia 
„lui Socrate îi pare rău", în timp ce propoziţia „Socrate 

îi pare rău“ este de nealcătuit. Pentru aceasta ni se trans¬ 
mite în plus următoarea regulă a stoicilor, valabilă în cazul 
propoziţiilor în ce priveşte termenii folosiţi ca predicat: 
„Predicatul se enunţă fie despre nume, fie despre un caz 
[oblic, al lui], şi de ambele dăţi este sau desăvârşit ca pre¬ 
dicat şi îndestulător spre a da, împreună cu subiectul, o 
enunţare, sau defectuos şi având nevoie de un adaos spre 
a alcătui un predicat desăvârşit." In cazul că deci, folo¬ 
sit fiind pentru un nume oarecare, alcătuieşte o enunţare, 
el se numeşte de către ei [stoici] factori de predicare sau 
de atribuire (căci ambele înseamnă acelaşi lucru), ca „um¬ 
blă" în „Socrate umblă"; dacă însă e rostit despre un caz, 
se numeşte cvasiatribuire, ca şi cum ar fi aşezat lângă atri¬ 
but şi ar reprezenta un fel de cvasipredicare, aşa cum se 
comportă „îi pare rău" în: „Lui Socrate îi pare rău." Căci 
„regretă" ar fi o atribuire, pe când „îi pare rău" e o cva¬ 
siatribuire, incapabilă să producă, alăturată fiind de no¬ 
minativ, o enunţare, cum o face în „Lui Socrate îi pare 
rău" (unde nu e vorba de nici o enunţare); iar verbul „îi 
pare rău" (impersonal) nu admite conjugare, ca de pil¬ 
dă „umblu", „umbli", „umblă", şi nici o transformare pe 
bază de număr: într-adevăr, aşa cum spunem „acestuia 
îi pare rău", spunem şi „acestora le pare rău". Şi tot ast¬ 
fel, dacă predicatul numelui are nevoie de adaosul cazului 
vreunui nume spre a alcătui o enunţare, atunci se socoteş¬ 
te mai puţin decât un predicat, aşa cum se întâmplă cu 
„îndrăgeşte" ori „fericeşte", de pildă „Platon îndrăgeşte" 
(căci adăugându-se acestuia „pe cine", de pildă pe Dion, 
se alcătuieşte o enunţare determinată, anume că „Platon 
îndrăgeşte pe Dion"), iar dacă predicatul are nevoie să-şi 
alăture un caz oblic spre a alcătui o enunţare, atunci el 
exprimă încă mai puţin decât o cvasiatribuire, cum se în¬ 
tâmplă cu „îi pasă" în: „Lui Socrate îi pasă de Alcibiade." 
Dar toate se numesc predicate. 

Aceasta este învăţătura stoicilor asupra temelor în joc. 

Noi însă, recapitulând cele spuse despre nume la Aris- 37 v 
totel, declarăm că „nume", privit cu învăţătura de faţă, 
va fi în chip principal cuvântul semnificativ pe bază de 
convenţie, fără indicaţie de timp, la care nici o parte nu 
e semnificativă izolat, un cuvânt ce înseamnă ceva deter¬ 
minat şi, împreună cu „este“, „era“ sau „va fi“, adevereşte 
sau tăgăduieşte. Dar din ce pricină oare nu a dat Aristo- 
tel de la început această definiţie a numelui, aşa încât să 
nu ne stânjenească cu nimic rostirea nici numele nede¬ 
terminate, nici cazurile [oblice] ? Răspundem că, în rea¬ 
litate, la el sunt multe înţelesuri ale numelui: căci fiecare 
cuvânt ce semnifică, pe bază de convenţie, oricare din¬ 
tre realităţi este apt să poarte calificarea de nume, aşa cum 
şi învăţatul din Sofistul divide numele în general în nume 
propriu-zis şi verb, după care înţeles s-ar putea socoti 
„nume" şi toate verbele (o arată de altfel el însuşi în cele 
ce urmează, spunând: „privite în ele înseşi verbele sunt 
nume şi semnifică ceva“, ca şi cum, prin capacitatea lor 
semnificativă, le-ar considera nume, dat fiind că, întoc¬ 
mai unor nume, se pot semnifica prin ele acţiunile şi stă¬ 
rile), precum şi orice cuvânt ce alcătuieşte subiectul în 
propoziţie va fi la el calificat drept nume, aşa cum o va 
arăta în al treilea capitol al cărţii, spunând: „schimbate 
fiind numele şi verbele, se semnifică acelaşi lucru“, ceea 
ce face că, potrivit acestui înţeles, „bine“ de exemplu sau 
„drept“, sau câte altele, considerate din perspectiva anu- 38 r 
mitor subiecte, despre care ele se predică în chip firesc, 
sunt denumite verbe şi nu nume, pe când faptul de-a mer¬ 
ge sau de-a filozofa sunt calificate drept nume şi nu verbe, 
dat fiind că alcătuiesc termenii subiect, în propoziţiile care 
enunţă de pildă că „faptul de a se plimba înseamnă miş¬ 
care", şi „faptul de a filozofa este folositor". De aceea 
li se şi aplică lor articolul hotărât, ca împlinind acum 

rolul de nume. Pe de altă parte se mai spune „nume" şi 
într-astfel — potrivit cu definiţia redată pentru nume la 
început: „orice cuvânt semnificativ, pe bază de conven¬ 
ţie, fără indicaţie de timp, la care nici o parte nu e sem¬ 
nificativă separat" — încât „frumosul" şi „justul", sau 
„non-omul", „al lui Filon" sau „lui Filon" sunt toate 
nume. Astfel se socoteşte „nume" orice cuvânt ce admite 
definiţia redată pentru nume şi care semnifică ceva de¬ 
terminat, după care sens nimic nu interzice ca şi cazuri¬ 
le [oblice] să fie socotite nume, pe când aşa-zisele nume 
nedeterminate n-ar mai putea fi calificate drept nume. El 
ne dă ideea acestui lucru atunci când spune că orice afir¬ 
maţie sau negaţie este alcătuită fie din nume şi verb, fie 
din nume nedeterminate şi verb, deosebind astfel între 
nume nedeterminate şi nume, niciodată însă între cazuri 
[oblice] şi nume. In plus, dincolo de toate felurile de nume 
enumerate, el califică drept nume ceea ce e alcătuit din 
determinările adăugate definiţiei ce redă numele, distin¬ 
gând atât pe cele ale cazurilor [oblice] cât şi pe cele ale 
numelor nedeterminate. Aşadar în cinci feluri fiind ros¬ 
tite numele, trebuie recunoscut că cele spuse prin ele de 
către Aristotel sunt juste; într-adevăr definiţia redată pen¬ 
tru nume este valabilă, potrivit cu cel de-al treilea înţeles 
enumerat, iar determinările adăugate ulterior nu compro- 
38 v mit definiţia, ci ne dau doar înţelesuri anumite pentru 
„nume", unul, cel de-al patrulea, despre numele nede¬ 
terminate, altul, cel de-al cincilea, despre cazuri[le oblice]. 

Desigur că prin afirmaţia definiţia se face despre el, ce¬ 
lelalte potrivit cu acestea, el spune, în legătură cu numele 
rostit la un caz oarecare, că va avea [şi el] o definiţie, pe 
care a numit-o logos, altminteri ea nediferind deloc de 
definiţia numelui dată la început (care este într-adevăr 
cuvântul semnificativ pe bază de convenţie, fără indicaţie 
de timp, la care nici o parte nu e semnificativă separat), 

dar fiind în exces faţă de acesta prin diferenţa ce desparte 
cazurile de numele propriu-zis la nominativ, anume prin 
faptul că ele nu fac încă o enunţare desăvârşită, rostite 
fiind împreună cu „este“, „era“ sau „va fi“, din cauză că 
nici nu tăgăduiesc nici nu adeveresc, în timp ce numelui 
îi e suficient unul singur dintre verbe spre a produce 
enunţarea desăvârşită. S-aprocedatînsă după obiceiul atic 
de-a se înregistra mai multe voturi deodată la reuniunile 
poporului. Căci scribul, citind poporului primul dintre 
voturile înregistrate, rostea atât numele celui ce semna 
cât şi pe al tatălui şi al demos-ului lui, ca de pildă „De- 
mostene, fiul lui Demostene, din Paiania, votează aşa“, 
pe când cel de-al doilea şi al treilea vot, dacă se întâm¬ 
plau să fie la fel, le indica numai ca şi cum ar fi fost un 
alt vot al aceluiaşi ins, rostind înaintea poporului, în loc 
de-a mai citi ceva: „celelalte ca acestea, votându-se aşa“. 
De aceea şi Socrate în Gorgias, folosindu-se de aceeaşi 
expresie, o atribuie scribilor din adunări. 

p. 16 b 6. Verb este cuvântul care, semnificând în plus 
timpul şi neavând nici o parte desprinsă semnificativă, este 
statornic semn al celor spuse despre altceva. Afirm că sem¬ 
nifică în plus timpul, „ sănătatea “ fund nume, iar „însă¬ 
nătoşeşte" verb; căci semnifică în plus faptul de a se petrece 
acum. Şi el este statornic semn al celor spuse despre alt¬ 
ceva, respectiv al celor spuse despre un subiect sau ca fi¬ 
ind într-un subiect. [In schimb], pe „ nu însănătoşeşte" şi 
„nu îmbolnăveşte" nu le numesc verbe. Ele semnifică în 
plus timpul, e drept, şi statornic sunt spuse cu privire la 
ceva, însă pentru diferenţa aceasta nu e instituit un nume. 
Să le numim „verbe ne determinate", fiindcă sunt spuse 
în chip indiferent atât pentru ce este cât şi pentru ce nu 
este. Deopotrivă însă,, a însănătoşit" sau „va însănătoşi" nu 
sunt verbe, ci o derivare a verbului; iar ele se deosebesc 

de verb, în măsura în care acesta semnifică în plus timpul 
prezent, pe când celelalte pe cel înconjurător. 

Redarea completă a definiţiei verbului ar fi asemănă¬ 
toare celei date pentru nume „un cuvânt semnificativ pe 
bază de convenţie, semnificând în plus timpul, la care nici 
o parte nu e semnificativă separat"; dar întrucât Aristotel 
era iubitor de conciziune, trecând peste toate cele ce sunt 
comune verbului cu numele ca fiind dinainte rostite în 
definiţia numelui, el face analiza pornind de la ce deo¬ 
sebeşte verbul de nume (se deosebeşte ca semnificând în 
plus timpul). Dar dacă lucrul stă aşa, de ce adaugă pe în 
care nici o parte izolată nu e semnificativă, după cum se 
admisese şi în definiţia numelui ? Să spunem deci, faţă de 
această nedumerire, ce declară Porfir, că există anumite 
rostiri alcătuite din verbe, la care părţile sunt semnificative, 
vreau să spun acele verbe din care se alcătuiesc rostirile, 
ca atunci când spun „A se plimba este a se mişca"; căci 
a se plimba şi a se mişca, precum şi este, părţi fiind ale 
întregului, sunt semnificative prin ele înseşi. Spre a de¬ 
osebi deci verbele de asemenea rostiri, cărora li se potri¬ 
vesc celelalte părţi ale definiţiei verbului — vreau să spun: 
cuvânt semnificativ, pe bază de convenţie, semnificând 
în plus timpul — a fost nevoie să fie adăugată aici dife¬ 
renţa menţionată. Dar de ce a spus nu că verbul sem¬ 
nifică timpul, ci că îl semnifică în plus ? Pentru că „a 
semnifica" înseamnă, cum am spus-o şi mai înainte, a ară¬ 
ta ceva în prim rând, pe când a semnifica în subsidiar în¬ 
seamnă a arăta totodată şi altceva, pe lângă primul aspect 
indicat, pe baza vorbirii secunde. Iar verbele le rostim 
cu intenţia de-a indica în chip principal unele acţiuni sau 
stări, pe când momentele ce se asociază acţiunilor sau stă¬ 
rilor, potrivit cărora se spun că au loc, au avut ori vor 
avea loc, sunt luate în consideraţie, împreună cu acelea, 
ca indicate implicit. 

în cele ce urmează, Aristotel tratează şi despre locul 
pe care-1 ocupă în propoziţie verbul, spunând că el este 
statornic semn al celor spuse despre altceva , adică verbele 
iau întotdeauna locul predicatului, nu pe cel al subiectu- 40 r 
lui. Iar acest lucru e firesc; căci dacă ele exprimă acţiu¬ 
nile şi stările, iar acestea nu sunt desprinse şi subzistente 
prin ele înseşi, ci se raportează la altele, la cele ce acţio¬ 
nează şi suferă ceva, atunci e evident că li se potriveşte 
să fie enunţate despre acelea. Aşa stabileşte de altfel şi Pla- 
ton asupră-le, spunând în Sofistul , cu privire la califica¬ 
rea drept nume a oricărui cuvânt cu sens: „Haide atunci, 
aşa cum am vorbit despre idei şi scris, la fel să întreprin¬ 
dem cercetarea şi despre nume; căci se pare, într-un fel, 
că pe această cale se află ce urmărim acum. Aşadar ce anu¬ 
me este de presupus cu privire la nume ? Fie că toate se 
acordă între ele, fie nici unul; sau, fie că unele admit s-o 
facă, altele nu. E evident că unele admit s-o facă şi alte¬ 
le nu. Poate că admiţi aşa ceva, cum că unele, care sunt 
spuse înşiruit şi arată ceva, se armonizează, pe când cele 
care nu au nici un sens când se pun unul după altul nu 
se armonizează." De aici iese lămurit şi faptul că el spune 
înaintea lui Aristotel că există o vorbire unitară care să 
semnifice un singur lucru (căci aceasta înseamnă „arată 
ceva"), de vreme ce şi acelea care nu se armonizează (adică 
numele care, spuse înşurit fără de verb, sau verbe fără de 
nume) semnifică în general ceva, totuşi mai multe, nu un 
singur lucru. însă el ne vorbeşte de faptul că sunt doar 
două specii de cuvinte cu sens, numele şi verbul, unul in¬ 
dicând existenţa a ceva, celălalt acţiunile şi stările, pe care 
laolaltă le-a numit comportări. „Am socotit că înţelegând 
aceasta, eşti de acord să adăugăm: există într-adevăr un 
dublu gen pentru cele arătate prin cuvânt în legătură cu 
o substanţă, aşa-zisul nume şi verbul, acesta calificat drept 40 v 
verb pentru a da socoteală de comportări, celălalt fiind 

pus drept nume, în calitate de semn al cuvântului pentru 
subiectele ce se comportă aşa.“ De aci este evident [la Pla- 
ton] că pentru el verbul nu e numai indicator de acţiuni 
şi stări, ceea ce el dă de înţeles prin „comportare", dar 
şi că îl numeşte „semn" înainte de Aristotel, pentru ambii 
„semnul" indicând ceea ce semnifică; şi o face nu con¬ 
venţional ci natural, potrivit cu cele precizate mai înainte 
asupra acestor lucruri, în desfăşurarea de idei despre nume. 

De asemenea pe „statornic" nu-1 adaugă zadarnic când 
spune că el este statornic semn al celor spuse despre ceva; 
aceasta arată prin excelenţă caracterul specific al verbe¬ 
lor, de vreme ce nimic nu împiedică să fie enunţate şi une¬ 
le nume, ca vieţuitor despre om, numai că ele nu fac parte 
dintre cele enunţate singure şi statornic, nici enunţate în 
ele înseşi, fără de un verb precum „este" sau „nu este", 
nu alcătuiesc în chip firesc o rostire împlinită, pe când 
verbele, păstrându-şi singure şi statornic capacitatea lor 
proprie, se pot enunţa până şi despre ele înseşi. 

După ce ne-a spus acestea despre verb, el întreprinde 
să explice în continuare fiecare punct din cele rămase în 
teoria sa, şi în primul rând în chip firesc pe semnifică în 
plus timpul , ceea ce — fiindcă în chip necesar a fost lăsat 
deoparte, verbul deosebindu-se îndeajuns de nume — el 
a lămurit pe scurt, alăturând un nume oarecare şi un verb 
ce poartă asupra aceluiaşi lucru, „sănătatea" şi „însănă¬ 
toşeşte", precum şi arătând că numele nu dă nici o indi¬ 
caţie de timp, pe când verbul se referă la o situaţie de aşa 
fel cum o arătate mai înainte şi care semnifica timpul. 
r După aceasta, trecând peste neavând nici o parte desprin¬ 
să semnificativă , ca fiind îndeajuns de lămurit din cele 
spuse despre nume, ajunge la ceea ce urmează şi spune 
că verbele sunt socotite ca reprezentând pe cele spuse de¬ 
spre altceva , anume despre un subiect sau ca fiind într-un 
subiect. Acest lucru îl declară întrucât, atât dintre verbe 

ca şi dintre nume, unele sunt socotite că se enunţă ca reve¬ 
nind pe bază de substanţă [ca substanţe secunde] celor 
despre care se enunţă şi ca fiind împlinitoare pentru aces¬ 
tea, ceea ce denumea el în Categorii „a se spune despre 
un subiect", pe când celelalte revin ca accidente subiec¬ 
telor, ceea ce denumea el „a fi într-un subiect". Intr-a¬ 
devăr, aşa cum enunţând despre om atât că e „vieţuitor" 
cât şi „alb", care sunt nume, nu enunţăm totuşi ambele 
lucruri în acelaşi fel, ci pe „vieţuitor" îl socotim ca fiind 
despre un subiect, omul, pe când pe „alb" îl enunţăm ca 
avându-şi propria lui fiinţă într-un subiect — în acelaşi 
chip se va comporta şi enunţarea făcută cu verbele. Căci 
atunci când spun „a umbla înseamnă a se mişca din loc" 
sau „a încălzi înseamnă a săvârşi o acţiune", este enun¬ 
ţat ca despre un subiect faptul de a se mişca pentru um¬ 
blare şi săvârşirea unei acţiuni pentru încălzire, de vreme 
ce sunt mai generale decât ele, pe când dacă spun „So- 
crate se plimbă" sau „Platon citeşte", aici predicatul se 
enunţă accidental despre subiecte. Aşadar, ca să înfăţi¬ 
şeze ambele specii de predicare a şi spus el că statornic 
verbele obişnuiesc să se predice, adăugând acest lucru, 
cum că uneori o fac despre subiect, alteori ca fiind în su¬ 
biect. Iar această interpretare se potriveşte, dacă textul 
este aşa cum îl înfăţişăm şi după cum îl găsim în cele mai 
multe dintre copii. Chiar dacă însă unii ar vroi ca locul 
din scriere să fie aşa: şi totdeauna este semn al celor ce 
există, ca al celor spuse despre un subiect, aşa cum soco¬ 
teşte filozoful Porfir, noi vom spune că aci despre un su¬ 
biect a fost luat şi în loc de „într-un subiect"; căci obişnuia 
ca uneori să califice pe a fi într-un subiect şi prin a fi spus 
despre subiect. Aşadar dintre acestea este de preferat pri¬ 
ma versiune sau interpretare. 

Faptul că verbele devin uneori şi subiecte, ca „a filo¬ 
zofa" în propoziţia „a filozofa este a avea un folos" şi 




232 


AMMONIUS 


„a umbla“ în „a umbla înseamnă a se mişca“, precum şi 
că, în acest caz, ele nu sunt luate ca verbe în vorbire ci 
tocmai ca substantive, motiv pentru care li se şi alătură 
lor articolul — a fost relevat mai înainte. Şi, ca nu cum¬ 
va să trebuiască să spunem că acţiunile şi stările au na¬ 
turi [substanţiale] şi proprietăţi, după care s-ar deosebi 
între ele, se spune că ţin de alte lucruri, de cele ce acţio¬ 
nează şi suferă ceva, iar noi le semnificăm uneori ca şi 
cum ar fi din sânul realităţilor şi le privim ca având o na¬ 
tură anumită, alteori însă le privim ca subzistând în ju¬ 
rul unor subiecte oarecare, şi e necesar ca expresiile care 
semnifică existenţele să fie calificate nume, pe când cele 
care arată raportul faţă de subiecte verbe. Astfel încât filo¬ 
zofarea, plimbarea, toate cele denumite de grămătici „apa- 
remfata“, în măsura în care semnificăm plus timpul sunt 
numite verbe şi nu nume, dar, în măsura în care semni¬ 
fică ceva subzistent oricum, vreau să spun înseşi acţiunile 
şi stările, şi li se alătură un articol, care singur obişnuieş¬ 
te să fie pus în fruntea numelor, şi în măsura în care nu 
întotdeauna posedă aşezarea predicatelor, ceea ce Aris- 
totel socoteşte caracteristic pentru verb, în această mă¬ 
sură sunt nume şi nu verbe. Trebuie însă să mai stabilim 
că, chiar atunci când ele devin predicate, ca „a se mişca“ 
în propoziţia „plimbarea înseamnă a se mişca“, sau ex¬ 
presia de „a avea un folos“ în „filozofarea înseamnă a avea 
un folos“, nu încape nici o diferenţă faţă de enunţarea 
numelor admise, ca de pildă cel de vieţuitor. Căci ele nu 
pot să producă o vorbire desăvârşită fără adaosul „este“, 
sau „nu este“, sau „se spune“, sau „urmează să“, în „ur¬ 
mează să spun“, sau ceva din acestea. Atunci aşadar când 
numele acestea sunt luate ca şi cum ar privi situaţii rea¬ 
le, atunci se şi face vădit ceva despre cele semnificate prin 
ele, şi întreprindem să enunţăm anumite verbe cu ade¬ 
vărat despre ele, aşa cum obişnuim să facem cu numele 

veritabile. însă aceste considerente sunt despre verbele 
cu forma de conjugare numită de către grămătici la infi¬ 
nitiv, prin care verbe singure obişnuim să semnificăm în 
chip principal acţiunile sau stările luate ca subiecte, atunci 
când e nevoie să se spună ceva despre ele. Dacă însă se 
creează un subiect şi după celelalte forme de conjugare, 
cum este „însănătoşesc" în propoziţia „însănătoşesc este 
verb“, atunci trebuie ştiut că în acest caz nu despre însăşi 
dispoziţia semnificată facem vorbire, ci despre cuvântul 
care o semnifică pe ea, analizându-1 pe el ca atare şi de¬ 
finind numele calificat prin acest cuvânt; căci şi cuvin¬ 
tele fac parte dintre realităţi şi, deosebindu-le pe primele 
între ele ca şi pe celelalte prin denumiri, semnificăm când 
unele, când altele. De aceea nu numai în cazul verbelor 
vei putea găsi o asemenea situaţie, ci şi în cazul oricărui 
cuvânt, atât cu sens cât şi fără. Căci spunem „o conjunc¬ 
ţie, un articol sau un knax reprezintă un cuvânt fără sens“. 
însă Aristotel nu a spus că expresia ca atare a verbului 
[infinitivul] tinde întotdeauna să aibă un predicat, ci con¬ 
ţinutul semnificat de ea, adică o acţiune sau o stare. De 
aceea a şi spus aşa, cum că este statornic semn al celor spu¬ 
se despre altceva. — Dar acestea ajung. 

în ce priveşte verbul nedeterminat , nu vom avea ne¬ 
voie de multe cuvinte. Vom spune aceleaşi lucruri ca de¬ 
spre „numele nedeterminat", că nu s-a desprins cu totul 
de natura verbelor, lucru pe care Aristotel l-a dat de în¬ 
ţeles pe scurt, spunând că semnifică în plus timpul şi sta¬ 
tornic sunt spuse cu privire la ceva , şi că, prin faptul de-a 
nu fi spus despre ceva anumit, întregul acesta este denu¬ 
mit verb nedeterminat. Atunci însă când ne spune că 
pentru diferenţa aceasta nu e instituit nume , el indică de¬ 
osebirea dintre verbul nedeterminat şi cel determinat. 
Pentru această deosebire, spune el, nu există denumire 
după care să putem preciza că verbul acesta nedeterminat 

este altceva, despre care să fie vorba, în afară de verb, aşa 
cum prin deosebirea dintre nume şi verb avem o denu¬ 
mire ce îngăduie tocmai de-a califica pe unul drept nume, 
pe altul verb. De vreme ce deci nu deţinem astfel, pen¬ 
tru verb ca şi pentru verbul nedeterminat, două nume care 
să ne poată arăta că primele sunt deosebite între ele, ci 
unul dintre ele şi-a căpătat un nume, cel de a fi „verb“, 
pe când celălalt a fost trecut cu vederea de către cei ce 
au instituit numele, neexistând nici un astfel de cuvânt 
care să-l semnifice, el spune că pentru deosebirea în ches¬ 
tiune, adică pentru natura verbului nedeterminat, nu există 
nume în uz, dincolo de cel determinat, deşi era cazul ca 
dătătorii de nume să o socotească demnă de o calificare 
proprie. Dând el însuşi un nume, a socotit că e cazul să-l 
califice drept verb ne determinat, fiindcă deopotrivă, spu¬ 
ne el, revine oricărui lucru, fie real, fie nu, el luând pe 
revine în sensul de „se enunţă cu adevărat"; căci nimic 
nu se opune să se enunţe cu adevărat ceva şi despre ce 
nu e real, ca nerevenindu-i şi nefiind firesc să-i revină, 
ca de pildă când spun „centaurul nu e sănătos", sau „nu 
e bolnav", de vreme ce e cu neputinţă să revină ceva ine¬ 
xistentului. 

După aceasta, ne transmite care e diferenţa dintre ver¬ 
be şi formele lor de conjugare, aşa cum o făcea în cazul 
numelor, şi ne spune că pe cele rostite la timpul prezent, 
la orice persoană ar fi, le numeşte verbe, ca de pildă „în¬ 
sănătoşesc", „însănătoşeşti", „însănătoşeşte", care ţin de 
prezent în chip limpede şi în sens larg (căci în prezentul 
de aşa-zisa instantaneitate nu le-ar fi posibil nici să facă 
ceva nici să fie rostite), pe când pe celelalte, ce semnifi¬ 
că în plus timpul înconjurător (el consideră înconjură¬ 
tor ce e trecut şi ce e viitor, ca învăluind prezentul), le 
numeşte forme de conjugare ale verbului, ca fiind năs¬ 
cute prin transformarea celor rostite pe baza verbelor la 

timpul prezent. Astfel că verb în chip principal este nu¬ 
mit cel al timpului prezent şi semnificând ceva determi¬ 
nat. Dacă însă şi aci ar fi o nedumerire: pentru ce Aristotel 43 v 
n-a pus de la început aceste diferenţe în definiţia ver¬ 
bului?, noi vom spune că n-a făcut-o nu dintr-o lipsă, 
cum spune Herminos, a definiţiei redate la început, ci că 
şi la verb există, pentru filozof, mai multe semnificaţii, 
unul fiind sensul definiţiei redate la început, altul cel pe 
care îl descrie filozoful prin adaosurile de acum. Intr-a¬ 
devăr s-ar putea găsi că în trei feluri este spus „verb" de 
către Aristotel: fie orice cuvânt ce semnifică în plus 
timpul, cuvânt la care nici o parte nu e semnificativă se¬ 
parat şi care e întotdeauna spus despre altceva, aşa cum 
a fost definit la început, o semnificaţie potrivit căreia ar 
fi verbe şi cele nedeterminate ca şi formele de conjugare 
ale verbului; fie orice cuvânt ce semnifică în plus prezen¬ 
tul, ca singurul timp, şi ce arată ceva determinat, semni¬ 
ficaţie care ne e dată prin cele spuse acum chiar; fie orice 
cuvânt ce alcătuieşte un predicat în propoziţie, aşa încât, 
pe baza acestui sens, cuvinte ca „frumos", „drept", „alb" 
şi „vieţuitor", dacă sunt luate ca predicate, sunt socotite 
verbe, lucru care nu avea loc după nici unul din sensu¬ 
rile anterioare. Faptul că el cunoaştea şi acest sens al ver¬ 
bului îl indicase încă de la începutul acestei lucrări, când 
spunea: „aşadar numele înseşi şi verbele seamănă cu gân¬ 
dul lipsit de îmbinare şi diviziune; ca de pildă « om » sau 
« alb », în cazul că nu se adaugă ceva". Dar şi în cele ce 
urmează vom găsi acelaşi gând al său cu privire la aceas¬ 
ta, când spune: „preschimbându-se locul numelor şi ver¬ 
belor, se semnifică acelaşi lucru". Intr-adevăr spunând 44 r 
acest lucru îl preschimbă pe „om" cu „alb", unul ca fi¬ 
ind nume, celălalt ca fiind verb. Dacă aşadar în propo¬ 
ziţia ce sună: „omul este alb" cuvântul de „om" este luat 
ca nume, cum a fost luat la început, e evident că „alb" 

poate fi ceea ce e luat ca verb; de asemenea în propozi¬ 
ţia răsturnată faţă de prima şi care a luat ca subiect pe 
„alb“ pe când „om“ e făcut predicat, e evident că despre 
„alb“ se va spune că e nume, iar „om“ verb. Numai că 
această categorisire este nefirească, aşa cum facem spu¬ 
nând că atributul om se întâmplă să revină stăpânului; 
de aceea nu ai putea spune că în chip principal este de 
socotit „omul“ verb, în timp ce „alb“ ar fi nume, căci pri¬ 
mul nu se enunţă în chip firesc despre acesta din urmă. 
In schimb atunci când vom enunţa pe „alb“ despre „om“, 
categorisirea aceasta va avea loc în chip firesc şi predi¬ 
catul va fi numit normal verb, întrucât el indică la ce anu¬ 
me participă omul şi se enunţă natural despre el ca subiect. 
Acestea fiind deci precizate, să cercetăm ce spune Aris- 
totel în continuare despre verb. 

p. 16 b 19. Verbele enunţate, luate ca atare, sunt nume 
şi semnifică ceva (căci cel care vorbeşte fixează gândirea, 
iar cel care ascultă e reţinut de sensul lorj, dar ele nu sem¬ 
nifică încă dacă lucrul este ori nu; căci nici „a fi“ nici „a 
nu fi" nu este semn al lucrului, chiar dacă spui,, este“ pur 
şi simplu. Intr-adevăr, în el însuşi nu reprezintă nimic; 
însă indicăînplus o sinteză, pe care fără componente n-o 
poţi concepe. 

Transmiţându-ne, prin cele spuse mai sus, atât defi- 
44 v niţia comună cât şi mai specială a verbului, el vrea să arate 
prin cele de mai sus cum se comportă verbele în ce pri¬ 
veşte înţelesul lor de adevăr ori falsitate, spunând încă 
de la început — acolo unde menţiona relaţia între ele a 
lucrurilor, gândurilor şi cuvintelor, atunci când vorbea 
în general despre toate cuvintele simple — cum că ele sea¬ 
mănă cu gândurile fără îmbinare şi diviziune, nefiind indi¬ 
catoare de adevăr, nici de falsitate; dar acum el urmăreşte 
să stabilească mai lămurit acest lucru, arătând că ceea ce 

prin excelenţă pare să fie susceptibil de adevăr şi falsitate, 
printre cuvintele simple, vreau să spun verbul, nu sem¬ 
nifică totuşi nici pe unul nici pe cealaltă. Căci pe una din 
părţile de vorbire, numele, o indicase la cuvinte simple — 
chiar dacă era prin excelenţă compusă, ca numele de „Kal- 
lippos“ sau „capră-cerb“ — drept semnificând o natură 
anumită ori un gând, nu însă unul adevărat ori fals, dacă 
nu i se adaugă un verb. Argumentând la fel, pentru verb 
ne propune aceleaşi teze, cum că semnifică anumite acţiuni 
sau stări, dar nu indică adevărul ori falsitatea, în cazul că 
nu se îmbină cu el un nume, şi spune: verbele enunţate, 
luate ca atare, sunt nume şi semnifică ceva, spunând nume 
în loc de „ceva cu sens“, ceea ce l-a făcut să introducă 
pentru claritate pe semnifică ceva. Apoi, o dată stabilit 
acest lucru, cum că verbele semnifică anumite lucruri, el 
continuă cu cel care vorbeşte fixează gândirea, iar cel care 
ascultă e reţinut de sensul lor, spunând fie că, de pildă, 
depăşim ideea verbului „însănătoşeşte", în comparaţie cu 
lungimea rostirii, şi că, după cum e desfăşurată ideea, prin 
exprimarea ei, cunoaştem pe deplin verbul rostindu-1 ori 45 r 
auzindu-1, fie că, în cazul celui ce întreabă „ce face, în¬ 
tâmplător, Socrate ?“, cu un gând şovăitor şi întru câtva 
în plină nesiguranţă, din cauză că are în minte mai multe 
lucruri ce-i pot reveni aceluia, nu îi e dat lămurit să ştie 
cum că acest lucru e cel ce revine, iar cel ce întreabă, ca 
şi cel ce răspunde „umblă" sau „vorbeşte", şi-a fixat gân¬ 
direa, părăsind nedeterminarea, întrucât cel ce a întrebat, 
ca şi cum ar fi avut mai înainte gândirea nesigură şi ne¬ 
determinată, auzind răspunsul dat prin verb s-a fixat [şi 
el]. Deci în chip lămurit verbul rostit a însemnat ceva, 
de vreme ce prin rostirea sa s-au întâmplat acestea; iar 
unul a săvârşit un act pronunţând verbul (căci a fixat 
gândul întrebătorului) pe când celălalt a înregistrat ceva, 

auzind, căci s-a oprit. în concluzie, faptul că verbele au 
înţeles este evident. 

Dar ele nu semnifică încă , spune el, dacă lucrul este 
ori nu. Iar pentru el „este“ reprezintă afirmaţia, pe când 
„sau nu“, negaţia, sau mai degrabă: „este“ reprezintă ade¬ 
vărul, „sau nu“, falsitatea. Căci acela care spune cum că 
cele reale sunt, acela în chip firesc rosteşte adevărul, pe 
când cel ce spune că nu sunt rosteşte falsul. Deci, spune 
el, verbele semnifică ceva, starea sau acţiunea, în schimb 
adevărul ori falsitatea nu le semnifică defel. Iar el adaugă, 
adâncind lucrul, următoarele: căci nici „a fi“ nici „a nu 
fi“ nu este semn al lucrului. însă aceasta este o dovadă 
izvorând din faptul că verbele mai degrabă nu sunt sus¬ 
ceptibile de adevăr şi falsitate. Căci dacă verbele princi¬ 
pale şi mai comune, cele în care se rezolvă toate celelalte 
şi care indică în chip nemijlocit însuşi faptul de a exista 
ori nu a exista, spune fiind ca atare nu adeveresc sau tă¬ 
găduiesc, atunci încă mai puţin celelalte verbe nu vor fi 
susceptibile de aşa ceva; dacă unul n-o face, nici al doilea. 
Drept cele mai principale dintre verbe el ia pe „este“ şi 
„nu este“, pe care le exprimă prin a fi şi a nu fi, în mă¬ 
sura în care fiecare dintre verbe, putându-se reduce la par- 
ticipaţie, este şi unul din aceste două; cele determinate 
se reduc la forma cu „este“, cele nedeterminate la forma 
cu „nu este“, ca de pildă „aleargă — este alergând", „în¬ 
sănătoşeşte — este însănătoşind", „nu aleargă — nu este 
alergând", „nu însănătoşeşte — nu este însănătoşind". 
Dacă aşadar verbele acelea [„a fi" şi „a nu fi“] sunt ast¬ 
fel încât nu reprezintă adevărul ori falsitatea, cum oare 
ar avea rost să spunem că indică adevărul sau falsitatea 
prin ele înseşi cele care le sunt ulterioare şi care semnifi¬ 
că în general existenţa sau non-existenţa doar prin par¬ 
ticiparea la cele dintâi ? Dar faptul că „este" şi „nu este" 
nu semnifică prin ele înseşi adevărul sau falsitatea poate 

fi făcut vădit şi de aici: cine spune „este, este“ sau „nu 
este, nu este“ de nenumărate ori nu semnifică pe nici unul 
din acestea, ci stabileşte şi el lucrul în chip similar, prin 
acceptarea faptului că e mai principală decât „este“ fiinţa 
reală, de la care s-a trecut la „este“ şi „nu este". Intr-ade¬ 
văr, Aristotel spune că nici „fiinţa", un nume fiind, şi nici 
verbul „este“, dedus din ea, nu sunt semne ale lucrului, 
adică nu sunt indicatoare cum că lucrul este cu adevărat, 
spuse fiind aşa goale, când le rostim ca atare. Căci şi „este“ 
înseamnă ceva dacă e spus ca atare, şi „fiinţa" la fel, dar 
nici unul nu se instituie pe sine şi nu proclamă faptul de-a 
exista, chiar dacă l-ai rostit de o mie de ori, aşa încât să 
poată indica ceva adevărat ori fals. Singure — aşa cum s-a 
mai spus — rostirile alcătuite din nume şi verbe sunt prin 
firea lor făcute să primească adevărul ori falsitatea, pe când 
fiecare din acelea, vreau să spun fiinţa şi este, e ceva sim¬ 
plu şi străin de orice astfel de compunere. 

Dacă aşadar citatul este aşa cum îl înfăţişăm, căci nici 
„afi“ nici „a nu fi“ nu este semn al lucrului , vei găsi in¬ 
terpretarea dată drept singura de menţinut, însă dacă e 
aşa cum scrie Porfir, căci nu este semn al lucrului pentru 
faptul de-a fi ori a nu fi, atunci, chiar dacă se ajunge la 
prima versiune şi interpretare, s-ar putea spune în gene¬ 
ral despre toate verbele cum că semnifică — aşa cum s-a 
arătat — dar nu adevărul şi falsitatea, ceea ce el a făcut 
vădit prin dar ele nu semnifică încă dacă lucrul este ori 
nu; iar cauza acestui lucru el o redă prin căci nici „a fi“ 
nici „a nu fi“ nu este semn al lucrului. Aceasta înseam¬ 
nă: verbul în sine nu semnifică existenţa ori inexistenţa 
lucrului indicat de el, căci doar dacă ar face aceasta ar fi 
susceptibil de falsitate şi adevăr. Cine spune „umblă" a 
dat de înţeles o anumită acţiune, dar n-a spus despre ea 
nici ceva adevărat nici ceva fals, în cazul că nu se adaugă 
un subiect, prin revenire ori nerevenire la care faptul de 

a umbla va alcătui o vorbire adevărată ori falsă. Aşadar 
spusa căci nici „ afi“ nici „ a nufi“ nu este semn al lucru¬ 
lui înseamnă tot una cu faptul că verbul spus ca atare nu 
semnifică nici că există lucrul — adică ceea ce este sem¬ 
nificat de verb — aşa cum face afirmaţia, nici că lucrul 
nu există, ceea ce se arată prin negaţie. 

Acestea sunt spuse, aşadar, în chip general cu privire 
la orice verb. Cât despre chiar dacă spui „ este “pur şi sim¬ 
plu, ar putea fi lămurit pe baza explicaţiei cum că nici un 
verb nu e mai degrabă susceptibil de adevăr ori de falsi¬ 
tate. Insă cum oare s-ar putea preciza aşa ceva despre el 
[despre verb], dacă nu iarăşi prin mijlocirea lui „este“, 
formă care, derivată de la „a fi“, „fiinţă", este comună 
tuturor verbelor ? In continuare el adaugă: într-adevăr, 
în el însuşi nu reprezintă nimic, iar despre fiinţă spune 
că nu e nimic, nu în sensul că ar fi un cuvânt fără înţeles, 
nici ca fiind enunţat omonimie despre lucruri, ci că nu 
este nimic răci adevărat nici fals. Insă indică în plus o sinte¬ 
ză pe care fără componente nu o poţi concepe. Aceasta 
înseamnă: devine o parte a sintezei, ca de pildă a celei ce 
sună „fiinţa este“, cu privire la care se consideră adevă¬ 
rul ori falsitatea, o sinteză care nu poate fi gândită fără 
componente, aceasta înseamnă fără cele simple. Teza este 
aşadar evidentă. Cât despre faptul că fiinţa adaugă la sens 
sinteze, şi nu numai acest lucru dar fiecare sinteză a cu¬ 
vintelor simple, nu pare a fi fost spus în felul în care se 
spusese că verbul semnifică în plus timpul, ci e spus în 
loc de a semnifica „pe lângă altceva diferit", adică a sem¬ 
nifica, împletit cu ceva diferit, o sinteză susceptibilă din¬ 
tre început de falsitate şi adevăr, sinteză pe care trebuie 
s-o prefigureze componentele simple. Dacă însă cineva 
n-ar accepta această explicaţie a lui „a semnifica în plus", 
trebuie să dea crezare lui Alexandru din Afrodisia, care 
spune că: în el însuşi într-adevăr nu reprezintă nimic, 
47 r precum şi celor ce urmează cu privire la este. Aristotel 

arată din nou, după ce vorbise despre fiinţă între timp, 
că nici ea nu poate însemna, atunci când e spusă ca ata¬ 
re, adevărul şi falsitatea, şi declară că acest „este“ sau „nu 
este“ (căci acelaşi argument este valabil pentru fiecare) 
rostit în sine nu e firesc făcut să însemne ceva adevărat 
ori fals, dar că, fiind un nume [când e la infinitiv], ca şi 
celelalte verbe, are virtutea de-a semnifica în chip prin¬ 
cipal participarea sau lipsa de participare la fiinţă, iar po¬ 
trivit cu vorbirea secundară [gramaticală], de a semnifica 
şi împletirea unui predicat anumit cu subiectul, prin adău¬ 
garea sa conduce la vorbirea deplină şi cu înţeles fie de 
adevăr fie de falsitate. Chiar dacă „este“ se enunţă direct 
despre subiect, el semnifică o înlănţuire a subiectului cu 
fiinţa, ca de pildă „Socrate, ca fiind ceva, este“, pe când 
„nu este“ semnifică diviziunea, şi ambele pot da o sin¬ 
teză. Lucrul acesta apare şi în Despre suflet , când se afir¬ 
mă: „şi cel ce spune că ceva nu e alb a făcut sinteza între 
a nu fi alb şi subiect". 

După ce ne-a dat teoria părţilor de vorbire, a nume¬ 
lui şi a verbului, Aristotel trece, în cele din urmează, la 
compunerea lor şi spune: 

p. 16 b 26. Rostirea este o glăsuire semnificativă şi con¬ 
venţională, în care unele dintre părţi sunt semnificative 
izolat, ca parte de vorbire însă, nu ca afirmaţie sau ne¬ 
gaţie. Spun că, de pildă, „om“ înseamnă ceva, dar nu fap¬ 
tul că el este sau nu este; totuşi va fi o afirmaţie sau o 
negaţie dacă i se adaugă ceva. In schimb o singură silabă 
din cuvântul „ omul“ nu înseamnă nimic, cum nici cuvân¬ 
tul „ şoarece “ „ şoa “ nu înseamnă ceva, ci este doar o glă¬ 
suire. In cele compuse partea înseamnă, este drept, ceva, 
dar nu prin ea însăşi, cum s-a arătat mai sus. 

Din ce pricină — împotriva celor făgăduite la început — 
nu tratează, îndată după cele spuse despre nume şi verb, 

despre negaţie şi afirmaţie, apoi despre enunţare şi în fine 
despre rostire, ci răstoarnă, expunându-le, ordinea după 
care făcuse, în introducerea la această carte, enumerarea 
lor ca teme necesare de înfăţişat — s-a vorbit mai înainte. 
Dintre cele ce ne rămân de spus pentru prezentarea ca¬ 
racterului propriu al definiţiei [de mai sus], adâncind lu¬ 
crurile, trecem peste glăsuire şi semnificativă , ca fiind 
lucruri prea lămurite şi preluate dinainte în definiţiile păr¬ 
ţilor de vorbire. Cât despre convenţională , spunem că este 
luat drept cunoscut din cele spuse despre nume ca fiind 
pe bază de convenţie (în cazul verbului, ca fiind la fel) şi 
drept ceva la locul său puţin mai jos, după ce se va fi în¬ 
lăturat argumentul ce pare a stabili contrariul, cum că nu 
e prin instituire ci prin natură, un adaos însă grabnic re¬ 
zolvat în distincţia ce urmează. Căci în care unele dintre 
părţi sunt semnificative izolat aparţine doar vorbirii ar¬ 
ticulate constituite de convenţia noastră. Faptul de-a avea 
părţi cu sens deosebeşte rostirea de părţile ei singure, de 
48 r nume şî de verb, întrucât la acestea nici o parte nu avea 
înţeles, pe când la rostire unele părţi au, în speţă numele 
şi verbele sunt cu înţeles. De altfel el nu spune pur şi sim¬ 
plu: părţile rostirii luate ca atare sunt cu înţeles, ci unele 
părţi , prin faptul că în enunţări se aflau şi particula ne¬ 
gativă, articolele, conjuncţiile, ca atunci când spun „omul 
e un vieţuitor" sau „Socrate şade, pe când Platon se plim¬ 
bă". Căci acestea se numesc [şi ele] părţi de vorbire în 
sens mai larg, dar sunt nesemnificative, considerate fiind 
separat. Şi nu numai acestea, ci şi părţile numelor şi ver¬ 
belor nu par mai puţin să fie şi părţi ale rostirii alcătuite 
din ele, dar sunt întru totul nesemnificative, aşa cum s-a 
spus de câteva ori. Aici deci se arată că unele părţi din 
rostire sunt cu sens. 

Pe de altă parte el declară că e ceva cu înţeles ca parte 
de vorbire însă, nu ca afirmaţie. Iar cuvântul simplu este 

o vorbire, cum arătam şi mai înainte, atunci când e luat 
ca o parte din rostirea enunţiativă. Aristotel o arată limpede 
în cele ce urmează, spunând: „aşadar numele sau verbul 
trebuie privite doar ca spuse, întrucât nu se poate afir¬ 
ma că ele indică ceva, prin cuvânt, în aşa fel încât să facă 
o enunţare". Deoarece, aşadar, orice rostire posedă anu¬ 
mite părţi cu sens — iar acestea în cazul unor rostiri se 
întâmplă să fie cuvinte simple, despre care arătam că în 
propoziţii se numesc spuse, dar în cazul altor rostiri sunt 
întregi afirmaţii şi negaţii, cum sunt de pildă, în enunţa¬ 
rea ce spune că „Socrate stă şi Platon nu stă“, partea „So- 
crate stă“ sau „Platon nu stă“ —înseamnă că unele rostiri, 
având ca părţi afirmaţii şi negaţii, posedă şi „spuse" din 
care s-au produs ele, pe când alte rostiri, conţinând spuse, 
nu au defel şi afirmaţii sau negaţii. Din motivul că întot¬ 
deauna există în rostiri o parte cu semnificaţie, filozoful 
a şi adăugat acestea, pentru ca nu cumva, din moment ce 
el însuşi consideră că anumite rostiri au drept părţi afir¬ 
maţii şi negaţii, să admitem că părţile vorbirii trebuie să 
fie într-astfel cu sens încât să semnifice că un lucru se atri¬ 
buie sau nu se atribuie altuia, ci pentru ca să înţelegem 
că partea vorbirii trebuie considerată ca indicatoare, nu¬ 
mai, şi arătând în speţă o natură sau acţiune oarecare. Fap¬ 
tul că unele din părţile vorbirii sunt semnificative nu trebuie 
defel conceput în sine, prin opoziţie cu articolele, con¬ 
juncţiile şi cele asemănătoare lor, ci trebuie ţinut seamă 
de tot ce urmează, anume că unele dintre părţi sunt sem¬ 
nificative ca spuse — spre deosebire de părţile compuse 
şi rostite dinainte ca o enunţare, ca şi cum toate părţile 
existente ale vorbirii ar fi semnificative, dar unele în mo¬ 
dalitatea enunţărilor şi considerate în chip necesar în orice 
vorbire, pe când altele în modalitatea enunţărilor dar ne¬ 
putând fi luate în consideraţie în vorbirile simple — pentru 



244 


AMMONIUS 


ca şi acestea să se armonizeze doctrinei de ansamblu, atât 
a lui Aristotel cât şi a lui Platon, asupra părţilor de vorbire 
divizate în nume şi verbe. 

Nu trebuie să surprindă că socotim a nu fi cazul să se 
numească părţile numelor şi verbelor părţi principale al¬ 
cătuitoare pentru acestea. Căci în cazul tuturor lucrurilor 
organizat alcătuite, obişnuim să dăm sens fiecăreia din¬ 
tre părţi pe baza adaptării ei la întreg, aşa cum de pildă 
lemnul cel scurt, desprins de cârma navei, sau cel de la 
49 r fundul vasului nu-1 numim parte a lor, căci nu-1 mai ros¬ 
tim ca raportat la navă. La fel şi cu celelalte obiecte arti¬ 
ficiale ori naturale. Bineînţeles, noi numim silabe primele 
unităţi [formate] din combinarea literelor, dar spunem 
că numele e trisilabic ca raportând fiecare unitate simplă 
la ceea ce e în chip propriu compus din ele. De altmin¬ 
teri părţile numelor şi verbelor nu ar putea fi numite părţi 
ale lor decât ca sunet, dar nu ca având vreo capacitate se¬ 
mantică; de aceea s-a şi spus mai înainte că nici o parte 
de-a lor nu e semnificativă separat. Astfel că şi faţă de 
vorbire, ele înseşi [silabele] pot fi socotite şi nu pot fi 
drept părţi. In schimb numele şi verbele, prin faptul că 
alcătuiesc, cu sinteza lor specifică, nu numai expresia so¬ 
noră dar şi sensul rostirilor şi prin aceea că ele au, pri¬ 
mele, capacitatea de a semnifica, se pot numi totodată în 
chip firesc părţi prime ale vorbirii. De aceea şi Socrate 
din Cratylos declară că numele este cea mai mică parte 
a vorbirii, acel nume în speţă enunţat în comun pentru 
nume propriu-zis ca şi pentru verb. 

Dacă însă cineva ar fi nedumerit, cum oare socotim 
că orice rostire îşi are partea ei cu înţeles, deşi vedem că, 
în ce priveşte rostirea numită vocativă, ajunge chiar un 
singur caz al unui nume, ca de pildă „Hector“ (căci de 
o altă rostire, cea enunţiativă, ţine ce urmează, „fiindcă 

tu...“) 2 sau „Mentor" („apără, bărbate", care urmează 
ţine de imperativ, iar nu de vocativ) 3 , atunci vom dez¬ 
lega nedumerirea spunând că invocarea sau chemarea se 49 v 
produce şi printr-un singur nume rostit pe baza cazului 
vocativ, dar că nu este o adevărată vorbire vocativă de¬ 
cât dacă e o reuniune de mai multe nume ori cazuri ros¬ 
tite aşa, ca de pildă „o, fericite Atrid" 4 şi „o, Nestor al 
lui Neleus" 5 şi cele asemănătoare cu ele, de vreme ce nu 
sunt acelaşi lucru numele şi rostirea. 

Spunându-ne că partea vorbirii este cu înţeles ca spu¬ 
să şi nu ca afirmaţie, el nu a mai adăugat că „nu e şi ca 
negaţie", deoarece e limpede că, neconsiderând părţile 
vorbirii ca afirmaţii ci drept simple cuvinte, cu atât mai 
mult, nu putea să le ia drept negaţii, de vreme ce în chip 
necesar în negaţie este cuprinsă şi afirmaţia. Explicând 
pe de altă parte el însuşi acestea, ia un exemplu de spu¬ 
să, anume „om", şi declară că înseamnă ceva , dar nu în¬ 
seamnă faptul că el este sau nu este, adică nu reprezintă 
o afirmaţie ori negaţie. Lucrul acesta el îl face mai lim¬ 
pede, adăugând: dar va fi o afirmaţie sau o negaţie dacă 
i se adaugă ceva, în speţă un verb, fie afirmativ, fie ne¬ 
gativ. Astfel că şi de aci e vădit că, partea vorbirii fiind 
cu înţeles, prin însuşi faptul că e semnificativă Aristotel 
o numeşte spusă. Faptul că vorbirile diferă de cuvintele 
simple prin aceea că au părţi semnificative, el îl declară 
menţionând că în schimb o silabă din cuvântul „ omul“, 
subînţelegând şi: în general, nu înseamnă nimic. Căci la: 
spun că, de pildă, „om“ înseamnă ceva, trebuie pus alături 
în schimb o silabă din cuvântul,, omul“. Insă stabilind din 

2 Homer, Iliada, VI, 429. 

3 Id., Odiseea, XXII, 208. 

4 Id., Iliada, III, 128. 

5 Id., Odiseea, III, 78. 

nou acest lucru, anume că părţile cuvintelor simple nu 
sunt semnificative ca atare, el face şi aici precizarea prin 
50 r exces, spunând cum nici în cuvântul „ şoarece ", „ şoa “ nu 
înseamnă ceva ci este doar o glăsuire , adică „şoa“ spus 
ca atare ar putea semnifica ceva, dar atunci când îl iei ca 
parte din „şoarece" este cu totul lipsit de înţeles, iar acum , 
aşa cum se petrece în considerarea lui ca parte, este doar 
un sunet, nediferind defel de sensul nesemnificativ. In ca¬ 
zul cuvintelor simple, aşa cum s-a spus şi mai înainte, păr¬ 
ţile nu ar putea fi defel semnificative, ca în cazul cuvântului 
„om“ ori „şoarece". Căci în cazul acestuia din urmă, par¬ 
tea „şoa" nu a dat numele de şoarece ca fiind combinată 
cu o alta, ci doar întâmplător ar putea fi ceva cu sens, în¬ 
trucât luată ca parte a cuvântului cu sens de şoarece nu 
înseamnă nimic, nici măcar închipuit. Intr-adevăr, nimeni 
care ar auzi „şoa" nu s-ar gândi la vreun nume corespun¬ 
zător, cum se întâmplă că, auzind „Kallippos" sau „ca- 
pră-cerb", nu-i rămân neinteligibile partea „(h)ippos“ 
[cal] sau „capră". Aşa se întâmplă deci la cuvintele sim¬ 
ple. In cele compuse din părţi , spune el, partea înseam¬ 
nă, e drept, ceva [tinde să însemne ceva], dar nu prin ea 
însăşi , cu alte cuvinte părţile par a fi cu sens, deoarece şi 
apare o dată cu ele în chip limpede o anumită combina¬ 
ţie de cuvinte, chiar dacă altul este gândul, ca şi lucrul 
semnificat prin ele, în realitate însă nici ele nesemnificând 
nimic dacă sunt spuse ca atare. Rezumând, verificarea ar 
putea fi aceasta: dacă sunetele sunt semnificative, luate 
fiind ca atare, aşa cum s-ar putea întâmpla cu „şoa", 
atunci când devin părţi ale unor nume ele sunt total ne- 
50 v semnificative dacă le desprindem de întregul respectiv, 
iar astfel ce mai merită să fie spus despre una din silabele 
cuvântul „omul", sau despre alte părţi ale cuvintelor, toate 
câte, fără sensul luat în nume, nu se dovedesc a semnifica 
nimic ? Aceste lucruri sunt deci evidente. Dar trebuie, pe 

baza celor spuse aci, să apreciem că Aristotel nu se gân¬ 
deşte să numească logos doar gândirea desăvârşită, inde¬ 
pendentă şi împlinită, ci şi pe cea cu lipsuri. Căci toate 
cele spuse despre logos se potrivesc şi acesteia. 

p. 17 a 1. Orice rostire însă este semnificativă, nu ca in¬ 
strument firesc al cugetului, cum s-a arătat, ci prin con¬ 
venţie; dar nu oricare este enunţiativă, ci doar aceea căreia 
îi revin adeverirea şi neadeverirea. Insă nu le revin tu¬ 
turor; de pildă rugămintea este o rostire, dar nu e nici ade¬ 
vărată nici falsă. Aşadar aceste feluri de rostire trebuie 
trecute cu vederea, căci cercetarea lor este mai potrivită 
retoricii şi poeticii; acum este vorba de teoria rostirii enun¬ 
ţiative. 

Prin cele de mai sus, Aristotel combate un anumit ra¬ 
ţionament care ar încerca să demonstreze că vorbirea nu 
e prin convenţie, ci prin natură. Care este însă acel ra¬ 
ţionament ? Vorbirea, spune el, este un mijloc al capaci¬ 
tăţii noastre de emisiune sonoră, capacitate ce e naturală; 
prin acest mijloc dat, noi semnificăm unii către alţii tot 
ce vroim. Orice organ care ţine de o capacitate naturală 
este el însuşi natural, aşa cum ochii, organe fiind ale ca¬ 
pacităţii noastre de vedere, sunt naturali şi ei, iar nu un 
produs artificial, sau aşa cum urechile ţin de capacitatea 
de a auzi, şi altele de alte facultăţi. Vorbirea deci ar fi na¬ 
turală, ea neavând nimic care să ţină de invenţia noastră. 
Două fiind, aşadar, premisele adoptate în silogismul de 
faţă, Aristotel acordă majora, cea care afirmă că orice or¬ 
gan al unei capacităţi naturale este natural, în schimb atacă 
minora, cea care afirmă că vorbirea este un mijloc [organ] 
al capacităţii noastre de emisiune sonoră. Trebuie atunci 
spus care anume este organul capacităţii de emisiune so¬ 
noră, de vreme ce aceasta, naturală fiind, are nevoie de 
un organ, ca oricare alta dintre capacităţile naturale, şi 

trebuie spus ce reprezintă faţă de el vorbirea, de vreme 
ce spunem că nu este organ şi că nu e prin natură, ci prin 
convenţie. In ce priveşte organele capacităţii de emisiune 
sonoră, ele sunt plămânul şi artera numită trahee. Aces¬ 
tea sunt pentru sunetul simplu, iar pentru limbaj există 
limba şi cerul gurii, ca şi celelalte aşa-numite organe fo¬ 
netice sau lingvistice. Vorbirea este un produs al ei [al 
capacităţii], manifestându-se printr-o punere în mişcare 
a acestor organe. De aceea nici nu e necesar ca vorbirea 
să fie ceva natural. Nimic nu interzice ca produsele capa¬ 
cităţilor naturale să fie prin convenţie, aşa cum se întâm¬ 
plă în cazul dansului: căci existând în noi o capacitate 
naturală de a ne mişca din loc, dansul ca produs al aces¬ 
tei capacităţi este prin convenţie; şi într-adevăr, cel ce-şi 
mişcăîn dans mâinile poate semnifica un lucru ori pe ci¬ 
neva, să spunem pe Ahile, prin aceea că indică şi mani¬ 
festăm chip felurit unele sau altele dintre cele întâmplate 
lui. Aşadar, la fel cum deplasarea în spaţiu este natura¬ 
lă, pe când dansul este instituit şi prin convenţie, şi la fel 
cum lemnul e natural dar uşa e fabricată, tot astfel şi emi¬ 
siunea sonoră este naturală, pe când semnificarea prin 
nume şi verb sau prin vorbiri alcătuite din acestea, ca 
avându-şi realitatea lor pe baza materiei sunetului nemo¬ 
dulat dar fiind create de către gândirea noastră, are loc 
prin convenţie iar nu natural. Şi capacitatea de glăsuire, 
care e instrument al facultăţilor sufleteşti din noi, al ce¬ 
lor de cunoaştere şi apetitive, pare să aparţină omului prin 
natură, la fel ca celorlalte vieţuitoare, pe când faptul de 
a se folosi de nume şi verb, sau de rostirile compuse din 
ele în vederea semnificării, care nu sunt prin natură ci prin 
51 v instituire, se iveşte la om în chip distinct de vieţuitoarele 
neraţionale, deoarece acesta singur dintre vieţuitoare are 
parte de un suflet înzestrat cu spontaneitate şi capabil să 
făptuiască după un meşteşug, în aşa fel încât şi în procesul 

de glăsuire se învederează capacitatea lui tehnică. Aceas¬ 
ta o ilustrează rostirile alcătuite în vederea frumosului, 
cu sau fără măsură ritmică. 

Faptul că deci vorbirea şi părţile ei, atât numele cât şi 
verbul, sunt pe bază de convenţie se demonstrează pe 
multe căi; însă de vreme ce afirmăm că vorbirea este in¬ 
strument de semnificare şi a gândurilor şi a lucrurilor, 
trebuie spus cine poate fi subiectul ce se foloseşte de ea 
ca de un instrument. Este limpede cum că e sufletul gân¬ 
ditor: căci a se folosi de vorbire este doar lucrarea aces¬ 
tuia. Faţă de felul cum poate vorbirea, prin convenţie 
fiind, să fie totodată instrument al unei capacităţi natu¬ 
rale anumite, dacă el ar părea surprinzător cuiva, dat fi¬ 
ind principiul menţionat că este prin natură tot ce e 
instrument al unei capacităţi naturale — faţă de aceasta, 
vom spune că e uimitoare în noi tocmai capacitatea lo¬ 
gică şi tehnică, întrucât pune în joc şi o natură separată 
de orice corp. Că însă acestea îi par aşa, spunem noi, lui 
Aristotel însuşi, o arată cele afirmate de el la capătul căr¬ 
ţii a doua a Fizicii , cu privire la faptul că vieţuitoarele ne¬ 
raţionale, lipsite de gândire, activează nu după meşteşug 
ci prin natură, ca şi cum meşteşugul ar proveni la noi din- 
tr-o capacitate rânduită deasupra naturii, ceea ce ne spu¬ 
ne în locul unde afirmă că nu prin meşteşug ci printr-o 
înzestrare îşi face privighetoarea cuibul şi păianjenul pla¬ 
sa. Ca altceva să însemne dovezile din Despre suflet că 
intelectul este separat de corp ? Prin urmare, nu e defel 
uimitor că sufletul, acţionând prin capacităţile naturale, 
se foloseşte şi de instrumentele naturale ce revin necesar 
acelor capacităţi şi îşi face alte instrumente tehnice, în ve¬ 
derea activităţilor proprii. Aşa cum, spre a salva trupul 
şi a respinge pe duşmani, el se foloseşte de instrumen¬ 
tele naturale ale capacităţii de deplasare în spaţiu, care e 
firească, adică de mâini şi de picioare, dar în acelaşi timp 

se foloseşte şi de instrumente fabricate, de sabie şi scut; 
şi după cum în cazul agriculturii, al construcţiilor şi al 
celorlalte activităţi practice şi creatoare face la fel — de¬ 
opotrivă şi în cazul semnificării [prin vorbire] sufletul se 
foloseşte pe de o parte de mijloacele naturale ale capaci¬ 
tăţii de emisiune sonoră şi de exprimare, de plămân, de 
limbă, de cerul gurii, de dinţi şi de buze, dar pe de altă 
parte se foloseşte de vorbire sau de părţile de vorbire, 
creându-le artificial şi pe bază de convenţie, drept instru¬ 
mente ce urmează a fi de semnificare, dându-le naştere 
şi lor din materia naturală pe care o reprezintă vocea, aşa 
cum este produsă sabia din fier şi cârma corăbiei din lemn. 

După ce Aristotel ne-a arătat, până aici, care sunt ele¬ 
mentele vorbirii, adică numele şi verbul precum şi ros- 
52 v tirea propriu-zisă, în general, alcătuită din ele, care toate 
dau naştere oricărui limbaj — el trece în continuare, po¬ 
trivit cu cele precizate de la început, la teoria vorbirii 
enunţiative, pe care am socotit-o una din formele de ros¬ 
tire simplă, cum sunt cea vocativă, cea rogativă, cea in¬ 
terogativă şi cea imperativă, fiecare dintre ele împlinită 
şi semnificând prin ea însăşi o gândire completă. Căci la 
fel cum „sufletul este nemuritor" a indicat ceva, tot aşa 
fac şi: „oameni buni!“, sau „de-am filozofa!“, sau „când 
vii ?“ şi „pleacă de aci!“. Dar celelalte, spune el, nu se po¬ 
trivesc cercetării propuse, ce priveşte pe filozof şi dia¬ 
lectica, ci ţin de teoria proprie retoricii şi poeticii, întrucât 
cei ce se îndeletnicesc cu fiecare dintre acestea se aplea¬ 
că asupra spuselor luate ca atare, retorii preocupându-se 
de ritmurile spuselor, de perioade şi de figuri de stil, în 
timp ce grămăticii o fac cu privire la raţiunile şi forme¬ 
le primelor expresii, la configuraţiile şi transformările lor, 
la declinări şi toate celelalte; iar în plus primii obişnuiesc 
să facă imitaţii de vorbire, evocând pe ceilalţi, poruncind, 
întrebând sau negându-se, ba adesea ei pun în joc şi pe 

socoteala proprie asemenea demersuri, spunând: „Mai în¬ 
tâi, o, atenieni, mă rog tuturor zeilor şi zeiţelor", sau: 
„Răspunde aci, cu mine de faţă." Cei aşadar care se pre¬ 
ocupă de aceste două discipline şi care îşi iau drept temă 
de teoretizare spusele cercetează fie numai aceste specii 53 r 
de rostire, în afara celei enunţiative, fie şi câte o alta, şi 
dau pentru fiecare dintre ele clasificări, uneori în număr 
finit, alteori la nesfârşit, dar de cele mai multe ori în ca¬ 
zul fiecăreia trecerea se face de la un număr limitat sau 
de la unu, la infinit. Căci aşa ceva se potriveşte să ia în 
considerare specialistul, în legătură cu lucrurile supuse 
cercetării sale, după cum precizează Socratele din Phi- 
lebos. Insă se poate constata că această preocupare revi¬ 
ne retoricii şi poeticii nu de la sine, ci de la arta vorbirii 
în general, despre care a tratat divinul Platon după pali¬ 
nodia din Phaidros, artă a cărei operă este să cerceteze 
atât principiile poeticii, cât şi ale retoricii. întreprinderii 
propuse acum, declarăm, i se potriveşte doar teoria ros¬ 
tirii enunţiative, deoarece am spus mai înainte că se vor 
da principiile ştiinţei demonstrative, iar pe cel ce se pre¬ 
ocupă de acestea nu trebuie să-l reţină nici o altă specie 
de rostire decât cea enunţiativă, care singură convine fi¬ 
lozofului, ca luând în considerare demonstraţia, şi care 
e necesară pentru conceperea acesteia, numai prin ea fiind 
posibil să se cunoască în chip exact natura lucrurilor. 

într-adevăr, îndoit fiind raportul vorbirii, după divi¬ 
ziunea filozofului Teofrast: faţă de ascultători, cărora le 
semnifică ceva, şi faţă de lucruri, cu privire la care cel ce 
vorbeşte urmăreşte să convingă pe ascultători, în legă¬ 
tură cu raportul vorbirii faţă de ascultători se ivesc poe¬ 
tica şi retorica, deoarece activitatea lor constă din alegerea 
cuvintelor celor mai deosebite iar nu a celor de rând şi 53 v 
mai folosite, şi din a le împleti armonios unele cu altele, 
aşa încât prin ele şi prin ce rezultă din ele — ca din 

punerea în lumină a farmecului şi a celorlalte aspecte, de 
pildă lungimea şi conciziunea vorbirii, toate puse în joc 
la momentul potrivit — ascultătorul să poată fi atât im¬ 
presionat, cât şi subjugat de o convingere. In schimb fi¬ 
lozoful se va preocupa în prim rând de raportul vorbirii 
faţă de lucruri, combătând falsitatea şi dovedind adevă¬ 
rul, pentru fiecare din ele propunându-şi să corecteze câte 
o enunţare îndoielnică prin enunţuri evidente. 

înainte de a trata despre această rostire enunţiativă ea 
însăşi, care se asociază tuturor celorlalte specii de vor¬ 
bire pe baza faptului că indică ceva, şi de a spune de ce 
natură este şi cum diferă de celelalte specii de rostire, Aris- 
totel ne declară cum că nu oricare este enunţiativă, ci doar 
aceea căreia îi revin adeverirea şi neadeverirea. Trebuie 
stabilit de la început că, prin acestea, el dă definiţia vor¬ 
birii enunţiative fără a fi avut nevoie în plus de afirma¬ 
ţie şi negaţie pentru teoria respectivă, ceea ce a făcut mai 
târziu pe unii să creadă că enunţarea se divide în afirmaţie 
şi negaţie în felul în care se divid omonimele în sensurile 
lor diferite, iar nu în felul cum se divid genurile în spe¬ 
cii. Totuşi, care ar putea fi definiţia unui cuvânt omo¬ 
nim care nu ar semnifica nici o natură comună ? Dacă însă 
şi pentru definiţia afirmaţiei şi negaţiei se ia enunţarea, 
atunci când se va spune că „afirmaţia este enunţarea a ceva 
despre ceva, negaţia în schimb enunţarea a ceva desprins 
de ceva“, atunci cum se face că enunţarea este indicată 
54 r ca un gen cât se poate de lămurit al ambelor, în timp ce 
cuvintele omonime niciodată nu sunt luate în conside¬ 
raţie în formularea definiţiilor ? De aceea se poate ajunge 
la precizări despre specia enunţiativă de rostire, cu pri¬ 
vire la care urmează să se desfăşoare cu precădere doc¬ 
trina, adică la teoria speciilor de enunţare, afirmaţia şi 
negaţia, spunându-se: 



COMENTARII 


253 


p. 17 a 8. O primă rostire enunţiativă este afirmaţia, 
alta negaţia; toate celelalte sunt una prin compunere. 

Prin acestea el spune că gândul din vorbiri e îndoit, 
unul fiind dat prin ele ca atare, ca şi cum le-ar fi în chip 
natural inerent, ca în vorbirea de „Socrate umblă“, altul 
fiind adăugat lor printr-o convenţie, din afară, pe baza 
a ceea ce se şi numeşte conjuncţie, ca în cazul vorbirii „So¬ 
crate stă şi Platon umblă“; căci aci, două fiind în chip evi¬ 
dent rostirile, „Socrate stă“ şi „Platon umblă“, conjuncţia 
introdusă la mijloc se dovedeşte că leagă şi uneşte o parte 
cu alta. In acelaşi fel se întâmplă şi cu toate aşa-numitele 
rostiri ipotetice; căci şi acelea sunt alcătuite din mai multe 
rostiri simple, unite fiind de conjuncţia numită de con¬ 
tact [de implicaţie], ca de pildă „dacă este ziuă, soarele 
se află deasupra pământului". Intr-adevăr, două fiind iarăşi 
propoziţiunile, „este ziuă“ şi „soarele se află deasupra pă¬ 
mântului", conjuncţia „dacă" ce face legătura a îndepli¬ 
nit unificarea gândită. Dar unitatea unor astfel de vorbiri 
nu este de tipul ce indică o singură existenţă (căci în chip 
evident sunt mai multe cele semnificate prin ea), ci al im¬ 
plicaţiei celor ce există sub ceva semnificat, sau al divi¬ 
ziunii, ca în cazul rostirilor numite prin disjuncţie, de 
pildă „fie este ziuă, fie este noapte". De aceea un tip de 
vorbire care semnifică o singură existenţă, cel care e în 
chip principal unitar, ar putea fi analog cu un lemn încă 
netăiat şi astfel cu o singură spusă, pe când cel care indi¬ 
că mai multe existenţe este unificat printr-o conjuncţie, 
putând fi socotit ca analog cu o corabie care e alcătuită 
din mai multe lemne, şi care şi-a căpătat unitatea prin cuie. 

In sânul vorbirii în chip principal unitare şi care de 
aceea, în chip firesc, este anterioară celei ce-şi are unitatea 
prin conjuncţie, o parte o dă afirmaţia, o alta negaţia. Dar 
există o deosebire şi între afirmaţie şi negaţie, nu sub 

raportul unităţii (căci fiecare din aceste vorbiri este deo¬ 
potrivă unitară, nici una neavând nevoie de un ajutor ex¬ 
terior spre a se unifica), ci după întâietate. Intr-adevăr, 
nu în chip egal poate fi vorbire primă oricare dintre ele, 
ci afirmaţia e anterioară negaţiei prin simplitatea rostirii, 
dat fiind că negaţia se iveşte prin adaosul particulei ne¬ 
gative, iar în chip necesar subzistă dinainte ceea ce pri¬ 
meşte adaosul faţă de ceea ce s-a alcătuit pe bază de adaos. 
Aşa se face că şi Aristotel a spus cum că o primă rostire 
enunţiativă este afirmaţia, alta negaţia, spunând acest 
„alta“ nu în legătură cu „o“ ci cu „primă“. 

De aceea şi pare să aibă sens părerea lui Alexandru din 
Afrodisia cu privire la enunţare, părere ce nu admite că 
este vorba de un gen al afirmaţiei şi negaţiei. Intr-ade¬ 
văr, cum s-ar putea, în cele în care încape un anterior şi 
un posterior, ca predicatul comun acestora să fie gen? 
r Ele stau pe aceeaşi treaptă, nu prin faptul că sunt enun¬ 
ţări (fiecare dintre enunţări priveşte deopotrivă falsul şi 
adevăratul), ci pe baza unui accident exterior, cum este 
simplitatea rostirii lor. Totuşi, spuneau unii, regula men¬ 
ţionată se aplică atunci când, potrivit cu întreg predica¬ 
tul comun, cele de sub el posedă un aspect prim şi unul 
secund, ceea ce se dovedeşte în chip felurit. Aici însă, atri¬ 
buind în general rostirii enunţiative afirmativul şi nega¬ 
tivul, nu mai spunem că afirmaţia este prima formă de 
enunţiativ şi negaţia a doua, ci ce e prim şi ce e secund, 
cum s-a spus, trebuie gândit pe baza simplităţii rostirii lor. 

întrucât Aristotel spune limpede că oricare din ros¬ 
tirile enunţiative, dincolo de afirmaţie şi negaţie, este una 
doar prin conjuncţie, cineva ar putea să-şi pună proble¬ 
ma: ce trebuie spus despre un fel de vorbire ca „soarele 
fiind deasupra pământului, este ziuă“. într-adevăr, aceas¬ 
tă vorbire nu este simplă, dar nici nu pare să aibă nevoie 
de o conjuncţie pentru unificarea ei. La aceasta, trebuie 

spus că e cu neputinţă ca două enunţări independente să 
fie împletite între ele în vederea producerii unei vorbiri 
unitare, fără ca o conjuncţie să fie concepută în fapt. Ast¬ 
fel cum ar putea da o combinaţie fără o conjuncţie de le¬ 
gătură: „soarele e deasupra pământului", independent 
rostit alături de „este ziuă“, care ar fi independent şi el ? 
Dar adesea, în realitate, punem într-astfel propoziţia re¬ 
gentă în contact cu conjuncţia încât prima să nu fie de¬ 
fel independentă, în ce priveşte enunţarea, ci virtual să 
conţină conjuncţia; sau adverbul echivalent conjuncţiei 
în această privinţă să se unifice cu propoziţia implicată, 
chiar dacă aceasta a rămas independentă, aşa cum stau lu¬ 
crurile şi în cazul propus. Căci „soarele fiind deasupra 
pământului" este ceva nedesăvârşit spre a da enunţarea, 
dar virtual conţine fie adverbul „când" fie conjuncţia de 
legătură „dacă", exprimând acelaşi lucru cu „atunci când 
soarele este pe cer" şi cu „dacă soarele este pe cer", unde 
fiecare parte este imperfectă spre a alcătui enunţarea pro¬ 
pusă, din cauza adaosului conjuncţiei sau al adverbului; 
este deci ca şi cum le-ar conţine în ea însăşi, virtual, ca 
în „soarele fiind deasupra pământului". De aceea şi poate 
formularea să fie asimilată cu cele menţionate, spre a da 
implicaţia „este ziuă". 

(Comentariul continuă până la finele tratatului.) 



Comentarii 
cu voia Domnului, 
după cuvântul lui Stephanus, 
filozoful, la tratatul 
Despre interpretare 
al lui Aristotel 



Notă despre Stephanus 

Stephanus din Alexandria — cum avea să fie numit — a trăit 
în secolul al VH-lea p. Chr. pe lângă curtea împăratului bi¬ 
zantin Heraclius. Slăbirea şi fărâmiţarea imperiului, în acea 
epocă, determină ridicarea centrelor mai ocrotite, în primul rând 
a Alexandriei. Venit aici ca însoţitor al împăratului Heraclius, 
Stephanus se stabileşte în calitate de „profesor ecumenic 1 . 

După unii istorici ar fi fost medic, scriind, între altele, co¬ 
mentarii la opera lui Hipocrate şi a lui Galenus. Pe plan filo¬ 
zofic, în afara comentariului la Despre interpretare, care s-a 
păstrat, ar mai fi scris comentarii la: Categorii, De caelo. De 
anima, Analitice şi Despre respingerile sofistice. 

Traducerea este făcută după ediţia Academiei din Berlin, 
Commentaria in Aristotelem Graeca, voi. XVIII, partea a 
IlI-a, editat de Michael Hayduck (Berlin, 1885). Nu am gă¬ 
sit nici o traducere în latină sau în vreo limbă modernă. 



ÎNCEPUTUL SECŢIUNII 1 


Capitolul 1 

p. 16 a . Mai întâi trebuie stabilit ce este un nume şi ce 
este un verb, apoi ce sunt o negaţie, o afirmaţie, o enun¬ 
ţare şi o rostire ş.a.m.d. 

Lucrarea de faţă are o introducere, alcătuită din două 
părţi. In prima parte se face enumerarea acelor aspecte 
despre care urmează să se trateze în secţiunea 1, apoi se 
înfăţişează o teoremă; în partea a doua se expune o anu¬ 
mită analogie dintre cuvinte şi gânduri. Enumerarea se 
face spunând că trebuie mai întâi să se determine ce este 
un nume şi ce este un verb, apoi ce sunt o negaţie, o afir¬ 
maţie, o enunţare şi o rostire. Aceasta e deci enumera¬ 
rea; cât despre teoremă, ea este aceea că, patru lucruri 
fiind în joc, cuvintele scrise, cele rostite, gândurile şi lu¬ 
crurile, două din ele sunt prin natură, iar celelalte prin 
instituire. Acest lucru se arată în felul următor: cuvin¬ 
tele scrise şi numele nu sunt aceleaşi pentru toţi; cele ce 
nu sunt aceleaşi pentru toţi nu sunt prin natură; deci cu¬ 
vintele scrise şi numele nu sunt prin natură. Faptul că nu¬ 
mele şi cuvintele scrise nu sunt pentru toţi aceleaşi se 
recunoaşte din ce urmează. Intr-adevăr, un fel de scrie¬ 
re există la elini şi altul la egipteni, iar desigur cuvintele 
vorbite se comportă în acelaşi fel: căci de unele nume se 
folosesc elinii, de pildă, pentru cal şi câine, de altele egip¬ 
tenii şi romanii, iar câte un alt neam de altele încă. Dar fap¬ 
tul că cele ce nu sunt aceleaşi la toţi nu sunt din natură, ci 

prin instituire, este evident şi astfel: dacă într-adevăr ar 
fi prin natură, ar trebui să fie la toţi aceleaşi, căci natura 
face peste tot aceleaşi lucruri. Cât despre faptul că gân¬ 
durile şi lucrurile sunt pentru toţi aceleaşi, iar astfel prin 
natură, el e evident; căci egipteanul nu are un gând de¬ 
spre cal, iar elinul un altul, ci acelaşi gând. Şi la fel, ca 
realitate, calul nu este ceva pentru aceştia, iar altceva pen¬ 
tru alţii, ci pentru toţi este acelaşi lucru. Aşa încât aces¬ 
tea din urmă sunt prin natură, primele prin instituire. Iar 
aceste lucruri ni se înfăţişează în prima parte a introdu¬ 
cerii. In a doua parte, cum spuneam, ni se expune o anu- 
36 v mită analogie între cuvinte şi gânduri, anume că, după 
cum în cuget există câte un gând simplu, la care nu în¬ 
cape adeverire şi tăgăduire, ca de exemplu faptul de a 
gândi pe Socrate fără nici o acţiune ori stare — căci există 
în schimb şi câte un gând compus, atunci când îl con¬ 
cepi pe el ca săvârşind ceva sau suferind ceva, la care se 
consideră într-un fel fie adevărul, fie falsul —, tot astfel 
şi în vorbire există cuvântul simplu, la care nu e cazul să 
se considere adevărul sau falsul, pe când la cea compusă 
unul dintre acestea trebuie luat în consideraţie. Cu aces¬ 
tea am înfăţişat şi partea a doua a introducerii, iar capi¬ 
tolul de faţă, cu voia Domnului, s-a încheiat. 

p. 16 a 1. Mai întâi. Ceea ce e spus „mai întâi“ se ia în 
cinci feluri, lucru pe care l-am învăţat încă din Categorii, 
aici „întâiul" trebuind să fie luat fie pe bază de timp, fie 
pe bază de ordine. Căci se asigură astfel o anumită ordi¬ 
ne, determinându-se în prealabil cele despre care urmează 
să se trateze în secţiunea 1. Dar e evident că şi timpul în 
care se tratează despre unele precedă timpul în care se 
tratează despre altele. 

p. I6 a 1. Stabilit. Trebuie ştiut că „a stabili o teză“ este 
spus în şase feluri. Se numeşte într-adevăr „teză“ o con¬ 
cepţie mai stranie a câte unui cunoscător în materie de 
filozofie, aşa cum Heraclit afirmă că toate realităţile sunt 
în mişcare şi nici una nu participă la starea pe loc, în timp 
ce Parmenide socotea că fiinţa e una. Se numeşte teză şi 
ipoteza, ca atunci când spunem: „Să presupunem că pă¬ 
mântul e conceput ca un punct şi centru al sferei solare." 

Se numeşte teză şi propunerea unui lucru, ca de pildă: 

„fie luată o linie de atâta lungime". Se mai numesc teze 
formele verbale ce stabilesc ceva, aşa cum le găsim la re¬ 
tori, ca de pildă „de căsătorit", „de navigat". Spunem „la 
retori", întrucât expresiile retorice se deosebesc de cele 
dialectice prin caracterul universal al acestora faţă de cel 
al lor. Intr-adevăr, filozoful dialectician enunţă univer¬ 
salul: „dacă trebuie [în general] să se căsătorească, ori să 
lupte, ori să navigheze", pe când retorul spune: „dacă 
această femeie ori alta este de căsătorit". Se numeşte teză 
şi obiectul unui acord. Fără îndoială putem spune că răz¬ 
vrătitul poate impune o teză, cum declară Platon în Gor- 
gias 1 : „Dacă vrei să impui aceasta, o Callicles, atunci 
impune; căci ai dreptul." Aceasta înseamnă: „dacă vrei 
să răstorni acordul şi premisele, atunci fă-o“. Se vorbeş¬ 
te de teză şi în cazul definiţiilor; căci adesea se numesc 37 r 
teze, ca stând înaintea demonstraţiilor. Trebuie într-a¬ 
devăr ca triunghiul să fie definit, şi abia apoi să se arate 
ce-i revine firesc, prin sine, anume că are unghiurile egale 
cu două unghiuri drepte. Şi la fel, trebuie ca omul să fie 
în prealabil definit, ca astfel să se poată şti ce revine în 
chip firesc omului. In cazul de faţă, este evident că Aris- 
totel a luat pe „stabilit" în sens de definiţie, de vreme ce 
îşi propunea să spună ce înseamnă nume, verb şi celelalte. 


1 461 d. 

Cât despre esenţă, aşa cum ne-o spune adesea... 2 doar 
prin definiţie. Căci nu ne e ceva evident. 

p. 16 a 1. Ce este un nume şi ce este un verb. Unii şi-au 
pus problema în legătură cu ordinea acestora, anume de 
ce apus numele înaintea verbului. Noi afirmăm că l-apus 
ca fiind ceva mai general, faţă de ceva particular. Intr-a¬ 
devăr verbul e socotit nume, dar numele nu verb. Căci 
însuşi Aristotel ceva mai jos spune: „verbele înseşi, spuse 
ca atare, sunt nume“. Astfel spunem adesea că Platon se 
foloseşte de nume frumoase, el folosindu-se însă nu numai 
de nume, ci şi de verbe ori de alte părţi de vorbire. Iar 
întrucât numele semnifică existenţa şi substanţa, pe când 
verbul acţiunea substanţei, şi substanţa este anterioară ac¬ 
ţiunii, în chip firesc numele va fi rânduit înaintea verbu¬ 
lui; căci aşa cum se comportă lucrurile, tot aşa fac şi 
vorbirile asupră-le. Insă alţii au fost nedumeriţi pentru 
ce, şapte părţi de vorbire fiind, el n-a menţionat decât 
două din ele, în speţă numele [substantivul] şi verbul. 
Dacă s-ar spune că a făcut-o pentru că singure acestea, 
combinate unul cu altul, alcătuiesc o vorbire de sine stă¬ 
tătoare, pe când celelalte nu, s-ar greşi; căci şi participiul, 
şi aşa-numitul infinitiv, şi pronumele se combină între 
ele şi dau o vorbire de sine stătătoare. 

De pildă pronumele şi verbul: „eu mă plimb“, „aler¬ 
gătorul înaintează", toate verbele la infinitiv: „a filozo¬ 
fa înseamnă a fi fericit". Noi însă spunem că toate acestea 
se raportează la nume şi verb: dacă ele posedă locul su¬ 
biectului, atunci se consideră „nume", fie că sunt verbe, 
participii şi pronume sau ceea ce consideră drept nume 
grămăticii. De pildă, dacă există un nume [propriu] care 
posedă locul subiectului, ca în „Socrate este om drept", 


2 Lacună în manuscris. 

atunci Socrate este socotit nume, de vreme ce are loc de 
subiect; dacă însă e un verb, ca în „a filozofa înseamnă 
a fi fericit", atunci „a filozofa" e socotit de el nume. Dacă 
e vorba de un participiu, ca în „alergătorul înaintează", 
chiar şi participiul e socotit de el nume. La fel, dacă se în¬ 
tâmplă să fie un pronume în joc, el are calificarea de nume, 
ca în „eu mă plimb", de vreme ce posedă locul subiec¬ 
tului. In schimb pe toate câte posedă locul predicatului 
el obişnuieşte să le numească verbe, orice parte a vorbi¬ 
rii ar reprezenta ele, ca în „vieţuitorul este substanţă". 
El spune că substanţa e verb [atribut], deşi e nume, în¬ 
trucât se enunţă despre predicat. Despre alte părţi de cu¬ 
vânt de-ale grămăticilor n-a mai făcut menţiune, deoarece 
ele nu sunt părţi principale de cuvânt, ci unele dintre ele, 
ca adverbele, nu semnifică decât o relaţie a predicatului 
faţă de subiect, ca de pildă „merge frumos", „vorbeşte 
bine" şi „respiră în chip necesar". Căci aşa cum în cazul 
corăbiei socotim scândurile părţi, însă cleiul, cuiele şi pi¬ 
roanele nu le socotim părţi, ci elemente ce contribuie la 
închegarea părţilor, tot astfel şi acelea nu sunt părţi ale 
vorbirii, ci ale exprimării, faţă de care şi rostirea e o parte. 

p. 16 a 1. Apoi ce sunt o negaţie, o afirmaţie. In chip 
firesc el a pus numele şi verbul înaintea acestora, fiindcă 
sunt ceva mai simple, spune el. Dar de ce a pus inferio¬ 
rul înaintea superiorului, în speţă negaţia înaintea afir¬ 
maţiei, afirmaţia înaintea enunţării şi pe aceasta înaintea 
rostirii ? Declarăm că a procedat în chip firesc, deoarece 
a făcut din cele ce precedă începutul celor ce urmează. 
Insă întrucât trebuia să ajungă la rostire, el începe să tra¬ 
teze despre ea mai întâi, spre a da continuitate învăţăturii 
sale, apoi fiindcă şi în definiţia enunţării menţionează ros¬ 
tirea, iar la rândul ei enunţarea o menţionează o dată cu 
definiţia afirmaţiei şi negaţiei. Cele adoptate în definiţia 

unui lucru sunt considerate a fi mai cunoscute decât lu¬ 
crul în vederea căruia sunt adoptate. 

Se ştie că modurile de diviziune sunt în principal trei, 
38 r anume a genului în specii, a întregului în părţi şi a cu¬ 
vântului omonim în diferitele lui sensuri. La fel s-a admis 
că enunţarea este mai generală şi că se divide în afirma¬ 
ţie şi negaţie; dar trebuie cercetat acum după care tip de 
diviziune o face. Faptul că nu o poate face ca întregul în 
părţi e de admis din cele de aci; căci se ştie că diviziuni¬ 
le după întreg şi părţi duc sau la părţi de acelaşi fel, cum 
se divide carnea în [bucăţi de] carne ori oasele în oase, 
sau la părţi diferite, cum l-ai divide pe Socrate în braţe, 
picioare şi cap; şi se mai ştie că părţile de acelaşi fel pri¬ 
mesc nu numai numele şi definiţia întregului, dar şi pe 
ale lor între ele, pe când cele deosebite, nu. Prin urmare 
enunţarea nu se poate divide ca întregul în părţi, nici după 
modelul părţilor asemănătoare, nici după cel al părţilor 
neasemănătoare. După cele asemănătoare nu o face, în¬ 
trucât diviziunile, chiar dacă primesc numele întregului 
(căci atât afirmaţia însăşi, cât şi negaţia se numesc „enun¬ 
ţări"), totuşi nu-i primesc numele şi definiţia una de la 
alta; căci nici negaţia nu e numită afirmaţie, nici afirma¬ 
ţia o negaţie. Insă la fel nu primesc nici definiţia una de 
la alta. Pe de altă parte enunţarea nu se divide nici după 
modelul celor neasemănătoare. S-a spus într-adevăr că 
acestea nu primesc numele de la întreg: nimeni nu de¬ 
numeşte drept Socrate piciorul, capul sau mâna lui So¬ 
crate. In schimb aici, cum am arătat, atât negaţia, cât şi 
afirmaţia se denumesc enunţări, după numele întregului. 
In concluzie, enunţarea nu se poate divide în afirmaţie 
şi negaţie ca întregul în părţi. Există în continuare neho¬ 
tărâre dacă o face cumva ca genul în specii, cum i se pare 
lui Porfir, sau ca un cuvânt omonim în diferite sensuri, 

aşa cum a stabilit-o Alexandru. Vom analiza pe cât posi¬ 
bil, atunci când Aristotel defineşte pe fiecare din aces¬ 
tea, argumentele celor doi exegeţi. 

p. 16 a 3. Ceea ce apare în glas. Cele din glas, a spus 
el, spre a indica numele şi verbele: căci acestea nu sunt 
sunete pur şi simplu, ci sunt în glăsuire. De aceea n-a spus 
„sunetele sunt simboluri ale stărilor sufleteşti", ci a spus 
cele din glas. 

p. 16 a 4. Şi ceea ce este în scris, al celor din glas. Pe drept 
cuvânt a spus ceea ce este în scris iar nu literele sau ele¬ 
mentele [silabele], întrucât litera înseamnă mai ales tipa¬ 
rul şi caracterul încrustat, cum spune poetul 

Geaba te lauzi acum; zdrelitu-mi-ai talpa 

(Horn., Ii, XII, 388 [Murnu, 382]), 

iar în al doilea rând înseamnă glăsuire şi materie [a cu¬ 
vântului]. Silaba, la rândul ei, înseamnă, după o primă de¬ 
finiţie şi în chip principal, glăsuire şi materie, de pildă 
putinţa ca aceste silabe să se alăture şi să exprime ceva 
ori nu; după o a doua definiţie înseamnă caracter. Pen¬ 
tru ca lucrul să nu fie discutabil el n-a spus nici silabă, 
nici literă, ci ceea ce este în scris-, într-adevăr, ce e scris, 
adică însuşi tiparul, este simbol al numelor. Glăsuirea nu 
e aşa ceva, căci ea este o parte a cuvântului. — Acestea le 
spune filozoful Ammonius. Dascălul nostru declară că 
Aristotel s-a folosit de „cele scrise" spunând aşa în loc 
de litere, întrucât scrisul nu este dat încă. Dar ceea ce nu 
există încă, cum ar putea deveni simbol pentru vreun lu¬ 
cru ? şi, în al doilea rând, de unde se poate arăta că litera 
înseamnă în chip principal un lucru, în al doilea rând un 

alt lucru, şi că silaba face invers ? în fapt, nici unul din¬ 
tre filozofii şi exegeţii mai vechi n-a spus aceasta, nici Ale¬ 
xandru, nici Porfir. 

p. 16 a 6. Cele pentru care toate acestea sunt dintru în¬ 
ceput semne reprezintă stări de cuget, acele aşi pentru toţi. 
în prim rând, a spus el, numele şi verbele sunt semne ale 
gândurilor, de aceea în al doilea rând sunt şi semne şi ale 
lucrurilor. Dintre acestea patru, unele nu fac decât să 
aducă la cunoştinţă, precum cele scrise, altele doar sunt 
aduse la cunoştinţă, cum se întâmplă cu lucrurile, pe când 
altele şi vestesc şi sunt vestite, cum fac gândurile şi cu¬ 
vintele. Ele vestesc pe cele de dinaintea lor, fiind vestite 
de cele de sub ele. De pildă gândurile, de vreme ce sunt 
secunde faţă de lucruri, dar prime faţă de cuvinte şi scris, 
vestesc lucrurile, dar sunt vestite de cuvinte şi de cele scri¬ 
se. La rândul lor cuvintele vestesc lucrurile şi gândurile, 
dar sunt vestite de cele scrise. însă nici lucrurile nu ves¬ 
tesc ceva vreodată, de vreme ce nu le e nimic anterior, 
nici cele scrise nu sunt vestite de ceva, de vreme ce nu 
au nimic după ele. Şi lucrul este cât se poate de firesc; 
căci trebuie să existe mai întâi calul de pildă, şi astfel gân¬ 
dul asupră-i, după gândul calului numele, iar după nume, 
cele scrise, dacă în general există lucruri scrise. 

p. 16 a 7. Iar lucrurile pentru care cele din urmă sunt 
similitudini, dintru început sunt aceleaşi. Trebuie ştiut că 
a denumit gândurile ca fiind similitudini ale lucrilor, pe 
când numele, simboluri ale gândurilor. Similitudinile şi 
simbolurile diferă prin aceea că imaginea asemănătoare 
redă pe cât posibil lucrurile, precum imaginea lui Socra- 
te — chipul zugrăvit — reproduce pe cât poate însăşi na¬ 
tura caracteristică a lui Socrate, cum este el, cu nasul teşit, 
cu privirea saşie, chel şi cu alte trăsături, pe cât e cu putinţă 

să fie redat şi să semene cu Socrate. Dar simbolul nu e 
aşa. De pildă, putem să dăm un simbol al războiului cum 
vrem noi, înălţând focul sau bătând din scuturi, şi în alte 
feluri de acest soi; în schimb asemănarea nu poate fi re¬ 
dată de pictor într-un fel ori altul, ci aşa cum este mo¬ 
delul. In chip firesc deci şi în cazul gândurilor el a vorbit 
de asemănare, dat fiind că e cu neputinţă ca unul să con¬ 
ceapă calul într-un fel iar altcineva într-alt fel; pe când 
la nume, de vreme ce se întâmplă ca eu să semnific în- 
tr-un fel şi printr-un nume lucrul iar altcineva printr-un 
alt nume, este firesc ca el să fie simbol. 

p. 16 a 9. După cum în cuget gândul este lipsit uneori 
de adeverire sau falsitate. Aci avem a doua parte a intro¬ 
ducerii, în care, după cum spuneam, el ne dă o analogie 
între cuvinte şi gânduri. Analogie se numeşte asemăna¬ 
rea raporturilor dintre ceva şi altceva, ca între gândul sim¬ 
plu şi cuvântul simplu. Căci aşa cum la gândul simplu 
nu există adevăr şi falsitate, la fel şi la cuvântul simplu; 
şi după cum în gândul compus există întru totul adevăr 
şi falsitate, la fel şi în vorbirea compusă. Aci are deci loc 
analogia aceasta. 

p. 16 a 12. Ce e fals şi ce e adevărat poartă asupra îm¬ 
binării şi diviziunii. Trebuie ştiut că el numeşte îmbinare 
afirmaţia, deoarece leagă predicatul de subiect, iar divi¬ 
ziune negaţia, deoarece desparte predicatul, prin „nu“-ul 
negaţiei, de subiect. 

p. 16 a 14. De pildă cuvântul de „om“ sau cel de „alb“. 
Trebuie ştiut că „alb“ este un nume, şi unul cu cazuri, 
şi totuşi el l-a luat pe acesta în loc de verb. Spuneam în- 
tr-adevăr că atunci când ceva deţine locul predicatului, 
fie că e nume ori verb, se numeşte verb. 

p. 16 a 1 8 . In chip simplu sau după timp. Simplu numeş¬ 
te el timpul prezent, pe când după timp numeşte timpul 
din jurul prezentului, trecutul şi viitorul. — Aceste lu¬ 
cruri sunt în capitolul de faţă. 


Capitolul 2. DESPRE NUME 

p. 16 a 19. Numele este o glăsuire semnificativă pe bază 
de convenţie, fără indicaţie de timp, în care nici o parte 
izolată nu este semnificativă. Pentru ce a pus înaintea ver¬ 
bului numele, am înfăţişat-o, arătând şi cauza. Cât de¬ 
spre nume, el îl defineşte, adicăîl descrie, în felul următor: 
Nume este o glăsuire semnificativă pe bază de conven¬ 
ţie, fără indicaţie de timp, în care nici o parte izolată nu 
e semnificativă. Astfel, numele de „Socrate“, să spunem, 
este un cuvânt semnificativ prin convenţie, adică e prin 
instituire, şi e fără indicaţie de timp (căci nu arată timpul), 
iar o parte izolată a lui, de pildă silaba So sau silaba era, 
nu semnifică nimic. Vom analiza deci ce conţine fiecare 
aserţiune a definiţiei. Astfel, el a pus „glăsuire" drept gen. 
In sine glasul nu este gen al numelui, pentru că numele 
este prin instituire, pe când glasul e prin natură; e cu ne¬ 
putinţă ca, în cazul genurilor şi al speciilor, unele din ele 
să fie prin natură, altele prin instituire. Insă el a luat glasul 
drept materie atunci când l-a făcut analog cu genul; căci 
aşa cum am văzut-o adesea, materia e analoagă cu genul, 
pe când o formă anumită sau o specie este analoagă cu 
diferenţele constitutive. Aşadar, după cum spunem că „te- 
oris“-ul este un lemn într-astfel prelucrat şi facem de¬ 
scrierea pe baza materiei şi a formei, aci el a luat glasul 
drept gen, ca fiind materie a numelui, iar expresia de 
„semnificativă" şi restul drept diferenţe specifice, deose¬ 
bind un astfel de glas de sunetele fără semnificaţie, atât 

nearticulate, cât şi articulate; nearticulate şi semnificative, 
ca de pildă zgomotele simple sau lătratul câinelui, arti¬ 
culate, ca de pildă „centaur", „blituri" şi cele de acelaşi 
fel. Pe bază de convenţie însă e spus în loc de „prin insti¬ 
tuire". Căci egiptenii aveau obiceiul să exprime prin unele 
nume lucrurile, elinii prin altele, şi alţii într-alt fel. Am 
vorbit despre lătratul câinelui, spre deosebire de alte ani¬ 
male; într-adevăr şi lătratul câinelui este un sunet dătător 
de înţeles (el arată fie prezenţa prietenilor, fie pe a străi¬ 
nilor), numai că nu e unul prin convenţie: câinii nu au 
căzut de acord ca „la apariţia cuiva străin să lătrăm". In 
ce priveşte pe fără indicaţie de timp , l-a spus din pricina 
verbelor; căci cuvântul de „om" nu indică timpul. Unii 
însă au avut nedumeriri, întrebându-se ce e de spus de¬ 
spre cuvintele ce implică timpul, ca: „de ieri", „de astăzi", 
„de aseară", „de anul trecut"; căci de astă dată ele sem¬ 
nifică timpul. Cum a putut deci spune că numele sunt 
[toate] fără indicaţie de timp ? Faţă de aceasta, vom spu¬ 
ne ce afirmă filozoful Porfir, cum că. fără indicaţie de timp 
trebuie luat aci ca: nesemnificând „în plus" timpul. In¬ 
tr-adevăr, verbele nu semnifică timpul, ci îl semnifică în 
plus. Astfel „lovesc" şi „sunt lovit", în afară de această 
acţiune săvârşită şi suferită, mai semnifică şi timpul pre¬ 
zent; iar la fel se întâmplă în cazul celorlalte timpuri ale 
verbului, într-al viitorului şi al trecutului. Numele tem¬ 
porale menţionate nu semnifică în plus, o dată cu timpul, 
ceva, vreau să spun o acţiune săvârşită ori suferită. 

p. 16 a 20. în care nici o parte izolată nu e semnifica¬ 
tivă. Pe drept cuvânt a spus acest lucru. Căci dacă izo¬ 
lezi din cuvântul de „casa" pe ca, nu semnifică ceva ce 
ar fi o parte din casă. Iar lucrul acesta e spus spre deo¬ 
sebire de vorbirile ce nu posedă verb, ca: 

O, fericite Agamemnon, tu plin de noroc şi de daruri 

(Horn., îl., III, 182 [Murnu, 181]) 


Sl 


Zeus părinte, tu Palas Atena, tu Febus Apolon 

(Horn., //., II, 371 [Murnu, 363]) 


Sl 


Jur pe toiagul acesta... 

(Horn., //., I, 234 [Murnu, 231]) 


Căci aici figurează aceleaşi lucruri: există şi voce şi sens 
şi convenţie şi lipsă de timp. Insă partea separată, aci, sem¬ 
nifică ceva, fie calitate, fie existenţă, fie altceva de acest 
soi. Prin urmare, în opoziţie cu astfel de vorbiri a şi spus 
el: „la care una dintre părţi, izolată, nu semnifică nimic“. 
A spus nimic prin el însuşi din cauza formelor ca „non-om“. 
Căci şi aci figurează toate celelalte; însă de vreme ce nu 
se pune în joc o natură determinată, nu e vorba de nume: 
expresia suprimă ceva anumit, punând în joc, în schimb, 
multe altele sau chiar infinit de multe şi nedeterminate. 
Dar el a precizat în chip excesiv cum că o parte a nume¬ 
lui, izolată, nu semnifică nimic. Căci dacă nici în numele 
compuse, ca de pildă în „Kallippos“ şi „vasul-de-pirat“, 
partea n-are sens — ar putea totuşi încăpea impresia şi 
iluzia că părţile izolate înseamnă ceva, cum în „Kallip- 
pos“ partea „(h)ippos“ izolată înseamnă calul şi fiinţa ce 
nechează, iar în „vasul de pirat“ partea finală [în limba 
greacă] înseamnă ceva, căci „vasul de pirat“ este tipul navei 
hoţilor de mare, pe care o menţionează şi Eschine spunând: 
„s-a urcat în vasul-de-pirat“ — dacă deci în aceste cuvinte 
compuse partea izolată nu înseamnă nimic, cu atât mai 
mult nu va însemna în numele simple. Intr-adevăr, aşa 

cum „ippos" nu însemna nimic în compunere, tot ast¬ 
fel, desprins fiind de întregul propriu, chiar dacă dă im¬ 
presia că are sens când e rostit ca o parte, totuşi nu 
semnifică nimic. — In cele de faţă e vorba de descrierea 
numelui; cele ce sunt cercetate în plus le vom afla, cu voia 
Domnului, pe unele în cadrul expunerii de faţă, pe alte¬ 
le în cadrul altei teorii. 

p. 16 a 19. Numele este. S-a pus problema din ce pri¬ 
cină, după ce a discutat în Categorii despre cuvintele sim¬ 
ple, discută aci din nou despre ele; căci numele şi verbele 
sunt cuvinte simple. Afirmăm deci: cuvânt simplu, nume, 
verb, expresie, termen, acestea cinci nu se deosebesc după 
subiect, diferenţa lor având loc numai după relaţie; de 
pildă „om“ este considerat cuvânt ca fiind dătător de în¬ 
ţeles pentru ceva, nume ca fiind subiect, verb ca fiind pre¬ 
dicat [atribut], expresie ca parte a unei propoziţii, termen 
ca o parte a silogismului. In Categorii el a discutat nu¬ 
mai despre cuvintele simple ca fiind dătătoare de înţeles 
pentru lucrurile simple, nepreocupându-se dacă este vor¬ 
ba de nume, verb, expresie ori termen, ci doar cuvânt cu 
înţeles. Aici în schimb discută despre cuvinte ca părţi ale 
propoziţiilor, ca predicate şi subiecte, pe când în Anali¬ 
tice ca despre părţi ale silogismului. 

p. 16 a 27. Pe de altă parte este prin convenţie , căci nici 
unul dintre cuvinte nu există prin natură. S-ar putea în¬ 
treba cineva: cum poate spune Aristotel aci că nici un cu¬ 
vânt nu există prin natură? Platon pare să spună în 
Cratylos că numele sunt prin natură. Trebuie deci ştiut 
că „prin natură" se spune în două feluri, iar în două şi 
„prin instituire". Se numeşte într-adevăr „prin natură" 
ceea ce este produs de natură, aşa cum numim produs al 
naturii ochiul, nasul, urechea, piciorul; însă de asemenea 

se numeşte „prin natură" şi ceea ce e adaptat la ceva, ca 
atunci când spunem despre cal că se foloseşte, pentru 
mers, de picioare, iar omul, pentru cele de sus, de ochi, 
adică de putinţa lor de a privi în sus; sau despre Arche- 
laos, ce are un caracter de conducător, spunem că e o fire 
princiară ori că e capabil să cârmuiască. Aşa deci se spune 
în două feluri „prin natură": fie drept ce e produs al na¬ 
turii, fie drept ce există în chip armonios, în cazurile men- 
4l v ţionate... ceea ce nu se deosebeşte de al doilea înţeles al 
lui „natural" decât pentru că e spus de-a dreptul şi în¬ 
tâmplător. Insă Cratylos a socotit numele „naturale" po¬ 
trivit cu primul înţeles, pe când Diodor nu le-a socotit 
naturale, ci prin instituire, iar aceasta după al doilea în¬ 
ţeles, după faptul de-a fi în chip direct şi accidental. De 
aceea el a înţeles să dea copiilor săi nume de conjuncţii, 
spunând unuia „Deoarece", altuia „Aşadar". E limpede 
însă că nici unul dintre ei nu are dreptate. In schimb So- 
crate, rânduind vorbirea, a spus că numele sunt prin na¬ 
tură, nu după primul înţeles al lui „natural", nici după 
al doilea al „instituirii" ... [ci după al doilea al lui natu¬ 
ral], ceea ce este acelaşi lucru cu înţelesul prim al insti¬ 
tuirii. Că din natură nu pot fi numele este evident din 
faptul omonimiei şi al preschimbării între ele a numelor 
principale, ca şi din polinimie, din faptul existenţei lim¬ 
bilor sau al oamenilor surzi din naştere. Căci dacă numele 
ar fi prin natură, atunci ar trebui ca numele principale să 
nu se schimbe, de pildă ca Paris să nu fie numit şi Ale¬ 
xandru, Pyrros Neoptolem sau Aristocles Platon; Platon 
numindu-se mai întâi Aristocles. Insă nici nu ar trebui 
ca un acelaşi lucru să aibă mai multe nume, aşa cum sabie, 
spadă, paloş sunt spuse cu privire la un acelaşi lucru. Dar 
cum să susţinem că şi omonimele, în rândul numelor, 
sunt naturale ? La fel şi limbile arată că numele nu sunt 
naturale: ştim într-adevăr că un acelaşi lucru este de- 

numit în chipuri diferite, potrivit cu specificul limbilor; 
căci „fiecare limbă este a altora", spune poetul (//., II, 
804). Pe deasupra şi surzii din naştere dezmint aceasta... 
cuvântul simplu şi din natură, precum şi numele şi verbe¬ 
le. Din toate cele de mai sus a devenit evident că numele 
nu sunt prin natură (căci ar trebui ca surzii din naştere să 
posede cuvântul simplu de la natură, precum şi numele sau 
verbele) potrivit cu primul înţeles al lui „natural". Darnici 
după al doilea înţeles al lui „prin instituire" nu pot fi ele, 
adică în chip direct şi accidental. Aşa ceva este evident 
din faptul că se instituie nume. Căci nu fără rost au in¬ 
stituit numele cei ce au făcut-o, ci întru totul după o ra¬ 
ţiune şi potrivire. Pentru ce, de pildă, au numit omul om 
şi nu cămilă, iar pe aceasta cămilă şi nu om ? Există une¬ 
le motive pentru care s-au folosit aşa de nume legiuito¬ 
rii lor, chiar dacă noi nu cunoaştem etimologiile tuturor. 

p. 16 a 31. Căci nu e vorba nici de o rostire, nici de o 
negaţie. El spune că non-om nu este nici negaţie, nici ros¬ 
tire. Intr-adevăr rostire [propoziţie] nu este, întrucât ros¬ 
tirea constă din cel puţin două expresii. Dar nu e nici 
negaţie, întrucât orice negaţie şi afirmaţie în general indi¬ 
că fie adevărul, fie falsul. Această expresie însă nu indică 
pe nici unul din ele. Aşa se încheie capitolul. 


Capitolul 3, cu voia Domnului 

p. 16 a 33. Cât despre „al lui Filon“ sau „lui Filon“ şi 
cele asemenea lor, ele nu sunt nume, ci cazuri ale nume¬ 
lui. Este obiceiul să se cerceteze aici de către interpreţi, 
cu privire la aşa-numitele cazuri de către grămătici, dacă 
sunt patru sau cinci. Adepţii stoicilor, şi aproape toţi cei 
care cercetează ştiinţa gramaticii, socotesc că sunt cinci 

cazurile, numind deci caz şi aşa-zisul caz direct [nomi¬ 
nativul]. Dacă însă sunt întrebaţi cum se poate vorbi de 
un „caz“ direct, ei răspund spunând că este direct prin 
aceea că direcţionează gândirea şi o fac directă, ca de pil¬ 
dă „Socrate se plimbă"; iar caz e numit deoarece a „de¬ 
căzut" din gând. Aşa se petrece în cazul condeiului care 
a căzut din mână şi s-a aşezat drept: căci se spune de¬ 
spre el şi că a căzut, şi că stă drept. Dar faţă de acestea, 
adepţii peripatetismului afirmă: „In felul acesta au de¬ 
căzut din gândul simplu nu numai numele, ci şi verbele 
şi toate părţile de cuvânt. Aşadar, ar urma că toate păr¬ 
ţile de cuvânt sunt cazuri, ceea ce e absurd şi combătut 
de ipotezele voastre." Dacă acest lucru e absurd, atunci 
trebuie preferată părerea peripateticienilor cum că exis¬ 
tă patru cazuri, iar cel direct să fie socotit numele [în¬ 
suşi]. Aristotel afirmă că acelea se deosebesc de nume prin 
faptul că numele, întovărăşit cu „era", sau „este", sau „va 
fi", dă întru totul ceva adevărat ori fals, pe când celelalte 
nu. Insă „este", sau „era", sau „va fi", aşa cum a indi- 
cat-o filozoful Porfir, se rostesc numai în cazul verbe¬ 
lor ce exprimă existenţa, în cazul altora nu. Şi celelalte 
verbe, puse fiind lângă cazuri, dau astfel ceva neconsis¬ 
tent. „Al lui Socrate merge" nu înseamnă nimic. Aceasta 
îl face [pe Porfir] să înfăţişeze aci şi principiul stoicilor, 
cum că predicatul a ceva sau al unui nume se enunţă sau 
despre nume direct, sau despre caz. Dacă se enunţă de¬ 
spre nume, alcătuieşte fie o vorbire desăvârşită, fie una 
nedesăvârşită; iar dacă alcătuieşte o vorbire desăvârşită, 
ei îl numesc enunţabil sau atribuibil. Intr-adevăr se de¬ 
numeşte acelaşi lucru prin ele, şi e evidentă cauza; căci 
„enunţabil" ei îl numesc deoarece se enunţă şi se predică 
despre subiect, atribuibil deoarece se atribuie, ca de pildă 
mersul, lui Socrate. Dacă însă predicatul nu face desă¬ 
vârşită vorbirea, se numeşte un para-enunţabil sau un 



COMENTARII 


275 


para-atribuibil, ca în „Socrate ţine la“; căci lipseşte la cine. 
— Dacă, invers, se enunţă despre un caz, fie se face ros¬ 
tirea desăvârşită... (nu este) mai puţin enunţabil, ca „lui 
Socrate îi pare rău“; fie nu face rostirea desăvârşită, şi 
atunci ei îl numesc mai puţin decât para-enunţabil, sau 
mai puţin decât para-atribuibil, ca în cazul: „lui Socrate 
îi inspiră grijă“; căci lipseşte cine, ca de pildă Alcibiade 
sau un altul. Aşadar definiţia cazurilor e dată astfel: „ce¬ 
lelalte, cum s-a spus“, întovărăşite cu „este“, „va fi“, 
„era“, nici nu adeveresc nici nu tăgăduiesc. Unii se în¬ 
treabă din ce pricină nu a dat de la început întreaga de¬ 
finiţie, ci a adăugat abia apoi pe „non-om“, adică numele 
nedeterminat şi cazurile. Vom spune: dacă nume înseam¬ 
nă mai multe lucruri la Aristotel (căci arată şi cazul di¬ 
rect, şi cazurile propriu-zise, şi numele nedeterminat, şi 
verbul, şi subiectul), el le-a indicat pe acestea spunând 
„cuvânt semnificativ pe bază de convenţie", în capitolul 
5, iar adăugând că „nu semnifică în plus timpul", a exclus 
verbele, celelalte însă rămânând, în speţă numele nedeter¬ 
minate şi cazurile. La fel, prin spusa „introducând o na¬ 
tură determinată", a exclus numai numele nedeterminate; 
în sfârşit, spunând apoi: „şi întovărăşindu-şi pe era, este, 
va fi, adevereşte sau tăgăduieşte", a îndepărtat cazurile. 
Astfel, definiţia completă a numelui este aceasta: „cuvânt 
semnificativ pe bază de convenţie, nesemnificând în plus 
timpul, la care nici una dintre părţi nu este semnificati¬ 
vă separat, introducând o natură determinată, iar împre¬ 
ună cu era, este şi va fi, adeverind sau tăgăduind". Faţă 
de aceasta Galenus declară că nu e vorba de o definiţie 
chiar, ci de un discurs. El însuşi defineşte numele astfel: 
„cuvânt semnificativ, pe bază de convenţie, al unui gând 
simplu". Numai că această definiţie nu se potriveşte doar 
la nume, ci şi la vorbire şi la alte părţi de vorbire. Astfel 
că nu se poate face o vină lui Aristotel pentru faptul 

că a trebuit să înfăţişeze definiţia numelui prin mai mul¬ 
te cuvinte. — In acestea constă expunerea despre nume. 

p. 16 a 33. Cât despre „a lui Filon" sau „lui Filon" şi 
cele asemenea lor , ele nu sunt nume , ci cazuri de ale nu¬ 
melui. Cazuri numesc filozofii toate derivările, formă¬ 
rile, transformările, iar nu numai acele derivări denumite 
de grămătici „oblice". Căci pentru filozofi, justul, în chip 
just, cel mai just sau mai just şi toate cele asemănătoare 
sunt cazuri. 

p. 16 b 1. Dar despre el este vorba [despre nume] pe 
când celelalte sunt la fel. Aristotel a luat procedeul aces¬ 
ta din rândul obiceiurilor ateniene. Era într-adevăr obi¬ 
ceiul la ei ca, la un vot cuprinzând o parte din conţinutul 
unui vot anterior, să se spună în cazul celei de-a doua vo¬ 
tări: „în ce priveşte celelalte, la fel, în schimb propun ca 
Demostene să fie încununatîn teatru", în cazul că se în¬ 
tâmpla să fie vorba de un vot asupra lui Demostene. Iar 
43 v acest lucru îl făceau ca să vorbească cu măsură. Aşa a fă¬ 
cut şi aci Aristotel, spunând: „Vorbirea despre caz sau 
definiţia lui, în celelalte privinţe, este la fel." Trebuie însă 
adăugat despre cazuri că, „întovărăşindu-se cu era, este 
şi va fi, nici nu adeveresc, nici nu tăgăduiesc". —Aceste 
lucruri sunt în capitolul de faţă. 

Capitolul 4 , cu voia Domnului 

DESPRE VERB 

p. 16 b 6. Verb este cuvântul care , semnificând în plus 
timpul şi ne având nici o parte desprinsă semnificativă, este 
statornic semn al celor spuse despre altceva. 

Definiţia verbului este gândită asemănător cu definiţia 
numelui. Intr-adevăr, definiţia verbului este următoarea: 
„cuvânt semnificativ pe bază de convenţie, semnificând 
în plus timpul, la care nici o parte nu e semnificativă se¬ 
parat şi care introduce o natură determinată". Aristotel, 
fiindcă era iubitor de conciziune, a lăsat deoparte unele 
lucruri, câte reveneau în comun numelui şi verbului, 
adăugând numai în ce măsură diferă numele de verb, adi¬ 
că faptul de a semnifica în plus timpul. Insă ce este fap¬ 
tul de a semnifica în plus timpul, l-a şi lămurit din analiza 
definiţiei numelui. Iar dacă acestea stau astfel, atunci de 
ce a mai adăugat şi altceva comun, în speţă „la care nici 
o parte nu e semnificativă separat" ? De pildă, dacă se 
separă câte o silabă, ea nu semnifică nimic ca parte; iar 
aceasta nu numai la verbe simple, dar şi la cele compuse, 
ca de pildă „transcriu". Răspundem — cum a spus Por¬ 
fir— că el a adăugat aceasta din cauza vorbirilor alcătuite 
din verbe. Căci în ce priveşte alte aspecte, ele se comportă 
la fel: sunt şi cuvânt, şi pe bază de convenţie, şi semni- 
ficatoare în plus de timp. Insă partea lor izolată semni¬ 
fică ceva, ca de pildă în „a filozofa înseamnă a fi fericit". 
Intr-adevăr, în chip izolat, şi „a filozofa" şi „a fi fericit" 
şi „înseamnă" semnifică ceva prin sine, în speţă o acţiu¬ 
ne sau o stare. In cazul verbului însă nu e aşa. — Apoi 
adaugă şi pe cele implicate de verb, anume că verbul este 
simbol şi dătător de înţeles pentru cele ce se spun despre 
un altul, în speţă simbol al acţiunii şi stării. De pildă „lo¬ 
vesc" semnifică o acţiune, sunt lovit, o stare; şi [semni¬ 
fică] faptul că sunt neîncetat spuse despre altceva, fie 
despre un subiect, când sunt enunţate în chip sinonimic, 
ca în „a se plimba înseamnă a se mişca" sau „a filozofa 
înseamnă a fi fericit", fie ca fiind în subiect, de pildă „So- 
crate se însănătoşeşte". In afară de acestea se invocă şi 

altele, ce par a fi verbe dar nu sunt, ca de pildă cele ne¬ 
determinate, cum ar fi „nu se însănătoşeşte", „nu se plim¬ 
bă". Şi el aduce motivul pentru care nu le numeşte pe 
acestea verbe, spunând că ele se potrivesc la fel şi în cazul 
celor nereale, ca de pildă „centaurul nu însănătoşeşte, So- 
crate...", înlătură însă şi cazurile. Iar prin cazuri [aci] de¬ 
numeşte verbele ce semnifică timpul din jurul prezentului. 
Poate însă că nici pe acestea el nu le-a socotit verbe cu ade¬ 
vărat, din pricina nedeterminării, de vreme ce în cele de 
mai jos el spune că şi verbele sunt semnificative; căci ele 
sunt nume, iar despre nume s-a arătat că sunt semnifi¬ 
cative. Dovada cea mai bună cum că ele sunt semnifica¬ 
tive, spune el, este faptul că pe cel ce are gândul unui lucru 
(de pildă a ce anume face Socrate, aflând de la cineva că 
face interpretări, sau stă, sau se plimbă) verbul îl fixea¬ 
ză în ce priveşte gândul său nesigur şi schimbător, iar cel 
ce ascultă obţine o determinare el însuşi. Căci dacă ver¬ 
bul nu ar semnifica şi indica ceva, nu s-ar petrece acest 
lucru. Deci ele semnifică ceva, însă nicidecum adevărul 
şi falsitatea (adică afirmaţia şi negaţia), doar dacă nu se 
subînţelege din afară cevaînplus, fie un nume pur şi sim¬ 
plu, fie un verb. Lucrul acesta însă el îl stabileşte prin ex¬ 
ces: într-adevăr, dacă verbele principale, cele ce indică 
existenţa şi la care se reduce orice verb, nu semnifică ade¬ 
vărul şi falsitatea — cum de pildă „era", „este", „va fi", 
şi însăşi fiinţa, de unde ele sunt derivate, nu sunt indi¬ 
catoare de adevăr ori fals —, cu atât mai mult celelalte ver¬ 
be nu le semnifică. De pildă, dacă cineva spune „fiinţă" ca 
atare de nenumărate ori, semnifică ceva de natura exis¬ 
tenţei, dar nicidecum adevăr sau falsitate. Afară doar dacă 
nu semnifică, prin unele adaosuri, o sinteză şi o propo¬ 
ziţie, sinteză ce e cu neputinţă de gândit fără elementele 
sintetizate, cum sunt cele ce intră împreună în combinaţie. 

Din nou — cum ne-am întrebat în cazul definiţiei nume¬ 
lui, pentru ce anume nu ne-a transmis de la început de¬ 
finiţia deplină a numelui — ne întrebăm şi aci pentru ce 
nu a transmis definiţia deplină a verbului, aşa cum sună 
ea: „verbul este un cuvânt semnificativ, aducând în plus 
timpul şi introducând o natură determinată, dar numai 
timpul prezent", ci a adăugat-o mai târziu. Vom răspun¬ 
de că verbul e spus în mai multe feluri şi el: atât drept 
ceea ce prin el însuşi semnifică în plus timpul, cât şi drept 
predicat în propoziţii, ca şi, la rândul lor, cazurile ver¬ 
bului şi verbele nedeterminate. Prin afirmaţia că este „cu¬ 
vânt semnificativ pe bază de convenţie", el a dat de înţeles 
predicatul din propoziţii, chiar dacă e vorba de un nume; 
căci acesta nu semnifică în plus timpul. Insă prin afirma¬ 
ţia: „semnificând în plus timpul", el a exclus numele. Şi, 
din nou, în continuare, cu „introducând o natură deter¬ 
minată", a exclus verbele nedeterminate, iar cu „intro¬ 
ducând timpul prezent" a exclus cazurile verbelor. — 
Acestea sunt cele cuprinse în argumentarea despre verb 
şi în teoria de faţă. 

p. 16 b 7. Şi este statornic semn al celor spuse cu privire 
la altul. Pe „statornic" l-a adăugat pe drept, deoarece şi 
numele poate fi spus despre ceva, dar nu întotdeauna, ca 
de pildă „Socrate e drept". Aci „drept" este spus într-a- 
devăr despre cineva, în speţă despre Socrate, dar nu în¬ 
totdeauna; ba se întâmplă ca despre numele în chestiune 
să se enunţe un altul, ca atunci când spunem că „drep¬ 
tul este folositor". Dar cum ? Nu este oare şi verbul un 
subiect în spusa că „eu lovesc este verb", „a fi sănătos 
este a avea o dispoziţie", „a umbla înseamnă a se mişca" ? 
Răspundem că aci verbul este în locul numelui. Intr-ade¬ 
văr verbele au şi o natură proprie, sunt şi dătătoare de 

înţeles a ceva. Ele semnifică în fapt acţiuni şi stări, cum 
s-a spus, iar natură proprie au în sensul că, de pildă, re¬ 
prezintă cutare parte de vorbire. Căci în afirmaţia că „eu 
lovesc este verb“, „lovesc" reprezintă numele acţiunii în¬ 
seşi a verbului respectiv. In schimb în afirmaţia că e sim¬ 
bol, e limpede că reprezintă un semn al acţiunilor şi stărilor. 

p. 16 b 10. Şi întotdeauna este semn pentru cele exis¬ 
tente. Acest lucru nu e adevărat: există în fapt şi substan¬ 
ţele. Fireşte că, în această privinţă, acelea dintre copii care 
conţin pe „pentru cele spuse despre un altul" exprimă 
mai bine lucrul. Căci există şi substanţele, iar verbele nu 
semnifică substanţa. 

p. 16 b 21. Dar verbele nu semnifică încă dacă lucrul 
este ori nu. Lucrul e exprimat de el eliptic, atât aici, cât 
şi în cele ce urmează îndată. Căci ar fi trebuit să spună 
aşa: „dar cum că este adevărat ori nu, aceasta nu e încă 
evident". Ceea ce înseamnă că nu reprezintă o afirmaţie 
şi o negaţie. Verbele semnifică într-adevăr ceva, în ge¬ 
neral, ca de pildă o acţiune sau o stare. Dar nu alcătu¬ 
iesc o afirmaţie ori o negaţie, în sânul căreia e considerat 
adevărul ori falsul. 

p. 16 b 24. într-adevăr, în el însuşi nu reprezintă ni¬ 
mic; însă indică în plus o sinteză, pe care fără componente 
nu o poţi concepe. Iată că şi aci lipseşte, în ce priveşte for¬ 
mularea, adevărul, ca şi faptul de a alcătui o afirmaţie ori 
o negaţie. Cât despre indică în plus, l-a spus în loc de 
„semnifică laolaltă". Căci în „Socrate este existent", So- 
crate reprezintă numele, iar „este" verbul. In afară de 
acestea... care anume fiinţă este sau adevărată, sau fal¬ 
să. — In acestea constă capitolul. 

Capitolul 5 

DESPRE ROSTIRE (PROPOZIŢIE) 

p. 16 b 26. Rostirea este o glăsuire semnificativă şi con¬ 
venţională, în care unele dintre părţi sunt semnificative 
izolat, ca parte de vorbire însă, nu ca afirmaţie. 

Am dat dinainte justificarea ordinei în baza căreia, în 
introducere, el a făcut enumerarea pornind de la cele in¬ 
ferioare, în speţă de la elementele mai particulare, spre 
a încheia la rostire; iar acum el începe cu rostirea. Insă 
procedează aşa deoarece în definirea enunţiativului men¬ 
ţionează în continuare rostirea. Iar rostirea o defineşte 
în felul următor: ea este o glăsuire semnificativă şi con¬ 
venţională în care unele dintre părţi sunt semnificative 
izolat, ca parte de vorbire însă, nu ca afirmaţie. Despre 
rostire a tratat şi mai înainte, arătând îndeajuns în ce fel 
se spune că vorbirea e rostire. Dar rostirea este şi sem¬ 
nificativă, iar el însuşi lămureşte că e aşa pe bază de con¬ 
venţie. Cât despre câte o parte a rostirii, izolată, ea este 
semnificativă ca spusă, dar nu ca afirmaţie. Iar acest lu¬ 
cru e evident, ca de pildă în „Socrate umblă“. Căci „um¬ 
blă" şi „Socrate", fiecare fiind câte o parte a propoziţiei, 
reprezintă în chip izolat o spusă. Insă în cazul numelor 
şi al verbelor nu se întâmplă aşa ceva: părţile izolate nu 
semnificau nimic. Totuşi, de vreme ce a adăugat: caparte 
de vorbire însă, nu ca afirmaţie, s-ar putea pune proble¬ 
ma greşit în legătură cu propoziţiile compuse, ca „Socrate 
umblă şi Platon discută" sau „dacă se află soarele dea¬ 
supra pământului, atunci este ziuă", de ce se spune că păr¬ 
ţile lor nu reprezintă afirmaţii. Vom răspunde pe scurt, 
la aceasta, că el a definit doar vorbirea simplă. Cât de¬ 
spre convenţională, cum am spus, el însuşi lămureşte lu¬ 
crurile, înlăturând un silogism ce s-ar desfăşura astfel: 

vorbirea — s-ar putea spune — este un organ al capaci¬ 
tăţii noastre de exprimare, care e naturală; orice organ 
al unei capacităţi naturale este el însuşi prin natură; aşadar 
vorbirea e pe bază de natură. Noi acceptăm premisa ma¬ 
joră, cum că orice organ al unei capacităţi naturale în 
general este şi el natural, ca de pildă ochiul, ce ţine de 
facultatea de a vedea, urechea ce ţine de cea de a auzi, 
nasul de cea de a mirosi şi braţul de cea de a apuca. In 
schimb, nu vom accepta prima premisă, care afirmă că 
vorbirea e un instrument. Căci ea nu e un instrument al 
facultăţii noastre de a cuvânta, ci este tocmai produsul, 
aşa cum e dansul faţă de mişcare. însă nu e cu neputinţă 
nici ca, din alt punct de vedere... să spunem că este şi 
instrument, atât natural, cât artificial. în definitiv ostaşul 
se foloseşte şi de instrumentele naturale ale fiinţei sale, 
ca de picioare, braţe şi celelalte, însă în acelaşi timp se 
foloseşte de instrumente fabricate, ca de sabie, lance, scut 
şi zale. La fel deci şi vorbirea este atât instrument, cât şi 
produs, anume produs al facultăţii naturale, dar organ 
46 r al celei de exprimare. Iar instrumentele facultăţii natu¬ 
rale sunt plămânul, traheea, gâtlejul, pe când organe ale 
limbii vorbite sunt buzele, limba, dinţii şi celelalte. Ast¬ 
fel că, chiar dacă vorbirea e organ, nu este al facultăţii 
naturale, ci al limbii vorbite, care este prin instituire. Fap¬ 
tul că vorbirea nu este prin natură, ci prin instituire, se 
vădeşte din părţile vorbirii; căci în multe feluri s-a ară¬ 
tat că părţile ei, numele şi verbele, sunt prin instituire. 
Dacă însă părţile sunt aşa, e evident că şi întregul este. 

De vreme ce această definiţie se potriveşte în cazul ori¬ 
cărei vorbiri, în speţă în cazul celor cinci tipuri de ros¬ 
tire (căci la ele atât vorbirea este cu sens, cât şi partea 
izolată semnifică ceva), Aristotel desprinde rostirea enun¬ 
ţiativă din rândul lor, despre ea fiind acum vorba, şi spune 
că „rostirea enunţiativă este cea în care are loc adeverirea 

ori neadeverirea“. De pildă „Socrate umblă“ reprezintă 
întru totul sau un adevăr, sau ceva fals. în schimb, în ca¬ 
zul celorlalte tipuri menţionate nu se întâmplă aşa: ele 
nu reprezintă nici ceva adevărat, nici ceva fals. De aci se 
face că unii, presupunând că acest fel de a vorbi este o 
definiţie a rostirii enunţiative, declară că enunţarea re¬ 
prezintă genul pentru negaţie şi afirmaţie; căci nu a defi¬ 
nit enunţarea prin cele de sub ea, aşa cum mergând mai 
departe pare să definească prin cele de sub ea, vreau să 
spun prin afirmaţie şi negaţie, contradicţia. Pe de altă par¬ 
te, făcând diviziunea rostirii enunţiative, el spune că una 
dintre părţi e primă, cealaltă secundă. Acceptând aces¬ 
tea, Alexandru a spus că e cu neputinţă ca enunţarea să 
fie genul afirmaţiei şi al negaţiei. Mai întâi, este evident 
aci că nu e vorba de un gen, deoarece s-a dat o descriere 
şi nu o definiţie. Intr-adevăr, într-o definiţie este cu ne¬ 
putinţă să figureze ceva mai particular decât definitul, ci 
trebuie să figureze fie termeni de ordin mai general, fie 
termeni ce se echivalează; termeni de ordin mai general, 
ca în definiţia omului: „omul este vieţuitor raţional mu¬ 
ritor" (căci acestea trei sunt mai generale decât omul, ca 46 v 
potrivindu-se nu doar lui, ci şi în alte cazuri), iar termeni 
ce se echivalează, ca: „susceptibil de a avea intelect şi cu¬ 
noaştere, capabil să râdă". Căci acestea din urmă dau echi¬ 
valenţă, convertindu-se [cu definitul]: dacă e capabil să 
râdă, atunci e om, iar dacă este om, atunci e vieţuitor care 
râde. Aci însă e vorba de termeni mai particulari; căci afir¬ 
maţia şi negaţia sunt mai particulare. — în al doilea rând, 
încă ceva: la cele în care figurează un prim şi un secund, 
e cu neputinţă să existe un gen comun de-al lor. Dacă deci 
Aristotel a spus că afirmaţia este anterioară iar negaţia 
ulterioară, e evident că ele nu sunt coordonate. Căci la 
speciile coordonate, suprimându-se una nu se suprimă 
şi cealaltă, pe când aci, suprimându-se afirmaţia neapărat 
că se suprimă şi negaţia. — Dar Porfir spune că e cu 

neputinţă ca enunţarea să fie un omonim şi să se dividă 
omonimie în afirmaţie şi negaţie; căci niciodată nu se ia 
un cuvânt omonim în definiţia sau descrierea a ceva, aşa 
cum nimeni nu spune „limbă“ definind sau descriind ie¬ 
şitura încălţămintei sau câine vieţuitorul lătrător. Aci însă 
el spune că face o enunţare atât definind afirmaţia, cât şi 
negaţia. Aşa încât enunţarea ar trebui totuşi să fie gen al 
afirmaţiei şi al negaţiei, iar nu cuvânt omonim, din pri¬ 
cina invocată. Dar că diviziunea nu are loc nici ca a în¬ 
tregului în părţi, şi acest lucru se dovedeşte aci, după cum 
nu are loc nici potrivit cu vreun alt mod de diviziune. 
Rămâne deci să invocăm un mod, intermediar, care se nu¬ 
meşte: cel pornind de la unu şi tinzând spre unu. Intr-a- 
devăr aci se adoptă aspectul comun, în descrierea unora 
sau altora. De pildă, ce este comun în ce priveşte incizia 
vinelor şi alimentaţia ? Vom spune că este de a fi un mij¬ 
loc de însănătoşire după avizul cuiva, sau de a fi o cau¬ 
ză eficientă a sănătăţii. La fel şi aci, numim afirmaţia şi 
negaţia afirmări, fără să rezulte nimic nepotrivit. Trebuie 
însă condamnaţi cei care, în loc să adopte de ce stă la mij¬ 
loc — vreau să spun diviziunea ce porneşte de la un lu¬ 
cru —, adoptă unul dintre extremi. Acesta este un mod 
intermediar faţă de diviziunea genului în specii şi de cea 
a cuvântului omonim în diferite sensuri. In fapt şi Por¬ 
fir, în Isagoga sa, a spus că fiinţa se enunţă în chip omo¬ 
nimie, deşi era dovedit că fiinţa nu se enunţă în chip 
omonimie, de vreme ce există în ea anterior şi posterior, 
ci se divide ca pornind de la unu. 

După acestea, el întreprinde diviziunea rostirii enun¬ 
ţiative precum şi diviziunea suplimentară, în sensul că, 
printre rostirile enunţiative, unele posedă în chip firesc 
unitatea, altele prin adopţiune; sau că posedă mai degrabă 
pe prima şi cea mai simplă, decât pe cea de-a doua. 
Unitatea simplă o posedă de pildă „Socrate umblă“, adi¬ 
că afirmaţia; negaţia în schimb e de al doilea rang. In ce 

priveşte cele cu unitatea de adopţiune, unele o au prin- 
tr-o legătură de implicaţie, altele printr-una disjunctivă, 
altele printr-una copulativă, altele printr-una de intero¬ 
gaţie sau prin echivalentele lor. Printr-una copulativă, ca 
de pildă „Socrate se plimbă şi Platon discută"; una de im¬ 
plicaţie, ca de pildă „dacă soarele e deasupra pământu¬ 
lui atunci e ziuă“; de disjuncţie, ca „fie este ziuă, fie este 
noapte"; o echivalenţă, ca de pildă „soarele fiind deasu¬ 
pra pământului"; căci ea semnifică şi cere întru totul o 
consecinţă, în speţă „este ziuă". Apoi, după diviziunea 
aceasta, el declară că orice rostire enunţiativă este alcătui¬ 
tă fie din nume şi verb, fie din nume şi o derivare a ver¬ 
bului; într-adevăr vorbirea despre om, oricâte expresii 
ar conţine, nu este una enunţiativă în cazul că nu are un 
verb. Iar spunând acestea el ne transmite diviziunea su¬ 
plimentară a rostirilor enunţiative. Dar care anume este 
ea şi ce o deosebeşte de diviziunea [simplă], o vom afla 
în alt paragraf. 

p. 16 b 26. Rostirea este o glăsuire semnificativă [...] 
în care unele dintre părţi luate izolat sunt semnificative. 
Pe drept cuvânt a spus „unele". Căci nu toate părţile vor¬ 
birii sunt cu sens ca „spuse", ci doar subiectele şi predi¬ 
catele. Părţi, vorbind în sens mai general, se numesc şi 
conjuncţiile şi negaţiile vorbirii, dar prin ele înseşi nu re¬ 
prezintă spuse. „In sens mai general", spunem, deoarece 
mai sus am declarat că nu sunt îndeobşte părţi. 

p. 16 b 28. De pildă, „om“ înseamnă ceva, dar nu în¬ 
seamnă faptul că el este sau nu este. Şi aici din nou el se 
foloseşte de o vorbire eliptică. Căci trebuia să spună: ade¬ 
văr şi falsitate. In realitate „este", dar încă nu arată că este 
adevărat sau fals. 

p. 17 a 1. Orice rostire însă este semnificativă, nu ca in¬ 
strument. Aici aduce întâmpinarea ce serveşte suprimării 
silogismului — lămurit pe baza consideraţiilor noastre — 
celor care se străduiesc să arate că vorbirea este prin na¬ 
tură. Iar pentru aceasta, neînfăţişând întreg silogismul, 
el combate prima sa premisă ca fiind falsă, cea care spu¬ 
nea că vorbirea este instrument al facultăţii noastre de ex¬ 
primare, ce e naturală. El afirmă deci că nu e instrument. 

p. 17 a 2. Dar nu oricare este enunţiativă, ci doar aceea 
căreia îi revin adeverirea şi neadeverirea. Fie că cineva 
ar lua aceasta drept o definiţie, fie că ar lua-o pe cea dată 
mai departe, nu poate fi în joc o definiţie; căci e cu ne¬ 
putinţă caîntr-o definiţie să existe o legătură disjuncti¬ 
vă, ci dacă e ceva disjunctiv, atunci are loc întru totul o 
descriere. Aşa şi aici, dacă el a spus ci aceea căreia îi re¬ 
vin adeverirea şi neadeverirea, nu e vorba de o defini¬ 
ţie. Insă în chip evident el a numit afirmaţia şi negaţia. 
Căci cum s-ar putea ca afirmaţia însăşi, una fiind la nu¬ 
măr, să fie şi adevărată şi falsă ? Astfel că şi aici el a de¬ 
terminat lucrurile pe temeiul celor ce stau sub enunţare, 
şi putem vedea şi de aici că rostirea făcută e o descriere, 
iar nu o definiţie. 

p. 17 a 5. Cestelalte feluri de rostire trebuie lăsate de¬ 
oparte, căci cercetarea lor este mai potrivită retoricii şi poe¬ 
ticii. Poetică numeşte el gramatica. Insă deoarece retorii 
şi grămăticii se preocupă de celelalte tipuri de vorbire, 
iar rostirea enunţiativă şi-o însuşesc într-o măsură mai 
mică, din acest motiv a spus filozoful că este potrivită cer¬ 
cetărilor de retorică şi de gramatică teoria despre celelalte 
tipuri de vorbire. Căci într-adevăr retorii se preocupă de 
stilul vorbirii, anume ca exprimarea să fie strânsă, bine 

rânduită şi plină de însufleţire. în schimb grămăticii obiş¬ 
nuiesc să se îndeletnicească mai degrabă cu accentele, spi¬ 
ritele, cazurile şi persoanele. 

p. 17 a 8. O primă rostire enunţiativă [...] Aci, potri¬ 
vit cu teoria menţionată de noi, pune în lumină diviziu¬ 
nea rostirii enunţiative. 

* p. 17 a 11. Şi într-adevăr, dacă la „ om “ nu se adaugă 
„este“, „era“, „va fi“ sau ceva de acest fel, nu se obţine 
încă o rostire enunţiativă. Dacă vă amintiţi, încă de la în¬ 
ceput a spus cum că cinci sunt speciile rostirii simple, cea 
enunţiativă, rogativă, vocativă, interogativă, imperativă. 
Aşadar nu s-a făcut defel menţiune despre vorbirea de¬ 
finitorie. Să cercetăm deci la care specie de vorbire sim¬ 
plă se reduce vorbirea definitorie. Aristotel însuşi spune 
că nu se reduce la rostirea enunţiativă. Dacă însă cineva 
ar spune că presupune pe „este“, şi că deci se reduce la 
enunţiativ, vom spune: „Atunciîntrucât orice nume, în- 
tr-un fel, are subînţeles o dată cu el un verb, iar verbul 
are subînţeles o dată cu el un nume, un pronume sau un 
infinitiv înseamnă că ele ar alcătui o vorbire." Dacă însă 
acest lucru nu e adevărat, atunci e evident din cele spuse 
că aşa-numita vorbire definitorie reprezintă o altă spe¬ 
cie printre vorbiri, şi nu vor fi cinci specii de rostire sim¬ 
plă, ci şase. Căci dacă nu este, cum ne spune el însuşi, 
enunţiativă, cu atât mai mult nu va fi rogativă, nici im¬ 
perativă, nici de vreun alt tip. 

p. 17 a 13. Cum se face însă că reprezintă un singur lu¬ 
cru, iar nu mai multe, formularea „ vieţuitor pedestru bi- 
ped“ ? Căci doar nu prin faptul că vorbele sunt alăturate 
se capătă unitatea. Dar revine altei lucrări să spună acest 
lucru. într-adevăr, el spune în alte părţi, ca de pildă în 

cartea a VII-a a Metafizicii , că întrucât sensul este unu, 
iar aceste cuvinte descriu desăvârşit firea lucrului sem- 
48 v nificat, din acest motiv este în joc o singură vorbire, şi 
nu mai multe, cu definiţia omului. Dar ce vrea să însem¬ 
ne pentru el faptul că sunt spuse laolaltă ? Vom răspun¬ 
de că a spus laolaltă în loc de: „fără legătură". — Astfel 
se încheie, cu voia Domnului, capitolul. 


Capitolul 6, cu voia Domnului 

p. 17 a 15. Cât despre rostirea enunţiativă, ea este ceva 
unitar fie când indică un singur lucru, fie când e una prin 
conexiune, pe când mai multe sunt cele care indică mai 
multe lucruri, iar nu unul, sau cele nelegate. 

După împărţirea rostirilor enunţiative potrivit cu pri¬ 
ma diviziune şi apoi cu a doua, el ne dă şi diviziunea su¬ 
plimentară pe bază de unu şi multiplu, iar mergând mai 
departe, diviziunea după vorbirea simplă şi cea compu¬ 
să. Ultima diferă de cealaltă, respectiv de prima, ca după 
anterior şi secund, în măsura în care prima e luată pe bază 
de expresie, pe când ea e luată pe bază de înţeles. Intr-a¬ 
devăr, pentru prima se numea vorbire unitară, întâi, cea 
alcătuită din două cuvinte, ca „Socrate umblă"; apoi se 
numea vorbire unitară cea alcătuită din trei cuvinte, ca 
„Socrate nu umblă". Iar acestea sunt afirmaţia şi nega¬ 
ţia, alcătuite numai din subiect şi predicat. Celelalte toate 
însă sunt una prin legătură, cum s-a spus: „Socrate um¬ 
blă şi Platon discută" sau „Dacă soarele e deasupra pă¬ 
mântului, este ziuă". Diviziunea ce ne e redată acum e 
pe baza înţelesului celor ce ni se arată. Căci în cazul aces¬ 
tora, dacă aceea ce se arată e unu, atunci vorbirea respec¬ 
tivă e una, chiar dacă ea e alcătuită din mai multe cuvinte, 
atât în ce priveşte predicatul, cât şi subiectul. Dacă însă 

înţelesurile sunt mai multe, cum se întâmplă în cazul 
omonimelor, şi dacă alcătuirea e făcută din două cu¬ 
vinte — în ce priveşte fie subiectul, fie predicatul, fie am¬ 
bele — atunci spunem că sunt mai multe vorbiri, şi nu 
una, ca fiind virtuale... diviziunea; fiindcă printre ros¬ 
tirile enunţiative una sau enunţă un singur lucru despre 
unul — fie în chip afirmativ, fie negativ, de pildă afirma¬ 
tiv ca „omul umblă“, negativ ca „omul nu umblă“ —, sau 
reprezintă o relaţie oarecare. Iar dacă reprezintă o rela¬ 
ţie, o face fie prin implicare, fie prin disjuncţie. Prin im¬ 
plicare, ca în „dacă soarele e deasupra pământului, este 49 r 
ziuă"; căci aceasta arată cum că, o dată ce soarele se află 
deasupra pământului, este ziuă. Prin disjuncţie: „este fie 
ziuă, fie noapte". Dacă însă nu e indicată o relaţie şi vor¬ 
birea nici nu enunţă un singur lucru despre unul singur, 
atunci nu e vorba de ceva unitar, ci de mai multe lucruri, 
fie ca în cazul omonimelor, fie ca în cazul celor nelegate. 
După ce a precizat care e diviziunea, Aristotel descrie ce 
e enunţarea, dar în baza celor de sub ea, spunând că enun¬ 
ţarea este vorbirea ce semnifică a reveni sau a nu reveni 
cuiva. Faptul de a reveni cuiva îl indică drept afirmaţie, 
a nu reveni cuiva drept negaţie. Dar toate câte trebuiau 
spuse în legătură cu aceasta le-am şi redat dinainte. 

p. 17 a 25. Afirmaţia este o enunţare a ceva despre ceva. 
Negaţia, în schimb, este enunţarea desprinderii a ceva de 
ceva. Prin cele ce spune, el pune în joc şi cea de a treia 
diviziune, cea pe bază de simplitate ori compunere, ară¬ 
tând că enunţarea simplă înseamnă afirmaţie ori negaţie, 
ca de pildă „Socrate umblă, Socrate nu umblă", pe când 
enunţarea compusă e cea alcătuită fie din două afirmaţii, 
fie din două negaţii, fie dintr-o afirmaţie şi o negaţie. Nu 
trebuie să ne mirăm că şi în prima diviziune a numit uni¬ 
tară vorbirea care-şi capătă unitatea prin legătură, iar aci 

din nou spune: una prin legătură. Căci nu e nimic ab¬ 
surd ca într-o parte a primei diviziuni să fie cuprinsă şi 
o parte acelei de-a doua diviziuni, dintr-altă perspecti¬ 
vă, cum se întâmplă la mărime. Intr-adevăr, în cazul aces¬ 
teia spunem că o parte a mărimii este discretă, o alta 
continuă; şi din nou, că o parte este cu poziţie, o alta fără. 
Aici, ce e cu poziţie e în întregime considerat în mări¬ 
mea discontinuă: căci dacă ceva e cu poziţie, e întru to¬ 
tul discontinuu, dacă însă e discontinuu nu e întru totul 
cu poziţie, cum s-a făcut acolo dovada cât se poate de 
lămurit. La fel s-a întâmplat şi în analiza vieţuitorului. 

49 v Spunem într-adevăr că, la vieţuitor, o parte e raţională, 
o alta neraţională; şi iarăşi, că o parte din sfera vieţuito¬ 
rului e muritoare, alta nemuritoare. Iar aci este într-a¬ 
devăr evident că neraţionalul în întregime e muritor; dar 
nu tot ce e muritor este şi neraţional. Căci omul este mu¬ 
ritor, dar nu e neraţional, ci e un muritor raţional. — Aces¬ 
tea ne sunt spuse până aci. In cele ce urmează se începe 
discuţia şi despre contradicţie. Insă ce anume e contra¬ 
dicţia şi care sunt caracteristicile ei, o vom afla în cadrul 
altei teorii. 

p. 17 a 15. Cât despre rostirea enunţiativă, ea este ceva 
unitar fie când indică un singur lucru, fie când e una prin 
conexiune, pe când mai multe sunt cele care indică mai 
multe lucruri, iar nu unu. Merită să fie analizat pentru 
ce anume a adăugat iar nu unu, în loc să spună: „mai mul¬ 
te sunt cele care arată mai multe lucruri", convenindu-i 
formularea schimbată. Vom răspunde că negaţia univer¬ 
sală semnifică si mai multe lucruri si unul; la fel si afir- 
maţia universală. De pildă „orice om respiră" semnifică 
şi toţi oamenii individuali, şi o natură unică, cea ome¬ 
nească. Tot astfel se comportă şi universala negativă, „nici 
un om nu zboară". Dacă deci ar fi spus într-astfel: „sunt 

însă mai multe vorbirile ce semnifică mai multe lucruri", 
atunci ar fi cuprins laolaltă şi propoziţia aceasta. 

p. 17 a 16. Fie când e una prin conexiune. Iamblichos 
spune că, mai sus, Aristotel a vorbit de „una prin legă¬ 
tură" pentru cazul legăturilor de îmbinare, al celor ce nu 
semnifică relaţia a două sau mai multe lucruri, ca de pil¬ 
dă „Socrate umblă şi Platon discută", pe când aci a spus 
„prin legătură" făcând aluzie la propoziţiile ipotetice, ca 
„dacă soarele este deasupra pământului, e ziuă". Dar acest 
lucru nu e adevărat. Căci nu se poate arăta că filozoful 
a luat „una prin legătură" în sensul gândului acestuia, ci, 
aşa cum am spus, nu e defel cu neputinţă ca unul din 
membrii diviziunii să fie luat în consideraţie într-o altă 
diviziune. El însuşi într-adevăr, mergând mai departe, 
spune îndată că enunţarea simplă este cea care enunţă un 
singur lucru despre unul singur, pe când compusă e cea 
alcătuită din acestea; iar la fel şi în cazul negaţiilor. Aşa 
încât în cele trei părţi a spus în chip necesar acelaşi lucru, 
cum arăta Ammonius. — Cu acestea se încheie capitolul. 


Capitolul 7, cu voia Domnului 

p. 17 a 26. Dar, întrucât se poate enunţa şi existentul 
ca inexistent, şi inexistentul ca existent, şi existentul ca exis¬ 
tent, şi inexistentul ca inexistent ş.a.m.d. 

Am redat ce este vorbirea în general, în plus şi ce este 
enunţarea, iar în afară de acestea ce sunt afirmaţia şi ne¬ 
gaţia. Aci el începe a trata despre aşa-zisa contradicţie, 
precizând ce anume este ea şi care elemente concură spre 
a se putea produce o contradicţie. In vederea stabilirii 
acesteia, adoptă în prealabil un principiu, anume că ori¬ 
cărei afirmaţii i se opune o negaţie şi oricărei negaţii i se 

opune, la rândul ei, o afirmaţie. E evident că una falsă se 
opune celei ce adevereşte. Căci întrucât se poate şi ca exis¬ 
tentul să fie enunţat ca existent, ca de pildă „Socrate este 
drept“ (într-adevăr acest lucru a fost stabilit de toţi şi re¬ 
cunoscut, că Socrate este drept), şi existentul ca inexis¬ 
tent, ca de pildă „Socrate nu este drept“ (căci fiind... acest 
lucru real, totuşi îl declar conştient ca nefiind, anume că 
Socrate nu e drept), în plus şi inexistentul ca inexistent, 
ca de pildă „Socrate nu e nedrept", şi inexistentul ca exis¬ 
tent, ca de pildă „Socrate este nedrept" — aşa fiind, în 
chip necesar negaţia adevărată, în speţă cea care spune 
că „Socrate nu e nedrept", se opune arfimaţiei care spune 
că „Socrare este nedrept", iar afirmaţia adevărată se opu¬ 
ne negaţiei false, în speţă cea care afirmă că „Socrate este 
drept", celei ce spune că „Socrate nu e drept". Aşadar, 
dacă o propoziţie adevărată se opune uneia false întot¬ 
deauna şi în toate cazurile, atunci este vorba de contra¬ 
dicţie. Iar acestea sunt cele ce trebuie să concure pentru 
producerea contradicţiei. Poate fi deci spus, definind con¬ 
tradicţia, cum că aceasta este conflictul a două propozi¬ 
ţii ce-şi distribuie adevărul şi falsitatea asupra tuturor 
cazurilor şi întotdeauna. De pildă „orice om este drept, 
nu orice om este drept"; una din acestea este neapărat 
adevărată ori falsă, precum şi în cazul celor trecute, ca 
„orice om era drept, nu orice om era drept". Tot astfel 
în cazul viitorului: „orice om va fi drept, orice om nu 
va fi drept". La fel este şi în ce priveşte alte cazuri, cel al 
necesităţii şi al imposibilităţii, cum o vom afla, cu voia 
Domnului. Insă trebuie să contribuie la aceasta atât un 
acelaşi predicat, cât şi un acelaşi subiect. Căci dacă exis¬ 
tă un acelaşi subiect dar nu un acelaşi predicat, atunci nu 
se produce contradicţie, ca în „Socrate umblă, Socrate nu 
discută"; se poate ca aceste două propoziţii să fie sau ade¬ 
vărate, sau false ambele. Dar în cazul contradicţiei nu era 
aşa, ci una dintre propoziţii era întru totul adevărată, 

cealaltă întru totul falsă. Invers, dacă se întâmplă ca acelaşi 
predicat să fie menţinut iar subiectul să fie schimbat, se 
va produce aceeaşi situaţie. De pildă, dacă spun: „Socra- 
te e sănătos, Platon nu e sănătos", e cu putinţă ca ambe¬ 
le propoziţii să fie adevărate ori false şi nu neapărat ca 
una să adeverească iar cealaltă să fie falsă, alcătuind ast¬ 
fel o contradicţie. Insă nu numai acestea trebuie să con- 
cure, ci e necesar şi ca un acelaşi atribut să nu fie luat 
despre o parte ori alta sau prin raport la una ori alta. De 
pildă despre o parte ori alta, ca atunci când spun „Etio¬ 
pianul este alb“, „Etiopianul nu este alb"; căci se poate 
întâmpla ca ambele propoziţii să fie adevărate, dacă iau 
predicatul despre una ori alta. Intr-adevăr el este alb în 
ce priveşte dinţii, dar nu e alb în restul corpului. Dar nu 
trebuie luat nici prin raport la un aspect ori altul, ca de 
pildă „Socrate e tată, Socrate nu e tată"; „Piatra e mare, 
piatra nu e mare". Căci se întâmplă ca Socrate să fie tată 
al unuia, dar fiu al altuia, şi la fel, ca piatra să fie mai mare 
decât ceva, dar mai mică decât altceva. Nu trebuie nici 
să se vorbească într-un sens ori altul, adică o dată în sens 
virtual, altă dată în sens actual; dacă se face aşa, iarăşi nu 
va fi contradicţie, ci ambele propoziţii vor fi sau adevă¬ 
rate sau false, ca în „copilul este grămătic, copilul nu este 
grămătic". Intr-adevăr, în act el nu este grămătic, dar vir¬ 
tual îi revine să fie. Nici într-un timp ori altul: căci e cu 
putinţă ca într-un ceas Socrate să fie sănătos, într-altul 
bolnav, iar dacă spun „Socrate este sănătos, Socrate era 
bolnav", nu înseamnă că fac o contradicţie. Nici în chip 
omonim; căci dacă spun „Aias a dat lupta singur, Aias 
nu a dat lupta singur", mă pot afla în situaţia de-a spu¬ 
ne doar adevărul şi de-a nu mă împărtăşi de la adevăr şi 
de la falsitate în propoziţii, cum vrea contradicţia. Intr-a¬ 
devăr Aias din Lokros n-a dat lupta singur, pe când cel 
din Salamina a dat-o. Nu trebuie nici vorbit sinonimic, 
spre a nu ajunge să spunem: „omul se plimbă, omul nu 

se plimbă". Căci se întâmplă ca un om să se plimbe, un 
altul să nu se plimbe, şi deci ambele propoziţii să fie gă¬ 
site adevărate. Dar adesea nu numai unul din termeni este 
un omonim sau un sinonim, ci chiar amândoi. — Totuşi 
nu acestea sunt singurele prescripţii ce trebuie respecta¬ 
te spre a se alcătui o contradicţie, ci şi altele, pe care le-a 
stabilit în aşa-numitele Respingeri sofistice. Intr-adevăr 
acolo sunt enumerate şase moduri de paralogisme în ce 
priveşte rostirea, şapte în ce priveşte gândirea. Aşadar, 
toate acestea trebuie respectate, spre a se putea produce 
contradicţia. Cu acestea încheie învăţătura de aici şi pri¬ 
ma secţiune, cu voia Domnului. 

p. 17 a 33. Să numim opoziţia aceasta contradicţie, afir¬ 
maţia şi negaţia. Să cercetăm pentru ce consideră pro¬ 
poziţiile opuse, ca „Socrate se plimbă", „Socrate nu se 
plimbă", o contradicţie şi nu o contrapropoziţie. Vom 
spune că, de vreme ce este necesar să tăgăduiască în pro¬ 
poziţii partea principală — oricare ar fi principală, fie că 
este enunţatul, fie că e cel de-al treilea enunţat, fie că e 
determinaţia suplimentară — iar partea e denumită „dic- 
tum", de vreme ce deci tăgăduim spusa şi nu întreaga pro¬ 
poziţie, din acest motiv se vorbeşte aci de contradicţie 
51 v şi nu de contrapropoziţie. Aşa se încheie capitolul, cu voia 
Domnului. 

ÎNCEPUTUL SECŢIUNII A II-A 

CU VOIA DOMNULUI 

Capitolul 1 

p. 17 a 38. De vreme ce unele dintre lucruri sunt uni¬ 
versale, altele singulare (numesc universal ceea ce prin 
firea sa este enunţat cu privire la mai multe, iar singular 
ceea ce nu) ş.a.m.d. 

Aici se începe analiza şi se discută, aşadar, despre pro¬ 
poziţiile alcătuite doar din predicat şi subiect, ca „omul 
se plimbă, Socrate se plimbă". Dar să cercetăm, mai îna¬ 
inte de analiza propriu-zisă, următoarele trei puncte: în¬ 
tâi ce este determinaţia suplimentară (căci acest lucru e 
comun şi celorlalte specii de propoziţii) şi câte determi¬ 
naţii suplimentare sunt; în al doilea rând care e numă¬ 
rul propoziţiilor alcătuite numai din predicat şi subiect, 
iar în al treilea rând cum facem negaţii din afirmaţii. Să 
începem cu primul punct. Determinaţia suplimentară este 
adaosul care semnifică în ce măsură revine predicatul su¬ 
biectului. De pildă, spunând „orice om se plimbă": se în¬ 
ţelege că tuturor celor ce stau sub [ideea de] om, lui 
Socrate, lui Platon, lui Alcibiade şi celorlalţi, le revine să 
se plimbe. Iarăşi, spunându-se că „un om se plimbă", se 
înţelege că unora dintre oameni le revine să se plimbe, 
altora nu. Tot astfel şi cu „nici un om nu se plimbă" şi 
„nu orice om se plimbă". Există patru determinaţii su¬ 
plimentare, două universale, două particulare. Dintre ele, 
unele sunt afirmative, altele negative. Universal afirma¬ 
tivă ca „orice om respiră", universal negativă ca „nici un 
om nu zboară". La rândul lor, particularele sunt: afir¬ 
mativă ca „un om se plimbă", negativă ca „nu orice om 
se plimbă". Intr-adevăr, e necesar să fie patru determi¬ 
naţii suplimentare, şi nu mai multe nici mai puţine. Căci 
fie indicăm universalul, şi pe acesta în chip negativ sau 
afirmativ, obţinându-se cele două determinaţii suplimen¬ 
tare universale, adică „orice" şi „nici unul"; fie indicăm 
particularul nedeterminat, şi pe acesta iarăşi afirmativ sau 
negativ, obţinându-se cele două determinaţii suplimen¬ 
tare particulare, pe „un" şi „nu orice", primul afirmativ, 
celălalt negativ. Am învăţat, aşadar, ce este determinaţia 
suplimentară şi câte sunt ele. Cu acestea se încheie pri¬ 
mul punct. 


52 r 

Al doilea punct este cel la care trebuie să cercetăm care 
e numărul propoziţiilor alcătuite din subiect şi predicat. 
Există 144 de propoziţii întemeiate astfel. întemeierea are 
loc prin subiect, prin relaţia predicatului cu subiectul şi 
prin determinaţia suplimentară. întrucât punctul privi¬ 
tor la determinaţiile suplimentare l-am tratat în preala¬ 
bil, luăm acum întemeierea prin subiect. Subiectul este 
sau particular şi singular, ca Socrate, sau universal; par¬ 
ticular numesc exemplarul individual şi raportat la unu, 
universal ceea ce e considerat în mai mulţi şi enunţat de¬ 
spre mai mulţi, ca „om[ul oarecare]". însă universalul, 
fie are o determinaţie suplimentară, fie nu. Nu are, de pildă, 
ca la „omul [oarecare] se plimbă"; însă dacă are, atunci 
are sau una particular afirmativă, sau una universal afir¬ 
mativă. într-adevăr, fie presupuse acum determinările su¬ 
plimentare afirmative; căci deocamdată cercetăm doar 
afirmaţiile. Se ivesc patru propoziţii: „Socrate se plim¬ 
bă, omul [oarecare] se plimbă, un om se plimbă, orice om 
se plimbă", care sunt afirmative toate patru. Acestea pa¬ 
tru multiplicate în sensul tripartiţiei timpului dau 12 pro¬ 
poziţii, ca: „Socrate se plimbă", „Socrate se plimba", 
„Socrate se va plimba". Iată deci trei. „Omul se plimbă", 
„omul se plimba", „omul se va plimba", încă trei, aşa¬ 
dar şase. „Un om se plimbă", „un om se plimba", „un 
om se va plimba", iată nouă. „Orice om se plimbă", „ori¬ 
ce om se plimba", „orice om se va plimba", iată 12 pro¬ 
poziţii pe baza tripartiţiei timpului. Acum din nou, 
multiplicând cele 12 pe baza tripartiţiei raportului din¬ 
tre predicat şi subiect, rezultă 36. Modalităţi 3 numesc ur¬ 
mătoarele trei: contingentul, necesarul, imposibilul. Pe 
aceste trei modalităţi cei vechi le numeau „materii", cel 


3 în original: raporturi. (Nota ediţiei româneşti.) 

puţin cei care se preocupau de aplicarea lor, întrucât, aşa 
cum materia se suprimă o dată cu forma, la fel şi un ase¬ 
menea raport se suprimă o dată cu forma propoziţiilor. 
Intr-adevăr, spunându-se „Socrate respiră" mi s-a dat de 
înţeles un raport necesar, cu „Socrate se plimbă" unul 
contingent, cu „Socrate zboară" unul imposibil. Aşadar, 
multiplicându-se cele 12 propoziţii pe baza acestor trei 
raporturi se produc 36 de afirmaţii. Iar întrucât oricărei 
afirmaţii, aşa cum s-a spus, i se opune o negaţie, în chip 
necesar se vor ivi tot atâtea negaţii câte afirmaţii sunt. Ast¬ 
fel încât toate propoziţiile sunt 72, în cazul că subiectul 
este determinat. Dacă însă e nedeterminat, se întâmplă 
la fel. Aristotel însuşi a spus că nume nedeterminat este 
non-Socrate, non-om. Se produc aşadar, potrivit cu su¬ 
biectul, patru afirmaţii: „non-Socrate se plimbă, non-o- 
mul se plimbă, un non-om se plimbă, orice non-om se 
plimbă". Multiplicându-se acestea pe baza tripartiţiei tim¬ 
pului şi de asemenea pe baza întreirii materiei, se pro¬ 
duc în acelaşi fel 36 de afirmaţii. Dar e evident, şi tot atâtea 
negaţii. Aşa încât laolaltă sunt 144 de propoziţii alcătuite 
numai din predicat şi subiect. — Cu acestea se încheie şi 
al doilea punct. 

Al treilea punct, dintre cele propuse nouă spre cerce¬ 
tare, era de a se spune cum alcătuim negaţiile din afir¬ 
maţiile acestea, anume cui alăturăm negaţia, predicatului 
sau subiectului. In cazul propoziţiilor fără determinaţia 
suplimentară şi a celor singulare, spunem că trebuie să 
se alăture negaţia „nu" predicatului. In primul rând, dacă 
alăturăm subiectului negaţia „nu", iar nu predicatului, 
atunci vor rezulta afirmaţii nedeterminate, cum s-a spus. 
Căci „nu Socrate se plimbă" suprimă un lucru, dar intro¬ 
duce nesfârşit de multe. In al doilea rând, vom spune pri¬ 
cina pentru care trebuie să se alăture predicatului negaţia 

„nu“: în aceste propoziţii predicatul este cel care se ra¬ 
portează la scopul celui ce rosteşte negaţia. Căci întrucât 
acela spune că Socrate se plimbă, se urmăreşte nu înlă¬ 
turarea lui Socrate, ci a lui „se plimbă". Şi întrucât rolul 
principal îl deţine, în asemenea propoziţii, predicatul, aşa 
cum o arată şi numele acestor propoziţii (căci se numesc 
propoziţii predicativ afirmative, ca luându-şi denumirea 
de la principala parte), trebuie ca negaţia „nu“ să se ală¬ 
ture părţii principale şi să înlăture tocmai aceea ce se afir¬ 
ma. La fel, pentru suprimarea vieţuitoarelor, împlântăm 
cuţitul în partea lor principală, pentru ca vieţuitorul să 
fie suprimat mai repede, de pildă înfigem cuţitul în ini¬ 
mă, sau în ficat, sau în creier, iar nu în braţ, în picior, sau 
în altele de acest fel. Dar în cazul propoziţiilor cu deter¬ 
minare suplimentară spunem — ceea ce alţii au afirmat 
fără determinaţie suplimentară — că propoziţia ce o ală¬ 
tura în general predicatului nu este potrivit... căci noi 
declarăm din nou, pentru două pricini, că negaţia „nu" 
trebuie alăturată determinaţiei suplimentare. întâi, dato¬ 
rită a ceea ce am şi spus, că aşa cum în propoziţiile fără 
determinaţie suplimentară şi în cele singulare rolul prin¬ 
cipal îl are predicatul, tot astfel şi în cele cu determina¬ 
ţie suplimentară rolul principal îl are determinaţia. în al 
doilea rând pentru că, dacă nu alăturăm determinaţiei 
principale negaţia „nu“, atunci nu se nasc defel contra¬ 
dicţii. De pildă, dacă spun: „orice om se plimbă, orice 
om nu se plimbă", cele două propoziţii sunt laolaltă fal¬ 
se şi nu dau contradicţie, ci îşi sunt necontradictorii. Căci 
„orice om nu se plimbă" are aceeaşi putere ca şi propo¬ 
ziţia ce spune că „nici un om nu se plimbă", deşi „ori¬ 
ce" şi „nici unul" se înfruntă în chip de contrarii. Dacă 
însă spunem „nu orice om se plimbă", aceasta înfruntă 
contradictoriu, cum vom învăţa, propoziţia „orice om se 

plimbă". Căci una e adevărată, cealaltă întru totul falsă. 

— Cu acestea se încheie şi al treilea capitol ce ne învaţă 
cum să facem negative din afirmative. 

Trebuie înţeles, pentru lămurirea determinaţiei supli¬ 
mentare universale, pentru ce anume, aşa cum s-au ivit 
„orice" şi „nu orice", n-am avut şi „unul anumit" şi „nu 
unul anumit". Căci ar fi trebuit să fie aşa: după cum acolo 
lui „orice", ca universal, i s-a alăturat numai particula ne¬ 
gativă „nu", la fel ar fi trebuit aci ca determinaţiei supli¬ 
mentare particulare „vreun" să i se adauge negaţia „nu" 
şi să rezulte „nu vreun". La aceasta răspundem că în chip 
necesar negativul trebuia să rezulte astfel: sau „nu vre¬ 
unul", sau „nici unul", sau „nimeni". Insă „nici unul" cu 
„nu unu" pot echivala, şi la fel „nici unul" cu „nimeni". 

Cât despre „nu vreunul", în general nu se întrebuinţea¬ 
ză, el există doar în folosinţa [posibilă] a limbii greceşti; 
iar „nici vreunul" e un cuvânt poetic. Insă „nu unu", cu 
formularea lui neplăcută la auz, nici nu reprezintă nega¬ 
ţia lui „un om se plimbă", ci a numeralului „unu". A rămas 
aşadar, în chip necesar, „nici unul", care prin combinare 
şi alipire a devenit „niciunul", alcătuit [în greceşte] din 
numeralul „unu", dintr-o conjuncţie şi din negaţia „nu". 

De vreme ce expresia de „nu orice" creează obişnuit 
nelămurire printre învăţăcei în anumite cazuri, dacă nu 
cumva introduce chiar pe „vreunul", cum se întâmplă în 54^ 
cazul imposibilului (căci spunându-se „nu orice om zboa¬ 
ră", pare a se crea ideea că „vreunul zboară, altul nu zboa¬ 
ră"; şi la fel, în cazul necesarului, „nu orice om respiră" 
pare să însemne că „unii respiră, alţii nu"), de vreme ce 
deci se creează o astfel de idee în ambele cazuri, trebuie 
să răspundem şi cu privire la acest punct. „Nu orice" spus 
ca atare în cele două cazuri, al necesarului şi al imposi¬ 
bilului, este implicat de universala negativă, cum de pildă, 

în cazul imposibilului, „nici un om nu zboară" şi „nu 
orice om zboară" 4 au aceeaşi valoare: căci sunt adevărate 
în acelaşi timp. In cazul necesarului, „nici un om nu res¬ 
piră" şi „nu orice om respiră" 5 sunt false în acelaşi timp. 
In schimb în cazul contingenţei, nu există ceva implicat 
de universal negativă. Căci universal negativa, în cazul 
contingenţei, e totdeauna falsă, ca de pildă propoziţia 
„nici un om nu se plimbă"; pe când propoziţia „nu ori¬ 
ce om se plimbă" 6 e adevărată. Faptul că spunem pe bună 
dreptate aceasta e evident din afirmative. Căci aşa cum 
particular afirmativa se raportează la universal afirmativa, 
la fel trebuie să se raporteze şi particular negativa la uni¬ 
versal negativă. Particular afirmativa nu e implicată de 
universal afirmativă în cazul contingenţei; căci univer¬ 
sala fiind falsă, particulara e adevărată. Dar în celelalte 
două cazuri e implicată. „Orice om respiră" şi cu „câte 
un om respiră" sunt amândouă adevărate. Iar în cazul im¬ 
posibilului, atât propoziţia „orice om zboară" e falsă, cât 
şi propoziţia particulară „câte un om zboară". Căci ele 
sunt opuse universal negativei. Astfel că particular ne¬ 
gativa e implicată de universal negativă, în cele două ca¬ 
zuri din urmă, însă în cazul contingenţei nu. Cu acestea 
se încheie atât capitolul al treilea, cât şi teoria de faţă, cu 
voia Domnului. 

p. 17 a 38. De vreme ce unele dintre lucruri sunt uni¬ 
versale, altele singulare. Aceasta înseamnă: particulare. 
Căci individualul înseamnă mai multe: semnifică singu¬ 
larul însuşi, ca Socrate (căci Socrate este denumit şi ceva 


4 Ar fi trebuit poate: câte un om nu zboară. 

5 V. sup., nota 4. 

6 V. sup., nota 4. 

individual şi ceva singular); dar individualul indică şi ceea 
ce e greu de divizat, ba chiar ce nu e defel de divizat, ca 
punctul sau specia cea mai restrânsă. Aci însă a spus sin¬ 
gular în loc de particular şi individual; adică denumeşte 
ceea ce se poate divide, dar după diviziune nu păstrează 
prima formă. Prin urmare virtual el spune aceasta: „în¬ 
trucât dintre lucruri unele sunt universale, altele parti¬ 
culare" . 

p. 17 b 3. Dacă se spune în chip universal [despre uni¬ 
versal] că-i revine ceva şi că nu-i revine înseamnă că enun¬ 
ţările vor fi contrare. El a denumit enunţări contrare 
afirmaţiile universale şi negaţiile universale, atunci când 
şi subiectul este universal şi determinaţia suplimentară 
e universală, fie că e afirmativă, fie că e negativă. De pil¬ 
dă „orice om se plimbă", „nici un om nu se plimbă". Iar 
el a denumit contrare aceste enunţări pentru că se asea¬ 
mănă contrariilor cu intermediari. Căci aşa cum contra¬ 
riile cu intermediari, de pildă albul şi negrul, caldul şi 
recele, nu pot fi prezentate simultan în acelaşi timp şi ace¬ 
laşi subiect... la fel şi aceste propoziţii nu pot fi adevă¬ 
rate în acelaşi timp, dar false împreună pot fi. Intr-adevăr, 
în cazul contingenţei amândouă sunt false, ca de pildă 
„orice om se plimbă, nici un om nu se plimbă". Insă în 
celelalte două cazuri, una e întru totul adevărată, cealal¬ 
tă falsă. Căci negativa universală, în cazul necesarului... 
propoziţia „nici un om nu zboară", e adevărată, iar uni¬ 
versala afirmativă „orice om zboară" e falsă. 

p. 17 b 6. Când însă [enunţările se fac] despre cele uni¬ 
versale, dar nu în chip universal, ele înseşi nu sunt contra¬ 
re; dar lucrurile pe care le indică ele pot fi uneori contrare. 
Universale spuse neuniversal denumeşte el propoziţiile 

care au subiectul universal însă determinaţia suplimentară 
nu. Pe acestea nu le socoteşte universale, pentru că une¬ 
ori sunt adevărate împreună. El a spus însă că lucrurile 
indicate prin asemenea propoziţii sunt uneori contrare, 
făcând aluzie la contrariile fără intermediari. Intr-adevăr, 
atunci când se iau astfel de propoziţii cu privire la con¬ 
trariile fără intermediari, cele semnificate de ele introduc 
lucruri contrare, ca de pildă „numărul e cu soţ, numă¬ 
rul nu e cu soţ". Căci ele nu sunt contrare, întrucât sunt 
adevărate împreună, însă cele indicate de ele sunt con¬ 
trare. Intr-adevăr, ce nu e cu soţ semnifică imparul, iar 
imparul şi cu soţul se dovedesc a fi contrare. La fel cu 
„Socrate e sănătos, Socrate nu e sănătos", de vreme ce 
„nu e sănătos" indică a fi bolnav, iar boala şi sănătatea 
se arată a fi contrare. Aşa încât cele indicate de ele sunt 
contrare, cum sunt contrare boala şi sănătatea sau soţul 
şi imparul. 

p. 17 b 11. într-adevăr „ orice “ nu semnifică universa¬ 
lul, ci doar că îl ia în chip universal. El a rostit în chip 
eliptic cele ce ţin de formularea aceasta. Complet este aşa: 
determinaţia suplimentară „orice" sau „nici un" nu sem¬ 
nifică o natură universală, ca la „om", ci semnifică doar 
o anumită relaţie a predicatului faţă de subiect. De pildă 
„orice om se plimbă". Aci „orice" semnifică faptul că, 
universal fiind subiectul, în speţă omul, faptul de a se 
plimba se atribuie tuturor indivizilor existând sub „om". 
Aşadar sensul complet este că „orice" nu semnifică o na¬ 
tură universală ca expresia de om, ci că, universal fiind 
subiectul, predicatul revine tuturor categoriilor de lucruri 
de sub subiect. Astfel se încheie, cu voia Domnului, ca¬ 
pitolul de faţă. 

Capitolul 2 

p. 17 b 12. A enunţa universalul în chip universal nu 
duce la ceva adevărat în cazul predicatului; căci nu va 
fi adevărată o afirmaţie în care universalul ş.a.m.d. 

După ce a redat care e deosebirea dintre propoziţii pe 
baza subiectului, ce e sau determinat, sau nedeterminat; 
pe baza relaţiei predicatului faţă de subiect; în plus şi pe 
baza determinaţiilor suplimentare (căci una e propozi¬ 
ţia „omul [oarecare] se plimbă", altul e tipul de propo¬ 
ziţie „orice om se plimbă") el cercetează acum dacă — 
aşa cum determinaţia suplimentară a fost alăturată subiec¬ 
tului în „orice om se plimbă", făcându-se un alt tip de 
propoziţie dincolo de „omul se plimbă" — e posibil să 
se alăture determinaţia suplimentară predicatului şi să se 
facă alt tip de propoziţie, ca de pildă „orice om e orice 
vieţuitor". El declară că acest lucru e cu neputinţă, deoa¬ 
rece o asemenea propoziţie, vreau să spun cea care po¬ 
sedă determinaţia suplimentară la predicat, e falsă. însă 
mai întâi să spunem câte asemenea propoziţii universal 
determinate se nasc, care să posede, în afară de determi- 
naţie, determinaţia suplimentară. Se nasc astfel 16 propo¬ 
ziţii. Căci sunt patru determinaţii suplimentare: acestea 
multiplicate dau 16 propoziţii, fiindcă de 4 ori 4 dau 16. 
într-adevăr, e necesar ca subiectul să posede una din aces¬ 
te determinaţii suplimentare, iar predicatul să varieze în 
patru feluri, cum se arată mai jos: 


Orice om e orice vieţuitor 
Orice om nu e orice vieţuitor 
Orice om e un vieţuitor 
Orice om e nici un vieţuitor 


Un om e orice vieţuitor 
Un om nu e orice vieţuitor 
Un om e un vieţuitor 
Un om e nici un vieţuitor 

Nu orice om e orice vieţuitor 
Nu orice om nu e orice vieţuitor 
Nu orice om e un vieţuitor 
Nu orice om e nici un vieţuitor 


Nici un om e orice vieţuitor 
Nici un om nu e orice vieţuitor 
Nici un om e un vieţuitor 
Nici un om e nici un vieţuitor. 


Aristotel afirmă aşadar că nu trebuie alăturată deter- 
minaţia suplimentară universală de predicat, pentru că se 
nasc afirmaţii false. La aceasta adăugăm că spusa lui este 
adevărată, dar nu numai în cazul menţionat, de vreme ce 
se ivesc şi alte propoziţii false, de pildă toate afirmaţiile 
în cazul imposibilului şi toate afirmaţiile şi negaţiile uni¬ 
versale în cazul contingenţei. Aşadar, cât priveşte ade¬ 
vărul şi falsitatea, el ar fi trebuit să înlăture şi celelalte 
propoziţii, nu numai pe acestea. Iar dacă le vom accepta 
pe acelea, de ce nu şi pe acestea? Declară deci că, chiar 
dacă se găsesc în cazul acestor propoziţii unele adevăra¬ 
te, cum e cea că „orice om este un vieţuitor" şi „orice om 
nu este orice vieţuitor", există totuşi două motive pen¬ 
tru care nu vom accepta asemenea propoziţii. întâi, din 
56 r cauza excesului; căci propoziţia „orice om e vieţuitor" 
şi „orice om e un anumit vieţuitor" înseamnă acelaşi lu¬ 
cru. în afara faptului caracterului excesiv, şi pentru con¬ 
siderentul că propoziţia e de nefolosit în ce priveşte 
silogistica. De pildă, fie o împletire silogistică de acest 
soi: „orice om e un vieţuitor, un vieţuitor este substanţă". 
O asemenea împletire este nesilogistică. într-adevăr, a 
doua premisă este particulară; iar dacă premisa majoră 
se dovedeşte şi ea a fi particulară, o asemenea împletire 
se va dovedi nesilogistică, în prima figură, cum o vom 
afla, cu voia Domnului, din Analitice. De vreme ce deci 
o astfel de premisă este de nefolosit în cadrul metodei si¬ 
logistice, în chip firesc n-o vom accepta. — Aceasta, cu pri¬ 
vire la propoziţiile de două ori determinate suplimentar. 

în cele ce urmează, Aristotel redă diferenţa opoziţi¬ 
ilor considerate în sânul propoziţiilor. Ele sunt în număr 
de patru. Una este opoziţia propoziţiilor singulare: „So- 
crate se plimbă, Socrate nu se plimbă"; a doua, cea a con¬ 
trariilor, „orice om se plimbă, nici un om nu se plimbă"; 
a treia, cea a subcontrariilor, fie că posedă ori nu o de- 
terminaţie suplimentară particulară, ca „omul [oarecare] 
se plimbă [omul oarecare nu se plimbă]" sau „un om se 
plimbă, nu orice om se plimbă" 7 ; iar a patra, cea a pro¬ 
poziţiilor ce se înfruntă contradictoriu. El vorbeşte de¬ 
spre o opoziţie cu înfruntare contradictorie atunci când 
una este universală, cealaltă particulară, şi una e afirma¬ 
tivă, cealaltă negativă, numind opoziţia contradicţie. De 
pildă „orice om se plimbă, nu orice om se plimbă", „un 
om se plimbă, nici un om nu se plimbă"; în plus, şi opo¬ 
ziţia propoziţiilor singulare „Socrate se plimbă, Socrate 
nu se plimbă". Despre acestea el spune că se înfruntă con¬ 
tradictoriu, întrucât atât în ce priveşte timpul întreg, cât 
şi în ce priveşte materia întreagă îşi distribuie între ele 
adevărul şi falsul. Cât despre nedumerirea ce se ridică în 
cazul timpului viitor, cu privire la opoziţiile singulare¬ 
lor, el însuşi o pune în lumină şi rezolvă. Despre propo¬ 
ziţiile universale afirmative şi negative, declară că se 
înfruntă în chip contrar. Pentru ce anume însă a denu¬ 
mit contrară o asemenea situaţie, s-a spus în prealabil. 

Cât despre contrarietatea dintre propoziţiile particula¬ 
re şi cele fără determinaţie suplimentară, el o califică, în 56 v 
continuare, drept sub contrarie, pentru că stă sub cele con¬ 
trarii. De pildă, „unul" stă sub „orice", şi „nu orice" sub 
„nici unul". Iar aceasta este distincţia în opoziţiile din 

7 Ar fi trebuit, poate, „un om nu se plimbă". (Nota ediţiei ro¬ 
mâneşti.) 

sânul propoziţiilor... şi cea a propoziţiilor particulare. 
Pentru ce anume, o vom afla cuvânt cu cuvânt. 

p. 17 b 14. Căci nu va fi adevărată nici o afirmaţie în 
care universalul se enunţă în chip universal despre pre¬ 
dicat, ca de pildă „orice om e orice vieţuitor El a spus 
nici o afirmaţie în loc de nici o propoziţie, făcând denu¬ 
mirea pe baza a ce este mai principal; căci dacă nu exis¬ 
tă afirmaţie, cu atât mai mult nici negaţie. Intr-adevăr, 
negaţia numai prin particula „nu“ nu reuşeşte să depă¬ 
şească afirmaţia, aşa cum am spus-o în repetate rânduri. 

p. 17 b 33. Iar dacă e urât înseamnă şi că nu e frumos; 
şi dacă devine înseamnă şi că nu este. Aici vrea să arate 
că propoziţiile particulare sunt de egală valoare, în ca¬ 
zul când sunt lipsite de determinaţie suplimentară. Iar 
acest lucru îl întreprinde în două feluri, pornind de la con¬ 
trarii şi de la cele ce se prefac. Pe baza contrarietăţii lu¬ 
crul stă aşa: dacă e adevărat să se spună că omul e frumos, 
e adevărat şi acest lucru, că omul e urât. Insă e evident 
că urât înseamnă: nu frumos. Este deci adevărat să se spu¬ 
nă că omul e frumos, ca pentru Ahile sau Neleu, şi e ade¬ 
vărat să se spună că omul e urât, ca pentru Tersit, ceea 
ce înseamnă întru totul: nu frumos. Prin urmare propo¬ 
ziţiile sunt laolaltă adevărate. Dacăînsă sunt laolaltă ade¬ 
vărate, e evident că nu e defel contradicţie, ci pentru 
propoziţiile particular negative şi afirmative are loc echi¬ 
valenţă. Acesta este primul argument. Al doilea argument 
este pe baza prefacerii şi e prezentat astfel: dacă e ade¬ 
vărat să se spună „omul este“ din cauza celor dinainte 
existente, iarăşi este adevărat să se spună că omul nu 
este, prin aceea că devine şi urmează să fie 8 . Căci ceea 

8 Textul e nesigur. (Nota ediţiei româneşti.) 

ce urmează să vină nu este încă. Prin urmare propoziţi¬ 
ile sunt laolaltă adevărate, cum s-a spus. Dacă însă con¬ 
tradicţia nu adevereşte laolaltă niciodată înseamnă că 
negativa fără determinaţie suplimentară nu are aceeaşi va¬ 
loare cu negativa universală. Aci se întreprinde cerceta¬ 
rea cu privire la negativa fără determinaţie suplimentară, 
anume dacă se echivalează cu negativa universală sau cu 
cea particulară. Căci despre afirmaţie nu există un sin¬ 
gur fel de a vorbi: oricui îi e evident că afirmativa par¬ 
ticulară şi cea fără determinaţie suplimentară au aceeaşi 
valoare, ca la „omul [oarecare] se plimbă, un om se plim¬ 
bă", fără articol în chip evident. In schimb, se întreprinde 
cercetarea despre negativa fără determinaţie suplimenta¬ 
ră, anume dacă e implicată de negativa universală sau de 
cea particulară. Iar unii susţin că e implicată de negati¬ 
va universală, invocând drept martor pe Aristotel însuşi. 
Intr-adevăr el o spune în altă parte şi pare a se folosi de 
ea în locul negativei universale, aşa cum a spus în De¬ 
spre suflet: „nu există simţire dincolo de cele cinci sen¬ 
zaţii", adică „nu este nici o simţire dincolo de cele cinci 
senzaţii; şi la fel în Fizică: „nu este nici o mişcare din¬ 
colo de cele mişcate". — Noi susţinem că ea e întru totul 
implicată de particular negativă. E drept, este adevărat 
şi acest lucru, că e implicată de universal negativă, după 
cum în cazul imposibilului şi necesarului neapărat că, im¬ 
plicată fiind prin particular negativă, va fi implicată şi prin 
cea universală. Insă în cazul contingenţei, de vreme ce 
particular negativa, cum s-a spus, nu e implicată de uni¬ 
versal negativă (căci cea particulară e adevărată, pe când 
cea universală e falsă), în chip firesc negativa lipsită de 
determinaţie suplimentară nu e implicată de universal ne¬ 
gativă. Intr-adevăr propoziţia „nici un om nu se plim¬ 
bă" e falsă în chip recunoscut, pe când propoziţia „nu 
orice om se plimbă" e în chip recunoscut adevărată. Aşa 



308 


STEPHANUS 


încât întotdeauna negativa fără determinaţie suplimen¬ 
tară e implicată de particular negativă. Cât despre par¬ 
ticular negativă şi afirmativa particulară, ele nu se înfruntă 
în chip contradictoriu. S-a spus într-adevăr că se înfrun¬ 
tă contradictoriu acele propoziţii care în ce priveşte timpul 
întreg şi materia întreagă îşi distribuie adevărul şi falsi¬ 
tatea. Este, în concluzie, evident că şi propoziţiile fără 
determinaţie suplimentară sunt laolaltă adevărate în ca¬ 
zul contingenţei, nefiind socotite că se înfruntă în chip 
contradictoriu. Cât despre argumentele lui Aristotel, e 
limpede că au fost luate în cazul contingenţei. El avea 
drept ţintă să arate doar atât, cum că propoziţiile nu se 
înfruntă contradictoriu. — Cu acestea se încheie capitolul. 


Capitolul 3 

p. 17 b 38. Este pe de altă parte evident şi că o singu¬ 
ră negaţie aparţine unei singure afirmaţii, căci negaţia tre¬ 
buie să nege acelaşi lucru pe care îl enunţă afirmaţia. 

înfruntând toate tipurile de propoziţii şi arătând care 
anume sunt socotite că se combat contradictoriu, care în 
chip contrar, care subcontrar şi care sunt socotite singu¬ 
lare, acum el recoltează un rezultat pe baza celor spuse. 
Rezultatul acesta este că a devenit evident, din cele spu¬ 
se, cum că o singură afirmaţie se înfruntă contradicto¬ 
riu cu o singură negaţie. Dar cum obţine el aceasta din 
cele spuse ? Se părea că unei singure afirmative, cea uni¬ 
versală, i se împotrivesc două propoziţii, atât universal 
negativa cât şi particular negativa, şi doar ele. într-ade¬ 
văr, am arătat negativa lipsită de determinaţie suplimen¬ 
tară drept echivalentă cu particular negativa. Numai că, 
dintre acestea, universal negativa nu se împotrivea ori¬ 
căreia; căci ea era laolaltă falsă, în cazul contingenţei, cu 

universal afirmativa. Rămâne atunci o propoziţie, cea de 
speţa „nu orice om“, care să fie înfruntată în chip con¬ 
tradictoriu. Şi într-adevăr, în orice timp şi în cazul ori¬ 
cărei materii ele îşi împart adevărul şi falsitatea. Din nou, 
în ce priveşte particular afirmativa de speţa „[câte] un om 
se plimbă", două propoziţii par să i se împotrivească, anu¬ 
me universal negativa şi particular negativa. Dar parti¬ 
cular negativa a fost laolaltă adevărată cu ea, în cazul 
contingenţei, aşa cum s-a arătat. Căci propoziţiile „[câte] 
un om seplimbă" şi „nu orice om se plimbă" sunt ade¬ 
vărate... In cazul contingenţei şi al necesităţii, particu¬ 
lar afirmativa e adevărată, ca de pildă „un om se plimbă, 
un om respiră"; în schimb universal negativa e falsă în 
ambele cazuri, atât cea care spune că „nici un om nu res¬ 
piră" cât şi „nici un om nu se plimbă". In cazul materiei 
imposibile [al conţinutului imposibil], invers, universa¬ 
la negativă adevereşte, spunând „nici un om nu zboară" ... 
pe când afirmativa singulară este combătută aci de o sin¬ 
gură negativă; căci nu are o altă negaţie cea care arată îm¬ 
potrivirea în general. De pildă propoziţia „Socrate se 
plimbă" e combătută de o singură propoziţie, anume de 
„Socrate nu se plimbă" ... s-a arătat în general a nu fi o 
negaţie. In chip evident deci o singură propoziţie a fost 
combătută în chip contradictoriu de una singură. — Cu 
acestea se încheie primul punct. 

In al doilea rând stă punctul în care ni se înfăţişează 
un principiu oarecum de felul celui care s-a înfăţişat în 
secţiunea întâi. Acesta este că uneori pentru ceva adevă¬ 
rat există o singură afirmaţie şi o singură negaţie, alteori 
nu una singură. Principiul înfăţişat acum diferă de cel din 
secţiunea întâi, în acest sens că în prima secţiune ni s-a 
înfăţişat diferenţa dintre vorbirile simple şi cele compuse, 
pe când aci se determină acest lucru în el însuşi, anume 
când există o singură enunţare, spre a se căpăta propoziţia 

ce se împotriveşte contradictoriu. El spune aşadar că, 
atunci când unul dintre termeni este omonim, nu există 
o singură propoziţie, dând drept cauză faptul că nu e cu 
putinţă ca o alta să i se împotrivească în chip contradic¬ 
toriu. Căci, de pildă, sunt laolaltă adevărate propoziţi¬ 
ile „Aias se plimbă" şi „Aias nu se plimbă", dacă sunt 
luate despre alte subiecte. Dacă însă unul din termeni nu 
e omonim, fie subiectul fie predicatul, atunci există pe 
deplin o singură afirmaţie şi prin aceasta va exista şi o 
altă propoziţie care s-o combată contradictoriu, de pildă 
„Socrate se plimbă, Socrate nu se plimbă", în cazul că So- 
crate înseamnă un singur lucru. 

p. 18 a 18. Dacă însă epus un singur nume pentru două 
lucruri, atunci la cele la care nu este vorba de un singur 
lucru nu este o singură afirmaţie. El însuşi a luat exem¬ 
plul de „om" şi „cal". Să aibă aşadar — spunea el — omul 
şi calul denumirea comună de „haină"; ca atare propo¬ 
ziţia „haina este albă" înseamnă şi „calul este alb", şi 
„omul este alb", ambele propoziţii întâmplându-se să fie 
adevărate. Aşa încât prima propoziţie, „haina este albă", 
semnifică fie două lucruri, fie nici unul; căci nu e cu putin¬ 
ţă ca omul să fie şi cal, calul şi om, astfel încât să putem 
socoti una singură propoziţia „haina este albă". — Cu 
acestea se încheie al doilea punct. 

In cele ce urmează, el ridică o nedumerire şi despre con¬ 
tradictoria singularei, anume cum se spune că se distri¬ 
buie adevărul şi falsitatea în cazul timpului viitor — 
dezlegând nedumerirea. Insă acestea ne ajung pentru con¬ 
sideraţiile de faţă. Cum anume face el aceasta, o vom afla, 
cu voia Domnului, în cadrul altor consideraţii. Ce înseam¬ 
nă „expresie" fiind lămurit, ca şi toate din sânul ei fiind 
bine cercetate, vom putea încheia aci capitolul de faţă. 

Capitolul 4 

p. 18 a 28. în cazul lucrurilor ce sunt şi au fost, e nece¬ 
sar ca afirmaţia sau negaţia să fie adevărată ori falsă 
ş.a.m.d. 

Deosebind cât se poate de lămurit şi de exact cele pa¬ 
tru opoziţii, iar dintre acestea pe una numind-o subcon- 
trarie, cu propoziţii care nu-şi distribuie întotdeauna 
adevărul şi falsitatea, ci sunt adevărate laolaltă, în speţă 
propoziţiile particulare şi cele fără determinare suplimen¬ 
tară, pe alta numind-o contrarie, vreau să spun cu pro¬ 
poziţii universale, cea afirmativă şi cea negativă, care de 
asemenea în cazul conţinutului contingent sunt laolaltă 
adevărate, pe când celelalte opoziţii, atât a singularelor 
cât şi a particularei faţă de universală, fie a particularei 
afirmative fie a celei negative, sunt socotite de tip con¬ 
tradictoriu — spunând deci toate acestea în perspectiva 
celor de mai înainte, el cercetează acum pe drept faptul 
că, în cazul celorlalte trei opoziţii, comportarea va fi 
aceeaşi pentru toate timpurile în ce priveşte distribuirea 
după adevăr şi falsitate, fie că exprimă laolaltă adevărul, 
fie că exprimă laolaltă falsul. Dar în cazul singularelor, 
dacă pentru prezent şi pentru trecut iarăşi ele se distri¬ 
buie întru totul în acelaşi mod determinat în ce priveş¬ 
te adevărul ori falsitatea, în cazul viitorului încape o 
nedumerire, dacă s-ar putea cumva să se distribuie ade¬ 
vărul şi falsitatea în acelaşi mod, în chip determinat. Dacă 
este aşa, va rezulta ceva absurd: faptul că se suprimă con¬ 
tingentul şi toate se petrec în chip necesar. Iar această pro¬ 
blemă, pe care Aristotel a pus-o acum în joc, este şi de 
ordin teologic; căci acest lucru, tocmai, e acum supus cer¬ 
cetării, dacă toate se ivesc cu necesitate sau unele cu ne¬ 
cesitate, altele nu. Dar este şi ceva de ordinul ştiinţelor 

naturii; căci cercetăm lucrurile şi natura celor ce se ivesc 
şi pier, anume dacă posedă o astfel de natură încât să se 
ivească în chip necesar sau astfel încât uneori să se ivească, 
alteori nu. Şi este şi ceva de ordin logic. Tema în cerce¬ 
tare este tocmai aceasta, de vreme ce este vorba de pro¬ 
poziţii, iar cercetarea propoziţiilor ţine de logică. Dar 
tema în cercetare nu e străină nici de etică. Căci dacă în- 
tr-adevăr toate se ivesc cu necesitate, atunci nu trebuie 
să ne preocupăm de virtuţi, nici să ne abatem de la viciu. 
In ce priveşte felul cum prezintă Aristotel nedumerirea 
şi cum o dezleagă, o vom învăţa din însăşi spusa lui Aris¬ 
totel, producând din afară două argumente pentru înlă¬ 
turarea opoziţiei, dintre care un argument este de ordin 
logic, în speţă obişnuit, celălalt de ordin real. Argumen¬ 
tul logic poate fi înfăţişat printr-o activitate de a noas¬ 
tră, în felul următor. Dacă urmează să seceri, se poate 
argumenta, nu înseamnă că poate vei secera, poate nu vei 
secera, ci întru totul că vei secera. La fel în cazul nega¬ 
ţiei, dacă nu vei secera, nu înseamnă că poate nu vei se¬ 
cera, poate vei secera, ci întru totul că nu vei secera. Insă 
„întru totul" introduce necesitatea, iar necesitatea fiind 
introdusă va dispărea contingentul. Numai că, la aceas¬ 
ta este lesne de replicat că argumentul a luat drept ad¬ 
mis tocmai ce e supus cercetării. Intr-adevăr teza de aci 
nu stabileşte încă „dacă vei secera"; căci tocmai aceasta este 
temaîn cercetare. întreaga teză se stabileşte pe deplin prin 
vorbirea categorică. Cine nu ştie că dacă voi secera, atunci 
întru totul voi secera? Dar de unde e evident că voi se¬ 
cera? căci acest lucru nu s-a stabilit prin vorbirea cate¬ 
gorică. — Acesta este primul argument. Celălalt argument 
se înfăţişează astfel. Divinul, spune argumentul, posedă 
cunoaşterea celor viitoare, sau nu o posedă. A afirma că 
nu o posedă este lipsit de pietate şi cu neputinţă. Dacă 

însă spunem invers, că o posedă, dar că ea e nedetermi¬ 
nată, atunci şi acest lucru nu e departe de o anumită 
impietate; căci prin ce mai diferă de cunoaşterea noas¬ 
tră ? Dar dacă cele care în act sunt una, în chip limpede 
au şi aceeaşi natură... Şi acela ştie pe deplin că lucrul se 
iveşte şi peste mii de ani, el ivindu-se atunci pe deplin; 
căci adevărul vorbirii, cum spune Aristotel, implică exis¬ 
tenţa lucrurilor. Dacă vorbirea e adevărată, şi intelectul, 
cel creator... va fi întru totul şi ceea ce urmează să fie. 
Dezlegând această nedumerire, Iamblichos spune că su¬ 
biectul care cunoaşte şi cunoscutul se acoperă uneori, aşa 
cum face sufletul ce se cunoaşte pe sine (căci aci acelaşi 
este cercetătorul cu cercetatul, cunoscătorul cu cunos¬ 
cutul), sau alteori cunoscătorul e superior lucrului cu¬ 
noscut şi cunoaşte în chip superior faţă de natura aceluia, 
ca de pildă când cunoaştem pieritorul, pe Socrate, ca vie¬ 
ţuitor raţional muritor. Căci aci am cunoscut lucrul din- 
tr-o perspectivă superioară faţă de natura lui Socrate: 
într-adevăr „vieţuitor raţional muritor" este ceva veşnic 
şi nepieritor. Dar deopotrivă cunoscătorul poate cunoaşte 
dintr-o perspectivă inferioară faţă de natura cunoscutului, 
ca de pildă când încercăm a cunoaşte divinul; căci în ge¬ 
neral închipuim unele figuri şi unele reprezentări corpora¬ 
le, dar e evident că aci cunoaşterea este inferioară lucrului 
cunoscut. Aşadar, cum s-a spus, este posibil să se cunoas¬ 
că obiectul de cunoscut în chip superior faţă de natura 
lui, cum arătam în cazul lui Socrate. Iar divinul cunoaş¬ 
te cele născute dintr-o poziţie superioară faţă de natura 
lor. Acestea se ivesc în chip nedeterminat, datorită firii 
lor, pe când divinul le cunoaşte în chip determinat. Nu¬ 
mai că iarăşi se produce aci o nedumerire; căci dacă el 
ştie că omul vrea să facă ceva anumit, în cazul celor bune 
în chip firesc nu e o piedică; dar de ce nu e la fel în cazul 

celor rele ? De pildă, ştie că acest copil are să ajungă un 
ticălos, o pacoste, un ucigaş: oare poate să-l împiedice, ori 
nu ? A spune că „nu poate“ este o culme de impietate; aşa¬ 
dar poate. Iar în cazul că poate, dar nu vrea să-l împiedi¬ 
ce, acest lucru ţine de invidie şi de dorinţa de rău. — Vom 
răspunde la aceasta că demiurgul a dat liberul arbitru pen¬ 
tru faptele bune viitoare. Căci dacă lucrurile n-ar sta în 
relaţie reciprocă, nu s-ar putea converti. Aşa cum, în ca¬ 
zul luptătorilor, după întreceri ei au parte de daruri, pe 
când cel care nu s-a luptat nu e defel socotit demn de răs¬ 
plată, acelaşi lucru se întâmplă şi cu toate cele de aci. Dar 
acestea sunt spuse din afară. Aristotel adoptă în preala¬ 
bil un principiu izvorând de altundeva, spre a putea su¬ 
prima contingenţa. Principiul este că existenţa lucrului 
e implicată de adevărul vorbirilor, inexistenţa de falsita¬ 
tea lor. Va fi suprimat aşadar contingentul. Căci dacă era 
adevărată afirmaţia de ieri despre copilul născut astăzi, 
că se va naşte a doua zi un prunc voinic şi alb, atunci ur¬ 
mează întru totul să fie aşa. Şi invers, dacă se naşte, spusa 
era întru totul adevărată. La fel, dacă era falsă spusa că 
mâine seva naşte, atunci nu se naşte; iar dacă nu se naşte 
înseamnă că spusa era falsă. Dacă deci este hotărât ade¬ 
vărat, în cazul evenimentelor singulare, cum că acest lu¬ 
cru are loc mâine, de pildă, că va avea loc o bătălie navală, 
ea va avea pe deplin loc şi toate se întâmplă cu necesita¬ 
te... căci nimic nu se opune ca unul să afirme altul să 
nege, pentru un răstimp oricât de mare de ani. Dacă însă 
e aşa, ar fi ceva absurd să se încerce suprimarea contin¬ 
gentului. într-adevăr, noi suntem şi fiinţe înzestrate cu 
60 v voinţă; iar voinţa nu e în zadar, căci nici divinitatea nici 
natura nu fac ceva în zadar. Insă exerciţiul voinţei noas¬ 
tre nu poartă nici asupra necesarului, nici asupra impo¬ 
sibilului (căci nimeni nu poate vroi: „trebuie să zbor“ 

sau „trebuie să nu respir"), ci poartă asupra contingen¬ 
tului. Aşadar contingenţă este. Iar dacă este înseamnă că 
una din propoziţiile acestea opuse nu este, în chip pre¬ 
cis şi total, fie adevărată, fie falsă. Acestea sunt cele pe 
care ni le transmite Aristotel. El însă aduce şi o altă so¬ 
luţie, mai desăvârşită, pe care o vom afla, cu voia Dom¬ 
nului, în cadrul altei consideraţii. 

p. 18 a 28. în cazul lucrurilor ce sunt şi au fost, e nece¬ 
sar ca afirmaţia sau negaţia să fie adevărată ori falsă. Aci 
trebuie să se adauge „în chip determinat", de vreme ce 
întru totul una din ele este adevărată, o alta falsă... Dar 
ce vom spune cu privire la divin? Căci pentru noi este 
ceva nedeterminat şi nu ştim dacă va avea loc sau nu mâi¬ 
ne o bătălie navală; în schimb divinitatea o ştie determi¬ 
nat întru totul. Noi ştim ansamblul acesta „fie va avea 
loc, fie nu", pe când el ştie un lucru, cum că va avea loc 
sau că nu va avea loc. In afară de aceasta mai spunem că 
nu în măsura în care o ştie are loc lucrul acesta (căci cu¬ 
noaşterea divină nu este cauză de producere a lucrului), 
ci dimpotrivă; într-adevăr, de vreme ce lucrul se produce, 
el este cauza prevederii divine. 

p. 18 a 34. Căci în cazul că orice afirmaţie şi negaţie sunt 
sau adevărate sau false şi dacă e necesar ca orice lucru să 
existe sau să nu existe. Aci adoptă teza ce afirmă că ade¬ 
vărul vorbirii implică existenţa lucrului, iar falsitatea vor¬ 
birii inexistenţa lucrurilor. Dar teza este falsă dacă o 
raportăm la imposibil, şi tocmai această schemă de gân¬ 
dire reprezintă reducerea la imposibil. 

p. 18 a 38. într-adevăr amândouă lucrurile nu vor exista 
simultan în asemenea cazuri. Făcând aluzie la cele fără 
determinaţie suplimentară, el spune că au acest lucru în 

propriu, faptul de a fi laolaltă adevărate sau false. El de¬ 
clară deci că în cazul propoziţiilor singulare nu se petrece 
acest lucru. 

p. 18 b 9. Pe deasupra, dacă un lucru este alb acum, era 
adevărat să se spună dinainte că va fi alb. Aci el adoptă 
dovada cum că ivirea lucrului este implicată de adevărul 
vorbirilor. 

p. 18 b 16. De altfel nici nu ar fi cazul să spui că nici 
una din două nu e adevărată, anume „vafi“ sau „ nu va 
fi“ ş.a.m.d. Nu numai acest lucru ar fi absurd — cum a 
spus — ca ambele propoziţii să fie false, ci se va dovedi, 
pe deasupra, fie că urmează să aibă loc lucrul, fie că nu 
urmează. Căci dacă e falsă afirmaţia care susţine că mâine 
va avea loc o bătălie navală... falsă fiind afirmaţia rezul¬ 
tă că e adevărată negaţia, care era presupusă şi ea drept 
falsă. Şi invers, dacă e falsă negaţia care susţine că „mâine 
nu va avea loc o bătălie navală“, urmează că e adevărată 
afirmaţia şi va avea loc o bătălie, astfel că din nou se va 
petrece acelaşi lucru. 

p. 18 b 26. Dar cele de mai sus şi altele de acest fel sunt 
fără nici o noimă. Care anume sunt cele absurde, de vre¬ 
me ce — ar spune cineva — una din aceste propoziţii este 
precis falsă întru totul ? Va rezulta ceva absurd în sen¬ 
sul că este suprimată contingenţa şi toate se ivesc sub o 
necesitate. 

p. 18 b 31. Ar rezulta că nu ar mai trebui nici să chib- 
zuieşti, nici să te osteneşti. Aci, ca şi cum ar apăra teza, 
pune înaintea existenţei contingentul. Cât despre făptuire, 
vorbeşte în sensul unui demers în general în sânul lucru¬ 
rilor. Cu acestea se încheie capitolul. 

Capitolul 5 

p. 19 a 23. Este aşadar necesar ca existentul să fie, atunci 
când este, şi inexistentul să nu fie, atunci când nu este ş.a.m.d. 

Am aflat astfel care sunt nedumeririle ridicate cu pri¬ 
vire la contingent, cum anume a conceput el să-i obţină 
suspendarea. Pe de altă parte am adus şi soluţiile. Prima 
încercare se întemeia pe cunoaşterea divină, soluţie pro¬ 
pusă de către Iamblichos. A doua era pe baza implica¬ 
ţiei lucrurilor şi vorbirilor, anume că, dacă adevărul 
spuselor... şi neadevărul spuselor... implică inexisten¬ 
ţa lucrului iar inexistenţa lucrului falsitatea spuselor, 
atunci se va suprima contingentul. Acest lucru l-a solu¬ 
ţionat Aristotel pe baza providenţei, când a spus că, în¬ 
trucât divinitatea ne-a făcut, prin mijlocirea firii, fiinţe 61 v 
cu voinţă, iar faptul de-a vroi nu poartă nici asupra celor 
necesare, nici asupra celor imposibile, ci asupra celor con¬ 
tingente, atunci în chip evident contingentul există. Iar 
nu în măsura în care vorbirea e adevărată se iveşte lucrul, 
ci în măsura în care se iveşte lucrul respectiv este vorbi¬ 
rea adevărată, în cazul spuselor adevărate şi al existenţei 
lucrurilor. Şi invers, nu în măsura doar în care e falsă vor¬ 
birea are loc inexistenţa lucrurilor, ci prin inexistenţa lor 
se face că nu e adevărată vorbirea, ci falsă. Pe toate aces¬ 
tea înfăţişându-le, în legătură cu temele întâlnite, el so¬ 
luţionează acum aceeaşi nedumerire în chip organizat. El 
aduce argumentul pe temeiul diviziunii, spunând că re¬ 
alul, respectiv necesarul, este de două feluri, fie necesa¬ 
rul absolut, fie cel pe bază de ipoteză. Numim necesar 
pe bază de ipoteză cazul în care predicatul revine în fapt 
subiectului. Insă acelaşi predicat poate şi să nu revină, ca 
faptul de a şedea, în ce priveşte pe Socrate, sau de a dormi; 
căci dacă în fapt doarme, atunci cu necesitate îi revine 
somnul. Cât despre necesarul absolut, el e îndoit. El există 

sau în cazul celor veşnice, sau într-al celor de sub naş¬ 
tere şi pieire, atunci când apare o diferenţă constitutivă 
a lucrului-subiect. O numim „constitutivă", de vreme ce, 
în cazul necesarului prin ipoteză, dacă separăm atribu¬ 
tul, respectiv predicatul, ca de pildă pe a se plimba sau 
a dormi, subiectul nu se suprimă, pe când aci se întâm¬ 
plă ca la foc unde, separându-se căldura, se suprimă su¬ 
biectul, adică focul. Dar care este perspectiva în cazul 
celor veşnice ? Este ca în spusele: „soarele se mişcă în chip 
necesar" sau „divinitatea este în chip necesar bună". In 
cazul celor de sub naştere şi pieire totul se petrece ca la 
foc. In speţă se petrece, spunem, ca la ceva particular, nu 
general, de vreme ce particularul se naşte şi piere, pe când 
universalul rămâne acelaşi veşnic şi nu piere. Aşa sunt de 
luat în consideraţie necesarul absolut ca şi cel ipotetic, 
în cazul fiinţei. Dar e evident că şi nefiinţa e îndoită: ceea 
ce nu există în general, ce nu a fost, nu este, nici nu va 
fi, ca de pildă „skindapsul" [sau centaurul] şi cele de acest 
soi; sau ceea ce într-un fel este, într-al tul nu, ca în cazul 
celor contingente. Este deci necesar ca, în felul în care 
se comportă fiinţa faţă de necesitate şi lipsa de necesita¬ 
te, la fel să se comporte şi spusele. Iar întru cât un fel de 
fiinţă este, cum s-a spus, pe bază de necesitate în chip ab¬ 
solut şi principal, un alt fel de fiinţă este în chip condi¬ 
ţionat, aşa întru totul trebuie să se comporte şi 
contradicţia lor... o parte o contradicţiei să fie adevăra¬ 
tă în chip determinat, o alta falsă. In cazul celor contin¬ 
gente care există într-un fel — ceea ce am spus că şi este 
necesarul condiţionat — este indiferent ca fie afirmaţia 
fie negaţia să fie adevărată ori falsă în chip determinat. 
Căci întregul acesta, faptul că mâine sau are loc o bătă¬ 
lie navală sau nu are loc, este întru totul necesar; de ase¬ 
menea fie va avea loc la o anumită oră, fie nu va avea loc. 
Dar a spuneîn chip determinat, precizând că va avea loc 

întru totul (sau că nu va avea), nu mai este ceva adevă¬ 
rat, întrucât acest lucru însuşi este nedeterminat. Iar aceas¬ 
ta este soluţia nedumeririi. 

El ne mai dă un principiu în legătură cu diviziunea 
propoziţiilor, cele alcătuite din subiect şi predicat, prin¬ 
cipiu pe care l-am şi indicat, cum că în propoziţii în chip 
necesar subiectul este sau determinat sau nedeterminat. 
Şi fie că subiectul este determinat, fie că e nedeterminat, 
el îşi asociază întru totul verbe, sau forme ale verbului — 
ceea ce pentru claritate el a lăsat deoparte —, sau pose¬ 
dă un verb nedeterminat. Iar pentru acestea a dat exem¬ 
ple, la cele ce au subiectul determinat: „Socrate se 
plimbă", „omul [oarecare] se plimbă", „un om se plim¬ 
bă", „orice om se plimbă". La fel şi negaţiile: „Socrate 
nu se plimbă", „omul [oarecare] nu se plimbă", „nici un 
om nu se plimbă", „nu orice om se plimbă". Nedeter¬ 
minat însă este subiectul ce are legată de el negaţia „nu". 
Iar exemplele la acestea sunt evidente. Aşa vorbind, el 
pune capăt teoriei de faţă. Căci se curmă aci secţia a doua, 
ca şi capitolul respectiv. 


ÎNCEPUTUL SECŢIUNII A III-A 
Capitolul 1 

p. 19 b 19. însă atunci când există enunţul suplimen¬ 
tar, ca un al treilea, opoziţiile sunt spuse în două feluri. 

In această secţiune tratează despre propoziţiile alcă¬ 
tuite din subiect, predicat şi dintr-un al treilea enunţ pre¬ 
dicativ suplimentar, ca de pildă în propoziţia „Socrate este 
drept", unde „Socrate" e pus ca subiect, „drept" ca pre¬ 
dicat, iar verbul de existenţă „este" e socotit că se enunţă 
suplimentar, ca un al treilea. Noi însă înaintea explicaţiei 

cuvânt cu cuvânt, vom analiza următoarele trei puncte: 
întâi, care e numărul unor astfel de propoziţii; al doilea, 
cum facem negaţiile din aceste afirmaţii şi al treilea, care 
e implicaţia acestor propoziţii, în speţă care propoziţie 
urmează căreia. Trebuie deci început cu primul punct, 
şi astfel să spunem care e numărul unor asemenea pro¬ 
poziţii. Ele sunt îndoitul celor alcătuite din predicat şi 
subiect; căci acolo se dovedea că sunt 144 de propoziţii, 
pe când aci vor fi 288, din acelaşi motiv. Intr-adevăr e 
necesar ca ambii termeni, atât subiectul cât şi predicatul, 
să fie sau determinaţi sau nedeterminaţi; ori, ca subiec¬ 
tul să fie determinat, predicatul nedeterminat; ori invers, 
subiectul nedeterminat, predicatul determinat. Au rezul¬ 
tat deci patru forme. Exemple pentru acestea, având ambii 
termeni determinaţi, sunt: „omul este drept“; cu ambii 
nedeterminaţi: „non-omul este non-drept“; cu subiect de¬ 
terminat şi predicat nedeterminat: „omul este non-drept“; 
şi la fel: „non-omul este drept“. Multiplicând deci fie¬ 
care propoziţie pe baza tripartiţiei timpului, se ivesc 12 
propoziţii. Apoi multiplicând aceste 12 propoziţii pe baza 
tripartiţiei materiei [modului], rezultă 36. Aceste 36 de 
propoziţii se împătresc, de vreme ce afirmăm că patru 
sunt propoziţiile afirmative, cea singulară şi cea fără de- 
terminaţie suplimentară, cea particulară determinată su¬ 
plimentar şi cea universală determinată suplimentar. 
Impătrindu-se deci cele 36 de propoziţii, rezultă 144, în 
chip evident afirmative, iar la fel se admite că vor fi tot 
atâtea negative. Laolaltă vor fi 288. — Cu acestea se în¬ 
cheie primul punct. 

Al doilea punct este cel la care cercetăm cum facem 
negaţii din asemenea afirmaţii, anume cui asociem negaţia 
„nu“: subiectului, predicatului sau celui de-al treilea, enun¬ 
ţat suplimentar. Faptul că nu trebuie asociată subiectului 

l-am şi aflat. însă nici predicatului, deoarece s-ar naşte 
din nou o afirmaţie nedeterminată, pe care Teofrast a nu- 
mit-o prin metateză, fie pe baza schimbării negaţiei „nu“ 
de la cel de-al treilea enunţ suplimentar asupra enunţului 
predicativ, fie fiindcă li se preschimbă locul în schemă, 
într-adevăr, aşa cum vom învăţa, nu s-ar mai produce 
afirmaţia pe bază de afirmaţie şi negaţia pe bază de ne¬ 
gaţie. Din aceste motive a socotit Teofrast că e cazul să 
numească asemenea propoziţii prin „metateză". După 
cum aşadar am spus, nu trebuie să se asocieze predicatu¬ 
lui negaţia „nu“, ci celui de-al treilea enunţ suplimentar; 
căci dacă am asocia-o predicatului, nu numai că am face 
o afirmaţie nedeterminată, cum spuneam (căci „omul e 
non-drept“ reprezintă o afirmaţie, dar una nedeterminată), 
nu ar rezulta doar aceasta, dar şi că rolul conducător în 
asemenea propoziţii l-ar avea cel de-al treilea, enunţul su¬ 
plimentar. De aci se şi numesc asemenea propoziţii: pe 
bază de enunţ suplimentar [de copulă]. Urmărim aşadar 
aci să suprimăm legătura, spre a se dizolva întreaga afir¬ 
maţie. într-adevăr, „drept" nu se putea asocia omului decât 
prin verbul de existenţă „este". Trebuie deci să se des¬ 
facă legătura ca întreaga afirmaţie să fie dizolvată. Acestea, 
în cazul că propoziţiile sunt fără determinaţie suplimen¬ 
tară. în schimb, în propoziţiile cu determinaţie supli¬ 
mentară, aşa cum s-a spus, negaţia „nu" trebuie asociată 
determinaţiei. în primul rând, pentru că rolul principal 
îl joacă determinaţia suplimentară. Căci aceasta înseam¬ 
nă cantitatea, cum am arătat-o dinainte; aşadar aceleia îi 
asociem negaţia „nu", spre a suprima cantitatea. într-a¬ 
devăr, faţă de propoziţia „orice om nu este drept", noi 
spunem, suprimând cantitatea, cum că nu e adevărat; spu¬ 
nem: „nu orice om este drept". în al doilea rând, din¬ 
colo de acestea, dacă nu am face aşa negaţiile şi nu am 
asocia negaţia „nu" determinaţiei suplimentare, atunci nu 

s-ar naşte contradicţia. De pildă, în spusa „orice om este 
drept“, dacă vom face negaţia „orice om nu este drept“, 
dacă vom face negaţia „orice om nu este drept“, ambele 
se vor întâmpla să fie false, în cazul materiei contingente, 
şi atunci nu va mai fi contradicţie. Dacă însă spunem „orice 
om este drept“, „nu orice om este drept“, una din pro¬ 
poziţii este întru totul adevărată, alta falsă. Cu acestea se 
încheie al doilea punct. 

Al treilea punct este cel în care tratăm despre impli¬ 
caţia propoziţiilor; anume care propoziţie e implicată de 
o alta, şi care nu. înţelegem aceastaîn felul următor. Fiind 
date două antiteze, una determinată alta nedeterminată 
(numesc aci antiteză determinată pe cea care are predicat 
determinat, nedeterminată pe cea cu predicatul nedeter¬ 
minat; dar vom spune simplă antiteză determinată, ca de 
pildă „omul este drept“ — „omul nu este drept“, pe când 
pe cea nedeterminată o vom numi prin metateză, cum s-a 
spus), s-au ivit astfel patru părţi, respectiv patru propo¬ 
ziţii : „omul este drept“, afirmaţia simplă; „omul nu este 
drept“, negaţia simplă; „omul este non-drept“, afirma¬ 
ţie prin metateză; „omul nu este non-drept“, negaţie prin 
metateză. Aceste patru părţi fiind date, două din ele, anume 
cele prin metateză, se vor raporta la negaţia şi afirmaţia 
simplă, în ce priveşte implicaţia, aşa cum o fac afirmaţi¬ 
ile şi negaţiile privative. Căci aşa cum negaţia privativă 
„omul nu e nedrept" e implicată de afirmaţia simplă şi 
este mai întinsă decât ea, la fel şi negaţia prin metateză, 
anume „omul nu este non-drept“, e implicată de afirma¬ 
ţia simplă, care este „omul e drept", şi este mai întinsă 
decât ea. într-adevăr, negaţia privativă, care spune că 
„omul nu este nedrept", se potriveşte nu numai în cazul 
oamenilor drepţi dar şi în cel al copiilor şi al celor ce po¬ 
sedă un caracter mijlociu. La fel şi negaţia pe bază de 
metateză, care spune că „omul nu este non-drept", se 

potriveşte acestor cazuri. Dar afirmaţia simplă, care spu¬ 
ne că „omul e drept“, se potriveşte numai în cazul celor 
drepţi. La fel, afirmaţia pe bază de metateză, care spune 
că „omul este non-drept“, se întinde asupra mai puţinora 
decât negaţia simplă „omul nu este drept“. Intr-adevăr, 
afirmaţia privativă se întinde numai asupra celor nedrepţi, 
pe când negaţia simplă nu numai asupra celor nedrepţi, 
ci şi asupra copiilor, asupra pietrelor şi, pur şi simplu, 
asupra celor ce nu sunt îndeobşte primitoare de dreptate. 

La fel deci cum afirmaţia privativă poartă asupra mai pu¬ 
ţinora decât negaţia simplă, tot aşa şi afirmaţia prin meta¬ 
teză, „omul este non-drept“, se întinde asupra mai puţinora 
decât negativa simplă, „omul nu e drept“. Căci negaţia 
simplă, aşa cum s-a spus, se potriveşte şi în cazul pietre¬ 
lor şi al copiilor şi al celor nedrepţi. în schimb afirma¬ 
ţia prin metateză, potrivindu-se în cazul copiilor şi al celor 
cu caracter indiferent, în speţă al celor nici drepţi nici ne¬ 
drepţi, nu se potriveşte în cazul pietrelor; căci nimeni nu 
spune că „piatra este om non-drept“, aci propoziţia fiind 
găsită falsă; pe când negaţia simplă, care spune „piatra 
nu e om drept“, desprinde şi ce e drept şi omul de pia¬ 
tră. Cealaltă afirmaţie, prin metateză, care spune că „piatra 64 v 
este om non-drept“, spune acest lucru, cum că piatra este 
om, dar nu drept. Astfel încât negaţia simplă e mai ge¬ 
nerală decât afirmaţia prin metateză. Iar ele nu se con¬ 
vertesc. Căci raportul pe care îl au propoziţiile privative 
faţă de propoziţiile prin metateză îl vor avea, după ge¬ 
neralitate şi particularitate, cele simple. Intr-adevăr, afir¬ 
maţia privativă care spune că „omul este nedrept", este 
mai restrânsă, aşa cum s-a spus, ca afirmaţia prin metateză 
care spune că „omul este non-drept“; iar afirmaţia sim¬ 
plă a fost înfăţişată ca mai generală decât aceea, în acelaşi 
fel. De vreme ce afirmaţia privativă este mai particulară 
decât afirmaţia prin metateză, înseamnă că şi negaţia ei, 

care spune că „omul nu e nedrept", este mai generală decât 
negaţia prin metateză care spune că „omul nu este 
non-drept“. Insă afirmaţia simplă a fost dovedită ca fiind 
mai particulară decât aceea. Aşadar, pe drept cuvânt s-a 
spus că, dintre cele patru părţi, cele prin metateză sunt 
astfel implicate de afirmaţiile şi negaţiile simple cum sunt 
propoziţiile privative, numai că nu se convertesc. — Aces¬ 
tea fie spuse despre propoziţiile fără determinaţie su¬ 
plimentară. Implicaţia are loc în acelaşi fel şi în cazul 
propoziţiilor cu determinaţie suplimentară; numai că pro¬ 
poziţiile aşezate pe diagonală nu sunt laolaltă adevărate, 
în cazul materiei contingente, la fel ca acolo. Căci întot¬ 
deauna cele de pe diagonală se adeveresc laolaltă, în ca¬ 
zul celor lipsite de determinaţie suplimentară; pe când 
în cazul propoziţiilor determinate suplimentar, uneori ele 
se adeveresc laolaltă, alteori sunt false laolaltă. Iar acest 
lucru este evident din diagramă. Astfel, în prima diagra¬ 
mă se află „omul este drept", afirmaţia simplă, iar în dia¬ 
gonală cu ea se află afirmaţia prin metateză, care spune 
că „omul este non-drept". Ambele sunt în chip recunos¬ 
cut adevărate, atât cea care spune „omul este drept", pen¬ 
tru Socrate, cât şi cea care spune „omul este non-drept", 
r pentru Anytos sau copil. La fel se află la dreapta „omul 
nu este drept", negaţia simplă, iar în diagonală cu aceas¬ 
ta se află negaţia prin metateză care spune „omul nu este 
non-drept". Ele sunt laolaltă adevărate; căci negaţia care 
spune că „omul nu este drept" se adevereşte în cazul co¬ 
piilor, iar despre ei se adevereşte de asemenea şi negaţia 
pe bază de metateză. Aşa încât s-a arătat că întotdeau¬ 
na, în cazul celor nedeterminate suplimentar, propozi¬ 
ţiile de pe diagonală sunt laolaltă adevărate. In cazul celor 
determinate suplimentar, să luăm propoziţia de mai sus, 
afirmaţia simplă „orice om este drept", care e falsă în chip 
recunoscut. La dreapta ei se află altă propoziţie ce o în- 

fruntă contradictoriu, cea care spune că „nu orice om este 
drept“. Dar din nou fie pusă dedesubt negaţia prin me- 
tateză, cea care e implicată de universala afirmativă, „nu 
orice om este non-drept“; la dreapta acesteia se află afir¬ 
maţia, cea care spune că „orice om este non-drept“. Uni¬ 
versalele de pe diagonală, afirmaţia simplă şi cea prin 
metateză, sunt false laolaltă, în speţă cea care spune „orice 
om e drept“ şi cea care spune „orice om este non-drept“. 
Celelalte pe diagonală, cea care spune „nu orice om este 
drept“ şi propoziţia „nu orice om este non-drept“, sunt 
laolaltă adevărate; căci este adevărat să spui „nu orice om 
este drept“ şi să spui „nu orice om este non-drept“. — 
Apoi, mergând mai departe, el ne dă un model şi pen¬ 
tru propoziţiile care au subiectul nedeterminat. Care sunt 
ele, am şi aflat-o. De vreme ce, aşadar, am spus acestea 
şi capitolul de faţă a luat o dezvoltare destul de mare, 
să punem aci capăt formulărilor de faţă, silindu-ne ca, 
dacă va fi nevoie, să mai aducem unele lămuriri, după pu¬ 
terile noastre. 

p. 19 b 20. De pildă în: „ omul este drept“, pe „ este“ îl 
socotesc a alcătui un al treilea în sânul afirmaţiei, fie că 
e nume sau verb. Trebuie ştiut că „a alcătui" nu a fost 
bine spus; căci „este“ nu e alcătuit din două cuvinte sau 
mai multe. Intr-adevăr, orice compus e alcătuit din cel 
puţin două. Tu deci acceptă pe alcătuieşte în loc de „se 
adaugă", pe care el însuşi, ceva mai jos, l-a introdus pen¬ 
tru „se alcătuieşte", sau atunci „se alcătuieşte" figurează 
în loc de: „se pune laolaltă cu ceilalţi", în speţă laolaltă 
cu predicatul şi subiectul. Nume şi verb a spus acum în 
sensul „cu ce nume îl vei numi". A spus nume în sens 
general. Arătam, într-adevăr, că ceea ce înseamnă pentru 
noi nume şi verb, şi orice parte de vorbire erau calificate 
de cei vechi „nume". Dacă însă califici pe „este" drept 

verb, atunci dai numele lui propriu. Pe de altă parte, tre¬ 
buie ştiut că Aristotel numeşte afirmaţia şi negaţia pro¬ 
poziţii simple, nu în sensul că celelalte n-ar fi afirmaţii 
şi negaţii, ci pe cele simple le socoteşte afirmaţii şi negaţii 
întrucât ele sunt principalele printre propoziţii. 

p. 19 b 24. Vreau să spun că „ este “ se alătură fie lui 
„drept“, fie lui „non-drept“. Acum a spus bine, în cazul 
lui este, că se alătură ... a dat de înţeles propoziţia sim¬ 
plă, pe când cu lui non-drept propoziţia prin metateză, 
„omul este non-drept“. 

Aci el înfăţişează propoziţiile prin metateză. Şi merită 
să fie cercetat dacă negaţia prin metateză semnifică o afir¬ 
maţie sau o negaţie. Vom spune deci că negaţia prin me¬ 
tateză e implicată de afirmaţia simplă. Şi e firesc pentru 
că, în sânul celor reale, atunci când două negaţii sunt le¬ 
gate de termeni diferiţi sau de particula auxiliară (numesc 
aşa fie determinaţia suplimentară fie pe cel de-al treilea, 
adaosul predicativ), ele dau întru totul o afirmaţie, ca de 
pildă „omul este drept“, „omul nu este non-drept“. Aci 
„nu este non-drept“ indică o afirmaţie. Dar atunci când 
negaţiile sunt luate pentru cele nereale, rezultatul e indi¬ 
ferent. Căci o aceeaşi negaţie prin metateză, în cazul ce¬ 
lor indiferente, ca de pildă a celor ce nu sunt nici drepte 
nici nedrepte, nu aduce aceeaşi afirmaţie. Spunem însă: 
negaţie dublă asupra termenilor diferiţi ai propoziţiei, din 
pricina obiceiului atic. Căci adesea se pun cele două ne- 
66 r gaţii una după alta, în locul unei negaţii, ca în cazul lui 
„nu cumva să nu faci“, în loc de „să nu faci“, şi altele de 
acest fel. 

p. 19 b 30. Acestea aşadar, aşa cum se spune în Ana¬ 
litice, sunt astfel rânduite. Trebuie ştiut că, după cât 
reiese din exprimarea aceasta, Analiticele sunt anterioa- 

re lucrării de faţă; căci el afirmă: aşa cum se spune în Ana¬ 
litice. Trebuie luat „se spune“ ca: „s-a spus“; şi a folo¬ 
sit pe „se spune“ ca având drept ţintă să scrie despre 
lucrurile acelea. 

p. 19 b 31. La fel se comportă lucrurile chiar dacă afir¬ 
maţia este a unui nume universal. întrucât pe toate câte 
le-a spus mai sus le-a aplicat în cazul propoziţiilor ne¬ 
determinate suplimentar, el spune acum că acelaşi lucru 
se va întâmpla şi în cazul celor determinate suplimentar. 

p. 19 b 35. Numai că pot să nu fie laolaltă adevărate 
cele aşezate în diagonală. Insă uneori se întâmplă să fie. 
Am spus şi în cursul capitolului că există o deosebire în¬ 
tre propoziţiile determinate suplimentar şi cele fără de- 
terminaţie. în cazul celor nedeterminate suplimentar, cele 
aşezate cruciş (căci pe acestea le numeşte el 

în diagonală) sunt întotdeuana laolaltă adevărate, pe când 
în cazul celor determinate suplimentar, una dintre cele 
încrucişate adevereşte, cealaltă e falsă. Acest lucru îl dă 
el de înţeles prin spusa de faţă. 

p. 19 b 37. Altele însă, dacă se adaugă ceva pe lângă 
non-om ca subiect. De vreme ce a pus în joc propoziţi¬ 
ile cu subiect determinat, acum spune că sunt şi alte pro¬ 
poziţii, ce au subiect nedeterminat şi care alcătuiesc 
deopotrivă afirmaţii şi negaţii. Numai că ele sunt deo¬ 
sebite de cele ce au subiect determinat. — Acestea sunt 
lucrurile pe care le conţine capitolul. 


Capitolul 2 

p. 20 3. La propoziţiile unde „este“ nu se potriveşte, 
ca în cazul lui „ însănătoşeşte “ sau „plimbă“, la acestea 
[verbul] se foloseşte, astfel pus, ca şi cum ar fi adăugat 
„este“ ş.a.m.d. 

Principiul pe care-1 înfăţişează acum Aristotel a fost 
înţeles de unii dintre interpreţi în sensul că el ar fi spus: 
aşa cum aveau loc o implicaţie şi o rânduire a propozi¬ 
ţiilor la care „este“ era al treilea, enunţul suplimentar, la 
fel au loc o implicaţie şi rânduire a propoziţiilor în care 
în loc de „este“ luăm un alt verb, ca de pildă în „omul 
cel drept se plimbă". Faptul însă că acest lucru nu e ade¬ 
vărat este evident; căci nu e vorba de o propoziţie pe baza 
celui de-al treilea enunţ suplimentar, ci aci subiectul este 
cel compus. Este într-adevăr cu neputinţă ca un alt verb 
să se enunţe astfel în chip suplimentar, ca al treilea. El a 
precizat-o aci, spunând-o şi în Analitice, cum o vom afla 
cu voia Domnului. Alţii declară că lucrul cercetat aci este 
ca în propoziţiile în care „este" e considerat virtual, de 

pildă ca în „Socrate se plimbă" (căci aci se adaugă virtual 
„este"; într-adevăr reducerea verbului la participiul res¬ 
pectiv se face cu verbul „este", ca „Socrate se plimbă" 
redus la „Socrate este plimbător"), unde aşadar se ajunge 
astfel la „Socrate este plimbător, Socrate este non-plim- 
bător", deci negaţia este o afirmaţie. Iar el spune că este 
negaţie. Insă acest lucru merită să fie analizat aci. Intr-ade¬ 
văr, ce ar face ca „omul este non-drept" să fie o afirma¬ 
ţie iar „omul este non-mergător" să nu fie una? — Noi 
însă vom spune că, întrucât a menţionat în chip stărui¬ 
tor şi a stabilit chiar un exemplu pentru propoziţiile ce 
au subiectul nedeterminat şi care sunt alcătuite numai din 
predicat şi subiect, ca de pildă „non-omul este", „orice 
non-om este" şi, la fel, pentru propoziţiile alcătuite din 
predicat, subiect şi enunţul suplimentar ca al treilea, 
„non-omul este drept", „orice non-om este drept", te- 
mându-se ca nu cumva să presupună cineva... şi, soco¬ 
tind că determinaţia suplimentară de „orice" la numele 
de om este aceeaşi, şi va forma atunci pentru afirmativa 
„orice non-om este drept" negaţia „nu orice om este 
drept", nerespectându-se defel negaţia „nu" la subiect — 
aşa fiind, el spune că nu trebuie să se facă astfel negaţia, 
ci trebuie să se respecte particula negativă la subiect, aşa 
cum era în afirmaţie, şi să se facă negaţia „nu orice non-om 
este drept" sau „orice non-om nu este drept". Căci „orice" 
[ca adjectiv], aşa cum s-a spus mai sus, nu semnifică o 
natură universală, cum semnifică „vieţuitor raţional mu¬ 
ritor" pe om, ci semnifică acest lucru cum că, universal 
fiind subiectul, predicatul revine tuturor celor de sub su¬ 
biect. Şi el a dat exemple evidente. 

Apoi, de vreme ce în exemplul precedent nu era cu¬ 
prinsă universal negativa, cea care spune că „nici un om 
nu e drept", el cercetează care propoziţie e implicată de 
aceasta. Şi arată că e afirmativa universală obţinută prin 

metateză. Fie negativa simplă „nici un om nu e înaripat"; 
prin ea este implicată „orice om este non-înaripat“. Insă 
uneori şi afirmativa particulară este implicată de nega¬ 
tiva particulară. „Un om este drept", afirmativă particu¬ 
lară, „nu orice om este drept", negativă particulară. In 
acest fel a arătat Aristotel, asupra exemplelor, care pro¬ 
poziţie este implicată de o alta. In schimb Produs ne oferă 
o metodă generală pentru aflarea lor [a implicaţiilor]. Iar 
metoda este aceasta: când ai în faţă o propoziţie, păstrează 
acelaşi subiect şi aceeaşi cantitate, dar schimbă calitatea 
şi predicatul. Calitatea, în felul următor: dacă propozi¬ 
ţia propusă e afirmativă, prefă-o într-o negativă, şi in¬ 
vers, dacă e negativă, prefă-o în afirmativă. Insă predicatul 
îl schimbi astfel, dacă e determinat, îl faci nedeterminat, 
şi invers, dacă e nedeterminat îl faci determinat. Atunci 
deci când vei păstra cantitatea aceeaşi, de pildă dacă e par¬ 
ticulară, tot particulară şi dacă e universală, universală, 
67 v iar subiectul e acelaşi, dar dacă vei schimba calitatea şi 
predicatul, vei găsi pe deplin propoziţia implicată. De pil¬ 
dă, fie propoziţia universală: „orice om este vieţuitor". 
Să păstrăm subiectul, adică „om", să păstrăm cantitatea, 
dar să schimbăm calitatea, în plus şi predicatul, făcând 
propoziţia „nici un om nu este non-vieţuitor", ceea ce 
exprimă acelaşi lucru cu propoziţia propusă. La fel se va 
petrece şi în cazul altora dintre propoziţiile suplimentar 
determinate: atât prin afirmative sunt implicate negative¬ 
le, după metoda aceasta, cât şi prin negative afirmativele. 
In schimb în cele nedeterminate suplimentar, prin afir¬ 
maţii sunt implicate negaţii, însă nu şi invers, prin nega¬ 
ţii afirmaţii: căci s-a arătat cum că afirmativa prin 
metateză este mai restrânsă decât negativă simplă, şi în 
chip firesc nu o implică. Intr-adevăr, faptul că particu¬ 
larul este implicat de universal nu îngăduie [implicaţia 
prin negativ]. — Pe acestea le cuprinde cercetarea de faţă. 

p. 20 a 23. E evident însă că şi în cazul celor singulare, 
dacă se face negaţia adevărată faţă de de întrebare, este 
adevărată şi afirmaţia. De pildă, oare Socrate e înţelept ? 
Nu. Atunci Socrate e non-înţelept. 

încheind argumentarea despre implicaţia propoziţi¬ 
ilor, el înfăţişează aci un alt principiu rezultând din cele 
spuse. Dar mai întâi să tratăm despre nedumerirea ce s-a 
ivit în cadrul schemei privitoare la implicaţia propoziţi¬ 
ilor; după aceea vom afla şi pe cele ce rezultă din ele. El 
spunea aşadar, în schemă, că afirmativa prin metateză, ne¬ 
determinată suplimentar, este mai restrânsă decât nega¬ 
tiva simplă. Aceea era „omul este non-drept“, şi el spunea 
că este mai restrânsă decât negativa simplă „omul nu este 
drept“. O dovedea în felul următor: lua predicatul com¬ 
pus şi arăta că, în cazurile când propoziţia este adevăra¬ 
tă, cealaltă nu este, în speţă negativa simplă. Astfel încât 
din acestea se deduce că negaţia simplă este mai univer¬ 
sală decât afirmaţia prin metateză. De pildă, fie afirma¬ 
ţia prin metateză care spune „copilul este om non-drept“, 
care e adevărată şi potrivită. Fie şi negaţia care spune „co¬ 
pilul nu este om drept". Ea e falsă. Aşa încât aceasta e 
mai universală, pe când afirmativa prin metateză e mai 
particulară. în felul acesta fără îndoială a dovedit-o. Noi 
însă declarăm că nu se deosebeşte defel, după sens, ne¬ 
gaţia simplă de afirmaţia prin metateză, fie că predicatul 
e compus, fie că nu. Căci dacă dovedim că în cazurile când 
una din ele e adevărată este întru totul şi cealaltă, şi când 
una e falsă e întru totul şi cealaltă, atunci e limpede că 
nu se deosebesc între ele. într-adevăr după cum se dove¬ 
deşte că, dacă în cazurile asupra cărora se enunţă omul 
se enunţă şi caracterul de râzător, noţiunile se echivalea¬ 
ză — de aceea şi se convertesc una cu alta, fără a lăsa loc 
nici unei deosebiri — tot aşa se întâmplă şi în cele propu¬ 
se. Mai întâi însă să precizăm că predicatul în propoziţii 

este fie simplu, fie compus; iar exemplele sunt evidente. 
Fie deci pus, acum, în ambele propoziţii predicatul sim¬ 
plu, şi să facem cercetarea propoziţiilor în ce priveşte în¬ 
treaga materie şi pentru întreg timpul. Fie „copilul este 
non-drept“, afirmaţia prin metateză, în cazul materiei 
contingente şi al timpului prezent; la fel, „copilul este 
non-înaripat“, în cazul materiei imposibile şi al timpu¬ 
lui prezent. Amândouă aceste propoziţii s-au dat ca ade¬ 
vărate. „Copilul este fiinţă non-respiratoare“, afirmaţie 
material necesară şi la timpul prezent, este falsă. Să ros¬ 
tim acum şi negaţiile simple, la cea dintâi „copilul nu este 
drept“, la a doua „copilul nu este înaripat". Şi aceste ne¬ 
gaţii sunt adevărate. Cea de a treia, „copilul nu este fi¬ 
inţă ce respiră", e falsă. Deci am dovedit că, în cazurile 
în care a fost adevărată afirmaţia prin metateză, a fost ade¬ 
vărată şi negaţia simplă, iar în cazurile în care prima a fost 
v falsă, a fost şi cealaltă. De vreme ce am vorbit despre pro¬ 
poziţiile care au predicat simplu, să vorbim şi despre cele 
care au predicat compus. Insă ajunşi aci cu argumentul, 
să precizăm în plus, mai întâi, că particula negativă „nu" 
suprimă întreg predicatul. Iar acest lucru e evident. Căci 
dacă s-ar spune că negaţia suprimă de pildă pe „drept", 
în ce priveşte pe Socrate, în spusa că „Socrate nu este om 
drept", iar pe „om" nu-1 suprimă, înseamnă că există în- 
tr-un fel afirmaţie, într-altul o negaţie despre acelaşi lu¬ 
cru (căci le-a suprimat ca fiinţând ambele, în parte însă 
nu le-a suprimat) aşa încât cu necesitate vor exista alte 
două negaţii ale acelei afirmaţii. Intr-adevăr, dacă n-a su¬ 
primat decât pe „drept", păstrându-se „om", atunci mai 
este nevoie de o altă negaţie pentru suprimarea lui „nu". 
Şi, fie vor fi două negaţii pentru o singură afirmaţie, ceea 
ce este cu neputinţă (căci am spus că una singură înfrun¬ 
tă contradictoriu pe una singură), fie nici afirmaţia de la 
început nu reprezenta o singură propoziţie, ci două. La 

fel se întâmplă însă şi când „nu“ se alătură predicatului 
care e compus, ca în „Socrate este non-om drept“: nu su¬ 
primă doar pe „om“, ci spune în întregime cum că nu este 
om, nici drept. Să ne întoarcem deci asupra temei propuse 
şi să luăm predicatul compus, aşa cum spuneam. Rostesc 
afirmaţia prin metateză „copilul este non-drept". Oare 
e falsă ori adevărată? Dar şi aceasta e falsă, şi cea pri¬ 
vitoare la materia imposibilă, de speţa „copilul este 
non-înaripat". Ba şi în cazul materiei necesare, când însă 
devine şi adevărată: „copilul este non-piatră nu lipsit de 
suflet"; căci aci este adevărată, întrucât nu e nici piatră 
nici lipsit de suflet. Acum, după afirmaţiile prin metate¬ 
ză, să rostim şi negaţiile simple, în cazul celor trei mo¬ 
dalităţi ale materiei, predicatul fiind compus. De pildă 
„omul-copil nu este drept", „omul-copil nu este înaripat", 
„copilul nu este piatră lipsită de suflet". Dacă, acum, se 69 r 
găseşte că, în cazul oricărei materii şi al oricărui timp, ele 
sunt adevărate şi false laolaltă [ca primele], atunci este lim¬ 
pede că ele nu se deosebesc întru nimic. Să indicăm însă 
şi eroarea tezei celor ce spun că afirmaţia prin metateză 
este mai particulară decât negaţia simplă. Să dovedim lu¬ 
crul aşa. Ei au luat predicatul compus şi l-au divizat, de¬ 
clarând că putem spune „copilul este om no n-drept"; aci 
spun adevărul, deoarece copilul este om, dar nu e drept. 

In schimb dacă aş spune „copilul nu este om drept" mă 
înşel; căci aci s-a suprimat din copil şi faptul de-a nu fi 
om şi cel de a fi drept. Astfel că una e falsă, alta adevă¬ 
rată. Am arătat însă cu anticipaţie cât de absurdă e teza: 
într-adevăr cum e posibil ca negaţia „nu", a întregului 
predicat, să cadă la mijloc şi să suprime o parte, pe cea¬ 
laltă nu ? 

Cei care susţin că afirmaţia prin metateză, în cazul ce¬ 
lor fără determinaţie suplimentară, este mai restrânsă 
decât negaţia universală sau susţinut şi într-astfel că negaţia 



334 


STEPHANUS 


particulară prin metateză este mai cuprinzătoare decât 
afirmaţia universală simplă. De pildă, în a doua schemă 
se găseşte propoziţia „orice om este drept“, universal afir¬ 
mativă simplă. Pe linia dreaptă se găseşte cea opusă 
contradictoriu, care spune că „nu orice om este drept“, 
negativa particulară. Din nou, sub afirmativa universală 
simplă este pusă negativa particulară prin metateză, cea 
care spune că „orice om este non-drept“. Pe linia dreaptă 
e aşezată universal afirmativa prin metateză, care i se opune 
contradictoriu, anume „orice om este non-drept“. S-a sus¬ 
ţinut că negativa particulară prin metateză este mai cuprin¬ 
zătoare decât afirmativa universală simplă. Dar pe lângă 
acestea nu au invocat regula lui Produs cum că, dacă vrei 
să găseşti care e implicaţia unei propoziţii propuse, tre¬ 
buie să menţii subiectul şi cantitatea, însă să schimbi pre¬ 
dicatul şi calitatea. Iar propoziţia aceea este pe deplin una 
echivalentă cu prima şi implicată o dată cu ea. In plus, 
întrucât în cazul propoziţiilor cu determinare suplimen¬ 
tară, potrivit cu regulile de mai sus, şi afirmaţiile sunt im¬ 
plicate de negaţii, şi negaţiile de afirmaţii, de vreme ce deci 
aci se găseşte „orice om este drept“, înseamnă că în chip 
evident este implicată prin ea, după regulă: „nici un om 
nu este non-drept“. Intr-adevăr, am păstrat atât cantitatea 
cât şi subiectul, schimbând însă predicatul şi calitatea, de 
vreme ce acolo [verbul] este determinat, aci nu. Aşa în¬ 
cât prin universal afirmativa simplă este implicată univer¬ 
sal negativa prin metateză. S-a susţinut însă că şi particular 
negativa prin metateză este mai cuprinzătoare decât uni¬ 
versal afirmativa simplă şi că e implicată de aceasta. Aşa¬ 
dar, s-a găsit că atât universal negativa prin metateză cât 
şi cea particulară au aceeaşi capacitate, dacă ambele sunt 
implicate de universal afirmativa simplă. Dar cum se poate 
ca particulara să fie echivalentă cu universala? Rezultă 
că, fie regula nu e adevărată, fie nu sunt mai universale 

propoziţiile amintite prin metateză şi suplimentar deter¬ 
minate, decât propoziţiile simple menţionate. 

Insă merită să fie cercetat în ce sens a spus Aristotel: 
„Atunci când se adaugă « este », enunţul suplimentar ca 
un al treilea, opoziţiile se rostesc în două feluri. E evident 
că sunt patru enunţuri. Dintre acestea patru, două se vor 
comporta, faţă de afirmaţie şi negaţie, potrivit cu înse- 
rierea sau implicaţia lor, ca negaţiile, celelalte două nu.“ 
Noi însă declarăm că nu rezultă astfel nimic imposibil. 
Aristotel nu spune că enunţurile se vor comporta astfel 
potrivit cu ce e mai universal sau ce e mai particular, nici 
că lucrul trebuie gândit în acest sens, ci a spus-o înţele¬ 
gând numai implicaţia propoziţiilor. Căci aşa cum nega¬ 
ţia primativă, cea de pildă că „omul nu este nedrept", e 
implicată de afirmaţia simplă care spune că „omul este 
drept"... în prezentarea din Analitice a spus că întrebarea 
trebuie să poarte asupra întregii contradicţii. în schimb 
Alexandru, aplecându-se asupra celor de aci, a spus că în¬ 
trebarea trebuie să poarte asupra fiecăreia dintre părţile 
contradicţiei. Şi întru câtva ei spun acelaşi lucru; numai 
că, este mai lămurită întrebarea privitoare la o parte a con¬ 
tradicţiei. într-adevăr, cel întrebat poate, în faţa unui ace¬ 
luiaşi lucru, să-l înfrunte şi să răspundă fie da, fie nu. Căci 70 v 
dacă cineva ar rosti întregul acesta: „este oare sufletul ne¬ 
muritor sau muritor" ?, iar celălalt ar răspunde fie „da" 
fie „nu", atunci ar fi nelămurit pentru care parte a con¬ 
tradicţiei a fost dat răspunsul. Astfel că, aci, Iamblichos 
ar trebui preferat lui Alexadru. Căci, după Iamblichos, acela 
ce pune întrebarea, chiar dacă rosteşte o singură propo¬ 
ziţie, întreabă totuşi virtual cu privire la întreaga contra¬ 
dicţie. Spunându-se „este sufletul nemuritor ?“, se concepe 
pe deplin şi cealaltă parte, cum că e muritor. „Astfel în¬ 
cât, fie că se întreabă printr-o singură propoziţie, fie prin 
întreaga contradicţie, este acelaşi lucru." Şi o spune pe 

bună dreptate; numai că Alexandru trebuie acceptat în- 
tr-o mai largă măsură din motivele arătate. — Cu aceas¬ 
ta, se încheie capitolul. 


Capitolul 3 

p. 21 a 6. Cum trebuie procedat, o vom spune îndată. 
Dintre predicate şi cele despre care ele se enunţă, toate 
câte se spun prin accident, fie despre acelaşi lucru, fie de¬ 
spre altul, nu vor fi ceva unitar ş.a.m.d. 

Spuneam, în capitolul anterior, că filozoful înfăţişează 
un dublu principiu, până la urmă, prin care analizează 
dacă cele spuse în chip specific pot fi întotdeauna rostite 
simultan sau dacă uneori pot fi, alteori nu; de asemenea, 
dacă cele spuse în comun pot fi rostite întotdeauna şi se¬ 
parat sau uneori pot fi, alteori nu. Cu alt prilej, el a decla¬ 
rat că cele rostite în chip propriu pot uneori fi şi spuse 
simultan, nu însă întotdeauna, pentru ca să nu sfârşim 
prin a greşi ori a pălăvrăgi, întinzându-ne şi rostind vorbe 
de prisos. Care anume sunt acestea, am şi aflat-o. Acum, 
aşadar, ne dă regulile când anume este posibil ca celeienun- 
ţate în comun... să nu fie ambele accidente sau unul ac¬ 
cident altul substanţă, sau unul mai general, celălalt mai 
particular. Dacă însă se întâmplă ca unul să fie mai ge¬ 
neral, celălalt mai particular, nu trebuie ca predicatul par¬ 
ticular să stea înaintea celui mai general, chiar dacă ambele 
se enunţă sinonimic despre un acelaşi [subiect]. Să dăm 
pentru toate acestea, dacă putem, exemple corespunză¬ 
toare. Ambele accidente, ca: „albul se plimbă", „albul este 
muzician". Intr-adevăr, chiar dacă ar fi cândva adevărată 
propoziţia care spune că „albul se plimbă", totuşi, de vreme 
ce una e definiţia albului şi alta cea a plimbătorului şi a 
muzicianului, nu poate fi vorba de o singură propoziţie. 

La fel, fie unul dintre termeni substanţă, altul accident; 
de vreme ce definiţia substanţei şi a accidentului sunt di¬ 
ferite, cum de pildă în spusa „omul se plimbă" una e de¬ 
finiţia omului, alta cea a plimbătorului, din acest motiv 
nu e vorba de o singură noţiune; căci se poate ca plim¬ 
batul să fie separat de om. In al treilea rând şi pe lângă 
acestea, atunci când ambele se enunţă sinonimic, ca fap¬ 
tul de a fi biped şi cel de a fi vieţuitor, pentru om, şi când 
se pune înaintea particularului generalul, adică vieţuitor 
înaintea bipedului, atunci este cu neputinţă să se alcătu¬ 
iască o singură propoziţie din cele două, din „omul este 
biped" şi „omul este vieţuitor", anume să se spună că „omul 
este vieţuitor biped". Când însă am face invers şi am pune 
înainte ce este mai particular, atunci nu e cu neputinţă. 
Căci în om este implicat faptul de a fi biped, iar în bi¬ 
ped e implicat vieţuitorul. In raţional este de asemenea 
implicat vieţuitorul; şi putem găsi alte exemple de acest 
fel. Acestea deci, cu privire la prima îmbinare. 

Răsturnată faţă de această teză este problema: când 
anume e cu putinţă ca lucrurile spuse simultan să fie ros¬ 
tite şi separat. Căci nu întotdeauna e cu putinţă aşa ceva. 

De pildă, pot rosti întregul „liliacul este şi nu este pasăre" 
sau „eunucul este şi nu este bărbat"; dar a separa aces¬ 
tea şi a spune că liliacul este pasăre, că eunucul este băr¬ 
bat, nu pot s-o fac, de vreme ce orice pasăre are aripa 
despicată. Se întâmplă acelaşi lucru în celălalt caz, şi în 71 r 
multe altele. De aceea el ne dă o regulă şi cu privire la 
această împletire, când anume este posibil ca cele spuse 
simultan să fie rostite şi separat. El spune că ori de câte 
ori o formulare nu se opune în chip vădit altei formu¬ 
lări, cum era la faptul de a fi pasăre şi de a nu fi (căci aci 
în chip vădit o formulare combate contradictoriu pe cea¬ 
laltă), sau când o formulare nu se dovedeşte a combate 

contradictoriu pe cealaltă, dar în sensurile, respectiv în de¬ 
finiţiile celor formulate se găseşte contradicţia, atunci nu 
e cu putinţă ca cele spuse simultan să fie şi separat. De 
pildă, în cazul cadavrului, pot spune întregul acesta „ca¬ 
davrul este om mort“, dar nu pot spune separat „cadavrul 
este om“; căci aci, o expresie nu combate contradicto¬ 
riu pe alta (ce opoziţie au într-adevăr cadavrul şi omul ?), 
însă definiţiile lor se combat: definiţia omului este, să spu¬ 
nem, de vieţuitor raţional, pe când cadavrul nu este nici 
vieţuitor, nici raţional, ci mai degrabă nevieţuitor nera¬ 
ţional; şi altele de acest soi. La acestea se adaugă încă un 
mod: când anume nici formulările nu dovedesc a se com¬ 
bate, nici definiţia formulării, dar când în propoziţia com¬ 
pusă se va afla enunţul suplimentar, ca al treilea, sau când 
verbul de existenţă se enunţă accidental despre subiect, 
atunci nu este posibil să se facă separaţia şi o singură enun¬ 
ţare. De pildă, fie spuse pe de o parte „rău ca purtare", 
pe de alta „bun la meserie", care să aibă rând pe rând în¬ 
tâietate. Pot să spun astfel „Simon este bun cizmar" ca 
întreg, sau „Simon este cizmar bun", dar nicidecum „Si¬ 
mon este bun". In prima enunţare „este" se predică prin 
accident despre Simon, iar nu în sine. La fel, în „Homer 
este poet", se enunţă prin accident despre Homer, deci 
nu pot spune că „Homer este". Căci verbul „este", de 
existenţă, atunci când se enunţă ca atare şi nu ca un enunţ 
suplimentar în al treilea rând, semnifică existenţa lucru¬ 
lui chiar. Un alt exemplu cât se poate de lămurit, pe care 
l-a dat şi el, poate fi adus: „nefiinţa este părelnică". Acest 
lucru îl pot rosti în întregul lui, căci „este" se enunţă, pen¬ 
tru nefiinţă, prin accident. In schimb, nu e cu putinţă să 
se spună că nefiinţa este; avem într-adevăr convingerea 
despre nefiinţă nu că este, ci că nu este. — Cu acestea, 
el pune capăt celei de a treia secţiuni. 

p. 21 a 32. In ce priveşte însă non-existentul, nu e ade¬ 
vărat să se spună, prin simplul fapt că este luat în consi¬ 
deraţie, cum că este ceva; căci consideraţia asupră-i nu e 
că este, ci că nu este. Trebuie ştiut că există o ipoteză a 
lui Platon în sensul că universul acesta constă din reali¬ 
tăţi şi nefiinţă. El a numit nefiinţă, adică materie, faptul 
de nu fi nimic din cele ce sunt în act. Aristotel deci spu¬ 
ne că nefiinţa este părelnică; nu cum că este, ci tocmai 
că avem părerea despre ea că nu este. — Pe acestea le con¬ 
ţine capitolul. 

ÎNCEPUTUL SECŢIUNII A IV-A 
Capitolul 1 

p. 21 a 34. Acestea fiind precizate, trebuie cercetat cum 
se comportă între ele negaţiile şi afirmaţiile ş.a.m.d. 

In această secţiune filozoful are drept ţintă să discute 
despre propoziţiile cu câte un mod, cercetând următoa¬ 
rele două probleme, întâi cum se nasc negaţiile pornind de 
la afirmaţii, iar al doilea, care este implicaţia acestor pro¬ 
poziţii. Noi însă, înaintea exegezei cuvânt cu cuvânt, vom 
cerceta mai întâi ce înseamnă mod şi câte moduri sunt, 
şi în ce sens diferă modulul de aşa-numita materie; în al 
doilea rând, care e numărul unor astfel de propoziţii. Să 
începem cu primul punct. Mod, aşadar, este adaosul, res¬ 
pectiv cuvântul ce semnifică felul cum revine predicatul 
subiectului. Determinaţia suplimentară preciza cantitatea 
(s-a spus într-adevăr că determinaţia suplimentară este 
adaosul semnificând în ce măsură revine subiectului pre¬ 
dicatul), pe când modul defineşte calitatea. Modurile sunt 
într-un fel nelimitate şi de neprecizat ca număr, totuşi în 

linii mari se reduc la patru, care sunt: necesarul, imposi¬ 
bilul, contingentul, posibilul. Intr-adevăr, orice ar spune 
cineva, indică întru totul fie modul necesităţii, ca faptul 
că soarele se mişcă veşnic (căci aci „veşnic", chiar dacă nu 
reprezintă un mod propriu-zis, totuşi joacă rolul de mod 
al necesităţii; într-adevăr soarele se mişcă în chip necesar), 
fie indică modul contingent, ca în „Socrate se plimbă fru¬ 
mos" (căci frumos dă de înţeles modul contingent), fie 
indică modul posibil, ca în „Socrate iubeşte mult" (căci 
„mult" semnifică aci posibilul), fie indică imposibilul, ca 
atunci când spunem că „Socrate e cu neputinţă să fie în¬ 
aripat". Aşadar, acestea sunt cele patru moduri, şi nu înca¬ 
pe loc pentru un altul, aşa cum au închipuit unii dintre 
interpreţii lui Aristotel, din spusa acestuia în Analitice 
cum că orice propoziţie este fie a existentului, fie a exis¬ 
tentului necesar, fie a existentului contingent. Căci ei au 
socotit şi modul existentului... Insă că e cu neputinţă să 
fie un mod al existentului este limpede şi din cele stabi¬ 
lite de Aristotel, şi după adevăr. Din cele stabilite de Aris¬ 
totel însuşi, fiindcă nicăieri în scheme el n-a menţionat 
existentul, ci numai patru moduri; iar după adevăr, fiind¬ 
că prima diferenţă în sânul propoziţiilor este că ele sunt 
fie cu mod, fie fără de mod. Propoziţia de mod o numeş¬ 
te Aristotel existentă, aşa cum vom vedea, cu voia Dom¬ 
nului, la Analitice , când se va vorbi despre conversiunea 
propoziţiilor. Pe de altă parte, modul diferă de materie 
prin aceea că materia se manifestă laolaltă cu tipul respec¬ 
tiv de propoziţii, cum s-a spus, pe când modul se adaugă 
din afară. De pildă, spunându-se „Socrate e vieţuitor" s-a 
manifestat totodată şi faptul material că este necesar; dacă 
însă spun că Socrate este în chip necesar vieţuitor, atunci 
s-a pus din afară „în chip necesar", adie modul. De aceea 

ele sunt şi în dezacord adesea: dacă materia e necesară pe 
când modul nu este, propoziţia va fi găsită falsă. De pil¬ 
dă, în „omul este vieţuitor" materia e necesară; dacă însă 
alătur modul contingent de propoziţia necesară şi spun: 
„omul este în chip întâmplător vieţuitor", atunci fac ca 
această propoziţie să fie falsă. Intr-adevăr, contingentul 
semnifică ceea ce nu este dar poate să se ivească. — Cu 
acestea se încheie primul punct. 

Al doilea punct era: care este numărul unor astfel de 
propoziţii. Se ivesc aci 1 296 de propoziţii, din cauza ur¬ 
mătoare. Modul se găseşte fieîn propoziţiile alcătuite nu¬ 
mai din subiect şi predicat, ca în „Socrate se plimbă în chip 
întâmplător, respiră în chip necesar", şi în cele de acest 
fel, fie în propoziţiile alcătuite din subiect, predicat şi 
enunţul suplimentar ca al treilea. Iar atunci când se găseş¬ 
te în propoziţiile alcătuite numai din subiect şi predicat, 
afirmaţiile variază în patru feluri. Să presupunem deci 
acest lucru, pe care el însuşi îl spune literal, cum că atunci 
când negaţia „nu" nu este ataşată de mod, se alcătuieşte 
o afirmaţie. Este necesar deci ca ambii termeni să fie: sau 
determinaţi, sau nedeterminaţi, ori ca unul să fie deter¬ 
minat, celălalt nedeterminat. Iar aceasta în două feluri. 
Căci fie subiectul e determinat iar predicatul nedetermi¬ 
nat, fie predicatul e determinat iar subiectul nedeterminat. 
Iar atunci când, la fel, este cercetat modul, în propozi¬ 
ţiile alcătuite din subiect, predicat şi enunţul suplimentar 
ca al treilea, afirmaţiile variază în opt feluri. Căci e ne¬ 
cesar ca cei trei termeni, predicatul, subiectul şi enunţul 
suplimentar, ca un al treilea (acum este presupus şi ter¬ 
menul de enunţ suplimentar, ca al treilea), să fie: sau de¬ 
terminaţi, sau toţi trei nedeterminaţi, sau unii determinaţi, 
alţii nedeterminaţi. Iar din nou, dintre ei, sau extremii sunt 
determinaţi iar mediul nedeterminat, sau invers extremii 
nedeterminaţi iar mediul determinat, sau primii doi 

determinaţi, ultimul nedeterminat, sau invers, ultimul 
determinat, primii nedeterminaţi, sau primul determinat 
iar ultimii doi nedeterminaţi, sau invers, primul nedeter¬ 
minat, ultimii doi determinaţi. Exemplele pentru acestea 
sunt cât se poate de evident de dat, celui ce ar dori-o. Aşa¬ 
dar, printre propoziţiile alcătuite numai din subiect şi pre¬ 
dicat erau 4 afirmaţii, dar acum s-au ivit 8, în cazul celor 
alcătuite cu enunţul suplimentar ca al treilea. Astfel că 
până acum vor fi 12. Aceste 12 propoziţii le vom mul¬ 
tiplica prin propoziţiile de acolo, respectiv cele 4 tipuri 
de propoziţii afirmative, vreau să spun cea singulară, cea 
fără determinaţie suplimentară, cea cu determinaţie su¬ 
plimentară şi cea cu deterinaţie suplimentară universa¬ 
lă. Atunci cele 12 propoziţii, înmulţite cu patru, pe baza 
acestora din urmă, vor da 48. Aceste 48, înmulţite pe baza 
tripartiţiei timpului, vor da 144. Din nou acestea vor fi 
înmulţite pe baza tripartiţiei materiei, dând 432. La rân¬ 
dul lor aceste 432, înmulţite după cele trei moduri, vor 
da o mie două sute nouăzeci şi şase. Spunem însă numai 
trei moduri, dat fiind că modul posibilului se spune mai 
general, atât cu privire la necesar, cât şi la contingent, di- 
vizându-se în aceste două moduri. Cel ce se divide nu 
este nimic dincolo de diviziunile sale, iar acesta e moti¬ 
vul pentru care spunem că sunt doar trei moduri, nece¬ 
sarul, contingentul şi imposibilul. S-au produs astfel în 
chip firesc 1 296 de afirmaţii de-ale acestor propoziţii. 
La acestea se adaugă şi celelalte afirmaţii de la secţiuni¬ 
le a 2-a şi a 3-a. Cele din secţiunea a 2-a erau 72, produ¬ 
se de propoziţiile alcătuite doar din predicat şi subiect, 
iar cele din secţiunea a 3-a, produse de propoziţiile al¬ 
cătuite din subiect, predicat şi enunţul suplimentar ca al 
treilea, erau 144. Aşadar, adăugând pe acestea 216 din sec¬ 
ţiunea a 2-a şi a 3-a celor 1 296 obţinem, ca afirmaţii, 1 512. 
Iar întrucât este evident că sunt tot atâtea negaţii câte 

afirmaţii înseamnă că toate negaţiile şi afirmaţiile, respec¬ 
tiv toate propoziţiile pe care ni Ie înfăţişează în cartea aceas¬ 
ta filozoful, vor fi în număr de 3 024. — Iar astfel, cu voia 
Domnului, se încheie şi punctul 2 şi capitolul de faţă. 


Capitolul 2 

p. 21 a 34. Acestea fiind precizate, trebuie cercetat cum 
se comportă între ele negaţiile şi afirmaţiile ş.a.m.d. 

Spuneam în capitolul precedent că în această de-a 4-a 
secţiune se tratează despre propoziţiile cu mod, cerce- 
tându-se următoarele două probleme: întâi, în ce fel se 
produc negaţiile din afirmaţii, în al doilea rând, care sunt 
implicaţiile unor astfel de propoziţii, cercetându-se la 
punctul 1 cui trebuie ataşată negaţia „nu“, dacă trebuie 
modului, lui „este“ sau pur şi simplu verbului. Căci în 
cazul altor specii de propoziţii alăturăm negaţia „nu“ de 
verbul a fi. Intr-adevăr, dacă n-am face aceasta, s-ar găsi 
cazuri când afirmaţia ar fi laolaltă falsă cu negaţia. Astfel, 
pentru afirmaţia că „lemnul este om alb“, o afirmaţie falsă, 
dacă am face negaţia „lemnul nu este om alb“, am obţine-o 
drept adevărată; dacă însă am spune: „lemnul este om 
non-alb“, am arăta că şi aceasta e falsă, laolaltă cu afirma¬ 
ţia. Căci o asemenea negaţie spune acest lucru, cum că 
lemnul este om, numai că nu este alb, ceea ce pentru ori¬ 
cine e fals. Pe drept cuvânt deci alăturăm negaţia „nu“ de 
„este“, făcând negativa: „lemnul nu este om alb“. Deci 
rămâne de văzut dacă nu cumva şi în cele de mai jos tre¬ 
buie alăturată negaţia „nu“ lui „a fi“, spre a face din afir¬ 
maţia „e posibil să fie“ negaţia „e posibil să nu fie“. Iar 
el spune că e cu neputinţă să se facă astfel; mai întâi — ceea 
ce am spus adesea — fiindcă rolul principal aci îl are 
modul, iar negaţia „nu“ trebuie să-i fie alăturată lui; căci 
pe acela vrem să-l suprimăm, şi anume felul, în speţă 

calitatea. Intr-adevăr, afirmativa declară, de pildă, că se 
întâmplă ca omul să se plimbe; noi urmărim să suprimăm 
modalitatea şi să spunem că nu întâmplător se plimbă. 
Deci primul motiv este că negaţia „nu“ trebuie să fie ală¬ 
turată părţii principale, aşa cum s-a spus adesea. Al doilea 
motiv este că, nefăcându-se astfel negaţiile, se va găsi că 
sunt adevărate laolaltă afirmaţia şi negaţia, ceea ce e cu ne¬ 
putinţă. Dacă spun „e posibil ca haina să fie tăiată", „e 
posibil să nu fie tăiată", amândouă sunt adevărate, în ca¬ 
zul materiei contingente. Dacă însă spun „e posibil ca hai¬ 
na să fie tăiată", „nu e posibil să fie tăiată", una din 
propoziţii e pe de-a-ntregul adevărată, cealaltă falsă. Deci 
la fel cum se întâmplă în cazul posibilului, e evident că 
va fi şi în cazul contingentului, al necesarului şi al impo¬ 
sibilului. Iar la fel şi în cazul afirmaţiilor prin metateză. 
— Aşa se încheie punctul 1, privitor la felul cum trebuie 
făcute negaţii din afirmaţii, în cazul propoziţiilor cu mod, 
şi anume că negaţia „nu" trebuie alăturată modului. 

Al doilea punct este cel în care se înfăţişează impli¬ 
caţia unor astfel de propoziţii prin trei scheme. Prima 
schemă este aceasta. 


E posibil să fie 
se întâmplă să fie 
nu e imposibil să fie 
nu e necesar să fie 

E posibil să nu fie 
se întâmplă să nu fie 
nu e imposibil să nu fie 
nu e necesar să nu fie 


Nu e posibil să fie 
nu se întâmplă să fie 
e imposibil să fie 
e necesar să fie 

Nu e posibil să nu fie 
nu se întâmplă să nu fie 
e imposibil să nu fie 
e necesar să nu fie 


El aşază în primul rând afirmativele posibilului şi con¬ 
tingentului, spunând „e posibil să fie", „se întâmplă să fie", 
în linie dreaptă pune drept a treia negaţie imposibilului, 

spunând „nu e imposibil să fie“, iar drept a patra pune 
negaţia simplă a necesarului, spunând „nu e necesar să fie“. 
Apoi, pe a doua tablă, în continuare, pune afirmaţiile prin 
metateză „e posibil să nu fie“, „se întâmplă să nu fie“, 
iar a treia, negaţia prin metateză a imposibilului, care sună 
„nu e imposibil să nu fie“, şi a patra, iarăşi, negaţia prin 
metateză a necesarului, care sună „nu e necesar să nu fie“. 
Apoi în dreptul primei table pune negaţiile „nu e posibil 
să fie“, „nu se întâmplă să fie“, pe urmă afirmaţia care 
sună „e imposibil să fie“ şi a patra, afirmaţia prin meta¬ 
teză a necesarului, care sună „e necesar să nu fie“. Pe a 
patra tablă pune întâi negaţiile „nu e posibil să nu fie“, „nu 
se întâmplă să nu fie“, apoi „e imposibil să nu fie“, afir¬ 
maţia prin metateză, şi a patra, afirmaţia necesară simplă, 

„e necesar să fie“ [v. inf., p. 276]. După ce a instituit ast¬ 
fel schema, el poate să explice bine celelalte propoziţii şi 
implicaţiile lor. O deosebire însă face numai contradic¬ 
ţia imposibilului, întrucât afirmaţia e implicată prin nega¬ 
ţii, iar negaţia prin afirmaţii. In plus, negaţia lui „e necesar 
să nu fie“ nu este „nu e necesar să fie“, ci cea aşezată jos 
pe diagonală, care sună „nu e necesar să nu fie“. El co- 74 v 
rectează deci această schemă în schema a doua şi pune 
astfel contradictoria pe linia dreaptă, cum făcuse şi cu 
[schema] imposibilului. Dar cum săvârşeşte el aceasta, o 
vom afla, cu voia Domnului, în cadrul altei cercetări. 

p. 21 a 38. într-adevăr, dacă e vorba de îmbinări, se 
opun între ele ca fiind contradictorii [ş.a.m.d.] Trebuie 
ştiut că spune dintre cele îmbinate aci, în loc de „dintre 
propoziţii". 

p. 21 b 3. Căci dacă despre orice este adevărată sau afir¬ 
maţia, sau negaţia, atunci ar fi adevărat să se spună că 

lemnul, de pildă, este om non-alb. în locul acesta, câţi¬ 
va au făcut presupunerea că negaţia simplă este mai gene¬ 
rală decât afirmaţia prin metateză, întrucât este fals, după 
câte spune, că „lemnul este om non-alb“, în schimb e ade¬ 
vărat să se spună că „lemnul nu este om alb“, căci se su¬ 
primă întregul. Dacă însă vom păstra întreg predicatul 
şi nu-1 vom îmbucătăţi, e evident că şi această [propozi¬ 
ţie] va fi găsită adevărată, la fel cu negaţia simplă, cum 
am spus-o şi mai sus. 

p. 21 b 14. Iar raţiunea este (prin raţiune înţelege aci 
,,cauza“) că tot ce e astfel posibil [ş.a.m.d.] El vorbeşte 
aici despre ce este mişcat, în cazul contingentului; căci 
acesta se întâmplă să nu fie veşnic în act, pe când ce e miş¬ 
cat în cazul necesarului este veşnic în act. într-adevăr, noi 
spunem că e posibil ca soarele să se mişte, nu în sensul 
că îl concepem ca mişcându-se câteodată, alteori nu, ci 
ca fiind veşnic în act şi mişcat. 

p. 21 b 17. Dar e cu neputinţă ca despre un acelaşi lu¬ 
cru să fie adevărate spusele opuse [ş.a.m.d.] Acest lucru 
îl afirmă el aci, că este cu neputinţă ca o contradicţie pri¬ 
vitoare la un acelaşi lucru să fie laolaltă adevărată ori falsă 
într-un acelaşi timp. Este însă evident că nu-1 preocupă 
aci orice formă a unor astfel de propoziţii. Căci în cazul 
propoziţiilor determinate suplimentar, acest lucru nu e 
întotdeauna... a fi laolaltă adevărate, în cazul că vom face 
negaţia alăturând determinaţiei suplimentare negaţia „nu“; 
ci uneori sunt adevărate laolaltă, în cazul câte unei ma¬ 
terii, caîntr-al celei contingente, alteori nu sunt laolaltă 
adevărate, ca în cazul necesarului. Căci este adevărat să 
se spună că „orice om este cu necesitate vieţuitor", dar 
e fals să se spună că „nu orice om este cu necesitate 
vieţuitor". Aşa încât, în cazul necesarului, adevărul şi 

falsitatea se distribuie. Dar în cazul contingentului ele nu 
o fac: căci este falsă şi propoziţia „se întâmplă ca orice 
om să se plimbe" şi cea care spune „se întâmplă ca nu 
orice om să se plimbe", în cazul unui răstimp determi¬ 
nat, evident. Dacă e vorba însă de un timp nedeterminat, 
e evident că amândouă sunt adevărate. Pe de altă parte, 
dacă rostesc cealaltă negaţie „nu se întâmplă ca orice om 
să se plimbe", spun ceva adevărat dar şi un neadevăr. Căci 
acest lucru înseamnă că „se întâmplă să nu se plimbe ori¬ 
ce om", şi nu rostesc altceva decât că e cu neputinţă ca 
orice om să se plimbe. In concluzie, în cazul unor astfel 
de propoziţii trebuie ca particula „nu" să fie luată pen¬ 
tru şi alăturată de mod, fie că e vorba de o propoziţie de¬ 
terminată suplimentar, fie că nu; căci [doar] astfel se va 
produce contradicţia. 

p. 21 b 22. Dacă primul lucru este cu neputinţă [ş.a.m.d.] 
Pe care îl declară cu neputinţă ? Faptul că cele două pro¬ 
poziţii, afirmaţia şi negaţia, respectiv contradicţia, trebuie 
să fie adevărate în cazul unui aceluiaşi lucru. 

p. 21 b 26. Căci, după cum în cazurile de mai sus „a 
fi“ şi „a nu fi“ erau adaosuri [ş.a.m.d.] El spune adaos 
în loc de „cuvânt suplimentar şi nu subiect". — Pe aces¬ 
tea le cuprinde capitolul. 

Capitolul 3 

p. 22 a 38. Cât despre „e necesar“, trebuie văzut cum 
stau lucrurile cu el. Este evident că nu se comportă aşa, 
ci contrariile sunt cele ce se implică, pe când contradicto¬ 
riile îşi sunt străine ş.a.m.d. 

Adoptând, în prima schemă, teza că negaţia simplă 
a necesarului este implicată de afirmaţiile posibilului, 

contingentului şi de negaţia imposibilului, el cercetează 
aci dacă a adoptat-o pe bună dreptate. într-adevăr, s-ar 
părea că afirmaţia simplă e implicată de propoziţiile men¬ 
ţionate, vreau să spun de cele două afirmaţii, a posibilu¬ 
lui şi a contingentului, şi de negaţia imposibilului. Faptul 
că afirmaţia e implicată, mai degrabă decât negaţia, îl pre¬ 
cizează printr-o teză auxiliară, ce face demonstraţia prin 
aşa-numita dovadă a imposibilului. Teza este următoa¬ 
rea. Afirm că propoziţiei „e necesar să fie“, afirmativă, 
îi urmează cea care spune că „e posibil să fie“. Dacă ce¬ 
lălalt declară că nu-i urmează aceasta, atunci, deoarece 
la fiecare este adevărat fie să afirmi fie să negi, va urma 
propoziţia „nu e posibil să fie“; şi deoarece această pro¬ 
poziţie „nu e posibil să fie“ are drept implicată propo¬ 
ziţia ce sună „nu se întâmplă să fie“ şi cea care sună „e 
imposibil să fie“, atunci cu necesitate afirmaţiei simple 
a necesarului, celei care spune că „e necesar să fie“, îi vor 
urma cea care sună „nu se întâmplă să fie“ şi „e imposi¬ 
bil să fie“; ceea ce este absurd. Şi iarăşi, de vreme ce afir¬ 
maţiei „e imposibil să fie“ îi urmează „e necesar să nu 
fie“, iar cineva ar putea spune că „nu e posibil să fie“ ur¬ 
mează lui „e necesar să fie“, atunci se va găsi că şi pro¬ 
poziţia „e necesar să nu fie“ e implicată de propoziţia „e 
necesar să fie“; ceea ce e imposibil. Prin urmare, „nu e 
posibil să fie“ nu urmează lui „e necesar să fie“, ci afir¬ 
maţia, adică „e posibil să fie“, astfel încât negaţia şi afirma¬ 
ţia posibilului să nu fie în situaţia de a urma unei aceleiaşi 
propoziţii. Iarăşi, de vreme ce necesarul este determinat 
şi dacă faptul de-a fi posibil înclină şi într-o parte şi în 
alta (căci el înseamnă şi a fi necesar şi a fi contingent), ne¬ 
apărat patru fiind propoziţiile necesarului — vreau să 
spun: afirmaţia simplă, negaţia simplă, afirmaţia prin 
metateză şi negaţia prin metateză — atunci s-a dovedit 
că afirmaţia simplă nu urmează ca în schema 1 [p. 271], 
deoarece s-a demonstrat că afirmaţia posibilului urmează 

afirmaţiei necesarului. însă nici afirmaţia prin metateză, 
cea care spune că „e necesar să nu fie“, nu poate urma 
lui „e posibil să fie“. Căci s-a stabilit că ea e implicată de 
negaţii. Va fi concepută deci, ca implicată de propoziţi¬ 
ile amintite, negaţia prin metateză, care sună: „nu e ne¬ 
cesar să nu fie“. într-adevăr aceasta e adevărată şi în ce 
priveşte pe „e necesar să fie“, şi este mai generală decât 
cea din urmă şi nedeterminată. 


E posibil să fie 
se întâmplă să fie 
nu e imposibil să fie 
nu e necesar să nu fie 


Nu e posibil să fie 
nu se întâmplă să fie 
e imposibil să fie 
e necesar să nu fie 


E posibil să nu fie 
se întâmplă să nu fie 
nu e imposibil să nu fie 
nu e necesar să fie 


Nu e posibil să nu fie 
nu se întâmplă să nu fie 
e imposibil să nu fie 
e necesar să fie 


Rămâne deci să se schimbe ordinea şi să se treacă pro¬ 
poziţia „nu e necesar să fie“, negativa simplă, care se afla 
în locul 4 al schemei 1, în locul al 8-lea, iar în locul ei, 
adică într-al patrulea, să se aducă negaţia prin metateză, 
cea care spune că „nu e necesar să nu fie“. într-adevăr, 
aceasta din urmă se şi opune contradictoriu celei aşezate 
în dreapta, în speţă afirmaţiei prin metateză, care spune 
că „e necesar să nu fie“. — Implicaţiile propoziţiilor se 
produc în acelaşi fel ca la propoziţiile posibilului, adică 
în sensul că sunt aşezate la dreapta, iar contradictoriile 
nu mai sunt separate, ca în schema 1. în acest loc figurează 
şi a doua schemă. Filozoful ridică problema din nou şi cu 
privire la aceasta, rezolvând-o şi înfăţişând cea de-a treia 
schemă, a propoziţiilor ce se implică pe bază de adevăr. 
Felul cum face el aceasta îl vom afla, cu voia Domnului, 
într-altă parte. 


7 6 r 

p. 22 b 3. Pricina însă pentru care necesarul nu face con- 
secuţia în acelaşi mod cu celelalte [ş.a.m.d.] Aci indică o 
cauză anumită pentru care contradictoria nu e asociată 
contradictoriei, ci faptul de a fi celui de a nu fi. Şi trebuia 
mai întâi să ne spună care este propoziţia necesarului şi 
cea implicată cu adevărat, iar astfel să indice cauza prin 
care se produce o asemenea implicaţie. El însă a intervertit 
ordinea şi mai întâi rosteşte cauza pentru care implica¬ 
ţia este aceasta, iar aşa, schimbând numai două propo¬ 
ziţii, prezintă ordinea exactă. Căci rânduise sus negaţia 
simplă a necesarului, la început, împreună cu cele două 
simple, pe când acum o pune jos, împreună cu cele prin 
metateză. Iar negaţia prin metateză a necesarului o rân¬ 
duieşte invers, cum s-a arătat pe baza teoriei. 

p. 22 b 7. Aşa încât, dacă acelea sunt la fel cu „poate să 
fie" şi „nu poate", ele se comportă pe bază de contrarie- 
tate [ş.a.m.d.] Acest lucru îl spune aci filozoful, cum că 9 
necesarul nu se mai comportă la fel, ci în chip contrar. 

p. 22 b 11 . Intr-adevăr, a fi necesar implică pe a fi po¬ 
sibil; dacă nu, ar urma negaţia. Aci el începe să facă aceea 
ce spuneam în consideraţiile noastre şi vrea să arate că 
propoziţiei „e necesar să fie“ îi urmează cea care spune 
că „e posibil să fie“. Căci dacă nu-i urmează aceasta, 
70 v atunci îi va urma cu necesitate negaţia, care spune că „nu 
e posibil să fie“, deoarece la un astfel de mod se pune în 
general problema să afirmi sau să negi. Iar el conclude 
pe baza reducerii la imposibil, cum spuneam, că propo- 

9 Dacă imposibilul se comportă la fel, ca realitate, cu ce nu e po¬ 
sibil. (Nota ediţiei Academiei din Berlin.) 

ziţia „e posibil să fie“ urmează întru totul celei ce spu¬ 
ne „e necesar să fie“. — Pe acestea le conţine capitolul. 

Capitolul 4 

p. 22 b 29. S-ar putea pune problema dacă lui „e nece¬ 
sar săfie“ nu-i urmează „poate să fie “ ş.a.m.d. 

După ce arătase în schema a doua că posibilul urmea¬ 
ză necesarului (căci dacă nu este aşa, spunea el, atunci în 
chip necesar rezultă negaţia, care spune „e posibil să nu 
fie aşa“ sau „nu e posibil să fie“, ceea ce de fiecare dată 
e cu neputinţă de spus în cazul necesarului), acum se în¬ 
treabă cum ar putea spune cineva că posibilul urmează 
necesarului. Intr-adevăr posibilul înclină şi de o parte şi 
de alta: ceea ce poate fi tăiat poate şi să nu fie; în schimb 
necesarul e determinat. Cum poate urma determinatului 
nedeterminatul ? El soluţionează deci această nedumerire 
trecând-o pe seama omonimiei, în sensul că posibilul e spus 
diferit, iar un [anumit] posibil urmează necesarului, dar 
în alt înţeles posibilul nu urmează necesarului. Insă în ge¬ 
neral posibilul poate fi luat din clasificări, ca fiind spus 
în diferite feluri. Posibil se spune fie potrivit cu aptitu¬ 
dinea, cum s-ar spune că un copil poate deveni grămă¬ 
tic, fie după posesiunea unui caracter, independent de 
faptul că e în putere ori în act şi fără ca acela căruia nu-i 
revine în act să dispară, aşa cum de pildă umbletul revi¬ 
ne celui ce umblă, dar separându-se umbletul nu dispa¬ 
re cel ce merge. Aceasta se numeşte „necesarul pe bază 
de ipoteză", predicatul putând reveni subiectului. Sau [se 
mai spune posibil] când actul revine, potrivit cu carac¬ 
terul posedat... iar el revine celor generate şi pieritoa- 
re... Iar dacă revine celor generate şi pieritoare, atunci 

lucrul căruia îi revine el piere de-a binelea de îndată ce 
actul se separă. De pildă, focul este ceva generat şi pie- 
ritor; iar atunci când el există, e necesar să-i revină căl¬ 
dura, pe când atunci când dispare actul său, respectiv 
căldura, dispare şi focul de-a binelea, laolaltă cu căldu- 
77> ra. Pe de altă parte [actul] revine celor veşnice, aşa cum 
spunem că mişcarea revine veşnic soarelui; căci soarele 
se mişcă neîncetat. Aşa încât un fel de posibil, anume cel 
raportat asupra veşnicului... sau atunci când predicatul re¬ 
vine în chip absolut subiectului, ceea ce se şi numeşte ne¬ 
cesar prin ipoteză. Aceste două înţelesuri ale posibilului 
deci pot să urmeze necesarului; celelalte înţelesuri însă 
nu o fac neapărat. Astfel [trebuie spus] neîntârziat că po¬ 
sibilul aşa-zis pe bază de capacitate nu urmează necesa¬ 
rului; într-adevăr haina poate fi tăiată ori nu, dar nu se 
taie pe de-a-ntregul necesar ori nu. La fel, copilul poa¬ 
te să devină grămătic, dar şi să nu devină. Aşadar, acest 
posibil nu urmează necesarului, aşa cum am zice că în 
chip necesar urmează vieţuitorul din om. Căci despre în¬ 
treg vieţuitorul, noi spunem că urmează omului, ca fi¬ 
ind substanţă, însufleţit, capabil de senzaţie, dar nu 
spunem şi că orice vieţuitor urmează din om. Intr-ade¬ 
văr, chiar dacă vieţuitorul raţional urmează din om, nu 
o face şi cel neraţional. Interpretul cărţii spune, cred, că 
teorema este evidentă. Căci întotdeauna când cele prin¬ 
cipale nu se convertesc cu cele ce urmează, în chip ne¬ 
cesar ce e mai general urmează lucrului principal, dar nu 
potrivit cu oricare dintre părţile sale, ci ca întreg. De pil¬ 
dă, în spusa că „omul este vieţuitor", omul este luat ca 
principal, vieţuitorul ca următor lui; şi dacă ceva este om, 
este în întregime vieţuitor, nu dacă ceva e vieţuitor este 
în întregime om. De vreme ce deci anteriorul şi următo¬ 
rul nu se convertesc, acesta dă urmare primului nu potri- 

vit cu oricare din părţile sale, ci ca întreg, cum spuneam. 
Căci şi vieţuitorul este o substanţă însufleţită, capabilă 
de senzaţie, după cum e omul. Iar acestea se pot spune 
despre toate. întrucât el a arătat că posibilul e mai gene¬ 
ral decât necesarul, el răstoarnă rânduiala schemei şi aşa- 
ză deasupra propoziţiile necesarului, puse jos, iar pe 
celelalte le lasă la locul pe care-1 au. 


E necesar să fie 
nu se întâmplă să nu fie 
nu e posibil să nu fie 
e imposibil să nu fie 


Nu e necesar să fie 
se întâmplă să nu fie 
e posibil să nu fie 
nu e imposibil să nu fie 


E necesar să nu fie 
nu se întâmplă să fie 
nu e posibil să fie 
e imposibil să fie 


Nu e necesar să nu fie 
se întâmplă să fie 
e posibil să fie 
nu e imposibil să fie 


Cauza pentru care e făcut aşa a dat-o el însuşi: cele 
particulare şi principale se rânduiesc întotdeauna înain¬ 
tea celor ce urmează din ele şi mai generale. Al doilea motiv, 
spune el, este că necesarul se referă numai la ce este veş¬ 
nic, pe când posibilul şi la el, şi la cele de sub naştere şi 
pieire; iar întrucât acelea sunt superioare celor născute 
şi pieritoare, este firesc ca şi în schemă propoziţiile ne¬ 
cesarului să fie rânduite înaintea celor ale posibilului. Pen¬ 
tru acestea el şi face o clasificare, spunând că, dintre realităţi, 
unele sunt doar în act, cum sunt substanţele divine, alte¬ 
le atât în putere cât şi în act, cum sunt toate cele născute 
şi pieritoare, iar altele numai în putere, cum este aşa-zisa 
materie informă. — Cu acestea, el a pus capăt cercetării pri¬ 
vitoare la propoziţii. Iar aci se încheie teoria de faţă. 

p. 23 a 11. Iar această din urmă capacitate figurează 
numai la cele ce se mişcă [ş.a.m.d.] El pare a numi „ca¬ 
pacitate" aptitudinea care este pe deplin separabilă de ce 

e în act, cum este în cel aşezat aptitudinea de a umbla. 
De aceea ne şi spune că ea se află în cele mişcate, adică 
în cele ce stau sub naştere şi pieire, capabile să se mişte 
ori nu, în timp ce actul lipsit de o asemenea putere îl pune 
ca fiind în cele veşnice. De aceea, în continuare, va arăta 
că actul este anterior faţă de putere, prin faptul că lucru¬ 
rile veşnice sunt anterioare celor născute, unde se află vir¬ 
tualul. Chiar dacă deci ar fi în cele cereşti virtualitate, ea 
totuşi nu e aceasta, ci e cea îmbinată cu actul. 

p. 23 a 18. Şi într-adevăr, necesarul şi non-necesarul sunt 
poate un principiu [ş.a.m.d.] Aci, de vreme ce a arătat că 
posibilul este mai general decât necesarul, şi pe de altă 
parte trebuie să rânduiască drept ulterior pe cele impli¬ 
cate, ca fiind generale faţă de realităţile particulare princi¬ 
pale, el numeşte principii şi pune drept prime propoziţiile 
necesarului. 

p. 23 a 23. Iar unele suntocte fără a fi în putere, cum 
sunt substanţele prime. Pentru cazul substanţelor prime, 
adică al celor veşnice, el spune că sunt aceleaşi puterea 
şi actul; şi pe drept cuvânt, de vreme ce nu se poate în¬ 
tâlni la ele o putere lipsită de act. 

p. 23 a 24. Pe când altele, cele care sunt anterioare prin 
natură, dar posterioare în timp, sunt în putere [ş.a.m.d.] 
El declară anterior prin natură actul faţă de putere, cum 
e desăvârşitul faţă de nedesăvârşit şi ce e mai de preţ faţă 
de ce e lipsit de preţ; iar în timp el îl declară posterior, 
în măsura în care orice act reiese dintr-o virtualitate pre¬ 
alabilă. — Pe acestea le conţine capitolul. 

ÎNCEPUTUL SECŢIUNII A V-A 
Capitolul 1 

p. 23 a 27. Este oare contrară negaţiei afirmaţia, sau 
afirmaţiei afirmaţia ? ş.a.m.d. 

Ţinta lui Aristotel cu privire ]a propoziţii a fost atin¬ 
să, iar capitolul 4 a luat capăt. în schimb cercetarea ce 
vine acum nu e întru totul a lui Aristotel, ci a fost scri¬ 
să ca un exerciţiu de gândire. Aşa se face că şi Porfir, scri¬ 
ind o întinsă interpretare a acestei lucrări, nu a socotit 
vrednic de luat în consideraţie spre clarificare capitolul 
de faţă. Totuşi, fie că este, fie că nu e al lui Aristotel, vom 
lămuri cele ce sunt discutate în el. Problema este urmă¬ 
toarea: pentru o propoziţie oarecare, adevărată ori fal¬ 
să, şi două propoziţii în conflict cu ea, care anume are 
putere mai mare de combatere: afirmaţia contrară ori ne¬ 
gaţia proprie ? Autorul acestei probleme arată că nega¬ 
ţia proprie combate mai puternic o asemenea propoziţie. 
Insă el mută problema cercetată, din planul vorbirii în 
cel al gândirii. Căci la fel cum se comportă lucrurile în 
cazul gândirii, adică al vorbirii intime, Ia fel va fi şi în ca¬ 
zul vorbirii rostite. Iar mai întâi, el determină care sunt 
judecăţile contrare şi care nu sunt, ci doar par să fie. El 
spune, aşadar, că acelea par să fie judecăţile contrare care 
sunt gândite cu privire la lucruri contrare: „înţelepciu¬ 
nea e ceva bun, înţelepciunea e ceva rău“. După preci¬ 
zarea aceasta, el îşi propune să dovedească teza în discuţie 
prin cinci argumente. Primul argument, pe bază de pre¬ 
dicate, este următorul. întâlnim o judecată care gândeş¬ 
te existentul ca existent, de pildă că binele este bun, binele 
este folositor, binele este de urmărit, binele este de pre¬ 
ferat, şi toate cele de acest soi. Dar întâlnim şi o altă ju¬ 
decată, care proclamă drept existent ce nu există... că 
„binele este de evitat, binele este nefolositor, binele nu 
e bun“; iar aceasta dă existentul drept neexistent. El spune, 

atunci, că nici o judecată dintre cele gândite nu e de so¬ 
cotit că ar fi combătută de cele ce gândesc existentul ca 
existent, ci existentul ca inexistent, cum de pildă prin pro¬ 
poziţia „binele este bun“ e combătută propoziţia „binele 
nu este bun“. Faptul însă că acest lucru nu are în el ne¬ 
cesitate poate fi recunoscut din ce urmează. Intr-adevăr 
adesea, cum am spus, s-a stabilit că un lucru e contrar 
unuia singur; însă a nu fi bun introduce şi pe rău, şi pe 
nefolositor, şi faptul că e de evitat, şi nenumărate altele. 
Se vor găsi deci nesfârşit de multe [predicate] care se com¬ 
bată un singur lucru. Că după cum non-alb înseamnă şi 
negru, şi galben, şi cenuşiu, şi roşu, şi albastru, şi toate 
celelalte culori intermediare, iar dacă s-ar spune că non-al- 
bul apare lângă alb* s-ar găsi multe ce se opun unuia sin¬ 
gur, la fel se întâmplă şi în cazul celor ce discutăm. 

Al doilea argument este pe bazaîn-sinelui şi al acciden¬ 
tului. Noi ştim, spune el, că aceea ce e în sine combate mai 
puternic în-sinele decât o face accidentul. Intr-adevăr dacă 
am avea acestea două, albul în sine şi albul prin accident, 
şi alte două, negrul în sine şi negrul prin accident, este 
limpede că negrul în sine e cel care se opune albului în 
sine şi nicidecum negrul prin accident. Aşadar, judeca¬ 
ta care susţine că binele nu este bun în sine combate ju¬ 
decata care concepe că „binele este bun“, pe când cea care 
spune „binele este rău“ e prin accident. Este deci limpe¬ 
de că negaţia proprie combate mai puternic afirmaţia. 

Al treilea argument este, pentru el, cel pe bază de sim¬ 
plu şi compus, anume că simplul combate simplul, com¬ 
pusul combate compusul. Dacă deci „binele este bun“ e 
ceva simplu şi „binele nu e bun“ de asemenea simplu, iar 
„binele este rău“ e îmbinat, atunci „binele nu este bun“ 
combate mai puternic pe „binele este bun“ decât judecata 
care socoteşte că „binele este rău“. Iar cele două argumen- 

* Textul e defectuos. (Nota ediţiei româneşti.) 

te [din urmă] au acelaşi gând şi felul lor de a combate e 
acelaşi. Căci este greşit să se spună că propoziţia „binele 
este rău“ e compusă, pe când „binele nu este bun“ ar fi 
simplă. Intr-adevăr, e limpede că nu spunem aci „sim¬ 
plu" şi „compus" potrivit cu rostirea expresiilor, în sine 
sau pe bază de accident, ci potrivit cu sensul, de vreme 
ce autorul pune în joc problema în cazul judecăţii, respec¬ 
tiv al vorbirii în sine. Dacă deci spunându-se că „acest 
lucru este rău", „acesta e negru" se semnifică extremul, 
iar extremul e definit, pe când „nu este bun" şi „nu este 
negru" semnifică nu doar extremele ci şi intermediarii, 
atunci e limpede că acestea din urmă sunt în mai mare 
măsură îmbinate şi compuse decât judecăţile care spun 
că „binele este rău" şi „albul este negru". 

Al patrulea este argumentul pe bază de replică. Intr-a¬ 
devăr el spune că, dacă asupra oricărui lucru este adevărat 
sau să se afirme sau să se nege ceva şi dacă în chip nece¬ 
sar adevereşte sau afirmaţia sau negaţia proprie lui, ne- 
f iind cazul să se invoce în nici o materie afirmaţia contrară, 
atunci e evident că, aşa cum stau lucrurile în cazul altor 
propoziţii care nu au drept contrară afirmaţia contrariu¬ 
lui (trebuie într-adevăr ştiut că, dacă predicatul este fie 
o substanţă, fie o mărime, fie altceva ce n-are contrariu, 
înseamnă că nu se poate rosti afirmaţia contrariului, pe 
când negaţia corespunzătoare poate fi rostită, ca de pildă 
„omul este un vieţuitor, omul nu este un vieţuitor", „li¬ 
nia este de trei coţi, linia nu este de trei coţi"), la fel se va 
întâmpla şi cu celelalte — cum spuneam — care aduc o con- 
trarietate în propoziţii. Iar faptul că acest argument e în¬ 
temeiat se vede prin raportarea la unu, ca aci. Intr-adevăr 
chestiunea cercetată era că, existând o propoziţie ade¬ 
vărată ori falsă, [în conflict] cu două propoziţii opuse, 
de care din acestea este ea mai puternic combătută? In 

cazul deci în care nu există afirmaţie a contrariului, cum 
să aibă rost problema ? De aci se recunoaşte că ea e com¬ 
bătută de negaţia corespunzătoare, şi nu mai stăm să con¬ 
siderăm o altă propoziţie în locul ei. Căci e ca şi cum ai 
avea, de pildă, doi inamici şi te-ai întreba dacă te com¬ 
bate [unul sau altul] mai mult; în cazul că ar pieri unul, 
nu ar mai avea rost problema „dacă acela te combate ori 
nu“; iar la fel se întâmplă şi în cazul de faţă, asupra că¬ 
ruia poartă argumentul al patrulea. Cât despre al cincilea 
şi alte aspecte în legătură cu un argument eventual nou, 
le vom afla, cu voia Domnului, într-un alt capitol. 

p. 23 a 40. Alta [...] cum că nu e bun [ş.a.m.d.] Aceas¬ 
tă propoziţie, care e o afirmativă prin metateză, a fost luată 
de el însuşi, folosită fiind în chip egal. Căci am arătat că 
nu se deosebesc defel negaţia simplă şi afirmaţia prin me¬ 
tateză. De aceea şi el, vorbind despre negaţie, a luat afir¬ 
maţia prin metateză, dându-ne astfel de înţeles, negreşit, 
că nu încape deosebire între ele. 

p. 23 b 3. A socoti că judecăţile contrare se determină 
prin faptul că sunt ale lucrurilor contrare este fals. Aci el 
înfăţişează precizarea suplimentară, care ne spune care 
anume judecăţi sunt contrare şi care nu sunt, dar par. Unii 
dintre interpreţi, printre care şi Ammonius, au socotit 
că acesta ar fi primul său argument. Nu este însă aşa; căci 
nu se raportează în vreun fel la chestiunea propusă. — 
Pe acestea le conţine capitolul. 

Capitolul 2 

p. 23 b 32. în plus, la fel se comportă [judecata] că bi¬ 
nele e bun cu cea că non-binele nu e bun ş.a.m.d. 

Aceasta este a cincea şi ultima problemă, cea mai grea 
de înfruntat. El ia într-adevăr două antiteze, una ce are 
subiectul determinat, că „binele este bun“, care este o afir¬ 
maţie adevărată, alta cu subiectul nedeterminat, „non- 
binele nu este bun“; şi s-ar putea crede că, aşa cum se 
petrec lucrurile în cazul negaţiei adevărate, al celei care 
posedă subiectul nedeterminat, la fel va fi în cazul afir¬ 
maţiei adevărate, al celei ce posedă subiectul determinat. 
Să cercetăm deci care propoziţie urmează sau suprimă ne¬ 
gaţia adevărată, pe „non-binele nu este bun“. Găsim ast¬ 
fel că propoziţia care spune că „non-binele este rău“ nu 
combate propoziţia rostită; căci se întâmplă ca amândouă 
să fie adevărate în unele cazuri, ca la cele ce au o natură 
pervertită: pot într-adevăr numi răul non-bine. Dar nu 
o combate nici propoziţia care declară că non-binele nu 
este rău. Căci aceasta la fel spune adevărul, în cazul ce¬ 
lor ce au un caracter intermediar, ca şi într-al celor ce, 
în general, nu sunt făcute să primească bunătatea: de pil¬ 
dă despre piatră, care e un non-bine, pot să spun că nu 
e un rău, şi despre copil de asemenea. Rămâne deci o sin¬ 
gură propoziţie, cea care spune că non-binele este bun. 
Căci aceasta combate statornic propoziţia negativă ros¬ 
tită, care spune că „non-binele nu este bun“. Aşadar la 
fel cum se întâmplă în cazul acestei antiteze, se va întâm¬ 
pla şi cu cealaltă. Propoziţia care combate pe „binele este 
bun“ nu e cea care enunţă că „binele este rău“, ci aceea 
că binele nu este bun. — Acestea sunt cele cuprinse în al 
cincilea argument. Insă, mai întâi, spunem împotrivă-i: 
de unde se poate socoti că implicaţia unor astfel de an¬ 
titeze se face ca în cazul celei ce are subiect determinat ? 
In al doilea rând, că s-au pus în cercetare lucruri neomo¬ 
gene între ele. Intr-adevăr, termenul subiect fiind nede¬ 
terminat, va exista indiferenţă şi în ce priveşte cele 
implicate de el, în timp ce termenul determinat va avea 

o implicaţie întru totul determinată. Cum să se socotească 
deci că au aceeaşi implicaţie [consecuţie] opoziţia de¬ 
terminată şi cea nedeterminată? Iar acestea sunt cele 
susţinute de argumente. De vreme ce însă nu s-a luat nici¬ 
decum, în argumentul de faţă, determinaţia suplimentară 
universală, fie cea afirmativă, fie cea negativă, ci numai 
articolul, el face o precizare în plus şi spune că nu se de¬ 
osebeşte întru nimic a pune în joc articolele şi determi¬ 
naţia suplimentară universală; căci a spune că binele este 
bun, prin ce se deosebeşte de spusa „dacă orice lucru e 
bun el este bun" ? La fel se va întâmpla şi în cazul nega¬ 
ţiei. Intr-adevăr, când articolele nu indică o relaţie, fie că 
sunt singulare, fie că sunt plurale, ele introduc întru to¬ 
tul determinaţia suplimentară universală. Căci acelaşi lucru 
este, dacă există zece oameni, să spui „adu-mi oamenii" 
şi „adu-mi toţi oamenii"; la fel cu „omul se plimbă" şi 
„orice om se plimbă". Dacă însă lucrul e dinainte cunos¬ 
cut şi indică o raportare, atunci nu mai încape echivalen¬ 
ţă. Când unii dintre poeţi sau dintre retori s-au folosit 
şi de determinaţie suplimentară, laolaltă cu articolul, le-au 
pus în joc pe amândouă fie în vederea măsurii, fie într-a 
ritmului, aşa cum a făcut-o Demostene în Discursul de¬ 
spre coroană , spunând „Mai întâi mă rog la zei, tuturor 
zeilor şi tuturor zeiţelor". Intr-adevăr, dacă ar fi spus „zei¬ 
lor", folosindu-se de articol, nu mai era cazul să adauge şi 
determinaţia suplimentară, vreau să spun pe „tuturor". 
Ammonius însă declară că articolul nu are întru totul pu¬ 
terea determinaţiei universale, iar aceasta ar fi evident, 
spune el, din visul istorisit de Homer, în care spune: 

Ei porunci să porneşti cu întreagă oştirea-narmată 

(Horn., II., II, 28 [Murnu 28]) 

unde, nefiind de ajuns articolul, a adăugat pe „întreagă"; 
de unde s-a şi născut amăgirea, în cazul lui Agamemnon. 
Noi însă spunem că aci nici nu există articolul, şi că în 
chip firesc a adăugat pe „întreagă", adică determinaţia 
universală: căci propoziţiile fără determinaţie suplimen¬ 
tară echivalează cu cele particulare. Aşa încât, după cum 
s-a spus, dacă articolul nu indică o relaţie, el introduce 
întru totul determinaţia suplimentară universală, în ca¬ 
zul că aceasta nu e adoptată fie în vederea ritmului, fie 
într-a măsurii. 

După ce spune acestea, el îşi îndreaptă argumentarea 
asupra judecăţii şi adaugă că nu e vorba de nici o deose¬ 
bire dacă se spun aceleaşi lucruri cu privire la judecată 
şi la vorbele rostite. Intr-adevăr, vorbirea rostită este sim¬ 
bol al stărilor sufleteşti, şi aşa cum se petrec lucrurile în 
ce priveşte judecata [din cuget], la fel se petrec şi în ce 
priveşte vorbele rostite. Apoi, de vreme ce a susţinut, în 
ultimul argument, că niciodată nu sunt laolaltă adevărate 
contrariile, ca „non-binele este rău" şi „non-binele este 
bun" — ca şi cum i-ar obiecta cineva „de unde e evident 
că nu sunt adevărate laolaltă contrariile ?" —, el stabileş¬ 
te în chip silogistic despre contrarii că sunt opuse, iar cele 
opuse nu pot fi simultan; deci nu pot exista simultan nici 
contrariile. Această concluzie o adoptă drept premisă şi 
spune: „Dacă le e cu neputinţă contrariilor să existe si¬ 
multan, dar se întâmplă în legătură cu cele de care vor¬ 
bim — non-binele şi răul — cele ce spuneam, atunci este 
cu neputinţă ca ele să fie contrarii." Cu acestea pune ca¬ 
păt chestiunii în discuţie. 

p. 23 b 32. în plus, la fel se comportă [judecata] că bi¬ 
nele e bun cu cea că non-binele nu e bun. Trebuie ştiut 
că şi aici, aşa cum menţionam în discuţia anterior reda¬ 
tă, afirmaţia este cu precădere cea care posedă subiectul 

nedeterminat, pe bază de metateză. Iar el însuşi a luat-o 
pe aceasta în locul negaţiei. De aceea pe drept ni se şi spu¬ 
ne că aceste propoziţii nu diferă defel între ele prin sem¬ 
nificaţie. 

P. 23 b 36. într-adevăr, nu este în fapt cea care spune 
că e rău; ele ar putea fi simultan adevărate. El a spus „ar 
putea“, de vreme ce, la lucruri indiferente, cea care spune 
„rău“ e falsă, pe când la lucrurile cu caracter rău ambele 
sunt adevărate. Cu aceasta se încheie capitolul. 

Cu voia Domnului, am ajuns cu bine la capătul lucrării 
lui Aristotel Despre interpretare. 

ARISTOTEL 

de 

PIERRE AUBENQUE 

Aristotel s-a născut în anul 385 î.d.Cr. la Stagira, nu 
departe de muntele Athos. Tatăl său, Nicomah, medic 
al regelui Amyntas al II-lea al Macedoniei (tatăl lui Fi- 
lip), era descendentul unei familii de Asclepiazi în care 
arta medicală se transmitea din tată în fiu. Originea lui 
Aristotel îl predestina aşadar cercetării experimentale şi 
ştiinţei pozitive. In anul 367 îşi începe studiile la Atena, 
unde devine unul dintre cei mai străluciţi discipoli ai lui 
Platon. In 348 (anul morţii lui Platon) merge, poate la 
îndemnul maestrului său, la Assos, în Troada, la curtea 
tiranului Hermias din Atarneea, unde începe să predea 
un învăţământ în care se afirmă deja originalitatea sa. Tot¬ 
odată întreprinde cercetări biologice şi joacă un rol po¬ 
litic, care îi atrage plecarea, după asasinarea lui Hermias, 
în anul 345. După o scurtă şedere la Mytilene, în 343-342 
este chemat la curtea Macedoniei, ca preceptor al tână¬ 
rului Alexandru: nu ştim aproape nimic despre acest în¬ 
văţământ. La puţină vreme după moartea lui Filip în 
335-334, Aristotel se reîntoarce la Atena, unde înteme¬ 
iază Liceul, şcoală rivală a Academiei. Aristotel preda 
plimbându-se pe aleile unei grădini sau sub un portic, de 
unde şi numele d e. peripateticieni, „plimbători“, dat dis¬ 
cipolilor săi. După moartea lui Alexandru (323), Aris¬ 
totel, suspectat în realitate de macedonism, a fost acuzat 

de impietate şi obligat să se exileze la Chalcis, în insula 
Eubeea, unde moare în anul 322. 

Scrierile atribuite lui Aristotel se referă la aproape to¬ 
talitatea ştiinţelor cunoscute în antichitate, adică după 
clasificarea propusă de însuşi Aristotel, atât la ştiinţele 
teoretice , care au ca obiect existenţa în diferitele ei for¬ 
me (matematici, fizică, teologie şi prima filozofie), cât 
şi la ştiinţele practice, al căror obiect este binele ca ţel al 
acţiunii (etică, politică), şi la ştiinţele poetice, care stu¬ 
diază condiţiile creării unei opere frumoase (poetică, re¬ 
torică). In plus, Categoriile , tratatul Despre interpretare, 
cele două Analitici, Topicele şi Respingerile sofistice, re¬ 
unite mai târziu sub denumirea de Organon, fac din Aris¬ 
totel adevăratul întemeietor al logicii. Fireşte, Aristotel 
nu a conceput pentru întâia oară toate elementele: Platon, 
în dialogul „Sofistul" elaborase deja o doctrină a propo¬ 
ziţiei; sofiştii, analizând discursul independent de con¬ 
ţinutul său de adevăr, au atras atenţia asupra formei sale, 
deschizând astfel calea spre o logică formală. Este însă 
meritul lui Aristotel că a formulat în mod clar axiome¬ 
le elementare ale logicii (principiul contradicţiei, princi¬ 
piul terţului exclus etc.), de a le fi consfinţit prin refutarea 
celor ce le negau, de a fi dedus regulile speciale ale silo¬ 
gismului şi de a fi stabilit astfel sistemul de logică deduc¬ 
tivă care a constituit multă vreme principalul său titlu de 
glorie. Ştiinţele fizicii şi ale biologiei sunt reprezentate 
în Fizică, în Despre cer, Despre generare şi corupţie, Me¬ 
teorologie, Despre suflet, Parva Naturalia, Istoria anima¬ 
lelor, tratatele Despre părţile animalelor, Despre generarea 
animalelor etc. Filozofia în sensul strict al cuvântului, 
uneori numită de Aristotel şi „prima philosophia", este 
tratată într-o lucrare în 14 cărţi, referitoare la principi¬ 
ile cele mai generale (existenţa ca atare, esenţa etc.) sau, 

dimpotrivă, la cele mai înalte (divinitate, primele prin¬ 
cipii), toate reunite mai târziu sub titlul de Metafizică. 

Morala şi politica sunt tratate în Etica Nicomahică şi 
Etica Endemică şi în cele opt cărţi ale Politicii-, în sfâr¬ 
şit, retorica şi poetica sunt tratate în cărţile cunoscute sub 
respectivele titluri. In ansamblul lor, operele lui Aristo- 
tel formează aşadar o adevărată enciclopedie a cunoştin¬ 
ţelor umane în secolul IV î.d.Cr. 

Hegel va spune mai târziu că Aristotel a fost gândi¬ 
torul „empiriei totale“: a supus jugului conceptului toa¬ 
te aspectele universului, a fost „întemeietorul majorităţii 
ştiinţelor". In orice caz, Aristotel a fost un prodigios or¬ 
ganizator al ştiinţelor, preocupat de generalizare, fără de 
care ştiinţa nu este posibilă, dar ţinând totodată seama 
de diferenţele care nu numai că deosebesc indivizii între 
ei, dar şi împiedică să se reducă unele la altele genurile fun¬ 
damentale ale fenomenelor şi, în consecinţă, ştiinţele ce 
le studiază. Astfel, pe baza unei tripartiţii riguroase a 
obiectelor, Aristotel deosebeşte trei ştiinţe teoretice: lu¬ 
crurile pot fi, pe de o parte, mobile sau imobile, pe de 
altă parte separate (de materie) sau neseparate. Ştiinţa lu¬ 
crurilor mobile şi neseparate este fizica, cea a celor imo¬ 
bile şi neseparate este matematica, iar cea a celor imobile 
şi separate este teologia ( Metafizica , VI, 1). Deoarece al 
patrulea caz logic posibil, şi anume cel al lucrurilor mo¬ 
bile şi separate, se loveşte de imposibilitatea de a concepe 
un existent în mişcare independent de materie (fie chiar 
o „materie locală", spaţiul, condiţie a mişcării locale), pu¬ 
tem fi siguri că această tripartiţie este exhaustivă, epui¬ 
zând câmpul cunoştinţelor teoretice. 

Aristotel se va dovedi în aparenţă mai puţin riguros 
în doctrina sa privitoare la „categorii", pe care Kant a 
caracterizat-o, pe bună dreptate, ca o rapsodie, şi nu un 

sistem. De fapt, când propune o listă a conceptelor fun¬ 
damentale care desemnează genurile cele mai generale — 
esenţă, cantitate, relaţie, calitate, timp, loc, poziţie, ac¬ 
ţiune şi pasiune, posesie — Aristotel nu porneşte de la 
divizarea unui gen şi mai general, care ar fi cel al fiinţei. 
Nu fiindcă fiinţa nu se divide, ci fiindcă, neputând ieşi 
din fiinţa atotcuprinzătoare, nu dispunem, în scopul di¬ 
vizării ei, de un principiu de diferenţiere, care, prin de¬ 
finiţie, ar trebui să-i fie exterior: de vreme ce fiinţa este 
totul, orice diferenţă este deja în fiinţă, ca un fel de spe¬ 
cie a fiinţei, aşadar nu poate împărţi fiinţa în modul în 
care diferenţa specifică (sau, mai degrabă, specificatoare) 
împarte din afară un gen, pentru a produce speciile. Va 
trebui deci să se admită că fiinţa nu este un gen, ci mai 
degrabă, cum se va spune în Evul Mediu, un „transcenden¬ 
tal", adică un termen care depăşeşte orice determinare de 
tip generic. Categoriile sunt deci într-adevăr genurile cele 
mai înalte, dincolo de care nu mai avem un gen, ci un 
„transcendental". In consecinţă, pentru a ajunge la ele, 
nu se poate porni de sus, procedând apoi prin diviziu¬ 
ne, ci, plecând de la experienţă, sau mai degrabă de la dis¬ 
cursul nostru despre experienţă, va trebui să ne străduim 
să clasificăm tipurile de propoziţii pe care suntem capa¬ 
bili să le formăm pentru a exprima, în diversitatea aspec¬ 
telor sale, această experienţă a lumii care ne e proprie. 

Oricine altcineva decât Aristotel s-ar fi simţit pierdut 
în faţa acestei sarcini, care riscă să fie fără capăt. Aristo¬ 
tel găseşte însă în limbaj (fără să se întrebe dacă nu cum¬ 
va este vorba de o particularitate a limbii eline) un fir 
conducător care îi îngăduie să se orienteze în această di¬ 
versitate. Orice propoziţie este reductibilă la forma „S 
sau P“, în care un predicat P este legat de un subiect S, 
prin intermediul copulei este. „Predicarea" se numeşte 
în elină kategoria. Ceea ce istoria a reţinut sub denumirea 

de „categorii" — denumire ce se referă mai puţin la func¬ 
ţia lor, cât la modul lor se stabilire — este tocmai ceea ce 
Aristotel numeşte uneori „figuri ale predicaţiei" ( sche- 
mata tes kategorias), adică diferitele scheme semantice 
conform cărora verbul a fi — copulă de altfel sintactic 
neutră — poate uni un predicat cu un subiect, scheme care 
îndreptăţesc o clasificare a predicatelor: astfel, dacă spun 
„Socrate este om“, verbul „a fi“ exprimă esenţa, iar în „So- 
crate este just" exprimă calitatea, în „Socrate este în Ate¬ 
na" exprimă locul etc. Se înţelege că această metodă, prin 
care categoriile reies din practica oarecum empirică a lim¬ 
bajului, nu i-a permis lui Aristotel să demonstreze com¬ 
pletitudinea tabelei sale de categorii. Era însă fără îndoială 
încredinţat că nu se va putea alcătui niciodată o propo¬ 
ziţie cu sens care să nu intre într-una din cele zece sche¬ 
me pe care efectiv le-a identificat. 

Astfel, deşi lăsând teoretic deschisă propria teorie a 
categoriilor, Aristotel va proceda ca şi când aceste cate¬ 
gorii ar fi închise nu numai la nivelul ansamblului pe care 
îl constituie, ci chiar în relaţiile lor — sau mai degrabă în 
lipsa lor de relaţii reciproce. A spune că aceste categorii 
desemnează genurile cele mai cuprinzătoare ale fiinţei (iar 
Aristotel nu se îndoieşte de aceasta, fiindcă nu se îndo¬ 
ieşte că limbajul exprimă fiinţa şi că toate categoriile ela¬ 
borate plecând de la o analiză a limbajului sunt totodată 
categorii ale fiinţei), înseamnă a spune că nu există co¬ 
municare între ele, nu există trecere treptată de la una la 
alta, de vreme ce „schimbarea genurilor" constituie o gre¬ 
şeală logică. Consecinţele acestei interdicţii pot părea de¬ 
zastruoase pentru progresul ştiinţei. Fiecare ştiinţă se 
referă la un gen, şi anume la un singur gen ( Metafizica , 
IV, cap. 2), iar acest gen se înscrie şi el într-una din ma¬ 
rile regiuni categoriale, pe care nu poate să le depăşească. 
Astfel, matematica este ştiinţa cantităţii, iar fizica studiază 
un anumit fel de calităţi caracteristice existenţelor în 

mişcare. Orice cuantificare a calităţii fiind a priori inter¬ 
zisă, se înţelege de ce aristotelismul a făcut teoretic impo¬ 
sibilă, până la revoluţia timpurilor moderne, constituirea 
unei ştiinţe matematice a naturii. 

Aristotel ar putea fi desigur apărat în această privin¬ 
ţă, arătându-se că atât clasificarea ştiinţelor teoretice, cât 
şi doctrina categoriilor au făcut cu putinţă instaurarea 
unei administrări a experienţei şi, mai ales, a experienţei 
schimbării, fără de care nici o ştiinţă, inclusiv ştiinţa mo¬ 
dernă, n-ar fi fost posibilă (dovada per a contrario ne-o 
dă faptul că Platon lasă discursului mitic investigarea da¬ 
tului sensibil, precum şi contradicţiile în care au căzut 
presocraticii când au încercat să gândească schimbarea). 
Nici ştiinţa modernă a naturii n-ar fi fost cu putinţă fără 
distincţiile categoriale ale lui Aristotel. Nici o mecanică 
nu este posibilă fără a abstrage mişcarea în raport cu mo¬ 
bilul, ceea ce presupune că substanţa mobilului nu este 
afectată de locurile succesive pe care le ocupă. Nici un 
fel de chimie nu este posibilă fără a se deosebi o substanţă 
care rămâne identică în toate modificările calităţilor sale, 
calităţi care, ele însele, apar, în urma analizei, ca fiind con¬ 
secutive unor variaţii cantitative etc. 

Aristotel nu poate fi însă redus la personajul pe care 
tradiţia, rând pe rând subjugată ori critică, l-a creat pe 
seama lui: cel pe care Dante îl va numi „maestrul celor 
ce ştiu“, învăţătorul genului uman, întemeietorul logicii 
(şi indirect, chiar al gramaticii), organizatorul pârghiilor 
discursului şi ale ştiinţei, nu numai enciclopedist, ci şi, 
avantla lettre, primul gânditor „sistematic" — persona¬ 
litate într-un fel exemplară, dar a cărui contribuţie po¬ 
zitivă comporta riscul (neobosit denunţat, îndeosebi în 
Franţa, de la începutul perioadei moderne încoace) de a 
încremeni într-un stadiu arhaic, chiar infantil, progresul 

presupus infinit al gândirii. Reînnoirea studiilor aristote¬ 
lice, mai ales de la începutul acestui secol, a făcut cu pu¬ 
tinţă corectarea acestei imagini unilaterale a unui Aristotel 
dogmatic, preocupat doar să organizeze şi să închidă — 
prematur, cum se spunea — domeniul cunoştinţelor. 

Gândirea lui Aristotel a avut, ca orice gândire, o is¬ 
torie. Această evoluţie a rămas multă vreme necunoscută 
şi încă dă loc la controverse. Motivul principal al igno¬ 
ranţei noastre în această privinţă trebuie căutat în con¬ 
diţiile speciale în care a fost transmisă opera lui Aristotel. 
Contrar lui Platon de la care ni s-au păstrat operele li¬ 
terare publicate şi s-a pierdut orice urmă directă a învă¬ 
ţăturii orale, de la Aristotel nu ni s-au păstrat, în principal, 
decât ansamblul cursurilor sale retranscrise şi eventual 
remaniate de discipolii săi; prima ediţie generală, dato¬ 
rită lui Andronicos din Rhodos, datează de abia de la mij¬ 
locul secolului I d.Cr., aşadar după aproape trei veacuri 
de la moartea lui Aristotel. In acea epocă nu era posibil, 
chiar dacă s-ar fi vrut, să se organizeze opera lui Aris¬ 
totel într-o ordine cronologică. Discipolii şi editorii, fără 
să se preocupe de repetări şi chiar de contradicţii, au re¬ 
grupat deci cursurile şi disertaţiile din epoci diferite în 
grupurile largi de ştiinţe pe care, în marea lor majoritate, 
le indicase însuşi Aristotel: fizică, etică, politică, tratate 
biologice etc. In două puncte esenţiale, editorii şi primii 
comentatori au depăşit indicaţiile lui Aristotel: pe de o 
parte, dând un titlu cel puţin provizoriu, cel de Metafi¬ 
zică (ceea ce înseamnă „dincolo de fizică") unui ansam¬ 
blu de speculaţiuni rămase fără titlu la Aristotel, şi despre 
care nimic nu spune că Aristotel intenţiona să le reunească 
sub o denumire unică; pe de altă parte, regrupând sub 
denumirea de Organon (ceea ce înseamnă „instrument") 
ansamblul tratatelor pe care le numim astăzi „logice" şi 
despre care de asemenea nimic nu ne spune că Aristotel 

le-ar fi conceput reunite: unitate rămasă de altfel pro¬ 
blematică, pentru că nu este sigur, de pildă, că tratatul 
despre Categorii , primul din cele care constituie astăzi 
Organon- ul, nu figurează acolo din greşeală şi nu ar fi 
trebuit să-şi aibă locul mai degrabă printre lucrările „me¬ 
tafizice". 

In orice caz, compilarea didactică dată de editori Cor¬ 
pus- ului aristotelic, consolidată prin comentariile de şcoală 
făcute neîncetat începând din sec. I d.Cr., în lumea grea¬ 
că, bizantină, islamică, apoi în Evul Mediu latin, au con¬ 
tribuit în bună măsură în a da aristotelismului un aspect 
sistematic ce nu are, fără îndoială, decât o vagă legătură 
cu stilul mai degrabă şovăitor care a fost, probabil, cel 
al cercetărilor lui Aristotel. Acest caracter de cercetare 
efectivă care îşi face cu răbdare drum printr-o examinare 
amănunţită a greutăţilor sau aporiilor , despre care nu se 
poate spune că au fost prin aceasta pe de-a-ntregul rezol¬ 
vate, străbate în stilul a numeroase părţi ale operei aris¬ 
totelice, îndeosebi în introducerile „dialectice", în care 
Aristotel examinează, în problema dată, fie răspunsurile 
propuse de predecesori, fie chiar ansamblul poziţiilor te¬ 
oretic posibile. Dacă anumite tratate, îndeosebi cele fi¬ 
zice şi biologice se încheie prin aserţiuni dogmatice, 
sprijinite totodată pe experienţă şi pe demonstraţie, în 
schimb altele par, în cea mai mare parte, a fi rămas apo- 
retice până în concluziile lor: astfel este cazul Metafizicii ; 
altele însă se sustrag, prin însuşi obiectul lor, oricărei de¬ 
monstraţii de tip apodictic şi dezvoltă argumentări doar 
convingătoare (a căror teorie este prezentată, sub denu¬ 
mirea de „dialectică", în Topice ): acesta este cazul Eticilor. 

De la lucrările lui W. Jaeger încoace (1912 şi 1923), 
numeroşi autori s-au străduit să reconstituie sensul evo¬ 
luţiei lui Aristotel. în absenţa unor criterii externe de da¬ 
tare, Jaeger a recurs la o ipoteză ingenioasă: Corpus-\A 




ADDENDUM 


371 


aristotelic, luat în ansamblul său, cuprinde, remarcă el, 
contradicţii; or, Aristotel nu putea să susţină simultan 
teze contradictorii; se va admite deci că aceste teze nu 
sunt simultane, ci succesive şi, mai precis, că dintre două 
teze contradictorii, teza mai platonizantă este cea mai ve¬ 
che. Verosimilitatea care stă la baza acestei ultime reguli 
pare de altfel confirmată prin platonismul ce reiese din 
fragmentele ce ni s-au păstrat din operele pierdute (Eu- 
dem, Gryllos, Despre filozofie, Protrepticul etc.), opere 
general considerate ca datând din tinereţea lui Aristotel. 

Această ipoteză este seducătoare, dar parţial arbitrară. 
Domeniul în care îşi găseşte confirmarea cea mai puţin 
contestabilă pare să fie, de la lucrarea lui F. Nuyens 
(1939), cel al psihologiei :într-o primă perioadă ( Eudem, 
Protrepticul), Aristotel descrie raportul dintre suflet şi 
corp ca pe o coabitare contra naturii; într-o fază inter¬ 
mediară, consideră corpul ca un instrument al sufletului, 
care este faţă de corp ceea ce pilotul este faţă de corabie; 
în sfârşit, în tratatul Despre suflet face un pas mai departe 
în sensul unei unităţi substanţiale între suflet şi corp, de¬ 
finind sufletul ca formă a corpului. 

Mult mai complex este cazul doctrinelor numite me¬ 
tafizice. Clar reperabil este numai punctul de plecare, con¬ 
stituit de critica teoriei platoniciene a Ideilor ( Metafizica , 
cărţile A, M şi N). Platon a avut dreptate, urmându-1 pe 
Socrate, maestrul său, să caute, în spatele diversităţii ne¬ 
sfârşite a fenomenelor, ceea ce permite ca ele să fie re¬ 
grupate, conform afinităţilor exprimate de limbaj, dând 
un nume comun unei mulţimi de lucruri: comunitatea 
denumirilor arată că realităţile omonime au un caracter 
comun; acest caracter este exprimat printr-o definiţie; 
se poate merge cu un pas mai departe, afirmând că defi¬ 
niţia are un caracter extralingvistic, numit eidos de către 
Aristotel ca şi de către Platon (care folosea şi termenul 

de idea), termen care se obişnuieşte să fie tradus prin 
„Idee“ la Platon şi „formă" la Aristotel. Dar la atât se 
mărgineşte acordul dintre cei doi gânditori, întemeiat de 
fapt în moştenirea comună socratică. După Aristotel, Pla¬ 
ton greşeşte, sub pretextul de a sustrage Ideea infinităţii 
şi mutabilităţii sensibilului, când o situează în afara sen¬ 
sibilului, ca o realitate „separată" de el, dar având un mod 
de existenţă asemănător celui al sensibilului, cu permanen¬ 
ţa, eternitatea în plus. Aristotel, care în acest punct con¬ 
tinuă autocritica începută chiar de Platon în prima parte 
a dialogului „Parmenide", nu întâmpină dificultăţi în a 
arăta absurdităţile la care duce „separarea" ideilor: dacă 
ideile există „în sine" într-o altă lume, ele nu pot fi cu¬ 
noscute de către noi, deci nu permit cunoaşterea realită¬ 
ţilor ale căror idei se pretinde că sunt; dacă se numeşte 
„participare" relaţia sensibilului cu ideile, se bagă de sea¬ 
mă că această metaforă maschează, dar nu rezolvă con¬ 
flictul dintre cele două exigenţe de identitate şi separare 
care sunt la originea teoriei; în sfârşit, dacă ideile sunt 
imobile, cum ar putea ele da seama de mişcare, care este 
totuşi un caracter esenţial al sensibilului ? 

Nu este fals, dar este insuficient să se spună că Aris¬ 
totel, în temeiul acestei critici, a coborât eidos -ul plato¬ 
nician pe pământ, văzând în el doar „forma" comună şi 
imanentă unei multiplicităţi de indivizi, fiecare formă ne- 
deosebindu-se de celelalte decât prin materia care de ase¬ 
menea intră în constituţia sa. De fapt, aici este perceptibilă 
o anumită oscilaţie, ignorată de W. Jaeger, dar pusă re¬ 
cent în evidenţă de B. Dumoulin, în atitudinea lui Aris¬ 
totel faţă de platonism. Această oscilaţie priveşte 
răspunsurile succesive pe care le dă Aristotel întrebării: 
„Ce este fiinţa?", care, dacă facem abstracţie de sensuri¬ 
le categoriale neesenţiale ale fiinţei (cantitate, calitate, re¬ 
laţie etc.) şi dacă ne mărginim la sensul ei primodial, poate 

fi redusă la întrebarea: „Ce este ousia ?“ Traducerea cea 
mai literală a ousiei, care este un substantiv format de la 
participiul prezent al verbului „a fi“, ar fi „fiinditate“ sau 
„fiindul“. In fapt, traducerea latină a propus două tra¬ 
duceri concurente: „esenţă" şi „substanţă". La prima ve¬ 
dere, traducerea prin „esenţă" pare mai corectă; ea riscă 
însă să nu ţină seama de sensul concret pe care mai poate 
să-l aibă cuvântul ousia şi care este ilustrat de faptul că 
în limbajul obişnuit acest termen înseamnă: şedere, sălaş, 
bunuri posedate, fonduri. Aristotel, nevrând să renunţe 
la nici unul din cele două sensuri, privilegiază, fără îndo¬ 
ială inconştient, când sensul concret, când sensul abstract 
al ousiei. In părţile mai vechi ale Metafizicii (M, 9-10), 
Aristotel ne asigură că numai individul concret este ousia 
(care aici poate fi tradus prin „substanţă"): demnitatea 
de ousia este aici refuzată ideii platoniciene, care nu este 
decât un universal abstract hipostaziat. La fel, în Cate¬ 
gorii, ousia luată în primul său înţeles desemnează sub¬ 
stanţa individuală, subiect al unui număr nedeterminat 
de predicate, fără a fi ea însăşi predicat; astfel este cel pu¬ 
ţin cea pe care Aristotel o denumeşte „substanţă primă", 
deoarece lasă aici loc, sub denumirea de „substanţe se¬ 
cunde", la ceea ce numim mai degrabă „esenţe": specia 
şi genul, atribuite primei substanţe ca predicate esenţiale 
(astfel, „Socrate" este substanţă primă; „om", „vietate" 
etc. sunt substanţe secunde). 

In cartea Z a Metafizicii, Aristotel examinează dife¬ 
ritele sensuri ale ousiei : cele două deja analizate — sub¬ 
strat sau subiect ( hypokeimenon) pe de o parte, gen şi 
universal pe de altă parte — cărora le adaugă o nouă sem¬ 
nificaţie, numită în mod curios „ceea ce era pentru lucru 
a fi" ( to ti en einai), perifrază pentru care se poate păs¬ 
tra traducerea convenţională de „quidditate" şi care de¬ 
semnează ceea ce lucrul se spune că este prin sine însuşi, 

ceea ce îl determină ca atare, inclusiv individualitatea sa 
în ceea ce ar avea această nefiinţă esenţial (de pildă „so- 
cratitatea“ pentru Socrate). Această quidditate nu este alt¬ 
ceva decât forma, care de acum încolo capătă rangul de 
„primă substanţă", pe când subiectul sau substratul îşi 
vede contestată pretenţia iniţială la întâietate: esenţialul 
nu este sub-iectul (deoarece ceea ce este cel mai sub-ia- 
cent este materia), ci determinantul, adică forma. Des¬ 
coperim aici punctul extrem al efortului lui Aristotel de 
a ridica individualul la inteligibilitate fără a-1 pierde în 
universal. Este însă o sarcină fără sfârşit, ceea ce Aristo¬ 
tel recunoaşte indirect, dând doctrinei sale forma unui 
ideal realizabil doar ca năzuinţă: idealul ar fi ca forma 
să fie principiul individuaţiei, adică să fie cauza individu¬ 
lui concret în materialitatea sa. Un atare ideal se împli¬ 
neşte în producţia tehnică: „forma" casei (a fi un adăpost 
pentru intemperii) determină natura materialelor cu care 
trebuie construită. Natura biologică cunoaşte de aseme¬ 
nea cauzalitatea formei. Această cauzalitate este însă su¬ 
pusă eşecurilor, atât în artă, cât şi în natură: materia rezistă 
la ceea ce se aşteaptă de la ea, îşi exercită propria sa ca¬ 
uzalitate, care se adaugă şi este la propriu, „accidentală" 
faţă de cea a formei. Acest eşec în stăpânirea totală a mate¬ 
riei este poate un eşec fericit: materia este nedeductibilul, 
nedeterminabilul, fondul neîmblânzit a ceea ce Platon nu¬ 
mea „jugul ideii", rezerva nesecată a bogăţiei lumii. Aces¬ 
ta este motivul pentru care Aristotel, împotriva lui Platon 
şi, mai înainte, a lui Parmenide, refuză să reducă fiinţa 
la esenţă. Esenţa este sensul dintâi al fiinţei, dar nu este 
singurul ei sens: determinările accidentale nu mai sunt 
lepădate în nefiinţă, ci se ordonează conform sensurilor 
neesenţiale ale fiinţei, care sunt celelalte categorii, în afară 
de esenţă. Polisemia fiinţei nu este cu totul lipsită de uni¬ 
tate: această unitate nu este însă decât una de convergenţă 

sau, cum s-a spus (G. E. L. Owen), o unitate „focală", 
datorită faptului că pe de o parte esenţa, ca substanţă, este 
substratul obligatoriu al oricărui predicat posibil, şi că, 
pe de altă parte, ca formă sau quidditate, constituie con¬ 
diţia oricărei inteligibilităţi. In lumea în mişcare ce este 
lumea noastră, supusă avatarurilor generării şi corupţiei, 
inteligibilitatea nu este însă niciodată totală, iar unitatea 
fiinţei, neputând fi obiectul unei viziuni, nu este decât 
obiectul unei vizări, mediatizată tocmai prin cercetarea 
dialectică a principiilor. 

Exista însă un domeniu în care idealul platonizant al 
inteligibilităţii şi al unităţii găseşte la Aristotel o satisfac¬ 
ţie imediată şi durabilă: cel al teologiei. Teologia este pri¬ 
ma filozofie, în sensul că este ştiinţa a ceea ce este mai 
eminent în fiinţă: or, existenţa unei regiuni a fiinţei pe care 
trebuie s-o numim „divină" nu este de demonstrat, ea este 
nemijlocit sesizabilă în spectacolul ordinii care domneşte 
în Cer. Aristotel nu demonstrează fiinţa lui Dumnezeu 
prin ordinea lumii; el vede divinul nemijlocit prezent în 
ordinea cerească, adică în ordinea regiunii superioare, su- 
pralunare, ordinea unei lumi al cărei centru se presupune 
a fi pământul. Spre deosebire de regiunea sublunară, în 
care domneşte generarea şi corupţia şi unde fenomenele 
se produc cu o regularitate aproximativă ce nu exclude 
hazardul, lumea cerească se caracterizează prin necesita¬ 
tea absolută a mişcărilor astrelor, exprimată în modelul 
geometric complex, dar riguros, cu ajutorul căruia astro¬ 
nomi ca Eudox şi Kalipp explicau mişcarea tuturor aştri¬ 
lor, precum şi ceea ce până atunci se considera capricios 
în mişcarea aparentă a planetelor. 

In tratatul Despre Cer , operă probabil mai veche, Aris¬ 
totel explica deosebirea de statut dintre regiunea sub¬ 
lunară şi cea celestă printr-o diferenţă de constituţie 
materială: pe când cele patru elemente constitutive ale 

celei dintâi (pământ, apă, aer, foc) se transformă continuu 
unele într-altele şi zămislesc astfel schimbările care se pro¬ 
duc aici, astrele sunt constituite dintr-un al cincilea ele¬ 
ment („cvintesenţa“ scolasticilor), pe care Aristotel îl 
numeşte „eter“ şi care, având particularitatea de a nu se 
amesteca cu nici unul din celelalte patru, asigura astfel 
permanenţa cerului. Desigur, această permanenţă este tot 
a unei mişcări,.care se deosebeşte însă de mişcările lumii 
sublunare prin circularitatea şi eternitatea sa. 

In ultimele două cărţi ale Fizicii şi în cartea a XII -a a 
Metafizicii , Aristotel face încă un pas pentru a înălţa 
transcendenţa divinului deasupra oricărei contaminări. 
Dincolo de Primul Firmament, însufleţit de o mişcare 
etern regulată şi uniformă, trebuie să afirmăm Primul Mo¬ 
tor, care, pentru a evita regresul la infinit al seriilor de 
motoare, trebuie să fie el însuşi imobil. Acestui Prim Mo¬ 
tor imobil Aristotel îi atribuie predicatele cele mai po¬ 
zitive pe care filozofia teoretică le poate concepe şi pe 
care teologia tradiţională deja le atribuise divinului: fi¬ 
inţa (înţeleasă de această dată univoc în accepţiunea ei cea 
mai înaltă, aceea de esenţă), viaţa, gândirea. Aceste afir¬ 
maţii, pentru a fi bine înţelese, trebuie să fie însă înso¬ 
ţite de negaţii paralele şi de corectare, care, negând orice 
similitudine între Dumnezeu şi ceea ce nu este el, îl vor 
feri pe Aristotel de a încurca problema transcendenţei di¬ 
vinului, cum au făcut-o atâţia alţii după el: fiinţa lui Dum¬ 
nezeu este o fiinţă care nu se spune în mai multe înţelesuri 
şi care nu cunoaşte sciziparitatea categorială; viaţa lui 
Dumnezeu este o viaţă neobosită şi care nu cunoaşte bă¬ 
trâneţea, pentru că este un Act pur, adică un act care, spre 
deosebire de ceea ce observăm în lumea sublunară, nu este 
nicidecum amestecat cu acel factor de indeterminare care 
este posibilul (în sensul de potenţialitate încă nerealizată); 

în sfârşit, gândirea divină este o gândire pentru care ar 
însemna o decădere să gândească ceva inferior sieşi şi care, 
din această pricină negativă, trebuie recunoscută ca o gân¬ 
dire de sine însăşi, o gândire a gândirii. De asemenea ar 
fi nedemn de divinitate să exercite o acţiune în vreun fel 
mecanică (să împingă sau să tragă) asupra lumii: dacă prin 
cauzalitate se înţelege sensul strict de cauzalitate eficien¬ 
tă, atunci divinitatea nu ar putea fi afirmată cauză decât 
metaforic; iar, dacă tot se foloseşte metafora, ar fi pre¬ 
ferabil să se spună că divinitatea mişcă precum un obiect 
al iubirii: mişcă fără a fi mişcat, atrage fără a ieşi din sine 
însăşi, îngăduind să fie cel mult imitaţii ale sale, al căror 
principiu fără îndoială este, dar fără a fi el însuşi zămis- 
litorul sau agentul lor. 

Această concepţie a unui Dumnezeu extramundan, 
totodată exemplar şi îndepărtat, transcendând seria exis¬ 
tenţelor, pe care le întemeiază fără a se amesteca cu ele, 
era cu totul contrară concepţiei onto-teologice, înteme¬ 
iată pe o pretinsă analogie între Dumnezeu şi creaturi, 
care, în Evul Mediu se va reclama atât de la Aristotel, cât 
şi de la tradiţia iudeo-creştină. Ceea ce este fireşte un con- 
trasens în ce-1 priveşte pe Aristotel, dar asemenea con- 
trasensuri, care făuresc istoria, nu sunt nici ele lipsite de 
semnificaţie. 

Doctrina tomistă a analogiei fiinţei se va strădui să sal¬ 
veze atât transcendenţa divinului, cât şi posibilitatea de 
a fi conceput de către creatură, conceptibilitate ce nu se 
împacă fără o minimă comunitate între cei doi termeni 
ai relaţiei. O asemenea grijă pentru continuitatea dintre 
gradele existenţei şi gradele cunoaşterii nu era absentă în 
platonism, dar este străină de Aristotel. Aristotel descrie 
diferitele câmpuri, eterogene între ele, ale experienţei şi 
evită cu grijă instaurarea de la un domeniu la altul a unui 



378 


ADDENDUM 


raport de deducţie sau de derivare care ar reduce autono¬ 
mia unuia din ele. în consecinţă, se va strădui să desco¬ 
pere prin analiză principiile imanente de inteligibilitate 
la nivelul propriu al realităţii considerate de fiecare dată. 
Astfel, întreaga Fizică este un soi de analiză structurală 
a fiinţei în mişcare. Mişcarea (prin care trebuie să înţe¬ 
legem nu numai mişcarea locală, ci devenirea în general) 
nu se înţelege decât ca o trecere de la un contrar la celălalt, 
fie că este vorba de locuri, calităţi, cantităţi, sau de con¬ 
trariile „substanţiale" care sunt naşterea şi moartea. Miş¬ 
carea s-ar pierde însă într-o succesiune discontinuă de 
poziţii, dacă n-ar fi subîntinsă de ceva continuu. Această 
analiză simplă ne duce la trei principii ale mişcării: pri¬ 
vaţiunea , care este punctul de plecarea al devenirii; forma, 
ceea ce devine devenitul; materia , ceea ce durează în de¬ 
venire şi fără de care existenţa în devenire şi-ar pierde 
identitatea, ceea ce ar face cu neputinţă să se vorbească 
despre devenirea acestui existent. Orice încercare de a ex¬ 
plica mişcarea plecând de la unul sau numai două din aces¬ 
te principii este sortită eşecului. Desigur, forma pare să 
aibă o poziţie privilegiată, ca principiu motor: ea chea¬ 
mă şi conduce mişcarea în măsura în care îi este cauza 
finală, telos- ul. Forma nu este însă introdusă în mişcare 
din afară; ca telos, ea este finalitate internă şi se confundă 
cu natura ( physis ), care, aşa cum o sugerează etimologia 
cuvântului (de la phuesthai, a creşte), este auto-dezvol- 
tarea orientată a unui existent care urmează să devină ceea 
ce este, să-şi realizeze esenţa. 

Astfel, principiul aristotelic al finalităţii, multă vreme 
criticat de filozofia modernă înainte ca Hegel să-i redes¬ 
copere fecunditatea, este mai puţin o afirmaţie dogmati¬ 
că privitoare la ordinea care ar trebui să domnească în 
lume, cât o condiţie a inteligibilităţii experienţei. Concep- 

tul de hazard nu permite o înţelegere a realităţii ordinii; 
invers, conceptul de finalitate permite să se înţeleagă — 
şi să se îndrepte, eventual — eşecurile finalităţii: violen¬ 
ţa în ordinea fizică (Aristotel numeşte „violentă" miş¬ 
carea contra naturii, de pildă mişcarea pietrei aruncate 
în sus), monstruozitatea în ordinea biologică. 

S-ar putea crede că finalitatea ar avea un rol privile¬ 
giat în operele numeroase şi importante pe care Aristotel 
le-a consacrat biologiei, dar simţul pe care Arisotel îl avea 
pentru experienţă, precum şi abundenţa observaţiilor pe 
care le adunase în domeniul zoologiei l-au împiedicat să 
impună fenomenelor o schemă explicativă unică. Carac¬ 
terul director al finalităţii nu-1 dispensează pe biolog să 
cerceteze explicaţia prin necesitate. în fapt, fiecare din ma¬ 
rile opere biologice ale lui Aristotel abordează viul din- 
tr-un punct de vedere explicativ diferit. în lucrarea Părţile 
animalelor se iau în considerare îndeosebi cauzele finală 
şi formală, pe când Istoria animalelor pleacă de la punc¬ 
tul de vedere al cauzei materiale, iar în Generarea ani¬ 
malelor, primul tratat de embriologie, se studiază cauzele 
eficiente ale naşterii şi creşterii. Aristotel a fost de ase¬ 
menea cel dintâi savant care a propus o clasificarea a spe¬ 
ciilor animale. Această clasificare, care se vrea exhaustivă, 
rămâne empirică şi este întemeiată pe o sumedenie de cri¬ 
terii, ceea ce îi conferă până astăzi o valoare cel puţin de¬ 
scriptivă. Mai interesantă poate este grija lui Aristotel de 
a identifica analogii între diferitele tipuri de organisme: 
aceeaşi funcţie, bunăoară respiraţia sau nutriţia, se poate 
înfăptui, la specii diferite, cu ajutorul unor organe dife¬ 
rite material (de pildă plămâni şi branhii pentru respira¬ 
ţie). Dar recunoaşterea acestei analogii funcţionale nu 
înseamnă nici aici, după cum nici în domeniul metafizicii, 
că se admite trecerea de la un gen la altul. Chiar dacă spe¬ 
ciile sunt ierarhizate într-o gradare care culminează în om, 

animalul cel mai de sus, în sensul că realizează cel mai 
adecvat funcţiile vitale fundamentale ale autotrofiei, sen¬ 
sibilităţii şi mişcării, totuşi nimic nu îngăduie să se pre¬ 
supună că această ierarhie ar purta urmele unei evoluţii. 
Aristotel rămâne credincios schemei unei structuri sca¬ 
lare, dar rigide, între treptele căreia nu există decât o uni¬ 
tate analogică, întemeiată pe faptul că acelaşi unic scop 
este îndeplinit de fiecare dată, dar într-un fel deosebit, 
după mijloacele, mai mult sau mai puţin adecvate, de care 
se dispune. 

In ce priveşte sufletul uman şi raportul său cu corpul, 
Aristotel pare să fi substituit progresiv schemei instru¬ 
mentiste schema numită hilomorfistă, conform căreia su¬ 
fletul este forma corpului. Această concepţie marchează 
o ruptură radicală faţă de dualismul platonician, de vre¬ 
me ce implică faptul că sufletul nu poate exista indepen¬ 
dent de materia a cărei formă este şi că piere o dată cu 
corpul. Totuşi, corpul pe care sufletul îl in-formează nu 
este doar o materie oarecare; el însuşi este formă, în ra¬ 
port cu ţesuturile şi organele, fără de care nu ar fi acest 
„corp organizat având putinţa de viaţă“, căruia sufletul, 
care nu este aşadar decât încoronarea unei ierarhii de for¬ 
me, îi dă viaţa efectivă, în act. 

Viaţa sufletului, activitate ce se realizează în mod ne¬ 
cesar în organele materiale, este descrisă de către Aris¬ 
totel în tratatul Despre suflet , în care deosebeşte diferitele 
ei trepte. Sufletul uman nu este numai vegetativ, ca cel 
al plantelor, nici sensitiv, ca cel al animalelor, ci este tot¬ 
odată şi intelectiv. Nu se poate vorbi de trei suflete sepa¬ 
rate, ci mai degrabă de o integrare a sufletelor vegetativ 
şi senzitiv la nivelul superior al sufletului intelectiv, fără 
să existe o reducţie de la un nivel la altul şi fără ca prin 
apariţia unui nou ordin celelalte să devină de prisos şi 
inoperante. Astfel, desprinzându-se de psihologia plato- 
niciană, Aristotel arată că sensibilitatea şi imaginaţia nu 

constituie piedici în cunoaşterea intelectuală, ci medieri 
de care aceasta nu se poate dispensa. „Nu există gândire 
fără imagine": ceea ce înseamnă înainte de toate că ima¬ 
ginaţia, o „senzaţie mai slabă", dar care are avantajul de 
a se menţine chiar în absenţa obiectului, face cu putinţă 
colectarea în memorie a unui anumit număr de cazuri par¬ 
ticulare şi îndreaptă astfel gândirea discursivă pe calea se¬ 
sizării universalului, care în senzaţie era doar potenţial. 
Aristotel, în lucrarea Despre memorie, merge mai depar¬ 
te, arătând că inteligibilul însuşi nu poate fi gândit dacă 
nu este proiectat şi oarecum schematizat într-o reprezen¬ 
tare sensibilă: astfel, geometrul are nevoie de figuri pen¬ 
tru a stabili relaţiile, care, în ele însele, sunt inteligibile 
şi, în general, omul are nevoie de imagini pentru „a gândi 
în timp ceea ce este în afara timpului". 

Această psihologie hotărât imanentistă se încheie to¬ 
tuşi cu afirmarea unei transcendenţe: aceea a intelectu¬ 
lui ( nous ). Asistăm la un demers analog celui întâlnit în 
argumentarea referitoare la Primul Motor: un fel de tre¬ 
cere la limită, care ne transportă brusc într-o altă ordine. 
Actul intelectual este, după cum am arătat, pregătit de 
mediaţiile sensibile, care presupun intervenţia organelor 
corporale. Aceasta nu ajunge însă pentru a explica înţe¬ 
legerea în sine, „actul comun al intelectului şi al inteli¬ 
gibilului". Dacă este uşor de priceput că intelectul este 
doar în potenţialitate până când nu se întâmplă această 
coincidenţă privilegiată în care culminează cunoaşterea, 
totuşi trebuie admisă, pentru a trece la act, nu numai me- 
diaţia sensibilă, care nu este decât ocazia, ci şi activitatea 
unui alt Intelect, care să fie deja, în mod continuu, în act. 
Afirmaţiei „Nici o gândire fără imagine" îi corespunde 
cealaltă „Fără intelect nimic nu gândeşte" (Despre suflet, 
III, 5, 430a 22). Dar, pe când imaginea era condiţia gân¬ 
dirii, cauza sa oarecum materială, acest intelect — care, 

în acest caz, nu mai poate fi intelectul potenţial, ci ceea 
ce se va numi Evul Mediu Intelectual agent— este cauza 
eficientă. Nefiind legat de corp, nimic nu ne opreşte ca, 
spre deosebire de suflet, să-l declarăm nemuritor. Dar 
acest intelect este oare individual sau universal ? Sau, mai 
bine zis, nu este oare intelectul divin poate divinitatea în¬ 
săşi ? Aceste probleme au fost îndelung dezvoltate în Evul 
Mediu. In ce-1 priveşte pe Aristotel, el admite că, în clipa 
formării fiinţei umane, acest Intelect, sau ceva din el, pă¬ 
trunde în embrion din exterior (literal: pe uşă), ( Gene¬ 
rarea animalelor , II, 3, 736b 28). Nici că se putea mai bine 
sublinia decât prin această metaforă separaţia care se men¬ 
ţine între uman şi divin, chiar în momentul în care sunt 
asociate. 

Concluzia eticii aristotelice va fi că omul trebuie „să 
caute să se imortalizeze pe cât este cu putinţă" (Etica 
Nicomahică, X, 7). Această invitaţie ar putea părea eroi¬ 
că, dar ea nu are nimic din acea depăşire nelegitimă a li¬ 
mitelor, pe care grecii o condamnau sub denumirea de 
hybris, de lipsă de măsură: această invitaţie presupune în- 
tr-adevăr că omul nu este nemuritor prin natura lui şi că 
nemurirea nu este pentru el altceva decât un ideal, ace¬ 
la al strădaniei adecvării progresive la un model divin care, 
în el însuşi, rămâne inaccesibil. In realitate, în Eticile sale, 
Aristotel consacră mai puţin spaţiu descrierii acestui ideal, 
a cărui aproximare supremă este viaţa contemplativă, cât 
distanţei ce ne separă de el şi căilor efortului propriu 
uman pentru a încerca să o străbată. Această descriere este 
călăuzită, la nivelul ei propriu, de conceptul de natură. 
Orice activitate are ca scop binele agentului. Acest bine, 
care la om se cheamă fericire ( eudaimonia ), consistă în 
realizarea naturii existentului care tinde spre el. Ceea ce 
înseamnă că această natură nu este niciodată deplin re¬ 
alizată în cazul unui existent înzestrat cu mişcare (de 



ADDENDUM 


383 


vreme ce acest existent, nemaiavând nevoie de nimic, ar 
înceta atunci să se mişte), deci este mai degrabă o ten¬ 
dinţă decât un dat. 

Natura omului, fără îndoială fiindcă este punctul cul¬ 
minant al regnului animal, este cea care comportă cel mai 
mare grad de nedeterminare şi de contingenţă în condi¬ 
ţiile realizării sale; cu cât scopul este mai înalt, cu atât 
este mai obositor efortul necesar pentru a se apropia sau 
chiar pentru a se menţine în vecinătatea nivelului său, iar 
căderea riscă să fie mai adâncă. De aceea, voinţa omului, 
oricând precară şi failibilă, are nevoie să fie educată. Pen¬ 
tru a făptui binele, nu este de-ajuns o intenţie justă, ci 
mai trebuie un „habitus“, adică o „dispoziţie dobândită" 
şi, pe cât posibil, ireversibilă a voinţei — astfel spus o bună 
deprindere, şi aceasta numeşte Aristotel „virtute". Vir¬ 
tutea este aşadar o natură secundă, care, prin constanţa 
ei relativă, trebuie să suplinească lipsurile primei naturi, 
ajutând-o astfel să se realizeze (la fel cum, comentează 
Teofrast, cultura viţei de vie o ajută pe aceasta să dea roa¬ 
dele ei cele mai „naturale", adică cele mai împlinite de 
care este în stare). Intre virtuţi, dintre care unele sunt pro- 
priu-zis morale, iar altele sunt „intelectuale", un loc de¬ 
osebit se cuvine acordat înţelepciunii practice ( phronesis), 
virtutea bunei deliberări, care, între cele două extreme, 
a lipsei de măsură şi a inerţiei, trebuie să deosebească de 
fiecare dată unde este mijlocul just, combinaţia optimă 
a ceea ce este de dorit cu posibilul. 

In ce priveşte determinarea celui mai înalt scop al omu¬ 
lui, Aristotel pare să şovăie în Eticile sale între vocaţia 
contemplativă şi vocaţia politică. In realitate, nu există 
o contradicţie între aceste două idealuri, ambele realizând 
natura omului, întâiul în cea mai eminentă dintre virtua- 
lităţile sale, viaţa conformă intelectului, iar al doilea în 
totalitatea aptitudinilor sale, legate între ele şi împlinite 

de capacitatea de a întreţine cu semenii raporturi de drep¬ 
tate. Nu lipsesc texte în care Aristotel pare să vadă în- 
tr-o bună organizare politică o condiţie fără de care unora 
nu le-ar fi cu putinţă să se bucure de „timpul liber“ ne¬ 
cesar pentru exercitarea continuă a vieţii spiritului. In lu¬ 
crarea sa Politica însă, el nu consideră viaţa în societate 
prin această finalitate oarecum extrinsecă, ci în justifica¬ 
rea ei proprie. Spre deosebire de animale şi de zei, omul 
este prin natura lui un „animal politic", el accede la uma¬ 
nitate numai prin faptul de a fi cetăţean. Această natură 
politică a omului nu este însă o natură universală şi abs¬ 
tractă, din care s-ar putea deduce — cum a încercat Pla- 
ton în Republica — definiţia unei constituţii ideale, 
valabilă pentru toate timpurile şi pentru toate locurile. 
Această natură este aici un scop ( telos ), stabil doar în 
funcţia sa normativă, dar variabilă în realizarea ei, care, 
reflectând particularităţile proprii fiecărui popor, dă naş¬ 
tere legilor şi instituţiilor, diferite de la un popor la al¬ 
tul şi desigur şi de la o epocă la alta, şi totuşi, de fiecare 
dată „naturale". Aici tocmai uniformitatea ar fi contra 
naturii. Ceea ce nu înseamnă însă că tot ce este real e şi 
natural: există perversiuni, ca tirania sau democraţia ex¬ 
tremă. Aristotel este aşadar preocupat să definească, sub 
denumirea de „cea mai bună constituţie", o normă înde¬ 
ajuns de suplă pentru a se adopta circumstanţelor, înlă¬ 
turând totodată ceea ce este contra naturii: monarhia 
luminată este în teorie cea mai bună guvernare, dar este 
totodată cel mai lesne coruptibilă; Aristotel preconizează 
deci o oligarhie moderată, destul de înţeleaptă pentru a 
se supune ea însăşi controalelor, stăpânind un teritoriu 
limitat, care poate fi „îmbrăţişat cu privirea" şi având grijă 
să promoveze existenţa unei clase mijlocii numeroase, fac¬ 
tor hotărâtor de stabilitate. 

Nu este de mirare că Politica se încheie cu aceste trei 
cuvinte care îi rezumă spiritul: „măsura, posibilul şi con¬ 
venabilul". Trebuie să ne reamintim însă că măsura jus¬ 
tă nu este o cale de mijloc, ci o culme ce nu poate fi 
determinată decât printr-o raţionalitate deliberată a că¬ 
rei model teoretic — prefigurare a calculului modern al 
optima — este mai complexă decât modelul deductiv pe 
care se întemeiază ştiinţa. Aristotel merită recunoştinţă 
pentru că a recunoscut cel dintâi că acţiunea practică, de¬ 
parte de a fi un corolar al ştiinţei, are propria ei raţiona¬ 
litate: o articulare de temeiuri, care determină o înclinare 
şi nu o necesitate, şi al căror scop nu este raţionalul (lo- 
gikon), ci rezonabilul ( eulogon). 

în traducerea lui D. ALEXANDRU 

